
Szerkesztői előszó

			2020.  február ­25-én a  történelmi Magyar Királyság végnapjainak megannyi különös epizódja elevenedett meg azon a konferencián, amely az egykori országterületen ­1918  és ­1921  között létrejött vagy csak elképzelt  –  és inkább rövidebb, mint hosszabb ideig fennálló  –  államalakulatokról szólt. Noha az  egyes történetekben végig ott kísértett az  „akár így is alakulhatott volna” gondolata, amely már csak egy lépésre van az  alternatív történetírás bizonytalan határvidékétől, az  előadók végig a  szakma szigorú keretein belül maradtak, és csak arról beszéltek, ami ténylegesen is lezajlott az  I.  világháború lezárásának drámai pillanataiban. A  Nemzeti Közszolgálati Egyetem Eötvös József Kutatóközpontjának Közép-Európa Kutatóintézete és az  MTA-Lendület Trianon ­100  Kutatócsoport közös szervezésében megrendezett konferencia hat szekciójában tizenhét szakember (Borsi-Kálmán Béla, Fedinec Csilla, Göncz László, Janek István, Lukács B. György, Marchut Réka, Molnár Csongor, Murber Ibolya, Ordasi Ágnes, Révész Tamás, Szakál Imre, Szeghy-Gayer Veronika, Sztancs Gábor, Tóth Imre, Végső István, Vörös Boldizsár, Zahorán Csaba) közel tíz órán át vitatta meg az  átmeneti államalakulatok és a  hozzájuk kötődő elitek történetét, aminek révén a  soknemzetiségű és soknyelvű térség történetének egy eddig kevéssé feltárt fejezete nyílt meg a  hallgatóság előtt.

			Noha néhány kérészéletű államalakulat viszonylag nagy hírnévre is szert tett a  saját korában, és számos Magyarországon kívüli példa is említhető, a  témát alapvetően még senki sem dolgozta fel rendszerező és tudományos igénnyel. A  konferencia és az  abból összeálló kötet ötlete Ablonczy Balázs felvetéseiből szökkent szárba, majd  –  a  konferencia szervezésével párhuzamosan  –  néhány rövidebb esettanulmány a  Rubicon folyóirat ­2020.  évi ­4.  számának kérészállamokról szóló blokkjában is megjelent. Jelen kiadvány, amelyet az  olvasó a  kezében tart, nemcsak a  kibővített, jegyzetapparátussal ellátott és nemegyszer továbbgondolt szövegeket foglalja magában, hanem annál jóval több: eddig sehol sem közölt elemzéseket és történeteket is tartalmaz.

			A szerzők által körbejárt kérdések vagy a  megközelítések sokszínűsége miatt ugyan másképp is strukturálhattuk volna a  kötetet, végül a  földrajzi szempontot vettük alapul. Ennek megfelelően soroltuk be az  írásokat  –  Hatos Pál köszöntője és Ablonczy Balázs a  kérészállamokat tipologizáló bevezető tanulmánya után  –  öt nagyobb fejezetbe. Míg az  első rész a  történelmi Magyarország délkeleti és keleti régiójában (a  Bánságban és a  Székelyföldön) megvalósult vagy tervezett állam­alakítási kísérleteket veszi sorra, a  második Észak- és Északkelet-Magyarországra (a  mai Szlovákia keleti felére és Kárpátaljára) összpontosít. A  harmadik fejezet az  Osztrák–Magyar Monarchia két vesztes utódállamának a  mai Burgenlandért folytatott küzdelmét, a  negyedik az  Olaszországhoz és a  délszláv államhoz került területeken zajló önszerveződést mutatja be, míg az  ötödik részben Magyarország központi részei kerülnek a  figyelem középpontjába. A  kötetet Egry Gábor összegző írása zárja. Az  összeállításban ugyan nem szerepel az  összes, ­1918  és ­1921  között felmerült elképzelés  –  például a  Kalotaszegi Köztársaság, a  Zsil-völgyi bányászok „munkásköztársasága” vagy a  Palóc Köztársaság  –,  de azokról, amelyekről már érdemi kutatások folytak, igyekeztünk beszámolni.

			Az itt következő tanulmányok olyan történeteket elevenítenek meg, amelyek bővelkednek a  néha egészen groteszk vagy mulatságos, máskor viszont kifejezetten tragikus fordulatokban. Bár az  egyes írásokban tárgyalt államalakulatok a  mából nézve inkább tűnnek valószínűtlen, mintsem reális alternatíváknak, ha belegondolunk, hogy térségünkben több olyan ország  –  sőt nemzet  –  is van, amelyek létezésén eszünkbe sem jut csodálkozni, akkor már ezek a  kérészállamok sem hatnak annyira fantasztikusnak. Pedig megszületése idején például a  Moldovai Köztársaság, Bosznia-Hercegovina, a  mai Észak-Macedónia vagy Koszovó, de akár Ausztria és Szlovákia kapcsán is több volt a  kérdőjel, mint a  bizonyosság  –  nem beszélve arról, hogy néhány évtizede még egy Német Demokratikus Köztársaságnak nevezett állam is megtalálható volt a  politikai térképeken  –,  mégis milyen magától értetődő realitásként viszonyulunk hozzájuk. (Igaz, egyes államalakulatok, mint például a  sokak által nem elismert Koszovó vagy a  még vitatottabb Dnyeszter Menti Köztársaság jövője továbbra is bizonytalan.) A  történelmi Magyarország területén kialakult átmeneti államok ellentmondásossága mindenesetre jól visszaadja azt a  drámai átalakulást, amelyben a  „boldog békeidők” hosszú ideje fennálló rendjét egy új, bizonytalanabb világ váltotta fel. A  „kérészállamok” ezért nemcsak „furcsaságuk” miatt érdekesek, de kialakulásuk, létezésük és eltűnésük körülményei, valamint emlékezetük is sok fontos, szakmailag releváns tanulságot tartogat a  közép-európai régió múltja és jelene iránt érdeklődők számára. De erről beszéljenek maguk a  szerzők.

			Szeghy-Gayer Veronika, Zahorán Csaba

			


Köszönetnyilvánítás

			Szeretnénk köszönetet mondani Hatos Pálnak és Ablonczy Balázsnak, valamint a  Nemzeti Közszolgálati Egyetemnek és az  MTA-Lendület Trianon ­100  Kutató­csoportnak a  kérészállamokról szóló konferencia megszervezéséhez, valamint jelen kötet kiadásához nyújtott támogatásért. Ezen túl Szarka Lászlónak, Egry Gábornak és L. Balogh Béninek az  alapos szaklektori munkájukért, Stirling Zsófiá­nak a  türelmes olvasószerkesztésért, Balogh Róbertnek az  angol absztraktokhoz nyújtott segítségéért, Vörös Boldizsárnak az  illusztrációk beszerzéséért, végül, de nem utolsósorban, az  összes szerzőnek és mindazoknak, akik részt vettek a  kötet elkészítésében.

			


Hatos Pál

			Amikor nincs állam

			„A nemzeti-tanácsok önálló köztársaságoknak képzelték magukat, az  állomásokon lefoglalták a  máshova rendelt küldeményeket, megtiltották a  kivitelt falu határán túl és ellenséges hadviselő felek módjára indítottak tárgyalásokat egymással. Tápé, Algyő, Dorozsma, Kisteleki, ahonnét a  Szeged városa piaci szükségleteit hagyományosan beszerezte, kordont vontak a  község körül és beszüntették az  élelmiszerek kivitelét. A  két szomszédvár, Hódmezővásárhely és Szeged »nemzetközi« tárgyalásokat kezdett sertések és zsír átengedése tárgyában. Békéscsaba nem engedte ki a  disznókat és így tovább. Amikor Szeged ­40  vagon lisztet lefoglalt a  város ellátatlanjai számára, a  közélelmezési miniszter viszonzásul szénbojkott alá helyezte Szegedet.” 1

			Tonelli Sándort idéztem, a  szegedi iparkamara titkára sajátos optikájú leírást adott szülővárosa száz évvel ezelőtti történéseiről.

			Hatalom és rend képzetei leghatalmasabban és legharmonikusabban az  állam fogalmában egyesülnek. Az  állam fogalmának összekapcsolása a  nemzet ­19.  században született sodró erejű elbeszélésével létrehozta ideálképét: a  haza érzelmi közösségét. A  modern történetírás ennek bűvöletében nőtt fel a  politika vezető tudományává a  bismarcki Németország és nyomában a  kontinens egyetemein. Két világháború, a  totalitárius államok katasztrofális sikere, a  gyászos ­20.  századi történelem azonban mindenkit megtanított arra, hogy minden jól megformált sztori egyben fedősztori, az  állam hatalmával rettenetesen vissza lehet élni.

			Az elmúlt fél évszázadban tehát sokat tanultunk arról, hogy milyen elnyomó államban élni, arról viszont jóval kevesebbet, hogy milyen, amikor nincs állam, amikor feloszlanak a  jól ismert és sokat szidott keretek. Selten kommt etwas Besseres nach. Azonban ritkán jön jobb a  régi rossznál. ­1918  őszétől ­1921-ig­ egyfajta háború utáni háborúban élt Közép- és Kelet-Európa, s  ebben a  manapság az  érdeklődés középpontjába került furcsa átmenetiségben jócskán benne volt az  állami hatalom visszahúzódása, hirtelen eltűnése vagy időleges kiváltása, amit majdnem mindig az  erőszak tereinek riasztó kitárulása kísért. Amikor „a társadalmi élet egész anyaga cseppfolyóssá vált”  –  ahogy az  éles szemű szociáldemokrata politikus, Kunfi Zsigmond (1879–1929) fogalmazott. 2

			1918  őszén Magyarországon az  eltűnő állami hatalom hordalékos senkiföldjén kérészállamok rövid életű konjunktúrája is következett, bánáti, Zsil-völgyi, hucul, kun stb. köztársaságokkal. Némelyik ­24  órát élt, mint a  Sopron megyei németek nevében gründolt nagymartoni Hiénc Köztársaság a  magyar–osztrák határvidéken, ám a  kassai vendégjogot élvező Kelet-Szlovák Köztársaságnak sem adatott egy hétnél több idő a  kassai városháza közgyűlési termének vastag tölgyfaasztalai körül, Kós Károly Kalotaszegi Köztársasága pedig nem jutott messzebbre kigondolója csodálatos tervezőasztalánál.

			A Székely Népköztársaságra pénzt is adott a  Károlyi-kormány, megalapítása végül mégis elmaradt, de ne felejtsük el az  ­1919.  március ­21-én kikiáltott Magyarországi Tanácsköztársaságot sem, a  megtestesült kérészállamot, hiszen az  1956-os­ forradalom után ez  az  alig ­133  napig tartó „korszak” a  második legrövidebb időszaka a  magyar történelemnek, amely a  mai napig mélyen meghatározza a  politikai gondolkodásunkat, s  mélyen megosztja érzelmeinket. (A  felgyorsult történelem iróniája, hogy a  Tanácsköztársaság proletárdiktatúrájával szemben is szerveződött a  muraszombati Elefánt Szálló vidékies szobáiban egy tiszavirág-életű államkísérlet. A  szlovén Mura (Vendvidéki) Köztársaság néven proklamált „ellenforradalmi” kérészállam azonban néhány nap alatt összeomlott.)

			A kötetben szereplő tanulmányok arra próbálnak választ adni, mi mozgatta a  szereplőket, ismerteket és kevésbé ismerteket, milyen szándékok, illúziók érvényesültek, pontosabban nem érvényesülhettek, milyen lokális vagy regionális keretek és lehetőségek határozták meg a  cselekvést: egyáltalán elitek pótcselekvése volt, vagy tragikomikus társadalmi társasjáték az  állam összeomlása közepette?

			A válaszadást a  kötet szerzői annak reményében teszik, hogy kutatásaik gyakorlati eredményei regionális (közép- és kelet-európai) keretekben is hasznosulhatnak. Ha így lesz, akkor beilleszkedhetnek abba a  jelenségvilágba, amelyet Milan Kundera Közép-Európa-nosztalgiája és Szűcs Jenő Közép-Európa-kritikája és persze a  ­21.  század második évtizede Európa-diskurzusainak alternatívájaként/kritikájaként jelentkező új viták tesznek újra meg újra aktuálissá és bizsergetően érdekessé.

			Felhasznált irodalom

			Kunfi Zsigmond: A  legyőzöttek [1928]. In Köves Rózsa  –  Erényi Tibor: Kunfi Zsigmond életútja. Budapest, Kossuth, ­1974.

			Tonelli Sándor: A  franciák Szegeden: ­1918  december  –  ­1920  március. Acta Universitatis Szegediensis: sectio geographico-historica, ­7.  (1939), 1. 1–63.

			


I.  Bevezető

			Ablonczy Balázs

			Kérészállam  –  Egy fogalom lehetséges megközelítései 3

			[image: ]

			„Görögország felé megint csak a  Baba Rotunda-hágón vezetett a  legrövidebb út. Éjnek évadján a  lenyugvó hold csöndjében érkeztem a  tetőre, sítalpaim ezüst szalagja most is ott kanyargott tisztásokon át a  Kolinda-erdő búvópatakjai felé. Utoljára még átjárt egy kis jóleső meleg: azért mégsem tűnök el erről a  tájról nyomtalanul.” (Bodor Ádám: Sinistra körzet)

			Az a  körülmény, hogy az  I.  világháború végén és azt követően a  letűnő multi­etnikus birodalmak romjain rövid életű államalakulatok sora alakult ki Közép- és Kelet-Európában, semmiképpen nem újdonság a  történettudomány, sőt a  tágabb értelemben vett társadalomtudomány számára sem. Ezeknek a  rövid életű, bizonytalan kiterjedésű államalakulatoknak sokszor hatalmas, akár nemzetközi irodalma van, és számos esetben élénken szerepelnek a  köztudatban vagy a  populáris kultúrában: gondoljunk itt csak D’Annunzio fiumei államára 4 vagy a  Lajtabánság ügyére, 5 mások pedig teljesen elfeledett epizódokká váltak, mint például a  Hucul Köztársaság. 6 A  korábbi taxonómiai kísérletek általában ezen államalakulatok politológiai (quasi states, de facto states), 7 jogi (unrecognized states, 8 separatist states 9), földrajzi (microstates), szociológiai (pseudo vagy informal states 10) sajátosságaira helyezték a  hangsúlyt, és ezeken keresztül próbálták megragadni ezen államalakulatok lényegét  –  több esetben az  újabb, posztszovjet, elsősorban kaukázusi vagy transznisztriai példákat felhasználva. Más megfogalmazásokkal (incomplete states, para-states) együtt ezt a  sokféle elnevezést a  nemzetközi kapcsolatokkal foglalkozó szakirodalom számtalanszor szinonimaként használja, meglehetősen nehézzé téve a  fogalmi tisztázást. Ráadásul ezen kutatások történettudományi kontextusba helyezése nem, vagy csak féloldalasan történt meg. 11 Ezeket a  nemzetközi előzményeket felhasználva (illetve figyelmen kívül hagyva) a  magyar nyelvű nyilvánosságban is történtek kísérletek a  jelenség alapos bemutatására: először népszerűsítő folyóiratokban, internetes oldalakon, majd a  tudományosság igényével. 12 Mihályi Péter közgazdász, a  BCE egyetemi tanára ­2019-es­ dolgozatában „miniállamnak”, illetve „kérészéletű bábállamnak” nevezi az  így létrejött államalakulatokat. Az  első fogalom a  területi kiterjedésre koncentrál, ami annyiban félrevezető lehet, hogy ezek sokszor nagyobb alapterületen jöttek létre, mint a  már létező európai vagy tengerentúli államok. A  „bábállam” kifejezés pedig valamely külső szereplő protektorátusát feltételezi, ami egyes esetekben igaz is volt, de korántsem mindegyikben. Mihályi az  autonóm Ruszka-Krajnát is ilyen államnak veszi, holott az  csak a  Magyar Népköztársaság keretein belül létrejött autonóm terület volt, két fiumei állammal számol, illetve ideveszi a  nagyon alulkutatott Zsil-völgyi köztársaságot, 13 valamint a  valószínűleg félreértésen alapuló Wilsonovót (azaz Pozsonyt  –  annak új, de csak átmenetileg használt csehszlovák megnevezésével), így nála a  történelmi Magyarország területén létrejövő államalakulatok száma ­15-re­ rúg. A  jelen írás címében is bevezetett „kérészállam” kifejezés elsősorban a  létrejött államalakulatok időbeliségére koncentrál, nem firtatva nemzetközi elismertségüket, jogi állásukat vagy földrajzi kiterjedésüket. A  fogalmat használta már az  észak-amerikai ruszin tanulmányok doyenje, Paul Robert Magocsi is egy, a  Kárpátok északkeleti oldalán létrejött „Lemkó Köztársaság” témáját tárgyaló tanulmányában, ephemeral states formában. 14 De tulajdonképpen mely alakulásokat tekinthetünk kérészállamnak? Esetünkben az  alábbi kritériumrendszer tűnik használhatónak:

			1.Helyi lakosok és/vagy kívülről érkező aktivisták egy csoportja korlátozott vagy teljes körű szuverenitásra vonatkozó terveket fogalmaz meg egy település vagy egy régió jövőjével kapcsolatban, és ezeket nyilvánossá is teszi.

			2.Bár az  állam terve támaszkodik, illetve támaszkodhat valamiféle közös identitásra, közös élményre, az  állami alakulat ebben a  formájában korábban nem létezett.

			3.Sor kerül az  állam kikiáltására (vagy legalábbis tervbe vették azt).

			4.Az így létrejött állam részlegesen vagy egészében rendelkezik az  államalakulás attribútumaival és szimbólumaival (himnusz, zászló, jogi alapokmányok, bíráskodás, adók beszedése, fegyveres erők létrehozása stb.).

			5.Az állam nemzetközi elismertsége nem létező vagy hiányos.

			6.Az állam legfeljebb két éven át áll fenn. 15

			Fontos leszögezni, hogy ezen feltételeknek nem kell mind teljesülniük, hogy kérész­államról beszélhessünk: a  hat kritérium inkább lépcsőfok, egy mélyülő államalkotási processzus jelzésére szolgál. Látni fogjuk, hogy vannak olyan kezdeményezések, amelyek alig léptek túl az  ­1–2.  ponton.

			Egy ilyen eseménysor szorosan kötődik a  „bukott állam” vagy az  állami bukás (failed state/state failure) problematikájához, aminek a  közelmúltban hatalmas irodalma lett, és már mások is összekötötték az  I.  világháború végi állami össze­omlásokkal, jóllehet részben más fókusszal. 16 Az  mindenesetre látható, hogy két kivétellel (a  Kun Köztársaság, amely inkább tekinthető a  helyi elit ellenforradalmi kísérletének, mint valódi államalapításnak, 17 illetve a  Magyarországi Tanácsköztársaság, amelyet eleve átmenetiként képzeltek el létrehozói 18) a  létrejövő kérészállamok a  felbomló Magyar Királyság peremterületein keletkeztek, olyan helyeken, ahol elsőként gyengült meg a  magyar állam hatalma, és az  így létrejövő hatalmi vákuumot töltötték ki jól-rosszul az  államalapítók. A  győztes országokban ilyesmire alig került sor: már ha eltekintünk a  limericki szovjet regényes, ámde szélesebb társadalmi és politikai kontextusba helyezhető történetétől. 19 A  másik fontos kiemelendő szempont, amely ezen államalakulatok ideológiai hajtóerejét adta, az  a  wilsoni önrendelkezés ígérete, amely addig elképzelhetetlennek tűnő államalakulatoknak és új identitásoknak adott lendületet.

			A történeti Magyarország területén létrejövő háború utáni kérészállamok korántsem számítottak elszigetelt jelenségnek. A  világháború végén számos régióban alakultak ilyen vagy ehhez hasonló, rövid ideig fennálló, senki által el nem ismert vagy speciális különállást élvező államalakulatok. Utóbbiak esetében gondoljunk a  Memel- vagy a  Saar-vidék, illetve Danzig Szabad Város példájára, ahol a  területi különállást maga a  békeszerződések rendszere, illetve az  azt irányító nagyhatalmak hozták létre. A  balti államok megalakulása, amelyek közül Észtország és Lett­ország semmiféle önálló állami múlttal nem rendelkezett, szintén bírt a  kérészállami lét bizonyos attribútumaival, ám a  kulturális nemzet ­19.  században kidolgozott, meglepően stabilnak tűnő fogalma és az  idő igazolta ezen államok létjogosultságát. Igaz, Oroszország katonai vereségét követően a  térség majdnem minden államában volt kísérlet arra, hogy német hercegek trónra ültetésével német kliensállamok sorát alakítsák ki  –  így merült fel a  finn és a  litván királyság vagy valamiféle balti hercegség elképzelése (illetve elődjéé, a  Kurföldi és Zemgalei Hercegségé), nagyrészt a  balti németekre alapozva. József nádor unokája, Habsburg Vilmos főherceg pedig Ukrajna trónját célozta meg, és az  ukrán nemzeti célokkal olyannyira azonosult, hogy a  II.  világháború után az  NKVD elhurcolta Bécsből, és szovjet börtönben halt meg. 20 Németország világháborús veresége és a  helyi közvélemény elutasító magatartása miatt azonban ezek az  államkezdemények is nagyon rövid életűnek bizonyultak. Létezett egy sor olyan állam, amely a  cári birodalom romjain jött létre, és környékükön ­1989–1991  után ismét felbukkant az  önálló államszervezés ideája. Ilyen volt a  kaukázusi köztársaságok sora, a  fehérek és vörösök által szervezett átmeneti államok vagy a  Belorusz Népköztársaság (1918.  március ­25.  – ­1919), amelynek ma is emigrációban ténykedő Radája e  sorok írásakor a  világ leghosszabb ideje emigrációban lévő kormányzata, amely szemben áll a  jelenlegi Belarusz politikai rendszerével is. 21 A  Magyar Tanácsköztársaság mintájára kérdéses, hogy minek tartsuk a  Brémai (1919.  január ­10.  – február ­4.) vagy a  Bajor Tanácsköztársaságot (1919.  április ­7.  – május ­3.), ha ugyanakkor a  Szlovák Tanácsköztársaságot beillesztettük egy ilyen sémába. 22 Nem egyszerűen csak az  államrend zavaráról vagy a  háború utáni felfordulásról van szó? A  hasonló, társadalmi forradalmat (is) célul tűző államkezdemények (így például az  Isztriai-félszigeten létrejött albonai köztársaság vagy az  írországi Limerick ügye) gyanúsan nagy száma lehetővé kellene hogy tegyen egy nemcsak wilsonista-regionalista vagy államközpontú olvasatot, hanem egy munkásmozgalom-történetit is. Bár a  kettő kétségkívül nem független egymástól. 23

			Az ­1918  és ­1921  közötti időszakban legalább ­10  olyan államalakulat jött létre a  hajdani történelmi Magyarország területén, amelyek néhány napos, néhány hetes, máskor hosszabb, akár évekig tartó fennállás után szűntek meg. Volt, amelyik csendben kimúlt, és volt, amelyik halálos áldozatokat és hosszan tartó sebeket, valamint illúziókat hagyott maga után. Némelyik csak értelmiségiek vagy néhány kalandor elméjében létezett inkább, és akadt, amelyikért több ország is vetélkedett. Olyan államok voltak ezek, amelyek korábban nem léteztek, és nem is maradtak fent  –  létük mára a  világháborút követő káosz jelképévé lett. Egyes esetekben még más államok is elismerték őket  –  főleg azok, amelyeknek érdekében állt az  adott terület különállása. Így például a  frissen létrejött Szovjet-Oroszország hivatalosan is elismerte a  költő D’Annunzio fiumei államát. Fontos azonban, hogy vizsgálatukkal kapcsolatban ne engedjünk a  történelmi determinizmusnak: ezek az  államok nagyon sok esetben nem azért nem maradtak fönn, mert területi anomáliák voltak, vagy mert soha nem létezett vagy legalábbis vitatható és vitatott területi egységekre, identitásokra hivatkoztak, hanem azért, mert tervük kidolgozatlan volt, vagy a  tervüket alkotó eszmei maggal voltak problémák, esetleg külső beavatkozás miatt buktak el. Tehát az  a  tény, hogy Lettország ma létezik, Szlovják Népköztársaság pedig nem, csak annyit jelent, hogy az  egyiknek van némi konzekvenciája a  jelenben, a  másik pedig történeti érdekességgé vált: indulásukkor azonban nagyon sokban hasonlítottak egymásra. 24 És az  utóbbi kudarcát alapvetően nem az  okozta, hogy ne lettek volna olyan személyek nagy számban, akik keletszlovák dialektusban beszéltek szlovákul, csak éppen mindez kevés volt egy önálló „szlovják” identitás kialakítására, csak az  erre szánt idő rövidnek, az  ezt támogató intézményrendszer és értelmiségi hátország pedig gyengének bizonyult.

			A történelmi Magyarország (egykori) területén ­1918  és ­1921  között megvalósult vagy tervezett államkezdemények a  következő táblázatban foglalhatók össze:

			1.  táblázat: Kérészállamok, ­1918–1921

			
				
					
					
					
					
				
				
					
							
							Elnevezés

						
							
							Időtartam

						
							
							Helyszín, központ

						
							
							Vezető(k)

						
					

				
				
					
							
							Bánsági/Bánáti Köztársaság

						
							
							1918.  október ­31.  – ­1919.  február ­20.  

						
							
							Temesvár (ma: 
Timișoara, Románia)

						
							
							Otto Roth/Róth Ottó,

							Bartha Albert

						
					

					
							
							Hiénc Köztársaság/­Heinzenland 
Köztársaság 

						
							
							1918.  december ­5.

						
							
							Nagymarton (ma: Mattersburg, Ausztria)

						
							
							Hans Suchard

						
					

					
							
							Szepesi Köztársaság

						
							
							1918.  december

							(tervezett)

						
							
							Késmárk (ma: Kežmarok, Szlovákia)

						
							
							Hefty Gyula Andor és társai

						
					

					
							
							Kelet-Szlovák (Szlovják) Népköztársaság

						
							
							1918.  december

							11–29.  

						
							
							Kassa (ma: Košice, Szlovákia)

						
							
							Dvortsák Győző/

							Viktor Dvorčak

						
					

					
							
							Kun Köztársaság

						
							
							1918.  december ­18. (?) – ­1919.  március ­20.  (?)

						
							
							Kunszentmiklós

						
							
							Förster Lajos,

							Baky Miklós (szervezők)

						
					

					
							
							Hucul Köztársaság

						
							
							1919.  január ­9.  – június ­11.  

						
							
							Kőrösmező és környéke (ma: Ясіня/Jaszinya, Ukrajna)

						
							
							Sztepan Klocsurak

						
					

					
							
							Kalotaszegi Köztársaság

						
							
							1919.  január (tervezett)

						
							
							Bánffyhunyad (ma: Huedin, Románia)

						
							
							Kós Károly és társai

						
					

					
							
							Székely Köztársaság

						
							
							1919.  január ­10.  (tervezett)

						
							
							Székelyudvarhely (ma: Odorheiu Secuiesc, Románia)

						
							
							Paál Árpád

						
					

					
							
							Magyarországi Tanácsköztársaság

						
							
							1919.  március ­21.  – 
augusztus ­1.

						
							
							Budapest

						
							
							Garbai Sándor (a  Forradalmi Kormányzó­tanács elnöke), Kun Béla (külügyi és hadügyi népbiztos)

						
					

					
							
							Mura Köztársaság/

							Vendvidéki Köztársaság

						
							
							1919.  május ­29.  – június ­5.  

						
							
							Muraszombat és környéke (ma: Murska Sobota, Szlovénia)

						
							
							Tkálecz Vilmos

						
					

					
							
							Szlovák Tanácsköztársaság

						
							
							1919.  június ­16.  – július ­7.  

						
							
							Kikiáltás helyszíne: Eperjes (ma: Prešov, Szlovákia), központja: Kassa (ma: Košice, Szlovákia)

						
							
							Antonín Janoušek 

						
					

					
							
							Carnarói Olasz Kormányzóság

						
							
							1919.  szeptember ­12.  – ­1920.  december ­24.

						
							
							Fiume (ma: Rijeka, Horvátország)

						
							
							Gabriele D’Annunzio

						
					

					
							
							Baranya-Bajai

							Szerb–Magyar Köztársaság/Baranyai Szerb–Magyar Köztársaság

						
							
							1921.  augusztus 14–21.  

						
							
							Pécs és Baranya vármegye

						
							
							Petar Dobrović/

							Dobrovits Péter

							és társai

						
					

					
							
							Lajtabánság

						
							
							1921.  október ­4.  –

							november ­3.

						
							
							Meg nem szállt nyugat-magyarországi területek, Felsőőr (ma: Oberwart, Ausztria)

						
							
							Prónay Pál

						
					

				
			

			Forrás: a  szerző szerkesztése

			Vannak olyan államalakulatok, amelyek helye kérdéses ebben a  felsorolásban. Egyfelől bizonyos szempontból a  Magyarországi Tanácsköztársaság is ilyen, ideológiai alapokon teremtett kérészállamnak tekinthető. Ugyanakkor, hasonlóan a  Károlyi-féle Magyar Népköztársasághoz, a  tanácsköztársaság megörökölte a  magyar állam korábbi infrastruktúráját, és radikális változtatásokkal bár, de tovább működtette azt. Jóllehet a  Forradalmi Kormányzótanácsot nem ismerték el legitim kormánynak a  párizsi békekonferencián, de nemzetközi politikai aktornak tekintették, amennyiben működtettek vele beszélő viszonyt, és a  Tanácsköztársasággal jó néhány állam tartott fent diplomáciai kapcsolatot is. Szólnak súlyos érvek amellett is, hogy Erdély a  gyulafehérvári gyűlés időszakában  –  legalábbis román szempontból  –  autonóm formáció volt. Némelyik szociáldemokrata és román nemzeti párti politikus átmenetileg vagy akár hosszabb időre elképzelhetőnek tartott akár egy területi különállást is. 25 A  tervezgetés abba a  fázisba, ahova a  Székely Köztársaságé, 26 bizonyosan eljutott, bár a  kikiáltás ideája végül halva született. Tekintettel azonban arra, hogy ez  nem egy önálló Erdélyi Köztársaságot jelentett volna, hanem Románia egyik, többé-kevésbé autonóm területét, végül nem vettük fel a  táblázatba. Hasonló okokból nem szerepel sem „Ruszka-Krajna”, sem a  „Tót Impérium” terve, sem Magyarország kantonizálásának Jászi-féle koncepciója. Ugyancsak nem szerepel a  Csehszlovákián belüli, meg nem valósult szlovák vagy ruszin autonómiatervek tömkelege, mert ezek nem önálló államiságról szóltak, jóllehet voltak olyanok, akik ezt az  autonómiát egy későbbi önálló államiság első lépésének szerették volna látni. Erősen kérdéses, hogy a  Zsil-völgyi bányászok szocialista köztársasága túlment-e a  hírlapi deklarációk szintjén. Ezek az  elképzelések egy adott államon  –  jelesül: Magyarországon  –  belül vázoltak fel valamiféle területi alapú önrendelkezést, nem pedig teljes állami szuverenitásra törekedtek. Az  aradi vagy a  szegedi ellenkormány sem tekinthető ilyen kérészállami kezdeménynek, hiszen testületei állami szuverenitást nem gyakoroltak, más nagyhatalom által megszállt területen működtek, és nem valamiféle regionális különállásra törekedtek, hanem a  magyar állam egészét kívánták képviselni. Ugyanakkor lehet érvelni az  egyes, fent említett területi szerveződések esetén amellett, hogy az  állam létrehozásáról vallott nézetek nem csak egy egyvektorú gondolkodás eredményei lehetnek. Az  ­1918–1919-ben­ drasztikusan kitágult világ és annak új eszméi lehetővé tettek más, nagyon rugalmas elképzeléseket is egy terület szuverenitásáról, egy csoport önigazgatásáról, amelynek fokozatai nem feltétlenül helyezhetők el egy teljes szuverenitás felé tartó folyamatban  –  mert lehet, hogy eleve nem ez  volt a  cél. Az  állam új és nagyon rugalmas értelmezése tehát akár Ruszka Krajna esetében is lehetővé tehet ilyen államtudományi vizsgálódást  –  most azonban maradjunk egy szigorúbb és hagyományosabb államértelmezésnél.

			A kérészállamok vizsgálata nem öncélú: természetesen vonzók az  anekdotikus részletek a  kocsmák hátsó szobáiban kiosztott miniszteri posztokról vagy a  fiumei polgároknak tartott hatórás beszédekről. A  zavaros átmeneti viszonyok államkezdeményeinek vizsgálata azonban sokkal fontosabb kérdések megválaszolására is alkalmasnak tűnhet. Egyrészt választ adhat arra a  kérdésre, hogy tulajdonképpen mi is egy állam. Milyen elképzeléseik és milyen motivációik voltak az  ilyen állam­alakulatokat kikiáltó embereknek? Mit gondoltak önrendelkezésről, az  állam szerepéről?

			A létrejött kérészállamokat többféleképpen osztályozhatjuk. Létrejöttük szempontjából lehettek:

			a)	létező vagy kitalált etnikai csoportok (például a  szepesi németek, hiéncek, keleti szlovákok, huculok stb.) önkifejezési kísérletei a  wilsonizmus szellemében;

			b)	helyi szervezkedések egy nagyhatalom vagy szomszédos állam támogatásával;

			c)	ideológiai zárványok, amelyek híján voltak mindenféle regionális alapnak;

			d)	egyszerű kalandorakciók, amelyek az  összeomlás káoszának köszönhették létüket.

			Ezek a  kategóriák természetesen nem mindig választhatók el élesen. Minek tartsuk például Prónay Pál Lajtabánságát? Egyszerű kalandorakciónak, ideológiai zárványnak vagy állami manipulációnak?

			Létüket megközelíthetjük a  finalitás felől is, eszerint vagy

			a)	katonai erővel leverték őket (ilyen volt a  fiumei kísérlet vagy a  Mura Köztársaság 27);

			b)	egy másik állam részei lettek;

			c)	hosszabb ideig fennmaradtak, megőrizve valamiféle különállást;

			d)	létre sem jött, csupán a  tervezés szintjén maradt kezdeményezések (például a  Kalotaszegi Köztársaság).

			Ezeket az  államokat meg lehet különböztetni azon az  alapon is, hogy helyi szervezők, „játékmesterek” fejében születtek-e meg, vagy hozták-e létre őket (például a  Szepesi Köztársaság vagy a  Szlovják Népköztársaság esetében 28), vagy kívülről érkezett aktivisták mozgósították a  helyi lakosság egy részét, esetleg erőszakolták rá akaratukat a  helyiekre (Fiume, Lajtabánság). Az  utóbbi két példa jól szemlélteti a  korabeli események összefonódását, az  egymástól való tanulást (vagy legalábbis inspirálódást): Bethlen István egy ­1921-es­ minisztertanácsi ülésen D’Annunzio fiumei szabadállamát is megemlítette, miközben azt latolgatta, hogyan lehetne megtartani az  Ausztriának ítélt Nyugat-Magyarország egy részét. 29 Önmagában beszédes, hogy ezen államalakulatok többsége „köztársaságként” definiálta magát, nem pedig királyságot vagy egyéb államformát tűzött ki célként. Ez  alól csak a  Lajtabánság és a  Carnarói Olasz Kormányzóság kivétel. A  folyamat természetesen elválaszthatatlan a  kontinens demokratizálódási folyamatától, amelynek során Európa addig kisebbségben levő respublikái látványosan megszaporodtak, és egy sor korábbi monarchia (német, osztrák–magyar) utódállama köztársasággá alakult. A  korszellem kedvezett az  új köztársasági hullámnak. Ugyanakkor ezek a  kezdeményezések sokszor régi sérelmek és regionális különállások emlékét vitték tovább: a  ruszin hegyvidék különlegesen rossz közellátási viszonyai, a  jászkun redempció (a  jászkunok saját jobbágyfelszabadítása a  ­18.  században) vagy a  Szepesség középkori területi különállásának, illetve a  székelység rendi autonómiájának az  emléke bizonyíthatóan felbukkant az  adott kezdeményezések életre hívásában. Tehát a  kérészállamok egy részénél felmutatható valamiféle történetiség, még ha nem is egy szuverenista hagyomány formájában: nagyon sokszor középkori eredetű, rendies gyökerekre támaszkodik ez  a  kezdeményezés (Szepesség, székelyek, jászkun öntudat), amely láthatóan új lendületet kap a  háború végének önrendelkezést hangsúlyozó eszméitől.

			Másfajta kategorizálást, illetve a  meglévők kombinációját jelentheti, ha az  ideológiai célokra (baloldali, jobboldali, tekintélyuralmi, demokratikus) tekintünk, illetve azt vizsgáljuk, hogy az  aktivistáknak mik voltak a  magyar állammal kapcsolatos szándékaik. Ilyen alapon megkülönböztethetünk a  maradék magyar állam központja felé, illetve onnan kifelé gravitáló államkezdeményeket: míg a  Székely, a  Kalotaszegi, a  Bánsági 30 és a  Szepesi Köztársaság „befelé gravitáló” állam­alakulat volt, és céljául a  magyar államegység megtartását tűzte ki, addig a  Hucul Köztársaság, Fiume vagy a  Hiénc Köztársaság 31 határozottan kifelé igyekezett ebből az  állami keretből. Ezen kategóriák együttes használatával izgalmas, többmezős rendszert hozhatunk létre, olyan kategóriákkal, mint hogy „kifelé gravitáló  –  autoriter  –  kívülről vezényelt  –  leverték” (Carnarói Olasz Kormányzóság) vagy „befelé gravitáló  –  demokratikus-regionalista  –  terv maradt” (Kalotaszegi Köztársaság). De olyan elképzelésekről is lehet tudni, amelyek szerint az  adott államalakulat vagy autonóm terület egyfajta bázisként szolgált volna a  későbbi revízióhoz (Lajtabánság) 32 vagy Magyarország demokratizálásához (Jászi Oszkár „pécsi terve”), 33 mint ahogy a  Szlovák Tanácsköztársaság a  világforradalmat terjesztette tovább Közép-Európában  –  vagy három héten át.

			Voltak olyan kezdeményezések, amelyek ideológiailag úgyszólván meghatározhatatlanok: ilyen volt például a  Mura/Vendvidéki Köztársaság. Vezetője, Tkálecz Vilmos (1894–1950) direktóriumi tag volt a  Tanácsköztársaság idején; valószínűleg egyéni okokból kiáltotta ki államát (felelősségre akarták vonni egy csempészési ügyben), amely Ausztriától és a  délszláv királyságtól kért segítséget. A  vörös csapatok azonban hamar leverték a  kezdeményezést, Tkálecz pedig elmenekült. ­1920-ban­ Magyarországra települt, ahol nevét Tarcsayra magyarosította, majd tanítói pályája mellett sikeres magyarnóta-szerzői karriert futott be, többek között neki köszönhetjük a  Vásárhelyi híres promenádon halhatatlan sorait. 34

			A fentebb említett kategóriákat a  következő táblázatban foglaltuk össze:

			2.  táblázat: A  kérészállamok tipológiája

			Forrás: a  szerző szerkesztése

			A Székely, a  Kalotaszegi vagy a  Kun Köztársaság esete arra példa, hogy néhány, helyben jól beágyazott értelmiségi vagy notabilitás saját idealista (vagy éppenséggel nagyon is politikus) meggyőződésétől vezetve, a  wilsonizmus korszellemét megérezve akart valahogy kibújni a  régiójára nehezedő nemzetállami logikák alól. Számukra a  világháború vége egyúttal az  identitások kivirágzását is hozta  –  mintha ez  szédítette volna meg Kós Károlyt, az  ekkor még polgári radikális Paál Árpádot vagy a  Kun Köztársaság markánsan jobboldali életre hívóit. 35 Az  önállóság ugyanakkor egyfajta kényszermegoldásként is felmerülhetett, amely révén az  „államalapítók”  –  a  szepesi német, a  székely vagy a  bánsági aktivisták  –  megkíséreltek megőrizni valamilyen mértékű közösséget Magyarországgal, vagy legalább elkerülni, hogy régiójukat erőszakkal egy másik, rivális nemzetállam-építésbe tagolják be. 

			Prónay Pál Lajtabánsága esetén abban a  szerencsés helyzetben vagyunk, hogy nemcsak szórványos visszaemlékezésekre és levéltári iratokra hagyatkozhatunk, hanem ismerjük az  államkezdemény egyes jogi szövegeit is, amelyeket jobbára Lévay Ferenc szegedi ügyvéd, tartalékos hadnagy szerkesztett. Prónay Pál fővezér emlékirataiban a  „bennszülöttek részvétlenségére” panaszkodott, és arra, hogy a  báni pozícióra kiszemelt arisztokraták (herceg Esterházy Pál, gróf Sigray Antal és mások) különböző okokból nemet mondtak a  felkérésre. 36 Miközben az  ­1921.  október ­4-én kikiáltott államalakulat előkészítői elég egyértelműen a  „kommunista” osztrák megszállás elkerülését jelölték meg célként, egyúttal jogi alapszövegükben viszonylag nagylelkű nemzetiségpolitikai állításokat tettek: „Az állam nyelve magyar. A  törvények és államrendeletek magyar, német és horvát nyelven jelennek meg. Anyanyelvét ugy a  hivatalos, mint a  magánéletben minden állampolgár szabadon használhatja.” 37 (Igaz, a  hivatalos lap első száma szégyenkezve jelezte, hogy a  kiadvány német és horvát változata nyomdai nehézségek miatt csak később jelenik majd meg.) Rendelkeztek a  címerről és az  állam fontosabb szerveiről is. Az  új állam nevét Bárdoss Béla szegedi ügyvéd találta ki, amiképpen a  közjogi berendezkedés többi hozzávalóját is, mégpedig a  felsőőri kocsmában  –  ahogy azt büszkén mesélte ­15  évvel később a  Magyarság újságírójának. 38 Prónay emlékiratainak kiadatlan változatában hosszas fejtegetésekbe bonyolódott az  ideológiai alapról, majd kibökte: „A kormányzótanács monarchistikus alapon áll”  –  ami jelezte a  korszak kérészállamai között viszonylag ritka királypárti elkötelezettséget. 39 Ebben semmi meglepő nincs: a  felkelőcsapatok parancsnokai zömmel legitimisták voltak, és Prónay attól tartott, hogy ha nem siet az  állam kikiáltásával, az  ekkor épp szintén legitimista Friedrich István köre megelőzi. Prónay minden pozícióra saját katonatiszttársait emelte, és még az  akcióval alapvetően rokonszenvező beszámolók is említenek személyes féltékenységből eredő kivégzéseket, rablásokat és botozást a  felkelők között és a  lakossággal szemben is. 40 Ezek nyomán egy sajátos katonaállam körvonalai bontakoznak ki, amely működésében sokban emlékeztet a  német Freikorpsok baltikumi tevékenységére vagy a  fiumei Arditikre. 41 Talán azt is érdemes lenne megvizsgálni, hogy milyen emléket hagytak maguk után az  egyes államalakulatok, örökségüket hogyan használta  –  vagy felejtette el  –  az  utókor. Például a  Lajtabánság az  utóbbi évtizedekben a  sikeres ellenállás  –  nemritkán mitizált  –  példájaként került vissza a  magyar történeti tudatba, azt szemléltetve, hogy a  világháborús összeomlás ellenére eredményesebb is lehetett volna a  fegyveres honvédelem. 42 A  Székely Köztársaság terve (az  ­1918  végén létrejött Székely Nemzeti Tanáccsal együtt) pedig a  székelyföldi autonómiatörekvések kapcsán merült fel újra az  ezredforduló után  –  mint aktuális identitáspolitikai célkitűzéseket legitimáló történelmi előkép. 43

			Ha végigtekintünk a  kérészállamok vezetőin, általában olyan, a  helyi elitbe integrálódott, de abban nem központi szerepet játszó figurákat látunk, akik az  ­1918–1919-es­ zavaros állapotokat kihasználva léptek előre a  sorban  –  miközben egyébként lehettek nemes, honmentő indítékaik is. Vannak közöttük olyanok is, akik szerepüket később megpróbálták bagatellizálni. Róth Ottó temesvári ügyvéd, munkásvezér húsz évvel később így emlékezett: „Október ­31-én a  városháza erkélyéről kihirdettem a  köztársaságot. Ebből a  kihirdetett köztársaságból a  köztudat azután »Bánáti Köztársaság«-ot csinált, holott erről nem volt szó.” 44 Ezek a  perifériákon létrejött, átmeneti államkezdemények egyszerre voltak bizonyítékai a  központi államhatalom meggyengülésének, a  wilsonizmus messianisztikus eszmeként való felfogásának és a  regionális identitások hirtelen (újra)felbukkanásának. Az  anekdotikus részeken túl azokra a  mozzanatokra érdemes figyelni bennük, amelyek a  jövő felé mutatnak: az  autonómiák követelését, a  menetelést a  szuverenitás irányába, esetenként az  erőszak kultuszát és a  sokszor képlékeny  –  vagy egyenesen széttartó  –  nemzeti identitásokat. Az  idea tartósságát mi sem bizonyítja jobban, mint hogy helyi szinten némely kérészállami gondolat  –  akár regionalizmus vagy etnikai autonómia formájában  –  ­1989  után ismét felbukkant a  közép- és kelet-európai térségben.

II.  Hol volt, hol nem volt: 
köztársaságok a  magyar, délszláv és román önrendelkezés metszéspontjában. 
A  Bánsági és a  Székely Köztársaság története

			[image: ]

			Temesvár egy ­1914-es­ képeslapon

			Forrás: https://de.wikipedia.org/wiki/Geschichte_Timi%C8%99oaras#/media/Datei:Temesvar_-_Postcard.jpg

			


Marchut Réka

			Bánáti Köztársaság: valóság vagy legenda?

			Mindig gyanús, ha egy történeti munka címében felmerül a  kérdés, hogy vajon valóságról vagy legendáról szól-e. Hiszen egy történésznek mégiscsak az  lenne a  feladata, hogy a  valóságot próbálja meg minél objektívebben rekonstruálni a  rendelkezésére álló források alapján, a  szakma elsajátított eszköztárának a  segítségével. De ugyanígy feladata a  „varázstalanítás” is, a  legendák megcáfolása. Jelen tanulmánynak az  az alapvető kérdése, hogy a  Bánáti Köztársaság az  I.  világháborút követően egy igazi „kérészállam” volt-e, vagy egyáltalán nem is létezett, és csak történeti tények féligazságaiból született legenda volt? Előrebocsátom, nehogy az  olvasó a  végén csalódott legyen, ezt a  kérdést nem fogom tudni teljes bizonyossággal megválaszolni. És ha valaki még ennek tudatában is tovább­olvasná e  sorokat, annak elmondhatom, hogy a  tanulmányban kérdéseket próbálok boncolgatni, azt a  tézist feltételezvén, hogy ez  a  köztársaság mégiscsak létezett. Írásomat az  alábbi kérdések strukturálják: állam volt-e a  Bánáti Köztársaság; mettől meddig állt fenn; ki kiáltotta ki; mi volt a  célja, és hogyan viszonyultak hozzá a  régió területén élő népcsoportok?

			A köztudatban kevéssé ismert a  Bánáti Köztársaság léte vagy gondolata, aminek egyik oka nyilvánvalóan az, hogy maga a  történészszakma sem foglalkozott vele a  maga részleteiben. A  korabeli újságcikkekben mindenesetre megemlítették, ahogy erre a  későbbiekben majd kitérek. Szintén forrásértékű a  Geml József akkori temesvári polgármester emlékirata, 45 illetve  –  többnyire ezek nyomán  –  Jakabffy Elemér és Páll György által jegyzett tanulmány a  bánsági magyarság ­1918–1938  közötti történetéről. 46 A  témához kapcsolódó legrelevánsabb magyarországi levéltári egységben 47 egyáltalán nem találunk rá vonatkozó forrást. A  temesvári levéltárban Aurel Cosma családi fondjában van egy-két olyan forrás, amely megemlíti a  Köztársaságot. Elsősorban nyelvi akadályok miatt nincsen módom hozzáférni a  szerb levéltári forrásokhoz, mint ahogyan a  témához esetlegesen kötődő szerb szakirodalmat sem tudtam megismerni. Ez  ennek a  tanulmánynak egy vállalt hiányossága.

			A magyar történészek közül a  legjelentősebb munkát e  témában Borsi-Kálmán Béla írta a  temesvári „Levente-pör” feldolgozása kapcsán, 48 aminek a  legújabb, átdolgozott kiadása ­2020-ban­ jelent meg. 49 A  Bánsággal foglalkozó tanulmányok közül kiemelném Kókai Sándor munkásságát, aki konkrétan a  Köztársasággal is foglalkozott, és történeti-földrajzi, valamint az  etnikai térszerkezetet érintő vizsgálatai segítséget jelentenek a  téma kutatói számára. 50 Történeti földrajzi monográfiája alapműnek számít. 51 A  hazai történészszakmának a  témába vágó másik jelentős munkája Gulyás László tanulmánya a  Bánság felosztásának problematikájáról, amelyben a  Versailles-ban­ lezajlott román és szerb küzdelmeket mutatta be. 52

			A román történészek  –  talán nem függetlenül attól, hogy a  régió nagyobb része Romániához került  –  sokkal alaposabban feldolgozták a  Bánság felosztásának történetét. Igen gazdag a  téma román szakirodalma, amelyből szeretném kiemelni Radu Păiuşan monográfiáját, amely a  bánsági nemzeti mozgalmat vizsgálta az  egyesülés kapcsán. 53 Könyvének nagy erénye a  forrásgazdagsága, a  témával foglalkozó későbbi történészek számára így szintén alapműnek számít. E  történészek közül megemlítendő Ionela-Felicia Moscovici, aki beemelte a  francia levéltári forrásokat is, és azt vizsgálta, hogyan hatott a  francia megszállás és a  francia diplomácia a  Bánát sorsára. 54 Több tanulmányában is foglalkozott a  régió felosztásának történetével Vasile Dudaş, 55 továbbá Mircea Rusnac, akinek tavaly magyar fordításban is megjelent tanulmánya a  Bánáti Köztársaságról. 56

			Állam volt-e?

			Az első és talán a  legfontosabb kérdés az, hogy egyáltalán létrejött-e ez  az  állam? A  kérdést nem mi tesszük fel először, hanem már maga a  köztársaság állítólagos kikiáltója, a  szociáldemokrata Róth Ottó is feltette ­1938-ban, a  Brassói Lapok hasábjain.

			„Ezt az  állítólagos köztársaságot ugyanis minden emlékiratban és történelmi naplóban megemlítik. Szerepel Geml József polgármester emlékirataiban, 57 Cioban [Ciobanu  –  M.  R.] Pompiliu dr. visszaemlékezéseiben 58 és Gábriel József könyvében is. 59 Csak azt a  kérdést nem vetette fel senki: létezett-e egyáltalán »Bánáti Köztársaság«?” 60

			Ezen kérdés megválaszolásához Georg Jellinek modern államdefinícióját hívjuk segítségül, amely szerint az  állam egy adott, körülhatárolható területen élő nép feletti politikai hatalom. 61 Tehát gyakorlatilag három kritériumnak kell megfelelnie: területtel, néppel és hatalommal kell rendelkeznie.

			A Bánáti Köztársaságot illetően a  legegyértelműbb a  területi kritériumnak való megfelelés. A  régió a  történelmi Magyarország Krassó-Szörény, Temes és Torontál vármegyéit foglalja magában, vagy ­28  ­500  km²-t, kulturális és földrajzi egységet képezve a  Bácska és Erdély között. 62 A  középkorban a  Magyar Királyság török elleni védelmében volt fontos szerepe, majd az  ország három részre szakadását követően előbb erdélyi és oszmán, majd Habsburg-fennhatóság alatt állt. A  kiegyezéstől kezdve a  történelmi Magyarország szerves részét alkotta, ­1918-ban­ érvényes közigazgatási beosztása a  ­19.  század utolsó évtizedeinek reformjai során rögzült. Jellemző volt rá a  multikulturalitás, aminek alapja a  felekezetileg és etnikailag sokszínű  –  román, szerb, magyar, német, zsidó  –  népesség volt. Adott volt tehát egy jól körülhatárolható terület.

			Ennél valamivel nehezebb annak a  kérdésnek a  megválaszolása, hogy a  népre vonatkozó kritériumnak megfelelt-e a  Bánáti Köztársaság. Abból a  szempontból mindenképpen, hogy ­1910-ben­ bő másfél  millióan lakták a  területet, a  lakosság ­37,4%-a­ román, ­24,5%-a­ német, ­18%-a­ szerb, ­15,3%-a­ pedig magyar anyanyelvű volt. 63 Ez  a  nép azonban korántsem volt egységes abból a  szempontból, hogy melyik állam keretei között szeretett volna élni. Tehát létezhetett ugyan egy bánsági államalakulat, de a  románok és a  szerbek  –  legalábbis a  vezetőik szerint  –  más országban képzelték el életüket, ők vajmi keveset foglalkozhattak a  Köztársaság államjogi keretével. Jó példa erre Aurel Cosma, a  (magyarországi) Román Nemzeti Párt (Par­tidul Naţional Român) temesvári elnökének reakciója Róth Ottó azon felhívására, hogy minden nemzet alakítsa meg a  maga tanácsát, és képviselőit küldje a  városi közgyűlés termébe, ahol meg akarják alakítani a  Bánáti Néptanácsot. Cosma erre azt válaszolta: „Te, Ottó, mi nem mehetünk veled! Mi román tisztek be kell, hogy várjuk a  Román Nemzeti Komité határozatát!” 64 Így voltaképpen főleg a  magyarok és a  németek többsége jelenthette volna az  állam bázisát, de a  fenti számarányokból is látható, hogy ők az  összlakosság kevesebb mint felét adták. „Nép” tehát volt, de nem egy irányba nézett.

			A harmadik kritérium a  politikai hatalom. Ezzel az  őszirózsás forradalmat követően megalakult Bánáti Néptanács volt hivatva rendelkezni, amely ­1918.  október ­31-től ­1919.  február ­20-ig­ működött, ám miután a  szerbek ­1918  novemberében megszállták a  régió teljes területét, a  testület politikai hatalma nyilván korlátok közé szorult. Ezt követően a  polgári igazgatás a  Bánáti Néptanács, a  katonai pedig a  szerb hadsereg kezében volt, vagyis átmenetileg egyfajta kettős hatalmi berendezkedés alakult ki. Az  ügyeket egy húsztagú végrehajtó bizottság intézte, amelyben minden nemzetiség képviselve volt. Román részről Aurel Cosma, Sebastian Brânduşa hadbíró és Pompiliu Ciobanu ügyvéd, szerb részről Mladen Pilić, a  Szerb Nemzeti Tanács alelnöke és Dusan Prekaiszki szentszéki titkár, magyar részről Ferch Mátyás plébános, Rech Géza apátkanonok, Falk Endre és Hajdu Frigyes; német részről Gabriel József és Andres Ferenc ügyvédek, zsidó részről Vértes Adolf és Vermes Ernő. 65 Tehát politikai hatalom is volt.

			A Bánáti Köztársaság a  jellineki három kategória alapján a  fenti megszorításokkal államnak számíthatott, ám nemzetközi elismeréssel nem rendelkezett, hiszen a  Károlyi-kormány vezette Magyarországon kívül más állam nem ismerte el. Mivel nemzetközi jogilag nem létezett, így e  tekintetben határai sem voltak, tehát „szabadon” tarthattak rá igényt a  románok és a  szerbek is.

			Ki és mikor kiáltotta ki?

			A Bánáti Köztársaság történetének két emblematikus figurája van: Róth Ottó és Bartha Albert. Róth Ottó zsidó származású volt, bár vannak, akik bánáti sváb származásúnak tartják  –  ez  tehát egy újabb tisztázandó kérdés. A  szakirodalomban mindkettőre előfordulnak példák, Borsi-Kálmán Béla erről ezt írja: Roth neve nem szerepel a  Zsidó Lexikonban. 66 Szekernyés Lajos kutatásaiból tudjuk, hogy a  temesvári református közösség tartotta őt nyilván, és vallására utal az  is, hogy a  szászvárosi református gimnáziumban érettségizett. Kapcsolatrendszere és a  cioniz­musról kialakított álláspontja alapján Borsi-Kálmán gyanítja, hogy e  téren Jászi Oszkárhoz hasonló utat járhatott be, aki szintén zsidó vallásúból lett református. 67 Magam azon a  véleményen vagyok, hogy nem perdöntő az a tény hogy Róth Ottó a  református egyházközösséghez tartozott, hiszen Hegyi Ádám kutatásaiból tudjuk, hogy a  ­18.  század végén német anyanyelvű református telepesek is jöttek a  Bánságba. 68 Perdöntő viszont gimnáziumi osztálytársa, Petru Groza ­1942.  október ­25-én Ion Antonescuhoz írt levele, amelyben védelmébe vette a  romániai zsidótörvények alapján deportálás által fenyegetett barátját, Róth Ottót. Ebben Groza leírta, hogy Roth hatéves koráig volt zsidó vallású, családjával együtt akkor tért át a  református hitre. 69 E  forrás alapján tehát kétséget kizáróan megállapítható, hogy Borsi-Kálmán Béla teljesen jogosan vont párhuzamot Róth Ottó és Jászi Oszkár életútja között. 70

			Róth ­1907-től volt a  szociáldemokrata párt tagja, majd a  magyar–német tagozat helyi vezetője. ­1938-ban­ a  Brassói Lapoknak adott fent említett interjújában azt nyilatkozta, hogy ­1918.  október ­31-én a  temesvári városháza erkélyéről kihirdette a  köztársaságot. 71 Tulajdonképpen ezzel le is zárhatnánk a  történetet, ha ugyanabban az  interjúban nem beszélt volna arról is, hogy a  Bánáti Köztársaságnak egyetlen tárgyi bizonyítéka van, egy ­1919-es­ levél, amelyet ő írt Franchet d’Espèrey francia tábornoknak. Ebben a  Bánság francia protektorátus alá helyezését kérte a  bolsevizmus veszélyére hivatkozva. A  levél megtalálható Pompiliu Ciobanu Unirea Banatului című könyvében:

			„Vix alezredes ultimátuma következtében gr. Károlyi Mihály kormánya lemondani kényszerült, és a  hatalom az  egyesült kommunista és szocialista pártok kezébe ment át. ­1919.  március ­21-én kikiáltották a  proletárdiktatúrát. Értesülésem szerint a  Bánát kivételével a  bolsevizmus valamennyi megszállott területen terjedőben van. […] A  veszély elhárításának legalkalmasabb eszköze a  Bánát francia védnökség alá helyezése volna. A  francia védnökség alkalmas a  bolsevista propaganda megakadályozására és a  nemzetiségi ellentétek elhárítására.” 72

			Ebben a  levélben Róth azt írta, hogy október ­31-én kihirdette a  köztársaságot, de a  „bánáti” szó az  eredeti levélben nem szerepelt, a  Ciobanu által közreadott levélben viszont igen. Róth szerint azt Léon Gaston Jean-Baptiste Farret tábornok toldotta bele, aki a  levelet kézbesítette. Ugyancsak neki köszönhető az  aláírás: Roth Otto, a  Bánát kormányzója. Ezt Róth azzal magyarázta, hogy Farret szimpatizált a  Bánáti Köztársaság tervével és francia védnökség alá helyezésével, és azt remélte, ha a  terv megvalósul, akkor ő a  régióban maradhat, és nem kell visszamennie a  szenegáli katonákkal Nyugat-Afrikába. „Ebből a  kihirdetett köztársaságból a  köztudat azután „Bánáti Köztársaságot” csinált, holott erről nem volt szó”  –  nyilatkozta Róth ­1938-ban. 73

			Ami a  köztársaság születésének időpontját illeti, tulajdonképpen Geml József temesvári polgármester is azt támasztja alá emlékirataiban, hogy Róth október ­31-én kiáltotta ki a  Bánáti Köztársaságot. 74 Aurel Cosma, a  temesvári Román Nemzeti Tanács elnöke szintén így írta le a  történetet. 75 Mégis a  magyar szakirodalomban több ízben is előfordul, hogy a  köztársaság kikiáltását november ­1-jére teszik. Így Kókai Sándor 76 és Tarján M.  Tamás is, 77 ám nem tudjuk, hogy megállapításukat  –  hivatkozások híján  –  mire alapozzák. A  november elsejei dátumot azonban az  alább hivatkozott korabeli újságcikkek alapján cáfolni tudjuk.

			A Temeswarer Zeitung ­1918.  november ­1-jei­ számában megjelent cikkből pedig arra következtethetünk, hogy a  Bánáti Köztársaság kikiáltása egy félreértésen alapult. E  szerint Róth csupán annyit mondott, hogy megalakult a  Köztársaság, és ebből többen a  Bánáti Köztársaság megalakulására következtettek. 78 Azt, hogy ez  így volt-e, nem tudjuk, de elképzelhető, hogy valóban így történt.

			Ennél azonban sokkal izgalmasabb kérdés, hogy vajon valóban Róth Ottó kiáltotta-e ki a  köztársaságot. A  Népszava arról cikkezett, 79 hogy a  Bánáti Néptanács kikiáltotta a  köztársaságot, és ledöntötték az  „Ausztria-szobrot”. 80 Az  Est 81 és a  Friss Újság 82 hasábjain azonban azt olvashatjuk, hogy Bartha Albert nyilvánította ki a  köztársaságot. Bartha ekkor vezérkari főnök volt, és ­1918-ban­ Temesvárott teljesített szolgálatot. A  Bánáti Köztársaság kikiáltásával egyidejűleg Bartha katonai kormánybiztos lett, azonban november ­8-án a  Károlyi-­kormány Magyarország hadügyminiszterének nevezte ki. A  kinevezését Bartha  –  állítása szerint  –  soha nem kapta kézhez, mert az  csak ­8-án érkezett Temesvárra, amikor ő már nem volt ott. 83 Mindenesetre Bartha nem tiltakozott az  ellen a  korabeli sajtóhír ellen, miszerint ő kiáltotta volna ki a  köztársaságot. Nyilván ennél sokkal fontosabb feladata volt a  rend fenntartása és a  rendzavarók lecsillapítása. Amikor azonban a  háborús állapotok súlya már nem nyomta a  vállát, tiltakozott a  Friss Ujság ­1922.  májusi cikke ellen, amelyben szintén az  állt, hogy ő kiáltotta ki a  köztársaságot. Az  is igaz, hogy a  cikk írója, Gálócsy Zsigmond ezt még tetézte azzal, hogy Linder Béla érdemei elismeréséül hívta Barthát a  hadügyminiszteri székbe, azzal a  feladattal, hogy hajtsa végre a  hadsereg teljes leszerelését. A  cikk azt is állította, hogy Bartha megakadályozta a  nemzeti érzelmű tisztek szervezkedését, akik meg akarták védeni a  határokat, és helyre akarták állítani a  belső rendet. 84 A  Horthy-korszakban ez  olyan súlyos vádnak számított, hogy Bartha ezt már nem hagyhatta figyelmen kívül, ezért sajtópert indított a  székesfehérvári törvényszéknél a  lap ellen. Ugyanakkor saját szerepét is igyekezett kisebbíteni a  Bánáti Köztársasággal kapcsolatban. Azt is firtatta, hogy miképp állhatott egy köztársaság élén egy olyan kormánybiztos, aki egy olyan kormánynak az  exponense, amelyet a  király nevezett ki. Ez  egy lényeges kérdés, amivel azonban nem sokat törődtek. Hadügyminiszterként személyi cseréket akart véghez vinni a  tisztikarban, ám Károlyi Mihály ezt nem támogatta, és katonai tüntetést szerveztetett Bartha ellen. A  tüntetések hatására Bartha lemondott, de egy politikai újságíró barátja próbálta megvédeni a  becsületét. „Egyik újságíró barátom, hogy engem ezektől megszabadítson, dobta be itt Pesten az  én személyemmel kapcsolatban azt, hogy miért bántanak engem, hiszen én Temesváron már köztársaságot csináltam. Ennyi közöm volt nekem a  bánáti »köztársasághoz«.” 85

			1946-ban­ azonban, a  megváltozott kül- és belpolitikai körülmények közepette, 86 nemhogy kompromittáló nem volt, de egyenesen Bartha előnyére vált, hogy felvállalta a  bánsági szereplését, amelyről a  Demokrácia című újságnak adott interjújában ekként nyilatkozott: „[…] ­1918.  október ­31-én kitört Temesvárott a  forradalom. Erre én délelőtt ­11  órakor felmentem a  városháza erkélyére és kikiáltottam a  bánáti köztársaságot  –  egy nappal megelőzve Budapestet. A  nemzeti tanácsok egyhangúlag megválasztottak bánáti köztársasági elnöknek.” 87 A  Linder Bélával való viszony is átfestődött ­1946-ra:

			„Időközben Linder táviratozott nekem, hogy azonnal tegyem le a  fegyvert. Válaszoltam: »Linder nekem nem parancsol, nem teszem le a  fegyvert. Bartha, köztársasági elnök«. Jött egy újabb távirat: »Mire alapítja ezt?« Visszatelegrafáltam: »Negyvenezer főnyi hadseregemre.« Pedig nem volt már akkor négyezer sem. Amikor aztán a  Károlyi-kormány megkötötte a  fegyverszünetet és beleegyezett a  Marosig való megszállásba, a  franciák kikötötték az  én távozásomat. A  magyar kormány a  helyzet áthidalására kinevezett a  Bánát főkormánybiztosává, de nem fogadtam el. […]” 88

			Jakabffy Elemér és Páll György is szembeállította Róth Ottó és Folba János esperes lelkész eltérő beszámolóit. 89 Mindketten részt vettek ­1918.  október ­31-én, délután ­4  órakor a  törvényhatósági bizottság rendkívüli közgyűlésén, amelyet Kórossy György temesi főispán hívott össze. 90 Róth a  tiszti kaszinóban történtekről ekként számolt be:

			„A kaszinóban már vagy ezer tiszt volt jelen. Felmentem a  színpadra, ahol von Horth generális, Bartha Albert vezérkari főnök és egy csomó szárnysegéd állott. […] Horth tábornok üdvözölte a  megjelenteket és felhívta Bartha ezredest: olvassa fel az  AOK-tól 91 érkezett táviratot. Miután Bartha felolvasta a  német szöveget, magyarul így folytatta: »ez azt jelenti, hogy mi meg a  Magyar Nemzeti Tanácshoz csatlakozunk.« Erre óriási éljenzés támadt, mire Bartha kijelentette: »A többiről majd dr. Róth Ottó tájékoztatja önöket.« Megjegyzem, hogy mi előzőleg meg sem beszéltük azt, hogy én szólni fogok. Körülbelül a  következőket mondottam: »Uraim, a  köztársaság publikálva van. Kötelességünk, hogy lehetőleg a  legbékésebben, a  legrendesebben csináljunk mindent, hogy megmentsük, ami még menthető. […]« Beszédem további részében, amely a  múltat is kellőképpen ostorozta, azt javasoltam, hogy miután a  rend-, jog- és életbiztonság fenntartása céljából szükséges, hogy egy kézben egyesüljön Délmagyarországon minden hatalom, kiáltsuk ki katonai népbiztosunkká és vezérünkké Bartha Albert alezredes urat. Ezzel önkéntelenül degradáltam Horth generálist. Javaslatomat nagy éljenzéssel elfogadták. Ezután indítványoztam, hogy mindegyik nemzet alakítsa meg a  maga tanácsát. […]” 92

			Ezzel szemben Folba János, aki akkor a  temesvári hadapródiskola lelkész-tanára volt, így írta le az  eseményeket:

			„A kitűzött órában nem a  Militärkommando parancsnoka, br. Horth tábornok, hanem a  vezérkari főnök, Bartha Albert alezredes nyitotta meg a  gyűlést. Feltűnést keltett, hogy a  parancsnok nem jelent meg. Bartha felolvasta az  AOK-nak­ a  sürgönyét és aztán bejelentette, hogy a  király felmentette a  katonákat és a  tisztikart az  eskü alól, hogy Budapesten új kormány alakult és hogy Temesvárott megalakul a  Bánáti Népköztársaság. Azután felszólította a  jelenlévő tisztikart, hogy nemzetek szerint csoportosuljanak és adják be a  bizalmi férfiak nevét. Utána Roth doktor beszélt, vezércikkszerű forradalmi beszédet mondott, amelyben ő is leszögezte, hogy a  Bánáti Népköztársaság megalakult. Mind a  két beszédet a  jelenlévő tisztikar kínos meglepetéssel hallgatta végig és tetszésnyilvánításának kifejezést egyáltalán nem adott.” 93

			Ez a  két visszaemlékezés sem igazít el bennünket a  kérdésben. Egy dolog viszont teljesen bizonyos: Róth Ottó mindvégig (az  általunk ismert források szerint) vállalta, hogy kikiáltotta a  köztársaságot (az  már nem egyértelmű, hogy a  bánátit vagy nem a  bánátit). Ezzel szemben Bartha Albert éppen az  uralkodó korszellemnek megfelelően vállalta vagy hárította el a  felelősséget a  kérészállam kikiáltásáért. Folba János aspirációit nem ismerjük, s  ez nem segít annak eldöntésében, hogy beszámolóját mennyire tartsuk hitelesnek.

			Róth Ottó és Bartha Albert konkrét megnevezésén kívül még „általános aktorokról” is olvashatunk a  korabeli sajtóban és a  szakirodalomban, hogy a  Bánáti Néptanács kiáltotta ki a  köztársaságot, 94 illetve katonák és civilek. Mindebből jól látható, hogy nehéz dolga van a  múlt történései iránt érdeklődőnek, ha erre a  kérdésre választ kíván kapni, a  magam részéről azonban sokkal bizonyosabbnak gondolom Róth Ottó személyét. Egyrészt mert ő ­1938-ban­ is felvállalta ezt, másrészt Geml József emlékirataiban is ezt olvashatjuk, harmadrészt Aurel Cosma irathagyatéka is erre enged következtetni. És az  október ­31.  versus november ­1.  vitában is  –  az  előbb említettek figyelembevételével  –  október ­31-ét tartom megalapozottnak.

			[image: ]

			1.  ábra: Egy korabeli elképzelés a  kantonizált Bánáti Köztársaságról

			Forrás:  Archives de ILO, CAT-5-38-2, Bódy Zsombor szíves hozzájárulásával

			Mi volt a  célja a  Köztársaságnak?

			Ahogy az  előző kérdés megválaszolása, ez  sem egészen egyértelmű. Elterjedt vélekedés, hogy a  Bánáti Köztársaság állam volt az  államban, amely azért jött létre, hogy az  ország területi integritását fenntartsa, és hogy a  területet „átmentse” Magyarország számára. 95 A  szakirodalomban az  is olvasható, hogy a  cél a  Bánság megtartása volt a  történelmi Magyarország határain belül, a  svájci kantonok mintájára önálló tartományként. 96 Aurel Cosma egy szatellitállamot látott benne, és az  akadályát annak, hogy a  régió Romániával egyesüljön. 97 Bartha Albert a  már említett ­1946-os­ interjúban „corpus separatum”-ként említi. 98 Róth Ottó kilenc, 99 majd húsz év távlatából úgy emlékezett, hogy attól akarta megmenteni a  Bánságot, hogy hadszíntérré váljon, és a  békekötésig meg akarta őrizni a  régió gazdasági és politikai egységét. 100 Hasonló szellemben nyilatkozott Gabriel József író, szerkesztő is a  bánsági német szociáldemokraták napilapjának, a  Volkswillének. Itt azt olvashatjuk, hogy a  Bánáti Köztársaság létrejöttének kül- és belpolitikai okai voltak: belpolitikai szempontból a  közrend fenntartása és az  élelmezési gondok megoldása volt a  legfontosabb, külpolitikaiból pedig a  terület katonai megóvása, a  gazdasági és politikai egység megőrzése volt a  prioritás. 101

			Láthatjuk, hogy bár az  indítékok megfogalmazása sok szempontból hasonló, ám mégis vannak hangsúlybeli eltérések. Az  olvasottakból az  derül ki, hogy tervszerűség vagy kormányintenció nem volt arra nézve, hogy egy köztársaság létrehozása majd segíteni fogja Magyarország területi integritásának fennmaradását. Az  ország svájci mintájú kantonális föderalizálása  –  mint tudjuk  –  Jászi Oszkár elképzeléseinek központi eleme volt ugyan, de az  ­1918.  november ­13–15.  között a  román vezetőkkel Aradon folytatott tárgyalások világossá tették, hogy ez  az  út járhatatlan. 102 Az  a  körülmény azonban, hogy a  Károlyi-kormány egyedüliként elismerte ezt az  államot, azt mutatja, hogy egyes magyar körök abban reménykedtek, hogy ezt a  régiót esetleg államként „át lehetne menteni” Magyarország számára. Tudjuk, hogy ebben az  időszakban gombamód szaporodtak a  különböző kisállami tervek, tehát tulajdonképpen a  korszellembe belefért, hogy a  régióra mint államra tekintsenek.

			Az elsődleges célt azonban úgy gondolom, hogy Róth Ottó és Gabriel József fogalmazták meg: meg akarták védeni a  Bánságot a  hadszíntérré válástól, fenn akarták tartani a  közrendet, és meg akarták oldani az  élelmezési gondokat. Ebbe a  gondolatmenetbe belefért az  is, hogy nem akarták, hogy a  térségen több állam osztozzon, hanem meg szerették volna tartani politikai, területi egységét is.

			Meddig állt fenn a  „Bánáti Köztársaság”?

			A bánsági kérészállam létezésének időtartamáról is eltérő megállapításokkal lehet találkozni. A  szakirodalomban legelterjedtebb vélekedés az, hogy az  „államocska” nem egész egy hónapig, ­24–25  napig állt fenn, és miután a  Szerb Nemzeti Tanács november ­25-én kimondta a  Bánság csatlakozását Szerbiához, a  Köztársaság megszűnt. 103 Ezt semmi esetre sem tartom mérvadónak, mert akkor mit kezdünk azzal, hogy a  december ­1-jei­ gyulafehérvári népgyűlésen a  románok is deklarálták az  egész régió Romániához való csatlakozását. Mint tudjuk, sem az  egyik, sem a  másik aktus nem döntött a  terület sorsáról, arról végül a  békeszerződés rendelkezett. 104 Egyesek még korábbra teszik az  állam megszűnését. Van, aki úgy gondolja, hogy a  Köztársaság végét november ­7-e, az  oroszországi szocialista forradalom évfordulója jelentette a  magyarság elleni erőteljes román propaganda miatt. 105 Kókai Sándor írja, hogy amikor november ­16-án a  Magyar Nemzeti Tanács határozatban kikiáltotta a  független Magyar Köztársaságot, akkor a  Bánsági Köztársaság már csak papíron létezett. 106 Ám  –  mint azt már fentebb láthattuk  –  a  Bánsági Köztársaság papíron nem létezett, tehát ez  a  megállapítás sem állja meg a  helyét. Nem tartom mérvadó érvelésnek azt sem, hogy Temesvár november ­17-i­ szerb megszállása jelentené a  kérész­állam végét. Természetesen ez  egy merőben új helyzetet teremtett, de a  polgári hatalom továbbra is a  Bánáti Néptanács kezében maradt. Ennek a  kritériumnak a  mentén azon az  állásponton vagyok, hogy a  Köztársaság formálisan ­1919.  február ­20-án szűnt meg, amikor a  szerbek a  polgári hatalmat is átvették Temesvárott  –  megszüntették a  Bánáti Néptanácsot, és Róth Ottót Farret tábornok védelme alatt Aradra internálták. Egyébként Róth Ottó a  már említett ­1938-as­ cikkben is azt állítja, hogy a  köztársaságnak ez  vetett véget. 107

			Tulajdonképpen ezt erősíti az  a  terv is, mely ­1918.  december végén fogalmazódott meg, hogy a  Bánáti Néptanácsot alakítsák át népparlamentté. 108 A  részleteket is kidolgozták: a  Bánság minden nemzete küldjön képviselőt a  népparlamentbe, minden ­10  ­000  választó ­1  képviselőt, a  testület tehát ­150  tagú lesz. Valamennyi nemzeti tanács küld tagokat: a  román ­40  polgárit és ­10  szociáldemokratát, a  szerb ­35  polgárit és ­5  szociáldemokratát, a  sváb ­20  polgárit és ­16  szociáldemokratát, a  magyar ­12  polgárit és ­10  szociáldemokratát, a  zsidó ­1  polgárit és ­1  szociáldemokratát. A  népparlament kizárólag belpolitikai és gazdasági kérdésekkel fog foglalkozni, a  külpolitikai és katonai ügyeket kizárja, a  rendet a  szerb megszálló csapatok tartják fenn. A  testület ügyeit egy minisztériumhoz hasonló végrehajtó bizottság fogja vezetni, amelynek ­15  tagját a  plénum választja  –  ­5  román, ­5  szerb, ­3  sváb, ­2  magyar személyt  –,  székhelye pedig a  temesvári városháza nagyterme lenne. Ha lett volna valóságalapja annak az  állításnak, hogy a  Bánáti Köztársaság novemberben már megszűnt, nyilván nem lett volna releváns a  népparlament terve sem. Az  elképzelést végül nem valósították meg, de már maga a  terv megléte is az  állam fennállására utal. Látható belőle az  is, hogy vezetői valóban egy „bánsági népben” gondolkodtak, nemzetiségi hovatartozástól függetlenül. A  Bánáti Néptanács összeállításában ugyanakkor figyeltek az  egyes nemzetiségek számarányára is, és elismerték a  szerb megszálló csapatok rendfenntartó erejét is. Jól látszik tehát az  a  kettősség, hogy a  polgári hatalom a  népparlament, a  katonai pedig a  szerb csapatok kezében volt ebben az  átmeneti időszakban. Radu Păiuşanu fel is hívja a  figyelmünket arra, hogy a  szerb megszálló csapatokat négy nappal a  belgrádi katonai konvenció után Róth Ottó barátságosan fogadta, mert úgy gondolta, hogy a  szerbek és az  antant segítségével megőrizhető lesz Magyarország területi integritása, aminek a  Bánság is a  része. 109 Mindezek alapján megalapozottnak tartom azt a  véleményt, hogy a  Bánáti Köztársaság február ­20-ig­ állt fenn.

			Román válasz a  Bánáti Köztársaságra

			A szerb törekvések elég egyértelművé váltak a  térség katonai megszállásával. Noha tulajdonképpen a  románok sem estek gondolkodóba, hogy miképp viszonyuljanak a  Bánáti Köztársasághoz, az  ő magatartásuk mégis cizelláltabb volt. Azt már fentebb említettem, hogy a  Szerb Nemzeti Tanács ­1918.  november ­25-én kimondta a  Bánság csatlakozását Szerbiához, december ­1-jén pedig a  gyulafehérvári gyűlésen a  románok nyilvánították ki a  régió egyesülését Romániával. A  területre tehát mindkét fél igényt tartott, a  különbség csupán abban volt, hogy míg a  románok a  Bánság oszthatatlanságát alapvető elvnek tartották, addig a  szerb fél megoszthatónak tekintette a  térséget. 110

			A román területi követelések alapját  –  az  ­1916-os­ bukaresti titkos szerződés mellett  –  az  etnikai elv képezte. Jóllehet a  román történelemszemlélet egyik pillérét a  dákoromán elmélet alkotta, 111 a  versailles-i­ béketárgyalások iratanyagában nem olvasható, hogy a  románok erre hivatkoztak volna. 112 Az  etnikai érvek jobban megállták a  helyüket: Krassó-Szörény és Temes vármegyében egyértelmű román többség volt, Torontál vármegyében azonban nem, ott a  szerbek alkották a  legszámosabb népcsoportot.

			1.  táblázat: Anyanyelvi adatok az  ­1910-es­ népszámlálás alapján a  bánsági vármegyékben

			Forrás: Vargha (1912): i.  m. ­610., ­612., ­616.

			Az ­1916.  augusztus ­17-i­ bukaresti szerződésben az  antanthatalmak azt ígérték Romániának, hogy hadba lépéséért cserébe a  Bánságot is megkapják teljes egészében. 113 Csakhogy ­1918  őszén a  vezető francia politikusok azon az  állásponton voltak, hogy miután ­1918.  május ­7-én Románia különbékét kötött a  központi hatalmakkal, az  ­1916-os­ szerződés érvényét veszítette, így újra kell gondolni a  román területi igények jogosságát. 114 A  román követelésekkel kapcsolatban Stephen Pichon francia külügyminiszter ­1918.  december ­28-án ekképp tájékoztatta a  francia diplomatákat:

			„az ellenségeinkkel megkötött bukaresti béke következtében az  ­1916.  augusztus ­16-i­ szerződés jog szerint hatályát vesztette, kívánatos lenne a  szövetségesek részéről a  román követelések tárgyában új nyilatkozat megfogalmazása az  ­1916.  évi egyezmény alapján, figyelembe véve Besszarábia utólagos annektálását.” 115

			Mivel a  románok érvényesnek tekintették az  ­1916-os­ bukaresti szerződést, Aurel Cosma természetszerűleg elfogadhatatlannak tartotta a  Bánáti Köztársaságot, ezért előbb a  Román Katonai Tanácsot, majd a  Román Nemzeti Tanácsot alakította meg. 116 Jászi Oszkár aradi tárgyalásain a  bánsági románok képviseletében Aurel Cosma és Sebastian Brânduşa hadbíró léptek fel. 117

			A Bánság szerb megszállását követően a  románok úgy érezték, hogy a  magyarok és a  szerbek összejátszanak, mert megosztották egymás között a  polgári és a  katonai hatalmat. Ennek tulajdonították, hogy a  szerb katonaság megakadályozta, hogy a  helyi románok nagyobb számban vegyenek részt a  gyulafehérvári népgyűlésen. Ion Flueraș és Iosif Jumanca el tudtak menni, de sokan valóban távol maradtak az  egyesülés kimondásától. 118 Ezért a  román többségű településeken „kis Gyulafehérvárokat” tartottak, hogy ezzel is kifejezzék szolidaritásukat a  népgyűlés résztvevőivel. 119

			A megszálló francia csapatokat, amelyek egy pufferzónát kívántak létrehozni a  románok és a  szerbek között, a  románok örömmel fogadták. A  bukaresti szerződés már említett passzusa miatt nagy reményeket fűztek Franchet d’Espèrey tábornokhoz és a  francia hadsereghez. A  Lugoson megjelenő Drapelul című lap örvendetesnek tartotta, hogy a  Belgrádba utazó magyar küldöttséget a  tábornok hidegen fogadta. A  cikk írója szerint a  francia katonatiszt politikai orientációját mutatta, hogy mindahányszor Károlyi azt említette, hogy „les hongrois” (unguri), a  tábornok kijavította, hogy „les madjares” (maghiari). Franchet d’Espèrey elmondta a  magyar küldöttségnek, hogy a  franciák mindaddig szerették a  magyarokat, míg azok a  németek ellen harcoltak, de ­1867-ben­ Magyarország a  németek szolgája lett. 120

			A román vezetők azonban nem voltak ennyire lelkesek Farret tábornok személyét illetően, mert gyanús volt számukra, amiért jó kapcsolatban volt Róth Ottóval. 121 Emiatt a  románok szemében a  francia tiszt „magyarbarátnak” számított. Ebbéli meggyőződésüket támasztotta alá az  is, hogy ­1919.  április ­12-én, Lugoson, magyarok és németek szimpátiatüntetést szerveztek Farret tábornok mellett, ahol Róth Ottó azt szónokolta, hogy a  Bánságban senkit se hívjanak románnak, magyarnak, németnek vagy szerbnek, hanem bánátinak. 122 Róth e  szavai is arról tanúskodnak, hogy egy régióhoz köthető azonosságtudat kialakításán fáradozott, amelyet azonban a  románok nem tudtak magukénak vallani.

			A román törekvések viszont a  bánsági németek döntő részének akaratával is szembekerültek, akik  –  a  magyar érdekekkel összhangban  –  Magyarország területi integritásának megőrzésével képzelték el jövőjüket. Közéjük tartozott Muth Gáspár ügyvéd, Blaskovics Ferenc kanonok és Kräuter Ferenc képviselő is, akik egyaránt ellenezték a  terület Romániához és Szerbiához való csatlakozását. Ugyanakkor volt a  bánsági németeknek egy szűk köre (Rudolf Brandsch képviselő és Viktor Orendi-Hommenau publicista, kultúrpolitikus), amely Romániával és a  román érdekekkel szimpatizált, így a  bánsági német eliten belül éles törésvonal alakult ki, de az  utóbbiak létszámuknál fogva nem képviseltek egyenlő súlyt. 123 Tulajdonképpen az  előbbi csoporthoz kötődik a  Bánáti Köztársaság gondolatának a  továbbélése is.

			A Bánáti Köztársaság utóélete

			Miután ­1919.  július ­27-én a  szerb csapatok elhagyták Temesvárt, augusztus ­3-án a  városba bevonult a  román hadsereg, és ezzel elfoglalta a  Bánságnak azt a  részét, amelyet a  nagyhatalmak Külügyminiszteri Tanácsa ­1919.  május ­23-án Romániának ítélt. A  határokat ­1923.  november ­24-én véglegesítették, a  régió három megyéjét pedig három ország között osztották fel: Krassó-Szörény és Temes vármegye nagyobb része Romániához került, Torontál vármegye Szerbiáé lett, Magyarországnak mindössze nyolc település jutott a  térség északnyugati csücskéből.

			A Bánáti Köztársaság gondolata azonban nem szűnt meg ­1919  februárjában, sem a  térség felosztásával. ­1919.  december ­10-én 124 és ­1920.  április ­16-án 125 a  bánsági svábok Sir George Russell Clerk Magyarországra küldött brit diplomatához fordultak, azt kérve, hogy a  wilsoni elvek alapján hozzák létre a  bánáti köztársaságot. Felvetésük azonban visszhangtalan maradt.

			A Bánáti Köztársaság eszméje mindazonáltal ma is él. Önálló Facebook-csoportjuk van, amely körülbelül ­9800  kedvelőt számlál. A  sors különös fintoraként a  bánsági románok körében él mindmáig leginkább ez  a  gondolat, amit mi sem bizonyít jobban, mint a  román nyelvű bejegyzések nagy száma.

			A Bánáti Köztársaság ­20  év távlatából Róth Ottó szerint csupán egy legenda volt, egy hiedelem, amit azonban soha nem cáfolt meg, mert úgy látta, hogy az  akkori körülmények megkövetelték ennek fenntartását.

			Ahogy a  bevezetőben utaltam rá, nem tudjuk eldönteni, hogy mennyire volt legenda vagy valóság, az  azonban az  eddigiekből is látható, hogy mindenképpen egy fontos gondolat volt a  történelem akkori szereplői számára. És a  „bánátiság” mint identitásformáló erő nem egy felülről erőltetett társadalomszerveződési koncepció, hanem egy alulról szerveződő történeti képződmény volt, amely bizonyos szempontból máig létezik.

			The Banat Republic: Truth or Legend?

			Az első igazi temesvári magyar szociáldemokrata, avagy az  utolsó bánsági magyar úriemberek egyike?

			Róth Ottó és a  Bánsági (Bánáti) Köztársaság  –  
társadalomtörténeti háttérvázlat 126

			Bevezetés

			Róth (Roth) Ottóról Nagymutnok, ­1884.  december ­6.  – Temesvár, ­1956.  április ­20.) a  magyar értelmiségi közvélekedés magát tájékozottnak vélelmező jeles képviselőinek  –  a  történészek krémjét is beleértve  –  két dolog juthat automatikusan eszébe: ő volt ­1918.  október ­31-én a  kérészéletű Bánsági (Bánáti) Köztársaság kikiáltója, majd ­1919.  február ­21-ig­ polgári kormánybiztosa (mindenesetre valamiféle főembere, ama zavaros események egyik főszereplője), illetve (bár ez  már csak a  bennfenteseknek „ugrik be”): ugyancsak ő volt az, aki ­1919.  március ­21-én a  magyar szociáldemokraták és kommunisták vezetőségének ügydöntő budapesti tanácskozásán egyedül szavazott a  pártfúzió  –  tulajdonképpen a  bolsevizmus  –  ellen. 127

			E két mozzanat máris méltán keltheti fel érdeklődésünket, ennek ellenére egészen a  legutóbbi időkig a  magyar történetírás fősodra meglehetősen mostohán bánt mind a  személyével, mind pedig a  nevétől elválaszthatatlan „Bánsági (Bánáti) Köztársaság” históriájával. 128 Az  utóbbi másfél évtizedben azonban egyre több adat, lexikoncikk, feldolgozás, dokumentum került napvilágra román, német és angol nyelven is, ennélfogva szerepe és kockázatos vállalkozásának jelentősége is mindjobban az  őt megillető helyre került. 129 Ellenben néhány sebtében odavetett jelzőn 130 kívül alig utalt valami Róth személyiségére, egyedi, csupán rá jellemző karaktervonásaira.

			Az alábbiakban az  eddig napvilágra került forrásanyag alapján Róth Ottó habitusának és személyiségjegyeinek megrajzolására teszünk kísérletet. Megpróbáljuk viszont azt a  közeget, társadalmi/szociológiai/ideológiai környezetet is felvázolni, amelyből vétetett, s  amelynek ideáltipikus összegződése, ha úgy tetszik kvintesszenciája ő maga volt. Amely nem volt folytatható sem egyik (a  „nemesi polgárisodás” kiteljesedése, végigfuttatása, szabatosabban: egy citoyen típusú „européer” magyar polgárság kialakulása), sem pedig a  másik, az  „igazi” magyar szociáldemokrácia irányába. Amely szerencsés esetben szerves része, egyik válfaja lehetett volna az  ­1910  körül félbe-, negyedbemaradt, mert kiteljesedni nem tudó, sőt az  ­1948–1989  közötti „szocialista társadalomátalakító kísérlet” következményeként tovább torzuló magyar (szocialista) „polgárosodásnak”.

			A „nemesi polgárisodás” fogalmat Tóth Zoltán 131 és Takács Péter 132 munkáiból vontuk el, és ebben az  értelemben használtuk ­2002-es­ esszékötetünk alcímében 133 és gondolatiságában, valamint ­2006-os­ és ­2010-es­ monográfiánk 134 koncepciójában. Ugyanezt a  felfogást próbáltuk érvényesíteni és tovább árnyalni a  két korábbi változat szervesnek remélt összeillesztéséből és kiegészítéséből ­2020  őszén született könyvünkben 135 is, két irányban tágítva, illetve mélyítve azt. A  régiesen írt fogalom  –  a  „polgárisodás”  –  egyik általunk ismert első formáját, „keresztény polgárisodás” alakban Eötvös József A  XIX.  század uralkodó eszméinek befolyása az  államra című művében találtuk meg. 136 A  korabeli fogalomhasználat megértéséhez megkerülhetetlen Halmos Károly általunk igen sokszor idézett frappáns összefoglalója. 137

			Róth Ottó családi háttere

			Róth Ottó dr., foglalkozására nézve ügyvéd, korábbi temesvári tevékenységéről kevés adatot találtunk, mindössze három régi, meglehetősen szófukar lexikoncikk, 138 egy román nyelvű temesvári kisenciklopédia, 139 továbbá két angolul megjelent újabb keletű világhálós összefoglaló 140 áll rendelkezésünkre. Ezekből tudható, hogy nem volt őshonos a  Bánság székhelyén: a  Krassó-Szörény vármegyei Nagymutnokon született ­1884.  december ­6-án. Szülőhelyéről ez  olvasható Fényes Elek ­1851-ben­ kiadott klasszikus művében: 141 „Mutnik (Nagy-), oláh falu, Krassó vármegyében, utolsó posta Bozsurhoz ­2  ­1/4  órányira: ­6  katholikus, ­936  óhitű lakossal, anyatemplommal, hegyes határral.” Ezek szerint Nagymutnok tipikus kelet-bánsági, dimbes-­dombos román település, amelyről egy másik forrás azt közli, hogy közvetlenül a  trianoni békeszerződés előtt Krassó-Szörény vármegye Temesi járásához tartozott. A  Bánságban a  dualizmus korában megindult nagy arányú modernizációs, betagozódási s  egyben magyarosodási/magyarosítási folyamat minden jel szerint nem ért el a  Kranovácsky család földesúri birtokát képező kis faluig, amelynek lakosságát a  századfordulón is döntően románok alkották. 142

			Aki egy ilyen közösségben cseperedik fel, az  még akkor is megtanulja a  többség nyelvét, ha netán ezt nem is ambicionálja. Hát még ha édesapja a  helyi szeszfőzde tulajdonosa, aki feltehetően áruba is bocsátja italválasztékát. 143

			A Róth Ottóval kapcsolatos talányok egyike éppen az, hogy az  általunk ismert kútfőkben sehol sem olvasható fehéren-feketén, hogy a  német (s  a  jelek szerint a  francia) mellett minden bizonnyal kitűnően tud románul is, ami vagy azt jelenti, hogy ezt a  róla megemlékezők magától értetődőnek tartják, vagy pedig azt, hogy abban a  szakmai/értelmiségi/politikai közegben, amelyben Róth Ottó szociali­zálódott, ez  a  mozzanat ugyan fontosnak, de csupán másodlagosnak tekinthető. Mert bármilyen mellbevágónak tűnjék is ez  több mint száz évvel Trianon után, a  bánsági s  főként a  temesvári közélet domináns nyelvévé a  20.  század első évtizedében immár a  magyar vált. Mégpedig annak ellenére, hogy a  Temesvidék (kivált Krassó-Szörény vármegye) jelentős, ámbár az  egész régiót tekintve mégis csupán viszonylagos román többséggel, a  székváros pedig változatlanul németes jelleggel bírt. Ugyanez a  magyarosodás volt érvényes a  szintén nagyszámú s  a  térség korszerűsítésében nagyon jelentős szerepet játszó zsidóságra is.

			Róth Ottó neve ugyanakkor  –  a  Bánsági Köztársaság másik kormánybiztosával, az  ­1881-ben­ Kolozsvárt született Jakobi Kálmánéval 144 ellentétben  –  nem szerepel a  Zsidó Lexikonban. Napjaink legtájékozottabb Temesvárral foglalkozó szakembere, Szekernyés János kutatási anyagából az  derül ki, hogy a  temesvári református felekezet tartotta nyilván. Csupán kapcsolatrendszeréből, és  –  mint később még látni fogjuk  –  a  cionizmusról kialakított álláspontjából gyanítottuk a  bánsági társadalomfejlődéssel összefüggő kutatásaink kezdetén, hogy olyasféle szabadgondolkodó környezetből származhatott, amely a  nagykárolyi Jászi családot is jellemezte: a  felekezeti hovatartozásnak és a  zsidó származásnak alig tulajdonítottak jelentőséget. 145 Erre utal az  az új adat is, miszerint az  ­1920-as­ budapesti fogolytörzskönyvben felekezetnélküliként vették lajstromba. 146A problémát a  kései krónikás számára az  okozza, hogy a  Róth família nagymutnoki és lippai életére egyelőre semmiféle adattal nem rendelkezünk. Nem ismerjük anyja nevét, s  azt sem tudjuk, hány gyerek volt a  családban. Erről csupán annyi támpontunk van, hogy a  szászvárosi Kuún Kocsárd Gimnázium történetét feldolgozó kismonográfiában az  „érettségi vizsgálatot” sikerrel letevő növendékek között az  ­1882-es­ évfolyamban Róth Jakab (később Bécsben praktizáló orvos), az  ­1894-ben­ érettnek nyilvánítottak között pedig Róth Ármin neve bukkan fel, akiről viszont kútfőnk azt is közli, hogy  –  ­1897-ben­  –  „joghallgató Budapesten”. 147 Benne esetleg  –  analógiás alapon, hiszen Ottó is az  ügyvédi pályát választotta, s  maga is a  pesti egyetemen folytatta később tanulmányait  –  Róth testvér- vagy unokabátyját gyaníthatjuk. Az  utolsó romániai (temesvári) magyar neológ főrabbi, Neumann Ernő leánya, Getta Neumann (Györgyi) újabb kutatásaiból immár biztosan tudható, hogy Ottó ­1926-ban­ Pogány Rozáliával kötött házasságot, akinek egy lánytestvére az  esküvő után hozzájuk költözött, és segített a  három R-betűs fiúgyerek (Roland, Rudolf és René) felnevelésében. Nem tudjuk, hogy Róth Ottó miért nem volt teljesen elégedett saját református felekezetével, mert fiait a  római katolikus anyaszentegyház hitközösségébe íratta be, de egyikük sem kapott vallásos nevelést. Tény viszont, hogy mindhárman a  Piarista Líceumban végezték középiskolai tanulmányaikat, amelynek tanítási nyelvét ugyan az  új főhatalom ­1920  után románra változtatta, de „kegyesen” megengedte, hogy a  szerzetes tanárok magyar nyelvet és irodalmat is oktathassanak.

			A családi nyelv mindvégig a  magyar volt

			Róth Ottó hitvesét vállalkozó kedvű, talpraesett, erős akaratú és elegáns asszonyként jellemzik forrásaink, aki valamikor az  ­1920-as­ évek elején vette át a  Pittoni Lenke tulajdonában lévő, ­1916-ban­ alapított Pittoni-fotóműhelyt, és  –  eredeti nevét megtartva  –  Temesvár legnépszerűbb fényképészműhelyévé fejlesztette. A  két hölgy nagyon közeli barátságot ápolt, amelyet nyilván tovább erősített, hogy Lenke első férje halála után Róth Ottó kormánybiztos kollégájának és barátjának, Jakobi Kálmánnak mondta ki a  boldogító igent, s  ­1941-ben­ kivándoroltak Palesztinába. Akárcsak Róth Ottó halála után nem sokkal Rozália is legkisebb fiával, az  orvosbiológus Renével  –  immár Izraelbe. A  másik két fiú közül Roland gyermekorvosként dolgozott Bukarestben, míg Rudolf mérnöki diplomát szerzett, és Kanadát választotta. Pogány Rozália sírja Jeruzsálemben van, az  utolsó Róth fiú ­2015-ben­ hunyt el. 148

			Mivel a  két idézett mutnoki összeírás egyikében sem szerepelnek izraeliták, logikailag ebből az  a  következtetés adódott, hogy esetleg már Róth Ottó atyja kikeresztelkedhetett. Ezt a  feltételezést viszont a  Kuún Kocsárd Gimnázium ­1903-as­ értesítője egyértelműen cáfolja: hősünk itt mózeshitűként van feltüntetve. 149 Ottó zsidó származását volt osztálytársa, Nicolae Brînzeu emlékiratai nem említik, minden bizonnyal azért, mert egyszerűen „nem volt téma”: a  szászvárosi református kollégium messze földön híres volt toleráns, liberális, teljesítményorientált szellemiségéről.

			Brînzeu tisztelendő úr közíróként is ténykedett, pályája csúcsán pedig a  lugosi görögkatolikus plébánián teljesített szolgálatot, s  a  magyar kisebbségtörténet egyik legfontosabb alakjával, a  sokáig szintén Lugoson tevékenykedő örmény eredetű Jakabffy Elemérrel 150 is jó kapcsolatot ápolt.

			A híres kollégiumnak a  magyar nemzetépítésben (pontosabban: megtartásban) játszott szerepét román növendékei valószínűleg érzékelték, de a  tanári kar toleráns, empatikus magatartása és az  együtt töltött hét-nyolc esztendőn át szerzett közös élmények ezt elfogadhatóvá tették. Utólag sem lehet ellenben pontosan tudni, hogy a  többnemzetiségű tanulóifjúság tisztában volt-e azzal, hogy ez  a  számukra rendkívül rokonszenves, egyéniségükbe egy életre kitörölhetetlenül beivódó szellemiség a  magyar reformkor számos, nem magyar eredetű, az  öröklött rendies jellegű presztízshierarchiában felkapaszkodni vágyó országlakos számára is vonzó nemesi liberalizmus volt, valódi tétje pedig a  francia típusú magyar nemzetállamiságnak a  „történelmi ország” egész területére való kiterjesztése lett volna.

			Erről, meglehetősen kendőzetlen megfogalmazásban ezt találjuk a  föntebb hivatkozott ­1897-ben­ kiadott kollégiumtörténetben:

			„És hogy e  [dél-erdélyi, különösen hátszegvidéki] nemesség fennmaradott, hogy nyelvét és vallását szetszórt volta dacára megőrizte, s  igy a  magyar nemzet javára megmentetett, azt nagyrészben a  szászvárosi ev. ref. kollegiumnak lehet köszönni. Ez  intézet nélkül nagy valószinüséggel a  köznemesség is eloláhosodott volna, mint a  hogy számos magyar paraszt község eloláhosodott.” 151

			Máris benne vagyunk tehát a  magyar–román kapcsolatok fősodrában, amelynek erőteréből ugyan a  középfokú tanulmányaikat a  millennium környékén kezdő, s  az  új évszázad első éveiben befejező ifjú emberek nyilván nem is tudják magukat tökéletesen kivonni, de az  bizonyos, hogy az  erdélyi magyarság egyik legveszélyeztetettebb végvárában lévő műintézmény által terjesztett francia mintájú magyar állameszme nem teszi lehetetlenné az  életre szóló barátságok spontán kialakulását. Épp ellenkezőleg, valóban tartós kapcsolatok jöttek létre. 152

			[image: ]

			1.  ábra: Balról jobbra: Róth Ottó, Tőkés Ernő, bukaresti ev. ref. püspökhelyettes (a  magyar kisgazdapárt elnöke), Róth Rozália fényképész, Róth Ottó felesége, dr. Nicolae Brînzeu, dr. Petru Groza, Temesvár, ­1936.  augusztus ­31.

			Forrás: Arhiva dnei Pia Brînzeu

			Nicolae Brînzeu emlékirataiból immár pontosan tudható, hogy Róth Ottó ­1895.  szeptember elején kezdi középfokú tanulmányait a  szászvárosi református gimnáziumban. A  későbbi lugosi kanonok ezt jegyzi fel a  szomszéd szobában lakó osztálytársáról: „[…] ápolt arcú kisfiú, élénk tekintete elárulja, hogy nagy hírnévre fog egyszer majd szert tenni az  országban: egy lippai szeszgyáros fia, Róth Ottó.” 153

			Ennyi, és semmi több: a  leghalványabb célzás sem történik a  Róth família eredetére. Aminthogy a  következő passzusban sem, amely az  akkor ­13-14  éves Róth Ottó személyiségének két jellemző vonását egyidejűleg rögzíti: „[…] harmadikos korunkban elhatároztuk, hogy kiadunk egy folyóiratot. Róth Ottó volt a  legmerészebb közülünk, rögvest kinevezte magát főszerkesztőnek, a  két szerkesztő [Natan] Hirsch és én voltunk […].” 154

			Vagyis a  leendő kormánybiztos nincs híján sem a  bátorságnak, sem a  kezdeményezőkészségnek, mi több: a  vezető szerep betöltéséhez elengedhetetlen önbizalom sem hiányzik belőle, amelynek döntő fontossága van a  mindenkori  –  és minden emberi közösségben létező  –  spontán erőrangsorok kialakulásában s  életre szóló rögzülésében. Ráadásul, akinek ilyen vezetői ambíciói vannak, nem árt, ha könnyedén ki tudja fejezni a  gondolatait, azaz fejlett a  kommunikációs képessége. Márpedig a  ­19–20.  század fordulóján, akárcsak Kossuth Lajos Pesti Hírlapja idejében, semmi sem alkalmasabb eszköz erre az  újságírásnál. Másképpen szólva Nicolae Brînzeu, akár egy kitűnő fotográfus, pillanatfelvétel formájában ragadja meg serdülőkorú barátja jellemző karaktervonásait, nem elhanyagolható hírlapírói munkásságát is mintegy megelőlegezve.

			Róth Ottó ­1903  júniusában érettségizett a  „Kún-Tanodában”. Egy másik osztálytársát, egyszersmind Brînzeu mellett legközelebbi barátját Groza Péternek hívták, aki csupán egyetlen nappal volt fiatalabb nála, s  hozzá hasonlóan  –  Brînzeu szavaival  –  „bekerült a  Történelembe”. 155 Groza azonos a  „népi demokratikus” Románia Gheorghe Gheorghiu-Dej melletti másik emblematikus figurájával, dr. Petru Grozával, aki később több alkalommal is hatékonyan lépett közbe, ha gyerekkori barátai bajba kerültek. 156 Akik a  maguk szerényebb eszközeivel szintén minden tőlük telhetőt megtettek, ha Groza szorult némi erkölcsi-politikai támogatásra. 157

			Ezután két évig jogot hallgatott Budapesten, ahol Konkoly-Thege Kázmérral ­1903-ban­ együtt szerkesztették az  Előre című hetilapot, ­1904-ben­ pedig a  Fővárosi Tudósító című lap segédszerkesztője volt. Róth ­1904-ben­ jött először Temesvárra, ott pedig azonnal bekapcsolódott a  szociáldemokrata mozgalomba, s  annak egyik vezetője lett, ­1905  és ­1912  között a  Temesvárt kiadott Volkswille állandó munkatársaként. Itt kötött ismeretséget Kunfi Zsigmonddal, aki ­1903  és ­1906  között szintén Temesvárott „reáliskolai tanár és a  munkástanfolyamok előadója” volt. 158 Róth minden valószínűség szerint éppen Kunfi révén került közelebbi kapcsolatba a  budapesti szociáldemokrata elittel. Nagyon is életszerűnek tetszik, hogy a  magát hamar igen befolyásos, ideológiai szaktekintéllyé  –  „a magyar szociáldemokrácia vezető intellektusává”  –  kinövő Kunfi ajánlotta a  nála öt évvel fiatalabb, becsvágyó temesvári ismerősét Jászi Oszkár s  talán maga Károlyi Mihály figyelmébe, ily módon hatékonyan hozzájárulva Róth Ottó fényes bánsági politikai karrierjéhez. Nem tudjuk, konkrétan kikkel állt még név szerint kapcsolatban budapesti joghallgatóként, de tény, hogy ekkor és ott lépett be a  Szociáldemokrata Pártba, amelynek  –  a  Bánságba hazatérve  –  „Róth Ottó […] szószólójának és exponensének számított Temesváron”. 159 Róthot, akárcsak egyik mentorát, Kunfit ifjúkorától erősen foglalkoztatták a  munkásság, a  kétkezi dolgozók problémái. Előadásokat tartott a  munkásegyesületekben és szakszervezetekben, s  mint föntebb már említettük, cikkeket írt a  Bánság székhelyén szerkesztett Volkswille című mozgalmi lapba, amelynek nem csupán főmunkatársa volt, hanem annak alaphangját, politikai irányvételét is ő határozta meg. 160 Ezért  –  és a  háború alatti pacifista propaganda vádjával  –  több alkalommal bíróság elé állították, egy ízben pedig egyéves börtönbüntetésre és ­300  korona pénzbírságra is ítélték. 161 Ügyvédi minőségében maga is védett bajba jutott elvtársakat.

			Az ­1905/1906-os­ tanévben Berlinben, Zürichben és Párizsban 162 folytatta jogi tanulmányait, s  ­1908-ban­ Pesten avatták jogi doktorrá. Szekernyés János és Lazăr Gruneanțu kutatásaiból viszont kiderül, hogy Róth „ügyvédi vizsgát” ugyan valóban Budapesten, a  Feljebbviteli Bíróság által összehívott Bizottság előtt tett, ám „a  politikai és jogi tudományok doktorává Kolozsvárt avatták”, ahol egy ideig szintén diákoskodott. A  temesvári ügyvédi munkaközösségbe ­1907-ben­ kérte  –  próbaidősként  –  a  felvételét. Bár már ­1908-ban­ letelepedett Temesvárott, önálló ügyvédi irodát csupán ­1912-ben­ nyitott a  Belvárosban, az  ügyvédi tábla véglegesített tagjává pedig ­1913-ban­ vált. 163 Ugyanebben az  évben a  Magyarországi Szociáldemokrata Párt programjával a  város szenátorává választották. 164 ­1915  és ­1930  között megszakítás nélkül a  Városi Tanács tagja és hosszú időn át a  Munkaügyi Bizottság Békéltető Testületének elnöke volt. 165 Az  I.  világháború éveiben szolidaritásával és emberbarát hajlamaival hívta fel magára a  figyelmet: pénzt gyűjtött a  fronton elesett ügyvéd kollégái családjainak megsegítésére, aminek következtében a  temesvári közélet ismert és népszerű alakjává lépett elő. 166

			A Bánság fővárosában

			Róth Ottó ­1914-es­ temesvári lakcíme: „Belváros, Ligetut ­2.” 167 Csupán érdekességként jegyezzük meg, hogy a  háztulajdonos neve: „Cosma Aurél dr.”, a  temesvári románság legtekintélyesebb vezetője, utóbb Temesvár prefektusa, majd  –  ­1922.  január ­24.  és ­1923.  október ­30.  között  –  az  egyik Brătianu-kormány közmunkaügyi minisztere, 168 akinek ügyvédi irodája is ugyanebben az  épületben volt. Ugyanaz a  román politikus, aki ­1918.  október ­31-én  –  szintén magyarul  –  közli a  magát a  temesvári Tiszti Kaszinó színpadán épp a  Bánsági Köztársaság vezetőjévé nyilvánító Róth Ottóval, hogy a  helyi románság önállóan kívánja megszervezni magát, jóllehet a  legfontosabb kérdésekben, például a  rendfenntartásban és a  közellátásban messzemenően együtt kíván működni a  „Bánáti Néptanáccsal”. 169 Feltételezésünket, hogy Róth ügyvédi irodája ugyancsak ebben a  háztömbben volt, Szekernyés János kutatási eredményei is megerősítik: hiteles adatok bizonyítják, hogy a  Róth-iroda ­1922-ben­ valóban a  Bulevardul Regina Maria (korábban Liget út) ­2.  szám alatt működött (ma: Bd. Revoluției de la ­1989). 170

			Az ­1910-es­ évek elejétől gyakorlatilag nem lehetett olyan társadalmi, politikai vagy kulturális esemény Temesváron, amelynek ne Róth Ottó lett volna az  egyik főszereplője, legalábbis megkerülhetetlen tényezője. Ilyen esemény, egyszersmind „működési tér” volt Róth számára például a  Franyó Zoltán által a  nagyváradi Holnap mintájára ­1908  őszén alapított Dél Irodalmi Társaság, amely Ady Endre nevét tűzte zászlajára. Ez  Szabolcska Mihály (református tiszteletes, egyébként maga is szabadkőműves) városában felért egy provokációval  –  hamisítatlan forradalmi cselekedetnek számított. „Dr. Róth Ottó a  szociáldemokrata párt temesvári szervezetének titkára”, az  „országosan ismert szociológus” a  néhai Koronaherceg kávéháznak a  színház felőli részén fekvő törzsasztala körül kora este kezdődő, késő hajnalig húzódó parázs esztétikai és közéleti viták, továbbá „a havonként rendezett irodalmi matinék” állandó résztvevője  –  olvashatjuk ifj. Kubán Endre neves bánsági újságíró ­1968-ban­ publikált cikkében. 171 Róth írói körökben való ismételt felbukkanására van még egy (új keletű) magyarázat: újabb adataink szerint parttalan érvényesülési vágya odáig terjedt, hogy nem érte be a  versmondással, maga is megpróbálkozott a  szépirodalommal. Lippai R. Ottó néven rendszeresen publikált vidéki lapokban (Czegléd, Nyitravölgyi Lap), s  a  többnyire általa szerkesztett egyéb orgánumok irodalmi és kritikai rovatát is maga gondozta. Van egy olyan értesülésünk is, hogy az  Előre redaktoraként Juhász Gyulával is kapcsolatba került, s  szinte bizonyos, hogy az  Új Század című radikális kolozsvári folyóirat „Lippai Ottó” nevű munkatársa mögött ugyancsak ő rejtőzik. 172

			Szemelvények Méliusz József kulcsregényéből

			Méliusz József plasztikusan festi le a  századforduló Magyar Királyságának egyik legdinamikusabban fejlődő régiójában zajló társadalmi integrációs folyamatokat, amikor betekintést enged a  magyarosodni igyekvő, különféle rendű és rangú, de egyaránt beilleszkedni vágyó és felfelé törekvő temesvári „bürgerek” azonosság­tudatának rejtett bugyraiba:

			„[…] engem szüleim bölcsőm óta magyarnak neveltek, ők végeredményben, mint a  város tisztviselő polgárságának legnagyobb része, még saját maguk vergődtek át a  városi, másfajta és tudatos tartalmú nemzeti hasonulás belső harcain, váltak ötféle nemzetiség keveredettjeiből nem magyarokká, hanem polgár-magyarokká, beamter-magyarokká, anélkül, hogy apám egyik magyar nagyanyja, az  a  bizonyos Szabó, Kovács vagy Szűcs Mária különös hivalkodásra okot adott volna, hiszen ő is csak cseléd volt. A  vér, a  fajmagyarok badarsága akkor fel se merült, még a  polgári körökben sem. Apám gyermekkorában a  pusztán mást sem hallott a  zsellérek között, mint magyar szót, a  németet csak nagyanya őrizte, és az  se számított, hiszen valamelyik másodunokaöccse […] egy Hekler nevű művészettörténész volt […]. Kanonok Hódmezővásárhelyen, professzor Budapesten, ez  már szinte-szinte olyan, mintha családunk joggal tarthatna igényt arra, hogy előkelőnek tekintsék, hogy ne nyavalyás szegényparasztok közül felkapaszkodottaknak »tűnjünk«, hanem »amik vagyunk«  –  »úriembereknek«, »magyar úri családnak«.” 173

			Ez tehát a  melting pot (olvasztótégely) temes(vár)i változata, egyszersmind társadalmi/társaslélektani szűrő is, amelyen mindazoknak át kell csusszanniuk (rosszabb esetben kényszeredetten át kell préselődniük), akik hivatalnokká, tisztviselővé és magyar (identitású) városi polgárrá kívánnak (át)lényegülni. Csaknem függetlenül attól, hogy  –  s  ez a  tény azért igen lényeges  –  melyik magyarhoni nemzetiség fiai. Erről a  többszörös kötődésről/hovatartozásról (voltaképpen ösztönösen megszüntetni igyekezett identitászavarról) Méliusznál ezt olvashatjuk:

			„A jámbor ember persze csak neve szerint volt bolgár. Olyanfajta szegény ember volt ő, aki a  mi vidékünkön két, három, sőt több nyelven is beszél, ám egyet sem ismer tökéletesen, s  ha megkérdik tőle, milyen nép, milyen nemzet fia  –  neve és fejformája után hiába is próbálnánk eligazodni  –,  csak a  vállát rándítja, és csodálkozva mered a  kérdezőre, mert a  kérdést pontosan meg sem érti.” 174

			Kiváltképp hitelesnek tetszik a  méliuszi látlelet egy olyan forrongó, sodró erejű társadalmi közegben, mint az  ­1910  körüli Temesvár, ahol (bármennyire meglepőnek tűnjék is ez  napjainkban) egy viszonylag rövid, mindössze két évszázados intervallumban a  bánsági és főként a  temesvári „polgárok” számára nem kevesebb, mint négy  –  szerb, német, magyar, román  –  alternatíva is kínálkozott nemzeti hovatartozásuk meghatározására, s  a  századfordulón még úgy tetszett: a  legkisebb esélyük épp a  románoknak van.

			Az eddig elmondottakból is az  a  következtetés adódik tehát, hogy Róth Ottó maga is a  bánsági (különösen temesvári) zsidó eredetű polgárság köznemesi mintákat is ösztönösen követő, erősen megmagyarosodott felső  –  „úriember”  –  rétegéhez tartozott, s  ezt a  formálódóban lévő identitást, hasonulási vágyat csak tovább erősíthette „vidékisége”: az  a  tény, hogy kívülről jött, bizonyításkényszerbe került. Mindezt tovább árnyalja a  helyi polgári körökben közismert szociáldemokrata beállítottsága.

			Idetartozó adat, hogy az  épp Róth által ­1918  decemberében (valószínűleg a  szerb főhatalom egyetértésével) elrendelt félhivatalos népszámlálás ­2,9% zsidó nemzetiségű lakost vett lajstromba Temesvárott. Ám a  városvezetői tisztét a  zűrzavaros politikai helyzetben is megőrző, eredeti foglalkozására nézve statisztikus Geml József polgármester ehhez tüstént hozzáteszi, hogy a  ­75  ­332  fő összeírt népesség ­10,3%-át kitevő ­7646  izraelita közül „csak ­2175  vallotta magát zsidó nemzetiségünek”. 175 Minden bizonnyal soraikban kell keresni a  hamarosan megerősödő bánsági cionizmus híveit. Az  ­1920-as­ román népszámlálás ugyanis már ­8296  zsidó nemzetiségű polgárt írt össze. 176 E  folyamat egyik fontos állomása ­1918.  november ­10-én volt, amikor is

			„mintegy ­500  zsidó értelmiségi, üzletember, iparos és katonatiszt Vermes Ernő elnökletével megfogalmazta azt a  követelést, hogy ismerjék el a  zsidókat is nemzetiségként a  többi mellett. Megalapították a  Zsidó Nemzeti Tanácsot, amely nemsokára átalakult Erdély és Bánát Zsidó Nemzeti Szövetségévé. A  korábbi magyar területek zsidói ezzel valamiféle közös frontot hoztak létre.” 177

			Róth Ottó maga is ott volt a  sorsfordító eseményen, ahogy Schatteles Tibor írja:

			„Nem örült mindenki ennek az  új megközelítésnek. Dr. Róth Ottó is részt vett a  gyűlésen, de különleges céllal: meg szerette volna győzni a  zsidókat, hogy adják fel a  tervüket, és úgy szállt be a  vitába, hogy héberül idézte a  bibliai parancsot: »Szeresd felebarátodat, mint tenmagadat!« Mivel azonban senki sem értette, hogy ugyan miért mondana ellent ez  a  bibliai parancsolat annak, hogy a  zsidók önmaguk védelmére létrehozzák a  szervezetüket, az  egyébként sokak számára szimpatikus politikus csalódottan otthagyta a  gyűlést.” 178

			E balul sikerült fellépéséből nem lehet másra következtetni, mint hogy Róth a  marxista utópia jegyében elhatárolódott a  – bánsági zsidóság ­1918  őszén egyelőre még kisebb szegmensére kiterjedő  –  helyi cionista mozgalomtól, egy másik forrásunkból pedig az  is tudható, hogy  –  hosszabb távon  –  a  „zsidó nacionalizmus” helyett valóban „az internacionalizmusban látta az  egyetlen kivezető utat”. Ugyanakkor azt is tudjuk, hogy bár maga ateista nézeteket vallott, nem volt semmilyen vallási meggyőződés ellensége. 179 Csak éppen képzett szociológusként másképp gondolkozott a  bánsági s  főként temesvári integrációs/asszimilációs trendekről, és más volt a  jövőképe is, mint kortársai többségének. Egyik vitapartnere, Dohány Gyula viszont „cionista alapon kívánta megoldani a  zsidókérdést”, míg Gábor Dezső városi moziigazgató szerint „a szocializmus nem zárja ki a  cionizmust”. 180

			Az eddigiekből is kiderülhetett, a  csavaros eszű ügyvédnek nem száll inába a  bátorsága, ha  –  akár egy tömeggyűlésen is  –  meg kell védenie álláspontját, bátran vállalja (nemzet)politikai elképzeléseit, s  nem csupán a  „fősodor” véleményével mer vitába bocsátkozni, hanem a  „központ” elvárásaival is kész szembeszegülni, ha azt tartja helyesnek.

			Geml József temesvári polgármester emlékiratai szerint Róth Ottó a  Tiszti Kaszinó előtti kertben tartott munkásgyűlésen már ­1918.  október ­30-án este felvetette hallgatósága előtt, hogy fontolóra kell venni, „mehetnek-e még Károlyival. Kijelentette, hogy Délmagyarország népének nem marad más hátra, mint, hogy maga vegye kezébe a  béketárgyalásokat.” 181

			Ennek első markáns megnyilvánulása az  volt,

			„hogy amikor ­1918.  november ­3-án a  Gyárudvarban a  szocialisták gyűlésén a  budapesti Nemzeti Tanács megbízottja  –  Kellermann Gusztáv népbiztos  –  bejelentette, hogy a  »Constituante« nemsokára dönteni fog az  államformáról, Róth Ottó kijelentette, hogy ez  a  Bánságot már nem érdekli, hiszen Temesvárott a  katonatisztek, katonák és munkások már október ­31-én kikiáltották a  Bánáti Köztársaságot.” 182

			Ismereteink jelenlegi szintjén mindenesetre annyi máris megkockáztatható, hogy Róth korántsem tűnik a  budapesti népköztársasági, majd a  tanácskormány valamiféle meghosszabbított karjának, engedelmes helyi eszközének. A  koronatanúnak tekinthető Geml József polgármester ugyanerről a  november ­3-i­ szocialista gyűlésről beszámolva még egyértelműbben fogalmaz: „a temesvári szocialisták vezetői nem sokat törődtek a  budapesti nemzeti tanáccsal, hanem kezdettől fogva önálló kül- és belpolitikát csináltak”. 183

			A főhatalom tiszavirág-életű birtoklásának hónapjaiban (s  közvetlenül szerbek általi ­1919.  február ­20-án bekövetkezett menesztése után) pedig néhány olyan politikai-diplomáciai akció fűződik a  nevéhez, amelyek több kérdőjelet is fölvetnek valódi elképzeléseit illetően.

			Róth Ottó belgrádi diplomáciai küldetése

			Mindenekelőtt azt kell rögzítenünk, hogy a  bánsági különállam létrehozásának megkísérlése mögött több jól ismert, s  gyakorlatilag minden feldolgozásban hangsúlyosan szereplő tény húzódik meg, miszerint a  három bánsági megye  –  Torontál, Temes és Krassó-Szörény  –  elméletileg életképes gazdasági egységet alkotott (volna), ráadásul nagyjában-egészében arányos nemzetiségi összetétellel, megközelítőleg hasonló nagyságrendű szerb, sváb, román és magyar lakossággal. 184 Itt kell máris megjegyeznünk, hogy ez  a  bonyolult  –  etnikai/demográfia/kulturális  –  helyzet elméletileg még több esélyt kínálhatott a  Jászi-féle „keleti Svájc” megteremtéséhez a  Bánságban, mint a  történelmi Erdélyben, a  Partiumban vagy Máramarosban. Arday Lajos főként angol levéltári adatokra támaszkodó kutatásaiból pedig immár az  is ismeretes, hogy e  helyzetet felismerve  –  s  talán a  francia ihletésű és vezényletű közép- és délkelet-európai „nemzeti átrendeződés” távlati stratégiai törékenységét megsejtve 185  –  Léon Gaston Jean-Baptiste Farret francia generális több bánsági szocialista és nemzetiségi vezetővel (köztük Róth Ottóval) már ­1918  késő őszétől tárgyalásokba bocsátkozott egy párizsi protektorátus alatt létrehozandó ütközőállam  –  a  „Bánáti Köztársaság”  –  megteremtésének eshetőségéről. S  Arday szerint ez  csupán „az első lépés lett volna egy francia érdekszférához tartozó dunai konfederációhoz vezető úton”. Figyelemre méltó fejlemény, mindenesetre „érdekes egybeesés  –  folytatja Arday  –,  hogy az  ­1918  novemberétől ­1919  júliusáig lebegtetett elképzelést a  szerb kormány és Kun Béla (1886–1939) is támogatta, brit dokumentumok és jugoszláv feldolgozások szerint. A  terv  –  rövidre zárva  –  a  Párizsban tárgyaló román, angol és olasz küldöttek ellenállásán bukott meg.” 186 Vagyis Róth Ottó kérészéletű bánsági vezérszerepe évadján nemcsak a  saját szakállára, hanem átmenetinek bizonyuló francia stratégiai elgondolások szellemében, továbbá bizonyos mértékben a  budapesti tanácskormány egyetértésével is cselekedett. S  nézetei kikristályosodásában intellektuális felkészültségén kívül valószínűleg annak a  ténynek is szerepe volt, hogy minden bizonnyal nemcsak a  Károlyi-kormány nemzetiségügyi miniszterének a  „szentistváni Magyarország” integritásának megőrzésére vonatkozó politikai elképzeléseit, hanem, miként már utaltunk rá, magát Jászi Oszkárt is jól ismerte. Tudjuk például, hogy megfigyelőként maga is jelen volt Jászi és Maniuék ­1918.  november ­13–14-i, kudarcba fulladt aradi tárgyalásain, 187 s  adataink szerint, amikor Jászi ­1923  májusában ismét Romániába látogatott  –  ­1920  novemberében járt ott először  –,  szerét ejtette, hogy Róth Ottót is fölkeresse Temesvárott. 188

			Ennyi előzmény után most nézzük meg egy kicsit alaposabban, mit is cselekedett konkrétan a  Bánáti Néptanács első számú vezetője. Jóllehet „hivatalosan” Kun Béla megbízásából érkezett Belgrádba ­1919.  március ­26-án, ám ottani ténykedése arra utal, hogy nem csupán szülőföldje valamiféle autonóm státusát tartotta ő is  –  jobb híján  –  üdvösnek, hanem ennek elérésére, hatáskörét jócskán túllépve, akár radikális megoldásoktól sem riadt volna vissza. Belgrádi misszióját érintő kútfőinkből erről az  derül ki, hogy Róth feladata egyfelől a  valódi francia politikai szándékok kipuhatolása, másrészt a  magyar kormány tárgyalási akaratának bejelentése volt  –  akár jelentős területi engedmények árán is. Róth emellett a  budapesti tanácskormány nevében felvetette: alakítsák a  Bánságot önálló állammá, méghozzá francia (katonai) védelem alatt. Ragaszkodott viszont a  népszavazás megtartásához. 189

			Gyanúnkat, miszerint Róth nem csupán ismerte, de korlátozott mozgástere mértékében szívesen alkalmazta is volna a  Bánságban Jászi elgondolásait, egy közvetett adat szintén megerősíteni látszik. Geml József temesvári polgármester, aki Róthék regnálása idején is betöltötte hivatalát, így értékeli a  két kormánybiztos  –  Róth és Jakobi  –  ténykedését:

			„A megalakult néptanácstól és az  annak élére került népbiztosoktól is nem tagadható el a  jó szándék; el kell ismerni, hogy a  féktelen népszenvedélyt, a  fosztogatást, a  rablást és gyilkolást városunkban gyors katonai és néprendőri erővel megakadályozta; tudjuk, hogy az  egész Bánát jó sorsa a  szivén feküdt; hogy az  ittlakó nemzetiségek egyenjoguságát kantonszerü közigazgatással szándékozott biztositani, végül meg vagyunk győződve arról, hogy mindenütt és mindenben igazi demokratikus szellemet akart behozni.” 190

			Feltevésünk szerint Jászihoz fűződő kapcsolata is hozzájárulhatott ahhoz, hogy Róth, belgrádi küldetését teljesítve, immár magánemberként, amint két másik forrásunkban olvashatjuk:

			„olyan ajánlattal fordult a  francia tábornokokhoz, amit nem feltétlenül helyeselt volna Kun Béla. 191 Kifejtette nézetét arról, hogy 45  000  főnyi hadsereg megjelenése esetén a  nép fellázadna a  bolsevikok ellen, de erre csak akkor lehetne számítani, ha a  békekonferencia akárcsak félhivatalos formában is, de fogadná a  magyar szakértőket.” 192

			Ha pedig a  maga fogalmazta  –  Paul de Lobit tábornoknak, a  magyarországi francia haderő parancsnokának ­1919.  március ­28-án délelőtt Belgrádban átnyújtott, de nem hozzá, hanem Louis Félix Franchet d’Espèrey tábornokhoz, a  Keleti Szövetséges Hadseregek fővezéréhez intézett  –  francia nyelvű memorandum eredeti szövegét is alaposabban szemügyre vesszük, nem csupán Róth a  korábbi szakirodalomból már ismert, nem is nagyon titkolt bolsevikellenessége 193 tapintható újfent ki, hanem az  alábbi, a  Bánság önálló politikai entitása mellett felsorakoztatott, meggyőzőnek remélt érvrendszer is formát ölt.

			Most ezt a  „Doktor Roth Otto, a  Bánság Kormányzója”  aláírással ellátott iratot fogjuk teljes terjedelmében idézni:

			„A de Lobit tábornok megbízásából Vix ezredes által Károlyi grófnak átnyújtott ultimátum révén a  magyar kormány a  Köztársaság elnökével együtt lemondani kényszerült, és a  hatalom a  proletariátus kezébe került, amely a  szociáldemokrata és a  kommunista pártot a  magyar szocialista pártban egyesítette. Ma Magyarországon csak ez  az  egyetlen párt létezik.

			Március ­21-én az  egész el nem foglalt magyar területen kikiáltották a  proletariátus diktatúráját. De olyan értesülésekkel rendelkezem, hogy a  Bánság kivételével a  bolsevizmus az  elfoglalt területek bizonyos régióiban is felütötte a  fejét.

			Ám ha nem foganatosítanak azonnali intézkedéseket, a  bolsevizmus a  Bánságban is ki fog törni. Ezt a  mozgalmat tovább fogja erősíteni a  szerbek és a  románok közötti ellenségeskedés. Ugyanúgy, mint ahogyan Magyarországon és különösképpen Budapesten a  bolsevik mozgalmat a  nemzeti érzés hevíti, hasonlóképpen a  nacionalizmus a  Bánságban is szítani fogja a  bolsevik fellendülést. Ahhoz, hogy a  bolsevizmus elé gátat emeljünk, a  legbiztosabb és általam garantált eljárás a  jelenlegi körülmények között egy független Bánság megalkotása lenne a  francia csapatok védelme alatt, kizárva minden más nemzet hadseregét, sőt esetleg a  Bánság Franciaország általi gyarmatosítása. Megvizsgáltam ezt a  kérdést a  Károlyi-kormánnyal és a  jelenlegi bolsevik kormányzattal. Mindkettő teljes szabadságot adott, hogy ez  irányban cselekedjek, annál is inkább, mert ­1918.  október ­31-én kikiáltottam a  Bánáti Köztársaságot, és ettől a  korszaktól kezdve ­1919.  február ­20-ig­ én gyakoroltam a  kormányzói hatásköröket, ezen időponttól a  fegyverszüneti megállapodásokat megszegve a  szerbek a  saját kezükbe vették a  közigazgatást. A  francia tiltakozásnak ez  az  egyetlen formája [szó szerint: megoldása], amely ­1)  –  képes ellenállni a  bolsevizmus terjesztésének a  környező országokban; ­2)  –  mely lehetővé teszi a  bánsági nemzetiségi kérdés közmegelégedésre történő rendezését; és végül ­3) mely módot ad számunkra, hogy egy antibolsevista fényforrást teremtsünk a  Bánságban. Ez  a  megoldás annál is inkább ajánlatos, mert a  szerbek és a  románok szívesebben látnának egy független Bánságot, mintsem hogy azt az  egyik vagy másik [vitázó] félhez csatolják. A  szerbek és románok felhatalmazásával bíró képviselők tettek előttem ebben a  szellemben fogant formális kijelentéseket.

			A Bánság gazdaságilag [fel]oszthatatlan. A  magyarok és a  svábok, valamint a  minden nemzetiségből származó szocialisták véleménye egyhangú ebben a  tárgyban. Végül pedig a  javasolt megoldás az  egyetlen, amely összhangban áll a  wilsoni elvekkel és amelyet a  nép­akarat érvényre juttatna, amennyiben a  kérdést népszavazás elé bocsátanák. De szükséges, hogy ez  a  megoldás igen gyors legyen, és hogy az  előkészítését szolgáló döntéseket meghozzák, még ha azok ideiglenesek is. Bármiféle késlekedés helyrehozhatatlan katasztrófához vezethet a  Bánság lakóira, a  szomszédos országokra és az  antant megszálló csapataira egyaránt. Valójában a  bolsevizmus máris megnyilvánul vagy lappangó állapotban van Szabadkán, Szegeden, Aradon, Petrozsényban és Szlovéniában. A  Bánság bolsevizmustól való megóvása magát Szerbiát is megmentené ettől a  szerencsétlenségtől, s  ennélfogva az  egész Nyugatot.” 194

			Róth és közege nézetei nem különböz(het)tek alapvetően a  rohamosan magyarosodó többi bánsági (leginkább persze lugosi és temesvári) polgári és beamterréteg opciójától, legalábbis a  Temes-vidék államjogi hovatartozását illetően. Azt pedig, hogy előfeltevésünk a  hétköznapok szintjén, a  mindennapi életben sem tűnik megalapozatlannak, épp maga látszik tanúsítani, amikor Jakabffy Elemér kérésére írásban idézi fel az  ­1918.  október ­31-i, valóban forradalmi eseményeket, amelyeknek egyik főszereplője éppen ő volt. 195 (Az  előzményekhez tartozik, hogy Róth pesti szociáldemokrata kapcsolatai révén a  Népszava szerkesztőségéből már ­30-án éjjel telefonüzenetet kapott, s  miután megértette, hogy a  magyar csapatoknak valószínűleg rövidesen ki kell üríteniük a  Tisza–Maros közét, s  az  antanthaderő temesvári bevonulása csupán rövid idő kérdése, politikai barátaival, köztük Bartha Albert alezredessel, a  Károlyi-kormány leendő hadügyminiszterével úgy határozott, hogy egy „önmaguk megalkotta szervezettel próbálják a  Bánságot megmenteni”.) 196

			Csupán egy-egy mondatot emelünk ki ­1918.  október ­31-i, a  temesvári Tiszti Kaszinó színpadán elhangzott rögtönzött beszédéből, illetve a  polgármesteri hivatal erkélyén elhangzott másik, egy nappal későbbi ünnepélyes kijelentéséből:

			„Uraim, a  köztársaság publikálva [recte: proklamálva] van. Kötelességünk, hogy lehetőleg a  legbékésebben, a  legrendesebben csináljunk mindent, hogy megmentsük, ami még menthető. Közelednek az  antant-csapatok. Vigyázzunk, hogy ezt a  kis földet, amelyet reánk bíztak, megtartsuk.” 197

			„A forradalom eljött, de mostantól fogva be is fejeződött. Megmutattuk a  világnak, megmutattuk utódainknak, hogy a  Bánság és Temesvár népe vérontás nélkül ki tudta vívni a  köztársaságot és egy jobb jövőt.” 198

			Ha a  föntebbi értesüléseket s  Róth Ottó különféle megnyilatkozásait értékelni próbáljuk, egy dolog mindenképpen feltűnő: a  románokról  –  leszámítva persze a  Bánság területi hovatartozása miatt kirobbanó heves szerb–román vitát (amely persze saját politikai stratégiájának egyik fontos eleme volt)  –  szinte nem is esik szó. Mintha ő sem számolt volna komolyan azzal  –  akárcsak Temesvár megannyi politikai tényezője és a  „városi közönség” elsöprő többsége  –,  hogy az  elméletileg szóba jöhető opciók és forgatókönyvek közül épp ez  fog megvalósulni.

			Arra, hogy Róth legkevésbé a  román térnyerésre számított, s  ha már két rossz közül választania kellett, akkor a  szerb hatalmat részesítette előnyben a  nagyromán változattal szemben, ugyancsak van egy közvetett értesülésünk. A  vele és nézeteivel nem különösebben rokonszenvező id. Niamessny Mihály, a  lippai választókerületnek a  helyi románság által is megválasztott munkapárti képviselője, 199 akinek az  I.  világháború előtt szintén volt ügyvédi magánpraxisa Temesváron ­1918.  december ­16-án  –  a  szerb megszállás egyik kényszerű következményeként minden magyar hivatalnok feje felett Damoklész kardjaként lebegő „hüségeskü” eshetősége kapcsán  –,  ezt jegyzi fel Róthék ténykedéséről:

			„Kényszer hatása alatt pedig a  magyar kormány álláspontja szerint a  tisztviselők még »hüség­esküt« is tehetnek a  szerbeknek. A  rezerv tiszt birák is mind aláirták a  nyilatkozatot. Ott a  tiszti kaszinó nagytermében hallottam, hogy az  aláirók sorozatát különben is Tőkés és Jakobi kormánybiztos főispánok nyitották meg. Erre felmentem, aláirtam a  nyilatkozatot. A  tisztek elkeseredésükben azt beszélték, hogy ez  az  idea nem a  szerbektől, hanem Róth Ottó szociáldemokrata kormánybiztostól ered. Az  autonom Bánát szerb fennhatóság alatt: erről álmodik Róth Ottó. Igy maradhat meg hatalmon. Tegnap itt volt a  szerb vojvoda, aki éppen ugy, mint Szavatics ezredes ur, kijelentette, hogy ez  szerbföld. A  vojvodát ugyan Róth állitólag megfenyegette volna, hogy sztrájkot rendez a  szervezett munkásokkal az  annexió ellen. Ezt azonban nem tudom komolyan venni […].” 200

			Pedig a  helyéről ­1919.  február ­20-án erőnek erejével elmozdított civil kormánybiztos, akit Farret generális utasítására Dupuy őrnagy védett meg a  szerb atrocitásoktól, 201 nem viccelt: Róth Ottó beváltotta a  már ­1918  decemberében kilátásba helyezett  –  lebegtetett  –  figyelmeztetését: ­1919.  március ­21–23.  között általános sztrájkot hirdetett a  Bánság egész területére.

			Erről így számol be egyik román kútfőnk:

			„1919.  február ­20-án, miután erőszakkal bevezették a  szerb polgári közigazgatást, vagyis megszüntették a  kettős adminisztrációt, a  katonai hatalom addig a  szerbek, a  civil viszont a  magyarok kezében lévén, Temesvár, Lugos, Resicabánya és a  Bánság más ipari központjainak nagy többségükben magyar–német származású munkásai, tisztviselői és kereskedői általános sztrájkot robbantottak ki. Ez  a  sztrájk nem csupán a  polgári közigazgatás szerbek általi átvétele ellen irányult  –  hangsúlyozza a  szerző  –,  hanem főként ama tény váltotta ki, hogy fölszámolták a  bánsági magyar adminisztrációt, valamint a  nép- és munkástanács hatalmát. Ez  és a  Bánság volt kormánybiztosának  –  akit a  magyarok helyeztek az  úgynevezett bánáti köztársaság elnöki székébe  –  elűzése a  Bánság területéről volt a  némely bánsági város idegen származású munkásai, tisztviselői és kereskedői által kirobbantott sztrájk reális alapja. Mindezek a  magyar akciók az  úgynevezett demokratikus, majd szocialista forradalom keretében zajlottak, amelynek révén »Nagy-Magyarországot« próbálták megmenteni.” 202

			Bárhogy lett légyen is, a  szerbekkel való szakítás ténye visszavonhatatlanná vált, és Róthék tényleg rá voltak utalva a  francia katonai hatóságok támogatására. S  ebben nem is volt hiány, imént idézett román kútfőnk tudni véli, hogy Róth, „jóllehet elvileg a  francia hadsereg fogságában volt, s  kényszerlakhelyet jelöltek ki számára, francia törzstisztek segítségével háborítatlanul mozoghatott a  Bánság területén”. Sőt, ­1919  márciusában a  francia megszálló csapatok vezére, Farret tábornok maga kísérte Róthot Aradról Belgrádba, hogy Kunéktól kapott diplomáciai feladatának (s  maga szabta célkitűzéseinek) eleget tehessen. 203

			Ennek jegyében Sándor uralkodó főherceggel (régenssel) is találkozott, és megkísérelte elfogadtatni vele föntebb már ismertetett elgondolásait. Mi több, állítólag nyomatékosan figyelmeztette: ha nem támogatja a  bánsági autonóm szocialista köztársaság  –  mint Románia, Szerbia és Magyarország közötti ütközőállam  –  létrehozását, elveszítheti trónját.

			Farret generális megkülönböztetett jóindulata nemcsak a  szerbek általi esetleges letartóztatástól óvta meg a  volt civil kormánybiztost, 204 hanem azt is lehetővé tette számára, hogy a  szerb fővárosból visszajövet, ­1919.  április ­12-én, Lugoson, a  helyi munkásotthonban szervezett nagygyűlésen  –  egyszersmind a  Farret generális iránti rokonszenvtüntetésen 205  –  Róth beszámoljon belgrádi missziójáról, s  kifejtse föntebb már ismertetett nézeteit a  „bánsági köztársaság” tárgyában, arra kérve a  vegyes nemzetiségű dolgozókat, hogy „a jövőben ne románoknak, szerbeknek vagy magyaroknak, hanem bánságiaknak tekintsék magukat”. 206

			Epilógus

			Róth Ottó szolgálatait  –  viszonzásképpen  –  a  franciák később is igénybe vették: ­1919  augusztusában politikai megbízatással Aradról (recte: Szegedről) Budapestre küldték. Feladata a  román megszálló csapatok és a  budapesti szociáldemokrata pártvezetés közötti kapcsolat megteremtése volt. Itt viszont Petri lexikona szerint csupán a  román hadsereg novemberi kivonulása után nyerte vissza teljes mozgásszabadságát. Nem sokáig, mert a  magyar hatóságok lefogták  –  „noha ­1919.  március ­21-én ő volt az  egyetlen, aki a  szocialisták országos nagygyűlésén a  kommün ellen szavazott” 207  –  és ­1920  májusáig be is börtönözték, a  Markó utcában tartották fogva. 208

			De az  egykori kormánybiztos megpróbáltatásai ezzel még nem értek véget: Róth Ottót a  Bánságban és Temesváron berendezkedő román hatóságok ugyanúgy meghurcolták, mint pár hónappal korábban a  Levente-pör 209 résztvevőit.

			„Midőn ­1920  június közepén Budapestről hazatért, letartóztatták. A  vizsgálat során megállapították, hogy Roth [sic!] kifogásolt ténykedései ­1918  novemberében történtek, amikor itt még nem volt román impérium, tehát nem irányulhattak a  román állam érdekei ellen […] ­1920  szeptember közepén ellene az  eljárást megszüntették és őt szabadon bocsájtották. Argetoianu belügyminiszternek azonban írásbeli kötelezvényt  –  »reverzálist«  –  adott, amely szerint többé politikával nem foglalkozik, amit be is tartott.” 210

			Ezt megerősíti a  korábban hivatkozott lexikoncikk is: „1920  vége óta minden közéleti tevékenységtől visszavonult és pusztán hivatásának, az  ügyvédi gyakorlatnak szenteli minden munkásságát. Felesége az  előkelő temesvári Pittoni-fotószalon tulajdonosa.” Ő pedig ­1930  körül a  Gyapjúipar rt. ügyésze. 211

			Róth Ottónak a  román nemzetstratégia szemszögéből pozitívnak semmiképpen nem tekinthető ­1918/1919-es­ politikai tevékenységének viszonylag jóindulatú elbírálása mögött gyerekkori barátját, Petru Grozát sejthetjük, aki ­1920–1921  között először tárca nélküli, utóbb az  erdélyi ügyekért felelős miniszter lett Alexandru Averescu tábornok kormányában, s  szinte bizonyos, hogy elejtett egy-két jó szót egykori osztálytársa védelmében. 212

			Nem teljesen egyértelmű, hogy írásos ígérete csupán tíz év politikai önmegtartóztatásra kötelezte-e Róthot, amit szigorúan betartott, vagy életre szóló kötelezvényt jelentett, de az  biztos, hogy nem tört többé vezető szerepre. A  II.  világháború alatt a  romániai zsidótörvények, a  kommunista diktatúra idején pedig  –  a  magas pozíciókat betöltő régi barát, Petru Groza pártfogása ellenére  –  az  osztályharc szorította korlátok közé az  egykori kérészállam vezetőjét: ­1954-től a  Securitate figyeltette Róth Ottót, s  ellenőrizte levelezését. Talán ezzel  –  s  a  családnak az  államosítás miatt megromlott anyagi helyzetével  –  függ össze, hogy Róth egészsége már ­1948  előtt megrendült, 213 az  ­1950-es­ évek elején sokat betegeskedett, s  ­1956.  április ­20-án hetvenegy és fél éves korában el is hunyt.

			Róth Ottó a  temesvári zsidótemetőben nyugszik. Utolsó útjára nagyon sokan elkísérték, a  legmagasabb rangú részvétnyilvánító a  Nagy Nemzetgyűlés (a  Román Államtanács) elnöke, dr. Petru Groza volt. 214 Barátságuk ideológiai ellentéteik s  vitáik ellenére a  szó szoros értelmében valóban sírig tartónak bizonyult. Talányos életútja tömör összefoglalójaként ma is, több mint száz esztendővel kérészéletű, mégis példaértékű bánsági történelmi szerepvállalása után nagyon ideillőnek érezzük Korda István zárószavait a  Róth Ottóval ­1938  decemberében készített temesvári interjúja végén:

			„Húsz év. Talán semmi nem bizonyítja annyira az  idő értekének a  viszonylagosságát, mint éppen a  húsz év előtti események. Nemcsak országok omlottak össze, hanem emberi lelkek is. Ilyen megrázkódtatásnak kitett volt dr. Roth Otto is. A  Bánság kormány-biztosa volt, valójában azonban az  események sodra és ritka képességei rövid időre az  országrész teljhatalmú kormányzójává avatták. Ember ritka energiával, képességekkel, tervekkel, elgondolásokkal. Olyan időben, amikor a  történelem kozmikus erői között elvész képesség, energia és semmivé válik minden terv és elgondolás.” 215

			Utóirat

			Róth Ottó mozgalmas életútjának vázlatos áttekintése után az  alakjával, habitusával kapcsolatos kérdőjelek nemhogy eltűntek volna, inkább tovább szaporodtak. Hiszen hogyan is lehetne elhelyezni valakit az  akkori geostratégiai/politikai/ideológiai „kontextusban”, aki (talmi) francia nagyhatalmi támogatás reményében internacionalista/föderalista államszervezési elképzeléseket kíván megvalósítani egy éppen összeroskadó közép-európai birodalom határvidékén? Egy olyan történelmi pillanatban, amikor a  szintén francia vétetésű „nemzeti elv” (le principe des nationalités) diadalútjának tetőpontjára hág, s  meg sem áll  –  ismét főként párizsi hátszéllel  –  a  kettős Monarchiát és a  történelmi Magyarországot egyszerre feláldozó „nemzeti átrendeződés” gyakorlati megvalósításáig  –  nyersebben fogalmazva: a  szintén soknemzetiségű Nagy-Románia megteremtéséig. Miként lehet minősíteni egy olyan politikust, aki zsidó származását zárójelbe téve szociáldemokrata temesvári magyar polgárként kommunisztikus ideálokról és szociáldemokrata oktatási/nevelési elvekről álmodozik, s  hatalmi pozícióban gyakorlati lépéseket is tesz ebbe az  irányba, miközben  –  legtöbb „elvtársától” eltérőn, mondhatnánk üdítő kivételként  –  világosan látja, hogy a  történelemben nincsenek „nagy ugrások”: a  polgári átalakulás stációit végig kell járni, végig kell szenvedni. Emiatt, ismét „ritka madárként”, határozottan szembeszegül a  „bolsevizmus” mind magyar, mind román változatával.

			Úgy tűnik azonban, jóllehet Róth soha nem hivalkodott magyarságával (akárcsak többi zsidó eredetű „nemzsidó” szociáldemokrata és polgári radikális harcostársa), minden cselekedete, stratégiai elképzelése, intézkedése  –  beleértve a  francia protektorátus alatt akár csak ideiglenesen létrehozandó autonóm Bánságot is  –  a  meglévő állami keretek, konkrétabban: a  „történelmi Magyarország” megőrzésére irányult, akárcsak  –  talán egyedül Kunfi kivételével  –  a  többi ­1918/1919-ben­ vezető szerephez jutó baloldali politikusé, leginkább a  számára is igazodási pontot jelentő Jászi Oszkáré. 216 Ezt úgy is mondhatnánk, hogy többnyire ösztönös nemzetpolitikai elképzeléseik a  „szentistváni Magyarország” területére, s  nem az  ­1920-ban­ a  trianoni győzők által meghagyott „maradék Magyarország”-ra­ voltak „kalibrálva”.

			A dinamitként használt, az  utódállamok történetírásában mindmáig végső érvnek tekintett „nemzetiségi kérdés” valódi veszélyeit pedig éppen azért nem érezték meg, mert paradox módon társadalmi közegük, a  magyar polgári átalakulás egyik motorját képező, új hazát kereső, erősen tagolt, sokfelé szabdalt, ám hangsúlyozottan s  rendíthetetlenül polgári érdekű zsidó rétegek az  „ezeréves magyar állameszme” bűvöletében éltek, s  annak önkéntes, lelkes és hatékony szolgálatában álltak. Ekképp  –  minden ellenkező vélekedés ellenében  –  a  „boldog békeidők” reményteljes esztendeiben szinte akadálytalanul tagozódhattak be (s  magyarosodtak el érzelmileg is) a  rohamosan  –  s  jelentős mértékben épp általuk  –  korszerűsödő, ám rendies mentalitását makacsul őrző századfordulós magyar társadalomba, legfeljebb nem olyan sebességgel, amit ők kívánatosnak tartottak. S  az  végképp nem jutott el a  tudatukig, hogy ez  a  számukra csaknem természetesnek érzékelt folyamat és eredménye  –  az  úriemberi státusz  –  távolról sem evidencia a  többnyire paraszti vagy kisbirtokos sorból kitörni, ugyancsak „polgárisodni” igyekvő tehetséges „tót”, „rác” és „oláh” 217 nemzedéktársaiknak.

			Erről ezt a  sokkal többre hivatott, a  nemzedéket fiatalemberként személyesen megismerő, történelmi teljesítményüket máig sok vonatkozásban érvényesen megörökítő 218 Horváth Zoltán ezt írja:

			„Azt is világosan látom ma már, hogy minél jobban közeledett a  teljes összeomlás, annál erősebben kerültek napfényre majdnem mindenkiben azok a  kötelékek, amelyek a  régi rendben eltöltött élet során létesültek. Ezt elsősorban úgy tudnám megfogalmazni, hogy bármennyire el is ítélték a  dualizmus korabeli Magyarországot, bármennyi harag élt bennük az  uralkodó osztályok és államférfiaik iránt, bármilyen gyűlölettel gondoltak is Tisza Istvánra, s  mindazokra, akiket a  háború kirobbantásának felelőseiként tartottak nyilván  –  végeredményben valamennyien jobban szerették volna, ha ez  a  hatalom megnyeri a  háborút, minthogy elvesztette. Abban a  hitben éltek, hogy a  háború következtében amúgy is megváltoznak a  belső viszonyok, s  nem gondoltak arra a  tanulságra, amit a  választójog körüli parlamenti vita nyújtott. Az  uralkodó osztály hitte azt, amit Tisza, majd Wekerle is hirdetett: a  háború mit sem változtat a  belső viszonyokon és a  belső helyzeten. Nem érezték továbbá [a] legkisebb mértékben sem a  magyar nép egészének fonák helyzetét a  nemzetiségi kérdés kapcsán, s  nem fogták fel, hogy a  következmények elháríthatatlanul elsősorban éppen a  magyar nép egészét fogják sújtani.” 219

			Még pontosabban: nem csupán a  magyar nép egészét, hanem a  Kossuthék által megálmodott, az  eredeti francia mintánál liberálisabbnak, toleránsabbnak, egyszóval élhetőbbnek elgondolt „virtuális Magyarország” ideáját, a  magyar állameszme megvalósíthatóságát. A  szűklátókörűségük miatt sokak által joggal elmarasztalt, az  „ezeréves szentistváni Magyarország” integritásának bűvkörében élő arisztokratikus/rendies Károlyi-féle magyar politikai elit mellé  –  ebben az  összefüggésben  –  egyenrangú félként zárkózik fel tehát a  Jászi és Kunfi nevével fémjelezhető „farkasvakság”: a  politikai felelősség egy és oszthatatlan.

			Horváth Zoltán tételét továbbgondolva: doktrinér beállítottságukból következően egyikük sem fogta fel teljes mélységében a  „nemzetiségi kérdés” örvén feltoluló stratégiai/taktikai lehetőségeket/esélyeket, amelyeket a  rivális „nemzetépítőknek”, elsősorban a  fanarióta örökséget 220 továbbéltető Ionel Brătianu-féle bukaresti román oligarchiának akaratlanul felkínáltak. Ily módon  –  közös mulasztásukból  –  végeredményben a  szlovákokénál, szerbekénél és a  románokénál elvileg semmivel kevésbé legitim magyar nemzetépítés stratégiája (s  persze nimbusza) szenvedett kivédhetetlen csapást.

			A Horváth Zoltántól idézett passzus jó néhány elemében Róth Ottóra is érvényesnek látszik, nagy kérdés, hogy ő  –  nemzedéke egyik legintelligensebb képviselőjeként  –  tudta-e vajon magáról, hogy talán szándékai ellenére, maga is a  „polgárisodott” bánsági magyar úriember egyik prototípusa, ami a  sajátos magyar(országi) viszonyok között éppen nem mond ellent a  polgári éthosznak és életérzésnek. Merthogy a  kettő nem üti, jóval inkább feltételezi egymást. Mégpedig azért, mert az  „úriemberi státusz”, ugyancsak francia mintára, 221 nálunk is a  nemesi és polgári értékvilág ötvöződéséből és sokáig  –  ­1910-ig­ biztosan  –  lendületesen megvalósuló összeolvadásából, szervesnek remélt, ígéretes összefonódásából 222 keletkezett polgárivá vált nemesi érték, ízlés- és magatartásforma. Stílus. Amelynek kijegecesedésére, férfi- és nőtípusainak végleges rögzülésére nem adott időt a  történelem. Nincs tehát ellentmondás: Róth Ottó egyszerre, egy személyben lehetett az  első „igazi” temesvári szociáldemokrata, egyszersmind hamisítatlan bánsági magyar úriember.

			„Éljen az  internacionalizmus! Éljen az  egész világ!” 223

			A Bánsági Köztársaság a  sajtó és a  visszaemlékezések tükrében

			Bevezetés

			A Bánsági Köztársaság története az  I.  világháború utáni összeomlás egyik sajátos epizódja. Mára a  szakirodalom kisebb-nagyobb eltérésekkel egyetért abban, hogy Róth Ottó a  köztársaságot mindenekelőtt azért kiáltotta ki, hogy a  Bánságot a  történelmi Magyarország területén belül tartsa. Ebbéli ténykedésében pedig elsősorban Temesvár (Timișoara, ma: Románia) magyar és német ajkú lakossága támogatta. Ettől függetlenül a  Bánsági Köztársaság mégis többször feledésbe merült. Egyes kutatások szerint az, hogy a  Bánsági Köztársaság a  történettudomány fókuszán kívülre került, a  régiónak a  Szerb–Horvát–Szlovén Királyság, a  Román Királyság és a  Magyar Királyság közötti felosztásával magyarázható. 224 Az  utóbbi években különböző folyóiratokban több olyan tanulmány is megjelent, amelyek megpróbálták feltárni a  Temesvár-központú államformáció történetét. Annak ellenére, hogy ez  az  „állam” biztos „alapítási” dátummal rendelkezik, és mítosza ma is él, pontos végnapját nem lehet meghatározni. Utóbbi kérdésben általában kutatás- és kutatófüggő magyarázatok és érvrendszerek figyelhetők meg. A  kutatók egy része  –  mint a  szerb Toma Milenković vagy a  magyar Kókai Sándor  –  a  helyi magyar polgári hatalom elmozdításának napját (1919.  február ­20.) tekinti a  bánsági állam végének. 225 Ezzel ellentétes szempontot képvisel Mircea Rusnac helytörténész, aki a  temesvári sztrájk kezdetét, február ­21-ét tekinti a  köztársaság utolsó napjának. 226 Már ezekből a  különböző, sokszor egymással is ütköző kutatási eredményekből is jól látszik a  Bánsági Köztársaság történetének problematikus volta.

			A tanulmány azokra a  kérdésekre keresi a  választ, hogy a  korabeli sajtóanyagok és visszaemlékezések megvizsgálásával megismerhető-e, feltárható-e a  Bánsági Köztársaság története. Rekonstruálható-e az  impériumváltásnak ez  a  regionális fejezete a  különböző cikkek és írások alapján? Milyen ellentmondások figyelhetők meg a  különböző források tanulmányozásával? Végül pedig hogyan jelent meg ez  a  történet az  akkori sajtóban? Arra teszek tehát kísérletet, hogy a  korabeli sajtótermékeket és a  szemtanúk visszaemlékezéseit megvizsgálva a  Bánsági Köztársaság történetének átfogóbb képét vázoljam fel. Az  események elemzése előtt először röviden ismertetem a  tanulmány felépítését, majd pedig a  felhasznált forrásanyagot.

			Az első részben bemutatom a  köztársaság kikiáltását és az  azt övező ellentmondásokat. Ezt követően vázolom a  bánsági impériumváltás eseményeivel kapcsolatos egyéb kérdéseket. A  harmadik részben a  Bánsági Köztársaság végrehajtó szervének, a  Bánáti Néptanácsnak a  működését vizsgálom. Elöljáróban kiemelendő, hogy maga a  Bánsági Köztársaság jóval kevesebb említéssel szerepel a  korabeli sajtó hasábjain, mint a  Bánáti Néptanács. Ez  azzal magyarázható, hogy az  inkább a  temesvári lakosság támogatását élvező Bánáti Néptanács sosem tudta kiterjeszteni hatalmát Temesvár városán túlra. Intézkedései válaszokat és megoldásokat próbáltak nyújtani az  összeomlást követő hatalmi űr okozta problémákra  –  mint például a  frontról hazatérő katonák garázdálkodására vagy a  spontán kibontakozó parasztforradalom pusztításaira. Emellett a  Néptanács számos szociális jellegű intézkedést is foganatosítani próbált. Tevékenysége azonban nem maradt zavartalan. A  szerb hadsereg megérkezésével egy újabb hatalmi tényezővel kellett szembenéznie. Ennek megfelelően a  dolgozat negyedik része a  szerb megszállás különböző forrásokban való megjelenésével foglalkozik. A  megszállás kiterjedésével a  gazdasági kérdés sem kerülte el a  lapok figyelmét, a  Szent István-i­ állam „éléskamrájának” sorsa különösen foglalkoztatta a  fővárosi lapokat. A  gazdasági kérdések sajtóbeli visszhangját az  ötödik fejezet ismerteti. Az  írás utolsó előtti része a  délvidéki nagy sztrájk sajtóvisszhangját tekinti át. Ennek bemutatása azért elengedhetetlen, mert szoros kapcsolatban áll a  Bánáti Néptanács erőszakos leváltásával.

			A ­20.  század eleji Bánság, akárcsak az  ország többi régiója, nem szűkölködött sajtótermékekben. 227 Ez  a  jelenség azzal az  erősödő gazdasági pozícióval magyarázható, amelyben Temesvár  –  a  „magyar Manchester”  –  ipari központként hangsúlyos szerepet játszott. Ettől függetlenül a  médiapluralizmus nem csak a  polgárosodó nagyvárosra volt jellemző: a  kisebb városok  –  mint Nagybecskerek, Versec, Pancsova és Lugos  –  szintén saját napilappal rendelkeztek. A  médián belüli sokoldalúságot ugyanakkor a  régió etnikai sokszínűsége is befolyásolta, mivel a  magyar mellett német, román és szerb nyelvű napilapok is megjelentek. A  tanulmányban a  bánsági sajtótermékek közül a  nagybecskereki Torontál, a  perjámosi Südungarische Bürger-­Zeitung és a  temesvári Sloga napilapot vizsgáltam meg. A  Torontál ­1872  óta jelent meg Nagybecskereken, Pleitz Ferenc Pál nyomdájában. Első szerkesztője a  Pesti Napló egykori munkatársa, Balás Frigyes volt. A  lap ­1892-ben­ vált napilappá. Alapításától kezdve mindvégig a  vármegyei közigazgatás szárnyai alatt működött a  kormánypárt helyi lapjaként. 228 A  Südungarische Bürger-Zeitung ­1897-től jelent meg hetilapként Alois Pirkmayer nyomdájában, aki egyben a  lap szerkesztője is volt. A  lap hetente kétszer, vasárnap és csütörtökön jelentkezett, széles körű tájékoztatást nyújtva olvasói­nak, szem előtt tartva a  bánsági sváb lakosságot érintő ügyeket. A  lap utolsó száma ­1918.  december ­29-én jelent meg. 229 A  fent említett két laptól eltér a  szerb nyelvű Sloga. Szerb sajtótermék ugyanis akkoriban sem Temes­váron, sem a  Bánságban nem jelent meg. Ezen próbált változtatni a  temesvári Szerb Nemzeti Tanács. A  lap létrehozásáról rövidesen a  testület megalakulása után döntöttek. A  rövid életű napi­lap a  helyi szerb elit szócsöve és a  nagyszerb ideológia szószólója volt. 230 Az  általam vizsgált fővárosi lapok a  következők: Az  Est, Világ, Népszava, Budapesti Hírlap és Az  Ujság. A  lapok mellett tanulságosnak tartottam a  korabeli szemtanúk emlék­iratainak tanulmányozását is. Geml József temesvári polgármester, Josef Gabriel szociáldemokrata politikus vagy Svetozar Mošornski szerb szociáldemokrata vezető visszaemlékezéseinek köszönhetően az  eseményekről árnyaltabb kép alakítható ki.

			A médián belüli nyelvi sokszínűséget a  kutatásban is megpróbáltam szemléltetni, ezért próbáltam magyar, német, szerb és román nyelvű sajtóforrásokat felhasználni. Ez  viszont sokszor váratlan kihívások elé állított. Az  Országos Széchényi Könyvtár (OSZK) gyűjteménye a  bánsági sajtót illetően töredékes, ami az  ­1918-as­ összeomlás fényében érthető. Kizárólag a  Südungarische Bürger-Zeitung számai találhatók meg hiánytalanul, egészen az  újság ­1918  végi megszűnéséig. A  Torontál napilap számai a  Nagybecskereki Történeti Levéltár gyűjteményében olvashatók. A  Sloga napilap fennmaradt számai (nagyjából egy tucatról van szó) pedig az  újvidéki Matica Srpska könyvtárában találhatók. Román nyelvű napilapot sajnos nem sikerült felkutatnom, mivel az  OSZK gyűjteményéből hiányoznak a  lugosi kiadású Drapelul októberi és az  azt követő hónapok példányai.

			„Az emlékezetes október ­31-ike” 231

			A Bánsági Köztársaság alapítási mítosza a  legtöbb forrás alapján megegyezik, azonban az  események pontos kronológiai sorrendjével kapcsolatban akadnak eltérések. A  történtek bemutatása előtt érdemes egy pillantást vetni a  forradalom előtti Temesvárra és a  Bánságra. Temes vármegye központja az  I.  világháborút megelőző évtizedekben rohamos fejlődésen ment keresztül. Ipari központként egyre fontosabb helyre tett szert a  magyar gazdaságban, de a  nemzetközi piacra is sikerült betörnie. A  gazdasági fellendüléssel párhuzamosan megfigyelhető a  lakosság erőteljes polgárosodása is. 232 Ez  a  fellendülés nem csak Temesvár esetében volt jelentős, a  folyamat az  egész Bánságra kiterjedt. A  régió ipari és mezőgazdasági szerepe mellett elengedhetetlen megemlíteni vegyes etnikai összetételét. Az  ­1910-es­ népszámlálási adatok szerint a  Bánság több mint másfél  milliós lakosságából ­592  ezer volt román, ­387  ezer német, ­284  ezer szerb és ­242  ezer magyar. A  négy nagy nemzetiség mellett jelentős számban éltek még a  vidéken szlovákok, katolikus bolgárok és egyéb kisebb népcsoportok, mint például horvátok, csehek. Az  ortodox vallású románok Krassó-Szörény vármegyében alkottak többséget, ugyanakkor jelentős számban Temes és Torontál vármegyében is éltek. A  szintén ortodox szerbek főleg a  Bánság nyugati részében, Torontál vármegyében és Temes vármegye déli részén voltak helyi többségben. A  túlnyomórészt római katolikus svábok, a  szintén római katolikus és kisebb számban protestáns magyarok a  három vármegyében szétszórtan éltek. Emellett ez  a  két nemzetiség adta a  városi polgárság jelentős részét. A  régió központjában, Temesváron, a  ­72  ezer lakosból ­31  ezer volt német, ­28  ezer magyar, ­7  ezer román és ­3  ezer szerb. 233

			Temesváron ­1885-től közel három évtizeden át a  bolgár származású Telbisz Károly volt a  polgármester. Helyét a  világháború előestéjén volt alkalmazottja, a  német származású Geml József vette át, aki ­1914.  június ­15-től egészen ­1919.  szeptember ­4-ig­ állt a  város élén. 234 A  Temes megyei és temesvári főispáni pozíciót Kórossy György töltötte be, akit ­1918  márciusában a  hirtelen elhunyt Joannovits Sándor helyére neveztek ki. 235 A  városi munkásság már ­1917  végén tüntetéssel fejezte ki elégedetlenségét a  romló közellátás miatt, ­1918  áprilisában és októberben pedig sztrájkokra került sor. 236

			A forradalom előestéjén, feltehetően október ­28-án, Budapesten egy titkos találkozóra került sor. Több forrás is említést tesz erről az  összejövetelről. Az  összejövetelen a  magyar szociáldemokrácia prominens tagjai, Kunfi Zsigmond és Bokányi Dezső mellett Kobek Kornél későbbi hadügyi államtitkár, Róth Ottó temesvári ügyvéd és Bartha Albert vezérkari alezredes is részt vett. Ekkor tanácsolták a  Magyar Szociáldemokrata Párt (MSZDP) vezetőségi tagjai Róthnak és Barthának a  köztársaság kikiáltását a  végleges katasztrófa elkerülése érdekében, mivel a  budapesti körök azt feltételezték, hogy sor kerülhet a  déli vármegyék kiürítésére. 237 A  találkozóról bővebb információnk nincsenek, és az  is kérdéses, hogy az  említett források honnan szereztek tudomást róla. Ilyen pártvezetőségi zárt körű tárgyalásokról aligha lehetett tudomásuk. Október ­30-án este, Temesvárra visszatérve, Bartha és Róth tanácskozásra hívták a  város politikai elitjét. A  megbeszélésen Kórossy főispán mellett Jakobi Kálmán munkáspénztári igazgató, az  Országos Polgári Radikális Párt helyi tagja is megjelent. A  történet ezen részének ellentmond a  Bartha Alberttel készült interjú, aki csaknem egy évtizeddel később arról beszélt, hogy ő a  debreceni királylátogatás után október ­31-én érkezett vissza Temesvárra. 238

			Október ­31-én délelőtt Kórossy főispán, miután értesítették a  budapesti eseményekről, és felkérték, hogy csatlakozzon a  Nemzeti Tanácshoz, értekezletet hívott össze a  városházára. A  városházán megtartott tanácskozáson megjelent Róth és Jakobi is. Róth ekkorra már budapesti kapcsolatai révén tudomást szerzett a  fővárosi eseményekről. 239 Mindeközben a  vezető tisztek körében is értekezletet tartottak. Bartha Albert elmondása szerint őt Theodor Baron von Hordt hadtestparancsnok értesítette a  király rendeletéről, amelyben a  király felmentette a  katonákat esküjük alól. A  vezérkari alezredes beszámolója szerint kénytelenek voltak kihirdetni a  táviratot, mivel arról már a  sajtó is tudomást szerzett. A  tiszti kaszinóban délelőtt ­11  órakor került sor a  tanácskozásra, amelyen már az  egész tisztikar megjelent. Közvetlenül a  tanácskozás előtt szerb és román bakák jelentek meg Bartha irodájánál, akik a  különböző nemzetiségi katonatanácsok megalakulásáról tájékoztatták. Nem csak az  egyszerű katonák fordultak a  vezérkari alezredeshez. Maga Hordt és Spiess tábornok is Barthához fordult a  tanácskozás előtt. „Hordt leült az  én szobámban és legnagyobb csodálkozásomra kijelentette, hogy ő cseh honpolgár, tehát a  cseh nemzeti tanácsnak rendeli alá magát. Én teljesen tanácstalan voltam, mivel Spiesz tábornok is kijelentette, hogy ő is azonnal utazik Erdélybe, mert ő meg szász”  –  emlékezett vissza Bartha. 240 A  későbbi hadügyminiszter elmondása szerint a  tiszti értekezleten Theodor von Hordt kihirdette a  táviratot, és elrendelte, hogy minden katona nemzetiségi alapon csatlakozzon a  saját nemzeti tanácsához. 241 Számos forrás beszámolója szerint Bartha Albert olvasta fel. 242 A  tiszti kaszinóban ekkor már Róth Ottó is jelen volt. Róth Ottó saját visszaemlékezései szerint felszólalásában – amelyet a  Jakabffy Elemér és Páll György szerkesztette A  bánsági magyarság húsz éve Romániában című könyv közölt  –  a  következőket mondta:

			„Uraim, a  köztársaság publikálva van. Kötelességünk, hogy lehetőleg a  legbékésebben, a  legrendesebben csináljunk mindent, hogy megmentsük, ami még menthető. Közelednek az  antant-csapatok. Vigyázzunk, hogy ezt a  kis földet, melyet reánk bíztak, megtartsuk. Kérem az  urakat, fáradjanak át a  Városháza termébe, ahol a  munkás-tanács és az  itt megválasztandó katona-tanács összeül.” 243

			Róth említést tett a  Bánáti Néptanácsról is. Azt kérte, hogy a  különböző nemzeti tanácsok képviselőket küldjenek a  transznacionális Bánáti Néptanácsba. A  Bánáti Néptanács eszméje már a  kezdetén sem aratott sikert. Emlékezetes eset, hogy Aurel Cosma, a  helyi román politikai elit tagja ‒ Róth elmondása szerint ‒ már ekkor a  következőket mondta: „Te Ottó, mi nem mehetünk veled! Mi román tisztek be kell, hogy várjuk a  román Nemzeti Komité határozatát.” 244 Róth visszaemlékezésének mindkét idézett részének ellentmond a  Temesvarer Zeitung tudósítása az  eseményekről. Mircea Rusnac helytörténész szerint Cosma már a  tiszti gyűlésen kardját kihúzva Romániát éltette. 245

			A Jenő herceg teret (ma: Piața Libertății) a  tanácskozások alatt megtöltötte a  Gyárvárosból és a  külvárosokból bevezényelt tömeg. Josef Gabriel temesvári munkásmozgalmi vezető szerint a  helyi szociáldemokrata elit már a  délelőtti tanácskozások előtt a  tüntetés megszervezése mellett döntött. A  tüntetés számos forrás szerint túlnyomórészt békésen zajlott, amelynek egyedüli áldozata a  Jenő herceg téren található Ausztria-szobor volt. Bartha Albert a  vele készült interjúban ezzel ellentétben komoly károkról számolt be. Elmondása szerint a  tömeg betörte a  tisztikar épületeinek ablakait, és az  erkélyről a  birodalmi zászlót is letépte. 246

			A polgári és katonai elit egy része a  két gyűlést követően a  városháza tanácstermébe vonult. Itt Geml polgármester és Kórossy főispán jelenlétében Franz Geistlinger helyi szociáldemokrata politikus Bartha katonai, valamint Róth polgári népbiztossá való kinevezését tanácsolta, amit a  városházán összegyűlt kis csoport éljenzéssel fogadott el. 247 A  téren összegyűltek megnyugtatása érdekében Bartha Albert, majd Róth Ottó beszédet mondtak. A  tömeg mindkét szónoklatot üdv­rivalgással fogadta. Róth Ottó beszédével kapcsolatban egyes források a  köztársaság kikiáltását, mások az  autonómia deklarálását, valamint a  szabadság éltetését említik. 248 A  „köztársasági elnök” a  következőképpen emlékezett vissza:

			„Október ­31-én a  városháza erkélyéről kihirdettem a  köztársaságot. Ebből a  kihirdetett köztársaságból a  köztudat azután »Bánáti Köztársaságot« csinált, holott erről nem volt szó. Ugyanakkor megalakítottuk a  Bánáti Néptanácsot, amely Bartha Albert vezérkari alezredest katonai, engem pedig polgári népbiztosnak választott meg.” 249

			A tüntetés végén a  téren megjelent a  ­61.  temesvári gyalogezred, valamint a  had­apródok zenekara, akik eljátszották a  Himnuszt és a  Marseillaise-t. 250

			A két kulcsszereplő nyilatkozataiból is jól látszik a  történet ellentmondásossága. Róth és Bartha az  eseményeket követő években eltérően értelmezték a  Bánsági Köztársaságot és szerepüket benne. A  magyarázatokat pedig nagy valószínűséggel befolyásolta az  adott politikai légkör, ahogy erre Marchut Réka is rávilágított tanulmányában. 251 A  köztársaság mítoszokkal övezett kikiáltása kapcsán is eltérő narratívák találhatók. Christopher Wendt kutatásában arra a  következtetésre jutott, hogy a  köztársaság deklarálása esetében, tekintettel az  országos zűrzavarra, nagy valószínűséggel Budapest és Temesvár közötti félreértésről van szó. 252 Kommunikációs problémákra pedig a  későbbiekben is találunk példákat, amelyek jól ábrázolják az  általános káoszt.

			A Bánsági Köztársaság további történetének részletes bemutatása előtt elengedhetetlen a  köztársaság karizmatikus kulcsfigurájának életét röviden összefoglalni. Róth Ottó életútjának jelentős részét homály fedi, életének csak legfontosabb stációi ismertek. Róth ­1884.  december ­6-án született a  Krassó-Szörény vármegyei Nagymutnokon. Középiskolai tanulmányait a  szászvárosi Kuún Kocsárd Gimnáziumban végezte. Ezt követően jogot hallgatott Budapesten. Diplomája megszerzése után Temesváron nyitott ügyvédi irodát, és hamar csatlakozott a  helyi szociáldemokrata párt munkájához. 253 Josef Gabriel, Róth elvtársa, röviden ismerteti életútját könyvében, ahol kitér arra, hogy Róth ­1904-ben­ érkezett Temesvárra, és azonnal bekapcsolódott a  szervezett munkásság tevékenységébe. ­1905‒1906-ban­ tanulmányúton vett részt Berlinben, Párizsban és Zürichben. Külföldi tartózkodása alatt kapcsolatot teremtett a  nyugati munkásmozgalom képviselőivel. Útjáról folyamatosan tájékoztatta otthoni elvtársait. 254

			„Akkoriban a  fogalmakat sűrűn és szívesen összezavarták” 255

			A fenti idézet a  Róth Ottóval készült interjúban olvasható. Csak egy egyszerű átvezető mondat, viszont a  lényegénél ragadja meg a  történések emlékezetét. A  fogalom­zavar, amelyre Róth Ottó húsz évvel később hivatkozott, már a  történésekkel egy időben megjelent sajtótermékekben is tapasztalható.

			A budapesti lapok többsége már másnap beszámolt a  Temesváron történtekről. A  Népszava november ­1-jén Róth beszédéről írt, valamint arról, hogy a  forradalom sikere vidéken is töretlen. Ezenkívül kiemelte, hogy Temesvár is csatlakozott a  Nemzeti Tanácshoz, s  hogy az  összegyűlt tömeg ledöntötte a  Jenő herceg téren található Ausztria-szobrot. A  Világ a  köztársaság kikiáltásáról tett említést, míg Az  Ujság november ­2-án számolt be először a  Bánsági Nemzeti Tanácsról. Azt Est Bartha Albert érdemeit emelte ki a  közbiztonság helyreállításában, s  csak november ­16-án tett először említést a  Bánáti Néptanácsról. A  Budapesti Hírlap november ­5-én tudósított először a  Bánáti Néptanács működéséről és összetételéről. A  fővárosi lapok eltérő megnevezések alatt írtak a  Bánsági Köztársaság végrehajtó szervezetéről, de egyértelműen mindegyik esetében a  Bánáti Néptanácsról van szó. A  vidéki sajtó figyelmét sem kerülték el a  történtek. A  nagybecskereki Torontál napilap már másnap részletesen bemutatta az  eseményeket:

			„[…] Landau dr. hadnagy jelentette, hogy Temesvárról jön, ahol a  katonai parancsnok lemondott, megalakult a  katonatanács, amelynek Bartha vezérkari alezredes az  elnöke. A  nép­tanácsnak pedig Róth Ottó dr. temesvári ügyvéd az  elnöke. Binder József a  szociáldemokrata párt nevében beszélt. Bejelentette csatlakozásukat a  nemzeti tanácshoz.” 256

			Az idézetet azért is érdemes kiemelni, mert tartalmazza a  bánsági vármegyék közötti kapcsolatteremtési kísérlet mozzanatát, amivel a  temesvári Néptanács eredménytelenül próbálkozott későbbi fennállása alatt. Az  idézet továbbá azt is megemlíti, hogy Bartha Albert került a  katonatanács élére, holott a  vezérkari alezredes a  katonatanácsok ádáz ellensége volt. 257 A  pár soros említésen túl a  Torontál aznapi száma egy másik rövid cikkben részletesen beszámolt a  Néptanács alakuló üléséről. Megemlítette a  Bánsági Köztársaság kikiáltását, valamint azt, hogy a  Néptanács fegyverszüneti tárgyalásokat tervez kezdeményezni. A  Torontál értesülései szerint a  Bánáti Néptanács még aznap délután, október ­31-én megtartotta első gyűlését. A  Néptanácsban egyenlő arányban kaptak helyet a  régió négy legnagyobb nemzetiségének  –  a  románoknak, a  németeknek, a  szerbeknek és a  magyaroknak  –  képviselői. Ezen a  gyűlésen választották meg Róth Ottót polgári, Bartha Albertet pedig katonai népbiztossá (igaz, az  erről tudósító cikk mindkét személy nevét helytelenül írta: Róth helyett Ráth, Bartha helyett pedig Berta olvasható). A továbbiakban a  helyi lap figyelmét érthető módon a  nagybecskereki események kötötték le: a  városi nemzeti tanács megalakulása és annak csatlakozása a  budapestihez.

			Szintén a  helyi események bemutatására összpontosított a  német nyelvű perjámosi lap is. A  Südungarische Bürger-Zeitung november ­3-án tett először említést a  Néptanácsról, ami azzal magyarázható, hogy csak hetente két alkalommal jelent meg. Maga a  Bánáti Köztársaság kikiáltása nem keltett akkora feltűnést, a  lap inkább a  Bánáti Néptanács működésével foglalkozott.

			„Nem politikai pártok, hanem nemzetiségek szerint” 258

			Ha nem a  Bánsági Köztársaságról szóltak a  hírek, jogosan merül fel a  kérdés, hogy miről. A  Bánáti Néptanács sokkal többször tűnt fel a  sajtóban. A  Néptanács tevékenységének megvizsgálása előtt meg kell említeni a  testület felépítését és elképzeléseit, amit a  szakirodalom számos esetben figyelmen kívül hagyott.

			A Néptanács működésének megértése több mint száz év távlatából nem könnyű, hiszen a  korabeli források is ellentmondásos képet festettek róla. Sok helyen a  központi Magyar Nemzeti Tanáccsal szembehelyezkedő szervezetként jelenítették meg, amely saját kül- és belpolitikát tervezett, máshol pedig a  budapesti új hatalom helyi szervezeteként írtak róla. 259 Josef Gabriel temesvári szociáldemokrata vezető tolmácsolásában az  október ­31-i­ délelőtti tüntetések után, a  délutáni tanácskozáson a  Bánáti Néptanács kimondta csatlakozását Budapesthez. Gabriel elbeszélésének azonban ellentmond Geml József és a  Jakabffy–Páll páros írása: mindkét forrás egy gyárvárosi esetről számol be, ahol Róth a  fővárosi Nemzeti Tanács képviselőjének azt válaszolta, hogy őket nem érdekli és érinti Budapest semmilyen döntése, mivel már kikiáltották a  Bánsági Köztársaságot. 260 Tekintettel azonban arra, hogy november ­8-án Bartha Albert elfogadta a  budapesti kormány teljes körű kormánybiztosi kinevezését, a  Károlyi-kormány fennhatóságának elismerése egyértelmű. 261 Bartha hadügyminiszteri kinevezése után Róth Ottó is elfogadta kormánybiztosi kinevezését, sőt január végi rövid lemondása után február elején újra Budapesthez fordult a  kinevezésért.

			A Bánáti Néptanács megalakulását követő egyik első, október ­31-i­ ülésén már a  különböző nemzeti tanácsok delegáltjai is részt vettek. A  Néptanács vegyes nemzeti összetétele Róth kijelentésében is megfigyelhető, aki már a  tiszti kaszinóban arra kérte az  alakuló nemzeti tanácsok képviselőit, hogy küldjenek majd tagokat a  Néptanácsba. 262 Erről a  gyűlésről részletes információk nem maradtak fent. Ezért is kérdéses, hogy a  szerb és román képviselet, akik mindvégig a  Néptanáccsal szemben helyezkedtek el, mennyiben voltak jelen a  tárgyaláson. A  testület még aznap pontokba szedte a  köztársaság kül- és belpolitikai elképzeléseit. Mindenekelőtt meg akarták akadályozni, hogy a  Bánságból harctér legyen, és így Galícia sorsára jusson. Egyúttal pedig kiálltak a  régió területi és gazdasági egysége mellett. A  Bánáti Néptanács belügyek terén a  közrend és a  személyi és vagyonbiztonság fenntartását tűzte ki. 263

			Róth a  Néptanács november ­1-jei­ gyűlésén szigorú irányvonalak mentén határozta meg a  testület további céljait. Rövid beszédében újra a  közrend és a  biztonság fenntartását hangsúlyozta, de azt is kiemelte, hogy a  Néptanács távol fogja magát tartani a  politikától. Ezen a  gyűlésen egy ­20  fős végrehajtó tanács létrehozása mellett döntöttek. A  végrehajtó tanács keretein belül különböző hivatalok alakultak, amelyek élére Róth saját embereit nevezte ki. Létrejött a  Népjóléti Hivatal, élén Somló Lipóttal, míg az  Állami Munkaközvetítő Hivatalt Eugen Reich vezette. A  Népbiztosi Hivatal irányítását Mladen Stanaćevre és Traian Novacra bízták. 264 Traian Novac kapcsán megemlítendő, hogy azon szociáldemokrata román nemzetiségi politikusok közé tartozott, akik aktívan kampányoltak a  gyulafehérvári gyűlés döntése és a  Romániával való egyesülés ellen. 265

			A fővárosi és bánsági újságok arról számoltak be, hogy a  Néptanácsban a  régió négy nagy nemzetisége egyenlő arányban fogja magát képviseltetni. Az  újságok értesüléseivel részben ellentétes Josef Gabriel beszámolója. Gabriel a  Néptanácsról sokkal árnyaltabb képet fest, amelyben nem pusztán csak a  nemzetiségi képviselők voltak jelen. Visszaemlékezése szerint a  tanács ­190  tagból állt, ebből ­20  helyet kaptak a  városvezetés tagjai, ­60-at a  katonatanácsok (minden egyes nemzetiség ­15-15  helyet), a  munkásság ­40  helyet tudhatott magáénak, ­70  hellyel pedig a  különböző politikai pártok képviseltették magukat. 266

			A Bánáti Néptanács első intézkedése a  statárium kihirdetése volt Torontál, Temes és Krassó-Szörény vármegye területén. Az  erről szóló határozat német nyelven a  Südungarische Bürger-Zeitungban, magyar nyelven pedig a  Torontál lapjain volt olvasható, de az  intézkedésről a  fővárosi sajtó is beszámolt.

			„A Bánáti Néptanács elrendeli ezennel a  statáriumot a  Torontál-, Temes-, és Krassó-Szörény-vármegyék és az  ezen vármegyék területén lévő városokban, akár polgári, akár katonai egyének által elkövetett összes, a  személyi- és vagyonbiztonságot veszélyeztető bűncselekményekre. A  Bánáti Néptanács felhív ennél fogva minden polgári és katonai egyént, hogy a  most jelzett bűncselekmények elkövetésétől óvakodjék, mert aki a  fenti területen ezeknek a  bűncselekményeknek bármelyikét ­1918.  november hó ­5-től kezdődőleg elköveti: a  Bánáti Néptanács által egyidejűleg rendszeresített négy polgári és négy katonai bíróból összeállított bíróság elé kerül és halállal bűnhődik. Kelt Temesvárott, ­1918.  évi november hó ­3-án. A  Bánáti Néptanács, Bartha Albert s.k. Róth Ottó s.k.” 267

			A statáriumról szóló hír egy másik cikkben is megjelent a  Torontál aznapi számában. Itt egyszerre hivatkoztak a  Néptanács intézkedésére, amelyet a  nagybecskereki Nemzeti Tanács is elfogadott, s  egyben kérték a  lakosságtól annak betartását. 268 Nagybecskereken tehát a  Bánáti Néptanácsot  –  a  városi Magyar Nemzeti Tanács mellett  –  hatalmi szervnek tekintették. Kirívó érdekesség, hogy a  Bánáti Néptanács szűk mozgásterének ellenére a  statárium áldozatai, amelyekre a  jelenlegi kutatások hivatkoznak, kizárólag Torontál megyei illetőségűek. A  statárium megszegése miatt a  Torontál vármegyei Melencén, Kumánon és Törökbecsén ­68  személyt végeztek ki. 269

			A statárium kihirdetésére mindenekelőtt a  november elején a  Bánságon végigsöprő erőszakhullám megfékezése érdekében volt szükség. 270 A  frontról hazaérkező katonák ugyanis Temesvárt sem kerülték el. Míg a  város lakossága október ­31-én többnyire békés tüntetés mellett a  köztársaságot ünnepelte, november ­1-jén a  harctérről, valamint a  hátországból hazaérkező katonák és volt hadifoglyok feldúlták a  várost. Az  újságok beszámolója szerint a  fosztogatók még a  Korona szállót is romhalmazként hagyták maguk után. 271 Bartha Albert végül három szakasz hadapróddal tudta megfékezni a  rombolást. 272

			Zavargásokra ezenkívül a  Krassó-Szörény vármegyei Resicabányán is volt példa. Itt a  szabadságolt katonák mellett a  lakosság is kivette a  részét a  pusztításból. Boltokat törtek be és raboltak ki, a  zendülésnek a  katonaság közbeavatkozása vetett véget. Fehértemplomban szintén katonák törtek be a  villamostelepre, és elvágták a  távíróvezetékeket. Kisgyén Nopcsa báró kastélyát, 273 Écskán a  Pallavicini-birtokot rabolták ki. 274 A  legbizarrabb eset Facsádon történt, ahol repülőgépből bombákat dobtak a  zavargó tömeg közé. 275 A  birtokosok mellett sokszor a  köztisztviselői réteg is a  támadások célpontjába került.

			A Bánságot megrázó erőszakhullám elemeiben nem különbözött az  ország többi részén megfigyelhetőtől. 276 Horvátországhoz, Szlavóniához vagy épp a  Szerémséghez hasonlóan itt is „zöld káderek” alakultak. Ezen katonaszökevények egy része a  Bánság délnyugati vadregényes részében, a  Verseci-hegységben és a  Delibláti-­homokpusztában húzta meg magát. A  Jakub S. Beneš történész által megkülönböztetett kategóriák mindegyikére található példa ebben a  régióban is. A  legtöbb közülük a  hagyományos dezertőr volt, így például Padén a  szerb és magyar katonák együtt tengették napjaikat. A  zöld káderek csoportjai között azonban a  banditatípus is megtalálható. Számos helyen Robin Hood-i­ szerepben raktárakat feltörve tűzifát és gabonát osztottak szét a  lakosság között. 277 A  társadalmi forradalmár kategóriában is találunk bőven példát. Ide sorolhatjuk a  Kusics és Néraaranyos falvakban tanyázó szocialista zöld kádereket: ők saját köztársaságukat is kikiáltották. 278

			Bartha Albert nem töltötte be sokáig kormánybiztosi pozícióját, mivel Linder Béla menesztésével ő került a  hadügyminisztérium élére. Helyét Róth Ottó vette át, akit a  kormány november ­23-án hivatalosan is teljes körű kormánybiztossá nevezett ki. A  Torontál november ­23-i­ száma a  pozíciócsere mellett többek között a  Bánsági Közélelmezési Kormánybiztosság megszűnéséről is beszámolt. A  közélelmezés megszervezésére és megoldására a  Néptanács a  szerb hadsereg november ­17-i, temesvári bevonulása után is kereste a  megoldást. 279 A  közélelmezés és a  közellátás a  Bánságban is komoly problémákat okozott. Róth a  megoldás érdekében a  francia tisztikarhoz is segítségért fordult. ­1919  januárjában a  sajtó értesülései szerint Paul-Prosper Henrys tábornok ígéretet tett a  megszállt területek egységes közellátásának megszervezésére. 280A legnagyobb gondokat Temesváron a  szénellátás okozta. A  szénínség a  városi gyárak leállásával fenyegetett, ugyanakkor a  vasúti forgalom is kénytelen volt részben emiatt szünetelni. A  szénhiány megoldására még Henri Berthelot tábornok is ígéretet tett a  fővárosi lapok értesülései szerint. 281

			A Bánáti Néptanács  –  a  felesleges vérontás elkerülése érdekében  –  jogi kérdésekben is új rendeleteket hozott: például ezentúl nem lehetett bírósági döntés nélkül kivégzést végrehajtani. 282 Újabb intézkedések jelentek meg november ­23-án: többek között szabályozták a  boltok, az  éttermek és a  kávéházak nyitvatartási idejét. A  rendelet értelmében a  boltoknak este hatkor, az  éttermeknek nyolckor, a  kávéházaknak pedig tízkor be kellett zárniuk. Felmerül a  kérdés, hogy ez  mennyiben a  Néptanács önálló döntése volt, és mennyiben befolyásolta a  határozatot a  szerb megszálló vezetés. A  rendeletről a  Torontál tudósított, és a  cikk alapján az  új nyitvatartást Nagybecskereken is alkalmazni tervezték. A  Bánáti Néptanács hatalma Temesváron nem érvényesült, a  szerb hadsereg viszont november végére a  régió jelentős részét megszállva tartotta. Róth további rendeletében kötelezte magát, hogy a  Néptanács vállalja a  megszálló szerb hadsereg ellátását. Az  utazások lebonyolítását előzetesen a  Néptanáccsal kellett egyeztetni. A  Torontál hasábjain megjelent utolsó tájékoztatás a  Bánáti Néptanács intézkedéseiről a  december ­24-i­ lapszámban olvasható. A  cikk az  új nyitvatartásról írt, a  kávéházak immár éjfélig, míg a  mozik este tizenegyig nyitva tarthattak. 283

			A Südungarische Bürger-Zeitung a  Torontálhoz hasonló sémát követett. A  hetente kétszer jelentkező lap ugyan november ­3-án beszámolt a  Bánáti Néptanács megalakulásáról, 284 de sokkal fontosabbnak tartotta megemlíteni a  tiszavirág-életű Hadik-kormány 285 nemzetiségi biztosának posztjára szánt Kaspar Muth elleni tiltakozást. Muth magyarbarátsága ugyanis közismert volt a  svábság körében. 286 Ezenkívül a  lap a  statáriumról szóló rendelet német nyelvű változatát is közölte. A  Südungarische Bürger-Zeitung november közepén a  Néptanács által szabályozott devizák beváltásáról is tájékoztatta a  lakosságot, 287 de beszámolt az  újvidéki Nagy Népgyűlés döntéséről is, arról, hogy a  magyarországi délszlávok képviselői kimondták az  elszakadást Magyarországtól, és csatlakoztak a  formálódó délszláv államhoz. 288 Ezután a  lap csak december ­12-én tudósított ismét a  temesvári szervezet ügyeiről. Közölte a  Bánáti Néptanács rendeletét, amelyben az  a  munkához való visszatérést kérte a  lakosságtól  –  különösen a  mezőgazdasági dolgozóktól  –,  nyomatékosítva, hogy aki nem teljesíti kötelességét, azt a  Néptanács kitoloncolja a  Bánság területéről. 289 A  rendeletek az  élet minden területére kiterjedtek, ám mint látható, jelentős részük szociális jellegű volt. Például már a  legelején kényszeradóztatást szándékozott a  Néptanács bevezetni ­400  ­000  korona előteremtésére. 290 A  Néptanács egyik további szociális jellegű intézkedése volt a  leszerelő katonákat és a  nincsteleneket ellátó Népáruház felállítása, amely állítólag még a  két világháború között is működött. 291

			„Egy népáruház. Róth Ottó kormánybiztos kezdeményezésére és a  Kereskedelmi és Ipar­kamara együttműködésével Temesváron egy nagy népáruház kerül felállításra. Ebben a  leszerelt katonák és más nincstelenek számára ruhák és egyéb szükséges cikkek kerülnek a  Bánáti Néptanács által megállapított árak mellett, esetleg még megvásárlási ár alatt, eladásra. Az  eladásra a  Bánáti Néptanács által kiadott tanúsítvány értelmében kerül sor.” 292

			A Südungarische Bürger-Zeitung két nappal szilveszter előtt még említést tett a  Bánáti Néptanács átalakításáról, amitől a  régió ­1,5  milliós lakosságának arányosabb képviseletét remélték. Az  intézkedés értelmében ­10  ezer fő után kerülne be egy-egy képviselő a  ­150  fős népparlamentbe. 293 Vagyis a  nemzetiségi viszonyok alapján a  legszámosabb népcsoportot, a  románságot ­50  fő képviselné, amiből ­40  polgári és ­10  szociáldemokrata lenne, a  szerbek esetében ez  ­40  főt jelentene, ­35  polgári és ­5  szociáldemokrata képviselővel, ehhez csatlakozna a  svábság köreiből ­20  polgári és ­16  szociáldemokrata delegált, a  magyarokat pedig ­12  polgári és ­10  szociáldemokrata képviselné a  parlamentben. Érdekesség  –  legalábbis a  lap értesülései szerint  –,  hogy a  temesvári zsidóságot külön nemzetként határozták meg  –  ők egy-egy helyet kaptak volna a  testületben. 294

			A Népszava értesülései mellett Az  Estnek még a  jövendőbeli képviselők fizetéséről is sikerült tudomást szereznie: eszerint a  temesvári képviselők ­30, az  ingázó delegáltak ­50  korona napidíjat kaptak volna. A  tervek szerint a  népparlament ­15  tagú végrehajtó bizottságot  –  egyfajta kormányt  –  alakított volna, amelynek tagjai havi ­1500  korona bérezésben részesültek volna. 295

			A Brassói Lapok hasábjain két évtizeddel később is lehetett olvasni a  Bánsági Köztársaság intézkedéseinek haladó szellemű voltáról Róth Ottó tolmácsolásában:

			„Visszatérve a  »Bánáti Köztársaság« rövid, de változatos történetére, meg kell állapítani, hogy a  bánáti néptanács a  válságos időkben széleskörű tevékenységet fejtett ki. Ingyen utaltatott ki szegények számára élelmiszert és tűzifát januárban a  munkanélküliek számára ingyen konyhát állítatott föl. A  városi üzemeknél bevezették a  nyolc órai munkaidőt és a  munkások hármas turnusban való foglalkoztatását. Ipari munkásházakat építettek és a  köztisztiviselők házbérfizetését felfüggesztették. Elhatározták a  »Népegészségi Intézet« felállítását, népszámlálást rendeztek. Ekkor váltották meg a  temetkezési vállalatot, és határozták el a  díjak maximalizálást. A  tervek jó része csak terv maradt.” 296

			A többi sajtóorgánummal ellentétben a  Sloga szerb napilap csupán egyetlen említést tett a  Bánáti Néptanácsról. A  Slogát a  Szerb Nemzeti Tanács alapította, ezért elsősorban a  szerb nemzeti érdekeket igyekezett szolgálni, a  nagyszerb ideológia irányvonalai mentén. 297 A  fennmaradt példányokban jól nyomon követhető a  szerb hadsereg helyi ténykedése, akárcsak a  temesvári Szerb Nemzeti Tanács működése. ­1919.  január ­4-én feltehetően egy újévi ünnepségen Róth Ottó is köszöntötte a  szerb hadsereg ezredesét, Nikola Colovićot. A  Sloga tudósítója szerint Róth a  következő szavakat intézte az  ezredeshez:

			„A Bánát minden nemzete nevében köszöntjük, ezredes úr. Mi, megteremtettük a  saját demokratikus köztársaságunkat, és azon dolgozunk, hogy minden nemzet: magyar, német, szerb és román egyenlő demokratikus jogokat kapjon: a  mi ideálunk a  világ minden nemzetének testvérisége, egyenlősége. Éljen az  internacionalizmus! Éljen az  egész világ!” 298

			Legalább ennyire értékes információkkal szolgálnak Geml József és Josef Gabriel írásai is. Geml József polgármester mindvégig nyomon követte a  Néptanács munkáját, és erről alapos feljegyzéseket is készített. Ezeknek köszönhetően a  Bánáti Néptanács további széles körű rendelkezéseire derült fény. A  feljegyzések alapján a  Róth Ottó vezette szervezet átfogó intézkedéseket próbált foganatosítani a  társadalmi élet minden terén. Legtöbb intézkedésük azonban továbbra is szociális jellegű maradt. Oktatáspolitika terén  –  amellett, hogy a  spanyolnáthára hivatkozva meghosszabbították a  vakációt  –  az  igazgatói állások megszüntetését tervezték. Helyükre igazgatói tanácsok kerültek volna egyéves megbízással. Az  oktatásban és a  hivatalban dolgozók számára segélyeket próbáltak folyósítani. A  Bánáti Néptanács működésének rövid ideje alatt Temesváron egy népszámlálást is lebonyolított. A  népszámlálás megszervezése kapcsán Gemlhez, a  város egykori statisztikusához fordultak. A  polgármester csalódva jegyezte meg, hogy a  népszámlálásban nyújtott segítsége ellenére a  végeredményről nem személyesen, hanem a  lapokból értesült. 299 Josef Gabriel a  Bánáti Néptanács munkanélküli-segélyét és a  munkásotthonok kialakítását emelte ki emlékirataiban. A  segély minden munkás és tanuló munkás számára igényelhető volt. Jelentkezni december ­2-tól lehetett, és december ­7-én már folyósították is az  első összeget. A  segély férfiak számára heti ­10, nők esetében heti ­7  koronát tett ki Gabriel elmondása szerint. 300 A  nagybecskereki Svetozar Mošorinski visszaemlékezései szerint ­1919  januárjában érkezett meg Temesvárra az  MSZDP vezetőinek utasítására. Elmondása szerint főként agitációs munkát végzett a  régióban. A  bánsági településeket járva az  autonómiáról és a  Bánsági Köztársaság önállóságáról győzködte a  lakosságot, összhangban a  budapesti kormányzat céljaival. 301 A  temesvári Szerb Nemzeti Tanács tagjai ugyanakkor árulókként tekintettek a  Néptanácsban helyet foglaló szerbekre. 302

			1919  januárjára azonban jelentősen megváltoztak a  politikai viszonyok. Temesvár szerb megszállását követően a  Bánáti Néptanács fokozatosan vesztett súlyából, már november középén olvashatunk a  Torontál lapjain a  Néptanács közleményéről, amelyben egy átmeneti „hármas kormányzásról” esik szó, a  megszálló hadsereggel és a  temesvári Szerb Nemzeti Tanáccsal együttműködve. 303

			„Senkinek sem lesz bántódása” 304

			A szerbek Franchet d’Espèrey, a  francia Keleti Hadsereg parancsnoka utasítására már ­1918.  október és november fordulóján megkezdték bevonulásukat a  déli vármegyékbe. Živojin Mišić vajda csapatai november ­5-én szállták meg Zimonyt és Pancsovát, majd november ­6-án Fehértemplomot, végül november ­13-án elérték Szabadkát is. Temesvárra és Nagybecskerekre november ­17-én vonultak be. Ezzel a  szerb hadsereg tulajdonképpen már a  belgrádi konvenció november ­13-i­ aláírása előtt kész helyzetet teremtett. 305

			A szerb csapatok megjelenése nagyobb figyelmet váltott ki a  sajtóban, mint a  Néptanács működése, a  megszállásról való tudósítás viszont nem bizonyult egyszerű feladatnak. Példaként érdemes megnézni a  Torontál november ­6-i­ számát, amely elsősorban a  Károlyi-kormány belgrádi utazásáról számolt be, de nem hagyta figyelmen kívül a  bevonuló szerb csapatokat sem. A  címlap egyik további cikkében még arról írtak, a  „legilletékesebb helyről eredő információ szerint”, hogy a  szerb hadsereg megállt a  Száva–Duna vonalánál, majd a  katonák hazaindultak a  sokéves háborúskodás után. 306 A  következő cikkben, közvetlenül az  előbbi alatt, azonban már Szávaszentdemeter megszállásáról lehet olvasni, ahol „[a] horvát nemzeti tanács megkérte a  szerbeket egész Jugoszlávia megszállására”. 307 A  haditudósítás nem állt meg ennél a  két cikknél. A  következő oldalon az  Újvidék alatt állomásozó antantcsapatokról írnak.

			A Bánságra mindkét szövetséges állam, a  román és a  délszláv királyság is igényt tartott. Belgrád elsősorban azokat a  területeket követelte, ahol jelentős szerb lakosság élt, így Torontál vármegyét, Temes vármegye jelentős részét és Temesvárt, a  dél-­magyarországi szerbség egyik szellemi központját. A  szerb diplomácia a  két állam közötti határt az  Orsova‒Lippa vonalon vizionálta. Bukarest a  Bánság egész területét követelte, egészen a  Tisza vonaláig. Célja megvalósításában az  ­1916-os­ bukaresti titkos szerződésben ígért garanciákra támaszkodott. A  két állam konfliktusának elfajulása a  fegyveres összetűzés kitörésével fenyegetett. A  két ország ellentétének rendezése a  párizsi békekonferencián komoly fejtörést okozott a  nagyhatalmak képviselőinek. 308

			A sajtó által megszólított szerb parancsnokok általában igyekeztek meggyőzni a  helyieket érkezésük békés jellegéről. Erről a  magatartásról árulkodik Az  Ujság által készített interjú Dušan Dodić vezérkari őrnaggyal is, amelyben a  szerb katonatiszt a  szerb hadseregről, mint a  demokrácia őréről beszélt. Az  őrnagy továbbá elmondta, hogy a  polgári hatalmat a  helyén hagyja, s  ha a  nép úgy akarja, akkor a  temesvári Néptanácsot is. A  nemzetőrség ügyében még nem hozott döntést, viszont ha nem talál benne semmi ellentmondást, akkor az  ellen sem fog fellépni. A  tudósító szerint Dodićot az  interjú alatt értesítették a  német fegyverszünetről, amelyre örömmel telve reagált, kijelentve: „A szerbek megverték az  egész világot!” 309 Dodićéhoz hasonló érvelés figyelhető meg a  Nagybecskerekre bevonuló Dragutin Ristić ezredes köszöntőjében is. „Az ezredes egyébként is hangoztatta, hogy a  magyar mindig barátságban élt a  szerbbel, most is azt akarják a  szerbek, hogy olyan legyen megint az  élet velünk, közvetlen szomszédaikkal, mint Milán király idejében volt.” 310

			Nagybecskereken a  szerb előőrsök érkezését már november ­15-én várták. A  bevonulásra végül november ­17-én este került sor. A  helyi Magyar Nemzeti Tanács nevében Várady Imre nagybecskereki ügyvéd, függetlenségi párti politikus, a  Szerb Nemzeti Tanács nevében pedig Slavko Županski későbbi szerb főispán, valamint Strósz Béla alpolgármester mondott beszédet. A  baráti köszöntő ellenére a  szerb hadsereg megérkezésével a  szerb elit azonnal magához ragadta a  helyi polgári hatalmat. A  hivatalok élére pedig saját embereit nevezte ki. 311 Várady Imre hiába fejezte ki tiltakozását a  belgrádi katonai konvenció megszegése miatt. Ristić a  hatalom leváltása mellett számos rendeletet hozott a  polgári lakosság számára. Ezek közül a  ­4826-os­ számú rendeletét részletesen közölte a  Torontál december ­13-i­ száma. A  rendelet első pontja a  „henyélés” elkerülése érdekében mindenkit munkára szólított fel. A  második pont a  szerb hadsereg alakulatai között terjedő agitáció elleni fellépést részletezte  –  például eljárást terveztek a  röplapok terjesztőivel szemben. 312

			Nagybecskereken a  hatalomváltásra a  szerb csapatok bevonulásával azonnal sor került. Ez  a  folyamat Temesváron egy kettős kormányzást eredményezett. A  Bánáti Néptanács számos ügyben kénytelen volt egyeztetni a  szerb tisztikarral. A  bevonulással a  szerb csapatok a  vasúthálózatot is felügyeletük alá kerítették, így a  regionális forgalomról is ők döntöttek. 313 A  vasúti forgalom természetesen az  árucserére is kiterjedt. A  lapok értesülései szerint ebben az  esetben mindkét szerv, a  Bánáti Néptanács és a  szerb térparancsnokság engedélyére szükség volt. „Árukat, élelmiszereket a  demarkációs területekről csak Róth Ottó kormánybiztos engedélyével lehet elszállítani. Kívüle még a  verseci és a  temesvári katonai parancsnokság adhat szállítási engedélyt”  –  állította Az  Ujság. 314 A  szerb parancsnokság nem csak kereskedelmi és közlekedésügyi kérdésekben döntött. A  megszállt Bánság területén december közepére már mindennapossá váltak a  szerbek és a  románok közötti ellen­tétek. A  szerb térparancsnok december közepén minden politikai célú gyűlést betiltott Temesváron, 315 az  újságokban pedig számos cikk olvasható a  két ország katonái és a  helyi lakosság közötti összetűzésekről. 316

			„Bánát búzájáért” 317

			A napilapok figyelmét nem kizárólag a  megszállás kötötte le. A  szerb hadsereg bevonulásával a  déli vármegyék kapcsolata az  ország többi részével szinte teljesen megszűnt. A  sajtó nemcsak a  megszállás napjait kísérte figyelemmel, hanem a  megszállással járó egyéb tényezőket is. A  déli vármegyék javainak, nyersanyagainak lefoglalása is aggodalommal töltötte el a  közvéleményt. Ennek megfelelően a  gazdasági kérdés is komoly visszhangra talált a  fővárosi, de a  bánsági lapok hasábjain is.

			Az Ujság ­1918.  november ­23-i­ számában közölte Erdős Reneé Ébresztő című versét. Első sora azokat a  jelzőket használta, amelyek a  köztudatban is hivatkozási pontként szolgáltak: Erdély bérceiért, Bánát búzájáért. A  verssor szimbolikusan is tükrözi az  akkori közgondolkodást. A  szerb megszállás következtében a  Károlyi-­kormánynak komoly gazdasági fennakadásokkal s  ezekből fakadó közellátási problémákkal kellett szembenéznie, mint ahogy nagy gondot okozott a  vasúti forgalom leállása is. 318 Az  Ujság már november ­21-én részletes cikkben számolt be a  bánsági vármegyék megszállása okán várható élelmezési válságról, számokkal próbálva szemléltetni a  helyzet kritikus voltát. Az  írás az  élelmiszeripari gyárak esetében arra is kitért, hogy a  nagybecskereki olajgyárral már napok óta megszakadt a  kapcsolat, és hogy több vagon olaj vesztegelhet a  gyárban. 319

			„A tárgyaláson a  kompenzáció elvére helyezkedtek és a  magyar kormány tengerit, búzát és sertést, ennek ellenében burgonyát, szénát, szalmát, fát, szenet és zsírt kértek a  bánáti megbízottak. Mint most halljuk, a  módozatokra nézve sikerült megállapodni. A  különböző anyagokat, élelmiszereket és egyéb árukat a  Temesvárott a  Bánáti Néptanács hathatós felügyelete alatt működő központ szerzi be és azokból elsősorban a  megszálló csapatokat, azután pedig a  lakosságot látja el, a  fennmaradó felesleget pedig az  országnak a  demarkációs vonalon túl lévő területére szállítja. Az  áruk elosztását a  bánáti kormánybiztosság közellátási osztálya fogja végezni s  ez fog szigorúan ügyelni arra, hogy a  Bánát területéről csak a  tényleges feleslegek szállíttassanak el. A  magyar kormány biztosítékot vállalt arra nézve, hogy a  bánáti kormánybiztosság területén lévő lakosság ipari cikkekkel, gyógyszerekkel, fűszerekkel és mindennemű, a  kormány által a  közfogyasztás céljaira beszerzendő anyagokkal legalább olyan mértékben láttassák el, mint az  ország egyéb részeinek lakossága. A  bánáti kormánybiztosság által elszállításra átengedett áruk elszállítására szükséges vagonokat a  magyar népkormány bocsátja rendelkezésre. A  kormány elismeri a  kormánybiztosságnak a  szállítások ellenőrzésére való jogát. Az  egész akció pénzügyi lebonyolítását a  magyar kormány garantálja. Ez  a  megállapodás a  megszálló hadseregek főparancsnokságának hozzájárulása után lép érvényre.” 320

			Az idézett cikk jól mutatja a  Bánságban kialakult helyzetet. A  budapesti kormány kénytelen volt a  Bánáti Néptanácson keresztül megpróbálni érdekeinek érvényesítését, de a  végső ellenőrző és mindent eldöntő hatalom a  megszálló szerb hadseregé maradt. Ráadásul nem csak a  főváros ellátása függött a  déli vármegyéktől, december végén a  sokkal közelebbi Szeged is élelmiszert kért. 321 Ezenkívül kisebb pánikot keltett a  fővárosi gyufaválság is. A  megszállás miatt ugyanis sem a  bajai, sem az  újverbászi, sem pedig a  temesvári gyár nem tudott gyufát szállítani a  fővárosba. 322 Az  élelmiszer-ellátás akadozása, illetve annak a  veszélye, hogy a  főváros ellátása végleg ellehetetlenül, a  karácsonyi ünnepek közeledtével érte el tetőfokát. A  három­oldalú tárgyalás a  budapesti kormány, a  Bánáti Néptanács és a  szerb hadsereg között azonban további kérdéseket vet fel a  temesvári protoállammal kapcsolatban, mint a  szuverenitás meglétét vagy az  az iránti törekvését. Ezekre a  kérdésekre azonban aligha kapható egyértelmű válasz a  jelenlegi kutatások fényében.

			A lapok értesülései szerint az  impériumváltás a  pénzügyet és bankszektort sem hagyta érintetlenül. 323 „Különösen az  erdélyi és a  bánáti intézetek forgalma igen nagy, mert a  leit és a  dinárt a  megállapított árfolyamokon kötelesek beváltani, illetőleg forgalomba hozni” 324  –  írta Az  Ujság ­1919.  február ­6-i­ száma. Az  újvidéki, szerb Narodna Uprava (Nemzeti Igazgatóság), a  november ­25-i­ nagy népgyűlés után megalakult Nagy Nemzeti Tanács végrehajtó szerve  –  amely szintén egyfajta helyi kormányként próbált működni  –  elrendelte a  magyar koronák felülbélyegzését: ezt követően ­250  lebélyegzett korona ­100  dinárnak felelt meg. 325

			„Temesvárott minden munka szünetel” 326

			A Károlyi-kormány a  belgrádi konvenció értelmében kitartott a  magyar polgári közigazgatás fenntartása mellett. A  Torontál lapjain végig lehet követni a  felszabadult álláshelyek betöltésére irányuló különböző pályázati kiírásokat. Az  újvidéki Narodna Uprava azonban december ­4-én elrendelte a  polgári hatalmat gyakorló hatóságok átvételét. 327 Torontál vármegye vezetésének leváltása még ezt megelőzően, novemberben többé-kevésbé zavartalanul megtörtént. Ignjat Pavlas, az  újvidéki Narodna Uprava belügyi biztosa december ­10-én Slavko Županski ügyvédet nevezte ki a  vármegye élére. 328 Ez  azonban csupán formalitás volt, a  hatalmat ugyanis a  szerb hadsereg bevonulása óta a  helyi szerbek gyakorolták. 329

			Mindeközben Belgrád és Újvidék is Đorđe Đorđević tábornoktól várta Róth elmozdítását. Đorđevićot eredménytelensége miatt áthelyezték, s  helyére a  kemény­kezűként elhíresült Pantelije Grujić tábornok került. 330 A  temesvári lakosság körében békés magatartása miatt népszerű Đorđević elmozdítása ellen tüntetést szerveztek, s  a  városvezetés egy lóval ajándékozta meg a  távozó hadtestparancsnokot. 331 A  feszült helyzet miatt Róth január ­15-én lemondott teljes körű kormánybiztosi pozíciójáról, helyére Jakobi került, akit viszont a  szerb hatalom nem volt hajlandó elismerni. 332 Ismeretlen okok miatt azonban Róth február elején újbóli kormánybiztosi kinevezését kérte Budapesttől. 333 A  Népszava ­1919.  január ­22-én terjedelmes cikket közölt, amelyben a  bánsági munkásság tiltakozását fejezte ki a  szerb megszállás ellen.

			„Tiltakozik tehát a  szociáldemokrata munkásság és pedig legelsősorban a  nemzetköziséget soha meg nem tagadó szerb anyanyelvű szocialisták tábora az  ellen, hogy elenyésző kisebbségű szerb polgári csoportok a  megszálló szerb csapatok erejével visszaélve, a  többségben levő más népeket, de a  munkásságot is mindenünnen kiszorítják és egy kisebbségű nacionalista burzsoáuralom anarchiáját léptették életbe.” 334

			A hatalomváltás Temes vármegyében ­1919  februárjáig elhúzódott. A  polgári hatalom leváltása csak február végén történt meg. Február ­20-án az  alibunári katolikus szerb ügyvédet, Martin Filipont ültették a  főispáni székbe. 335 A  változás hírére az  utcákra vonult a  városi polgárság, de főleg a  város munkássága, amely kitartott a  magyar közigazgatás mellett. A  munkásság mozgósításában Róthnak és körének minden bizonnyal nagy szerepe lehetett. Geml József polgármester visszaemlékezése szerint Róth már december közepe óta sztrájkot tervezett a  szerbek erőszakos hatalomátvétele ellen. 336 Végül ­1919.  február ­20.  és ­23.  között került sor arra a  tömeg­megmozdulásra, amelyet a  sajtó később csak délvidéki sztrájkként emlegetett. Temesvárott a  tömeg békésen tüntetett, elénekelve a  Himnuszt, a  Marseillaise-t és a  Kossuth-nótát, a  városházára pedig a  francia és szerb zászlók mellé visszakerült a  magyar is, ám azt később szerb csapatok eltávolították. A  sztrájkot a  vasutasok kezdték, majd csatlakoztak hozzájuk a  város gyárainak munkásai, továbbá a  tisztviselők. A  város élete február ­24-re­ tért vissza a  megszokott kerékvágásba, a  gyárak újra üzemelni kezdtek, és mindenki visszatért munkájához.

			Amikor polgári hatalom elmozdítása nyilvánvalóvá vált, Róth sikertelenül Gambetta francia tábornokhoz fordult a  Bánság francia védelem alá kerülése érdekében. 337 A  francia tisztikarral ápolt kiváló kapcsolatainak köszönhetően Róth és Jakobi Aradra került. A  francia internálást az  aradi Fehérkereszt Szállóban töltötték. 338 Jakobi azonban később visszatért Temesvárra, ahol a  szerb hadsereg bolsevista agitáció vádjával letartóztatta, és Szendrőre internálta. Ami Róthot illeti, neki a  Tanács­köztársaság bukása után állítólag Budapesten kellett bujkálnia, s  Temesvárra csak ­1920  májusában tért vissza, ám ott újra fogságba került. Végül szeptemberben engedték szabadon, amikor nyilatkozatban kötelezte magát arra, hogy távol marad minden további nyilvános szerepléstől. 339

			„A Bánáti Köztársaság legenda volt…” 340  –  összegzés

			1938-ban­ ezzel a  mondattal emlékezett vissza Róth az  eseményekre, hangsúlyozva, hogy ő a  köztársaságot kiáltotta ki, s  a  bánáti/bánsági jelző csak később került a  neve elé. Megvizsgálva a  korabeli sajtóanyagot és a  szemtanúk visszaemlékezéseit, egyértelműen részletesebb kép kapható a  Bánsági Köztársaság történetéről, akárcsak a  Bánáti Néptanács működéséről. Ezek a  források azonban mégsem elegendők a  Bánsági Köztársaság teljes történetének rekonstruálásához. Ahogy a  sajtóanyagok, úgy a  személyes írások is számos egymásnak ellentmondó információval szolgálnak, elég, ha a  számos tárgyi tévedésre, a  sajtóban megjelenő fogalomzavarra vagy a  szemtanúk eltérő véleményére gondolunk. A  megértés és feltárás folyamatát pedig a  forrásanyagok elérhetetlensége, hiánya és ellentmondásossága tovább nehezíti.

			Áttanulmányozva a  rendelkezésre álló forrásokat, a  Bánáti Néptanács, amely a  helyi polgári hatalom gyakorló szerve volt, sokkal többször jelenik meg, mind a  sajtóban, mind a  visszaemlékezésekben. A  sajtót olvasva láthatjuk, hogy a  testület ugyan működhetett, de regionális szinten igazán sohasem tudta megszilárdítani a  hatalmát. Tevékenysége csak ritkán érvényesült Temesváron kívül  –  Krassó-­Szörény vármegye román politikusai nyíltan gúnyt is űztek belőle. 341 Ez  szorosan összefügg azzal, hogy a  Bánáti Néptanácsot mindenekelőtt a  temesvári magyar és német lakosság támogatta, a  régió többi nemzetisége közönyösen vagy egyenesen ellenségesen viszonyult hozzá. Intézkedéseit megvizsgálva egy haladó jellegű, erősen szociáldemokrata politika rajzolódik ki, amely a  régió belső társadalmának és struktúrájának alapos átszervezését tervezte, remélte. A  Bánsági Köztársaság és a  Bánáti Néptanács gondolata, megléte azonban messzemenőleg ellentétes volt az  antant két területileg érintett szövetséges kisállamának elképzeléseivel. Nemcsak Belgrád és Bukarest tartott igényt a  régióra, hanem a  helyi román és szerb lakosság körében is rendkívül népszerűtlen volt Róthék elképzelése. A  Bánsági Köztársaság problémáját Geml József polgármester kellő pontossággal foglalta össze: „A Bánát ezen átalakulásában azonban nem az  egész Bánát vett részt; és ezért sok helyen nem is reagáltak a  »Bánáti Néptanács« utasításaira. Ekként főleg csak Temesvár város maradt a  néptanács fennhatósága alatt.” 342

			A szerb megszállás beálltával a  Bánáti Néptanács fokozatosan veszített súlyából. Ahol megtörtént a  polgári hatóságok leváltása, például Torontál vármegyében, ott a  szerb helyi elitek hatalma érvényesült. A  szerb hadsereg megérkezésével a  sajtó is inkább a  megszállást követte figyelemmel, és nem a  Bánáti Néptanács körüli eseményeket. A  déli vármegyék elvesztésének lehetősége további politikai és gazdasági kérdések megjelenését eredményezte a  különböző lapokban. A  Bánsági Köztársaság utolsó mozzanatának a  délvidéki nagy sztrájk tekinthető, amelynek keretei közt a  régió déli városainak munkásai eredménytelenül tiltakoztak a  szerb megszállás ellen.

			Az ismert események fényében a  Bánsági Köztársaság, illetve a  hatalmi űrben létre­jött államformációk elképzelése mindmáig számos kérdést vet fel. A  forrásanyagok hiánya és ellentmondásossága miatt azonban megválaszolásuk további kihívásokkal jár. Mekkora szerepe volt a  Bánság regionálisan is mérvadó gazdasági helyzetének a  kérészállam létrejöttében? Ha ilyen erős munkásmozgalmi támogatottsága volt, miért nem egy munkásköztársaságot kiáltottak ki? Kérdésként az  is felmerül, hogy miért a  Bánságban jött létre ez  a  regionális, transznacionális próbálkozás, hiszen a  kutatások azt mutatják, hogy a  régiónak nem voltak nemzetiségeket átfogó, történeti hagyományokra építő képzetei, és minden nemzeti elit szigorúan saját szempontjai alapján értelmezte a  Bánságot. 343 A  kérdések megválaszolása további kutatásokat igényel.

			 “Long Live Internationalism! Long Live the Whole World!” The Banat Republic in the Light of the Press and the Memoirs

			The story of the Banat Republic is a specific chapter of the collapse of Austria–Hungary. According to most researchers, the Banat Republic was a Hungarian project that intended to secure the region of the Banat within the borders of the Kingdom of Hungary. This special status makes research on the subject even more difficult since sources are located across borders. The following study relies on the news items published in local newspapers and media outlets from Budapest and the recollections of people who were part of the ongoing events. The paper aims to provide a detailed overview of the developments in the Banat Republic and its executive organisation, the Banat People’s Council.

			Tusnádfürdő (1908)

			Forrás: Fortepan / Magyar Földrajzi Múzeum / Erdélyi Mór cége

			


Zahorán Csaba

			„A semleges székely állam létesítése világkényszer”

			A Székely Köztársaság terve és a  székely önrendelkezés kérdése ­1918-tól napjainkig

			Bevezetés

			Az úgynevezett Székely Köztársaság több szempontból is különleges helyet foglal el a  kérészállamok között. Egyrészt azért, mert ha valóban megalakult volna, és valamilyen módon fenn is marad, akkor ma egy „másik magyar állam” is létezne Magyarországon kívül. Másrészt azért, mert a  székelyföldi önrendelkezésről  –  annak ellenére, hogy az  önállóság kikiáltása végül az  utolsó pillanatban elmaradt, így az  államalakulat ténylegesen soha nem is született meg  –  egy meglehetősen részletes emlékirat számol be, az  elképzelés pedig külön­féle formákban továbbra is élő gondolat maradt, és napjainkban is találkozni vele a  magyar és a  román nyilvánosságban. Harmadrészt azért, mert  –  a  legtöbb korabeli átmeneti kisállamtól eltérően  –  jelentős társadalmi bázisra is támaszkodhatott volna.

			A tanulmány első részében röviden áttekintem azokat a  történelmi előzményeket, amelyekből a  székely önállóság hagyománya táplálkozott: a  székelység középkori történetétől egészen az  I.  világháború végéig, amikorra a  régió fokozatosan a  magyar nemzetállamiság keleti bástyájává vált. Ezután a  nemzeti önrendelkezési elv ellentmondásos székelyföldi érvényesülését vizsgálom meg az  I.  világháború végének kontextusában, majd az  írás központi témája következik: az  önálló székely állam kikiáltására irányuló törekvések és Paál Árpád ezek alapjául szolgáló emlékiratának bemutatása. Az  impériumváltás időszakát követően a  székely önrendelkezés két világháború közötti alternatíváira térek ki, utána az  államszocialista korszakra, amelyben  –  igaz, a  diktatúra ellentmondásos keretei között  –  sor került a  régen óhajtott autonómia létrehozására. Zárásképp az  ­1989-es­ fordulat utáni fejleményeket és az  önrendelkezés (jelen esetben autonómia) aktuális kilátásainak kérdéseit is érintem.

			Több mint egy évszázadot felölelő tanulmányomban megpróbálom összekapcsolni azoknak a  szakembereknek (így elsősorban Bárdi Nándornak, Romsics Ignácnak, K. Lengyel Zsoltnak, Stefano Bottoninak, Novák Csaba Zoltánnak, Pál Juditnak, Tánczos Vilmosnak, Hermann Gusztáv Mihálynak, Bakk Miklósnak és Kiss Tamásnak) a  munkásságát, akik eddigi kutatásaikban érintették a  székely önrendelkezés vagy identitásépítés egy-egy szegmensét. Noha az  utóbbi időszakban egyre komolyabb szakmai kihívások érik a  történelem hagyományos nemzeti megközelítését, főképp a  nacionalizmus abszolutizáló logikája és fogalmi keretei vonatkozásában, 344 jelen írásban nem célom a  nemzeti diskurzusok kritikája vagy dekonstrukciója. A  korban felívelő és mindmáig domináns nemzetépítő beszédmódokat ismertetve és helyenként  –  magyarországi/erdélyi/székelyföldi magyar–román viszonylatban  –  egymással ütköztetve a  nemzeti önrendelkezés elvének székelyföldi alkalmazására és érvényesülésére összpontosítottam, 345 egyúttal pedig a  székely identitásépítést mint egyfajta regionális nemzetépítést tekintettem át.

			Natióból nemzetrész  –  a  székelység az  I.  világháború végéig

			A székelyek eredetét máig kérdések övezik, mindenesetre amikor a  magyar királyok a  ­12–13.  század folyamán letelepítették őket Erdély délkeleti sarkában, 346 a  ma Székelyföldnek nevezett régióban, már magyar nyelvűek voltak. 347 A  katonáskodás mellett azzal a  feladattal bízták meg a  székelyeket, hogy a  Keleti-Kárpátok hágóit és völgyeit védelmezzék az  ellenséges betörésekkel szemben. Katonai és határőrző szolgálatuk fejében különleges jogokat kaptak, egyes erdélyi  –  például a  Hátszeg vidéki és máramarosi  –  román közösségekhez, 348 illetve a  Magyar Királyság központi területein élő kunokhoz és jászokhoz hasonlóan. Településeik nem tagozódtak be az  erdélyi vármegyékbe, hanem önálló közigazgatási egységeket, úgynevezett „székeket” alkottak, amelyek évszázadokon át önkormányzattal rendelkeztek, miközben maguk a  székelyek adómentességet és kollektív  –  a  nemesekére emlékeztető  –  szabadságot élveztek. Mindez sajátos pozíciót biztosított számukra Erdély társadalmán belül, meg­különböztetve őket a  vármegyék magyar és román jobbágyságától, a  nemességtől, valamint az  ugyancsak autonómiával felruházott szászoktól, amit a  ­15.  századtól az  országrész belső rendjét megerősítő „három nemzet szövetsége” (unio trium nationum) is rögzített. 349

			A székelység jogállása és a  helyi közösség szerkezete az  idők során folyamatosan módosult, mind a  társadalmi változások, mind az  uralkodók  –  a  magyar királyok, majd az  erdélyi fejedelmek, később pedig a  Habsburgok  –  beavatkozásai következtében. Noha egy átmeneti, ­18.  század végi időszakot leszámítva területileg mindvégig elkülönültek Erdély többi részétől, a  székelyek jellegzetes státuszának az  újkorra már csak nyomai maradtak fenn. A  modern nemzetek kialakulásával a  székelyek és a  Székelyföld magyar nyelvű lakosai  –  beleértve a  köztük élő, elmagyarosodott románokat, örményeket stb.  –  fokozatosan a  magyar nemzet részévé váltak. Ennek a  hosszan tartó integrációs folyamatnak alkotta fontos szakaszát az  ­1848–1849-es­ forradalom és szabadságharc  –  amikor is a  magyar nemzeti törekvések mellett kiállva a  székelyek szembekerültek mind a  Habsburgokkal és erdélyi híveikkel, mind pedig a  saját nemzeti céljaikat megfogalmazó erdélyi románság többségével 350  –,  továbbá Erdély és Magyarország uniója az  ­1867-es­ kiegyezés után. A  budapesti kormányzat által ­1876-ban­ végrehajtott közigazgatási reform ugyan a  többi különleges jogállású területtel együtt a  székely székeket is betagolta a  vármegyei rendszerbe, ám az  újonnan létrejött négy vármegyét (Udvarhely, Csík, Háromszék és Maros-Torda) továbbra is gyakran nevezték „székely vármegyéknek” (az  egyre vegyesebb lakosságú Aranyosszék pedig Torda-Aranyosba olvadt). Lakosságuk ­1910-ben­ ­567  ezer fő volt, amiből közel ­420  ezer vallotta magát magyar anyanyelvűnek. 351

			Az egykori székely önkormányzatiság megmaradt elemeinek és jobbára formálissá vált struktúráinak fokozatos felszámolása különösebb nehézségek nélkül zajlott. A  székely vármegyék magyar nyelvű népessége ugyanis érzelmileg azonosult a  magyar nemzetépítéssel, így nem élte meg törésként a  helyi viszonyok átalakulását. Mi több, regionális identitását sem érezte fenyegetve, mivel azt a  modern nemzetépítés és az  egységesítő dualista államszervezés mechanizmusainak együttes hatása sem számolta fel teljesen. A  megyei önkormányzat keretein belül a  székekre épülő különállás emléke fontos része maradt a  székelyek azonosságtudatának, csakúgy, mint a  „székely szabadság” hagyománya vagy például a  hun eredet mítosza. Ahogy arra Pál Judit rámutatott, ezt a  jellegzetes helyi identitást továbbra is ápolták  –  a  régión kívül és belül egyaránt  –,  mégpedig gyakran idealizálva, ami elősegítette, hogy mindmáig fennmaradjon. Annak ellenére, hogy a  székely identitás a  regionális közös testületek, intézmények hiánya vagy csekély száma miatt meglehetősen tagolt maradt  –  csíki, gyergyói, udvarhelyi, háromszéki stb.  –,  és csak kívülről nézve tűnik egységesnek (azaz „székelyföldinek”). 352

			A dualizmus fennállása alatt a  Székelyföld ellentmondásos helyzetben volt a  Magyar Királyságon belül. A  korszak elején Orbán Balázs író és politikus  –  a  Székelyföld leírása című monumentális művének előszavában  –  romantikus hasonlattal „hazánk Lacedemonjaként”, „felleg váraként, s  hatalmas védvonalaként” festette le a  régiót, amelynek „dicső népe a  spartaiak erényével van felruházva”. 353 ­1896-os­ könyvében Beksics Gusztáv szabadelvű politikus és publicista pedig úgy látta, hogy:

			„A nemzetalkotó és államkonszolidáló munka számára ritkán kinálkozott oly előnyös terület, mint Erdélyben a  Székelyföld. […] A  czél a  magyar nemzet belső egységének helyreállitása és a  magyar állam megszilárdítása a  keleti határvonalon. Az  eszköz a  Székelyföldnek, illetőleg a  székely-magyarságnak hatalmas ernyövé fejlesztése a  román határvonalon. Oly ernyövé, mely védje az  erdélyi magyarságot s  egyszersmind elválassza az  erdélyi románságot Romániától. […] Másik föladata a  Székelyföldnek, hogy befelé terjedjen s  ekkép létesitse nemcsak az  erős, hanem egyszersmind a  széles oszlopcsarnokot, mely a  magyar nemzeti állam tetőzetét elbirja.” 354

			Sebess Dénes függetlenségi párti politikus alig tíz évvel később megjelent munkájában szintén úgy fogalmazott, hogy a  régió „helyzete mérhetetlen fontosságú Erdély magyarsága szempontjából. Erőss és még áttörhetetlen fal a  romániai románsággal szemben.” 355 Azaz a  korabeli magyar geopolitikai diskurzusban egyre gyakrabban merült fel a  Székelyföld stratégiai jelentősége a  magyar nemzetállam-építés és az  erdélyi magyar dominancia fenntartásának szempontjából.

			Ugyanakkor gazdasági tekintetben a  térség sokáig kifejezetten mellőzöttnek számított. A  ­19.  század második felére jellemző fejlődés csak kismértékben érintette a  Székelyföldet, a  hagyományosan periferikus határvidék számára pedig komoly kihívásnak bizonyult a  modernizációval járó átalakulás. A  helyi gazdaság stagnált vagy hanyatlott, a  népességet pedig fokozódó kivándorlás apasztotta, még ha egyes városokban látványos fejlődésre is sor került, különösen Marosvásárhelyen, amely a  ­20.  század elején dinamikusan modernizálódott. A  székely vármegyék problémáival csak a  századfordulót követően kezdett el érdemben is foglalkozni a  központi kormányzat. Az  egyik legjelentősebb kezdeményezés az  ­1902-ben­ megtartott tusnádi székely kongresszus volt, amelyet további gyűlések követtek, illetve a  régió felzárkóztatására irányuló, úgynevezett „székely akció”. 356 A  fentebb jelzett ellentmondást plasztikusan ragadta meg a  Budapesti Hírlap egyik vezércikkének szerzője, aki a  székely kongresszus kapcsán így fogalmazott:

			„E »székely országgyülés«-en […] résztvesznek a  »magyarországiak is«, nyilvánvaló jeléül annak, hogy a  székely kérdést többé nem tekinti senki speciálisan helyi kérdésnek, hanem a  magyar nemzeti politika egyik sarkalatos föladatának, mert a  számban, vagyonban és müveltségben erős székelység nélkül az  erdélyi részekben a  magyar nemzeti állam eleven valóság helyett egyszerü történelmi és közjogi fogalommá fog rövid idő alatt összezsugorodni. A  székelység föladata a  mai változott körülmények között sem lehet más, mint a  mi a  régi századokban volt: az  állam keleti határainak védelme, csakhogy ma ezt a  védelmi munkát nem fegyverrel kezében teljesiti s  nem is a  kivülről támadó ellenséggel szemben, hanem az  emberi müvelődés, szorgalom és ipar eszközeivel védekezve egy intenziv, majdnem ellenállhatatlan erővel előrenyomuló belső ellenség ellen.” 357

			A „székely akció” tehát a  nemzetállami központ felől nézve is újra sajátos régióként jelenítette meg a  Székelyföldet. A  térség modernizációjának kérdése ezt követően még fel-felbukkant a  századelőn megfogalmazott tervekben  –  mint ahogy az  ­1913  végén megalakult Erdélyi Szövetség munkatervében, majd a  világháború utolsó éveiben is  –,  ám a  központi támogatású fejlesztésekre a  Magyar Királyságon belül már nem maradt elég idő. 358

			1.  ábra: Csíkszeredai utcarészlet (1914)

			Forrás: Fortepan / Magyar Földrajzi Múzeum / Erdélyi Mór cége

			Nemzeti önrendelkezések versenye ­1918  végén

			Az I.  világháború hagyományos, nagyhatalmi szövetségi rendszerek közötti konfliktusként indult, de a  népek önrendelkezése jegyében zárult. A  háború vége felé az  oroszországi bolsevikok vezetője, Vlagyimir Iljics Lenin, majd Woodrow Wilson amerikai elnök által felvetett gondolat  –  vagyis hogy minden népnek joga van az  önállósághoz 359  –  radikálisan átalakította Közép- és Kelet-Európa politikai térképét. Pedig ­1918  elején még valószínűleg senki sem számolt komolyan a  multietnikus birodalmak felbomlásával vagy ilyen mértékű meggyengülésével  –  sem azok, akik idealizmusból, sem pedig azok, akik pragmatikus és stratégiai megfontolások mentén hangoztatták az  önrendelkezést. Az  elv alkalmazása mindazonáltal illeszkedett a  nemzeti mozgalmak terjedésének és a  birodalmak nemzetállamokká való átalakulásának ­19.  században felívelő tendenciájába. 360

			Ebben a  kontextusban érte a  világháborús összeomlás a  magyar politikai elitet, amely egyszerre reagált rá zavarodott bénultsággal és lázas útkereséssel. Egyrészt nem volt felkészülve sem a  vereségre, sem pedig annak mértékére, vagyis az  Osztrák–Magyar Monarchia eltűnésére, Wilson ­14  pontja ugyanis csupán az  autonóm fejlődés lehetőségét vetette fel a  birodalom népei számára. Másrészt mindenkit megrázott az  a  hirtelen bekövetkezett földindulásszerű átalakulás, amely a  bolgár kapituláció és IV.  Károly október ­16-i­ kiáltványa, illetve a  Monarchia béke­javaslatának elutasítása után vette kezdetét.

			Ha kronológiai sorrendbe rendezve követjük az  ­1918  végi eseményeket, jól kibontakozik a  Monarchia egyes nemzeti elitjeinek rivalizálása  –  a  németet/osztrákot és a  magyart is beleértve  –,  amelynek tétje a  térség háború utáni újjárendezése volt. A  dualizmussal elégedetlen nemzeti mozgalmak vezetői és a  szomszédos államok egyaránt arra törekedtek, hogy kihasználják a  számukra rendkívül előnyös nemzet­közi helyzetet, még mielőtt Bécsnek és Budapestnek sikerülne konszolidálnia a  mindenre kiterjedő zűrzavart. Ausztria ugyan gyorsan tudomásul vette, hogy a  birodalomnak vége, a  magyar központi és helyi elitek azonban megpróbálták megakadályozni vagy legalább korlátozni a  nemzetiségi és szomszédos térnyerést. Az  egymást keresztező érdekeket egyformán a  wilsoni önrendelkezési elvvel próbálták alátámasztani az  egyes aktorok, még ha gyakran másként értelmezték is azt. Különösen arra nézve, hogy kinek milyen önrendelkezés is jár. 361 Természetesen mindegyik eliten belül számos elképzelés versengett egymással, és nemritkán komoly viták osztották meg az  egyes nemzeti mozgalmakat. Például a  magyar elitcsoportok többsége továbbra is ragaszkodott a  történelmi Magyarország területi integritásához, és legfeljebb a  nemzeti alapú autonómiát tartotta elfogadhatónak, míg egyes baloldali politikusok hajlottak a  teljes önrendelkezés elismerésére, de mély ideológiai és regionális törésvonalak húzódtak az  erdélyi és romániai román, illetve a  cseh és szlovák vezetők között is. 362 Ám míg az  utóbbiak általában sikerrel hidalták át ezeket a  nézetkülönbségeket, a  magyarországi társadalom belső feszültségei 363 kétségkívül a  magyar nemzeti érdekérvényesítést is gyengítették.

			Mindazonáltal a  Monarchia nemzeti mozgalmai vezetőinek megnyilvánulásai és az  egyértelművé vált katonai vereség, amelyet október ­17-én a  volt magyar miniszterelnök, gróf Tisza István is elismert, már előrevetítették a  birodalomra és a  Magyar Királyságra váró mélyreható változásokat. Erre utalt másnapi beszédében a  Román Nemzeti Párt (a  továbbiakban: RNP) egyik képviselője, Alexandru Vaida-Voevod is, aki a  képviselőházban nyilvánította ki a  magyarországi románság önrendelkezési igényét. A  katonai összeomlás, a  politikai bizonytalanság, a  gazdasági és ellátási válság, illetve a  spanyolnátha terjedése közepette 364 a  magyarországi nemzeti mozgalmak törekvései és a  szomszédos irredenta célkitűzések egyre reálisabb fenyegetést jelentettek. Ezzel pedig már az  őszirózsás forradalmat követően Károlyi Mihály vezetésével hatalomra került ellenzéki erőknek kellett szembenézniük. Az  október végi horvát, majd szlovák elszakadási nyilatkozatok 365 azonban már a  születése előtt megkérdőjelezték a  független és demokratikus „új Magyarország” realitását.

			Az ­1918  őszén a  wilsoni elvek szellemében kibontakozó „nemzeti önrendelkezési versenyben” a  Károlyi-kormányzat ugyan még egy ideig kitartott Magyarország integritása mellett, az  északnyugati vármegyékben pedig összecsapásokra is sor került a  bevonuló cseh(szlovák) csapatokkal, 366 ám alapvetően a  békés megoldásban bízott, 367 és ezért tárgyalásokba bocsátkozott az  antanttal és a  nemzetiségi vezetőkkel. Az  utóbbit az  antant haderejének közeledése, az  új, méltányosabb nemzetiségi politika szándéka, illetve az  a  társadalmi forrongás indokolta, amely az  ország peremterületein nemzeti színezetet is öltött.

			Különösen súlyos volt a  helyzet Kelet-Magyarország és Erdély román lakosságú vidékein. 368 Az  RNP politikusainak biztatására egymás után alakultak a  helyi román nemzeti tanácsok és gárdák (nemzetőrségek), elsősorban a  közrend megőrzésének vagy helyreállításának céljával, központi támogatással. A  magyar közigazgatás meggyengülésével ez  a  helyzet sok helyen párhuzamos hatalom kiépüléséhez vezetett. 369 A  román önszerveződést koordináló Központi Román Nemzeti Tanács (a  továbbiakban: KRNT) november ­9-én már azt követelte a  magyar kormánytól, hogy „a népek önrendelkezési jogának értelmében” 370 engedje át az  ellenőrzést ­23  kelet-magyarországi, illetve három további vármegye románok lakta részei fölött. 371 A  Máramarostól az  Al-Dunáig húzódó vonaltól keletre fekvő  –  vagyis a  Székelyföldet is magában foglaló  –  területek sorsáról november ­13–14-e között, Aradon tárgyalt a  Jászi Oszkár nemzetiségi miniszter által vezetett magyar kormány­küldöttség a  román politikusokkal. Jásziék széles körű nemzeti autonómiára és az  ország „kantonizálására” irányuló javaslatait  –  amelynek keretében a  székely megyék és környékük, illetve a  magyar többségű erdélyi enklávék magyar igazgatás alatt maradtak volna  –  azonban a  román vezetők visszautasították, egyértelművé téve, hogy céljuk a  Magyarországtól való elszakadás. A  helyzetet jól jellemzi, hogy a  kudarccal végződő aradi tárgyalásokon mindkét fél a  „wilsonizmussal” érvelt: Jászi Oszkár („Önök ebben a  memorandumban helyesen a  wilsoni elvből, a  népek önrendelkezési jogából indulnak ki és mi ezt a  jogot teljes mértékben elismerjük […]”) és Iuliu Maniu, a  román küldöttség vezetője is („Mi a  wilsoni elvekben azt látjuk lefektetve, hogy az  önrendelkezési jog nem községek, nem enklávék, hanem népek, területileg összefüggő, egységesen lakó nemzetek részére van elismerve”), 372 mégsem sikerült megállapodni.

			A román argumentáció ereje azonban nem is annyira az  amerikai elnök által megfogalmazott elvből táplálkozott, hanem sokkal inkább abból a  körülményből, hogy az  USA november ­5-én biztosította a  még Iașiban tartózkodó román kormányt a  román nemzeti egység támogatásáról, Románia pedig a  német fegyverszünet megkötése előtt egy nappal  –  és vagy egy héttel az  Osztrák–Magyar Monarchia képviselői által aláírt padovai fegyverszünet után  –  újra mozgósította hadseregét. A  Román Királyság háborúba való „visszalépése” 373 döntő körülménynek bizonyult. Az  antant képviselőivel november ­13-án, Belgrádban megkötött katonai konvenció értelmében ugyanis az  ismét hadviselő félként fellépő Románia csapatai ellenőrzésük alá vonhatták a  Nagy-Szamos felső folyásától, valamint a  Marostól keletre és délre fekvő területeket. 374 A  román haderő így nemcsak hogy zavartalanul átkelhetett a  Kárpátokon, hanem ellenállás nélkül megszállhatta Erdély legnagyobb magyar népességgel rendelkező régióját, a  Székelyföldet is. A  hónap közepén valóban fel is tűntek az  első román egységek a  Keleti-Kárpátok hágóiban, majd december elejére elérték a  Maros felső völgyét, és megkezdték a  bevonulást a  Székelyföldre: először Gyergyószentmiklósra, Csíkszeredába és Kézdivásárhelyre. Az  általában passzívan fogadott megszállók a  karhatalmat és a  lakosságot lefegyverezve fokozatosan pacifikálták a  térséget.

			A nemzeti önrendelkezést még kézzelfoghatóbbá tették az  ­1918  utolsó hónapjai­ban Erdély területén szervezett nagy-, nép- és nemzetgyűlések. A  román vezetők gyorsan és határozottan mozgósították a  román lakosokat. Fellépésük, igényeik közzététele és a  sajtóban is megjelenő fegyverszüneti feltételek viszont az  erdélyi és székelyföldi magyar elitet is cselekvésre késztették, különösen annak fényében, hogy a  Székelyföld Erdély stratégiai szempontból legveszélyeztetettebb részén feküdt. November folyamán egyszerre többen is keresték a  választ a  válságra, a  székely vármegyék nemzeti tanácsain kívül a  fővárosban és Kolozsváron is székely nemzeti tanácsok jöttek létre. Ahogy azt Romsics Ignác feltárta, 375 a  november ­10-én több volt országgyűlési képviselő kezdeményezésére Budapesten megalakult Székely Nemzeti Tanács (a  továbbiakban: SZNT) már ekkor mérlegelte az  ország integritása megszűnésének eshetőségét. Ezért, miután meghatározták a  testület feladatát („[…] hogy döntsön a  székelység jövendő sorsáról. Ha Magyarország egységes marad, akkor természetesen megmaradnak a  magyar állam kebelében”), kijelentették:

			„Ha azonban Erdélyt elszakitják Magyarországtól és Romániához csatolják, vagy külön autonómiával ruházzák föl, akkor az  ­1848  előtti törvények alapján követelni fogjuk a  székelység önrendelkezési jogát. Jogunk van az  önrendelkezési jog alapjára helyezkedni a  régi törvények mellett a  wilsoni elvek alapján is.” 376

			November közepén a  KRNT felszólította a  helyi román nemzeti tanácsokat és a  román lakosságot, hogy válasszanak küldötteket, hogy azok egy Gyulafehérváron, december elsején megtartandó „nagy nemzetgyűlésen” döntsenek Erdély sorsáról. A  KRNT néhány nap múlva A  világ népeihez című kiáltványában kinyilvánította a  magyarországi románság eltökéltségét az  önállóság mellett, és bejelentette a  nemzetgyűlés összehívását. Bár november folyamán  –  a  helyzet képlékenysége miatt  –  még egy önálló erdélyi (román) államalakulat létrejötte sem tűnt elképzelhetetlennek, a  nyilatkozat záró sorai a  román nemzeti egység irányába mutattak: „A magyarországi és erdélyi román nemzet reméli és elvárja, hogy a  szabadságra való törekvésben az  egész román faj segiteni fogja, mellyel ezentúl egyek akarunk lenni mindörökre.” 377 Alig egy héttel később a  budapesti SZNT kiáltványban reagált a  román állításokra, a  székelység nevében pedig leszögezte, hogy „az országban lakó egyenlő jogu nemzetek között való viszonynak semmiféle olyan rendezését, a  mely a  magyar állam területi integritásának megbontásával járna, jogosnak, igazságosnak és megvalósithatónak nem tartják.” 378

			Ezzel párhuzamosan, november ­17-én Budapesten újabb gyűlést tartott az  SZNT. Az  ekkor már Jancsó Benedek, Sebess Dénes és Ugron Gábor által irányított testület a területi integritás megszűnése esetére ismét állást foglalt a  székely önrendelkezés mellett. 379 A  Budapesti Hírlap beszámolója szerint a  gyűlésen elfogadott határozat kimondta, hogy

			„1.  a magyar nemzet önrendelkezési joga és szabad fejlődése mindazokon a  területeken, a  melyeken a  román testvérnemzettel együtt lakik, a  wilsoni elvek alapján a  kantonális szervezet kereteiben biztosittassék; ­2.  azokon a  területeken pedig, a  hol a  székelység kompakt többségben él, történeti és etnikai jogán mint székely nemzet önálló köztársasággá alakulhasson; […] Francia és angol nyelven emlékiratot adnak ki, melyben kimutatják, hogy a  székely népköztársaság fölállitása az  erdélyrészi magyarság fönmaradása érdekében szükséges.” 380

			Noha ezt az  elképzelést ezekben a  napokban a  budapesti kormány sem ellenezte, 381 a  Székelyudvarhelyi Nemzeti Tanács  –  a  Székely Közélet november ­24-i­ számában közzétett cikkben  –  ekkor még nem tartotta időszerűnek „a székelyföldi külön köztársaság eszméjét”. 382

			Az aradi kudarc tanulságát levonva és összhangban a  budapesti kezdeményezésekkel Bethlen István is hozzálátott egy „székely nemzetgyűlés” szervezéséhez a  Székelyföld legnagyobb városába, Marosvásárhelyre, 383 hogy a  román önrendelkezési törekvésekkel szemben kinyilvánítsák a  hasonló magyar igényeket. A  helyi politikai ellentétek miatt azonban Bethlen és társai háttérbe szorultak, tervüket pedig a  kolozsvári Magyar Nemzeti Tanács Erdélyi Osztályának élén álló Apáthy István  –  Károlyi Mihály bizalmasa  –  sem támogatta. A  marosvásárhelyi kultúrpalota nagytermében, november ­28-án mégis megtartották a  gyűlést, amelyen  –  a  Világ beszámolója szerint  –  mintegy kétezren vettek részt. 384 A  környék mellett számos erdélyi vármegyéből érkező küldöttek kijelentették, hogy „helyeslik azt a  politikát, amelyet a  magyar népkormány a  wilsoni elvek alapján követ, különösen pedig a  nemzetiségi kérdésben, amelyben az  a  kormány álláspontja, hogy az  erdélyi részek területi sérthetetlensége biztosittassék”. 385 Mivel a  román népesség az  igényelt területeken kisebbségben volt a  magyar és német lakossághoz képest, ezért A  világ népeihez címmel ellátott kiáltványukban a  román követeléseket és Erdély megszállását a  wilsonizmussal összeegyeztethetetlennek minősítették. 386 Bár a  sajtóban már az  önálló székely állam kiterjedését találgatták  –  a  történelmi Székelyföldet magában foglaló Udvarhely, Csík, Háromszék, Maros-Torda és Torda-Aranyos megyéken kívül a  szomszédos magyarlakta területek alkották volna 387 –, ez  az  elképzelés végül nem került szóba.

			A marosvásárhelyi gyűlésnek így inkább csak szimbolikus szerep jutott, noha  –  a  mából visszatekintve  –  ez  volt az  utolsó pillanat, amikor a  helyi vezetők legalább még részben birtokon belül érvényesíthették volna a  székely önrendelkezést. Igaz, ez  több szempontból is rendkívül kockázatos lett volna, ahogy azt Romsics Ignác is hangsúlyozta. 388 Egyrészt a  román csapatok már Marosvásárhely felé tartottak, 389 december másodikán pedig be is vonultak a  városba, 390 miközben a  magyar kormány Erdélyben nem rendelkezett számottevő fegyveres erővel. A  román hadsereg viszont két hét leforgása alatt megszállta Székelyudvarhelyt és Sepsiszentgyörgyöt is, amivel gyakorlatilag az  egész Székelyföld román ellenőrzés alá került. A  fegyveres ellenállás tehát beláthatatlan következményekkel járhatott volna. Másrészt a  magyar politikusok  –  Budapesten és Erdélyben egyaránt  –  legalább a  béketárgyalásokig nem akartak önként lemondani az  ország integritásáról, egy önálló Székelyföld kikiáltása pedig pont ezt jelentette volna. Így jobb híján még kitartottak a  pacifizmus mellett, és követelték a  belgrádi fegyverszüneti egyezmény betartását.

			A marosvásárhelyi „székely nemzetgyűlést” mind méretei, mind pedig történeti jelentősége szempontjából gyorsan elhomályosította az  ­1918.  december elsején Gyulafehérváron lebonyolított román népgyűlés, amely ünnepélyesen kimondta a  magyarországi románság elszakadását és Romániához való csatlakozását. A  Pesti Hírlap december ­3-i­ lapszáma is beszámolt az  eseményekről, ismertetve az  elhangzott beszédeket is, amelyekben ugyancsak visszaköszönt a  wilsonizmus. Ștefan Cicio Pop nyitó szónoklatában például így fogalmazott:

			„Ügyünk látszólag elbukott, de ütött a  szabadulás órája. A  kezdeményező lépést a  szabad Amerika tette meg és nagynevü elnökétől, Wilsontól hallottuk először, hogy a  népeknek joguk van saját sorsuk felett rendelkezni. […] Amerika nagynevü elnöke elismerte aspirá­cióink jogosságát, azt, hogy Romániával egyesülünk […].” 391

			A nemzeti önrendelkezési törekvések  –  az  aradi magyar–román tárgyalásokon is már megtapasztalt  –  ellentmondásossága számtalan esetben megnyilvánult. ­1918  utolsó hónapjaiban ugyanis azok a  magyar politikusok is a  wilsoni elvek alkalmazásában látták a  kiutat, akik korábban hallani sem akartak a  nemzeti alapú autonómiákról, vagy kifejezetten a  magyar szupremácia megerősítését szorgalmazták Erdélyben, mint például az  Erdélyi Szövetség vezetői. Ám szinte mindenki egyetértett abban, hogy a  nemzeti önrendelkezés a  magyarokat is megilleti, amit sokan továbbra is összeegyeztethetőnek tartottak a  történelmi Magyarország egységével. Ez pedig a  gyula­fehérvári határozatok elutasítását jelentette. A  Pesti Hírlap fentebb említett számának vezércikke a  nemzetiségi célok „leleplezése” mellett a  pacifizmust kárhoztatva állt ki az  ország integritása mellett: „A védtelen magyar vidékekre katonabandával bevonuló idegen csapatok s  a  Gyulafehérvárra a  magyar kormánytól kapott különvonaton kirándult oláhok hirdethetnek most akármit, se katonabanda, se nemzetiségi pártgyülés nem dönthet országok sorsa fölött.” 392

			A lap bemutatta az  egyesülést ellenző „román földmüvesek és munkások választmánya” által kiadott felhívást, 393 és hírt adott a  budapesti SZNT tiltakozásáról is, amely ugyancsak az  önrendelkezésre hivatkozva „e vakmerő szándék ellen az  egész erdélyrészi magyarság és székelység képviseletében mélységes felháborodással tiltakozik, abban a  wilsoni elvek cinikus félretételét látja.” 394

			A budapesti kormányzat azonban hiába dolgozott ki terveket az  ország „kantonizálására”, és hiába próbálta népszerűsíteni a  – K. Lengyel Zsolt által találóan a  „nagymagyar önmentési koncepció utolsó vázlatának” nevezett 395  –  „keleti Svájc” eszméjét, 396 miután a  román csapatok december közepén az  antant támogatásával folytatták az  előrenyomulást, ennek már nem volt realitása. De visszhang nélkül maradtak az  erdélyi magyar politikusok és értelmiségiek újabb és újabb nyilatkozatai és ünnepélyes tiltakozásai is, amelyekben az  erdélyi magyarságot is megillető ön­rendelkezési jogra hivatkoztak. 397 Mint ahogy hiábavalónak bizonyult a  gyulafehérvári román népgyűlésre megkésett válaszként ­1918.  december ­22-ére, Kolozsvárra össze­hívott magyar „tiltakozó és önrendelkező nemzetgyűlés” is. A  közeledő román hadsereg parancsnokának fenyegetései ellenére több tízezer fő részvételével megtartott gyűlésen arról határoztak, hogy  –  szintén a  „Wilson-féle elvek” alapján  –  „a  magyarsággal egyazon népköztársasági állami közösségben kivánnak élni”, minden nemzet számára pedig az  „ezeréves egységes és demokratikus Magyarország keretén belül” követelik a  teljes egyenjogúságot, szabadságot és önkormányzatot. 398

			A magyar fennhatóságot azonban az  Apáthy István vezetésével megalakított Kelet-Magyarországi Főkormánybiztosság sem tudta megszilárdítani, 399 és fokozatosan nemcsak a  magyar katonai egységeket vonták ki a  régióból, hanem nőtt a  magyar civil menekültek száma is. A  helyi román nemzeti tanácsok és a  román királyi hadsereg ­1919  elejére a  történelmi Erdély egész területén lebonyolította az  impériumváltást, az  eseményeket tudomásul vevő erdélyi szász vezetők pedig január ­8-i­ medgyesi gyűlésükön mondták ki csatlakozásukat a  Román Királysághoz. Az  erdélyi és székelyföldi magyarság magára maradt. 400

			Elmaradt államalapítás

			Székelyudvarhelyen, ­1918  végén a  helyi Nemzeti Tanács elnöke és a  megye helyettes alispánja, a  korábban munkapárti, majd polgári radikális Paál Árpád vált fokozatosan az  önszerveződés központi figurájává. Beágyazottsága kapcsán Bárdi Nándor kiemeli, hogy mint vármegyei főjegyző és közélelmezéssel foglalkozó hivatalnok a  háború alatt jó kapcsolatokat alakított ki a  lakossággal, több írásában pedig a  közigazgatás korszerűsítését és szociálisan érzékenyebb irányba való átalakítását szorgalmazta. 401

			Udvarhely vármegye székhelyére ­1918.  december ­6-án vonult be a  román hadsereg. Paál Árpád „udvarias megnyugvással” fogadta a  vármegye és a  város nevében a  román egységeket. 402 A  megszállásra  –  a  belgrádi konvencióval összhangban  –  a  helyi magyar vezetés csupán átmeneti jelenségként tekintett, és a  következő napokban megállapodás született a  román haderő képviselőjével a  rendfenntartásról és a  közigazgatás működtetéséről. Néhány nap múlva azonban sokasodni kezdtek a  megszállók atrocitásai  –  cenzúra, rekvirálások, fosztogatások  –  miatti panaszok. Jóllehet Paált arról biztosították, hogy a  régió jövőjéről majd a  béke­tárgyalásokon születik döntés, a  román katonaság és a  Nagyszebenben ténykedő román Kormányzótanács intézkedéseiből, valamint Erdély többi részének fokozatos elfoglalásából egyre világosabbá vált, hogy megkezdődött a  terület Romániához csatolása. 403

			Paál Árpád és tisztviselőtársai azonban ebben az  utolsó utáni pillanatban, a  román katonai jelenlét ellenére sem mondtak le az  önrendelkezési elv érvényesítéséről. A  különféle székely nemzeti tanácsok által ­1918  őszén felvetett alternatívák közül az  önálló Székelyföld elképzelése felé mozdultak el. Ez  a  lehetőség már korábban is megfogalmazódott Paálban. Egy október ­24-i­ naplóbejegyzése szerint „[m]indenki menekülésről beszél és rémüldözik. Itt kell maradnunk, hogy legrosszabb esetben is legyen, akik Székelyországot megalapítsák.” 404 A  Székely Közéletben december ­8-án megjelent cikkében pedig a  gyulafehérvári román népgyűlést értékelve egy „Erdélyi Köztársaság” megalakítását javasolta „a maga román, székely, szász és magyar nemzeteivel”, amely „barátságos szomszédként fog állani Magyarország és Románia között, s  a  két régi állam testvéri szövetségének a  létrehozása fog lenni”. 405 Erdély önállóságát Paál felvetette a  román Kormányzótanács egyik képviselőjével Nagyszeben­ben folytatott tárgyalásán is.

			Ahogy Bárdi Nándor, K. Lengyel Zsolt, 406 újabban pedig Főcze János kutatásaiból is tudni lehet, a  Székelyföld önállóságának gondolata a  román megszállással szembeni tisztviselői ellenállás szervezése során, ­1918–1919  fordulóján öltött konkrétabb formát. Paál Árpád december ­21-én egy szűkszavú naplóbejegyzésben említette meg a  „semleges állam elhatározását”, 407 majd társaival együtt felvette a  kapcsolatot a  szomszédos megyék magyar tisztviselőivel, és a  részletek kidolgozása mellett egy népszavazás megszervezése is felmerült. ­1919  első napjaiban tovább folytak a  független székely állam kikiáltásának előkészületei, amit január ­10-ére időzítettek. Felvetődött az  állam­alakulat gazdasági szövetsége a  románokkal és szászokkal, valamint Romániával és Magyarországgal, illetve Szerbiával, Lengyelországgal, Ukrajnával és Oroszországgal, továbbá a  brit, amerikai és svájci protektorátus lehetősége. 408

			Ugyanakkor a  magyar kormány üzenete alapján Udvarhely megye főispánja és kormánybiztosa, Válentsik Ferenc arra utasította Paál Árpádot, hogy eskesse fel a  köztisztviselőket a  Magyar Népköztársaságra. A  január ­9-i­ eskütételt a  helyettes alispán egyszerre vonatkoztatta a  magyar államiságra és a  székely önrendelkezésre, ahogy arról a  naplójában is beszámolt:

			„Összehívtam a  megyei és állami tisztviselőket, eléjük tártam, hogy ezen az  elhagyott szigeten mi maradtunk a  magyar állam utolsó katonái. Figyelmeztettem őket, hogy államunk drámája az  utolsó felvonásnál van, mindenki vessen számot magával, mikor tőle a  magyar kormány rendelete folytán a  magyar esküt kérem. Ez  most nem lesz csak afféle hivatalba lépési alakiság, hanem egész életre való elszánás, hogy az  ellenség torkában is hívek maradunk-e a  magyar államhoz. A  magyar eskü csak annyiban tűrhet értelmezést, hogy amennyiben itt, a  Székelyföldön, a  békeszerződések nem tartják fenn a  magyar államot, akkor a  népek önrendelkezési joga értelmében székely államra van igényünk; tehát mostani magyar eskünk másodsorban székely esküként értelmezhető.” 409

			A fentiekből jól látszik, hogy ­1918  végére, különösen pedig a  magyar fennhatóság megszűnése után az  önrendelkezés már egyfajta kényszermegoldásként jelent meg a  Székelyföld vonatkozásában.

			A „kétféle módon is értelmezhető” eskü letétele után azonban a  helyi román parancsnok utasítására Paált őrizetbe vették, a  következő napokban pedig a  románok átvették a  helyi közigazgatást. 410 Válentsik főispán helyére egy román prefektus, Valer Neamțu került, aki néhány nappal később megpróbálta meggyőzni a  házi őrizetben tartott Paált, hogy a  székelyek is fogadják el a  román fennhatóságot. Az  új prefektus a  szászok medgyesi gyűlését hozta fel érvként, és a  szászokéhoz hasonló lojalitási nyilatkozatot kért a  székelyektől. Cserébe különféle jogokat helyezett kilátásba, de Paál ragaszkodott hozzá, hogy csak „az önálló Székely Köztársaság alapján lehet egyezség”, továbbá szükségesnek látta a  székelyföldi vezetők összehívását. 411 Ezt követően Paál Árpád a  tisztviselők ellenállásában már csak közvetve vehetett részt, titokban levelezve a  többi magyar szervezővel, viszont a  házi őrizetben megírta emlékiratát a  Székely Köztársaságról.

			Az Emlékirat a  semleges, független székely államról címet viselő, egyszerre terjedelmes és vázlatos szöveget 412 január ­13-án fejezte be Paál. Ebben a  székely önrendelkezést a  világban zajló mélyreható változásokkal indokolja, az  állam létrehozását pedig több szempontból is alátámasztja. A  szerző szerint „a háborús kibontakozásnak Wilson eszméje világító sugarat adott, mikor a  népek önrendelkezési jogának és a  népek barátságos szövetségének a  szükségességére rámutatott”. 413 Hangsúlyozza, hogy az  önrendelkezési jognak minden nép között érvényesülnie kell, amiből viszont nem következik, hogy

			„tiszta magyar területeket, egész nagy néptömegeket is szabad már most más nemzeteknek kisajátítania. Ilyen jelentős néptömb a  székely, mely századokon keresztül nemcsak etnikai, hanem államjogi alapon is külön nemzetként már szerepelt, külön törvényhozása, hadszervezete, kormányzata volt és külön önállása, mely a  magyarországi adózásokban nem vett részt, pedig Magyarországban saját faja volt az  államalkotó. […] Ezt a  néphelyzetet elnyelnie és megsemmisítenie senkinek sem lehet a  természet megtorló visszahatásai nélkül. A  székely magára nézve csak azt a  helyzetet ismerheti el kötelezőnek, hogy a  magyarországi nagyobb magyar területektől őt a  szász és román népnek széles övezete vágja el, s  így ezt a  széles övezetet magyar területként, a  maga összefüggése érdekében nem vitathatja. De annál inkább vitatnia kell magára nézve a  külön népjogot. […] [A]z emberiség érdeke parancsolja, hogy a  székely különállás meglegyen s  a  népek önrendelkezési joga a  székely nemzet javára is megadassék.” 414

			A hosszú idézetből kitűnik, hogy Paál a  Székelyföld önállóságát a  wilsoni elvekkel és történeti érvekkel egyaránt igazolva látja. De ugyancsak ezt követeli meg a  nemzet­közi egyensúly is: szerinte a  Székely Köztársaság olyan kompromisszum lenne, amely mindkét fél számára elfogadható módon zárná le a  Magyarország és Románia közötti rivalizálást. Annál is inkább, mivel az  új állam gazdasági szövetségre lépne mindkét szomszédjával, semlegességét pedig nemcsak Budapest és Bukarest, hanem a  környező országok  –  Szerbia, Lengyelország, Csehország  –,  továbbá a  nagyhatalmak  –  Oroszország, Anglia, Amerika és Japán  –  garantálnák. Mindez Magyarországnak is az  érdeke, hiszen integritását a  székely állam nem csorbítaná, ha pedig nem sikerülne megőrizni, „akkor a  megmaradó Magyarországnak is jobb lesz, ha a  székely nemzet révén is a  magyar fajiság számára egy szuverén területet megmenthetett”. 415 Ennek az  igénynek a  megfogalmazása a  béketárgyalásokon tehát „a magyar területek megtartását” is szolgálná. Még tágabb kontextusban pedig egy olyan „őrállásként” képzeli el a  székely államot Paál, amely

			„a társadalomgazdasági átalakulásoknak is megnyugtató képét mutassa s  az  európai és ázsiai fajok kibékülésének a  jövendőjét is jelezze. A  Székelyföld ősi kommunizmusának a  magántulajdonnal való vegyülete s  a  Székelyföld népének ázsiai eredete az  egyetlen pont Európa keletén, hol az  a  jövendőkbe mutató új semlegesség létesíthető. Tehát a  semleges székely állam létesítése világkényszer” 416

			–  állapítja meg. Mind a  semlegességre, mind pedig a  regionális egyensúlyra vonatkozó érveit Svájc példájával is alátámasztja, amelyet „népének életrevalósága és területeinek nyelv­határokon, tehát forgalmi határokon is álló fekvése” is a  világbéke és „a világ szellemeinek és politikájának a  találkozó piacává” tett. „Székelyföld fekvése Kelet-Európa küzdő nyelvhatárai között hasonló nyugvópontot jelent, tehát hivatása is a  svájci helyzetre hasonlít.” 417 Egy elhibázott rendezés azonban további veszélyeket rejteget: „Új Balkán lesz itten lázongó Magyarországgal, Európa teste közepén bizonytalan közéleti viszonyokkal, s  Európának Ázsiával való összeköttetése útjában folytonos forgalmi zavartságokkal, napról napra értéktelenedő természeti javakkal és tönkre­tett népközösségekkel.” 418

			De Svájc nemcsak az  önállóságra és semlegességre tűnik fel követendő példaként, hanem a  Székelyföld életképességét is bizonyítja. A  régiónak ugyanis  –  az  alpesi országtól eltérően  –  még gabonája is elegendő van, a  termés pedig tovább növelhető. A  szerző röviden így foglalja össze gazdasági elképzeléseit:

			„a külön székely állam gazdasági alapja az  erdők, bányák, ásványvizek s  egyéb földmélyebeli vegyületek kommunizálása s  az  ezzel összefüggő iparok és termelések belföldi elosztásának bizonyos ingyenessége s  a  külföldi elosztás hasznából való folytonos részesedése lenne. A  köztulajdon és a  magánmunkálkodás vegyülete adná a  társadalmi munka folytonosságának a  módját, a  magánosok haszonrészesedése a  munka folytonosságának az  ingerét.” 419

			Az önálló Székelyföld gazdaságának legfontosabb pillérét „a mintegy ­750  ezer hektárnyi erdőterület” alkotná, amelyre már a  „fürgén szimatoló nemzetközi tőke” is felfigyelt. Paál szerint a  „székelyek állama” először megváltaná az  idegen kézben lévő erdőket, majd köztársasági vagyonná tenne minden erdőt. Stabil jövedelmet biztosítanának a  Magyarországgal és más országokkal faexportra kötött állami szerződések, az  erdőgazdálkodásból pedig az  egész lakosság részesülne. Állami tulajdonba kerülnének az  ásványkincsek is: a  bányák, a  mezőségi földgáz és az  ásvány­vizek, és nagyszabású infrastrukturális fejlesztések is megvalósulnának: a  szerző jelentős középítkezéseket (iskolák, gyárak, fürdővillák, szanatóriumok stb.) és vasútépítést helyez kilátásba. Az  állam kivenné a  részét a  helyi könnyűipar fejlesztéséből és működtetéséből is, a  juhtenyésztés, a  méhészet és a  selyemhernyó-tenyésztés állami monopóliumba kerülne, továbbá központi feladat lenne az  állattenyésztésből származó termékek értékesítése. A  székely állam azonban nemcsak a  termékek belföldi elosztásában venne részt, hanem közreműködne az  exportban is, megfelelő szabályozással pedig védené a  helyi gyártást („a ruházkodás belföldi eredetét szigorú törvény írná elő”)  –  ami révén a  helyi háziipar idővel gyáriparrá fejlődhet. Ahogy ebből is látszik, az  állam szerepe jelentős mértékben nőne. A  termelés és kereskedelem központi ösztönzése és ellenőrzése, a  „magánspekulációk” megszüntetése ellenére azonban nem tűnne el teljesen a  magántulajdon, hanem egyensúly alakulna ki a  két tulajdonforma között. 420

			Az új köztársaság államszervezését és közigazgatását a  decentralizáció és a  bürokrácia csökkentése jellemezné, viszonylag kevés  –  a  tanárokkal együtt körülbelül ­9-10  ezer  –  állami hivatalnokkal. A  törvényhozást hatévente, demokratikusan választanák meg a  ­24  év fölötti férfiak és nők, a  választhatóság pedig képzettséghez lenne kötve. A  törvényhozás választaná meg a  köztársasági elnököt, aki kinevezné a  főbb tisztviselőket. A  központi adminisztrációt három minisztérium alkotná: a  „külügyi miniszter” felelne a  külkapcsolatok mellett a  külkereskedelemért és a  pénzügyekért, a  „belügyi miniszter” alá tartoznának a  „szellemi ügyek”, továbbá a  közigazgatás, népjólét, közoktatás, vallásügy, törvénykezés és a  milíciák, a  „közgazdasági miniszter” pedig a  mezőgazdaság, az  ipar, a  közlekedés, a  bányászat és a  belföldi kereskedelem ügyeivel foglalkozna. 421

			Paál kitér még a  középfokú közigazgatásra és a  bíróságok működésére, de kifejti a  társadalomszervezésre vonatkozó elképzeléseit is. A  termelés „kisegítésére és védelmére”, illetve a  nagy, közösségi jelentőségű munkákra az  állam milíciát tartana fenn, és megszervezné a  „milicisták” szabadidejének beosztását is. A  tervezet államosítaná az  oktatást és az  egyházat: „az iskoláknak és minden templomnak állami intézménnyé kell válnia, a  tudományon és a  valláson épült közéletet az  államban fenn kell tartani. A  tanító és a  pap tehát az  állam hivatalnoka lenne.” 422 A  Székely Köztársaság területét azonban csak futólag érinti a  szerző: a  négy székely vármegyére  –  Háromszék, Csík, Udvarhely és Maros-Torda területére  –,  vagyis a  ­800  ezres „székely néptömbre” terjedne ki, de igényt formál a  brassói csángókra, a  volt aranyos­széki székelyekre és a  Kolozs megyei magyarságra is, vagyis Brassó, Kolozs és Torda-Aranyos vármegye egy-egy részére. 423

			Az emlékirat ugyanakkor több szempontból is inkább tekinthető vázlatnak, mint részletesen kidolgozott tervezetnek, ahogy azt maga a  szerző is elismeri. Néhány egyébként fontos elem pedig egészen egyszerűen hiányzik belőle (vagy nem maradt fenn): például a  Székely Köztársaság fővárosának vagy a  központi hatóságok székhelyének meghatározása, valamint a  területén élő nemzetiségek (románok, németek, cigányok, örmények stb.) jogainak, nyelvhasználatának szabályozása, az  egyes felekezetek helyzete stb. Igaz, a  főváros kérdését a  szerző taktikai megfontolásból is mellőzhette, figyelembe véve a  székelyföldi települések közötti hagyományos rivalizálást, illetve a náluk jóval nagyobb Brassó és Kolozsvár hova­tartozásának bizonytalanságát.

			Paál Árpád ugyan több korábbi elgondolását is felelevenítette írásában, de tervein jól látható nyomot hagytak a  kor aktuális eszméi és utópiái, illetve az  emlékirat keletkezésének körülményei is. A  nemzeti önrendelkezés elvén túl idetartozik például a  pacifizmus, a  demokratikus, sőt szocialista eszmék mellett a  fajok versengésének tana, valamint az  állam- és társadalomszervezés racionalizálására való törekvések. Ha mellőzzük a  gazdasági elképzelések életképességét, azok a  hadigazdálkodás élményein kívül az  utóbbi évtizedek trendjeit is tükrözik, mint ahogy reflektálnak a  Székelyföld múlt század óta tartó válságára is, amelynek kezelését szorgalmazta az  ­1902-es­ tusnádi kongresszus és a  már említett „székely akció”. A  régió önállóságát egyszerre tekinthetjük a  naiv idealizmus és az  egymást keresztező magyar és román igények közötti, kölcsönösen elfogadható kompromisszum megnyilvánulásának. Míg a  szerző pacifizmusa a  sokéves háború pusztításaiból is fakadhatott, a  nemzetközileg szavatolt semlegesség akár realista válaszként is értelmezhető az  éppen átalakuló geopolitikai viszonyokra, illetve a  régió folyamatban lévő román megszállására. A  modernizált, demokratikus és a  néphez közelebb álló berendezkedés, valamint maga a  köztársasági államforma pedig a  dualista rendszer működési zavaraira és antidemokratikus gyakorlataira kínálhatott alternatívát.

			Az emlékiratot Paál személyes jellegű megjegyzései zárják az  őrizetbevételéről és helyzetének bizonytalanságáról. Noha jól érzékelte, hogy a  megszállók már kész tényként kezelik a  magyar uralom végét, a  román hatóságokkal folytatott tárgyalásaiból reményt merítve további aktivitásra buzdítja az  olvasót:

			„Bár sikerülne a  székely vezetők gyűlésének akadálytalan megtartása. De az  Istenre kérek mindenkit, aki illetékes, hogy fogja kézbe a  székely külön állam ügyét. […] Olyan fájdalmas arra gondolni, hogy a  székelyeknek ne legyen hazája, s  hogy Magyarországot a  székelység megkísértései révén tudják majd Nagy-Románia alkatrészévé tenni. Lehetetlen, hogy a  székely állam ne a  legélesebb késként hasítson bele ebbe a  fojtogató hálóba.” 424

			Paál Árpád tervezete azonban papíron maradt. Bár az  emlékirat eljutott Budapestre és a  székelyföldi tisztviselőkhöz is, ám a  további eseményekre nem gyakorolt hatást. Az  egyik neki írt levélből kiderül, hogy a  háromszéki tisztviselők ugyancsak állást foglaltak a  Székely Köztársaság mellett, amelynek belügyminiszterévé őt szerették volna megtenni, de Paált nemsokára elszállították Székelyudvarhelyről. A  székely állam kikiáltása tehát elmaradt, és a  román uralom konszolidálódásával  –  amit a  Magyarországi Tanácsköztársaság elleni sikeres román hadjárat és a  párizsi békekonferencia határozatai is megerősítettek  –  egyre irreálisabbá vált a  székely önrendelkezésnek ez  a  formája. Paál Árpádot ­1919  tavaszán felmentették az  erdélyi magyar állam szervezése és románellenes lázítás vádjai alól, amit követően Kolozsváron mint újságíró, majd az  Országos Magyar Párt képviselője újra bekapcsolódhatott az  erdélyi magyar önszerveződésbe. 425

			1919  júniusában még „önálló szuverenitással” rendelkező Székelyföldről írt, 426 ősszel pedig egy „tiszta és független kis Magyarország” mellett érvelt a  Románián belüli „kantonális autonómiával” szemben. 427 De még ­1920  elején is úgy fogalmazott, hogy Magyarország nem mondhat le a  Székelyföldről, arról

			„nekünk, székelyeknek külön kell tárgyalnunk, a  világgal. Mihelyt Magyarország lemond, megszűnik a  joga, hogy Székelyföldnek ő írjon alá szűkebb autonómiát, mint amilyennel Székelyföld ezerév előtt hozzá csatlakozott. Székelyföld csatlakozása ősnemzeti jogon történt […]. Székelyföldet ütköző államként semleges szuverenitás illeti. A  Székelyföld nem kisebbség, hanem önálló nemzet. […] Ez  a  megalapozás keletről visszaszerzi a  régi Magyarországot! Legrosszabb esetben is önálló Székelyföldet kell kapnunk, ha kitartunk.” 428

			Ugyanitt újra felvázolta a  Székelyföld területi kiterjedését: Brassó, a  négy székely megye, Aranyosszék, amelyet egy „összekötő terület”  –  a  Mezőség, Nagyenyed, Gyulafehérvár, Torda, Kolozsvár, Szamosújvár, Dés és környéke  –  kapcsolna össze a  Szilágysággal. „Ezen legyen fajtiszta magyar telepítés, más fajnak elköltöztetésével. Japán protektorátus.” 429

			A trianoni békeszerződés aláírása után viszont már az  új körülményekhez alkalmazkodva kereste a  választ a  székelység kérdésére. A  függetlenségtől az  önkormányzatiság irányába mozdult el, és egy székelyföldi körút során megszervezte közel negyven település beadványát a  román törvényhozáshoz és a  Népszövetséghez. Ez a  békeszerződés ­47.  paragrafusára hivatkozva kért „magyar nemzeti önkormányzatot” a  romániai magyarság számára, amely a  Székelyföldön kívüli magyarlakta területekre is kiterjedt volna. 430

			A székely önrendelkezés lehetőségei Nagy-Romániában

			Az új kereteket alapvetően a  trianoni békeszerződés  –  benne a  kisebbségvédelmi szerződés  –  és Nagy-Románia alkotmányos berendezkedése szabta meg. Noha a  gyulafehérvári népgyűlést követően regionális kormányként megalakult román Kormányzótanács (Consiliul Dirigent) ­1920  tavaszáig működött, az  a  körülmény, hogy I.  Ferdinánd király ­1918.  december ­24-én csak a  gyulafehérvári határozatok első, Erdély Romániával való egyesülését kimondó pontját emelte törvényerőre, továbbá szűkítette a  Kormányzótanács hatáskörét is, 431 már előrevetítette a  későbbi fejleményeket. Bukarest és az  erdélyi román elitek egy része számára az  ország egységesítése és a  román dominancia biztosítása lett a  prioritás, a  nemzeti liberális Ion I.  C. Brătianu vezette kormány (1922–1926) pedig saját elképzelései és érdekei alapján folytatta Nagy-Románia építését. Ez  fejeződött ki az  ­1923-ban­ elfogadott új alkotmányban is, amely „egységes és oszthatatlan nemzeti államként” határozta meg Romániát, 432 és tulajdonképpen a  korábbi  –  francia mintájú  –  nemzetállam-építés gyakorlatának kiterjesztését legitimálta az  újonnan megszerzett multietnikus területek vonatkozásában. Ez  a  modell azonban nemcsak a  kisebbségi  –  erdélyi (és székelyföldi) magyar, német, besszarábiai orosz stb.  –  kollektív törekvések ellenében érvényesült, hanem több ponton ütközött az  erdélyi (és besszarábiai) román elitek nagyobb részének elképzeléseivel is. 433

			Ugyanez a  koncepció nyilvánult meg abban is, hogy a  román békeküldöttség csak hosszas viták után fogadta el a  békeszerződéseket kiegészítő párizsi kisebbség­védelmi szerződést, 434 noha az  csak meglehetősen korlátozott kisebbségi jogokat helyezett kilátásba. A  szerződés egyes cikkei ugyan előírták a  kisebbségek  –  főképp kulturális és vallási  –  jogainak biztosítását, ám a  korábban domináns helyzetben lévő magyar (vagy például orosz) közösségek ezzel korántsem elégedtek meg. A  Székelyföld tekintetében viszont a  ­11.  cikk rendelkezése  –  „Románia hozzájárul ahhoz, hogy az  erdélyi székely és szász közületeknek a  román Állam ellenőrzése mellett, vallási és tanügyi kérdésekben helyi önkormányzatot engedélyezzen” 435  –  már nyújtott némi kapaszkodót. Eltérően a  gyulafehérvári népgyűlésen elfogadott határozatok III./1.  pontjától, amely „teljes nemzeti szabadságot” ígért minden népnek, de később csak a  magyarok hivatkoztak rá. 436

			Az impériumváltással egy időben, majd a  román uralom megszilárdulásával és a  trianoni békeszerződés aláírása után az  erdélyi magyar vezetők számos elképzelést fogalmaztak meg az  erdélyi magyarság jövőjéről. A  székelyföldi „magyar tömb” kapcsán többen is szorgalmazták valamilyen autonómia kialakítását, amely az  új körülmények között is biztosíthatná a  magyarság mint közösség fennmaradását  –  és nem csak a  székely megyékben. Az  ­1920  végén Romániába látogató Jászi Oszkár például egy potenciális „romániai kis Magyarországként” írt a  régióról, és hogy

			„az egész romániai magyar akció középpontjává a  székelység zárt telepterületeit kell tenni. Ezek a  mi ügyünk bevehetetlen védbástyái. Innen kell a  magyar kulturmunkának kiindulnia, Marosvásárhellyel, mint központtal. Itt kell összes erőinket koncentrálni, szervezeteinket kiépiteni, gazdaságunkat, politikánkat, kulturánkat innen kell irányitani. Egy romániai magyar kanton, egy szabad, független, termékeny magyar önkormányzat […].” 437

			A székelyföldi önkormányzat igénye már az  ­1918  előtti magyar (és román) nemzet­állam-építés eddigi tapasztalataiból is eredezhetett, 438 amit a  „Nagy Egyesülés” utáni folyamatok csak igazoltak. A  nagy-romániai „nemzetiesítést” a  magyar és vegyes lakosságú városok és a  magyar többségű Székelyföld társadalma egyrészt úgy érzékelte, mint egy idegen politikai, kulturális és gazdasági dominancia megteremtésére irányuló  –  és gyakran erőszakosan érvényesített  –  folyamatot. Másrészt a  romániai közigazgatás centralizált és egyre egységesebb jellege a  középszinttől felfelé jelentősen csökkentette a  helyi  –  adott esetben magyar  –  társadalom beleszólását a  közügyek intézésébe. A  helyi önkormányzatiság korlátozása vagy rendszeres kijátszása, 439 az  oktatáspolitika 440 és a  „kultúrzóna” kialakítása 441 mind a  román állammal való azonosulás ellen hatott a  nem román lakosság körében. Az  idegennek tekintett állami struktúrákkal szemben így saját  –  autonóm  –  struktúrák létrehozását tartották szükségesnek a  magyar elitek, legalább a  fennmaradás érdekében, távlatilag pedig a  célként kitűzött revízióig.

			A Székelyföldet magukban foglaló megyék területét Bukarest ugyan csak kismértékben módosította  –  Maros-Torda megye román községek hozzácsatolásával román többségű lett  –,  a  térséget azonban közigazgatási szempontból ugyanúgy integrálta saját rendszerébe, mint korábban a  dualista magyar kormányzat. A  román elitek legfeljebb abból a  szempontból kezelték külön a  magyar jellegű régiót, hogy támogatták a  térítő tevékenységet folytató ortodox egyházat és a  székelyek „visszarománosítására” irányuló kezdeményezéseket. 442 Ezek a  székelység jelentős részének román eredetét hangoztató elméletekből indultak ki, ám erőltetésük számos visszaéléshez is vezetett. 443 Igaz, ahogy arra Egry Gábor felhívta a  figyelmet, a  román fennhatóság nem feltétlenül jelentett mindenhol komoly törést. Mind a  gazdasági, mi több, a  politikai elitek szintjén, mind pedig a  hétköznapok világában kimutatható a  kisebbségi diskurzustól elütő kontinuitás megannyi jele. 444 Fokozottan érvényes ez  a  Székelyföldre, ahol  –  különösen a  falvakban  –  eleinte nem okozott komolyabb felfordulást az  impériumváltás. Noha Ioan Lăcătușu, Vasile Lechințan és Violeta Pătrunjel szerint az  ­1918–1940  közötti időszakot a  „román nemzeti élet újjászületése” jellemezte, 445 sok helyen csak a  román rendőr és egy-egy új hivatalnok feltűnése jelezte az  új viszonyokat, és még jó ideig minden maradt a  régiben. Ebből a  szempontból a  székely megyék rurális világa hasonlóan védett volt a  nemzetiesítő állammal szemben, mint Trianon előtt Erdély román vidékei.

			Az impériumváltás után az  önálló Székelyföld gondolata a  tervezetek szintjén is lekerült a  napirendről. Noha a  székely önrendelkezés egy-egy eleme  –  beleértve a  gazdasági önszerveződés formáit is 446  –  visszatérő motívumként továbbra is felbukkant a  közbeszédben és a  különféle elképzelésekben, ez  már messze volt a  saját államiságtól. Ráadásul a  két világháború között a  régióval kapcsolatban született magyar javaslatok többsége nem csupán a  „székely megyéket” (új román elnevezésükkel: Odorhei, Ciuc, Trei Scaune és Mureș-Turda), hanem egész Erdélyt érintette, 447 összhangban az  ekkor körvonalazódó stratégiával, amely  –  legalábbis átmenetileg  –  egy romániai magyar „párhuzamos kisebbségi társadalom” kiépítését célozta. Ez  a  koncepció alapvetően az  önvédelemre és a  pozíciók megtartására irányult. A  Székelyföldön, illetve a  trianoni Magyarországon egyúttal folytatódott a  „székelységkultusz” intézményesülése is. 448

			Az ebben az  időszakban született több tucat szöveg  –  emlékiratok, jegyzékek, törvénytervezetek, röpiratok, újságcikkek, kormányzati anyagok stb.  –  szerzői különféle szempontokból közelítettek az  erdélyi kérdéshez és a  Székelyföldhöz. 449 A  térség jövőjét Magyarországon vagy egy önálló erdélyi államon belül elképzelő tervekben a  Székelyföld legfeljebb mint külön kantonná vagy „kikerekített vármegyévé” szervezett területként jelenik meg. 450 A  Románián belüli autonómiát javasló tervezetekben a  székely régió mint az  erdélyi magyar nemzeti autonómia része, esetleg önkormányzattal bíró megyék, 451 vagy pedig mint külön tartomány szerepel. 452

			A külön székelyföldi törekvésekhez  –  beleértve a  kisebbségvédelmi szerződésben említett „székely közületek vallási és tanügyi helyi önkormányzatát” is  –  kezdetben magyar részről is többen tartózkodással viszonyultak, mivel attól lehetett tartani, hogy azok nem kívánt mellékhatásként hozzájárulhatnának a  romániai magyarság megosztásához és meggyengítéséhez, illetve a  felekezeti oktatás visszaszorításához. 453 Idővel azonban ez  az  idegenkedés enyhült, és az  ­1920–1930-as­ évek fordulójától több olyan javaslat is született, amelyek megpróbálták a  gyakorlatba is átültetni a  vonatkozó rendelkezéseket. ­1933-ban­ ebben a  szellemben fogadott el határozatot a  „kulturális autonómia tárgyában” az  erdélyi magyarság képviseletét felvállaló Országos Magyar Párt is. 454 A  tervezetek szerzői között több neves értelmiségi is volt, mint például Jakabffy Elemér, Pál Gábor vagy Paál Árpád, Mikó Imre pedig doktori értekezésében próbálta meg értelmezni a  „székely közületi autonómia” fogalmát. A  javaslatok többsége igyekezett kiterjeszteni a  kisebbségvédelmi szerződés meglehetősen szűkszavú megfogalmazását, 455 és a  közművelődési és népjóléti ügyeket is a  létrehozandó kisebbségi önkormányzat hatáskörébe vonta volna, 456 továbbá az  önkormányzat illetékességét sem korlátozták volna csak a  Székelyföld területére.

			Ezekből az  elképzelésekből azonban a  világháborúk közötti zaklatott két évtizedben, amelyek Nagy-Románia egységesítésének jegyében teltek el, miközben egymást követték a  regionális és globális válságok (a  magyarországi revizionizmus és a  román antirevizionizmus, a  gazdasági világválság, belpolitikai küzdelmek, a  szélsőséges erők térnyerése stb.), semmi sem valósult meg. Sőt, jó részük még a  nyilvánosságot sem érte el, vagy pedig beleveszett a  korszak egyre szerteágazóbb közéleti-politikai vitáiba  –  igaz, a  román nemzetállam-építéssel összeegyeztethetetlen javaslataik amúgy sem számíthattak pozitív fogadtatásra. De eredménytelen maradt a  régiót ugyancsak érintő népszövetségi panaszok túlnyomó többsége is. 457 Az  ­1940-ben­ német–olasz döntőbírósági határozattal Magyarországhoz visszakerült Észak-Erdélyen belül pedig a  Székelyföld különállása újra elveszítette aktualitását, igaz, a  fejlesztési programok regionális logikája ebben az  időszakban is működött. 458

			Autonómia és homogenizálás: a  Székelyföld a  szocialista Romániában

			A második bécsi döntés és ­1944  ősze közötti „kis magyar világot”, amely alatt a  Székelyföldön gyakorlatilag az  ­1918  előtti magyar közigazgatást állították vissza, egy még rövidebb közjáték követte ­1944  novembere és ­1945  márciusa között. Miután a  szovjet és román csapatok visszafoglalták Észak-Erdélyt, a  régió Sztálin nagypolitikai játszmáinak egyik mellékszínterévé vált. A  román fennhatóság újbóli bevezetését Moszkva hónapokon át lebegtette, a  szovjet igazgatás árnyékában pedig a  helyi magyar elitekben ismét felvetődött a  térség önállóságának vagy valamilyen különleges státuszának a  lehetősége. Ez  a  bizonytalanság azonban Petru Groza kommunista dominanciájú kormányának ­1945.  március ­6-i­ kinevezése után megszűnt, és az  észak-erdélyi területek visszakerültek Romániához, 459 amit ­1947-ben­ a  párizsi békeszerződés aláírása szentesített.

			A Székelyföld ezt követően a  népi demokratikus, majd szocialista Romániába integrálódott, szervesen illeszkedve a  román közigazgatási rendszerbe. 460 Ennek megfelelően a  régió adminisztrációjának alakulása is az  országos változásokat követte  –  az  ­1950-ben­ bevezetett tartományi beosztást, annak ­1952-es, majd ­1960-as­ módosítását, végül pedig az  ­1968-as­ „megyésítést”. 461 Az  integráció természetesen a  fejlesztéseket is érintette: míg ­1946-ban­ a  háromszéki szakemberek még egy komplex, az  egész térségre kiterjedő gazdasági programról tanácskoztak, a  kiépülő kommunista diktatúra néhány éven belül más irányt szabott, és a  Székelyföldet is betagolta a  tervgazdálkodásba. 462 Ugyanakkor az  új politikai, társadalmi és gazdasági rend (államosítás, kollektivizálás stb.) bevezetését a  régióban a  magyar nemzetiségű párttagok hajtották végre. 463

			Az ­1950-es, ­1960-as­ években a  hagyományos társadalmi és gazdasági viszonyok jelentősen átalakultak (például megszűnt az  önellátó gazdasági rendszer), 464 ám paradox módon épp ekkor, a  szigorú központosítás körülményei között éledt újjá  –  még ha csak részleges és meglehetősen torz formában is  –  a  székelység helyi önrendelkezésének eszméje. A  román vezetés idegenkedése ellenére 465 ugyanis a  szovjetek  –  és személyesen Sztálin  –  útmutatásai alapján 466 ­1952-ben­ létrehozták a  Székelyföld modern kori történetének egyetlen működő autonóm struktúráját, a  „Magyar Autonóm Tartományt” 467 (románul Regiunea Autonomă Maghiară, a  to­vábbiakban MAT).

			3.  ábra: Marosvásárhely, a  Magyar Autonóm Tartomány székhelye a  városházával, a  Kultúrpalotával és a  Sztálin-szoborral (1956)

			Forrás: Nagy Anna Éva / Azopan.ro

			A MAT kapcsán Bárdi Nándor kiemeli, hogy a  „Sztálin ajándékaként” kialakított autonómia egyfajta kísérlet volt a  nemzetiségi kérdés idegen és kikényszerített modell alapján való megoldására, amely ugyanakkor azt is bizonyította, hogy a  társadalom átalakítása nem vezet nemzeti konfliktushoz. Moszkva pedig akár zsarolhatta is vele a  román vezetést. 468 A  lenini és sztálini nemzetiségpolitika szellemében létrejött, ­13  ­500  km2  kiterjedésű, Marosvásárhely székhelyű autonóm tartomány magában foglalta a  történelmi Székelyföld nagyobb részét. Lakossága (az  ­1956-os­ népszámlálás adatai alapján) több mint ­730  ezer fő volt, amiből ­77%-ot alkottak magyar, ­20%-ot pedig román nemzetiségűek (a  német, zsidó, cigány és egyéb nemzetiségűeken túl). 469

			Stefano Bottoni monográfiájában úgy foglalja össze a  MAT jellegét  –  és emlékezetét  –,  hogy egyszerre lehet rá tekinteni „kirakatként”, „magyar gettóként” és „üvegházként”. Vagyis az  autonóm Székelyföld egy olyan terepnek bizonyult, ahol az  autonómia  –  a  totalitárius kommunista rendszeren belül  –  csak formálisan érvényesülhetett; amelyet le lehetett választani a  romániai magyarság többi részétől, Erdély délkeleti sarkába „szorítva be” a  kisebbségi jogok gyakorlását; illetve amely az  otthonosság érzetét biztosította a  helyi magyar többség számára, korlátozott, de kétségkívül létező magyar intézményrendszerrel. 470 Noha a  nemzeti identitás megélése továbbra sem volt teljesen szabad, 471 a  tartományban a  magyar nyelv hivatalos státuszt élvezett, kiépültek a  regionális intézmények, és fejlődött a  magyar kultúra. A  többnyire magyar nemzetiségű  –  természetesen a  román államhoz lojális kommunista  –  helyi elit tevékenysége olyan kereteket biztosított a  székelyföldi magyarság számára, amilyenekkel az  Erdély többi részén élő magyarok nem rendelkeztek (sőt, épp a  MAT fennállásának időszakában szűkítették tovább a  többi tartományban élő magyarok jogait). Mioara Anton viszont arra mutat rá, hogy a  szovjet vezetők tanácsára megalapított MAT nemcsak a  nacionalizmus lehetséges újjáéledése szempontjából aggasztotta a  román hatóságokat, és keltett reménységet az  autonómia kiterjesztésére a  magyar kisebbségben, hanem gyakorlatilag újranyitotta az  erdélyi kérdést a  román–magyar államközi kapcsolatokban is. 472 Bár az  utóbbi körülmény ténylegesen csekély relevanciával bírt, a  MAT fennállásának kétségkívül volt szimbolikus jelentősége is: egy többéves időszakra megjelenítette a  székelység különállását, még ha nem is állami szinten, hanem csupán egy centralizált diktatúra egyik közigazgatási egységeként. A  korábbi  –  és későbbi  –  időszakhoz képest, amikor egyáltalán nem jöhetett szóba az  „etnikai alapú területi önkormányzat”, ez  mindenképp látványos különbség volt.

			Ennek a  különállásnak, illetve magának az  autonómiának a  korlátait  –  és pers­pektíváját is  –  jól jelzi egyrészt az  a  tény, hogy sosem került sor az  ­1952-es­ alkotmányban is előirányzott tartományi statútum elfogadására, 473 másrészt az, hogy nem jelenhetett meg a  MAT-ról szóló, Keszy-Harmath Sándor által szerkesztett monográfia sem. 474 De a  központból irányított tervgazdálkodás keretei között nem nyílt mód átfogó regionális fejlesztésre sem. Jóllehet a  helyi elit az  ­1950-es­ évek végén megpróbálkozott egy ilyen tervezet kidolgozásával, a  tartománynak inkább alárendelt szerep jutott az  országos gazdaságfejlesztési programokban. 475

			A fokozatosan egyre „nemzetibbé” váló román kommunizmus még az  ilyen korlátozott autonómiát sem tolerálhatta sokáig. A  tartományt ­1960-ban­ átszervezték  –  a  történelmi Háromszéket leválasztották róla, helyette pedig román többségű területekkel egészítették ki  –,  és új nevet is kapott: Maros-Magyar Autonóm Tartomány (a  továbbiakban: M-MAT) lett. Ráadásul a  már csak alig több mint ­61%-ban­ magyarok lakta tartomány 476 vezetésében is megnőtt a  román nemzetiségű személyek száma. ­1961-ben­ mind a  marosvásárhelyi, mind pedig a  tartományi első titkár posztjára román funkcionáriusokat neveztek ki, amit később további személycserék követtek. 477

			Az új társadalompolitikai koncepció már az  ­1960-as­ évek közepétől a  nemzeti kisebbségeket is integráló „szocialista nemzet” lett, a  területi elkülönülés és a  kollektív jogok helyébe pedig a  homogenizáció elve lépett. 478 ­1968-ban, a  tartományi rendszer megszüntetésével együtt az  M-MAT-ot is felszámolták, és bár a  megyék vissza­állításának előkészítésekor felmerült egy „nagy székely megye” kialakítása, valamint az  egykori Háromszék beolvasztása Brassó megyébe, végül két magyar többségű (Hargita és Kovászna) és egy „részben magyar” megye (Maros) jött létre a  történelmi Székelyföld területén. 479 Az  új megyei elitcsoportok kezdetben szintén rendelkeztek bizonyos mozgástérrel, és támogathatták a  helyi magyar kulturális élet fejlődését, de a  „székelyföldi” keretek kiiktatásával a  megyékhez kötődő helyi identitás, a  „hargitaiság” és a  „kovásznaiság” építése került előtérbe. 480 Nicolae Ceaușescu egyre erőteljesebben kibontakozó „homogenizációs” politikája végül  –  Erdély korábban magyar jellegű városainak elrománosodását-elrománosítását követően  –  a  Székelyföldet is elérte. 481 A  „sokoldalúan fejlett szocialista társadalom” koncepciója ugyanis nemcsak a  modernizációt és a  társadalmi különbségek megszüntetését jelentette, hanem hosszabb távon egységes  –  román identitású és nyelvű  –  lakossággal is számolt, megvalósítása így a  magyar intézményrendszer fokozatos leépítését és elrománosítását vonta maga után a  magyar többségű megyékben is. A  továbbra is Bukarestből koordinált, de a  korábbiakhoz képest intenzívebb helyi fejlesztéseknek 482 is volt egy ilyen (mellék)hatásuk: az  erőltetett iparosítás és urbanizáció következtében a  régió városaiban  –  különösen Marosvásárhelyen  –  érezhetően nőni kezdett a  román nemzetiségű lakosok aránya és társadalmi súlya. 483 A  romániai  –  és benne a  székelyföldi  –  magyarság közösségként való felszámolását csak Ceaușescu diktatúrájának ­1989  végi, a  közép- és kelet-európai államszocialista rendszerek bukásának kontextusában bekövetkezett gyors összeomlása tudta megállítani.

			4.  ábra: A  Maros-Magyar Autonóm Tartomány a  Román Népköztársaságban

			Forrás: Scînteia, ­1960.  december ­25.

			Székelyföldi autonómia vagy székely nemzetépítés? 
A  székely önrendelkezés ­1989  után

			A romániai diktatúra bukása nemcsak a  nemzeti kommunista rezsim végét jelentette, hanem az  Erdélyben egyre nyomasztóbbá váló román nemzetállam-építés átmeneti megtorpanásával is járt. 484 A  magyar kisebbség vezetői abban bíztak, hogy az  új, még körvonalazódó demokratikus viszonyok közepette a  romániai magyarság nemzeti egyenjogúságra tehet szert. 485 Az  általános eufória és a magyar-­román egymásra találás azonban csak néhány hétig tartott: egy sor incidens, majd az  ­1990.  márciusi marosvásárhelyi etnikai konfliktus 486 és annak kezelése világossá tette, hogy a  régi-új román hatalom továbbra is elutasítja a  kollektív kisebbségi jogokat. 487 Az  ilyen jellegű igényeket  –  főképp pedig az  autonómiára vonatkozó magyar követeléseket 488  –  a  román politikai és értelmiségi elit, valamint a  köz­vélemény túlnyomó része az  ország integritásának veszélyeztetéseként és a  magyar revizionizmus megnyilvánulásaiként értelmezte, és ekképp is viszonyult hozzájuk. Az  ­1991  végén elfogadott új román alkotmány első szakaszába ismét bekerült az  „egységes és oszthatatlan nemzetállam” fogalma, a  szélsőséges román nacionalisták pedig rendre az  erdélyi és főképp a  székelyföldi magyarok románellenességével és szeparatizmusával riogattak. 489

			Ebben a  kontextusban a  romániai magyarság politikai képviseletét ellátó Romániai Magyar Demokrata Szövetség (a  továbbiakban: RMDSZ) az  önrendelkezés érvényesítésének erőltetése helyett 490 a  fokozatos reformok útját választotta, és egyfajta „párhuzamos társadalomépítésbe” kezdett. Ez  a  koncepció egyszerre foglalta magában a  többségi (román) társadalomba való integrációt és a  tőle való, bizonyos mértékű elkülönülést – mindezt az  RMDSZ a  román hatalommal kötött kompromisszumok sorával és kormányzati szerepvállalásaival érvényesíti. A  Kiss Tamás által „aszimmetrikus akkomodációként” leírt jelenség 491 azt takarja, hogy a  szövetségnek ugyan gyakorlatilag fel kellett adnia az  autonómiatörekvéseket, ám komoly eredményeket is kieszközölt. A  „romániai magyar társadalom” természetesen messze nem független a  román közegtől  –  a  nemzetállami kereteken belül ez  nem is lehetséges  –,  és gazdasági, társadalmi, politikai, kulturális és egyéb szempontból is  ezer szállal kötődik hozzá. Az  állami struktúrákon belül és mellett kiépült magyar intézményrendszer azonban lehetővé teszi a  magyar kisebbség etnokulturális reprodukcióját. Különösen érvényes ez  a  székelyföldi megyékben, amelyek kiterjedt magyar oktatási és kulturális intézményhálózattal rendelkeznek, a  magyar választók pedig többnyire magyar nemzetiségű parlamenti képviselőket, valamint magyar többségű helyhatósági (önkormányzati) testületeket és vezetőket választanak. A  decentralizáció előrehaladtában és az  anyanyelvhasználati és egyéb kisebbségi jogok érvényesülésében ugyanakkor nagy szerepe volt Románia euroatlanti integráció melletti elköteleződésének, ami ­2007-ben­ az  ország uniós csatlakozásához vezetett.

			A székelyföldi helyi hatalom tartós birtoklása és a  kisebbségi magyar intézményrendszer létrehozása egy olyan berendezkedés  –  Tánczos Vilmos megfogalmazásában „kettős hatalmi szerkezet”  –  létrejöttéhez vezetett a  magyar többségű megyékben, 492 amelyet egyszerre több oldalról is bírálnak. A  román nacionalisták a  román nemzetállami eszme csorbulásaként értelmezik az  ­1990  óta kialakult székelyföldi helyzetet, és a  helyi románság elnyomására és asszimilációjára panaszkodnak. A  „számbéli kisebbségben élő” románok képviseletében fellépő szervezetek általában az  – elfogadhatatlan  –  „etnikai alapú területi autonómia” 493 de facto megvalósulásaként értelmezik az  RMDSZ „székelyföldi etnokráciáját”, ami Magyar­ország folyamatos revizionista törekvéseivel együtt komoly fenyegetést jelent Románia területi integritására. 494 Különféle beadványaikban, emlékirataikban, kiadványok sorában és számos parlamenti interpellációban arra figyelmeztetnek, hogy Hargita és Kovászna megyében „megszűnt a  román állam tekintélye”, 495 a  régió pedig úgy működik, mint egy „állam az  államban, himnusszal, zászlóval, címerrel”. 496

			5.  ábra: A  ­2000-ben­ helyreállított Vasszékely szobra Székelyudvarhelyen (2016)

			Forrás: a  szerző felvétele

			A román vészjelzések ellenére azonban a  „helyi magyar hatalomnak” komoly határokat szab a  román állam szerkezete: a  központi hatóságok, különösen a  prefektúrák, illetve a  karhatalom működése, továbbá például a  pénzforrások elosztása csak korlátozott önkormányzatiságot tesz lehetővé. 497 Épp erre hivatkoznak a  román nyilvánosságban többnyire „radikálisként” emlegetett magyar csoportok, amelyek keveslik az  elért eredményeket, és tulajdonképpen az  önrendelkezés eszméjének elárulásával vádolják az  RMDSZ-t. Az  ­1990-es­ években ugyanis az  autonómia kiemelt célként fogalmazódott meg az  RMDSZ-en belül, 498 ám a  különféle kormánykoalíciókban való részvétellel 499 lekerült a  napirendről. A  szövetség által szorgalmazott kisebbségi törvényt (benne a  kulturális autonómiával) 500 és a  magyar közösségek számára kedvező közigazgatási reformot (benne egy magyar többségű székelyföldi fejlesztési régió kialakításával) pedig azóta sem sikerült keresztülvinni. 501

			Az ­1989-es­ fordulat óta ismét jelentkező, de az  ­1990-es­ évek végén háttérbe kerülő romániai magyar autonómiatörekvésekben 502 az  RMDSZ ellenzékének intézményesülése jelentett újabb változást a  ­2000-es­ évek elején. Az  Erdélyi Magyar Nemzeti Tanács (majd az Erdélyi Magyar Néppárt) és a  Székely Nemzeti Tanács (SZNT) megalapítása után  –  Románia EU-s integrációjának kontextusában  –  az  auto­nómia követelése visszatért a  romániai nyilvánosságba. Az  ­1918  végén Budapesten megalakult történelmi Székely Nemzeti Tanácsra saját elődjeként hivatkozó 503 SZNT ­2004-ben­ fogadta el autonómiastatútumát. Ez  a  Csapó I.  József volt RMDSZ-es­ szenátor által az  ­1990-es­ években kidolgozott, a  „belső önrendelkezés elvéből” kiinduló tervezetből született, és részletesen szabályozza az  elképzelt auto­nóm régió működését. A  statútum ­1.  szakaszának első két pontja kimondja, hogy:

			„1.  Történelmi azonosságának kifejezéseként, polgárai esélyegyenlőségének biztosítása érdekében, a  magyar nemzeti önazonosság védelmében, Székelyföld lakossága önkormányzati közösséggé alakul. ­2.  Székelyföld közigazgatási rendje a  földrajzi, gazdasági, társadalmi és kulturális körülményekre, lakosságának arra a  történelmi óhajára épül, hogy autonómiát biztosítsanak számára.”

			A tervezet közel ­130  szakaszban ismerteti a  Székelyföld („Terra Siculorum/Ținutul Secuiesc”) kiterjedését, az  autonómia szerkezetét és működését, 504 a  nemzeti/országos/regionális kötődésekkel párhuzamos helyi identitások továbbélését figyelembe véve pedig felelevenítené és integrálná a  hagyományos székeket. A  közel ­10  ­000  km2  területű, több mint ­800  ­000  lakosú (akiknek több mint háromnegyede magyar) régió 505 létrehozására irányuló törvényjavaslatot a  román parlament elé is beterjesztették, ám az  érdemi vita nélkül elvetette  –  mint az  „alkotmány első szakaszával ellentétes” kezdeményezést. Az  SZNT ezért ­2006–2008  között egy „nem hivatalos népszavazást” is lebonyolított a  Székelyföldön, amelyen a  közel ­400  ­000  szavazatra jogosult személyből több mint ­200  000-en vettek részt, többségük (több mint ­99%) pedig támogatta az  autonómiát. Noha az  SZNT nyilatkozata szerint „[a] népszavazás eredménye egyértelműen igazolja: a  székely nép, Székelyföld polgárai élni akarnak az  önrendelkezés jogával, és ennek alapján határozottan igénylik Székelyföldnek, mint autonóm közigazgatási régiónak törvény általi létrehozását”, az  akciót a  román kormányzat a  törvényjavaslathoz hasonlóan figyelmen kívül hagyta.

			Az autonómiatervezeteket viszont nem csak román részről érték kritikák. Például Varga Attila RMDSZ-es­ képviselő és alkotmányjogász 506 úgy vélte, hogy a  törvénytervezet benyújtása kompromittálta és „mitikus céllá” tette az  autonómia gondolatát, ellehetetlenítve a  vitát a  román partnerekkel. 507 Szerinte a  Csapó-féle javaslat  –  több más elképzeléshez hasonlóan  –  abból a  szempontból is téves, hogy a  nemzetállami felfogást tükrözve tulajdonképpen egy „székelyföldi nemzetállamot” valósítana meg a  román egységes nemzetállamon belül. 508 Mások azt is kifogásolják, hogy az  autonómiatervek szerzői túl keveset foglalkoznak a  régió viszonylagos elmaradottságával, az  elvándorlással és a  helyi interetnikus kapcsolatokkal, és hogy a  román aktorokkal való egyeztetésre sem kerül sor. 509

			A román ellenállás dacára azonban az  SZNT folytatta a  székelyföldi nemzet­építést, és  –  ahogy arra Patakfalvi-Czirják Ágnes is rámutatott  –  fokozatosan a  „virtuális államiság” egyre több elemével próbálja felruházni a  tervezett régiót. 510 Az  ­1921-ben­ megkomponált „székely himnusz” mellé ­2004-ben­ megalkotta a  kék-arany színű, napcsillagos-holdas „székely zászlót” és címert, amelyeket ­2009-ben­ a  Székelyföld jelképeinek nyilvánított, bevezette  –  és minden év március ­10-én rendszeresen megtartja  –  a  régió ünnepének szánt „Székely Szabadság Napját”, 511 és létezik már székely bélyeg, valamint „SIC”-gépkocsijel is. A  székely autonómia melletti mozgósítást szolgálják az  olyan akciók is, mint a  „Székelyek Nagy Menetelése” 512 vagy az  őrtüzek, 513 de a  regionális identitás erősítéséből az  RMDSZ helyi vezetői is kiveszik a  részüket, például a  Székely Vágta 514 támogatásával, továbbá olyan kiadványok finanszírozásával, mint a  Székelység története oktatási segédkönyv 515 vagy a  háromkötetes Székelyföld története című reprezentatív szakmunka. 516 Mindez a  nemzeti vagy regionális önrendelkezés tipikus megnyilvánulásának tekinthető, még ha az  RMDSZ és az  SZNT is egyaránt elzárkózik mind a  szeparatizmustól, mind pedig a  székelységet önálló nemzetként meghatározó koncepciótól. 517

			Az utóbbi viszont nem idegen azoktól a  radikálisabb csoportoktól, amelyek a  székelységet  –  a  magyaroktól is megkülönböztetett  –  önálló, a  szkíta–hun származás és az  őshonosság tudatára építő nemzeti közösségként fogalmazzák meg. Ilyen hangok már az  ­1990-es­ évek elején feltűntek, 518 de később, az  ezredforduló utáni autonomista mozgalmon belül kaptak új lendületre. Az  utóbbiak közül például Borsos Géza, az  SZNT egyik vezetője a népeknek a nemzetközi jogban is elismert önrendelkezési jogára hivatkozik:

			„A történelem során a  székelység mindég is székely népként, székely nemzetként határozta meg önmagát, Székelyföldet pedig a  »mű országunk«-ként 519 nevezte meg. Utoljára ­1918-ban, a  Székely Nemzeti Tanács akkori alakulásakor tette ezt egyértelművé. Ennek a  stratégiának megfelelő fogalmak: »székely nép«, »székely nemzet«, népek önrendelkezési joga, társnemzet, szövetségi állam stb. Fő jellegzetessége, hogy a  magát népként meghatározó közösség ön­akaratából táplálkozó és önerejére támaszkodó egységes fellépéssel próbálja célját, területi önigazgatását, függetlenségét elérni.” 520

			A székelység önállóságának hívei a  román állam mellett azokat is bírálják, akik a  kisebbségi jogérvényesítés útját választották, továbbá akik a  székelyekre a  magyarság egyik alcsoportjaként tekintenek. 521 Hasonló logikára támaszkodhatott az  a  kezdeményezés is, amellyel ­2017-ben­ a  „Székely Világszövetségnek” nevezett szervezet a  székelység magyarországi nemzeti kisebbségként való bejegyzését próbálta meg elérni. Az  USA-ból működő csoport vezetője szerint ugyanis ha más országokban, sőt az  ENSZ-ben­ is elfogadják a  székelyeket „őshonos népcsoportként”, az  nemcsak az  autonómia, hanem „az önrendelkezés kinyilvánítása, a  függetlenedés felé” is utat nyithat. 522 A  kísérlet azonban elbukott: az  MTA TK Kisebbségkutató Intézete, amelytől az  illetékes hatóságok szakmai állásfoglalást kértek, a  székelyeket az  „etno­kulturális értelemben vett modern magyar nemzet részeként” határozta meg, megállapítva, hogy „[a] magyarországi nemzetiségként való hivatalos elismertetés objektív és törvényi feltételei tehát nem állnak fent”. 523

			6.  ábra: A  Székelyek Nagy Menetelése (2013.  október ­27.)

			Forrás: Albert Levente felvétele

			Ezek a  (külön)vélemények, csakúgy, mint a  még radikálisabb felvetések 524 azonban nem tudnak versenyre kelni az  SZNT, az  RMDSZ vagy akár az  Erdélyi Magyar Néppárt (újabban az  Erdélyi Magyar Szövetség) autonomista, illetve regionalista diskurzusaival, amelyekhez képest marginálisnak számítanak. Igaz, még az  autonomista „fősodor” is meglehetősen féloldalas, hiszen a  román pártok változatlanul elzárkóznak a  kérdés megvitatásától. Az  SZNT kezdeményezésein túl nem sikerült a  fejlesztési régiók átrajzolása sem, ami során az  RMDSZ szak­emberei és a  nyilvános vitába bekapcsolódó értelmiségiek az  Európai Unió által kínált keretek között  –  és az  EU „nyelvén”  –  fogalmazták meg a  térség modernizációját az  etnoregionális törekvésekkel ötvöző elképzeléseket, mintegy folytatva az  immár százéves hagyományt. 525 A  román politikai elit részéről szinte egyöntetű ellenkezés fogadta az  RMDSZ ­2014-ben­ közzétett, a  dél-tiroli autonómiát mintául vevő tervezetét is, 526 és a  parlamentben is rendszeresen leszavazzák az  időnként újra és újra benyújtott autonómia-törvényjavaslatot.

			Az egységes román nemzetállam doktrínájának hívei mindeközben az  Európai Unióban az  utóbbi évtizedekben felmerült problémákra is hivatkozhatnak. A  bevándorlás következtében kialakult társadalmi feszültségek, illetve a  szeparatista jelenségek erősödése (például Katalónia, Skócia vagy Belgium esetében) ugyanis látszólag mind a  kollektív kisebbségi jogok és az  autonómia biztosítása ellen szólnak. Ezen túl a  székelyföldi magyar autonomista mozgalmat sokan még ma is a  „hagyományos” magyar revizionizmus aktuális megnyilvánulásaként értékelik, 527 noha a  különféle szeparatista és autonomista csoportoktól (pl. ETA, IRA stb.) eltérően a  székelyföldi önrendelkezés hívei kitartanak a  békés eszközök mellett. 528 Ennek alternatívája  –  az  erőszak  –  pedig egyelőre csak fikciós művek lapjain bukkant fel. 529 Pedig a  „belső önrendelkezést” 530 biztosító székelyföldi autonómia kétségkívül nagy­mértékben hozzájárulhatna a  romániai magyarság közel felét magában foglaló székelyföldi magyar közösség helyzetének méltányos rendezéséhez. Annál is inkább, hogy a  régió  –  ahogy Bodó Barna megjegyzi  –  kiterjedésével és népességével még független államokat is megelőz Európában (például Máltát, Ciprust vagy Luxemburgot), és besorolható lenne az  Európai Unió NUTS-2  szintű régiói közé. 531 A  székely megyék azonban továbbra is az  ­1998-as­ törvényi szabályozást követően Gyulafehérvár székhellyel létrehozott és alig ­30%-ban­ magyarok által lakott „Központi Régióhoz” (Regiunea Centru) tartoznak, még ha román politikusok részéről időnként fel is merül, hogy az  egyes megyéket akár különböző fejlesztési régiókba is be lehetne osztani. 532 Ez  megbontaná az  ország közepén lévő „magyar tömböt”  –  mint ahogy arra már többször is volt példa Trianon után 533  –,  ami az  asszimiláló nemzetállam mechanizmusával kezelné a  „székelyföldi szeparatizmus” kihívását.

			Az utóbbi évtizedben a  székely önrendelkezés kérdése annyiban változott, hogy jóllehet már Romániának sem kell megfelelnie az  euroatlanti csatlakozáshoz kapcsolódó elvárásoknak, az  uniós fórumokon egyúttal új lehetőségek is nyíltak a  kisebbségi jogérvényesítés előtt. Igaz, ezek megragadása nem egyszerű az  alapvetően nemzet­államokra épülő  –  így a  nemzeti kisebbségek kollektív jogai iránt kevésbé elkötelezett  –,  továbbá számos strukturális problémával küszködő EU-ban. De ­2010  után új helyzetet teremtett a  Fidesz–KDNP nemzetpolitikája is. Noha a  külhoni magyar közösségek autonómiája erőteljes támogatást élvez a  kormányzati diskurzusban, a  magyarországi könnyített honosítás és a  kettős állampolgárság tömeges felvétele inkább egy másik irányba mutat. A  ­2010  utáni intézkedések ugyanis elsősorban a  határon túli magyarok egyéni és magyarországi emancipációját és integrációját könnyítik meg, Budapest egyre nagyobb összegű célzott támogatásai pedig szintén a  Magyarországhoz való kötődés szorosabbra húzását szolgálják. Úgy tűnik, hogy az  a  transzszuverén nemzetépítés, 534 amelyet az  egymást követő Orbán-kormányok a  „nemzet határokon felüli újraegyesítése” 535 jegyében folytatnak, nemcsak Bukaresttel 536 és a  magyarság romániai integrációjával kel versenyre, hanem a  román nemzetállamiság falaiba ütközve egyébként is gyengülni látszó székelyföldi autonomista mozgalom erejét is visszafogja.

			Tanulságok

			A székely önrendelkezés vagy legalábbis valamilyen székely különállás eszméje végig­húzódott a  Székelyföld ­19–20.  századi történelmén. Ám míg a  dualista Magyarországon a  székelyföldi magyar lakosság megelégedett a  regionális identitás megőrzésével és ápolásával, valamint a  helyi modernizációs törekvésekkel, a  történelmi államkeretek széthullása az  I.  világháború végén indokolttá tette a  székely önállóság felelevenítését. Noha ez, számos más kérészállamhoz hasonlóan, egyfajta kényszermegoldásként merült fel az  idegen  –  jelen esetben a  román  –  hódítással szemben, ­1918/1919  fordulóján úgy tűnhetett, hogy a  háború lezárásának egyik meghatározó ideológiai alapvetése, a  wilsoni „népek önrendelkezésének elve” legitimálhatja ezt a  törekvést. A  Magyarország területi integritásának megőrzésére törekvő központi és helyi magyar elitek tanácstalansága és erőtlensége, valamint az  ellenérdekelt román fél gyors és határozott fellépése következtében azonban az  önálló székely állam megalapítása végül elmaradt, és a  párizsi békekonferencia során is inkább más szempontok érvényesültek. A  székely önrendelkezés ettől kezdve  –  a  II.  világháború végéig  –  a  revízió és a  Románián belüli autonómia közötti skálán fogalmazódott meg. Noha az  utóbbit is gyakran átmeneti megoldásként képzelték el a  revízió megvalósulásáig, a  tényleges helyi önkormányzatra szinte mindenki a  székely(földi magyar) közösség megmaradásának elengedhetetlen biztosítékaként tekintett. Intézményesülésére azonban csak a  II.  világháború után, egy néhány éves időszakban  –  a  MAT (és részben az  M-MAT) kialakításával  –  került sor, mégpedig a  kommunista diktatúra alatt. Az  ­1989  végi romániai fordulat után az  önálló székely állam létrehozása  –  különösen egy másik ország közepén  –  továbbra sem tűnik életszerűnek, az  Európa más részein sikerrel alkalmazott autonómia viszont népszerű elképzelésként és mozgósító jelszóként került vissza a  helyi magyar nyilvánosságba. A  román közbeszédben azonban olyan „mumusként” jelenik meg, amivel csak ijesztgetni lehet a  közvéleményt, de tárgyalni nem lehet róla. A  diktatúra bukása óta eltelt több mint három évtizedben így sem a  területi autonómiára, sem a  regio­nalizációra, illetve a  – korszakban valamilyen formában végig jelen lévő  –  gazdaság­fejlesztésre irányuló romániai magyar elképzeléseket nem sikerült összhangba hozni a  román nemzetállam-építéssel. Ez  hozzájárulhatott a  magyar nemzetpolitikai stratégia módosulásához, amely ­2010  után már elsősorban nem az  autonóm keretek létrehozására, hanem a  közvetlen  –  és Budapest-központú  –  nemzetépítésre irányul a  Székelyföld vonatkozásában is.

			 “The Creation of a Neutral Szekler State Is a World Imperative.” The Concept of the Szekler Republic and the Question of Szekler Self-Determination from 1918 until the Present

			The study presents the attempt to create an independent state in the Szekler region of Transylvania in the period of the dissolution of Austria–Hungary. Although it did not succeed in the end – there was not even a proclamation of independence – and Szeklerland, together with the Eastern counties of the Hungarian Kingdom became part of Greater Romania, the intent of regional self-determination remained an important component of the local people’s consciousness. In the introduction, the author overviews the roots of regional identity, from the colonisation of the region in the Middle Ages until the end of WW1. Then, he describes the chaotic events when – after the military defeat of the Dual Monarchy – the Hungarian and Romanian national movements were trying to achieve their goals, usually at each other’s expense. This led to a race of concepts about Transylvania’s future. One of these was Árpád Paál’s, a local Hungarian official, plan on the independent Szekler Republic. In this context, the author analyses Paál’s memorandum in which he outlined the idea and functioning of Szekler self-determination. We shall see that this concept was a desperate endeavour to avoid assimilation into the Romanian nation state, in which the author tried to use both the Wilsonian idea of national self-determination and local traditions as ideological tools. In spite of Paál and his colleague’s failure, their idea gradually developed into the core of local (Szekler–Hungarian) movement for autonomy. Moreover, it was the source of many other regional concepts of Hungarian autonomy from the interwar period through the peculiar form of autonomy during the communist dictatorship all the way to the present. The author presents the latter in the final part of the study.

			






III.  Szlovjákok, cipszerek, huculok, bolsevikok. Megvalósult és elképzelt 
kisállamok Északkelet-Magyarországon

			Eperjesi utcarészlet (1912)

			Forrás: Fortepan / Magyar Földrajzi Múzeum / Erdélyi Mór cége

			


Janek István

			Dvortsák Viktor álma, a  Kelet-Szlovák Népköztársaság létrejötte és utóélete

			[image: ]

			Kik azok a  szlovjákok? Egy identitásépítés kísérletének története

			A Kelet-Szlovák Népköztársaság (vagy miként a  korban hívták: Szlovák, illetve „Tót” Népköztársaság vagy Szlovják Népköztársaság) ­1918-as­ kikiáltásának megértéséhez egészen a  ­19.  század második feléig kell visszanyúlni. Ekkor jelent meg ugyanis az  első irodalmi mű, amely a  keletszlovák mozgalom egyik alapját képező nyelvjárásban, vagyis sárosi szlovák dialektusban íródott. 537 A  sárosi szlovák nyelvjárás (szlovákul šariščina) elsősorban hangzása és szókészlete alapján tért el a  ­19.  század utolsó harmadára irodalmi nyelvvé alakult középszlovák nyelvjárástól. A  šariščinát a  szlovák és a  magyar nyelvészeti szakirodalom a  keletszlovák dialektusokhoz sorolta, amelyekbe beletartozott a  szepesi, abaúji és zempléni szlovák nyelvjárás is. 538 Ebben a  nyelvjárásban a  ­19.  század második felétől a  magyar kormány támogatásával jelentek meg tankönyvek és vallásos kiadványok, 539 sőt még egy magyar nyelvű nyelvtani összefoglaló is született Urbán Adolf hanusfalvi lelkész és iskolaszéki tanácsos tollából a  Sárosi tót nyelvtan vázlata címmel. 540 A  Horthy-korban alkotó miniszteri tanácsos, Kászonyi Ferenc szerint e  nyelvjárás egyfajta átmenetet képezett a  szlovák, a  lengyel, a  kárpátaljai ruszin és az  ukrán nyelvek között, és a  történelmi Magyarország északi és északkeleti régiójában, Abaúj-Torna, Zemplén, Ung, Szepes, Sáros vármegyékben volt honos. 541

			A ­20.  század elején a  sárosi keletszlovák nyelvjárást beszélők elsősorban nyelvükben különböztek a  nyugatszlovák régióban élő szlovákságtól, saját magukat pedig szlovjáknak nevezték. Ráadásul a  kelet-felvidéki vármegyék nem tudtak olyan, a  szlovák nemzeti mozgalom törekvéseivel azonosuló szlovák intelligenciát kitermelni, mint a  nyugati megyék, ezért is hívták Štúrék ezt a  területet a  szlovák nemzeti gondolat temetőjének. 542 Ezekben a  vármegyékben is létezett szlovák intelligencia, de tagjai nagyrészt magyar érzelműek és a  magyar államhoz voltak hűek, és nem keresték a  kapcsolatot a  cseh irányba politizáló szlovák elittel. Ebből kifolyólag az  önálló „szlovják” (szlovákul slovjak) identitás kialakításában rejlő potenciál a  ­19.  század utolsó harmadától a  magyar kormány figyelmét is felkeltette. Budapest ugyanis a  szlovják dialektus erősítésében felismerte a  szlovák nyelv megosztásának lehetőségét, a  magyar államhoz lojálisabb regionális elit támogatása pedig az  öntudatosodó szlovák nemzetépítés gyengítésével is kecsegtetett. A  szlovják identitás kialakulásához nagyon fontos volt az  a  terület, ahol a  szóban forgó keletszlovák nyelvjárást beszélők laktak, mivel ez  a  térség sajátos kultúrával rendelkezett, amelyet a  szlovák, ruszin, német és magyar kölcsönhatások jellemeztek. A  felső-magyarországi régió politikai, társadalmi, gazdasági, kulturális és nemzetiségi realitása a  térségnek mindig sajátos arculatot adott. 543 Például a  szlovjákok által is lakott Sárosban négy nemzetiség és öt vallás keveredett egymással. A  községek nyelvi fejlődése területén egyes települések esetében kiemelkedő jelentőségű volt, hogy éppen milyen nemzetiségű és felekezetű pap került oda, mert ez  a  körülmény akár évtizedekre is meg tudta határozni a  falu lakói identitásának alakulását. 544

			A ­19.  és ­20.  század fordulójára a  keletszlovák nyelvjárást az  írásbeliség kialakítása felé terelő személyek olyan papok és tisztségviselők lettek, akik akár meggyőződésből, akár egzisztenciális okokból a  magyar nemzeteszme hirdetőiként léptek fel, és a  régió szlovákságát, vagyis az  általuk szlovjákként nevezett népességet minél erősebben a  magyar kultúrához és politikához kívánták közelíteni. Közéjük tartozott Répászky József  545 enyickei plébános, akinek kezdeményezésére az  ­1860-as­ években a  kelet-felvidéki megyék néhány iskolájában bevezették a  keleti szlovák nyelvjárást, amivel megnyílt az  út az  önálló szlovják nyelv kialakulása előtt. 546 A  ­20.  század eleje a  keletszlovák írásbeliség nyitánya lett. Az  érintett vármegyék vezetőinek nem kellett nemzetiségi ellenállással és mozgalmakkal számolniuk, hiszen a  helyi, szűk szlovák értelmiségi réteg nagy része elmagyarosodott, és még a  nyugati területeken élő szlovák vezetők sem mutattak túlzott érdeklődést e  területek iránt. 547

			A mozgalom Semsey Boldizsár, Sáros megyei főispán támogatásával saját lapot is indított Naša Zastava (Zászlónk) néven, amelynek első száma ­1907.  október ­27-én jelent meg Eperjesen. 548 A  lap a  régió szlovák lakosságát következetesen szlovjáknak nevezte. Kezdetekben Zsebráczky Géza bártfai plébános volt a  mozgalom egyik kiemelkedő ideológusa. 549 A  lap főszerkesztője Dessewffy István politikus és földbirtokos, míg segítője ­1916-tól Dvortsák Viktor 550 lett, aki már ­1906-ban­ felvetette a  sajátos, a  Felvidék/Felső-Magyarország nyugati és középső régióiban élő szlovákoktól etnikailag elkülönülő keletszlovák nemzet gondolatát. Ezzel a  magyar kormányzat tudatába az  úgynevezett „szlovják nemzetkoncepció” megalkotójaként került be, és a  szlovják nyelv egyik legfőbb ideológusává vált. 551 Dvortsák a  Naša Zastava oldalain és könyveiben már ­1918  előtt is folyamatosan amellett érvelt, hogy a  nyugati és keleti szlovákság két különböző nemzet. Ezt tetézve azt állította, hogy a  keleti szlovákok büszkén vallják magukat magyarnak, s  mind öltözetükben, mind kultúrájukban a  magyarságot tekintik modellnek. Véleménye szerint „a sárosi tótságot” 552 „úgy nyelvi, mint faji tekintetben el kell választani a  magyarság északnyugati vármegyéiben lakó tótoktól”. 553

			1.  ábra: A  Naša zastava szlovják lap egyik ­1908-as­ száma

			Forrás: https://content.slovakiana.sk/fileserver/public/doid=doid-5th6/content/pdf/_P.pdf

			1918  novemberében a  Felvidéken a  keleti és nyugati részeken élő szlovákok etnikai különbözőségének eszméje politikai és államjogi dimenziót kapott. Ezt a  nyelvi és kulturális különállást, valamint a  magyar kultúrához való kapcsolódási viszonyt sok korabeli magyar politikus támogatta, így többek között Jászi Oszkár, majd később Bethlen István és Teleki Pál is, 554 ami nemcsak az  ­1918-as­ összeomlás alatti kísérletekben, hanem később a  különféle revíziós elképzelésekben is megnyilvánult.

			Csehszlovákia létrejötte és a  szlovják törekvések ­1918  végén

			Bár Csehszlovákia ­1918.  október ­28-án alakult meg, az  új ország határai még képlékenyek voltak. ­1918.  október ­30-án, az  északnyugat-felvidéki Turócszent­mártonban a  szlovákság politikai képviselete megalakította a  Szlovák Nemzeti Tanácsot (a  továbbiakban: SZNT), és elfogadta a  Szlovák Nemzet Deklarációját, amelyben kinyilvánította együttélési szándékát a  cseh nemzettel, elutasította a  magyar állam fennhatóságát, és kijelentette, hogy „a Magyarország határain belül élő cseh–szlovák nemzet nevében egyedül az  SZNT jogosult nyilatkozni és eljárni”. 555 Károlyi Mihály ­1918.  október ­30-án táviratot küldött az  SZNT-nek, amelyben közös együtt­működést ajánlott a  jövőre vonatkozóan. 556 Károlyi a  teljes belügyi, oktatási, gazdasági kormányzati hatalmat felajánlotta az  SZNT-nek­ a  felső-magyarországi szlovák többségű járásokban, az  úgynevezett „Tót Impérium” területén. 557 A  Cseh Nemzeti Tanácsnak és a  cseh politikusoknak azonban más elképzeléseik voltak. Supka Géza prágai magyar követ ­1918.  november ­7-én azt jelentette, hogy Csehszlovákia igényt tart Észak-Magyarország területére. 558 A  csehszlovák külpolitika irányítói, Edvard Beneš külügyminiszter és Tomáš Garrigue Masaryk a  Felvidék megszerzésében a  gyors katonai megoldásra helyezték a  hangsúlyt. A  csehszlovák vezetés átlátta, hogy a  legelőnyösebb tárgyalási pozícióba úgy kerülhetnek a  békekonferencián, ha birtokon belül vannak, ezért a  fait accompli politikáját alkalmazták. Velük szemben Dvortsák Viktor ­1918.  november ­2-án Eperjesen megalakította a  Kelet-Szlovák Nemzeti Tanácsot (a  továbbiakban: KSZNT), 559 amely a  keleti területek vonatkozásában nem ismerte el a  csehszlovák állam fennhatóságát. A  Dvortsák által vezetett eperjesi KSZNT a  magyar kormánynak küldött táviratában kijelentette, hogy a  turócszentmártoni SZNT-től is független, 560 s  „Magyarország északkeleti tótjai­nak” nevében tiltakozik a  „nyugati tótok illetéktelen gyámkodása ellen”. Egyúttal azonnali önállóságot kért „a keleti tót nép” számára. Politikai irányultságát a  következőképpen foglalta össze: „a keleti tót nép nyelvének, szabad érvényesülésének és fejlődésének jogát követelve hűséggel csatlakozik a  magyar nemzeti tanácshoz”. 561 A  táviratot Jászi Oszkárnak, a  nemzetiségek önrendelkezési joga előkészítésével megbízott tárca nélküli miniszternek küldték. Dvortsák és társai nagy reményeket fűztek Jászi Oszkár megoldási alternatíváihoz, így az  úgynevezett „Keleti Svájc”-koncepcióhoz, a  magyar kormánytól pedig anyagi támogatást reméltek. 562

			Dvortsák, a  wilsoni önrendelkezési elven fellelkesülve, elhatározta, hogy kezébe veszi az  irányítást. ­1918.  november ­4-én a  KSZNT arra szólította fel a  „szlovjákokat” (Slovjaci), hogy járják a  saját útjukat, a  nyugatiak nélkül. „Mindegyik nemzet megmozdult, mindegyik nemzet hangosan követeli a  maga jogait! Hát csak mi, keleti szlovjákok nem követeljük a  mi jogainkat? Hiszen mi is élni, mi is virágozni akarunk!” Dvortsák követeléseit a  Naša Zastava oldalain szlovják nyelven írta le:

			„Mi is meg akarunk maradni továbbra is szlovjáknak. […] Nézzétek csak, a  nyugati szlovákok már megmozdultak! De mi vajon hogyan bízhatnánk magunkat őreájuk? Rájuk, akiktől a  mi egész múltunk, egész kultúránk, nyelvünk annyira elválaszt bennünket. […] A  csehek, ez  a  legutolsó és legistentelenebb nemzet szeretné országunkat, szülőföldünket felosztani és  darabokra szabdalni. Szlovjákok! Keljetek fel, ébredjetek! El akarják orozni tőlünk ezt a  szent földet. […] Mindent megkapunk, amit követelünk, autonómiát kulturális, iskolaügyi, közigazgatási, politikai és igazságügyi vonatkozásban. Országunkban a  tót nyelvnek olyan pozíciója lesz, mint amilyen a  magyart megilleti! Hát mi egyébre van még szükségünk?” 563

			A kiáltvány a  nyugati és keleti szlovákok közötti kulturális, nyelvi és mentalitásbeli különbözőségekre apellált, miközben a  csehekről negatív hangnemben szólt.

			Dvortsák Viktor ­1918.  november ­14-én újabb levelet küldött Jászi Oszkárnak, amelyben újból kifejtette a  KSZNT elképzeléseit. A  minisztertől azt kérték, hogy az  eperjesi tanácsot tekintse a  „keleti szlovákok” érdekvédelmi képviselőjének. 564 Noha beadványára nem kapott választ, Dvortsák nem adta fel a  küzdelmet, és tovább szervezte és erősítette mozgalmát Eperjesen és a  Felvidék keleti részén.

			Jászi Oszkár kezdetben kitért a  keleti szlovákok ügyében való állásfoglalás elől, mivel nem vette komolyan Dvortsák kezdeményezését. Azonban néhány héttel később a  Milan Hodžával ­1918.  november ­25.  és ­30.  között zajló budapesti tárgyalások 565 során mégis felhasználta a  „szlovják” kártyát. Jászi itt mintegy fenyegetésként megemlítette, hogy a  keleti szlovákok nem akarnak Csehszlovákiához tartozni. Erről a  szlovák delegáció természetesen hallani sem akart, és arról tájékoztatta a  magyar felet, hogy a  keletiek nem illetékesek a  demarkációs vonal meghúzásának ügyében. 566 Hodža egységes nemzetként kezelte a  szlovákokat, és nem ismerte el a  keleti és nyugati szlovákok közötti különbséget. 567 Beneš végül megszakíttatta Hodža budapesti tárgyalásait, a  szlovák politikust és delegációját visszarendelte Prágába, kijelentve, hogy nekik soha nem is volt felhatalmazásuk a  tárgyalások megkezdésére. 568 A  cseh kormány célja Hodža tárgyalásaival csak időnyerés volt, mert ekkor még nagyon kevés katonai egység állt a  rendelkezésére.

			Az önálló Kelet-Szlovákia gondolata, Kelet-Szlovákia önrendelkezésének gondolata

			Jászi Oszkár az  ­1918.  december ­1-jei­ minisztertanácsi ülésen is érintette a  „szlovjákok” kérdését. Kifejtette, hogy Hodža a  keleti szlovákok különállását és önálló­ságát nem fogadta el, így ő nem tudott Dvortsákkal komolyan tárgyalni. Jászi emlékirataiban Dvortsák Viktor mozgalmáról így írt: „[…] Ismertem a  különböző szeparatisztikus mozgalmak keleti tót vezéreit, s  tudtam, hogy mögöttük komoly tömegek nem állnak […].” 569 Emellett a  miniszter a  szlovják mozgalom vezetőiben a  régi hatalom továbbélőit látta, és nem tekintette őket az  új, népi és helyi akarat demokratikus képviselőinek.

			Voltak, akik ezt később Jászi szemére vetették. Szviezsényi Zoltán gimnáziumi tanár a  Hogyan veszett el a  Felvidék című könyvében felrótta a  miniszternek, hogy nem karolta fel időben Dvortsák mozgalmát. Jászi  –  írta  –  „[…] azonban a  tótok (Dvortsák) megbízottjának hetykén kijelentette, hogy az  eperjesi tanács nem képviseli a  tót közvéleményt, nincsenek reprezentáló tót nevei s  a  tótokat kizárólag Hodža, Dula, Šrobár stb. képviselik”. 570 A  miniszter ezt úgy értette, hogy a  keletiek között nincsenek olyan szlovák politikusok, akiket tömegek követnének, és a  politikai életben is lenne szavuk. Azzal is tisztában lehetett, hogy korábban a  szlovják mozgalom mögött a  magyar kormányzati politika állt a  szlovák nemzeti mozgalom mesterséges megosztásának céljával.

			Maga Dvortsák érezte, hogy az  idő nem neki dolgozik, ezért fokozta aktivitását, és december ­1-jére Iglóra szlovják népgyűlést hirdetett. Erre Jászi Oszkár minisztert is meghívta, ám ő elhárította a  részvételt. A  népgyűlésen a  keleti megyéket képviselők kifejtették, hogy tiltakoznak minden idegen beavatkozás ellen a  szlovjákok sorsát illetően. Új követeléssel is előálltak, amely már arról szólt, hogy „a béketárgyalásokon a  keleti tót népképviseletet nyerjen”, 571 Dvortsák pedig azt kérte, hogy a  magyar kormány hozzon létre egy külön minisztériumot a  keleti szlovákok ügyeinek kezelésére. Budapesten azonban csak ennyit írtak Dvortsák beadványára: „Tudomásul szolgál. Intézkedést nem igényel.” 572

			Jászi a  szlovják kérdés tisztázására Eperjesre küldte bizalmasát, Hauptman Ervin eperjesi születésű, szlovákul jól beszélő főhadnagyot, aki ­1918.  november ­27-e és december ­2-a­ között Eperjesen tartózkodott. 573 Jászi korábban gyakran járt Lesznai Anna Varannóhoz közeli, alsókörtvélyesi kúriájában, ahol számos felvidéki ismerősre tett szert, akiktől így első kézből szerezhetett információt az  eperjesi és a  kassai eseményekről. 574 Jászi a  leghihetőbbnek, egyúttal irányadónak mégis Hauptman értesüléseit tartotta. Hauptman december ­2-i­ jelentésében arra jutott, hogy az  egész elégedetlenséget a  „Sáros vármegyei gentry réteg okozta”, és a  legfőbb sérelmük, hogy csehszlovák államalakulatba akarják belekényszeríteni őket a  megkérdezésük nélkül. 575 Jelentéséből a  miniszter arra következtetett, hogy Dvortsák mozgalma csak parciális jellegű, és hogy mögöttük nem áll valódi tömegmozgalom. 576 Ennek ellenére a  budapesti vezetés szívesen elismerte volna Dvortsák kormányát, de az  antant ­1918.  december ­3-i­ jegyzéke alapján, amelyben a  Károlyi-kormányt Szlovákia kiürítésére utasították, ezt már nem tehette meg. 577

			Dvortsák Viktor, érzékelve a  helyzet komolyságát a  Felvidék hovatartozása és a  cseh csapatok előnyomulása kapcsán, döntésre akarta vinni a  magyar kormánynál a  kelet-szlovákok ügyét. Ebből kifolyólag ­1918.  december ­4-én Budapestre utazott, hogy megerősíthesse pozícióit. Közben azt is belátta, hogy már nem elég a  szlovjákok jogos igényeire hivatkozni, és a  keletszlovákok jogait kezdte követelni, amivel már jóval nagyobb népességet tudott megszólítani. Dvortsák a  következőképpen nyilatkozott a  magyar sajtó képviselőinek jövetele céljáról: legelőször is tiltakozott a  Hodžával folytatott tárgyalások ellen, illetve amiatt, hogy őt és társait ezekből kihagyták.

			„Rólunk, keleti 578 tótokról, nem lehet a  mi megkérdezésünk nélkül határozni. Mi teljes auto­nómiát akarunk, és sorsunkat, függetlenségünket jobban látjuk biztosítva a  magyar állam keretében, mint a  csehekhez való csatlakozás által. Itt, Budapesten azzal a  felfogással találkoztam, hogy a  keleti tótoknak erre irányuló mozgalma nem elég komoly, és nem jelenti a  nép akaratát. Nagy tévedés ez. A  nép igenis velünk van, nagy tömegben, kompakt egységben.” 579

			Jászi csak másnap, december ­5-én fogadta Dvortsákot, aki a  találkozón kifejtette, hogy a  szlovják lakosság közhangulata egyre borúsabb, és egy önálló köztársaság létrehozását tervezik. ­1918.  december ­5-én egy újabb memorandummal fordult a  magyar kormányhoz, és egy független köztársaság megalakulását helyezte kilátásba, amely a  magyaroktól és a  csehektől is független lenne. A  memorandum követelései a  következők voltak:

			„1.  A Szlovák Népköztársaság területén a  hatalom adassék a  szlovák nép kezébe. ­2.  A magyar kormány ne avatkozzon be a  Szlovák Népköztársaság területén végrehajtandó földreformba. ­3.  A Szlovák Népköztársaság területén az  iskolák igazgatása átmegy a  helyi kormány kezébe. ­4.  A Szlovák Népköztársaság kormánya teljhatalmú követet delegál Budapestre. ­5.  A magyar kormányon belül szlovák osztály hozassék létre. ­6.  A szlovák nép ügyét az  összehívandó békekonferencián csakis a  Szlovák Népköztársaság kormánya által megbízott követ képviselheti.”

			A memorandum függelékében rögzítették, hogy a  Szlovák Népköztársaság budapesti teljhatalmú megbízottjául Bulissa Károly ügyvédet, a  magyar kormány szlovák referenséül pedig Podhradszky Györgyöt, a  békekonferenciára kiküldendő delegátusként Dvortsák Viktort javasolják. Ezenfelül azt is kérték, hogy a  magyar kormány hozza nyilvánosságra a  következő proklamációjukat:

			„1.  Az önrendelkezési jog alapján egyedül a  nép hivatott arra, hogy döntsön saját sorsáról. ­2.  A csehszlovák állameszmét a  szlovák nép hozzájárulása nélkül, sőt akarata ellenére érvényesítették. Erről semleges ellenőrzés alatt végrehajtott népszavazással kellene dönteni. ­3.  A Szlovák Népköztársaság tiltakozik az  ellen, hogy a  katonai megszállás következtében előállott helyzetet véglegesnek tekintsék. ­4.  A Szlovák Népköztársaság határait a  békekonferencia lesz hivatott megállapítani. ­5.  A Szlovák Népköztársaság testvéri együttműködésben akar élni a  szomszédos nemzetekkel.” 580

			A Felvidéken a  cseh légiós csapatok gyorsan vonultak előre, ezért Bulissa Károly ­1918.  december ­9-én bizalmasan jelezte Jászinak, hogy a  Szlovák Népköztársaság önállóságának kikiáltása néhány napon belül megtörténik, és kérte a  magyar kormányt, hogy azt azonnal ismerjék el hivatalosan is. Véleménye szerint ez  lehetne a  felvidéki területek megvédésének módja.

			A Kelet-Szlovák Népköztársaság kikiáltása

			1918.  december ­11-én a  keletszlovákok által lakott észak-magyarországi megyék küldöttei Dvortsák Viktorral az  élükön a  kassai városházán gyűltek össze. A  gyűlés célja a  régió hovatartozásának eldöntése volt. Késő délután fél ­5-kor Dvortsák telefonon jelentette Budapestre, hogy vezetése alatt megalakult Eperjes fővárossal a  Kelet-Szlovák Népköztársaság, aminek elismerését azonnal kérte a  magyar kormánytól. 581 Ugyanakkor kimondták az  azonnali elszakadást Magyarországtól. 582 A  nemzetgyűlés, amelyre minden szlovákok lakta megyéből ­5-6  megbízott érkezett, kimondta, hogy a  köztársaság pontos etnográfiai és politikai határait a  későbbi békekonferencia fogja meghatározni. 583 A  Kelet-Szlovák Népköztársaság fennmaradása esetén ez  a  terület a  jövőt illetően Magyarországon belül saját önkormányzattal és kulturális autonómiával működött volna. 584

			Dvortsák ebből az  alkalomból egy memorandumot is küldött Jászi Oszkárnak, amelyben kifejtette az  új köztársaság célkitűzéseit. A  dokumentum szerint a  „szlovjákok” fajilag, nyelvileg és kulturálisan teljesen függetlenek, és földrajzilag is teljesen különállóak azoktól a  szlovákoktól, akik a  Duna bal partján élnek. 585 A  memorandum szerzője kérte a  magyar kormányt, hogy ismerjék el a  köztársaságát, követelte, hogy ne avatkozzanak be az  általuk végrehajtandó földreformba, és hogy az  iskolák nagy része kerüljön az  ő joghatóságuk alá, amely biztosítja minden kisebbség nemzeti jogait. Továbbá kérte, hogy a  magyar kormány szervezzen szlovák részlegeket a  magyar minisztériumokon belül, illetve a  békekonferencián álljon ki amellett, hogy a  szlovák nemzetet a  Kelet-Szlovák Népköztársaság elnöke, Dvortsák Viktor képviselhesse. A  köztársaság vezetése három minisztériumból állt. A  minisztériumok mellé létrehoztak egy-egy„nyugati” és „keleti” államtitkári posztot is  –  arra számítva, hogy idővel a  nyugati megyék „szlovákjai” is csatlakozhatnak hozzájuk. Máig nem tisztázott, hogy miként került éppen Jan Ruman, a  nem sokkal később csehszlovák szepesi zsupánnak kinevezett liptószentmiklósi ügyvéd neve a  kormánylistán a  belügyi tárca élére. Az  ő államtitkárai Blahó János és Kogulszky István lettek. Ezenkívül Jehlička Ferencet közoktatásügyi miniszterré nevezték ki, államtitkáraivá a  keleti szlovákok részére Liptay Lajos evangélikus főesperest, a  nyugati szlovákok részére Margorin István római katolikus lelkészt nevezték ki. 586 A  Szlovák Tanácsköztársaság vezetésében is szerepet vállaló szociáldemokrata munkásvezért, Varecha Jánost a  népjóléti tárca élére nevezték ki. Államtitkárai Kiszely István és dr. Paulik János szociáldemokrata munkásvezérek lettek. 587 Magyar újsághírek szerint az  elnöki tisztet a  nyugati rész képviseletére Milan Hodžának ajánlották fel. 588 Noha az  új köztársaság székhelyéül Eperjest jelölték ki, 589 Dvortsák mégis Kassán jelentette be az  új állam megalakulását. Ennek az  lehetett az  oka, hogy Kassa ­1918-ban­ magyar jelleggel bírt, a  város lakosságának nagy része pedig azonosult a  magyar államiság eszméjével, 590 így nem kellett tartani ellentüntetéstől, ami megzavarhatta volna a  végül csak ­20  napig fennálló népköztársaság kikiáltását.

			A csehszlovák vezetés felháborodott Dvortsák államalakítási kísérletén. Maga Karel Kramář csehszlovák miniszterelnök is állást foglalt: szerinte ez  nem volt egyéb, mint a  magyarok által mesterségesen létrehozott törekvés. 591 Kramář támadására Bulissa Károly, aki akkor a  független „szlovják” kérészállam budapesti ügyvivői tisztét is ellátta, a  következőképpen válaszolt:

			„A magyar kormánynak az  önálló tót köztársaság megszervezéséhez semmi köze sincs, a  mozgalomba semmilyen irányban sem folyt be, erre módja sem volt. Mi tisztán a  Wilson-­féle önrendelkező jog alapján alakítottuk meg az  önálló Tót Köztársaságot, mert egyedül ezt a  megoldást tartottuk népünk szempontjából célszerűnek, nem pedig a  cseh-szlovák köztársasághoz való csatlakozást.” 592

			Bulissa szerint Kramář csak Dvortsákot és a  köztársaság többi vezetőjét akarta befeketíteni a  szlovák nép előtt, továbbá azon véleményének is hangot adott, hogy a  csehek nem akarnak a  szlovákoknak igazi szabadságot adni. „A tót nép nagyon jól tudja, milyen a  cseh szabadság. A  csehek a  szlávság poroszai. Leplezetlenül imperia­lista politikát követnek, és nem a  rokoni szeretetből nyújtogatják felénk a  kezüket, hanem a  földünk gazdasága és népünk munkaereje kellene nekik.” 593

			A felvidéki események miatt a  magyar kormány ­1918.  december ­14-i­ minisztertanácsi értekezletén napirendre került a  Dvortsák-féle kormány diplomáciai elismerésének kérdése. Jászi Oszkár e  tanácskozáson kifejtette, hogy a  szlovák és „szlovják” kérdés már nem tekinthető Magyarország belügyének, mivel ha elismernék Dvortsák kormányát, annak beláthatatlan katonai és külpolitikai következményei lehetnek. Jászi szerint ezt csakis akkor tehetnék meg, ha ehhez a  későbbiekben összehívandó békekonferencia is hozzájárulna. 594 Bulissa ­1918.  december közepén Ferdinand Vix francia alezredest is felkereste Budapesten. A  magyarországi antantmisszió vezetőjén keresztül táviratot küldött Thomas Woodrow Wilson amerikai elnöknek, amelyben kérte kormánya és országa elismerését. 595 Erre azonban sohasem került sor.

			Időközben a  csehszlovák csapatok előrenyomultak a  felvidéki területeken. A  Szlovák Népköztársaság kormánya december ­11-én szervezni kezdett egy úgynevezett „Tót Nemzeti Gárdát”, amely Igló környékén szembeszállhatott volna a  cseh erőkkel. 596 Kormánya megalakítása után Dvortsák azonnal küldött egy utasítást a  kassai katonai kerületi parancsnokságnak, amelyben azt kérte, hogy a  Kelet-Szlovák Népköztársaság csapatait ne helyezzék el Kassáról, mivel ők fegyveresen fellépnek mindazok ellen, akik függetlenségük ellen támadnának. Valamint utasította a  kassai katonai kerületi parancsnokságot, hogy tartsák harcra készen csapataikat a  csehek ellen. 597 Bevetésükre azonban már nem jutott idő: ­1918.  december végén Kassa is cseh megszállás alá került, Dvortsák Viktor pedig az  utolsó vonattal Budapestre utazott. Ez  egyúttal a  népköztársaság végét is jelentette. A  vezetők egy része külföldre vagy Budapestre menekült, másik részük passzivitásba vonult, vagy megváltoztatta nézeteit, és a  csehszlovák orientáció híve lett. Dvortsák a  Magyar Tanácsköztársaság kikiáltása után is aktív maradt. ­1919.  március ­21-én a  Forradalmi Kormányzótanács elnökénél, Garbai Sándornál rákérdezett, mi a  szándékuk a  Felvidékkel. Garbai válasza az  volt, hogy

			„miután nem sikerült a  nyugat burzsoáziáját Magyarország igazáról meggyőzni, kelet proletariátusához fordulunk, s  nincs kétségem az  iránt, hogy az  ország épségét rövidesen helyreállíthatjuk. […] A  cseh imperialisták által elnyomott tót nép számíthat legteljesebb támogatásunkra. A  felszabadulás órája nem fog sokáig késni.” 598

			1919.  március ­23-án Dvortsák a  Kelet-Szlovák Népköztársaság Kormányzói Tanácsa nevében levélben kérte a  magyar kormány képviselőit, hogy lépjenek közbe a  felvidék megmentéséért, és érvényesítsék a  szlovákok autonómiáját. Dvortsák saját és kormánya forradalmi eltökéltségét és aktivitását azzal akarta demonstrálni, hogy a  budapesti csehszlovák megbízott irodáinak elfoglalásában ők is részt vettek, miután az  elhagyta Budapestet. 599 Dvortsák kokettálása a  kommunistákkal nem tartott sokáig. Rájött, hogy ő és az  általa képviselt államalakulat semmiféleképpen nem juthat szerephez ebben a  kommunisták által diktált játszmában, hiszen ideológiai különbségek álltak fenn nézeteik között, így jobbnak látta, ha a  Tanácsköztársaság idejére tevékenysége székhelyét átteszi Bécsbe, ahol Bethlen Istvántól kért és kapott anyagi támogatást. Meg kell jegyeznünk, hogy a  Tanácsköztársaság vezetői a  szlovák kérdésre úgy tekintettek, mint egy ugródeszkára, amin keresztül Csehországba juthatnak majd, aminek révén kiterjeszthetik a  „Világforradalom” eszméit, és egyesülhetnek az  ottani kommunistákkal.

			Ma már nehéz megmondani, hogyan zajlottak volna az  események, ha a  magyar kormány már ­1918.  november elején Dvortsák mellé áll, és határozottan támogatja a  szlovják kezdeményezést. Mint ahogy az  sem egyértelmű, hogy egy ilyen kapcsolat előnnyel vagy további hátránnyal járt volna-e Magyarországra nézve. Hiszen a  keleti szlovákok melletti fellépéssel fegyveres ellenállás alakulhatott volna ki a  Felvidéken, amit Magyarországnak is támogatnia kellett volna, azaz a  magyar–(cseh)szlovák konfliktus még előbb eszkalálódott volna. A  csehszlovák törekvésekkel szembeni komolyabb helyi ellenállás pedig akár egy népszavazáshoz is vezethetett volna. Ebben az  esetben nemcsak a  keleti szlovák vagy szlovják térség függetlensége, illetve Magyarországon belüli autonómiája merülhetett volna fel reális alternatívaként, de elképzelhető, hogy mindez a  magyar–(cseh)szlovák határ kijelölését is befolyásolta volna  –  a  magyar többségű területek így akár Magyarországnál is maradhattak volna. Ismerve az  események későbbi alakulását és a  nemzetközi politika hozzáállását a  magyar területi kérdésekhez, nem sok realitása lett volna e  területek megtartására magyar érdekkörben. Maga Jászi Oszkár mindenesetre később nyilvánosan is elismerte, hogy ő szívesebben tárgyalt volna a  szlovjákok vezetőivel, mint a  csehszlovák irányzat képviselőivel, a  reális erőviszonyok azonban mást diktáltak, így kénytelen volt Hodžáékkal egyezkedni.

			A mozgalom utóélete és a  szlovják terv feltámasztása

			Dvortsák Viktor mozgalmát Trianon után is támogatták Budapestről, mivel a  magyar vezetésben szívósan tovább élt egy olyan elképzelés, hogy egy esetleges nép­szavazás­nál a  szlovákok, „szlovjákok” és a  ruszinok jó eséllyel a  Magyarországhoz való csatlakozás mellett szavaznának. A  szlovják kérdés és a  Felvidék kérdése az  ­1920-as­ években úgy rögzült a  magyar revizionista elképzelésekben, mint Csehszlovákia gyenge pontja. Horthy Miklós és a  magyar vezetés nem mondott le arról, hogy az  idegen uralom alá került országrészekből valamennyit visszaszerezzenek. Mivel a  diplomáciai tárgyalások ­1918‒1919  folyamán nem hoztak eredményt Magyar­ország és Csehszlovákia, illetve az  antanthatalmak képviselőivel, a  magyar hadvezetés számításba vette a  katonai fellépés lehetőségét is a  Felvidék ellen, de ezt idővel Magyarország katonai gyengesége miatt elvetették. A  magyar kormány a  béke­tervezet területi módosításait szerette volna elérni, népszavazás útján visszacsatolni a  többségében magyarlakta térségeket, illetve létrehozni a  magyar‒lengyel közös határt. Területi igényeik megszerzésében a  magyar kormány a  szlovák nemzeti mozgalmakra is építhetett, így Andrej Hlinka, Tuka Béla és Dvortsák szerepe is felértékelődött. Dvortsák támogatása magyar részről azt a  lehetőséget kínálta, hogy Csehszlovákia felszámolása és a  magyar területek visszaszerzése Szlovákián és a  szlovákokon keresztül valósulhatna meg a  jövőben. Dvortsák ­1920  után Budapestről Lengyelországba, Svájcba, majd Franciaországba tette át tevékenységének helyszínét. Párizsban franciául adta ki a  KSZNT nevében a  La Slovaquie című lapot, amely kéthetente, majd havonta jelent meg. Lapja példányait a  magyar diplomácia segítségével eljuttatta a  főbb nemzetközi szervezeteknek és a  párizsi diplomáciai képviseletekhez.

			2.  ábra: Dvortsák Győző arcképe egy képeslapon

			Forrás: https://upload.wikimedia.org/wikipedia/commons/7/72/Dvorts%C3%A1k_Gy%C5%91z%C5%91.jpg

			Magyarország az  első bécsi döntés során visszakapta egykori felvidéki területeinek főleg magyarok által lakott részét, majd ­1939  márciusában Kárpátalját is visszaszerezte. A  magyar vezetés ugyanakkor nem tett le teljesen arról, hogy a  revízió Szlovákia rovására még folytatható lesz. Így ­1939-ben, majd ­1940-ben­ a  magyar kormány továbbra is támogatta a  „szlovják” törekvéseket Pozsonnyal szembeni céljai elérése érdekében. Ismét szerepet kapott az  a  magyar elképzelés, hogy a  szlovákokat meg lehet osztani egy nyugati és egy keleti ágra, és az  utóbbiak lettek volna az  úgynevezett szlovjákok. Ebben a  játszmában Dvortsák Viktor is „reaktiválódott”, akit megbíztak a  „szlovják mozgalom” előkészítésével. 600 Titokban készítette elő munkáját, tudatosan megtervezve az  egyes részleteket. Mozgalma indításának tervezetében erről így írt:

			„Nem szabad alkalmat adnunk ellenfeleinknek, hogy lássák azt, hogy az  állam indította meg az  akciót. Módot adnánk neki ezzel, hogy a  népet tőlünk elidegenítsék. Az  elején az  állam­hatalom tartózkodással, sőt némi látszatellenszenvvel fogadná a  mozgalmat. A  lapot, a  szlovják nemzeti tanács és a  nyelvművelő társaság megalakulását csak némi huzavonával engedné meg. Csak többszörös deputációzásra engedné meg a  szlovják nyelvű elemi iskolákat […]. Csak a  legszűkebb körű s  teljesen megbízható vezetőség tudná azt, hogy az  egész mozgalom az  állam irányítása alatt áll.” 601

			Dvortsák Viktor úgy gondolta, hogy mozgalma működési területét idővel ki lehetne terjeszteni a  Szlovákiához tartozó részekre is. Elképzelése szerint a  mozgalom propagandaanyagait a  magyar titkosszolgálat és a  határőrizeti szervek segítségével csempésznék át a  határon, és az  ottani községekben terjesztenék. A  „szlovják” akció folytatásaként azután Eperjesen egy irredenta központot létesítenének, ahonnan felkészíthetnék a  „szlovjákokat” és a  velük szimpatizálókat a  Magyarországhoz való visszacsatlakozásra.

			A magyar kormány anyagi támogatásával ­1939.  szeptember ­3-án, Kassán újra­indult a  Naša Zastava, amely hetente kétszer jelent meg, főszerkesztője pedig Dvortsák lett. 602 Ő azonnal támadásba lendült a  szlovák politikusok és a  szlovákiai lapok Magyarországról szóló cikkei ellen, aminek az  lett az  eredménye, hogy a  buda­pesti szlovák követség állandóan tiltakozott a  lapban megjelent írások miatt. Ullein-Reviczky Antal, a  magyar külügyminisztérium sajtóosztályának vezetője többször is figyelmeztette Dvortsákot, hogy a  külpolitikai tárgyú cikkeket hagyja ki, és mérsékeltebb hangnemben írjon. A  szlovákok azt is megpendítették, hogy válaszul a  „szlovják” mozgalomra, Szlovákia vezetői felkarolnák a  „palóc” mozgalmat, mivel szerintük a  palóc nyelvjárás eltér a  magyar nyelvtől. 603 Ezt azonban nem vette komolyan a  magyar vezetés.

			Teleki Pál miniszterelnök is felismerte, hogy a  „szlovják” kérdés hasznára válhatna a  budapesti politikának, így kikérte az  ügyben Madarász István kassai megyéspüspök véleményét. Madarász a  következőket válaszolta:

			„Szlovják nyelv nincs, csak nyelvjárás. Ellenben van szlovák irodalmi nyelv. Szlovják nyelvet rendeletileg terjeszteni, fejleszteni nem lehet. Ha ezt megkíséreljük, a  nemzetiségi ellentéteken kívül nyelvi ellentéteket is szítunk. Iskolát járt művelt szlovák szlovják nyelven nem hajlandó beszélni, mert ez  sokkal tökéletlenebb, fejletlenebb, keverék, hogy ne mondjam, vegyes nyelv, míg a  szlovák fejlett irodalmi.” 604

			Madarász habozott, és semleges volta ellenére nem utasította el teljesen a  kísérletet, de nem is támogatta, 605 és a  későbbiek folyamán is tartózkodó maradt a  kérdésben. Egy ­1943-ban­ készült feljegyzésben azt írta, hogy a  templom nem lehet irodalmi harcok színhelye, és plébánosai olyan nyelven prédikáljanak, amelyet hallgatóságuk megért. 606

			Érdekességként lehet megemlíteni, hogy ­1940.  november ­19-én a  Miniszter­elnökség Nemzetiségi és Kisebbségi Osztályán készült egy emlékeztető, amelyben a  szlovják mozgalom fontosságáról írtak: „A helyzet tehát az, hogy a  szlovák irodalmi nyelv használata a  keleti megyékben egyértelmű a  szlovák nacionalizmussal, a  szlovják nyelv használata pedig a  magyar érzelemmel.” A  szerző azt ajánlotta, hogy a  magyar kormány karolja fel a  mozgalmat, és a  szlovjákot konyhanyelvből emelje fel irodalmi nyelvvé, amihez megvannak az  alapok. 607 Teleki Hóman Bálint kultuszminisztert is megkereste ebben a  kérdésben. A  kormányfő szerint komoly megfontolást érdemelne az  a  törekvés, hogy a  szlovják nyelv fokozatosan ismét vissza­szerezze azt a  helyét, amelyet az  egyházi életben és az  iskolában a  világháború előtt elfoglalt. 608 Arra kérte tehát Hómant, tanulmányozza a  kérdést, és azt is, hogy az  ­1941/42-es­ tanév folyamán bevezethetik-e néhány szlovák iskolában a  szlovják tannyelvű oktatást.

			A Vallás- és Közoktatásügyi Minisztérium nem akarta azonnal nyíltan elutasítani a  kezdeményezést, inkább az  időhúzásra játszott. Időközben Dvortsák Viktor folyamatosan azt szorgalmazta, hogy az  északkelet-magyarországi vármegyék szlovák iskoláiban szlovják nyelven készült ábécéskönyvből és olvasókönyvekből tanítsanak. A  legnagyobb nehézséget viszont a  szlovják tanítók összegyűjtése jelentette, mivel számuk igen csekély volt. Dvortsák és a  körülötte csoportosuló értelmiségiek azonban nem adták föl. Meggyőzték a  Kassa környéki Abaszéplak magyar jegyzőjét, hívja össze a  környékbeli szlovák iskolák tanítóit, és szorgalmazza, hogy iskoláikban a  szlovják nyelvet használják oktatási nyelvként. Ám az  összegyűltek  –  néhány kivételtől eltekintve  –  nevetségesnek tartották és elutasították a  javaslatot. 609

			Kassán Dvortsák ­1941.  január ­17-én létrehozta az  Ojčizma (Apai örökség) nevű egyesületet, amely szlovják nyelvtant, szótárt és tankönyveket adott ki. Úgy vélte, az  Ojčizma a  Matica Slovenská konkurense lehet. 610 Az  újdonsült egyesületet a  szlovák sajtó tömör egyszerűséggel „magyarón szélhámosságnak” nevezte. 611 ­1941.  október ­1-jén Kassán létrejött a  mozgalom pártja is, a  Naša Gazdovska Strana (A  mi gazdapártunk).

			1941.  április ­18-án a  pozsonyi magyar követet meglátogatta Mertens Alfréd ügyvéd, az  Egyesült Magyar Párt nagymihályi körzetének vezetője, és arra kérte, hogy a  magyar kormány ne állítsa le a  mozgalom támogatását. Ha ez  megtörténne, állította Mertens, az  katasztrofális hatással lenne a  mozgalmat felkaroló és Magyarország felé orientálódó társadalmi rétegre. A  mozgalom megszűnése esetén ugyanis a  keleti szlovákok átváltanának a  csehszlovák irányzatra, és a  magyarok örökre elveszítenék őket. A  magyar követ cáfolta, hogy a  magyar kormány a  mozgalom támogatásának leállítását tervezné, de úgy vélte, hogy jobb lenne, ha a  mozgalmat a  jövőben nem Magyarországról, hanem szlovák területről irányítanák. A  diplomata szerint ez  azért lenne fontos, mert így nem lehetne összekapcsolni a  szlovják mozgalmat a  magyar irredentizmussal. Véleménye szerint pedig Dvortsáknak csak a  háttérből lenne szabad irányító munkát végeznie, mert személye túlságosan is kompromittálódott a  szlovákok szemében. 612

			Dvortsák Viktor nélkül azonban nem lett volna életképes a  mozgalom, így továbbra is ő maradt az  élén. A  magyar politikai vezetés belátta, hogy a  szlovák–szlovják megosztási politika rövid távon nem hozhat eredményt, ezért nem erőltette tovább a  kérdést, annál is inkább, mert ezzel csak rontotta volna az  amúgy is feszült szlovák–magyar államközi viszonyt. Dvortsák ekkor már beteg volt, és hiányzott a  megfelelő személy is, aki esetleg a  helyébe léphetett volna. A  háborús helyzetben Budapestnek egyébként is volt ennél fontosabb dolga, így végül a  magyar kormány sehol sem rendelte el a  szlovják nyelv iskolai alkalmazását a  szlovák nyelv helyett. Dvortsák ­1943-ban­ bekövetkezett halála után mozgalma lassan elhalt, a  „szlovják nemzetépítők” írásai és tevékenységük pedig csakhamar feledésbe merült. A  Naša Zastava ­1944.  december ­2-ig­ még megjelent Timkó Emil szerkesztésében, de már annyi hatása sem volt, mint korábban, a  szlovják mozgalom nem talált tömegbázisra, így szükségszerűen elenyészett.

			Összegzés

			A szlovják mozgalom a  ­19.  század második felében, illetve ­1918-ban­ a  helyi regio­nális identitásra alapozva indult el, Dvortsák Viktor ezeket az  alapokat kívánta felhasználni a  szlovjákok önálló nemzetté válása folyamatában. Dvortsák mozgalmának elindításában valószínűleg erős motivációt jelentett, hogy a  szlovják területeken a  „nemesi-úri hagyomány” magyarsága nagyon meghatározó tényezőként működött, akik a  helyi közigazgatás jelentősebb területein meghatározó személyiségnek számítottak. Így érthető, hogy nem szívesen veszítették volna el pozícióikat, és lehetett rájuk számítani, hogy támogassák Dvortsák és segítői elképzeléseit.

			Dvortsák célja az  volt államának kikiáltásával, hogy ezáltal nemcsak a  keleti szlovákokat, de a  nyugatiak egy részét is megnyerje magának, így a  Csehszlovákiá­hoz került régió egy része  –  önállóan vagy autonómiával  –  Magyarország keretei között maradhat. Nehéz pontosan utólag tisztázni, hogy Dvortsákék és hívei miként képzelték el államukat és annak határait, feltételezhetően szuverén államot akartak, amely kezdetben kapcsolódna Magyarországhoz, majd idővel a  politikai helyzethez mérten változott volna a  jogállása.

			Dvortsák mozgalma, illetve a  Szlovák Népköztársaság megteremtésére tett kísérlete azonban megbukott. Ennek okát egyrészt abban határozhatjuk meg, hogy a  győztes hatalmak csak olyan nemzetiségi törekvéseket támogattak, amelyek céljai egybevágtak az  övéikkel, másrészt a  Károlyi-kormány pacifista politikája sokáig nem tette lehetővé az  eredményes fegyveres ellenállást. Dvortsák és társai így kénytelenek voltak átalakítani politikai követeléseiket, és a  következő évtizedekben a  területi revízió és a  Magyar Királyságon belüli autonóm Szlovákia megteremtésén munkálkodtak. Dvortsák Kassáról való elmenekülése után is használta egykori elnöki címét, s  az  ­1930-as­ években is a  Kelet-Szlovák Népköztársaság levélpapírján bonyolította levelezését. 613 Meg kell jegyezni, hogy az  ­1918‒1919  folyamán kikiáltott kérész­államok közül egyedül Dvortsák államának készült el a  saját himnusza, amelynek szövegét ­1943-ban­ adták ki, és tömegesen terjesztették a  nép között, sőt, meg is zenésítették.  614 Dvortsák nevéhez még egy ima is kötődik, amelyet Szlovjákok imája címmel vetett papírra, s  amelyet az  irredenta Magyar Hiszekegy mintájára szintén megzenésítettek. Ebben arról biztosítja a  magyarokat, hogy a  szlovjákok örökre hűségesek maradnak hozzájuk, hiszen azokat a  földeket, ahol laknak, Szent István magyar királytól kapták. A  magyarok és a  szlovjákok sziklaszilárdan állnak egymás mellet, szövetségüket senki sem tudja megbontani. 615 Dvortsák igyekezett identitást teremteni népe számára, ezért volt fontos a  himnusz megalkotása.

			Meg kell jegyeznünk, hogy a  szlovják nyelv idővel elindulhatott volna egy önálló szláv irodalmi nyelv megteremtése felé, szintúgy a  népi öntudat kialakulására is lehetett volna esélyük, ehhez azonban egy hosszabb zavartalan fejlődési időszak kellett volna, és akkor sem biztos, hogy függetlenné váltak volna a  szlovákoktól. Továbbá jelentős pénzügyi támogatásra, kedvező történelmi és politikai helyzetre is szükségük lett volna a  pozícióba kerülés érdekében. Meg kell állapítanunk, hogy a  Dvortsák által szorgalmazott szlovják különállás hangsúlyozásának ­1918–1919  között lehetett némi alapja, ám ­1938  után politikai szempontból már megvalósíthatatlanná vált. Ennek ellenére a  szlovjákkérdés az  első bécsi döntést követően ismét szerepet kapott, Dvortsák is aktivizálta magát Kassán, és ­1939–43  között ismét a  szlovják nyelv népszerűsítésén és mozgalma kiterjesztésén dolgozott.

			Dvortsák Viktor ­1943-ban­ bekövetkezett halála után a  „szlovják mozgalom” meggyengült, ­1945  után pedig teljesen elhalt  –  erről a  kérdésről Csehszlovákiában sokáig még csak beszélni sem lehetett. A  szlovjákkérdés és a  Kelet-Szlovák Népköztársaság története feledésbe merült.

			Viktor Dvortsák’s Dream of the Eastern Slovak People’s Republic, 
Its Creation and Afterlife

			The Slovjak movement began in the second half of the 19th century and it had local regional identity at is base. Dvortsák wanted to use these fundaments in the process of making Slovjaks an independent nation. Apart from support from Eastern Slovaks, his plan included winning over some of the population of the western part of the area, too, so that they could remain within the frame of the Hungarian Kingdom and gain autonomy. However, Dvortsák’s movement and its attempt to create the Slovjak and Slovak People’s Republics failed in 1918 and remained unsuccessful in subsequent years, too.

Sztancs Gábor

			A szepességi cipszerség önrendelkezési kísérlete

			Az ­1918–1921-es­ kérészállami kísérletek jobbára a  történelmi Magyar Királyság peremvidékein alakultak ki. Ezen államalakulatok létrejöttéhez a  központi hatalom gyengesége mellett nagy részben a  helyi elitek kezdeményezőkészségére volt szükség. A  Szepesi (Zipser) Köztársaság arra példa, hogy néhány, helyben jól beágyazott értelmiségi vagy közéleti személy saját érdekeitől vagy idealista meggyőződésétől, illetve a  wilsonizmus gondolatától vezetve kísérelte meg áthidalni a  régiójára nehezedő nemzetállami logikát. Jelen tanulmány a  Késmárkon létrejött Szepesi Köztársaság gondolatának megszületését kívánja röviden összefoglalni. Elsőként arra keresem a  választ, hogy milyen kihívásokkal néztek szembe a  szepességi városok ­1918  őszén, s  miként reagáltak a  Csehszlovák Köztársaság létrejöttére  –  azaz a  Felvidékre irányuló cseh–szlovák igényre. Ezt követően foglalkozom a  szepességi kérészállam tervével.

			A Szepesség etnikai viszonyai

			Szepes vármegye az  északkeleti Felvidék egyik hagyományosan többnemzetiségű és többkultúrájú vidéke volt. Az  összefüggő Poprád-völgyi szász településterület délnyugaton Poprád városától egészen Podolinig húzódott. A  lakosság etnikai összetétele azonban nem volt állandó, és az  egyes korszakokban akár komolyabb változásokra is sor kerülhetett. Így volt ez  a  ­19.  század második felében és a  század­forduló környékén is. Szepes vármegyében (neve németül: Zips) a  cipszerek, azaz a  szepességi szászok aránya az  ­1880-as­ népszámlálás alapján még ­27,8% volt a  vármegye népességén belül, ami ­48  ­169  főt jelentett, míg a  szlovákok aránya elérte az  ­55,6%-ot (96  ­274  fő). A  városokban (főként Lőcsén, Iglón, Késmárkon) lakó magyaroké pedig a  ­2,03%-ot (3526  fő). 616 A  következő évtizedekben azonban mind az  összlakosság, mind a  szászság aránya csökkent. Noha ez  a  trend ­1900  után megfordult, Szepes vármegye lakosságszáma pedig lassú növekedésnek indult, a  szászok arányában ez  nem jelentkezett. Az  ­1910.  évi népszámlálás adatai szerint a  szászok száma négy évtized alatt ­23  ­000  fővel csökkent, a  vármegye lakosságán belül pedig mindössze ­26,1%-ot tett ki a  magyarok és németek együttes aránya  –  szemben a  ­60,5%-nyi szlovák anyanyelvűvel. A  fennmaradó ­13,4%-ot a  rutén, a  gorál és a  „cigány” anyanyelvűek tették ki. 617

			A szepességi szász térszerkezet erőteljes erózióját az  egyes települések adatai is egyértelművé tették. Az  ­1880-ban­ ­20% feletti szász lakossággal rendelkező településeken átlagosan ­14%-kal­ csökkent a  szász népesség, de még ennél is nagyobb arányban fogyott a  városok szászsága. ­1910-re­ a  vármegye kilenc rendezett tanácsú városából kettőben  –  Szepesolaszi (német ­440, magyar ­340  és szlovák ­1613  fő) és Szepesváralja (német ­713, magyar ­566  és szlovák ­1832  fő)  –  abszolút szlovák többség volt; kettő  –  Késmárk, a  szepességi németek központja (német ­3242, magyar ­1314  és szlovák ­1606  fő) és Gölnicbánya (német ­2095, magyar ­606  és szlovák ­1098  fő)  –  abszolút német többséggel rendelkezett; ötben  –  Iglón (német ­1786, magyar ­3494  és szlovák ­5103  fő), Leibicen (német ­1135, magyar ­213  és szlovák ­1311  fő), Lőcsén (német ­1377, magyar ­2410  és szlovák ­3094  fő), Poprádon (német ­818, magyar ­689  és szlovák ­758  fő) 618 és Szepesbélán (német ­1247, magyar ­355  és szlovák ­1258  fő)  –  a  magyar és a  német elem együttesen alkotott abszolút többséget. 619

			Szepes vármegye hivatalnoki és értelmiségi rétegét a  ­19–20.  század fordulóján csaknem teljes egészében „magyar érzelműként” (vagy szlovák szemmel „magyarónként”) tartották számon, beleértve a  szász, szlovák és rutén származásúakat is.

			A Szepesség ­1918  őszén  –  a  lojális elitek

			1918  őszének gyorsan változó viszonyai közepette a  Magyar Királyság területén az  elsők közt a  szepesi cipszerek, ezen belül is Késmárk város polgársága hozta nyilvánosságra ragaszkodását Magyarországhoz. Késmárk város tanácsa ­1918.  október ­23-án  –  tehát egy héttel a  Szlovák Nemzeti Tanács október ­30-i­ turóc­szentmártoni megalakulása és az  aznapi ülésen elfogadott szlovák nemzeti memorandum előtt  –  rendkívüli közgyűlést tartott. Wrchovszky Ottó polgármester bejelentette, hogy a

			„mindig és mindenütt árulóként ellenünk dolgozó csehek megsemmisítésünket akarják s  a  magyar szent korona országai testéből a  népek önrendelkezési jogának elve alapján ezen elvek elferdítésével nagy területeket akarnak elszakítani s  azt Csehországhoz vagy mint mondják a  megalakítani tervezett úgynevezett csehszlovák államhoz csatolni […], holott erre senki részéről meghatalmazásuk nincsen.” 620

			A város képviselő-testülete határozatilag tiltakozott a  csehszlovák törekvésekkel szemben, s  a  tanácstagok kijelentették, hogy minden erejükkel küzdeni fognak e  tervek ellen:

			„Mi nem akarunk a  Magyar Szent korona országainak kötelékéből elszakadni, sem azon belül külön alakulások részévé lenni [sic!], […] tiltakozunk [az ellen, hogy] a  csehszlovák államtanács a  szepességi magyar, német és tót lakosságának, tehát a  mi nevünkben is beszéljen.”

			A késmárki képviselő-testület Mattyasovszky Elemér vármegyei főügyész javaslatára hasonló tartalmú határozat elfogadására szólította fel Szepes vármegye többi városát és községét is. 621

			A késmárkiak felhívására október ­28-án Poprád rendezett tanácsú városában  –  Illetskó Lajos esperes plébános kérelmére  –  a  polgármester helyettese, Lőw Alfréd rendkívüli közgyűlést hívott össze. Ott határozat formájában nyilvánították ki tiltakozásukat:

			„Tiltakozik a  képviselőtestület minden a  magyar szent koronán kívül álló tényező törvény- és jogellenes törekvése és beavatkozása ellen, amellyel a  magyar szent korona testéből bármely részt elszakítani szándékozik. Tiltakozik különösen a  cseh-szlovák államtanács rendelete ellen, amely a  nemzetek önrendelkezési jogával ellentétben áll.” 622

			Másnap a  lőcsei képviselő-testület ülését Fried Mór polgármester nyitotta meg. Beszédében hangsúlyozta, hogy a  mostani „világrengető eszmék” közül a  népek önrendelkezése „édes hazánk ércfalait döngeti”, és a  Szepesség népe aggodalommal látja, hogy ez  az  eszme, amely Magyarország függetlenségét képes visszaállítani a  „kapzsi csehek által félremagyarázva, tulajdonképpen nem más, mint […] annexió”. 623 A  polgármester cáfolta a  prágai csehszlovák vezetők állításait azzal, hogy a  vármegyében senkit sem üldöztek anyanyelvének használata miatt. Prágát pedig senki sem tekintette „Mekkájának, [nem volt olyan,] aki csak gondolatban is arra tévedt volna, hogy neki Csehországgal akár nyelvi, akár nemzetiségi vonatkozásban összefüggése volna”. 624 A  város lakosságának magyarságára hivatkozva a  polgármester bejelentette, hogy a  lőcseiek magyarok kívánnak maradni, és nem akarnak elszakadni a  magyar hazától.

			Iglón november ­5-én a  vármegyei és városi tisztviselők értekezletet tartottak, amelyet a  vármegye alispánja, Neogrády Lajos nyitott meg. Az  értekezlet célja az  volt, hogy az  egész vármegye területén biztosítsák a  közrendet, a  közbiztonságot és az  élelmezést. Az  alispán tájékoztatta a  közönséget, hogy az  összes szepesi város állást foglalt a  cseh aspirációk ellen, és kérte az  erre vonatkozó határozatoknak a  vármegyei törvényhatósági bizottsághoz való felterjesztését. Ezenkívül kívánatosnak tartotta a  vármegyei Nemzeti Tanács megalakítását is, amelynek tagjai közé a  városok és járások nemzeti tanácsainak két-két delegáltját, valamint a  száznál több szervezett munkást foglalkoztató vállalatok egy-egy küldöttjét javasolta tagként felvenni. A  közbiztonság kapcsán az  alispán jelezte, hogy kérte a  kormánytól a  határrendőrség megerősítését, illetve hatáskörének kiterjesztését a  vármegye egész területére. A  lengyel területi igények jelentkezése miatt pedig katonaságot kért a  vármegye északi határának megvédésére.

			Lőcse város Magyar Nemzeti Tanácsának gyűlése felhívást intézett a  Szepesi Hírnökben a  közrend további fenntartása érdekében:

			„[N]em szabad tűrni azt, hogy bármi romboló törekvés a  legcsekélyebbet elkövethesse a  polgárság nyugalma és békéje ellen. Ezért meg kell szerveznünk a  nemzeti védelem ligáját. […] Fel kell állítani ismét a  polgárőrséget! Ebben a  munkában részt kell venni mindenkinek, most senki nem vonhatja ki magát […].” 625

			A közbiztonság természetes igényét az  is nyomatékosította, hogy a  zűrzavart a  csehszlovák erők könnyen az  idegen megszállás igazolására használhatták. Ez  azután számos esetben valóban meg is történt, mégpedig nem csak a  Szepességben. 626

			A Magyar Népköztársaság november ­16-i­ kikiáltását követően, Szepes vármegye rendkívüli közgyűlést tartott, amelyen az  alispán, Neogrády Lajos elnökölt. Ujfalussy Brunó főjegyző felolvasta az  alispán jelentését a  vármegyei Magyar Nemzeti Tanács megalakulásáról, amit a  közgyűlés tudomásul vett, és csatlakozott hozzá. A  Tanács elnökévé báró Máriássy Tiborc főispánt választották. A  gyűlésen elfogadták a  vármegye tiltakozó határozatát a  csehekkel szemben. A  határozat előtt Forberger Béla szólalt föl, aki „utalt arra, hogy Szepességben az  egész élet alapját a  magyar és zipszer ősök kultúrmunkája teremtette meg”. 627

			A határozat hangsúlyozta, hogy a  vármegye kulturális gócpontjait képező városok elutasították, hogy a  vármegyét elszakítsák a  magyar államtól:

			„Örömmel veszi a  vármegye közönsége tudomásul a  nagy- és kisközségeknek nagyobbrészt tótajkú lakosainak saját kezdeményezéséből önként tett hasonló kijelentéseit is […]. Törvényhatósági bizottság egyúttal kijelenti azt, hogy hazánkban lakó tót testvéreink nemzeti szabadságát minden fenntartás nélkül elismeri és azt biztosítani kész. Ezért minden kísérlet, amely vármegyénket az  anyaországtól elszakítani akarná csakis jogtalan erőszaknak minősíthető.” 628

			…és a  „szeparatista” nép

			A Károlyi-kormány Nemzetiségi Minisztériumának iratanyagai között található, ­1918.  október ­29-i­ keltezésű levélben Neogrády Lajos alispán a  szlovák lakosság lojalitásáról tájékoztatta a  kormányt. Kiemelte Szepes vármegye és a  németség rendkívül fontos szerepét abban, hogy lehetetlenné tették a  keleti és nyugati „szervezett pánszláv tótoknak az  egyesülését”, és megállapította, hogy a  szlovák lakosság mindig „magyar érzelmű” volt. Még a  turócszentmártoni gyűlés előtt úgy vélte, hogy „tótjaink nagyrésze tiltakozni fog a  vármegyének a  tervezett cseh államba való beolvasztása ellen”. Szerinte a  szlovákság sérelmei közvetlenül a  világháború alatti helyzetre, az  élelmezéssel kapcsolatos túlzott hatósági szigorra vezethetők vissza. Az  alispán szerint kerülni kellett volna mindent, ami

			„tót lakósságunknak a  magyar államhoz való ragaszkodását gyengíthetné […], így Szepes vármegyében is a  közélelmezéssel kapcsolatos hatósági rendelkezések a  legnagyobb kímélettel hajtassanak végre és hogy a  földhöz ragadt szegény népet a  magyar kormány segítő intézkedései előnyeibe részesíttessék.” 629

			A Jászi Oszkár-féle nemzetiségi minisztériumban a  jelentésre november ­11-én a  következő megjegyzést írták: „Jelenlegi viszonyok között intézkedést nem igényel.”

			A szepességi szlovákság magatartását Hefty Gyula Andor (1888–1957), a  késmárki kereskedelmi iskola tanára és a  Karpathen-Post szerkesztője elemezte, aki azt is megvizsgálta, miként lehetett volna befolyásolni a  felvidéki nemzetiségi mozgalmakat. Ahogy fentebb már jeleztem, Késmárk városa volt az  első, amely tiltakozott „a csehek” aspirációi ellen. Hefty büszkén jegyezte meg, hogy „az én kezdeményezésemre a  megye társadalmában tiltakozó mozgalom indult meg”. 630 Magabiztosan állította, hogy a  megyében az  egyedüli tényleg fontos társadalmi réteg, amely politikailag is érdekelt a  kérdésben, az  „intelligencia”, amelynek tagjai kivétel nélkül németek és magyarok. „A föld túlnyomó része a  mi kezünkben van, minden értelmi foglalkozást mi űzünk. A  tótok itt bevándoroltak csupán az  utolsó század folyamán […]; tótok cselédek és napszámosok, kisebb részben földművelők, s  kevesen iparosok.” 631

			Hefty, hangot adva a  gyorsan magyarosodó cipszer értelmiség felfogásának, a  szepesi német és magyar sorsközösséget hangsúlyozta, és igyekezett teljes egészében kizárni a  régió szlovákságát a  megye jövőjét meghatározó tényezők közül. Szerinte a  helyi szász és magyar értelmiség nem kívánta eltűrni, hogy az  írni és olvasni nem tudó szlovák nép döntsön arról, melyik államhoz kíván csatlakozni. „Mert, hogy tót parasztjaink és cselédjeink kedvéért […] mi valamennyien tótok legyünk, azt senki sem kívánja […].” 632 Hefty ezenkívül arra is felhívta a  figyelmet, hogy a  vidéket a  csehek agitátorai járták, arra izgatva a  szlovákságot, hogy erőszakkal vegye át a  hatalmat.

			A Szepesi Lapok november ­28-i­ számának vezércikkében Hefty megszólította a  Szepesség szlovákul tudó értelmiségét. Fontos azonban megjegyezni, hogy továbbra sem a  szlováksággal kívánt párbeszédet kezdeményezni, hanem azokat a  személyeket próbálta beazonosítani, akik propaganda- és agitációs feladatokat láthattak volna el a  szlovák nép körében. Úgy vélte, sok szlovák község még tétovázik azzal kapcsolatban, hogy kimondják-e Magyarországhoz való ragaszkodásukat. Ennek oka szerinte az, hogy nem tudják, mit tegyenek, és tanácstalanul várnak:

			„Sokak panaszát hallottam: Mi azt sem tudjuk, mi történik. […] Miért nem jönnek ki az  urak mihozzánk, hogy tájékoztassanak? […] [M]ég tőlünk függ megmaradnak-e Magyarország számára. […] Menjenek el a  nép közé és mondják meg nekik, hogy Magyarországon október ­31-ike óta más világ van. Megszűnt az  urak uralma […]. Mondják meg nekik, hogy a  kormány őszintén egyenlő elbánásban akarja részesíteni nyelv tekintetében is hazánk minden ajkú polgárát egyaránt.” 633

			Hefty azzal érvelt, hogy a  szlovákság megnyerésének legjobb módja, ha a  magyarság szóba áll szlovák szomszédjával, vagy ír szlovák ismerősének annak érdekében, hogy felvilágosítsa a történésekről, és megnyerje a  Szepesség ügyének, vagyis a  vármegye a  békekonferencia után is Magyarországhoz tartozzon.

			A budapesti Astoria Szállóban Milan Hodža  –  a  csehszlovák kormány rendkívüli meghatalmazottja  –  és Bartha Albert magyar hadügyminiszter által kijelölt átmeneti demarkációs vonal 634 komoly ellenérzést váltott ki az  északkeleti vármegyék német és magyar vezetői között, de néhol még a  szlovákok körében is. 635 Tiltakozásaikban az  fogalmazódott meg, hogy a  magyar állam  –  és személyesen Jászi miniszter  –  elárulta őket, a  magyar népkormány pedig akaratuk ellenére átadja őket a  cseh­szlovákoknak, hiszen senki sem kérdezte meg véleményüket, s  ezzel semmibe vették önrendelkezésüket.

			1.  ábra: Gróf Csáky Vidor szepesgörgői kastélya (1906)

			Forrás: Fortepan / Magyar Földrajzi Múzeum / Erdélyi Mór cége

			„Selbständige Zipser Republik”

			Az önálló cipszer köztársaság gondolatát Kéler Tibor késmárki országgyűlési kép­viselő vetette fel elsőként a  Karpathen-Post ­1918.  november ­14-i­ lapszámának Republik Scepusia című cikkében, amely két nappal később a  Szepesi Lapokban is megjelent. Kéler itt kifejtette, hogy a  Szepesség önrendelkezésének megvan a  közjogi és történelmi alapja, 636 kis területe pedig nem lehet akadálya az  önálló államalapításnak, hiszen léteznek olyan független törpeállamok, mint Monaco, Andorra vagy San Marino. 637 A  szerző a  Szepesség gazdasági felvirágzásának lehetőségét elsősorban az  idegenforgalomban látta, amely hosszú távon az  ipar, a  kereskedelem, a  bányászat és a  mezőgazdaság modernizálását is magával hozná. Úgy vélte, hogy a  Szepesi Köztársaság lehetne „a Kárpátok Svájca”, ahova tömeges német visszavándorlás indulna meg.

			A Karpathen-Post november ­28-án még egy cikket közölt, amelyben a  szerző  –  maga a  főszerkesztő, a  már idézett Hefty Gyula  –  a  köztársasági gondolat mellett a  német közigazgatási régió elképzelését is felvetette. Hefty úgy gondolta, hogy lenne történelmi alapja egy önálló köztársaságnak, sajátos nemzetközi jogi státusszal, amelyre Montenegrót említi mintaként. Kitér továbbá az  önállóság gazdasági előnyére is, bár elismeri, hogy az  újabb trendek inkább a  nagyobb gazdasági területek felé mutatnak. 638 Hefty is Svájccal példálózik cikkében, ami ­1918  őszén már jobban rímelhetett a  Jászi Oszkár és munkatársai által elképzelt „Keleti Svájc”-gondolatra, mint Jászi korábbi, a  kisállamisággal kapcsolatos, inkább elutasító álláspontjára. 639 A  fő probléma ­1918  végén az  volt, hogy miképp lehet védekezni a  csehszlovák törekvésekkel szemben. Hefty úgy gondolta, ennek egyetlen módja, ha a  szepesiek önállóan képviseltetik magukat a  békekonferencián. Ugyanakkor azt is mérlegelte, hogy a  Renner-féle kulturális autonómia elképzelése alapján, 640 a  német jellegű közigazgatás kialakításával szintén biztosítani lehetne a  cipszerség jövőjét. 641

			Jászi Oszkár és Milan Hodža, illetve a  Szlovák Nemzeti Tanács küldöttsége közt eredménytelenül lezajlott budapesti tárgyalásokat követően felgyorsult az  önálló köztársaság kikiáltásának folyamata. December ­3-án a  Felsőmagyarországi Német Nemzeti Néptanács (a  továbbiakban: FMNN) táviratban közölte Jászival, hogy ha a  magyar állam nem képes megvédeni a  régiót a  csehszlovák törekvésekkel szemben, lépéseket tesznek egy független Szepesi Köztársaság kikiáltására. 642 A  szepesi Magyar Nemzeti Tanács és az  FMNN képviselői előkészületeket tettek, amelyek ellen azonban a  helyi szlovák nemzeti tanácsok tiltakoztak. ­1918.  december ­4-én Hefty Andor Budapestre utazott, hogy személyesen tájékoztassa Jászit a  szepesi németség tervéről, majd táviratot küldött Késmárkra, amelyben arra utasította a  helyi tisztviselőket, hogy a  köztársaság kinyilatkoztatása után válasszák meg az  új állam vezetését, és szólítsák fel a  megye városait és községeit a  köztársasághoz való csatlakozásra. Egy másik táviratában Hefty közölte, hogy Jászi miniszter végül is egyetértett a  Szepesi Köztársaság kikiáltásával, 643 és azt kéri, hogy keressenek kapcsolatot az  eperjesi „Keleti Tót Tanáccsal”, amely hasonló lépéseket kíván tenni. 644

			Molnár Miklós, Kassa szociáldemokrata főispánja dokumentumgyűjteményében utóbb közreadta a  Felsőmagyarország interjúját Milan Hodžával, amelyben a  szlovák politikus a  cipszerek ez irányú tevékenységéről mosolyogva jegyezte meg: elismeri a  cipszerek jogát az  önálló köztársaság kikiáltására, de ilyesmire véleménye szerint nem fog sor kerülni. „Éppen tegnap volt itt ötven szepesmegyei úr, […] akik közölték velem, hogy ők hangosan a  köztársaság mellett kiabálnak, de ha nyílt színvallásra kerül sor, akkor Szepesmegye a  csehszlovák köztársasághoz fog csatlakozni” 645  –  mondta Hodža.

			A korabeli magyar sajtóban is megjelent a  köztársaság megalakításának elképzelése, méghozzá a  kikiáltás dátumának és helyszínének megjelölésével: több helyen tévesen az  volt olvasható, hogy december ­9-én, Igló városában kiáltják majd ki. 646

			1918. december 9-én, a Késmárkon székelő Felsőmagyarországi Német Nemzeti Tanács népgyűlésén elhangzott az önálló Szepesi Köztársaság megalapításának terve. 647 A köztársaság kikiáltása azonban elmaradt. A  cipszerek azt a  célt követték a  köztársaság létrehozásának gondolatában, hogy Szepes vármegye számára minél előnyösebb „megadási”, azaz megszállási feltételeket nyerjenek vagy a  csehszlovák, vagy a  lengyel csapatok parancsnokától. Ám végül úgy tűnt, hogy mégiscsak Hodža jóslata teljesült be. December ­11-én a  szepesi németek képviselői Liptószent­miklósba érkeztek, hogy felvegyék a  kapcsolatot a  Szlovák Nemzeti Tanáccsal. A  szepesi németek helyzetében bekövetkezett változás nemcsak a  csehszlovák csapatok érkezése utáni új hatalmi-politikai valóságból és a  Csehszlovák Köztársaság elismeréséből fakadt, hanem a  helyi német vezetők politikai és nemzeti tudatából is. A  budapesti német konzul jelentése is erre utal, aki azt jelentette Berlinnek, hogy bizonyos apátia volt a  német lakosság körében. 648 A ki nem kiáltott „állam” terve december 17-én, a csehek késmárki bevonulásával végleg hamvába hullt, ami mögött a  Liptószent­­miklósban kötött megállapodás húzódott. 649

			An Attempt at Self-Determination by the Zipsers of Spiš

			The most important pre-conditions for the formation of new states were the weakness of the central power and the initiative of local elites. The Zipser elite of Spiš was in a peculiar situation in this regard. In terms of the demarcation line, it fell under the Czechoslovakian state and the Hungarian Government did not even attempt to retain these areas through military force. However, German, Hungarian and even Slovak intellectuals of the cities resented the realm of rural Slovaks. Following the war, individual self-determination sharpened the contradictions between the city and the countryside. A movement against inclusion into Czechoslovakia started in the town of Kežmarok. The German intelligentsia of Spiš tried to win rural Slovakians and launched a formidable propaganda action. Subsequently, the county administration and other towns with the orderly councils and the municipalities also joined the protest. On 4 December 1918, Andor Hefty travelled to Budapest to inform Oszkár Jászi about the plan of the Germans in Spiš, then, sent a telegram to Kežmarok instructing local officials to declare the republic. On 9 December 1918, a people’s assembly did take place in Kežmarok; however, participants did not declare the republic. The episode came to end when the Czech forces reached the region on 17 December. The Czechoslovakian authorities arrested Hefty on charges of treason but released him three months later on 4 March 1919.

			A Fekete-Tisza Kőrösmező közelében (1907)

			Forrás: Fortepan / Magyar Földrajzi Múzeum / Erdélyi Mór cége

			


Fedinec Csilla  –  Szakál Imre

			A Hucul Köztársaság: történelem és emlékezet

			A történelmi Magyarország felbomlása idején létrejött „kérészállamok” sorába tartozik a  Hucul Köztársaság is, amely a  Huculföldhöz tartozó Kőrösmező környékén állt fenn ­1919  januárja és júniusa között.

			Kőrösmező lakossága az  ­1910-es­ években ­9000  fő fölött volt, manapság valamivel alatta. 650 A  település a  Fekete-Tisza völgyében fekszik, lenyűgöző kilátással a  környező hegyekre. A  közelben található a  Tatár-hágó, és innen, illetve Vorohta településről érhető el a  legkönnyebben a  Hoverla, Kárpátalja (és a  mai Ukrajna) legmagasabb hegycsúcsa. A  Fekete-Tisza a  ­35  km-re­ fekvő Rahónál egyesül a  Fehér-­Tiszával, ahonnan a  természet szeszélye szerint hol patakként csordogál, hol széles folyamban hömpölyög az  Alföld irányába.

			A Kárpátok karéját a  ­19.  század végétől átszelő vasút áldásából az  évszázadok óta határátkelőhelyként működő Kőrösmező is részesült. Emellett a  korabeli leírás szerint „kitűnő országút is megy Kőrösmező felé”. 651 ­1918-ban­ a  recenzens a  következő érvvel dobta vissza az  egyik iskolai tankönyv kéziratát: „Nem látható azon a  képen Kőrösmezőből semmi, csak egy tutajrakodó part, tutajos ruthének. Pedig Kőrösmező igen csinos határszéli község.” 652

			A csinos település Budapestről közvetlen vasúti kapcsolattal volt elérhető. A  korabeli menetrend szerint a  Keleti pályaudvarról reggel ­6.40-kor induló vonat másnap hajnali ­4  óra ­28  perckor érkezett Kőrösmezőre. 653 „A határig robogó gyorsvonatainkról cammogó vicinálisokra átszállva juthatunk el tüneményes lassúsággal Lembergbe 654 vagy Czernowitzba, 655 ahol lehetőleg nem kapunk csatlakozást az  orosz vonatokhoz.” 656 A  budapesti közvetlen vonatkapcsolat Kőrösmezővel ­1918  decemberének első felében szakadt meg. 657

			Kik azok a  huculok?

			Az ukránok által lakott területek a  tatárjárás következtében kerültek ki a  Kijevi Rusz nagy közös keleti szláv állami keretéből. A  ­14.  század közepétől Galíciát a  Lengyel Királyság, Volhíniát pedig a  Litván Nagyfejedelemség uralta, utána a  lengyel–litván államközösség részét képezték. Az  államközösség felosztásakor, a  ­18.  század végén a  mai ukrán területeket Oroszország, illetve a  Habsburg Birodalom szerezte meg. A  lengyel–litván állam fennhatósága lassította, de nem akadályozta meg az  önálló ukrán (és a  belarusz) nemzet kialakulását. A  fordulópont a  ­16.  század végére és a  ­17.  század első felére tehető, amikor az  ukrán lakosság egyre nehezebben kezdte viselni a  nyelvileg-kulturálisan polonizálódó és vallásilag katolizálódó lengyel–litván állam nyomását, ami a  kozákság későbbi történelmi aktivizálódásához vezetett. Az  ukránság által lakott területek a  ­18.  századtól kezdődően területileg egyre inkább az  Orosz Birodalom belsejében találták magukat. A  ­19.  századra, amikor Európában mindenütt előtérbe került a  nemzeti gondolat és azzal egyidejűleg a  nemzetállamiság eszméje, a  cári birodalomban az  ukrán különállás nyomai alig voltak már meg. Az  ukránság másik része a 18. század vége óta a Habsburg Birodalomhoz tartozó Galíciában élt, amely régiónak központi szerepe volt a  modern ukrán nemzeti identitás megszületésében. A  Habsburg-politika szabadabb keretet biztosított az  ukrán kultúra és nemzeti mozgalom számára, mint a  cári Oroszország. 658

			Egészen a  ­19.  századig a  középkorból hagyományozódott „ruszin” népnév és annak változatai voltak elterjedtek. Az  „ukrán” etnonima a  ­16.  században jelent meg a  kozákokhoz kötődően, majd a  felvilágosodás és az  annak nyomán felélénkülő nemzeti mozgalmak hatására terjedt el és vált általánossá. Azokat a  ruszinokat kezdték ukránoknak nevezni, akik önálló államiságban gondolkodtak. Noha a  mai Ukrajna államalkotó nemzeteként és önálló nemzetiségként az  ukránokat ismerik el, s  azon belül pedig etnikai csoportokat különböztetnek meg, a  magát ruszinnak nevező népcsoport igényt tart önálló identitása és nyelve elismerésére. Ukrajnával ellentétben a  világ számos országa elismeri a  ruszinokat önálló etnikumnak. 659

			A ruszinok a  Kárpátok térségében élnek  –  kárpáti ruszinok  –,  a  mai Lengyelország, Szlovákia, Ukrajna és Románia területén, illetve diaszpórában szerte a  világban. A  terület  –  a  Kárpátok térsége  –  földrajzi jellegéből adódóan megkülönböztetik a  síkvidéki (dolisnyák) és a  hegyvidéki (verhovinai) ruszinokat. A  verhovinaiak néprajzi csoportjai a  huculok, a  lemkók és a  bojkók. A  lemkók lakóterülete alap­vetően a  mai Lengyelország délkeleti vidéke, tőlük délebbre élnek a  bojkók, és még délebbre a  huculok. A  mai Kárpátaljának ezt a  máramarosi részét, amely átnyúlik a  szomszédos Ivano-Frankivszk és Csernyivci megyékbe, nevezik Huculföldnek. 660

			„Miután láttuk, hogy ruténeink már a  magyar állam megalapítása után telepedtek le mai lakóhelyükre és azt a  XV.  és XVI.  század folyamán már úgy ahogy be is népesítették, még csak azt óhajtjuk tüzetesebben bebizonyítani, amit már előbb is érintettünk, azaz honnan származtak be hozzánk a  kárpátalji rutének. E  kérdésre a  feleletet rögtön megtaláljuk, ha egy pillantást vetünk Galícia és Bukovina és a  kárpátalji ruténekre. Amint Galíciában vannak lemákok [lemkók], úgy vannak az  itteni rutének között is. Hasonlóan vannak itt is ott is bojkik [bojkók], huculok, amiből, ha ruházatuk és viselkedésük már amúgy is el nem árulná, láthatjuk, hogy a  ­2  nép egy közös törzs hajtása”

			– írta ­1918-ban­ Szulincsák László, az  ungvári görögkatolikus kántortanító-képző tanára, később a  ruszin gimnázium igazgatója. 661

			A kárpáti ruszinok népcsoportjai történetileg eltérő nyelvjárásokat beszélnek, de ezek a  különbségek főként a  mai ukrán területeken a  ­20.  század végétől folyamatosan elhalványodóban, illetve eltűnőben vannak. A  huculok térnek el a  leginkább a  többiektől, mégpedig abban, hogy sokszor megkülönböztetik magukat a  kárpáti ruszinoktól, és inkább ukránnak vallják magukat. 662

			1918  ősze a  történeti Kárpátalján

			1918  ősze minden szempontból rendkívüli volt: a  világháború vége, az  új államalakulások és a  járványhelyzet, de még az  évszakban szokatlanul meleg időjárás miatt is. Az  I.  világháború befejeztével Kelet-Közép-Európában folytatódó fegyveres konfliktusokat Winston Churchill lekezelően a  „törpék háborújának” (wars of the pygmies) nevezte, 663 Jochen Böhler német történész pedig „közép-európai polgár­háborúként” (Central European Civil War) definiálta. 664

			A régi rend megszűnése és az  új megszilárdulása közti rövid időszak Kárpátalja történetének eseményekben egyik leggazdagabb epizódja. A  Nagy Háború minden megnyilvánulása, a  front közelsége, az  orosz hadsereg betörései, a  katonai alakulatok mozgása, a  háború végére egyre gyakoribbá váló járványok  –  előbb a  kolera, majd a  spanyolnátha, végül a  tífuszjárvány  –  a  végletekig élezték az  északkelet-magyarországi vármegyékben addig is lappangó feszültségeket, és nehezítették az  amúgy is szegény lakosság helyzetét. ­1919  tavaszán maga Sztepan Klocsurak, a  Hucul Köztársaság elnöke is tífuszos volt. 665 Sokat rontott az  egyre átláthatatlanabb állapotokon a  régió politikai elitjén belüli konfliktusok sorozata, a  háborús segélyezéssel való visszaélések körül kialakuló botrányok és a  meggyengülő közigazgatás. 666

			A harctérről hol szervezetten, hol szervezetlenül, de mindenképp elkeseredve haza­térő katonák egy része a  fegyverét is magával hozta. Egy Bereg megyei tanító így foglalta össze a  lokális konfliktusok lényegét: „A harctéri eseményektől elkeseredett katonák nem törődnek többet semmivel, jönnek haza rendetlenül ki fegyverrel, ki anélkül és keresik azokat, akiket szenvedéseik és hozzátartozóik nyomorúsága okozóinak tartanak.” 667 A  katonák haragja elsősorban az  állami tisztségviselők és a  zsidó boltosok, kereskedők ellen irányult. Volt, ahol főbe lőtték a  jegyzőt, családját pedig elüldözték, volt, ahol az  állam képviselője szerencsésebb volt, s  el tudott menekülni. A  tombolás nem érintett egyformán minden települést, megfékezése mégsem volt gyors. Noha a  legtöbb helyen az  események maguktól lecsendesedtek, néhol éppen a  rendteremtésre kiküldött csendőrök okoztak még nagyobb felfordulást, foszto­gattak, és zaklatták a  lakosságot. Virágzott az  élelmiszer-csempészet Galíciával, illetve megjelentek az  úgynevezett külföldi agitátorok. 668

			A közvélemény alakulását a  régió állami hovatartozását illetően  –  népszavazás híján  –  azokból a  nyilatkozatokból, felhívásokból mérhetjük le, amelyeket az  ­1918  őszétől ­1919  tavaszáig egyre-másra alakuló tanácsok fogalmaztak meg. Az  értelmiség nagyobb része, valamint a  városi lakosság zöme  –  Ungvár, Munkács, Beregszász magyar, zsidó, német és elmagyarosodott ruszin népessége  –  Magyarország kötelékében akart maradni. E  városok és néhány egyéb település (például Tiszaújlak) szerveződései a  magyar állam integritása mellett foglaltak állást. A  régió nyugati területein, különösen Eperjes vidékén ténykedő nemzeti aktivisták többnyire a  Csehszlovákiához való csatlakozást követelték. A  máramarosi részen megfogalmazódott az  is, hogy Kárpátalját Romániához kellene csatolni. Nem kizárólagosan, de főként a  régió keleti és délkeleti részén az  ukrán orientáció volt a  legerősebb. Ez  volt Magyarország legelmaradottabb szeglete egész történelme folyamán, és itt vált ezekben a  zavaros időkben a  legerőtlenebbé a  magyar adminisztráció. Ukrán irányultságú tanács jött létre a  szepességi Ólublón, a  beregi Szolyván, a  máramarosi Huszton és Kőrösmezőn is. 669

			Bizonytalanság jellemezte az  ­1918.  decemberi ­25-i­ X.  Néptörvénnyel létrehozott Ruszka Krajna autonóm terület működését is, amelynek határait nem is konkretizálták. Ez  azt eredményezte, hogy egyfajta kettős közigazgatás jelent meg az  északkeleti vármegyékben. Egyrészt Ruszka Krajna Munkács székhelyű kormányzósága, másrészt a  négy vármegye  –  Ung, Bereg, Ugocsa és Máramaros  –  élén álló kormánybiztos-főispánok szintén igényt formáltak a  közigazgatás működtetésére, ami ilyen módon, mintha nem lett volna elég gond, gyakran vezetett még kompetenciavitákhoz is. 670

			A Hucul Köztársaság kutatásának forrásai

			A központi államhatalom meggyengülése, visszahúzódása természetesen az  iratképzésre is negatívan hatott: az  állami hivatalok működése akadozott, sokfelé meg is szűnt. A  Hucul Köztársaság történetéről kevés elsődleges forrásunk maradt fenn, az  államkísérlet szerveinek tevékenységéről főként másodlagos forrásokból értesülhetünk. A  Hucul Köztársasággal foglalkozó gazdag, főként ukrán nyelvű szakirodalom kivétel nélkül Sztepan Klocsurak, a  hucul államkezdemény első emberének visszaemlékezéseiből, illetve dokumentarista igényű szépirodalmi művekből meríti a  legtöbbet.

			Bár Klocsurak visszaemlékezése 671 igen részletesen és plasztikusan mutatja be a  hucul kísérlet hónapjait, mégsem oszlatható el a  gyanú, hogy a  visszaemlékezés  –  mint a  visszaemlékezések általában  –  magán viseli az  utólagos előrelátás torzító nyomát. Az  ­1978-ban­ megjelent memoárban az  események főszereplője az  ­1918–1919-ben­ hozott döntéseire, szerepére és a  megtörtént eseményekre feltételezhetően a  következmények és a  későbbi évtizedekben bekövetkezett történések ismeretében tekint vissza. Különösen fontos kiemelni azt, hogy ­1938–1939-ben­ Klocsurak részt vett még egy ukrán államkísérlet, Kárpáti Ukrajna létrehozásában és működtetésében.

			A történeti munkák nagymértékben támaszkodnak továbbá a  Hucul Köztársaság emlékét őrző történelmi tényeket és irodalmi fikciót elegyítő (szép)irodalmi művekre is. Ilyenek mind a  mai napig keletkeznek, forrásként azonban csak azok tekinthetők, amelyek szerzői kortársak voltak. Ilyenek az  ­1930-as­ években jelentek meg először nyomtatásban: az  ukránok közül a  kárpátaljai Vaszil Grendzsa-Donszkij elbeszéléseit, 672 valamint a  volhíniai származású, ­1929  és ­1941  között Csehszlovákiában élő Ulasz Szamcsuk munkáját 673 és a  cseh Zdeněk Matěj Kuděj 674 regényeit rendszerint megtaláljuk a  témával foglalkozó tanulmányok hivatkozásai között.

			Az események megismerése szempontjából nagy hatást gyakorolt Václav Malý cseh újságíró a  prágai szociáldemokrata Právo lidu című napilap hasábjain ­1937-ben­ közölt tényfeltáró riportsorozata. 675 A  korabeli magyarországi, illetve galíciai sajtó szórványos, inkább csak hangulatokat közvetítő híreket közölt a  történésekről, a  regionális sajtó pedig gyakorlatilag nem vett róluk tudomást. Ez  utóbbi azért nem volt meglepő, mert például még az  ungvári magyar újságok sem tudtak még az  autonóm Ruszka Krajna létrehozásáról sem, a  fővárosi hírek pedig csak két-három napos késéssel értek ide.

			A dokumentarista irodalomban közölt információk ellenőrzésére a  korszakban a  történelmi Kárpátalja egyéb területein keletkezett, közvetett források lehetnek alkalmasak. Ránk maradtak a  ruszinok lakta területeken legjelentősebb befolyással bíró Munkácsi Görögkatolikus Egyházmegye iratai, 676 a  Ruszka Krajnai Kormányzóság iratai, 677 továbbá az  Északkelet-Magyarországon zajló hadműveletekben részt vevő katonai alakulatok iratai. 678 Mivel a  kőrösmezei hucul mozgalom kezdettől fogva a  vajúdó ukrán államhoz történő csatlakozás mellett foglalt állást, nem hanyagolhatók el a  huculokkal legszorosabb kapcsolatot ápoló Nyugat-Ukrán Népköztársaság dokumentumai sem. Az  I.  világháborút követő ukrán államalkotó törekvések szétszóródott  –  napjainkban Ukrajnában, Lengyelországban és Olaszországban őrzött  –  iratanyagaiból ukrán történészek az  ezredfordulón készítettek többkötetes gyűjteményt, 679 amelyből elsősorban a  huculok és a  galíciai ukránok közötti kapcsolatokról meríthetünk információkat.

			A kőrösmezei felkelés

			Kőrösmezőn ­1918.  november ­8-án alakult meg, zömében I.  világháborús veteránokból a  ­42  főt számláló Hucul Néptanács. A  Néptanács elnöke a  szintén háborús veterán, a  településen köztiszteletnek örvendő Sztepan Klocsurak lett. 680 Fő céljuk az  volt, hogy biztosítsák a  közrendet a  frontról rendezetlenül hazafelé tartó katonaság túlkapásaival szemben. A  településen  –  határállomásról lévén szó  –  csendőrség és katonaság is állomásozott, ezek azonban a  birodalom szétesésével gyakorlatilag központi irányítás nélkül maradtak, miközben a  viszonyok egyre zavarosabbá váltak. 681 A  magyar sajtó sem rejtette véka alá az  ebből adódó problémákat:

			„A debreceni nemzeti tanács különben Kőrösmező állomáson nagyszabású intézkedéseket tesz a  katonák fogadására, miután a  legközelebbi napokban mintegy húszezer magyar katona érkezik oda Ukrániából. A  visszatérő magyar katonák részére Kőrösmezőn élelmezési állomást állítanak fel, a  hova ma erős biztosító osztag indult el Debrecenből. Az  országszerte garázdálkodó rablóbandák elleni küzdelemből, különösen pedig a  keletmagyarországi vidék védelméből a  legnagyobb részt Debrecen veszi ki. A  debreceni karhatalmi főparancsnokság ugyanis a  legtávolabbi vidékekre is küldött védőrségeket, a  melyeknek munkája nagyban hozzájárult, hogy Kelet-Magyarországot megtisztították a  fosztogató bandáktól.” 682

			December ­22-én újabb magyar katonai erőket küldtek Kőrösmezőre, ami meggyengítette a  néptanács befolyását, további lépésekre sarkallva az  elégedetlenkedőket. 683

			A kőrösmezei tanács által megfogalmazott igények sok tekintetben egyeztek a  többi ruszin tanácséval. Nyilatkozatban kérték a  szociális problémák megoldását, a  földosztást, illetve a  ruszinok lakta vármegyék egyesítését a  Galíciában élő ukránok területével. Ugyanebben a  nyilatkozatban a  magyar hatalom számlájára rótták fel a  háború következtében elszenvedett súlyos veszteségeket, illetve az  akkori és a  korábbi magyar kormányzatokat is azzal a  váddal illették, hogy megfosztották őket a  „ruszin-ukrán” kultúra gyakorlásának és fejlesztésének lehetőségétől. 684 A  nyilatkozatról a  magyar sajtó is beszámolt. Eszerint a  kőrösmezei „rutén népgyűlés”

			„a következő követelményeket állapította meg: Azonnali béke az  ország területi integritásának megsértése nélkül. Demokratikus kormány és kormányrendszer, mely alatt népünk szellemi és anyagi jólétbe juthat. Általános, egyenlő és községenkénti titkos választói jog. A  választások tisztasága és befolyásolhatatlansága szigorúan biztosittassék. Szocziális és népjóléti intézmények, melyek a  nép anyagi helyzetét felvirágoztassák. Tankötelesek beiskoláztatása. Általános népszövetkezetek, melyek a  nép mindennemű igényét kielégítsék, s  melyek a  népet az  uzsorások karmaiból megmentsék. Igazságos földbirtokreform. Korcsmák számának apasztása, azoknak ünnep- és vasárnapokon teljes zárvatartása. Az  árdrágítók ellen szigorúbb rendeletek kibocsátása. A  párbér rendezése. A  naptárreform megszüntetése. A  görög-katolikus püspökségek függetlenítése és ezeknek külön patriarchátus alá helyezése. A  közlegeltetés ügye becsületesen és a  nép érdekeinek szem előtt tartásával oldassék meg. A  kincstári legelők adassanak át közlegeltetés czéljaira. A  közigazgatás államosítása. A  tisztviselők a  nép anyanyelvén tudjanak beszélni. A  virilizmus eltörlése. A  községi képviselőtestületekbe a  ruténeknek számuk arányához képest legyen meg a  képviselete. Külön görög-katolikus autonómia.” 685

			A magyar hatóságok részéről azonban inkább a  bagatellizálás volt a  jellemző. Így például a  kormányzathoz közel álló, polgári radikális Világ igyekezett azt a  látszatot kelteni, hogy nincs szó szeparatizmusról:

			„A rutén nép Kőrösmezőn tartott nagygyűlésén a  magyarsághoz tartozónak jelentette ki magát és síkra szállott az  ország integritásának megvédéséért. A  demokratikus kormánytól vannak ugyan követeléseik, de bizakodással tekintenek azok teljesítése elé. Kőrösmezőn voltak ugyan kisebb lázongások, amelyeket az  Ukrajnából gyalogosan hazatóduló katonaság vezetett, de remény van arra, hogy rövidesen helyreáll a  rend egész Máramarosmegyében.” 686

			Vagy pedig a  történéseket nem helyi felkelésként, hanem a  határon átkelő ukránok garázdálkodásaként állították be.

			„Lehet, hogy vannak egyes szerepelni vágyó emberek, akik a  mostani időket akarják fölhasználni arra, hogy személyi érdekeiket kielégítve fölizgatták a  derék rutén népet, sőt vannak egyes falvak és vidékek, amelyekben bizonyos elégedetlenkedés és forrongás észlelhető, de nagyjában egész kétségtelenül megállapítható, hogy a  magyarországi ruténség nem akar elszakadni a  magyar államtól. Kőrösmezőről jött hírek arról is szóltak, hogy az  itteni ruténség föllázadt, ez  a  hír azonban nem felel meg a  valóságnak. Az  történt mindössze  –  és innen keletkezett ez  az  álhír  –  hogy az  itt átvonuló idegen katonaság fosztogatott, rombolt s  a  csőcselék, mint mindenhol, itt is segített neki ebben.” 687

			Másutt:

			„Debrecenből táviratozza tudósítónk: Kőrösmező környékéről mind több panasz érkezik az  ottani állapotokról. […] Szili Ede százados legutóbb közölte táviratilag, hogy az  ukránok Felsővisón kiraboltak egy vonatot, a  melyen ötszáz ember volt. Vad kegyetlenséggel támadták meg az  utazókat, és az  utasok közül úgy a  katonákat, mint a  polgári egyéneket teljesen kifosztották. Aki a  legkisebb ellenállást tanúsította, azt bántalmazták.” 688

			1919  januárjában a  csehszlovák és a  román hadsereg is előrenyomult az  új demarkációs vonalakig, így a  hónap folyamán északról Ungvár és délről Máramarossziget is idegen megszállás alá került. 689 A  helyzetet kihasználva a  Hucul Néptanács az  ortodox karácsony idején, január ­7–8-án felkelést szervezett a  Kőrösmezőn állomásozó magyar helyőrség ellen, s  a  fegyveres összecsapást követően mindkét oldalon maradtak sebesültek. 690 A  szervezők között ott voltak az  ügy mindenkori hangadói  –  Klocsurak, a  Klimpus testvérek, Dmitro Nyimcsuk, Mikola Szabagyuk és mások. A  felkelés egészen sajátos körülmények között zajlott le. Január ­6-án este a  kőrösmezei férfiak az  ortodox szenteste alkalmából szokás szerint kántálni indultak, s  az  örömhírt vivőkhöz egyre többen csatlakoztak olyanok, akik a  frontokról hazahozott fegyvereiket sem felejtették otthon. A  tradíció leple alatt összeálló fegyveres csapat a  következő napokban ellenőrzése alá vonta a  települést. 691

			Végül a  kőrösmezei kántálás eredményeként kikiáltották a  Hucul Köztársaságot. 692 A  korabeli magyar sajtótudósításokban felbukkant a  köztársaság kifejezés, a  galíciai ukrán sajtóban azonban nem sikerült ennek nyomára bukkanni, mindössze „magyarországi ukránokról”, illetve „kőrösmezeiekről” cikkeztek. Helyi újság ebben az  időszakban nem jelent meg. A  „köztársaságra” visszaemlékezésében Klocsurak azt a  magyarázatot adja, hogy a  néptanács legidősebb tagja, Ivan Maruszjak ötlete volt az  önálló államalakulat, tekintettel arra, hogy Magyarországhoz nem akartak tartozni, a  szomszédos Galíciában formálódó Nyugat-Ukrán Népköztársasághoz meg egyelőre nem volt módjuk csatlakozni. 693 A  királyságot a  megszokott magyar államrend elleni tiltakozás kizárta, így adott volt a  galíciai ukránok köztársasági mintája.

			A kántáláshoz hasonlóan a  történet másik legendaszerű eleme maga a  helyszín. Klocsurak visszaemlékezéseiben többször is megemlítette, hogy a  Hucul Nép­tanács a  kőrösmezei moziban ülésezett. Az, hogy a  mozi pontosan hol volt, s  valóban filmszínház volt-e eredetileg, nem derül ki a  forrásokból, és a  kőrösmezei lakosok emlékezete sem őrizte meg. Valószínű, hogy az  ­1915-től a  településen állomásozó katonák rendelkezésére bocsátott épületről lehetett szó, amit  –  az  I.  világháború alatt nem egyedi módon  –  filmvetítésre is használt az  osztrák–magyar hadsereg. Megtévesztő lehet, ezért leírjuk, hogy az  az épület, amit a  kőrösmezeiek moziként ismernek, csak a  szovjet időkben lett erre a  célra átalakítva, korábban zsinagóga volt. ­2019-ben­ az  akkorra rendkívül elhanyagolt épületnek új tulajdonost és funkciót kerestek. 694 A  köztársaság kikiáltása pedig a  szájhagyomány  –  elmesélik például a  szállóvendégeknek 695  –  és a  városi könyvtár ismeretterjesztő blogja szerint is a  mai Edelweiss Szálló „ablaka alatt” történt. 696 Ennek épületét Budapest Szálló néven ­1940-ben­ emelték, akkoriban üres telken, 697 s  azóta is őrzi eredeti formáját, beleértve olyan belsőépítészeti elemeket is, mint például a  fába faragott Budapest-jelképek. Ez  persze nem zárja ki, hogy esetleg egykor valahol itt állt a  (tábori) mozi épülete.

			A hucul államkezdemény

			A vidéken megjelent az  ukrán katonaság is. ­1918  novemberében, röviddel azután, hogy Lembergben kikiáltották a  Nyugat-Ukrán Népköztársaságot, az  azt irányító Ukrán Néptanács  –  az  egyik tanácstag, Volodimir Szingalevics vezetésével  –  küldöttséget menesztett Budapestre. Szingalevics a  következőket nyilatkozta Az  Estnek: „Október ­19-ikén a  lembergi alkotmányozó gyűlésen megalakultunk és november elsejére virradó éjjel katonailag megszállottuk Lemberg főbb pontjait és átvettük a  hatalmat.” Magyarország és „Ukránia” politikai viszonyával kapcsolatban hozzá­tette:

			„Ez a  pillanat nem alkalmas arra, hogy politizáljunk. Alkotmányozó gyűlésünk természetesen kimondotta, hogy az  összes ukránok által lakott területeket egyesítjük. Ez  a  határozat északkeleti Magyarországra is vonatkozik, a  hol fél  millió ukrán lakik. Persze Ungvárról és Munkácsról is szó van. Hogy az  Ukrán Nemzeti Tanács, a  mely a  wilsoni elveket tartja szem előtt, szándékozik-e katonailag megszállni északkeleti Magyarországot, erre nem válaszolhatok, nem vagyok stratéga és ha a  megszállás tényleg szándéka az  Ukrán Nemzeti Tanácsnak, akkor ezt nem közlöm önökkel itt Budapesten.” 698

			1919  januárjától a  huculok fellépése megváltoztatta az  eseményeket. A  felkelést a  Lemberg elvesztése után akkor már sztanyiszlavi székhelyű Ukrán Nemzeti Tanács által több, „nem hivatalosan” ide irányított katonai egység is segítette, amelyek januárban részt vettek Kőrösmező ellenőrzésének biztosításában és a  máramaros­szigeti menetben is. 699

			A frissen alakult Hucul Köztársaság területét gyorsan kiterjesztették Kőrösmezőn túlra is. Gond nélkül elfoglalták a  járásközpontot, Rahót és a  megyeközpont Máramarosszigettől keletre fekvő Nagybocskót. Máramarossziget ellen is megindultak, ezt az  akciót azonban nem koronázta siker. A  Máramarosszigeten állomásozó magyar katonaság csak békés tárgyalásra kapott engedélyt, így a  ruszin előrenyomulást a  román hadsereg állította meg. A  románokkal való összecsapásban többen elestek, illetve megsebesültek. A  románok túszokat ejtettek az  ukrán-hucul katonák soraiból. 700 Erre válaszul a  Galíciába visszavonuló zászlóaljak a  helyi lakosság köréből szedtek túszokat. Magukkal vitték például a  kőrösmezei főerdőmérnököt, az  egyik segédjegyzőt, a  helyi állomásfőnököt és a  feleségét, valamint a  község római katolikus plébánosát. 701

			Jól jellemzi az  események kuszaságát, hogy amikor a  gyenge lábakon álló Ruszka Krajna kormányzója, Stefán Ágoston  –  akit a  magyar sajtó a  két világháború között nemegyszer összetévesztett szintén politikus névrokonával 702  –  igyekezett közbenjárni a  túszok kiszabadításáért, a  kőrösmezeiek azt kérték a  magyarországi politikustól: intézze el, hogy a  románok cserébe engedjék szabadon az  ukrán katonákat. 703 A  román előrenyomulás január ­19-én megállt Nagybocskónál, a  katonaságuk pedig áprilisig nem is lépte át a  demarkációs vonalat, ami Kőrösmezőtől mintegy ­60  kilométerre húzódott. 704 Az  eseményeket a  magyar sajtó a  következőképpen interpretálta:

			„Azok az  ukrán bandák, melyeket a  románok Máramarosszigetről kivertek és a  melyek röviddel azután Kőrösmezőről is eltakarodtak”, ismét megjelentek a  településen „és a  hozzája csatlakozott felső-rutén lakossággal együtt rémuralmat kezdett [sic!] Kőrösmezőn”, aki tud, „Kőrösmezőről és környékéről gyalog menekül Máramarossziget felé. Üldözésre a  banda, csekély létszámánál fogva, nem gondol.” 705

			A hucul fennhatóság, az  immár többé-kevésbé megállapodott határok között, Kőrösmezőre és nagyjából egytucatnyi környékbeli településre terjedt ki. Rahó, a  Tiszavölgyi járás központja, már nem volt a  köztársaság része. A  Hucul Köztársaság legfelsőbb irányító szerve a  Néptanács maradt, amelynek ­1919  januárjában létrehozott öt szekciója egyfajta végrehajtó hatalomként funkcionált, a  kormányfő pedig Sztepan Klocsurak lett. A  néptanács katonai és külügyi, belügyi, élelmezés­ügyi, gazdasági, valamint oktatási szekcióit a  tagság kőrösmezei aktivistái vezették. A  kérészállam falvaiban új elöljárókat és jegyzőket választottak, a  túszul ejtett magyar katonákat szabadon engedték, továbbá keresték az  együttműködést Észak-Máramaros zsidó és német lakosaival. Helyőrségeket hoztak létre, Kőrösmezőn Hucul Őrség alakult. 706

			1.  ábra: Kőrösmező, vasútállomás (1907)

			Forrás: Fortepan / Magyar Földrajzi Múzeum / Erdélyi Mór cége

			A viszonylagos elzártság, amely ­1919  januárja és júniusa között lehetővé tette, hogy a  kis köztársaság egyáltalán létezzen, ezzel együtt a  mindennapokban nehézségeket is okozott. Klocsurakék a  helyőrségekben és a  háborús károk helyreállításában próbálták hasznosítani a  falvaik munkaerejét. Helyzetüket néhány hónap alatt valamelyest sikerült stabilizálni, de a  helyi lakosság gondjainak megoldására nem voltak képesek. A  lakosságot leginkább sújtó problémákon, a  közellátás és egészségügyi ellátás hiányán nehezen tudtak segíteni, noha Galíciából kaptak némi élelmiszert, főként gabonát és kőolajat. 707 ­1919  januárjának végén olyan hírek is felröppentek a  sajtóban, miszerint Budapesten megalakult egy társaság, amely majd piacra dobja a  Kőrösmezőn keresztül Magyarországra érkező ukrán kőolajat. 708 A  röpirataikban „idegennek” és „ellenségesnek” nevezett magyar közigazgatástól nem vártak segítséget, védekezésül még a  Kőrösmezőre vezető vasúti pályákat is eltorlaszolták, így csak a  szerény galíciai ukrán támogatással tudták valamelyest kiegészíteni tartalékaikat. 709

			1919  áprilisában előbb a  román, majd a  csehszlovák hadsereg is átlépte a  korábbi demarkációs vonalakat, s  megindította a  támadást a  Magyarországi Tanácsköztársaság ellen, amely időközben kiterjesztette joghatóságát a  kérészéletű Ruszka Krajna területére is. A  később Csehszlovákiának ítélt Kárpátalja területét hamar birtokba vették a  bevonuló idegen csapatok. A  románok június ­11-én foglalták el Kőrösmezőt, ahol letartóztatták a  Hucul Néptanács több tagját, köztük Sztepan Klocsurakot. Ez  a  Hucul Köztársaság rövid történetének végét is jelentette. 710 A  román katonaság a  trianoni békeszerződés aláírásáig a  térségben maradt, noha a  történeti Kárpátalja teljes területe, beleértve a  huculok földjét is, már az  ­1919.  szeptember ­10-i­ saint-­germaini békeszerződéssel az  újonnan alakult Csehszlovák Köztársaság része lett.

			A huculok eközben a  hegyekben folytatták a  gerillaharcot. A  csehszlovák hadsereg akkor tudta pacifikálni a  helyzetet, miután a  román katonaság ­1920  nyarán  –  a  tria­noni békeszerződés aláírása után  –  elhagyta a  régiót. 711 Klocsurakot a  románok a  Máramarossziget elleni hadjárat szervezéséért bebörtönözték, és néhány hónapon át Brassóban tartották fogva. Szabadulása után még rövid ideig harcolt Galíciában a  függetlenségükért küzdő ukránok oldalán a  lengyelek ellen, de ­1920  novemberében már a  Csehszlovák Köztársaságban találjuk, ahol letette a  hűségesküt az  új államra, és ismételten belevetette magát a  politikába. 712

			Az államkezdemény exponensei

			A Néptanács tagjait, csakúgy, mint egyes szekcióinak vezetőit és a  különböző aktivistákat név szerint ismerjük, azonban egy róluk készült prozopográfiai elemzés igen hosszú volna. Ehelyett érdemes kiemelni a  kérészállam néhány hangadóját, ezáltal ugyanis felmérhető az  a  politikai kör, amely az  események mozgatója volt. Ha végignézzük azokat a  személyeket, akik a  hucul mozgalom irányításában részt vettek, akkor a  hangadók között közembereket és köztiszteletben álló értelmiségieket egyaránt találunk, akiknek nemritkán az  utóélete is rendkívül érdekes.

			A Klimpus testvérek  –  Dmitro, Vaszil és Ivan  –  kőrösmezei módos parasztcsaládban születtek. Dmitro mindössze népiskolát végzett, majd az  apja mellett kétkezi munkásként dolgozott. ­1917–18-ban­ az  orosz és az  olasz fronton szolgált. A  Hucul Köztársaság Máramarossziget elleni hadjárata miatt a  románok ­1919-ben­ letartóztatták és bebörtönözték. Kiszabadulva a  csehszlovák Kárpátalján is részt vett a  közéletben, politikai tevékenységet is folytatva, ­1938–39-ben­ pedig a  Volosin-féle autonóm területen a  paramilitáris népi-önvédelmi szervezet, a  Kárpáti Szics főparancsnoka lett. A  revízió után Kőrösmezőn gazdálkodott, később, a  szovjet időszakban üldözték. 713 Fivérei, Vaszil és Ivan hasonló pályát jártak be, de ők kevésbé váltak ismertté. Fia és unokája pedig miniszteri, valamint miniszterelnök-helyettesi pozíciót töltött be az  ­1991  utáni ukrajnai kormányokban.

			Az értelmiségi réteghez tartozott a  rahói Mikola Szabagyuk, az  osztrák–magyar hadsereg volt tisztje, akit a  Hucul Néptanács titkárának választottak, s  tagja volt a  szűkebb körű, ­12  tagú irányító testületnek is. 714 Bár nincsenek pontosabb adataink a  köztársaság kikiáltásának ötletadójáról, Ivan (Kuzmics) Maruszjakról, de mivel a  Néptanács oktatási szekcióját vezette, 715 így feltételezhetően szintén az  értelmiség soraiból került ki.

			A hucul kérészállam központi személyisége, a  kőrösmezei származású Sztepan Klocsurak édesapja is tagja volt a  Hucul Néptanácsnak. Klocsurak módos paraszti családban született. Neve a  különböző forrásokban többféleképpen előfordul: Klocsurek István, Klocsurak Sztepan, Kločurak Stefan és ezek változatai. Mivel terjedelmes életrajzában tanulmányairól csak elnagyolt adatokat lehet találni, 716 részletesen utánanéztünk iskolázottságának. Az  ­1906–1907-es­ tanévtől volt az  ungvári kir. kath. főgimnázium tanulója, 717 majd az  ­1913–1914-es­ utolsó tanévre átiratkozott a  máramarosszigeti kir. kath. főgimnáziumba. 718 Az  utóbbi ­1913–1914-es­ tanévre szóló értesítőjéből az  derül ki, hogy „nem érett”. Jegyei közepesek voltak, egyetlen tantárgyból buktathatták meg, ami nem azonosítható. 719 Eredeti érettségi bizonyítványát azonban elvesztette, ezért másolatot kért 720  –  nyilván szüksége volt rá a  tiszti iskolához  –,  ennek alapján viszont már sikerült a  nyomára jutni, hogy „javító vizsgálatra” jelentkezett a  kassai főgimnáziumba, amit sikeresen letett ­1914  szeptemberében. 721 ­1915–16-ban­ az  osztrák–magyar hadseregben az  orosz és a  román fronton szolgált, majd főhadnagyként szerelt le. Az  ­1917–1918-as­ tanévben Máramarosszigeten a  Jogakadémia elsőéves hallgatója volt, 722 s  ide a  következő tanévben is beiratkozott. 723 Bár országos szinten a  gimnáziumi oktatásban való részvétel és a  kétéves jogakadémiai tanulmány nem számított kiemelkedő teljesítménynek, a  ruszinok körében, akiknek ­1910-ben­ csupán ­22,7%-a­ tudott írni és olvasni, 724 Klocsurak példája mindenképpen figyelemre méltó.

			A világháborúban tapasztaltak meghatározó módon befolyásolták Sztepan Klocsurak világképét. ­1915-ben­ tanúja volt annak, ahogy az  orosz cári csapatokkal együttműködő kőrösmezei lakosokat az  osztrák–magyar hadsereg katonai megtorlásként  –  a  rögtönítélő hadbírósági eljárás nyomán  –  nyilvánosan felakasztotta. Az  orosz fronton való szolgálata során pedig volt lehetősége megismerkedni a  galíciai ukránokkal, illetve azokkal az  ukrán katonákkal is, akik az  Orosz Birodalom hadseregében szolgáltak. Nem kétséges, hogy ezek az  élmények is befolyásolták a  magyar államhatalomhoz való viszonyulását, akárcsak politikai irányultságát. A  csehszlovák Kárpátalján is aktívan politizált, széles körű közéleti tevékenységet fejtett ki, de emellett például ­1920-tól tagja volt a  Podkarpatszkij Bank felügyelő­bizottságának, s  vezette a  bank kőrösmezei fiókját is. Karrierjének újbóli nagy felfutása mégis az  ­1938–39-es­ időszakban következett be, amikor Klocsurak a  Volosin-­kormány tagja lett. Aztán ­1939  márciusától Prágában élt, ­1945  után pedig  –  már a  Szovjetunióban  –  bebörtönözték. ­1956-ban­ szabadult, majd a  következő évben Prágában telepedett le, és ott is halt meg ­1980-ban.

			Az életrajzokból kiderül, hogy a  kőrösmezei eseményekben szerepet játszott az  értelmiség is, meghatározó volt a  szereplők erős politikai elkötelezettsége, ami a  következő évtizedekben sem változott meg, olyannyira, hogy kimutatható a  személyi és eszmei kontinuitás az  ­1938–1939-es­ autonóm Kárpátaljával  –  korabeli nevén: Kárpáti Ukrajnával is.

			A galíciai kapcsolat

			A ­20.  század elején Oroszország a  világ második legnagyobb kiterjedésű állama volt  –  az  első helyet Nagy-Britannia és gyarmatbirodalma foglalta el. Az  Orosz Birodalom erózióját az  ­1917-es­ forradalmak tetőzték be. ­1917.  március ­2-án II.  Miklós cár lemondott az  orosz trónról, s  helyét az  Ideiglenes Kormány vette át, 725 amely azonban nem tudta kezelni a  válságos helyzetet, így az  országban eluralkodott az  anarchia. November ­7-én a  bolsevikok ragadták magukhoz a  hatalmat. 726 Az  orosz birodalom volt területeit elöntő polgárháború a  bolsevik diktatúra belső ellenzékét volt hivatott felszámolni, 727 nem kiengedni a  régi birodalom határai közül az  önállóságra törekvő, a  birodalomból szabadulni akaró és a  bolsevik hatalomátvételt el nem fogadó Belaruszt, az  Észak-Kaukázusi Köztársaságot, az  autonóm Szibériát, a  tatár Uráli-Volgai Államot, a  kazah Alas Autonómia államot, a  Kubányt, a  Don-vidéket, a  Krímet és Ukrajnát. A  függetlenségért harcoló ukránok két legfontosabb államkezdeménye az  időszakban  –  a  Dnyeper menti Ukrán Népköztársaság és a  galíciai Nyugat-Ukrán Népköztársaság. Ezek az  államtörekvések hatással voltak a  történeti Kárpátaljára is.

			A kijevi Ukrán Központi Tanács a  pétervári események, vagyis a  bolsevik hatalomátvétel következtében ­1917  novemberében kikiáltotta az  Ukrán Népköztársaságot, majd ­1918  januárjában annak függetlenségét. A  kijevi ukrán vezetés a  népköztársaság létrejöttét leíró dokumentumban csupán a  délnyugati orosz kormányzóságokat jelölte meg saját területeként. 728 Az  akkor még létező Osztrák–Magyar Monarchia ukránok lakta részeiről, mint olyanokról, amelyekre igényt formáltak volna, szót sem ejtettek, mint ahogy az  ­1918  áprilisában, Kijevben a  központi hatalmak hadserege által az  akkor már egyesített ukrán állam élére segített Pavlo Szkoropadszkij hetman 729 sem említette őket. 730

			Az ­1918.  november ­1-jén  –  a  felbomló Osztrák–Magyar Monarchia északkeleti területein  –  kikiáltott Nyugat-Ukrán Népköztársaság ideiglenes alaptörvényében viszont már leírták, hogy az  államalakulat kívánt határai kiterjednek a  „volt” magyar területekre, és felsorolták a  dokumentumban Szepes, Sáros, Zemplén, Ung, Ugocsa, Bereg, Máramaros megyéket. 731 Ezen különösebben nem csodálkozhatunk, hiszen a  galíciai és a  kárpáti ruszin területek egy birodalom részét képezték. A  Kárpátok két oldalán élő keleti szláv lakosság közötti kapcsolat tagadhatatlan, az  ­1918-as­ össze­omlás során Északkelet-Magyarország ruszinjai közül is többen az  ukrán nemzeti gondolat bölcsőjének tekintett Galícia politikai elitje felé tekintettek.

			A Nyugat-Ukrán Népköztársaság területéből Galíciára északnyugati irányból az  újjáéledő lengyel állam is igényt tartott, az  ukránok által is lakott Bukovinát pedig a  terjeszkedő Román Királyság kívánta megszerezni. Bár az  osztrák–­magyar hadseregben ­1915-ben­ alapított Szics Lövészek ezredéből sikerült létrehozni az  Ukrán Galíciai Hadsereget, annak többfrontos háborút kellett vívnia, így csak korlátozott lehetőségeik voltak területi igényeik érvényesítésére a  Kárpátok hágói­tól délnyugatra. 732 November végére a  lengyel csapatok fennhatóságuk alá vonták Lemberget, ezért a  Nyugat-Ukrán Népköztársaság új központja a  hucul fővároshoz jóval közelebb eső Sztanyiszlav (ma: Ivano-Frankivszk) lett.

			A Hucul Köztársaság exponensei és a  galíciai politikusok közötti kapcsolattartás folyamatos volt. A  hucul küldöttek ­1919  első napjaitól rendszeresen utaztak Sztanyiszlavba, ahol beszámoltak helyzetükről, és iránymutatást kértek. A  Klocsurak vezette küldöttség tárgyalásokat folytatott Jevhen Petruseviccsel, a  Nyugat-Ukrán Népköztársaság elnökével, és Dmitro Vitovszkijjal, az  Ukrán Galíciai Hadsereg főparancsnokával, akik támogatásukról biztosították a  kőrösmezei huculokat. Ez  leginkább a  felkelés fegyveres megsegítésében nyilvánult meg.

			Az ­1918.  december ­29-i­ minisztertanácsi ülésen Károlyi Mihály magyar miniszterelnök arról számolt be, hogy az  ukrán delegáció tájékoztatása szerint Czernowitznál román katonaság gyülekezik, amelynek célja „az észak-keleti rutén részek” elfoglalása. Az  ukránok ugyanakkor azt javasolták, hogy inkább ők szállnák meg a  területet, hovatartozását egy majdani népszavazástól téve függővé. Károlyi későbbre ígérte a  választ, hangsúlyozva, hogy „a magyar kormány minden megszállás ellen egyformán óvást emelne”. 733 ­1919  januárjában az  Ukrán Galíciai Hadsereg mégis megpróbálkozott az  offenzívával. Az  ukránok egy páncélvonata különösebb ellenállás nélkül egészen az  Ung megyei Csapig eljutott, Munkácson még néhány épület ukrán fellobogózására is volt idejük. 734 Végül Szolyván a  helyi főszolgabíró és Kutkafalvy Miklós, Bereg megye kormánybiztos-főispánja szervezésének köszönhetően lefegyverezték őket, ugyanakkor lehetővé tették, hogy visszavonuljanak a  Kárpátokon túlra. 735 Az  újabb ukrán térfoglalási kísérleteket a  csehszlovák hadsereg Ung megyébe érkezése akadályozta meg, s  az  ukrán hadvezetés már nem kívánta kockáztatni csapatai szétforgácsolását. 736

			Szorult helyzetében a  galíciai ukrán állam egyre inkább csak a  szintén szorongatott Dnyeper menti Ukrán Népköztársaság szövetségére számíthatott. Az  egyesülés aktusa ­1919.  január ­22-én megtörtént. 737 Előző nap, január ­21-én a  Hucul Néptanács küldöttsége is részt vett azon a  huszti kongresszuson, amelynek résztvevői megszavazták Máramaros, Ugocsa, Bereg, Ung, Zemplén, Sáros, Szepes és Abaúj-Torna vármegyék ruszinjainak egyesítését Nagy Ukrajna ruszin–ukrán lakosságával. 738 A  vajúdó ukrán állam azonban nem volt képes ténylegesen is a  fennhatósága alá vonni ezeket a  régiókat, sőt az  ukrán hadseregek által felügyelt terület hétről hétre zsugorodott. A  galíciai részt ­1919  nyarán szállta meg Lengyelország. Az  ukrán kormány ­1920-ban­ emigrációba kényszerült, létezésének pedig formálisan a  bolsevik–lengyel (vagy szovjet–lengyel) háborút lezáró ­1921.  március ­18-i­ rigai béke­szerződés vetett véget. 739

			A Magyar Népköztársaság és a  galíciai ukrán állam kapcsolatáról több forrás is tanúskodik. Budapesten a  Nyugat-Ukrán Népköztársaságot ­1918  novemberétől a  Monarchia egy volt tisztje, Jaroszlav Biberovics képviselte. A  katonából lett diplomata elsődleges feladata az  volt, hogy biztosítsa a  kereskedelem zavartalan működését Ausztria és a  Nyugat-Ukrán Népköztársaság között Magyarországon keresztül. 740 ­1919.  január ­23-án, tíz nappal azután, hogy a  csehszlovák hadsereg megszállta Ung megyét, és két nappal azután, hogy Bereg megyéből kiszorították az  ukrán katonákat, Huszton pedig összeült az  említett kongresszus, a  magyar minisztertanács megszavazta, hogy kőolajért cserébe biztosítsanak a  nyugat-­ukránoknak három vagonnyi muníciót. 741

			1919  januárjának végén a  Magyar Népköztársaság akkreditálta az  immár egyesült Ukrán Népköztársaság rendkívüli diplomáciai misszióját Budapesten. A  küldöttséget egy fiatal diplomata, Mikola Galagan vezette. 742 Miután megérkezett a  magyar fővárosba, az  ukrán diplomatának hamarosan lehetősége nyílt tárgyalni Károlyi Mihállyal, aki akkor már elnökként állt a  népköztársaság élén. Tárgyalásuk során több kérdést is érintettek, amelyek között Károlyi felvetette, hogy az  Ukrán Népköztársaságnak le kellene mondania a  ruszinok lakta magyar vármegyékre vonatkozó igényéről. Galagan erre azt válaszolta, hogy az  északkeleti vármegyék lakosságának a  wilsoni elvek szerint, népszavazással kell döntenie sorsáról. 743 ­1919  februárjának utolsó napján a  magyar kereskedelemügyi miniszter az  ukránokkal történt tárgyalásairól tájékoztatta a  magyar kormányt. Elmondta, hogy a  kereskedelmi szerződés megkötésének feltételéül azt szabta, hogy az  ukránoknak nyilvánosan le kell mondaniuk a  ruszin területekre irányuló igényükről. 744 Az  ukrán küldött válasza az  volt, hogy hajlandó bizalmas, nyilvánosságra nem hozható megegyezésre a  köztársasági elnökkel. Arról nem tudunk, hogy sor került-e erre a  tárgyalásra, arra viszont rábukkantunk a  márciusi galíciai sajtóban, hogy ratifikálva lett a  magyar és az  ukrán fél között megkötött kereskedelmi szerződés. 745

			A kérészállam emlékezete

			1896-ban­ Kőrösmező a  magyar  millenniumi ünnepségek egyik helyszíne volt, amikor is a  községháza előtt ­2,5  méter magas, szürke márvány emlékoszlopot állítottak fel, „Hazánk ezeréves fennállásának emlékére ­896–1896” felirattal. 746 A  huculok ­1918  végén a  magyar  millenniumi emlékműbe belevésték a  Hucul Néptanács megalakulásának dátumát, és egy sort a  ­19.  századi ukrán nemzeti költő, Tarasz Sevcsenko Kaukázus (1845) című, a  mai napig gyakorta idézett költeményéből: 747 „Harcoljatok  –  győzni fogtok!” 748 Az  emlékoszlop azonban ma már nem áll.

			Érdekes eseményről tudósított például a  Budapesten megjelenő Görög Katolikus Szemle ­1930-ban:

			„Huculszká Ukrajiná. A  Rutén Terület számtalan nevének lajstroma újabban eggyel szaporodott: Hucul Ukrajnának nevezte el valami nekivadított ukránon. A  vereckei szoros határoszlopán a  Csehszlovák Köztársaság jelzést fekete festékkel bemázolta s  ezt az  új nevet írta fölibe. Hát hiszen, a  hegyeken túl csakugyan huculok laknak s  innen is, ha nem is épen szorosan a  határ mentén.” 749

			A határkövet még a  Monarchia időszakában, ­1881-ben­ állították fel, amit ­1896-ban­ gránitobeliszkre cseréltek, a  tudósításban erről az  obeliszkről lehet szó. Ma már ez  sem létezik, a  helyén a  ­2008-ban­ felavatott honfoglalási emlékmű áll. 750

			A revízió éveiben, de különösen Kárpátalja szovjet fennhatósága idején a  Hucul Köztársaság  –  és Kárpáti Ukrajna  –  témája tabunak számított. Annál nagyobb lendületet vett a  kérdés beemelése az  ukrán történelmi kánonba az  ­1980-as­ évek végétől. A  mainstream történetírásba példátlan módon beleszólt a  politika is.

			Míg magyar szempontból a  Hucul Köztársaság elsősorban „történelmi érdekesség”, amely a  korabeli kérészállamok hagyományának sem lett része, addig a  mai Ukrajnában szorosan illeszkedik az  állami szuverenitás történelmi előképeinek kánonjába. A  kétféle olvasatban elválik egymástól a  lokális, regionális történelem és a  birodalmi történelem. Az  utóbbinak elsődleges célja a  legitimálás, az  egyes történésekből és helyszínekből levonható tanulságok felhasználása a  hatalmi struktúrák újratervezéséhez. A  térbeli sajátosságok háttérbe szorítása az  intézményes, nemzeti mesternarratíva létrehozását segíti elő  –  ebbe illeszkedik, hogy a  mai Ukrajna független államisága előképének tekinti a  Hucul Köztársaságot (és Kárpáti Ukrajnát is). Bár az  ­1996-ban­ elfogadott, máig hatályos Alkotmány preambulumába nem kerültek bele történelmi utalások, ellentétben például a  magyar Alaptörvénnyel, ezt a  tényt  –  belpolitikai vitákat kiváltó módon  –  ­2015-ben­ a  „kommunizmustalanító csomagnak” nevezett jogszabályok egyikébe belefoglalta az  ukrán parlament, ezzel igyekezve megfellebbezhetetlenné tenni a  kanonizált narratívát. „A ­20.  században Ukrajna függetlenségéért folyó harcok résztvevőinek jogi státuszáról és emlékének tiszteletéről” című jogszabály legitim elődökként ismeri el a  ­20.  század első felének egyes időszakaiban regnáló, az  ukrán függetlenség eszméjét vállaló államalakulatokat, köztük az  Ukrán Népköztársaságot, a  Nyugat-Ukrán Népköztársaságot, a  Hucul Köztársaságot és Kárpáti Ukrajnát is, valamint ezen államalakulatok összes polgári intézményét, valamint katonai és paramilitáris szervezeteit. A  törvény szerint a  nemzeti eszme szolgálata felülír minden egyéb körülményt. 751

			A Hucul Köztársaságot őrzi a  társadalmi emlékezet is. Napjainkban a  Kőrösmezőre látogató utazót a  település határában egy feltűnő tábla fogadja. A  tábla jobb oldalán egy ukrán nemzeti lobogóval keretezett, hucul népviseletbe öltözött férfi rajzos alakja látható, bal oldalán pedig a  következő felirat olvasható (ukrán nyelven): „Üdvözöljük Kőrösmezőn, a  Hucul Köztársaság fővárosában.” 752 A  településen megtalálható Sztepan Klocsurak ­2011-ben­ felavatott szobra is. 753 Az  sem szokatlan Kárpátalján, hogy a  település akár egy magyar keresztrejtvényben szerepeljen a  következő formában: „Kárpátalja hucul fővárosa.” 754 Míg a  szobrot a  politikai környezet termékének is lehet tekinteni, azt már kevésbé, hogy a  kőrösmezei futballpálya palánkjára is a  Hucul Köztársaság felirat van felfestve, 755 a  helyi emberek pedig valóban büszkék arra, hogy az  egykori köztársaság fővárosában élnek. Itt különösen erős a  lokális hazafiság érzése, amit egy újságcikk épp a  Hucul Köztársaság kapcsán így fogalmazott meg: „A történelmi emlékezet manapság trendi […].” 756

			The Hutsul Republic – History and Memory

			The Hungarian state, defeated and impaired after World War I, could hardly enforce its authority on the peripheral regions of the country. National councils established during the breakdown declared their political programs. At the same time, they tried to fill in the vacancies of the receding state power. Far from Budapest, in Yasinia, this situation manifested in the proclamation of the Hutsul Republic. The present paper focuses on the history of the few months of the Republic, snagged between the collapsing Hungarian state and the emerging Ukrainian statehood, and its rich historical memory.

			






IV.  Viszály a  vesztesek között. 
Kérészállamok Nyugat-Magyarország területén

			Az Ausztria és Magyarország közötti határt képező Lajta Királyhidánál (1907)

			Forrás: Fortepan / Magyar Földrajzi Múzeum / Erdélyi Mór cége

			A posztimperiális átmenet 
Nyugat-Magyarországon ­1918–1922 757

			Bevezetés

			1918  őszén az  utolsó napjait élte az  Osztrák–Magyar Monarchia. A  birodalmi határok és struktúrák ideje leáldozott, Közép-Európa térképét új államhatárok és új politikai-gazdasági egységek szabták át. A  magukat nemzetállamként deklaráló államok között megindult a  küzdelem a  Habsburg Monarchia hagyatékáért. Minden utódállam a  lehető legtöbbet szerette volna megszerezni és kiszakítani az  egykori közös birodalomból. Megindult a  harc a  területért, az  erőforrásokért, illetve az  új geopolitikai rend meghatározásáért.

			Az I.  világháborút követő eseménydús évekről szóló legfrissebb szakirodalom úgy fogalmaz, hogy ennek az  időszaknak a  „történelmi dinamizmusát” a  különböző elemek egymásba fonódása és kölcsönhatása okozta. 758 Ha a  braudeli megközelítést figyelembe véve vizsgáljuk meg ezeket az  éveket, akkor a  courte és longue durée folyamatok eltéréseit, illetve egymásra hatását is szem előtt kell tartanunk. 759 A  kortársak számára a  „rövid időtartam” (courte durée) tapasztalatai nagyon változatosan nyilvánultak meg; eltérő intenzitással hatottak a  hosszan elhúzódó világháborús terhek, a  közellátási nehézségek, a  háborús vereség, a  Habsburg Birodalom összeomlása, az  új államalakulatok születése, a  forradalmak és politikai rendszerváltások, a  radikális reformok, a  polgárháborús viszonyok, a  békekötés, annak társadalmi visszhangja és a  politikai erőszak. Ebben a  zűrzavaros, az  egyén szintjén nem vagy csak alig átlátható, összetett és kusza helyzetben a  kortársak helyzetértékelése, illetve motivációja is sokszínű volt. Az  egyéni cselekvés és döntések mögött éppen úgy megjelentek a  hangzatos politikai-ideológiai jelszavak  –  például a  nemzeti önrendelkezés, a  bolsevizmus, az  antibolsevizmus  –,  mint ahogy az  egyéni karrier, a  személyes meggazdagodás és hírnév is fontos szerepet játszott. Ezeknek a  sokszínű, rövid időtartamú egyéni tapasztalatoknak a  hátterében tovább hatottak a  ­19.  század második felében felerősödött „hosszú időtartamú” folyamatok: a  modernitás elemei, az  agrártársadalomból ipari társadalomba való átmenet szintén sokszínű és mélyreható következményei. Az  I.  világháború viszont szerte a  világon felgyorsította ezeket a  longue durée folyamatokat is. 760 Az  ­1918  utáni rövid és hosszú időtartamú folyamatok és ezek egymásra hatása olyan cselekvési tereket nyitottak meg, olyan dinamikát generáltak, amelyek bekövetkeztével a  korábbi politikai rendszerben szinte senki sem számolt.

			A centenáriumnak köszönhetően az  I.  világháború és az  azt követő évek globális elemzése (global history) jelentős lendületet kapott. A  globális kontextusba ágyazott, a  nemzetállami horizonton és a  szűken vett hagyományos politikatörténeti narratíván túllépő megközelítések a  nyugat-magyarországi/burgenlandi határváltozások történeti feltárását és megértését is nagyban segítik. 761 Az  alábbi tanulmány a  new diplomatic history 762 megközelítéseit felhasználva, néhány kiválasztott példán keresztül mutatja be a  nyugat-magyarországi/burgenlandi határmódosítási folyamat (1918–1922) cselekvési szintjeit. Az  „új diplomáciatörténet” nemcsak a  nemzetközi döntéshozók, jelen esetben a  győztes államok képviselőinek és az  állami szereplők tevékenységét vizsgálja, hanem az  állami szint alatti helyi-regionális szereplőkét és a  lakosság transznacionális aktivitását is. Miközben a  határmódosítási folyamat politikatörténeti, kronologikus eseménysora kisebb figyelmet kap. 763

			A posztimperiális átmenet néhány jellemzője Nyugat-Magyarországon

			Az I.  világháború után a  birodalmi struktúrából a  nemzetállami keretekbe történő átmenetet sok új és egyedi fejlemény kísérte, 764 több tekintetben is előrevetítve a  térség számos ­20.  századi politikai és gazdasági jelenségét. Az  utókor számára egyik legszembe­tűnőbb változás Közép-Európa geopolitikai átrendeződése volt. A  Habsburgok több évszázadra visszatekintő, nagy területű birodalma helyén kisebb méretű nemzetállamok jöttek létre. Az  Európa középső és keleti felét hagyományosan befolyásuk alatt tartó birodalmi központok  –  Bécs, Berlin, Szentpétervár/Moszkva, Isztambul  –  helyét nemzetállami keretekben gondolkodó, kisebb hatókörű hatalmi centrumok vették át, amelyek az  általuk fontosnak tartott nemzeti célok és érdekek mentén tevékenykedtek. A  térség iránt korábban csekély érdeklődést mutató győztes nagyhatalmak  –  az  Egyesült Királyság, Franciaország és az  USA  –  feladata lett a  háború utáni pacifikálás. Az  új államhatárok véglegesítése évekig is elhúzódhatott, aminek egyik oka a  régióban kialakult viszonylagos nagyhatalmi vákuum és a  győztes hatalmak közti érdekkülönbségek voltak, amint ez  az  osztrák–magyar határ esetében is történt.

			A háborút követő hatalmi töredezettség nemcsak a  közép-európai régiót, hanem általában az  újonnan kialakult kisebb nemzetállami kereteket is jellemezte. A  meggyengült államhatalom elveszítette erőszak-monopóliumát, ami ­1918  végén sztrájkok, tüntetések formájában is megmutatkozott. A  városokban és vidéken egyaránt sor került a  helyi hatalom képviselőivel szembeni atrocitásokra. Megszaporodtak az  antiszemita motivációjú erőszakos cselekedetek is. A  városokban gyorsabban sikerült az  állami rendfenntartó erőknek a  rend helyreállítása, vidéken viszont ez  jóval tovább tartott. Nemcsak az  orosz polgárháborúra, illetve Bulgária és Törökország újrakezdésére nyomta rá bélyegét a  politikai erőszak, 765 a  legdemokratikusabbnak számító Csehszlovákiát sem kímélték a  háború utáni erőszakhullámok. 766 Az  ­1920-as­ évek közepéig elhúzódó erőszakos akciók mögött gyakran nem konkrét politikai célok és elképzelések húzódtak, inkább a  lakosság egzisztenciális bizonytalansága mozgatta az  elkeseredetteket. 767 A  „vidék elfeledett parasztforradalma”, 768 amely csak ­1918  végére csengett le, Nyugat-Magyarországot is elérte. ­1918  késő őszén az  osztrák–magyar határsávban is általánossá váltak a  fosztogatások és a  helyi autoritást képviselő személyek elleni erőszakos fellépések. 769 Ezek többnyire valamilyen korábban létezőnek vélt, elképzelt morális rend visszaállítására törekedtek, és jellemzően nem egy új világ teremtése volt a  céljuk. 770

			A hatalom töredezettségét jelezte továbbá, hogy ­1918  végén egy időben léteztek és működtek a  régi vármegyei közigazgatás intézményei, az  ­1918.  november elején alapított helyi nemzeti tanácsok, illetve a  bázisdemokráciát zászlajára tűző katona­tanácsok. A  helyi közigazgatás és a  lakosság dezorientáltságát a  budapesti központi hatalom távolsága és többszöri politikai átalakulása is növelte. A  rogyadozó magyar államhatalommal szembeni lakossági lojalitás már a  világháború alatt, főként az  állami élelmiszer-ellátás csődje miatt megingott, az  osztrák területi igény ­1918.  novemberi megfogalmazása óta pedig tovább csökkent. A  végleges határ megállapításáig 771 mindennapi létkérdés volt, hogy az  itt élőknek melyik új ország irányába kell(ene) lojálisnak lenniük?

			Annak ellenére, hogy Ausztria nem foglalta el az  általa igényelt nyugat-­magyarországi területet, a  fegyveres erőszak az  egész nyugat-magyarországi határmódosítási folyamatra rányomta bélyegét. ­1917  óta  –  a  káoszba süllyedő Oroszországból kiindulva  –  a  politikai erőszak és a  területi hódítások összefonódtak. 772 A  transznacionális politikai erőszak és annak társadalmi mobilizáló ereje 773 az  egész ­20.  században meghatározó maradt, 774 és az  osztrák–magyar határvitában is lényeges, de nem döntő szerephez jutott. 775

			A határvita egyik további sajátossága volt, hogy ezen a  kevésbé fontos határszakaszon is több ad hoc állam (kérészállam) jött létre. Szinte minden esztendőre jutott egy: Republik Heinzenland/Hiénc Köztársaság (1918), Murska Republika/Vendvidéki Köztársaság (1919) és a  Lajtabánság (1921). A  háború végi Közép-­Európában a  kortársak szinte „hozzá voltak szokva”, hogy új államok és állam­határok születnek. A  nyugat-magyarországi térség tiszavirág-életű nyelvi-politikai területi konstrukcióinak öt közös vonását érdemes kiemelnünk. ­1.  Vezetőik az  önálló államiság megteremtésével a  világháború győztes nagyhatalmai által kijelölt határok megváltoztatását szerették volna elérni. ­2.  Értelmi szerzőik, katonai vezetőik nem helybéliek, hanem leszerelt a Monarchia távolabbi vidékeiről származó k. u. k. tisztek voltak. Ők valamilyen „nemzetmentő” cél érdekében, kapcsolati tőkéjükre építve szereztek fegyvert és pénzt az  akció­hoz. ­3.  A nyugat-magyarországi „államalapító” akciók pusztán a  létezésükkel politikai-területi engedményt, átrendezést értek el az  „ellenséges”, szomszédos országgal szemben. ­4.  A kérészállamok vezetőinek tájékozottsága a  nemzetközi erőviszonyokról és a  helyzet komplexitásáról eltérő, de általában meglehetősen szegényes volt. A  kalandor tervek messze elrugaszkodtak az  új területi, geopolitikai realitásoktól, egyfajta „vak mozgástérben” tevékenykedtek, s  emiatt a  kezdetektől kudarcra voltak ítélve. ­5.  A kérészállamok által kedvezményezett és támogatott kormányzat ugyan hivatalosan elhatárolódott a  katonai akcióktól, miközben a  körülmények következtében bővülő külpolitikai mozgásteret megelégedettséggel konstatálta. 776

			Jogosan vetődik fel a  kérdés, hogy miért vezetett a  posztimperiális-nemzetállami átmenet ezen a  határszakaszon ilyen sok kérészállam megalakulásához? A  válasz nem egyetlen tényezőben keresendő, hanem egyszerre több jelenség és folyamat kölcsönhatásából következik. Fontos geostratégiai oknak bizonyult, hogy Ausztria és Magyarország egyaránt a  vesztesek oldalán fejezte be a  háborút. Mind Bécs, mind pedig Budapest a  legkisebb ellenállás irányába törekedett külpolitikai sikerekkel mozgásterét bővíteni, amitől a  belpolitikai konszolidáció elmélyülését remélte. További fontos tényező volt, hogy a  győztes nagyhatalmak, miután ­1919  szeptemberében Ausztriának ítélték a  területet, nem léptek fel határozottan annak gyors átadása mellett. A  Magyarországi Tanácsköztársaság augusztusi összeomlásával ugyanis véget ért Közép-Európa szovjetizálásának veszélye, így Ausztria stratégiai szerepe a  kommunizmus feltartóztatásában  –  a  bolsevizálódás továbbterjedését elzáró politika szükségessége  –  megszűnt. 777 Úgy is mondhatnánk, hogy az  antant Ausztriával kapcsolatos politikájára ­1919  őszétől egyfajta közömbösség nyomta rá a  bélyegét. Némiképp leegyszerűsítve azt is mondhatnánk, a  versailles-i­ döntéshozóknak kisebb gondjuk is nagyobb volt annál, mint hogy egy instabil vesztes országot (Magyarországot) arra kényszerítsenek  –  ráadásul katonai nyomásgyakorlás lehetősége nélkül  –,  hogy nem túl értékes határsávját adja át egy másik, szintén vesztes országnak (Ausztriának). Ebben a  képlékeny külpolitikai környezetben, illetve a  háború utáni kármentésre és politikai konszolidációra koncentráló Bécs és Budapest erőterében törekedtek a  kérészállamok vezetői saját mozgásterük bővítésére politikai és katonai eszközökkel egyaránt.

			A posztimperiális átmenethez kapcsolódóan a  kérészállamok létrejöttében fontos szerepe volt a  jogi normák és elképzelések gyors átalakulásának is. Nemzetközi szinten is jelentősen változott az  állami szuverenitás koncepciója. A  nemzetközi jogot számos új szempont formálta: például a  háborús felelősség vagy a  kisebbségvédelem kérdése, illetve olyan új intézmények, mint a  Népszövetség vagy az  ILO (Nemzetközi Munkaügyi Szervezet). 778 A  kor embere eközben azt érzékelte, hogy az  „államalapítás” divattá vált, problémamegoldó eszköz lett. Ezenkívül megváltoztak az  állami legitimitás normái is. Mindenki a  népek önrendelkezéséről beszélt, noha a  „nemzet” és „nép” fogalmak nagyon különböző koncepciókat takartak. A  bolsevizmus terjedésével további szociális dimenziót kapott a  nemzeti önrendelkezés elve. 779 Ebben a  mozgásban lévő, átalakuló nemzetközi térben egyes szereplők felhatalmazva érezték magukat tetszőleges, véletlenszerű területek függetlenségének, illetve szuverenitásának kimondására, kvázi önálló államalapításra. A  kérészállamok esetében az  új államalakulat létének kihirdetése, illetve a  nyomatékosan és katonai erődemonstrációval is képviselt szuverenitáshoz való jog a  szuverenitás legalizálására tett kísérletet is jelentette.

			Sajátos lendületet adott az  I.  világháború utáni közép-európai posztimperiális átmenetnek a  bolsevizmus térnyerése is, ami egyben egy új politikai-ideológiai dimenziót nyitott meg a  nemzetközi hatalmi politikában. A  bolsevizmus a  Nyugat kapitalista és demokratikus modelljére adott reakció volt. A  bolsevizmus kihívására adott válasz egyrészt erősítette a  nyugati, demokratikus modellt választó országok közötti összetartó erőt és összefogást. Másrészt Közép-Európában a  bolsevizmus térnyerésének egyik legmarkánsabb hatása éppen az  volt, hogy az  antibolsevizmust képviselő autoriter berendezkedés a  közép-európai politikai gondolkodás meghatározó elemévé vált. Ami  több országban is a  baloldal és a  zsidókkal szembeni ellenségképek felerősödését eredményezte. 780 Az  agresszív antibolsevizmus és az  antiszemitizmus együttesen táplálták a  radikális nacionalizmust, amely a  két világháború között a  nyugati demokratikus modell aláásásához és diszkreditálásához vezetett. 781

			A bolsevizmus elleni küzdelem az  osztrák–magyar határvitában csupán a  magyar tanácsrendszer után jutott szerephez. Egyrészt figyelemre méltó, hogy az  osztrák propagandában ­1919  őszéig nem jelent meg a  magyar bolsevik veszéllyel való riogatás. Az  osztrák szociáldemokrata vezetés a  tanácsköztársaság idején egyrészt elhatárolódott a  kommunista rendszer ausztriai átvételétől, és nyugat-magyarországi propagandájában is  tartózkodott az  antikommunista retorikától, illetve támogatóan szemet hunyt a  regionális baloldali szereplők Magyarországra tartó fegyverszállítmányai felett. 782 Másrészt az  osztrák vezetés megtűrte területén a  magyar ellen­forradalmi erők szervezkedését is. A  Bécsben és Graz környékén gyülekező magyar ellenforradalmi szereplőket és azok katonai egységeit osztrák (szélső)jobboldali csoportosulások is támogatták. 783

			1919  őszétől az  ellenforradalmi kurzus Ausztria-ellenes propagandájának központi elemévé vált az  „osztrák bolsevizmussal” való riogatás. A  nyugat-magyar­országi propagandában a  szociáldemokrata többségű osztrák nagykoalíció a  magyar propagandában „bolsevik” jelzőt kapott. 784 Miután az  osztrák szociáldemokrata párt ­1920  őszén kilépett a  kormánykoalícióból, a  szociáldemokrata vezetésű „Vörös Bécs” vált az  Ausztria-ellenes propaganda állandó elemévé. Sőt, a  „Vörös Béccsel” szembeni ellenszenv meghatározó eleme maradt annak a  támogatásnak is, amit Bethlen István nyújtott az  ­1920-as­ évek végi osztrák szélsőjobboldali Heimwehrnek. 785 Összességében tehát leszögezhető, hogy ­1919  után az  intenzív és ellenséges propagandában a  nemzeti-nacionalista érvek mellett  –  különösen magyar részről  –  az  antibolsevizmus játszotta a  legfőbb szerepet.

			Az osztrák–magyar határvita sajátosságai

			A közép-európai határhúzásoknak az  I.  világháború végén kialakult egy általános mintázata. Egy utódállam területeket igényelt egy szomszédos utódállamtól, majd megszállta és elfoglalta azokat. A  kész tények politikájára építő területi annexiót azonban jóvá kellett hagyatni a  versailles-i­ döntéshozókkal, a  „kiharcolt” új államhatárokat pedig békeszerződésben kellett rögzíteni. ­1918  késő őszén még minden vesztes ország abban bízott, hogy a  provizórikus területi veszteségeket majd egy számukra  igazságos békeszerződés semmissé teszi. Keserűen csalódniuk kellett. A  megszállás tartósságát látva, de legkésőbb a  békefeltételek megismerésekor nyilvánvalóvá vált, hogy a  vesztes országok illúziókba ringatták magukat.

			Ausztria és Magyarország határvitája minden tekintetben eltért ettől az  általános forgatókönyvtől, kivéve talán az  új államhatár feletti csalódottság érzését. Ráadásul az  általános csalódottság egyaránt jelen volt a  nyugat-magyarországi területet megszerző Ausztriában és az  azt elveszítő Magyarországon is. Bécs ugyanis eredetileg nagyobb területet igényelt, mint amekkorát Sopron nélkül végül megkapott. De akkor tulajdonképpen mi is történt az  osztrák–magyar határ mentén?

			Két egyaránt vesztes és korábban a  közös dualista államszövetségben lévő állam területi vitájáról volt szó, nem pedig a  vesztes és győztes országok közötti aszimmetrikus küzdelemről. Karl Renner ideiglenes osztrák kormányfő már az  ­1918.  november ­18-i­ minisztertanácsi ülésen beterjesztette Német-Ausztria igényét 786 a  nyugat-magyarországi megyék többségében német lakosú részeire. 787 Ausztria azonban nem szállta meg katonailag az  általa igényelt területet, így Nyugat-Magyarország, egészen ­1921  végi átadásáig, magyar közigazgatás alatt maradt. Bécs annexiót elutasító politikájának egyaránt voltak pragmatikus és ideológiai-politikai okai. Az  új osztrák vezetés abban bízott, hogy a  versailles-i­ döntéshozók számára elégséges érv lesz a  német többségű lakosság önrendelkezési jogára való hivatkozás. Azt remélték, hogy Ausztria a  terület katonai megszállása nélkül, korabeli szóhasználattal élve pacifista politikával is megkaphatja az  igényelt területet.

			1.  ábra: Soproni utcarészlet (1915)

			Forrás: Fortepan / Vargha Zsuzsa

			Az osztrák kormányzat kivárásos politikája mögött azonban elsősorban Ausztria élelmiszer-függősége állt. Az  osztrák birodalomrész közellátásának biztosítása ­1916–1917  telétől egyre nagyobb kihívást jelentett, és ­1918  őszén az  ország egyik legégetőbb problémájává vált. Az  antant élelmiszer-szállítmányai ­1918–1919  telén még nem érkeztek meg az  éhező Ausztriába, ezért az  ­1918.  november ­12-én ki­kiáltott köztársaság nagyban függött a  magyar élelmiszerexporttól és -csempészettől. Az  osztrák–magyar határon zajló intenzív csempészforgalom 788 nagyban hozzájárult Kelet-Ausztria élelmiszerrel való ellátásához, ami a  határ mindkét oldalán az  élelmiszerárak jelentős növekedéséhez vezetett. Bécsben a  háború végére az  a  nem éppen reális kép alakult ki, mintha Nyugat-Magyarország látná el Kelet-Ausztriát élelmiszerrel. Ennek köszönhetően Nyugat-Ausztria vélt és remélt mezőgazdasági potenciálja mindvégig fontos szerepet kapott Bécs érvelésében. A  szociáldemokrata többségű osztrák kormány az  ország élelmiszerimport-függősége tudatában a  majdani békekonferencia döntéshozóira bízta a  területi igény megítélését. Így Bécs egészen ­1921  augusztusáig, az  antant által kijelölt hivatalos területátadási időpontig nem erőltette a  térség feletti kontroll megszerzését.

			Nyugat-Magyarország osztrák megszállása ellen szólt továbbá az  is, hogy Ausztria nem rendelkezett egy esetleges annexió kivitelezéséhez elegendő katonai erővel. A  mindenkori magyar kormányzat ­1921  végéig  –  a  Károlyi-kormánytól a  tanács­kormányon keresztül az  összes ellenforradalmi kormányig  –  nemcsak politikai retorikájában tette nyilvánvalóvá a  területhez való ragaszkodását, hanem szükség esetén elrettentésre és megfélemlítésre alkalmas katonai erőt is átcsoportosított a  nyugati határszélre. Legyen szó az  ­1918.  december ­6-ai, egynapos Hiénc Köztársaság leveréséről vagy a  Vörös Hadsereg egyik zászlóaljának ­1919.  március végén Budapestről Sopronba történt átirányításáról. Az  utóbbi feladata nemcsak a  Tanácsköztársaság belső konszolidálása volt, hanem az  osztrák területi aspirációk megelőzése is. A  térségben magyar oldalról a  legintenzívebb katonai erőkoncentrációra a  tanácsrendszer után került sor. ­1919  ősze és ­1921  késő ősze között a  reguláris és irreguláris magyar katonai egységek egyaránt arra törekedtek, hogy „megtisztítsák” Nyugat-Magyarországot a  vélt és valós belső és külső ellenségektől.

			A Magyarországi Tanácsköztársaság idején az  osztrák hadvezetésben intenzív viták alakultak ki Nyugat-Magyarország esetleges megszállásáról. Amikor ­1919  májusában a  Vörös Hadsereg északon a  cseh, keleten pedig a  román csapatokkal harcolt, akkor Bécsben is terveket szőttek a  magyar területre való esetleges bevonulásról. Indokként szolgáltak volna a  nyugat-magyarországi „anarchikus állapotok” és az  ott élő német nyelvű lakosság védelme, írta memoárjában Julius Deutsch osztrák szociáldemokrata hadügyminiszter. 789 Megkezdődtek az  ilyen irányú előkészületek a  hadseregben a  vezérkari főnök, Adolf von Boog irányításával. Ez  elsősorban konzervatív, nagynémet orientációjú szabadcsapatok szervezését jelentette, amelyekbe a  zsidó katonák felvételét szigorúan tiltották. A  zsidó származású hadügyminiszter azonban egy ilyen radikális nacionalista akció miatt nem szerette volna elveszíteni a  befolyását a  hadsereg felett. Ezért megtiltotta a  további szervezkedést és annexiós terveket, amire válaszként Boog lemondott.

			Az osztrák kivárásos politika ­1919  nyarán meghozta gyümölcsét. ­1919.  június ­2-án az  osztrák békedelegáció átvette a  tervezett békeszerződés szövegének első változatát, 790 amely még az  ­1867-es­ régi határt erősítette meg Ausztria és Magyarország között. 791 A  Karl Renner szociáldemokrata kancellár által vezetett békedelegáció azonban válaszlevelében, Nyugat-Magyarország német ajkú lakosságának önrendelkezése mellett, a  terület Bécs által fontosnak tartott mezőgazdasági jelentőségére hivatkozva kérte az  osztrák–magyar határ megváltoztatását, annak nyugatra tolását. Ám az  osztrák érvelés önmagában kevésnek bizonyult volna. A  terület Ausztriának ítéléséhez igen nagy mértékben hozzájárult a  Magyarországi Tanácsköztársaság kikiáltása és annak viszonylag tartós, több hónapos fennállása  –  a  versailles-i­ döntéshozók antibolsevizmusa és Közép-Európa szovjetizálásától való félelme. Ez  így együttesen már elégséges indoknak bizonyult. Párizsban jórészt ezért döntöttek úgy, hogy a  bolsevik kísérletet elutasító Ausztriát „megajándékozzák” Burgenlanddal. A  békeszerződés-tervezetnek az  osztrák delegáció által ­1919.  július ­20-án átvett második verziójában már az  új burgenlandi határ szerepelt: az  Ausztriának átadandó terület akkor még Sopront és környékét is magában foglalta.

			Az ­1919.  szeptember ­10-i­ saint-germaini szerződésben de jure rögzített határ­módosítás ellenére a  gazdasági-demográfiai szempontból sem túlságosan értékes területért folyó határvita azonban közel sem ért véget, sőt egészen ­1921–1922  fordulójáig elhúzódott. A  közép-európai területi átrendeződések közül csupán az  ­1923.  március ­13-án a  párizsi Nagykövetek Tanácsa által rögzített kelet-galíciai határ megállapítása tartott ennél tovább. Az  osztrák–magyar területvita elhúzódása jogértelmezési anomáliákból is fakadt. Budapest érvelése szerint hiába szabályozta a  ­26  ország által aláírt saint-germaini szerződés az  osztrák–magyar határ Magyarország számára hátrányos módosítását, ezt a  szerződést Magyarország nem írta alá, így nem is tekintette magára nézve kötelező érvényűnek. Az  ­1920.  június ­4-i­ trianoni békeszerződés éppen úgy rögzítette a  nyugat-magyarországi terület elvesztését, ezt a  szerződést viszont Ausztria nem írta alá. Azonban nemzetközi jogilag a  két békeszerződés egyértelműen és de jure Ausztriának ítélte a  burgenlandi területet, így a  magyar fél jogértelmezési csűrés-csavarása csak az  időhúzást és minimális engedmények kiharcolását szolgálta. A  győztes hatalmak érdektelenségének, a  magyar állami időhúzási stratégiáknak, illetve a  helyi-regionális szereplők politikai erőszakosságának köszönhetően a  hosszan elhúzódó határvita mégis kompromisszumos megoldással ért véget, amelyet az  ­1921.  októberi velencei szerződésben rögzítettek.

			Az osztrák–magyar határvita cselekvési szintjei

			Az osztrák–magyar határmódosítási folyamatot négy cselekvési szinten alakították az  érdekeltek, illetve érintettek. Ezek a  következők: a  versailles-i­ döntéshozók, az  osztrák és magyar állami szereplők, a  helyi-regionális szereplők, illetve a  nyugat-­magyarországi lakosság. A  négy cselekvési szint egymással mindvégig szoros kölcsönhatásban állt, és egymást, valamint az  új határ kijelölésének folyamatát együttesen, noha eltérő intenzitással formálta. Alábbiakban a  négy szinten lezajlott események rövid összefoglalása következik.

			1.  A világháborúban győztes nagyhatalmak szeme előtt egy új, tartós, igazságos és globális nemzetközi rend képe lebegett. 792 A  politikai, diplomáciai, gazdasági, etnikai, katonai-stratégiai szempontok által „túlterhelt békét” 793 Versailles-ban­ egymás közt kialkudó és kompenzáló győztes nagyhatalmak a  Magyarországi Tanácsköztársaság fennállása idején döntöttek úgy, hogy helyt adnak Ausztria területi igényének. A  versailles-i­ döntéshozók többnyire megbízható információkkal rendelkeztek az  osztrákok által igényelt határvidékről és a  két ország politikai-gazdasági folyamatairól. Bécs és Budapest antanttal való kommunikációjában azonban jelentős különbségek voltak. Az  antantküldöttségek központjai ­1918–1919-ben­ Bécsben székeltek. A  brit misszió ­1918  novemberében kezdte meg tevékenységét az  egykori császárvárosban, Thomas Montgomery-Cuninghame ezredes vezetésével. Az  angol tiszt diplomáciai szolgálata során már az  I.  világháború előtt is sokat tartózkodott Bécsben, így kiterjedt osztrák kapcsolati hálózattal rendelkezett. Az  osztrák–magyar határvitában osztrákbarát volt, és nyomatékosan elutasított minden bolsevik-kommunista tevékenységet. 794 Az  amerikai missziót szintén decemberben hozták létre Archibald Cary Coolidge professzor irányítása alatt, aki ugyancsak bőven rendelkezett személyes tapasztalattal Ausztriáról az  ­1914  előtti időkből. Olaszország ­1918.  decemberben indított küldöttséget Bécsbe Roberto Segre tábornok vezetésével. Végül ­1919.  márciusban érkezett meg Bécsbe a  francia misszió, a  diplomata Henri Allizé irányításával. Ehhez képest a  magyarországi antantképviselet jóval szerényebb és függőbb viszonyok között tevékenykedett. ­1918  novembere és ­1919  márciusa között Budapesten működött a  Ferdinand Vix alezredes vezette francia katonai misszió, amely Louis Franchet d’Espèrey tábornoknak, a  balkáni hadsereg főparancsnokának volt alárendelve. ­1919  elején a  bécsi missziók ugyan küldtek Budapestre néhány napos megbízással küldöttséget, de az  ő tevékenységi körük és idejük korlátozott volt. ­1919.  január ­8-án Cary Coolidge vezetett egy gazdasági küldöttséget Budapestre, amelyben angol, amerikai, francia és olasz tagok is részt vettek, február ­5-én pedig Cuninghame is a  magyar fővárosba érkezett. Ezek az  antantalmissziók azonban csupán az  aktuális gazdaság-társadalmi helyzet felmérésére és a  bolsevikveszély megítélésére voltak hivatva. 795 A  mindenkori magyar politikai elit jóval szerényebb közvetlen kommunikációs csatornával rendelkezett a  győztes országok döntéshozói irányába. Az  amerikai Coolidge-misszióban tevékenykedő Lawrence Martin őrnagy ­1919  elején részletes terepfelmérést végzett az  osztrák–magyar határon, ami alapján az  amerikai földrajztudós az  ­1867-es­ határ keletebbre tolását javasolta. 796

			A versailles-i­ döntéshozók az  osztrák–magyar határvitával kapcsolatban a Tanácsköztársaság bukását követően mutatott átmeneti érdektelenség ellenére sem hagyták magukra a  szemben álló feleket. Igaz, az  ­1919.  szeptemberi osztrák és az  ­1920.  júniusi magyar békeszerződést követően nem szólították fel Magyarországot arra, hogy a  nemzetközi jogilag is Ausztriának ítélt területet mihamarabb ürítse ki és adja át. Ehelyett csak kétoldalú tárgyalást és egyeztetést irányoztak elő, amelyek azonban ­1920–1921  folyamán nem vezettek eredményre. Az  antantjelenlét és -felügyelet biztosítása végett ­1920  januárjában megérkezett Sopronba az  a  nemzetközi katonai misszió, amelyet a  soproni népszavazás felügyeletére ­1921.  december ­8-án tovább bővítettek. Ez  a  közel két évig Sopronban tevékenykedő nemzetközi küldöttség kevés tagból állt, és nem rendelkezett tényleges katonai erővel. Mégis helyismerete, helyi beágyazottsága és személyes kapcsolatai miatt pedig Sopron hovatartozása kapcsán inkább magyarbarát álláspontot képviselt.

			2.  Az osztrák és magyar állami döntéshozók szerepéről ez  a  tanulmány nem szól részletesen. A  korábbi politikatörténeti narratívák szinte kizárólag erre a  cselekvési szintre fókuszáltak. 797 Az  osztrák–magyar határvita államközi-diplomáciai aspektusai közül azonban mindenképpen kiemelendő, hogy Budapest és Bécs számára a  nyugat-magyarországi, illetve burgenlandi terület birtoklása egyaránt a  szűkre szabott külpolitikai mozgástér bővítésének, az  esetleges külpolitikai sikernek (amelyben egyik ország sem bővelkedett) és ezáltal a  belső legitimáció erősítésének a  lehetőségét kínálta. Ezzel magyarázhatók azok a  politikai, diplomáciai és katonai erőfeszítések is, amelyek segítségével mindkét fél igyekezett a  területet megszerezni, illetve megtartani. A  két ország mindenkori vezetői tisztában voltak azzal, hogy a  végleges döntést nem Bécsben vagy Budapesten és nem is Nyugat-Magyarországon hozzák meg. Bécs pragmatikus okokból mindvégig a  diplomáciai manőverezés és a  kivárás politikáját választotta. A  magyar fél azonban, különösen a  békeszerződések ismeretében, alternatívákban gondolkodott. Budapest a  nemzetközi tapasztalatok, az  éppen zajló szovjet–lengyel, a  török–görög és alsó-sziléziai háborúk alapján a  fegyveres-félkatonai erődemonstráció eszközét választotta. Az  ­1921.  decemberi soproni népszavazásról szóló döntéshez így az  ­1920–1921-es­ katona-félkatonai erődemonstrációk is hozzájárultak.

			3.  A cselekvési szintek közül a  posztimperiális, nemzetállami átmenet egyik legnyilvánvalóbb jele a  regionális, helyi szereplők jelentőségének és államhatárokon átlépő interakcióinak felértékelődése volt. A  központi hatalom gyengesége, az  időszakos nagyhatalmi vákuum, illetve a  központtól való földrajzi távolság miatt a  lokális szereplők mozgástere jelentősen kibővült. A  világháborút követő zűrzavarban elérkezett a  lokális szereplők, a  „kisemberek” és a  zavarosban halászás ideje. A  regionális szereplők, közigazgatási, politikai vagy félkatonai vezetők elég erősnek érezték magukat, hogy a  kezükbe vegyék a  jövő alakítását. A  „kisember” önfelhatalmazásának legjobb példái a  kérészállamok önjelölt vezetői és irányítói, akik az  osztrák–magyar határon új térkonstrukciókat, miniállamokat hoztak létre. A  kérészállamok kvázi önálló külpolitikát is igyekeztek folytatni, ami konszolidált békeidőben kizárólagosan állami jogosítványnak számít. A  lokális szereplők tevékenységét ugyanakkor az  intenzív transznacionalitás jellemezte. ­1919–1920  folyamán különösen élénk volt az  osztrák–magyar határ mindkét oldalát érintő, helyi politikai és katonai szereplők által működtetett csempészhálózatok tevékenysége. Élelmiszer, iparcikkek és fegyverek cseréltek illegálisan gazdát politikai berendezkedésektől és azok változásától függetlenül. Az  északi csempészési útvonal Sopron és Bécsújhely, 798 a  déli Graz és Vas megye 799 között működött. A  „nemzeti érdek” csak egyike volt a  lokális szereplők motivációinak, a  bolsevizmus és antibolsevizmus mellett az  egyéni gazdagodás és karrierlehetőségek is fontos szerepet játszottak.

			4.  A nyugati határvidék többnemzetiségű, nyelvileg és vallásilag heterogén térség volt, sőt az  új államhatár ellenére az  is maradt. A  terület nagyfokú etnikai, nyelvi és vallási tagozódásának köszönhetően egyik rövid életű kérészállam sem fedte le az  egész, Ausztria által igényelt területet, de valójában egyik sem törekedett erre. A  vallási és nyelvi sokszínűség miatt nem alakult ki a  térségben a  magyar mellett domináns etnikai identitás és ehhez kapcsolódó politikai önszerveződés. A  helyi lakosok az  államnemzet koncepciója alapján még akkor is a  Magyar Királyság állampolgárainak tekintették magukat, ha nem magyarul beszéltek. A  többséget alkotó helyi német nyelvű lakosság etnikai-politikai mobilizációja még alacsony volt a  világháború előtt, 800 hasonlóan a  századfordulós Habsburg Birodalom számos régiójára jellemző szerény politikai-nacionalista aktivitáshoz. Miközben a  világháború előtt a  német ­ajkú lakosság gazdaságilag a  közeli osztrák nagyvárosokhoz (Bécs, Graz) kötődött. A  térségre a  határ közelségéből fakadóan jellemző volt az  intenzív területi mobilitás, amely az  időszakos és tartós elvándorlásban egyaránt megmutatkozott. Különösen hangsúlyos volt az  időszakos munkavállalás a  kelet-ausztriai  –  főleg stájer­országi és alsó-ausztriai  –  ipari centrumokban. A  lakosság széles rétegei a  határvita felülről és kívülről rájuk erőltetett realitásához elsősorban gazdasági és nem politikai, etnikai indíttatás mentén alkalmazkodtak, 801 ebből kifolyólag gyakran szembe­kerültek a  központ nemzeti-politikai elvárásaival. A  határ menti lakosság magatartását és reakcióit egyfajta pragmatizmus és túlélési ösztön jellemezte. 802 A  gyakori politikai fordulatokhoz, az  ­1919-től felerősödő politikai erőszakhoz, a  határrendészet kiépüléséhez, az  osztrák államhatár keletre tolásához a  „hétköznapi ellenállás” jegyében alkalmazkodtak. 803 A  kisebb-nagyobb szabálysértések, mint az  intenzív csempészés, az  állami sorozás előli vagy a  politikai-nemzeti motivációjú emigrálás elsősorban az  egyén és a  család túlélésének a  záloga volt. A  határ menti lakosság kihasználta a  központtól való földrajzi távolságot és transznacionális kapcsolatrendszerét, és ezek segítségével bővítette mozgásterét. Így nem csupán passzív elszenvedője volt a  határmódosítási folyamatnak, hanem bizonyos fokig annak aktív alakítója is.

			Felhasznált irodalom

			Adlgasser, Franz: The Roots of Communist Containment: American Food Aid in Austria and Hungary after World War I.  In Günter Bischof  –  Anton Pelinka  –  Rolf Steininger (szerk.): Austria in the Nineteen Fifties. Contemporary Austrian Studies. New Brunswick  –  London, Routledge, ­1995.  171–188.  Online: https://doi.org/10.4324/9780429336058

			Beyrau, Dietrich: Schlachtfeld der Diktatoren: Osteuropa im Schatten von Hitler und Stalin. Göttingen, Vandenhoeck & Ruprecht, ­2000.

			Botlik József: Nyugat-Magyarország sorsa ­1918–1921.  Vasszilágy, Magyar Nyugat, ­2008.

			Braudel, Fernand: Geschichte und Sozialwissenschaften. Die longue durée. In Claudia Honegger (szerk.): Schrift und Materie der Geschichte. Vorschläge zur systematischen Aneignung historischer Prozesse. Frankfurt am Main, Suhrkamp, ­1977.  47–85.

			Burghardt, Andrew F.: Borderland. A  Historical and Geographical Study of Burgenland. Madison, University of Wisconsin Press, ­1962.

			Conze, Eckart: Die grosse Illusion. Versailles ­1919  und die Neuordnung der Welt. München, Siedler, ­2018.

			Csiki Tamás: A  parasztság „forradalma” ­1918-ban. In Bódy Zsombor (szerk.): Háborúból békébe. A  magyar társadalom ­1918–1924.  Budapest, Bölcsészettudományi Kutatóközpont, ­2018.

			Deutsch, Julius: Aus Österreichs Revolution: Militärpolitische Erinnerungen. Wien, Verlag der Wiener Volksbuchhandlung, ­1921.

			Egry Gábor: Negotiating Post-Imperial Transitions: Local Societies and Nationalizing States in East Central Europe. In Paul Miller  –  Claire Morelon (szerk.): Embers of Empire. Continuity and Rupture in the Habsburg Successor States after ­1918.  New York, Berghahn Books, ­2019.  15–42.

			Fisch, Jörg: Das Selbstbestimmungsrecht der Völker. Die Domestizierung einer Illusion. München, C.  H. Beck, ­2010.

			Frie, Ewald: ­100  Jahre ­1918/19.  Offene Zukünfte. Zeithistorische Forschungen/Studies in Contemporary History, ­15.  (2018), ­1.  98–114.

			Gerwarth, Robert  –  John Horne: Krieg im Frieden. Paramilitärische Gewalt in Europa nach dem Ersten Weltkrieg. Göttingen, (k. n.), ­2013.

			Gerwarth, Robert: Die Besiegten. Das blutige Erbe des Ersten Weltkriegs. München, Siedler, ­2017.

			Győrffy Sándor: Adalékok az  antant hatalmak magyarországi politikájához, ­1919.  január  –  március. Századok, ­88.  (1954), ­4.  569–592.

			Hanebrink, Paul: A  Specter Haunting Europe: The Myth of Judeo-Bolshevism. Cambridge, Belknap, ­2018.

			Hänni, Adrian  –  Daniel Rickenbacher  –  Thomas Schmutz (szerk.): Über Grenzen hinweg. Transnationale Politische Gewalt im ­20.  Jahrhundert. Frankfurt am Main, Campus, ­2020.

			Hatos Pál: Az  elátkozott köztársaság. Az  ­1918-as­ összeomlás és forradalom története. Budapest, Jaffa, ­2018.

			Hoffmann, Robert: Die Mission Sir Thomas Cuninghames in Wien. Doktori disszertáció. Salzburg, ­1971.

			Judson, Pieter M.: Habsburg. Geschichte eines Imperiums: ­1740–1918.  München, C. H. Beck, ­2017.

			Koch, Klaus  –  Walter Rauscher  –  Arnold Suppan: Außenpolitische Dokumente der Republik Österreich ­1918–1938.  Band ­2.  Im Schatten von St. Germain. ­15.  März bis ­10.  September ­1919.  Wien–München, Austrian Academy of Sciences, ­1994.

			Konrád, Ota: Two Post-War Paths: popular violence in the Bohemian lands and in Austria in the aftermath of World War I.  Nationalities Papers, ­46.  (2018), ­5.  759–775. Online: https://doi.org/10.1080/00905992.2017.1354362

			Lehmkuhl, Ursula: Diplomatiegeschichte als internationale Kulturgeschichte: Theoretische Ansätze und empirische Forschung zwischen Historischer Kulturwissenschaft und Soziologischem Internationalismus. Geschichte und Gesellschaft. Zeitschrift für Historische Sozialwissenschaft, ­27.  (­2001), ­3.  394–423.

			Leonhard, Jörn: Der überforderte Frieden. Versailles und die Welt ­1918–1923.  München, C. H. Beck, ­2018.

			Martin, Lawrence: Akten und Dokumente des Außenamtes (State Department) der USA zur Burgenland-Anschlußfrage ­1919–1920.  Burgenländische Forschungen Heft, ­67.  (1977).

			Murber Ibolya: A  burgenlandi impériumváltás ­1918–1924: kikényszerített identitásképzés és politikai erőszak. Múltunk, ­64.  (2019), ­2.  181–214.

			Murber Ibolya: A  fasizmus ausztriai exportjának kezdetei. Bethlen és a  Heimwehrek kapcsolati hálózata ­1927–1929.  Világtörténet, ­41.  (2019), ­4.  599–613.

			Murber, Ibolya: Die politische Gewalt als Voraussetzung eines Plebiszits im Donauraum: Westungarn  –  Burgenland nach dem Ersten Weltkrieg. Historie. Jahrbuch des Zentrums für Historische Forschung Berlin der Polnischen Akademie der Wissenschaften, ­13.  (2020). ­78–91.  Online: ­10.24425/historie.2020.133251

			Murber, Ibolya: Ein Instrument ungarischer Außenpolitik? Die österreichischen Heimwehren als Akteure in transnationalen rechtsradikalen Netzwerken in den späten ­1920er Jahren. In Adrian Hänni  –  Daniel Rickenbacher  –  Thomas Schmutz (szerk.).: Über Grenzen hinweg. Transnationale Politische Gewalt im ­20.  Jahrhundert. Frankfurt am Main, Campus, ­2020.  125–150.

			Murber, Ibolya: Österreich und Ungarn in bolschewistischer Sogwirkung Russlands ­1917–1920.  In Ulrike Harmat (szerk.): Das Erbe der Habsburgermonarchie in den Nachfolgestaaten. Brüche und Kontinuitäten. Die Habsburgermonarchie ­1848–1918.  Band XIII.  Wien, Österreichische Akademie Der Wissenschaften, ­2021.

			Nagy Adrienn: A nyugat-magyarországi lakosság mindennapjai a csempészet árnyékában. In Karolina Kaczmarek – Paweł Kornatowski – Marcin Lewandowski – Kinga Piotrowiak-Junkiert (szerk.): A different look at Trianon. Discourse, culture, history. Poznań, Wydawnictwo Rys, 2022. 117–129.  Online: https://wydawnictworys.com/media/products/33b2bd738dc411b0ae6482c15fb402f9/attachments/pl_PL/a-different-look-at-trianon-hungarian-inquiries-01-ksiazka-online.pdf

			Ormos Mária: Civitas fidelissima. Népszavazás Sopronban ­1921.  Győr, Gordiusz, ­1990.

			Reimann, Aribert: Der Erste Weltkrieg  –  Urkatastrophe oder Katalysator? Aus Politik und Zeitgeschichte, ­29–30.  (2004). ­30–38.

			Révész Tamás: Nem akartak katonát látni? A  magyar állam hadserege ­1918–1919-ben. Budapest, MTA Bölcsészettudományi Kutatóközpont, ­2019.

			Richters, Julia  –  Regina Fritz: Der Vorworf des „Judeo-Bolschewismus” und die Folgen der Räterepublik für die jüdische Gemeinschaft in Ungarn. In Christian Koller  –  Matthias Marschik (szerk.): Die ungarische Räterepublik ­1919.  Innenansichten  –  Außenperspektiven  –  Folgewirkungen. Wien, Promedia, ­2018.

			Rintelen, Anton: Erinnerungen an Österreichs Weg. Versailles, Berchtesgaden, Grossdeutschland. München, Bruckmann, ­1941.

			Schlag, Gerhard: Aus Trümmern geboren… Burgenland ­1918–1921.  Eisenstadt,  Burgenländisches Landesmuseum, ­2001.

			Scott, James C.: Weapons of the Weak. Everyday Forms of Peasant Resistance. New Haven, Yale University Press, ­1985.

			Seewann, Gerhard: Das Ungarndeutschtum ­1918–1988.  In Gerhard Seewann (szerk.): Ungarndeutsche und Ethnopolitik. A  magyarországi németek és az  etnopolitika. Budapest, Osiris  –  MTA Kisebbségkutató Műhely – Magyarországi Németek Országos Önkormányzata, 2000. 107–128.

			Smele, Jonathan D.: The „Russian” Civil Wars, ­1916–1926.  Ten Years that Shook the World. London, Oxford University Press, ­2015.  Online: ­10.1093/acprof:oso/9780190233044.001.0001

			Šmidrkal, Václav: What a  Republic It Was! Public Violence and State Building in the Bohemian Lands after ­1918.  Contemporary European History, ­28.  (2019), ­3.  303–318.

			Snyder, Timothy: Bloodlands: Europe Between Hitler and Stalin. New York, Basic Books, ­2010.

			Soós Katalin: A  nyugat-magyarországi kérdés ­1918–1919.  Budapest, Akadémiai, ­1962.

			Stenographische Protokolle der Konstituierenden Nationalversammlung der Republik Österreich. Band ­1.  379.  Wien, Parlament, ­1920.

			Tímár Gábor: Határ Ausztriával. Trianon ­100, ­2020.  május ­29.

			Ziegerhofer, Anita: Völkerbund und ILO. Im Sinne der Erhaltung des politischen und sozialen Friedens. Der Vertrag von Saint Germain im Kontext der europäischen Nachkriegsordnung. Beiträge zur Rechtsgeschichte Österreich, ­9.  (2019), ­2.  293–310. Online: https://doi.org/10.1553/BRGOE2019-2s293

			Zsiga Tibor: Burgenland vagy Nyugat-Magyarország? Oberwart, Burgenlandi Magyar Kultúregyesület, ­1991.

			Levéltári források

			ÖStA AdR AVA BI Staatsratsprotokolle ­36.  am ­18.  November ­1918.

			ÖStA AdR AVA BI ­22/NÖ. ­5066.  17598/1919.  14.05.1919.

			Post-Imperial Transition in Western Hungary 1918–1922

			The study uses the methodology of the so-called new diplomatic history to present the various levels of action in the course of the changes in the borderline in Western Hungary – Burgenland between 1918 and 1922 through some selected examples. The new diplomatic history does not only examine the activities of international decision-makers, in this case representatives of the winning states and state actors, but also pays attention to the transnational activity of local-regional actors and the local inhabitants. The so-called “ephemeral states” along the Austro–Hungarian border were mainly associated with the weakening of post-war governmental power and the high level of activity of local and regional actors. National interest was only one of the motivations of local actors, in addition to Bolshevism and Anti-Bolshevism, individual enrichment and career opportunities also played an important role. People living along the border took advantage of the geographical distance from the centre and their network of transnational connections, and with the help of these they expanded their scope of action. Thus, inhabitants were not only subjects of the process of shifting international boundaries, but also, to some extent, shaped these borders.

			Soproni utcarészlet (1929)

			Forrás: Fortepan / Kieselbach Gyula

			


Tóth Imre

			A Heinzenland Köztársaság

			[image: ]

			A korai előtörténet. A  hienc népcsoport és a  nyugat-magyarországi kérdés

			Az ­1918  végétől az  ország több helyén világra jött tiszavirág-életű államok egyike a  Magyarország nyugati peremvidékén kikiáltott Heinzenland volt. Bár az  új állam­alakulat alig egy napig állt fenn, előzményei és megalakulásának körülményei egyaránt érdemessé teszik megvizsgálni, honnan jött a  név, honnan a  gondolat és az  elhatározás.

			Bevezetés: német nemzetépítés Magyarország nyugati határszélén

			A ­20.  századot megelőző időszakban az  osztrák–magyar határtérségről szólva olyan régióról beszélhetünk, amelyben Ausztria és Magyarország között nem alakult ki éles elválasztó határvonal. A  két szuverenitás egymással érintkező felületei mentén sajátos, border jellegű határterület alakult ki, amelynek kiterjedése koronként változott, és nem képviselt önálló entitást sem a  magyar, sem az  osztrák történelemben. A  térség szerves részét képezte a  pannon/dunántúli területeknek, és  –  részben a  változó földrajzi adottságok és keretek miatt  –  annak egészét lefedő, saját névmegjelölése sem volt. Noha mutatkoztak bizonyos jelei a  vidékhez kötődő, speciális identitásnak (például a  magukat önálló etnikai kóddal azonosító gradistyei horvátok között), nem lehet állítani, hogy az  ott élők körében kialakult volna jól elkülöníthető és leírható regionalizmus. Pedig dolgoztak rajta.

			A ­19.  század vége felé a  magyar politikai elit tagjai egyre többször hangoztatták a  magyarság Kárpát-medencei vezető szerepét, és a  magyar nemzetállam építésének jegyében erőteljesen törekedtek a  nemzetiségek asszimilálására. Ez  a  folyamat párhuzamosan zajlott a  magyarországi nemzetiségek  –  igaz, közösségenként és régiónként más és más intenzitással és módokon zajló  –  saját nemzetépítésével. Annak dacára, hogy a  nyugati határ menti falvakban élő német ajkú lakosságnak alig volt kapcsolata a  magyar nyelvű kultúrát terjesztő intézményekkel  –  óvodákkal, iskolákkal, színházakkal, irodalmi körökkel  –,  az  ő körükben a  nemzetiségi szervezkedés körülményesen ment. Azok a  „szeparatista” törekvések, amelyek lassan mégis erőre kaptak, elsősorban nem a  belső körülmények miatt és a  helyi akarat eredményeképpen fejlődtek, hanem kívülről kapták a  muníciót. A  helyiek német öntudatra ébresztésében szerepet játszó politikusoknak, szellemi vezéreknek alig volt kapcsolatuk a  térséggel. 804

			Az ­1900-as­ évek elején különféle szervezetek léptek fel a  külföldi  –  így a  magyar­országi  –  német népcsoportok érdekében. Így jött létre ­1881-ben, Berlinben, az  Általános Német Iskolaegylet a  Külföldi Németség Megtartására (Allgemeiner Deutscher Schulverein zur Erhaltung des Deutschtums im Auslande), ­1908-tól az  Egyesület a  Külföldi Németségért (Verein für das Deutschtum im Auslande), tíz évvel később pedig ugyancsak a  német fővárosban az  Általános Német Szövetség (Allgemeiner Deutscher Verband, ­1894-től: Össznémet Szövetség  –  Alldeutscher Verband). Az  élénkülő mozgalmak német birodalmi támogatásban részesültek gazdasági és kulturális céljaik elérése érdekében. Tevékenységüket javarészt Magyarország délvidéki területein, a  Bácskában és a  Bánságban fejtették ki. 805

			Ezeknek a  szervezeteknek megvoltak az  ausztriai székhelyű változatai is, amelyek egyrészt megelégelték a  magyar köröknek a  nemzetiségi kérdésben kifejtett tevékenységét, másrészt pedig aggodalommal figyelték a  birodalom egyes osztrák koronatartományainak szlávosodási folyamatát is. Az  osztrák birodalomrészen sokan már az  ­1867-es­ kompromisszum megkötésében is a  németség történelmi hegemóniájának elvesztését látták. A  magyar birodalomalkotó elem súlyának növekedését presztízsveszteségként átélve a  német vezető szerep visszaszerzésének egyik módját a  különféle védmozgalmak megszervezésének segítségével képzelték. Az  elsősorban Stájerországban tevékenykedő Dél-tartományi Német Iskolaegylet (Deutscher Schulverein Südmark) a  Bécsből szervezett Egyesület a  Magyarországi Németség Megtartásáért (Verein zur Erhaltung des Deutschtums in Ungarn, VEDU)  –  amely ­1907.  március ­9-én alakult meg, céljai között pedig ott szerepelt Nyugat-Magyarország Ausztriához csatolása is  –,  valamint a  grazi székhelyű, ­1889-ben­ létrehozott német népiségi szövetség (Bund der Deutschen zur Erhaltung ihres Volkstums im In- und Ausland) mellett a  legbefolyásosabb ilyen jellegű társadalmi szervezet lett Ausztriában. Minden igyekezet ellenére a  nyugat-magyarországi szervezkedés kevés sikerrel folyt. Ebben az  is szerepet játszott, hogy  –  eltérően például az  erdélyi vagy a  szepességi szászoktól  –  a  földműves többségű nyugat-magyarországi német népesség nem rendelkezett erős polgársággal, és olyan jogintézményeket sem tudott felmutatni, amelyek a  középkori, közjogias irányú fejlődés eredményeként jöttek létre. A  hienc népcsoport szóba jöhető városi centrumai, Kőszeg és Sopron (Güns és Ödenburg, ma Magyarország) pedig fokozatosan a  magyarosodás központjai is lettek.

			A térségben zajló német nemzetépítés fontos mozzanatát jelentette a  megnevezés  –  azáltal, hogy a  régiót önálló névvel kezdték illetni, megkezdődött az  addigi tradíciók áthangszerelése. A  cél a  térségben élők együvé tartozásának tudatosítása volt. ­1905-ben­ a  bécsi Alldeutsches Tagblatt című napilap egyik cikkében merült fel, hogy Ausztria terjessze ki igényét az  úgynevezett Heinzenlandra, azaz Magyar­ország német nemzetiségi többségű határterületeire. 806 Ugyanott, ­1906.  június ­17-én, a  Szudétavidékről származó Josef Patry tanár javasolta, hogy a  pontosan nem körülhatárolt osztrák–magyar határtérségre a  már korábban felbukkant, de nyakatekert és a  magyar államiságra túlontúl utaló Német-Nyugat-Magyarország (Deutschwestungarn) helyett önálló nevet, a  Heinzenland elnevezést használják. 807 Mindehhez a  ­19–20.  század fordulóján megélénkült és a  térségről formált képet alakító etnográfiai kutatásokból vette a  szakmai védjegyet. A  német népiség iránt a  korszakban mutatkozó érdeklődés többeket a  Sopron környéki német dialektus, a  hienc (Hienz, Heanz) nyelvjárás kutatására indított. Néprajztudósok szisztematikus gyűjtőutakon vettek részt, hogy a  különféle nyelvjárási sajátosságokat felkutassák, és a  Heanzerei népcsoportok gazdag nyelvi kincsét számba vegyék. 808 Akkoriban már tudott dolog volt, hogy a  nyugat-magyarországi németek két népcsoportot alkottak: a  hiencet és a  heidebauert. A  hiencek községei a  Fertőtől a  mai Dél-Burgenland határáig, Németújvárig húzódtak, míg az  utóbbiak Moson környékén telepedtek le. Eredetüket többféleképpen is magyarázták, annyi mindenesetre bizonyos, hogy az  északabbra megtelepült heidebauerek zömükben protestánsok voltak, és közösségeikre nagyobb hatással volt a  hódoltságot követő sváb betelepülés, mint a  hiencekére.

			A nyugat-magyarországi németekre irányuló korabeli kutatások nem csupán az  egyes német ajkú környékek nyelvtani sajátosságait, hanem népi karakterét is igyekeztek bemutatni. Patry mindezt a  területi aspirációk aládúcolására használta említett cikkében, amelyben a  birodalom bukását is megjövendölte. Szerinte a  feldarabolással járó nemzeti osztozkodás során Német-Ausztriának igényt kell majd formálnia a  Duna és Rába közötti térségre Pozsonnyal, Győrrel, a  Duna melletti Komárommal, továbbá a  Rába mentén egészen a  stájer határig terjedő területekre, Szentgotthárd központtal. A  nyelvhatártól távolabb eső Győrnek kereskedelmi szerepet, Komáromnak  –  az  ­1848–49-es­ tapasztalatok alapján  –  stratégiai szerepet szánt. A  magyar lakosságú területekért kárpótlásul boszniai és dalmát vidékeket „ajánlott fel” Magyarországnak. Ugyanakkor Patry egy másik cikkében olyan szervezet életre hívását is javasolta, amely segítene visszaszerezni a  német gazdasági és kulturális hegemóniát a  délkelet-európai térségben.

			A ­20.  század első évtizedének közepén sikerült ugyan megpiszkálni a  nyugat­magyar ügy parazsát, de izzó probléma továbbra sem lett belőle. A  társadalmi szervezetek mellett pártmozgalmak is felbukkantak, ezzel a  kérdéssel azonban ezek sem arattak átütő sikert a  helyi németek körében. Egy szentgotthárdi gazdálkodó, Karl Wollinger még megalapította a  Magyarországi Német Néppárt helyi szárnyát, 809 de az  ­1905–1906-os­ évek vitáinak hulláma után csendes évek következtek. Az  említett egyesületek tagjai Nyugat-Magyarországon jobbára söresteket tartottak, ahol a  tagok fejükre igazították a  Burschenschaftkäppit, a  kör egyensapkáját, kiadós vitákat folytattak, majd néhány korsó ital elfogyasztása után lelkesülten eldalolták a  német anyaföldet és a  Rajnát idéző hazafias dalokat. Legalábbis így emlékezett ezekre az  időkre Richard Berczeller osztrák író, hozzátéve: „ugyan ki gondolta volna komolyan, hogy a  Magyarország különböző sarkaiban elszórva élő németek egyszer valaha is a  zárt német nyelvterület lakói lehetnek.” 810

			Hogy a  sok terv mégsem halt el teljesen, jelzi, hogy ­1913-ban­ megkezdte munkáját a  Deutsche Landsleute aus Ungarn nevű társaság is, olyan résztvevőkkel, mint a  bánsági sváb Johann Umlauf, az  erdélyi szász Ernst Friedrich Beer, továbbá a  nyugat-magyarországi kérdésben utóbb fontos szerepet játszó és a  későbbi Burgenland első tartományfőnökévé kinevezett Alfred Walheim. A  térség Ausztriához való átcsatolásáról szőtt álmokat a  barátudvari Thomas Polz által vezetett szervezet fűzte tovább. Elsősorban nyugat-magyarországi tagokat szervezett, akik azonban főleg az  osztrák fővárosban éltek, számuk viszonylag szerény volt, a  világháború kirobbanásának évében mindössze ötvenöten csatlakoztak a  szervezethez. Ennek a  csoportnak a  tagja volt a  német kisebbségi jogok egyik élharcosa, a  már hosszabb ideje nagynémet körökkel és egykor Ferenc Ferdinánd környezetével is kapcsolatban álló Edmund Steinacker is, aki egyéb német népcsoportok (budapesti, pozsonyi, bánsági és cipszer) mellett a  nyugat-magyarországi németek megszervezésével is próbálkozott. (Steinacker, a  már említett Karl Wollingert megelőzve, az  ­1870-es­ években kísérletet tett a  németség nemzeti öntudatának felébresztésére, és igyekezett modern polgári pártot szervezni Sopronban is, próbálkozásait azonban nem sok siker koronázta.) 811

			Mindezen szervezetek tagjai ­1918  késő őszén aktivizálták magukat a  nyugati határtérség Magyarországról való leválasztása érdekében. Erre valószínűleg nem lett volna reális esély, ha az  I.  világháború után nem fordul ki a  sarkaiból a  világ, és a  földindulás nem temeti maga alá az  Osztrák–Magyar Monarchiát.

			Közvetlen előzmények

			Az osztrák parlament ­1918.  október ­21-i­ ülésén a  nagynémet párt (Großdeutsche Volkspartei) részéről fogalmazták meg azt a  követelést, hogy az  addigi osztrák–magyar határfolyón, a  Lajtán túli (értsd: osztrák nézőpont szerint), németek által lakott területek tartozzanak Ausztriához. A  nagynémet radikális párt október ­26-án kiadott programja ugyancsak tartalmazta, hogy Bécs keleti hátországát  –  már csak a  nemzeti önrendelkezés elve alapján, azaz a  terület túlnyomórészt német anyanyelvű lakosságának akarata miatt  –  is biztosítani kell. Több parlamenti és azon kívüli megnyilvánulásban összekapcsolták a  területre vonatkozó igényt Bécs katasztrofális ellátási gondjainak orvoslásával. 812

			Az október ­30-i­ nemzetgyűlés területi felségjogot követelt az  Osztrák–­Magyar Monarchia minden, többségében németek által lakott területe felett. Annak ellenére, hogy az  alsó-ausztriai Alois Heilinger jogász az  ülésen a  Vas, Sopron, Moson megyékben és Pozsonyban élő lakosok önrendelkezési joga alapján ennek a  térségnek az  átcsatolása érdekében is felszólalt, az  üléshez csatolt mellékletbe nem foglalták bele a  magyar területeket érintő igényeket. Az  Osztrák Államtanács csak néhány nap múlva, ­1918  novemberének elején dolgozta ki a  Német-Ausztria eljövendő határait tartalmazó részletes javaslatát, amelyet november ­12-én terjesztett a  parlament elé. Az  elaborátum már pontosan körülírta Pozsony, Sopron és Vas vármegye, valamint a  Fertő-vidék azon településeit, amelyeket az  osztrák állam magának követelt. A  nyilatkozat szövege szerint Pozsony, Moson, Sopron és Vas vármegyék zárt német településterületei gazdasági, politikai és nemzeti (nemzetiségi) értelemben is Német-Ausztria részét képezik, és már évszázadok óta a  legszorosabb gazdasági és szellemi közösségben élnek Ausztriával, Bécs élelmiszer-ellátása szempontjából pedig nélkülözhetetlenek. 813 Az  Államtanács november ­18-án jelentette be igényét a  kérdéses régióra, egyúttal jelezve, hogy azt a  békekonferencián is képviselni fogja. A  németek által lakott többi magyarországi területet „nemzeti érdekszférának” nyilvánították. Ez  azt jelentette, hogy ezekkel kapcsolatosan területi igényt ugyan nem támasztottak, ám garanciát követeltek a  nemzetiségi jogok betartására és a  német lakosság Ausztriával való kapcsolatának szavatolására. 814

			November ­21-én a  pár nappal korábban kinevezett osztrák külügyi államtitkár, Otto Bauer közölte magyar kollégájával, hogy az  Államtanács nem fogja kezdeményezni a  nyugati magyar vármegyék annexióját, ugyanakkor bejelentette azt az  igényt is, hogy a  majdani békekonferencián  –  a  wilsoni elveknek megfelelően, a  lakosság önrendelkezési joga alapján  –  szülessen döntés a  terület hovatartozásáról. 815 A  népszavazás nem csupán azért kapott főszerepet az  osztrák érvrendszerben, mert a  bécsi kormány meg volt győződve róla, hogy  –  csakúgy, mint a  románok Romániában, a  csehek pedig Csehországban  –  a  németek is Német-Ausztriában kívánnak élni. Azzal is számoltak, hogy a  győztes nyugati államok (elsősorban az  Amerikai Egyesült Államok) vezetőinek figyelmét nem kerüli el az  üzenet a  köztársasági Ausztria demokratikus beállítottságáról.

			A kormány és a  nevében megszólaló Renner azért is igyekezett óvatosan eljárni a  területi követelés kérdésében, nehogy a  Magyarországról érkező, létfontosságú élelmiszer-szállítmányok  –  mint a  szarvasmarha, burgonya, zsír, olaj  –  elapadjanak, 816 illetve a  vita nehogy megzavarja a  mindkét fél számára fontos majdani magyar–osztrák kereskedelmi kapcsolatokat és tárgyalásokat. Végül november ­22-én olyan államnyilatkozat született, amely kimondta, hogy Pozsony, Moson, Sopron és Vas zárt német településterületeit gazdaságilag és földrajzi értelemben is Német-Ausztriához tartozónak tekintik, ezért a  béketárgyalásokon arra törekszenek, hogy e  területek lakosságának szavatolják ugyanazokat az  önrendelkezési jogokat, amelyeket a  magyar kormány többszöri ígérete szerint minden más magyarországi nemzetiség számára biztosítanak. 817 A  területek leválasztásáról azonban nem tettek említést, vagyis a  határozat gyakorlatilag a  kérdés elhalasztását jelentette. 818 A  november ­26-án a  bécsi külügyminisztériumon belül tudósokból és politikusokból megalakult béke-előkészítő iroda azonban Deutsch­westungarn kérdésével kapcsolatban is szorgalmasan gyűjtötte a  történelmi, etnikai, gazdasági és egyéb információkat, amelyek alapul szolgáltak a  későbbi területi propozícióknak.

			Közben november ­10-én Nagymartonban, több egyesület aktív közreműködésével megalakult a  Nyugat-Magyarországi Német Néptanács (Deutsche Volksrat für Westungarn), amely a  területi autonómia programjával önálló politikai entitásként fogalmazta meg Nyugat-Magyarországot. A  néptanács, amelyhez november közepétől több mint ­100  községből csatlakoztak a  képviselők, december ­10-én foglalta dokumentumba a  kulturális, illetve területi önállóság követelését. A  megoldást ekkor még a  budapesti kormánytól várták, de a  nehezen áttekinthető magyar politikai helyzetben és a  pártok hajthatatlansága miatt ehhez nem sikerült támogatást szerezni. Az  autonómiamozgalom sikertelensége miatt a  hangulat Magyarország ellen fordult. Ennek nyomai  –  talán nem véletlenül  –  a  már említett Karl Wollinger szűkebb hazájában voltak igazán tetten érhetők. December ­4-én lezajlott az  ausztrofil helyiek első tüntetése a  vasi Ókörtvélyesen, ahol néhány birtokos a  bécsi kormánytól követelte, hogy a  béketárgyalásokon minden eszközt vessen be a  térség átcsatolása érdekében. Tizenegy nappal később Rábakeresztúron már ­40  német község képviselői gyűltek össze. 819 Karl Wollinger, aki december végén Deutsche Freiheitspartei néven pártot is alapított, közhírré tette, hogy a  békekonferencián kizárólag a  nép, illetve a  Landtag által felhatalmazott személy képviselheti a  helyiek érdekeit, amihez viszont önrendelkezési jogra van szükség. „Nincs már magyar király és nincs osztrák császár, csak a  nép. Idegen hivatalnokok uralkodjanak rajtunk, akik nem velünk éreznek és nem velünk gondolkodnak?”  –  kérdezte Wollinger az  általa alapított és szerkesztett pártlapban, a  Deutsche Freiheitben.

			Az önállóság hívei elvileg nem a  Német-Ausztriához való csatlakozást támogatták, mozgalmuk azonban a  gyakorlatban mégis találkozott az  Anschluss-pártiak (értsd: a  Német-Ausztriához való csatlakozást pártolók) törekvéseivel. Az  autonómia hívei ellenezték, hogy a  fejük felett Budapest, Bécs vagy a  győztes hatalmak döntsenek Nyugat-Magyarország sorsáról, és saját képviseleti rendszer alapján akartak felhatalmazást adni arra, hogy érdekeiket képviseljék a  békekonferencián. Az  érdekek metszéspontjában az  önrendelkezés elve állt, amely a  november ­22-i­ osztrák államnyilatkozatban is szerepelt, és a  bécsi kormány ez  alapján akart a  területi vitákban döntésre jutni. Az  autonómia elképzelésével rokonszenvezők mindenesetre nem voltak egységesek abban, hogy az  önállóság az  Ausztriához való csatlakozás kiindulópontja-e, vagy ellenkezőleg: a  Magyarországon maradás feltétele. A  két eltérő nézetet egyfelől Wollinger képviselte, aki minden elvi nyilatkozatával gyakorlatilag Német-Ausztria pártján állt, másfelől pedig Zsombor Géza radikális politikus, lapszerkesztő, aki november ­19-én taktikusan csatlakoztatta a  Nyugat-Magyarországi Német Néptanácsot a  szeparatizmust kevéssé támogató, elősorban kereskedőket és iparosokat tömörítő magyarországi német néptanácshoz. Az  így bizalmi emberré lett, később nemzetiségügyi államtitkárrá is kinevezett Zsombort a  magyar belügyminisztérium, illetve a  kormány november ­29-én megbízta, hogy fejtsen ki ellenpropagandát a  nyugati határon élő németek körében az  erősödő szeparatizmussal szemben. 820

			1.  ábra: A  német nyelvterület határa egy Heinzenlandról szóló kiadványban (1919)

			Forrás: Soproni Múzeum

			Heinzenland kikiáltása és felszámolása

			A nyugat-magyarországi önállósodási próbálkozások nem álltak meg az  autonómiaköveteléseknél. ­1918.  december ­6-án osztrák szabadcsapatok kísérletet tettek a  terület egy részének birtokbavételére. A  régióra vonatkozó osztrák–német igényt megfogalmazók közé tartozott a  szudétanémet Raimund Neunteufel és Josef Breitenstein, valamint Albert Ritter, aki a  Tiroltól épp elkülönülő és az  önálló államisággal kacérkodó Vorarlbergből érkezett Bécsbe. Az  ott tevékenykedő aktivisták mindannyian német népiségvédő szervezetek tagjai voltak, amelyek laza hálózatához kötődött a  Nyugat-Magyarországi Német Honfitársi Egyesület (Verein Deutsche Landsleute aus Westungarn) is, valamint a  térség Ausztriához csatolását szervező bizottság (Ausschuss „Deutsch  –  Westungarn zu Österreich”). A  számos  –  sokféleségében is  –  hasonló célkitűzésű nacionalista csoport aktivistái rendszeresen találkoztak az  osztrák fővárosban dolgozó vagy ott élő nyugat-magyarországiakkal, akik lelkesen támogatták a  szülőföldjükre vonatkozó szeparatista elképzeléseket. Noha nehéz lenne azt állítani, hogy ezek a  nyugat-magyarországi németek széles köreiben is termékeny talajra találtak, mégis akadt néhány politikus, akik láttak fantáziát az  ötletben. Ők a  wilsoni elvekre apelláltak, és nagyjából azt a  véleményt osztották, amit az  előbbiekben idézett Deutsche Freiheit is megfogalmazott. A  Wollinger-féle szeparatizmus mögött azonban nem sorakoztak fel elegen. Az  önállóság-autonómia-Anschluss (értsd: Ausztriához való csatlakozás) ingájának mutatója még mindig az  első kettő felé mutatott. December ­6-án Nagymarton utcáin még az  autonómia- és az  Anschluss-hívek adtak randevút egymásnak, ugyanazon a  napon, amikor a  függetlenségpártiak éppen fegyverek után nyúltak.

			Néhány kérészállam-kísérlet során a  társadalmi szervezetek vagy a  személyes ambícióiktól fűtött aktivisták kezdeményezései mögött állami szervek álltak, de a  köztük lévő kapcsolat nehezen volt kimutatható. Nem volt ez  másképp az  osztrák–magyar határtérség kontextusában sem. A  tisztánlátást akadályozta, hogy a  birodalmi végjáték perceiben sem a  kül-, sem a  belpolitikai helyzet nem volt áttekinthető. Ausztriában a  régi rendszer megszűnt, az  új még nem szilárdult meg, a  törvény- és az  átmeneti hatalomnélküliség miatt pedig zavaros állapotok uralkodtak a  Lajtától keletre és nyugatra egyaránt. A  bizonytalan helyzetet kihasználva, a  bécsi kormány holdudvarában működő munkacsoportok megpróbáltak fait accomplit teremteni, és mindjárt a  legelején kalandos tervekkel kívánták eldönteni az  előkerülő kérdéseket. Feltehető, hogy Heinzenland esetében is erről volt szó, és az  ötletgazdákat a  már említett, osztrák tudósokból és politikusokból álló béke-előkészítő iroda munkatársai között kell keresnünk. Erre vonatkozóan ugyan nem rendelkezünk biztos forrásokkal, mivel a  terveket eleve titokban szőtték, az  akció kudarca után pedig minden lehetséges nyomot igyekeztek eltüntetni. Az  bizonyos, hogy Arnold Weigert, a  térség átcsatolását szervező Westungarische Kanzlei katonai részlegének vezetője javasolta, hogy stájer szabadcsapatok segítségével kiáltsanak ki önálló köztársaságot Német-Nyugat-Magyarországon, amely később csatlakozhat Német-Ausztriához. 821 A  Kanzlei munkatársai között ott találjuk Raimund Neunteufelt is, a  VEDU más tagjaival és néhány szociáldemokrata politikussal együtt. 822

			A gondolat  –  talán nem függetlenül az  előzőektől  –  a  szakszervezeti mozgalomhoz kapcsolódó és a  bécsi szociáldemokrata körökkel bizalmas viszonyban lévő nagymartoni háborús veterán, Hans Suchard fejébe is befészkelte magát. Hans bátyja, Josef Suchard ugyanakkor a  nagynémet politikai irányzat híveivel ápolt jó kapcsolatokat. Ismeretségeik révén a  világháborúból átmentett és különböző raktárakban őrzött fegyverkészletekhez is ismerték a  kulcsot.

			Az eredeti cél az  volt, hogy stájer területről hatolnak be önkénteseikkel a  régió délebbi részére, és Németújváron kikiáltják az  önálló köztársaságot, ahonnan aztán további területeket foglalnak el. El is kezdték nyomtatni a  propagandaanyagokat, és néhány, a  csekélynél is kevesebb helyismerettel rendelkező leszerelt tiszt segítségével hozzáláttak a  hadsereg szervezéséhez. A  nem túl alaposan átgondolt terv azonban rövid vita után rögtön át is formálódott, mivel a  szervezők jobbnak látták a  kisebb Németújvár helyett az  új állam fővárosának szánt Sopron megszerzésére összpontosítani.

			Sopron valóban a  térség legfontosabb városa volt, ám elfoglalására éppen ezért halvány remény sem volt. Emiatt  –  és mivel a  bécsi vezetésnek nem volt érdeke, hogy még mélyebb éket verjen a  magyar–osztrák kapcsolatok közé  –  az  osztrák kormányzati körök hátat fordítottak a  tervnek. A  szervezők ennek ellenére folytatták az  előkészületeket. November utolsó napjaiban az  összegyűjtött fegyvereket megpróbálták eljuttatni a  határ mellett élő falusiakhoz. Albert Ritternek hála gyűltek a  lőfegyverek és a  muníció Bécsújhely fegyverraktárában is. A  határ menti községekben folytatott bizalmas beszélgetések során felvetődött, hogy a  Sopronhoz közeli Szentmargitbánya kőkitermelő munkásai vonuljanak be a  szomszédos Rusztra, hogy az  ottani magyar hivatalnokokat elkergessék, és kimondják a  környék csatlakozását Ausztriához. 823

			December elejére sikerült összeszedni nagyjából ­300  felkelőt, de a  szervezetlenség miatt nagy részüknek fogalma sem volt arról, mit kell tennie. December ­6-án este végre megérkezett egy osztrák fegyveres csoport és némi muníció Nagymartonba. A  helyi önkénteseket is sikerült felszerelni és előreküldeni a  szomszédos Márcfalvára és Borbolyára. Ez  felbátorította Suchardot, hogy végre kikiáltsa a  független és szabad német Heinzenland Köztársaságot. A  főszervezővé avanzsált szociáldemokrata politikus szép hienc dialektusban tett kijelentéséből („Bei Ungarn wolln ma net bleiben. Nach Österreich lasst ma uns net. Na, dann ham ma halt a  eigene Republik gmacht”) 824 jól kivehető a  mozgalom távlati célja, vagyis az, hogy az  akció eredményeképpen világra segített állam fennállását annak létrehozója is provizórikus állapotnak tartotta. A  szervezők által kiadott deklaráció az  önrendelkezés jogára hivatkozott, és felpanaszolta a  magyarországi németek anyanyelvi és kulturális jogainak eltiprását. Erre válaszul határozta el ­309  nyugat-magyarországi község, 825 hogy felszámolja a  németség ellenségével fennállt természetellenes kapcsolatát, és csatlakozik a  Nyugathoz, illetve az  „össznémetség kulturközösségéhez”. Ha a  pillanatnyi helyzet nem is teszi lehetővé  –  folytatja a  kiáltvány  –,  hogy az  új állam a  szomszédos Német-Ausztriával politikailag egyesüljön, gazdasági közösségre törekszik vele, és a  vámkorlátozásokat megszünteti. Az  állam fővárosaként Sopront jelölték meg, ahol  –  a  program szerint  –  hamarosan megalakul Heinzenland Köztársaság kormánya, amely ugyancsak rövidesen kiírja a  nemzetgyűlési választásokat. 826 Az  államfikció működési elveiről ennél sokkal több nem derült ki a  nyilatkozat szövegéből.

			A gyakorlati terv az  volt, hogy másnap megkísérlik Heizenland Köztársaság fővárosának elfoglalását. Sopronban viszont a  magyar helyőrség mindenkinél előbb értesült az  eseményekről. Az  önkénteseknek mindössze egy napra sikerült megszerezniük  –  Nagymartonon kívül  –  a  közeli Lajtaújfalu feletti fennhatóságot. A  távíró- és telefonvonalak azonban nem működtek rendesen, pontosabban a  magyar államhoz lojális tisztviselők kezelésében maradtak, így azokat, akiknek tudniuk kellett volna az  akcióról, nem tájékoztatták időben. A  községek, ahol a  függetlenségnek támogatottsága is lett volna (mert tagadhatatlan, hogy voltak ilyenek), nem tudtak kapcsolatot teremteni egymással. A  Ritter által december ­6-án Nagymartonba juttatott hadi- és propagandaanyag kivételével az  előre összegyűjtött fegyverek sem értek célba. Az  illegális szállítmányokat hol a  magyar hatóságok fülelték le, hol az  osztrák csendőrség tartóztatta fel. 827

			Így aztán a  december ­7-i­ hajnali ködben a  felkelőknél sokkal jobban felszerelt magyar csapatok bevonultak Nagymartonba, és egyetlen puskalövés nélkül véget vetettek az  ügyetlenül kivitelezett vállalkozásnak. Az  tehát a  Sopronból odaérkező karhatalom közreműködésével már másnap reggelre elvetélt. A  rövidre sikeredett próbálkozás vezetőjét elfogták, a  felkelőket pedig Nagymarton főterén lefegyverezték. Az  operettbe illő történet méltó fináléjaként Suchardot ugyan hazaárulás vádjával letartóztatták és halálra ítélték, de a  karácsonyt már otthon tölthette, mivel amnesztiát kapott.

			Ami részben a  történet tanulságát, részben pedig annak utóéletét is illeti: az  eleve kudarcra ítélt akciótól az  osztrák kormány is elhatárolta magát. A  dilettáns próbálkozás nemzetközi szempontból sem tett volna jót Ausztriának, ha nagyobb visszhangot kelt, de az  osztrák kormány amiatt is bosszankodhatott volna, hogy elakadnak a  várva várt élelmiszer-szállítmányok. A  kellemetlen ügy minden olyan szálát elvágták, amely a  bécsi kormányhoz vezethetett volna. Nem véletlen, hogy az  Arbeiter Zeitung kolumnistája ­1929  novemberében a  következőképpen kezdte emlékező cikkét: „Vajon ki hallott róla, hogy néhány órán át létezett egy Heinzenland Köztársaság?” 828 Valóban, kevesen voltak ilyenek, de közéjük tartozott a  cikk szerzője, maga Hans Suchard is.

			Másfelől viszont az  elvetélt kísérlet is hozzájárult ahhoz, hogy a  magyar kormány ­1919  végén kénytelen volt belátni: nyugat-magyarországi nemzetiségi politikája, illetve az  ezzel kapcsolatos tehetetlenség elégedetlenséget szül. Ebbe az  irányba mutatott, hogy december második felében a  szentgotthárdi és a  németújvári járás több mint ­40  községében hivatalosnak a  legkevésbé sem mondható népszavazásokat tartottak, amelyeken a  helyiek a  Stájerországhoz való csatlakozásról döntöttek. A  szavazólistákat a  győztesek megbízottjainak és a  bécsi kormánynak továbbították, nem véletlenül. A  földrajzi okok miatt főleg a  stájer városokhoz kötődő területen Magyarország hívei kiáltó kisebbségben maradtak. Ezek a  jelzések azt üzenték, hogy az  autonómia már nem jelent olyan vonzó alternatívát, mint akár egy hónappal korábban. Helyette  –  a  későbbi Burgenland déli részein  –  a  Német-Ausztriához való csatlakozás igénye vált egyre általánosabbá. 829

			A több ütem késésben lévő budapesti vezetés nehéz helyzetben találta magát. Közbe kellett lépnie, hogy az  elszakadási mozgalmakat leszerelje. Jászi Oszkár, a  magyar kormány nemzetiségi ügyekkel megbízott minisztere december ­16-án magához kérette Karl Wollingert és Adalbert Wolf nezsideri patikust, a  térség másik megbecsült német vezetőjét, hogy tájékozódjon. A  miniszter még az  új év beköszönte előtt Zsombor Gézával is tárgyalt, de eredményre vele sem jutott. A  kormánynak nem volt más javaslata, mint az  autonómia ígérete, a  Zsomborral folytatott megbeszélés estéjén pedig a  kormány ülésén döntés született az  autonómiatárgyalások megkezdéséről. A  német önkormányzatról (pontosabban „a magyar­országi német nép önrendelkezési jogának gyakorlásáról”) rendelkező törvény azonban csak ­1919.  január ­29-én született meg. A  VI.  sz. néptörvény értelmében a  Magyarországon lakó német ajkú magyar állampolgárok egységes nemzetet, az  összefüggő területeken pedig autonóm jogterületeket alkottak. A  saját ügyeikben önálló német, a  közös ügyekben a  magyarországi közös országgyűlés rendelkezett döntési jogkörrel. A  végrehajtó hatalmat német minisztériumok és kormányzóságok gyakorolták. 830

			A négy megye képviselőiből álló nyugat-magyarországi német önkormányzat vezető szervét, a  „Gaurat für Deutsch-Westungarn”-t (Német-nyugat-magyarországi Direktórium) április végén állították fel. Az  első ülésre (Gaurat-Versammlung) május ­20-án került sor, amelyen  –  a  felkorbácsolt helyi indulatokat csillapítandó 831  –  Kalmár Henrik német és Kun Béla külügyi népbiztos is részt vett. A  diktatúra véres és a  helyi német gazdákat különösen sújtó, nagy ellenállást kiváltó adminisztratív intézkedéseinek negatív hatásait elsősorban nyelvi és művelődéspolitikai téren sikerült ellensúlyozni. Ebben komoly érdemei voltak Leser Lajosnak, aki a  Gau kulturális ügyeit intézte, és valódi intézkedéseket hozott a  németek autonómiájának szélesítése érdekében. 832 Április ­24-től a  hivatalokban és az  iskolákban lépcsőzetesen bevezették a  német nyelv használatát, a  gazdapolgárok számára pedig német nyelvű szőlészeti és borászati képzés elindításáról döntöttek. A  népiskolákban a  többségi nyelv lett a  tanítás nyelve. Utóbbiak a  proletárdiktatúra azon kevés intézkedései közé tartoztak, amelyeket  –  az  egyházi oktatást korlátozó utasításokat leszámítva  –  a  községek lakosságának többsége is támogatott. Még áprilisban tartották magukat a  hírek, hogy az  addiginál nagyobb önállósággal felruházott Deutsch-Westungarn Gau más részköztársaságokkal együtt egy szövetségi állam részévé formálódik. 833 A  nyár közepére azonban eluralkodott a  káosz és elégedetlenség. Jóllehet a  CXXIX.  sz. Forradalmi Kormányzótanácsi rendelet ­1919.  július ­16-án kijelölte a  körzet határait, ennek a  gyakorlatban már nem volt semmilyen hatása. A  Gaurat a  Tanácsköztársaság bukásával megszűnt. Addigra a  nyugatmagyar ügy már a  békekonferencia döntéshozói előtt volt, sőt az  osztrák–magyar határral kapcsolatos döntés is megszületett. Szeptemberben Saint-Germainben Ausztriának ítélték az  egykor volt tizenkét órás köztársaság” területét, igaz, a  Nyugat-Magyarországért folyó játszma zárófejezete még hátravolt.

			Összefoglalva azt mondhatjuk, hogy az  ­1918.  végi államkísérlet során legfeljebb a  falvak lakosságának egy részét sikerült megnyerni, de az  akció mögött sem koherens jövőképet, sem a  tömegek támogatását nem lehet kimutatni. Noha a  rendelkezésre álló források szűkösek ahhoz, hogy teljes képet alkothassunk, mégis úgy látszik: a  rurális körülmények között élő heanz nyelvjárási közösség valójában még a  terület egészére kiterjedően sem vált egységessé, politikai közösséggé pedig egyáltalán nem formálódott. Az  osztrák–magyar határtérségben élők elszántságának hiányára vall, hogy a  későbbi területi küzdelmek idején sem sikerült  –  máshol meghatározó szerepet játszó  –  paramilitáris alakulatokat (Heimatschutz, Hemwehren, Heimwehr) szervezni. 834 A  jövőtlenség és a  „jelennélküliség” mindazonáltal elbizonytalanította a  térség lakosságát, amelynek egy részét a  mentális kötődés, főként pedig a  szeme láttára felbomló rend, apolitikus hajlamai ellenére is a  mozgalom mellé állította. Ez  azonban társadalmi bázis gyanánt kevés volt.

			The Heinzenland Republic

			At the end of 1919, due to the transitional power and lack of laws, confusing conditions prevailed on both sides of the Austro–Hungarian border. The old system of power had ceased to exist, while the new one did not yet consolidate. Some wanted to take advantage of this situation and proclaim an independent state under the name Heinzenland in the predominantly German-inhabited area of Western Hungary. The long-term plan was presumably to join Austria, but the Austrian Government has distanced itself from the initiative. The attempt to establish a state collapsed in just a few hours due to disorganisation, and lack of sufficient military support.

			A nyugat-magyarországi Városszalónak vára a  ­19.  század végén

			Forrás: Fortepan / Nagy Beatrix Julianna

			


Révész Tamás

			Lajtabánság: katonaállam erőszak nélkül?

			Az Országos Széchényi Könyvtár őriz egy színes képeslapot, amelyet ­1921.  szeptember ­9-én címeztek meg „nagyságos Kuczák Ilus úrleány” részére. Az  akkor még Vas vármegyéhez tartozó Felsőőrön feladott lap a  városban található magyar királyi járásbíróság és postahivatal  –  a  kor viszonyai szerint is  –  szerénynek mondható épületét ábrázolja. Kiadója, egy bizonyos Lőwy Benő, a  kép készítésekor valószínűleg nem sejtette, hogy ez  a  tér adja majd a  díszletet az  I.  világháborút követő időszak utolsó magyar kérészállamának, az  ­1921.  október ­3-án létrejött Lajtabánságnak a  kikiáltásához.

			1.  ábra: Felsőőr, M.  kir. járásbíróság és postahivatal

			Forrás: Országos Széchényi Könyvtár  –  képeslapok. Hungaricana.hu

			Nyugat-Magyarországon ekkorra már ez  volt a  harmadik hasonló, rövid életű állam­alakulat, a  néhány órát megért Hiénc Köztársaság és a  kicsivel tovább fennálló Mura (vagy Vendvidéki) Köztársaság után. 835 A  Lajtabánság ráadásul nem csak a  Kárpát-medencében létrejött kérészállamok sorába illeszkedett  –  az  I.  világháború után Közép- és Kelet-Európában különböző félkatonai csoportok egy sor hasonló katonaállamot hoztak létre az  összeomló birodalmak vitatott határterületein. Ezek a  rezsimek jobbára valamilyen kisebb háború vagy területi vita „melléktermékeként” jöttek létre. Zömüket fiatal katonatisztek alapították, akik uralmukat a  háborúból visszatért veteránokra és az  ­1914–1918  között felnövő, de a  harcokból kimaradó, úgynevezett „háborús fiatalságra” alapozták. Ide sorolhatjuk Gabriele D’Annunzio fiumei szabadállamát, 836 vagy éppen a  baltikumi német szabadcsapatok rövid életű uralmát a  mai Lettország és Litvánia területén. Annak ellenére, hogy ezek az  állam­alakulatok sokszor csak néhány hónapig, esetleg kicsit több mint egy évig maradtak fenn, hosszú távú hatásuk így is igen jelentősnek bizonyult. A  nacionalista veteránok egy csoportja számára ugyanis lehetőséget biztosított arra, hogy először a  történelem során a  gyakorlatban is kipróbálják radikális politikai programjukat. 837 Az  ebben az  időszakban szerzett tapasztalataik pedig később beépültek a  szélsőséges jobboldali mozgalmak ideológiájába. A  veteránok „hőstettei” ráadásul mitológiájuk fontos elemeivé váltak. Például a  baltikumi Freikorps percepciója a  „keletről” kimutathatóan jelentős hatást gyakorolt a  nácik népirtó politikájára a  későbbi Szovjetunió területén. 838 D’Annunzio látványos felvonulásai és nagyszabású beszédei pedig mintául szolgáltak a  fasiszta Olaszország politikai rituáléi számára. 839

			Jelen tanulmány ­1921  nyarának és kora őszének nyugat-magyarországi eseményeit nemzetközi kontextusba ágyazva, a  környező államok hasonló kezdeményezéseivel összehasonlítva vizsgálja. A  régió háború előtti történetének rövid ismertetését követően először azt mutatja be, hogy milyen céljai voltak a  budapesti kormánynak egy „nemzeti felkelés” megszervezésével. Ezután elemzi a  különítményesek külpolitikai elképzeléseit, különös tekintettel arra, hogy milyen céljaik voltak az  önálló állam megalapításával. A  második rész Nyugat-Magyarország és a  felkelők viszonyával foglalkozik. A  tanulmány először az  itt harcoló katonák és vezetőik társadalmi hátterét vázolja fel, majd elemzi a  Lajtabánság belpolitikai programját, kitérve a  szimbolikus politikára és a  nemzetiségekkel való viszonyra. A  záró fejezet megkísérel választ találni arra a  kérdésre, hogy miben tért el a  Lajtabánság a  hasonló európai katonaállamoktól, ezek a  különbségek pedig milyen tényezőkre vezethetők vissza.

			Terra Incognita. Nyugat-Magyarországtól Burgenlandig

			A Magyar Királyság legnyugatibb része a  ­19.  század végéig mind a  magyar, mind a  német nemzetépítés számára másodlagos jelentőségű volt. A  régiónak nem alakult ki egységes elnevezése, mint ahogy nem voltak mindenki által elfogadott, jól definiálható határai sem. A  Burgenland szót csak ­1918-ban­ „találták fel”, a  területre az  I.  világháború kitöréséig magyarul Nyugat-Magyarország, illetve németül Deutsch-­Westungarn elnevezést használták. A  régió határait minden szerző más  –  etnikai vagy közigazgatási  –  szempontok szerint határozta meg. 840 Az  egyébként soknemzetiségű, de zömében németek lakta térség csak az  ­1905–1906-os­ magyarországi politikai válságot követően lett fontos a  német nacionalisták számára. Az  Alldeutsches Tagblatt hasábjain a  nagynémet újságíró, Josef Patry ekkor vetette fel először a  legnyugatibb magyar vármegyék osztrák birodalomfélhez történő csatolásának ötletét. Az  osztrák–magyar határ ilyen formában történő kiigazítása egy évvel később bekerült a  Ferenc Ferdinánd trónörökös köréhez tartozó román Aurel C. Popovici konföderációs tervébe is, aki a  nyelvhatárokat alapul véve ­15  szövetségi államra osztotta volna fel a  dualista Monarchia területét. 841 Mindezt azonban nem követték gyakorlati lépések. A  német nacionalisták viszonylag kis figyelmet szenteltek a  térségnek, és komoly etnikai alapú politikai mozgósításra egészen ­1914-ig­ nem is került sor. 842 Ebben a  tekintetben az  I.  világ­háború sem hozott nagyobb változást. A  berlini kormány sem nagyon támogatta a  magyarországi németek nacionalista szervezkedéseit, nehogy ezzel elidegenítse fontos szövetségesét, a  magyar politikai elitet. 843

			Az Osztrák–Magyar Monarchia ­1918.  novemberi szétesése azonban váratlan és gyors fordulatot hozott. Az  újonnan megalakult Német–Osztrák Köztársaság szinte rögtön bejelentette igényét a  Magyar Királyság nyugati vármegyéire. A  bécsi kormánynak azonban ekkor még nem állt rendelkezésére sem megfelelő nagy­hatalmi támogatás, sem szükséges katonai erő ahhoz, hogy megszállja a  térséget. Karl Renner pontosan ezért hamar megállapodásra jutott a  Károlyi-kormánnyal, és beleegyezett, hogy a  tartomány jövőjéről később határozzanak. A  viszonylagos békét ezért csak néhány olyan kisebb incidens zavarta meg, mint a  rövid életű Hiénc Köztársaság kikiáltása ­1918.  december ­6-án Nagymartonban. 844

			A nagyhatalmak Nyugat-Magyarország sorsával kapcsolatban csak ­1919  nyarán hozták meg végső döntésüket. Ez  alapján az  egész terület Ausztriának jutott, a  térség legnagyobb városával, Sopronnal együtt. A  magyarországi bizonytalan politikai helyzet miatt a  leendő Burgenland átadását elhalasztották, a  pontos menetrend kidolgozását pedig a  két országra bízták. Az  ­1919  nyarán hatalomra kerülő ellen­forradalmi kormányok azonban szinte rögtön területvédő politikát hirdettek, és  intenzív politikai mozgósításba kezdtek. Sigray Antalt, a  befolyásos nyugat-magyarországi arisztokratát kinevezték Nyugat-Magyarország kormánybiztosává, és megalakult a  Nyugat-Magyarországi Liga nevű irredenta szervezet is. 845

			Önálló állam vagy autonóm tartomány?

			A terület egy részének megtartásáról Budapesten, ­1921  tavaszán született meg a  döntés. Az  ­1921.  április ­28-i­ minisztertanácsi ülésen az  újonnan kinevezett miniszterelnök, Bethlen István három lehetséges cselekvési irányt vázolt fel. Elsőként amellett érvelt, hogy megpróbálhatják meggyőzni az  osztrák kormányt arról, hogy önként mondjanak le Sopronról és környékéről. Mivel ez  elég valószínűtlennek látszott, második lehetséges irányként az  osztrák csapatok bevonulásának fegyveres megakadályozását helyezte kilátásba. Amennyiben azonban a  kibontakozó konfliktus kiváltaná a  jóval erősebb csehszlovák és délszláv csapatok beavatkozását, akkor fel kell hagyni az  értelmetlen ellenállással. Ebben az  esetben  –  ez  volt a  Bethlen által felvázolt harmadik út  –  a  térség magyar országgyűlési képviselőinek D’Annunzio fiumei szabadállamának mintájára ki kellene kiáltaniuk a  terület autonómiáját. Ezt követően egy későbbi, erre alkalmas pillanatban ismét sor kerülhetne az  anyaországhoz való csatlakozásra. 846

			Bethlen helyzetértékelése helyes volt. Az  augusztusi osztrák–magyar tárgyalások sikertelennek bizonyultak, így az  utolsó magyar ajánlat augusztus ­13-ai­ visszautasítását követően felgyorsultak a  katonai előkészületek. A  védekezés koordinálására létre­hozták a  Honvédelmi Bizottmányt, amelynek élére Bethlen régi bécsi iskolatársa, Perényi Zsigmond báró került. A  bizottmányban a  kipróbált „szegediek”  –  Gömbös Gyula vagy Héjjas Iván  –  mellett helyet kaptak olyan legitimista politikusok is, mint Friedrich István vagy a  szombathelyi laptulajdonos, Lingauer Albin. 847 Még a  nyár folyamán megindult a  toborzás az  Ébredő Magyarok Egyesületének (a  továbbiakban: ÉME) különböző szervezetein keresztül, illetve a  térségbe vezényelték Ostenburg-Moravek Gyula javarészt különítményesekből álló csendőrzászlóalját. 848

			Az osztrák kormány eközben megkezdte a  bevonuláshoz szükséges csendőri erők összegyűjtését. Ezekben az  alakulatokban jórészt az  egykori cseh és morva tartományokból menekült legénység szolgált, kiegészítve a  csendőriskolák idősebb diákjaival, összlétszámuk nagyjából ­2000  fő körül mozgott. 849 A  reguláris osztrák hadsereg bevetését a  Szövetséges Ellenőrző Bizottság megtiltotta, mert a  nyugati hatalmak féltek a  konfliktus Sziléziához hasonló eszkalálódásától. Az  osztrák kormány azért is fogadta el könnyen ezeket a  korlátozásokat, mert a  beérkezett jelentések szerint saját reguláris katonai erőit nem tartotta elégségesnek ahhoz, hogy elfoglalja a  térséget. 850

			Az antant által meghatározott augusztus ­26-ai­ átadási határidő előtt Bethlen utasítást adott a  térségben állomásozó magyar egységeknek, hogy a  nyugati A  zónát ürítsék ki, ugyanakkor a  B zónát, vagyis Sopront és környékét fegyveres erővel is próbálják megvédeni. 851 A  felkelők azonban nem akarták követni Budapest utasításait, és megtámadták a  bevonuló osztrák hadoszlopokat, sőt esetenként benyomultak Alsó-Ausztria területére is. 852 A  legkomolyabb ütközetet az  alsó-ausztriai Kirschlag mellett vívták, ahol szeptember ­5-én Taby Árpád felkelőparancsnok vezetésével megrohamozták az  osztrák helyőrséget. Az  összesen több mint ­800  katona és csendőr részvételével zajló csatát követően a  magyar erők visszavonulásra kényszerültek. 853 Az  elhúzódó harcok döntő összecsapására végül szeptember ­8-án került sor. A  második ágfalvi csata során a  Maderspach Viktor vezette felkelőcsapatok kiverték a  faluból az  osztrák egységeket. A  vereség után a  bécsi kormány belátta, hogy katonai ereje egyszerűen nem elégséges ahhoz, hogy megszállja Burgenland egész területét. A  harcokban október végéig összesen ­45  osztrák és ­25  magyar katona, csendőr és civil halt meg. 854

			Annak ellenére, hogy Bethlen eredetileg nem támogatta az  ellenállást a  nyugati A  zónában, a  kirobbanó harcok mégis kedvező helyzetbe hozták a  miniszterelnököt. A  nagyhatalmak számára ugyanis egyértelművé vált, hogy a  különítményesek leszerelése a  magyar kormány együttműködése nélkül nem lesz lehetséges. A  szeptember elejétől meginduló jegyzékváltásokat követően Bethlen István el tudta érni, hogy a  terület sorsáról olasz közvetítéssel szülessen döntés, cserébe azonban megígérte, hogy a  felkelők október ­3-áig kiürítik a  térséget. 855

			A budapesti kormány számára ezzel tulajdonképpen a  „felkelés” elérte a  célját, a  harcok folytatása és a  korábban tervezett autonómia kikiáltása szükségtelennek tűnt. A  különítményesek vezetői közül azonban nem mindenki volt elégedett ezekkel az  eredményekkel. Prónay Pál ­1921.  október ­4-én Felsőőrött kikiáltotta az  önálló és független Lajtabánságot. Prónay hatalma kezdetben csak Burgenland déli részére terjedt ki, de hamarosan csatlakoztak hozzá az  északon állomásozó, inkább királypártinak számító különítményes csoportok is. A  Lajtabánság területe ­2740  km2-re­ terjedt ki, ahol majdnem ­200  ­000  ember élt. Fővárosa a  terület déli részén található korábbi járási székhely, Felsőőr lett. Egységes közigazgatás nem alakult ki a  térségben, Prónay zömében a  különböző felkelőcsoportokon keresztül irányította államát. 856 Az  új helyzetre reagálva az  olasz kormány ismételt kezdeményezésére Velencében ­1921.  október ­11-re­ nemzetközi konferenciát hívtak össze. A  felkelés eredetileg ugyan kedvező helyzetbe hozta a  magyar kormányt, de Bethlen István az  önálló állam kikiáltását már egyértelműen veszélyesnek tartotta.

			Hegedűs Pál altábornagy, a  nyugat-magyarországi katonai körzet parancsnoka ­1921.  október ­5-én a  magyar kormány nevében figyelmeztetést küldött minden felkelőparancsnokságnak:

			„Magyar állampolgárok Nyugat-Magyarországon külön köztársaságot nem kiálthatnak ki. Magyar állampolgárok a  magyar királyság alá tartoznak. Leghatározottabban tiltakozom tehát mindenféle köztársasági vagy bánsági, vagy bármiféle hasonló mozgalom ellen, mert magyar állampolgárok idegen területen is kötelesek hazájuk érdekeit szem előtt tartani. Magyar­ország helyzetét rendkívül súlyosbítja az, hogyha a  Nyugat-Magyarországon tartózkodó felkelők bár jóhiszeműen, de a  körülmények teljes félreismerése mellett olyan határozatokat hoznak, amelyek Magyarország nemzetközi helyzetére vonatkozólag súlyos következményekkel járnak. Idejében figyelmeztetem tehát azokat, akik ezen határozatot hozták, hogy hagyjanak fel hasonló dolgokkal.” 857

			A felkelőkhöz intézett kiáltvány mellett Bethlen István megbízta Gömbös Gyulát, hogy személyes ismeretségüket felhasználva győzze meg Prónayt arról, hogy tegyen le önálló államalapító ambícióiról. „A Lajtabánság túlságos hangoztatása a  jelen helyzetben hamis és zavarja a  velencei tárgyalásokat, tehát csöndben maradni”  –  írta Gömbös egykori szegedi társának ­1921.  október ­12-én. 858

			A magyar kormány diplomáciai manőverei végül eredményre vezettek. Sopronban és környékén népszavazás kiírása mellett döntöttek, amihez viszont mihamarabb fel kellett volna számolni a  felkelők államát, a  Lajtabánságot. 859 Prónaynak azonban nem állt szándékában átadni a  hatalmat. Az  amúgy sem egyszerű helyzetet tovább bonyolította, hogy október ­20-án Dénesfa mellett leszállt a  IV.  Károlyt szállító repülőgép. Az  uralkodó azzal a  tervvel érkezett, hogy a  hozzá hű csapatok segítségével magához ragadja a  hatalmat az  országban. Az  északon állomásozó, eredendően is inkább a  legitimista körökhöz húzó erők csatlakoztak is az  uralkodóhoz, egységeik azonban Budaörs előtt vereséget szenvedtek. 860 Prónay ugyan távol maradt az  összecsapástól, de a  legitimisták kudarca után az  ő helyzete is jelentősen meggyengült. Október végén Horthy Miklós személyes kihallgatásra magához rendelte Budapestre a  „megtévedt” bánt, akit végül meg tudott győzni államának feladásáról. 861

			A budapesti kormány tehát már az  ellenállás megtervezésétől kezdve számolt valamiféle nyugat-magyarországi autonóm terület kikiáltásának lehetőségével. Az  osztrák annexió kudarca  –  azaz a  felkelők eredményes ellenállása  –,  valamint a  délszláv és a  csehszlovák kormány passzivitása miatt ez  hamar lekerült a  napirendről, sőt egy idő után inkább kínossá vált. Míg Budapest álláspontja az  autonómia elutasításáról mindvégig viszonylag egyértelmű volt, a  felkelők már jóval megosztottabbak voltak.

			Az északi területeken harcoló, inkább a  legitimistákhoz húzó különítményesek például szintén nem látták szükségesnek egy önálló állam kikiáltását, csupán a  terület ideiglenes uralomváltásáról beszéltek. Az  Országvédelmi Szervezet nevében ­1921.  szeptember ­27-én Kismartonban kiadott kiáltvány így fogalmazott:

			„az entente által Magyarországra erőszakolt béke következtében a  magyar kormány a  magyar állam fennhatóságát ezen területen beszűntetni kényszerült. […] A  kultúra követelménye, hogy minden nép államilag szerveződjék meg és ennek megfelelően egy, az  impérium gyakorlására hivatott szervvel bírjon. Ezen szükségből kifolyólag alakult meg […] az  ország védelmi szervezet /Orszvé/, mely ezennel Nyugat-Magyarország vitás részeinek impériumát átveszi és teljesíti azon súlyos kötelességeket, amelyek rá ebből kifolyólag a  néppel szemben háramlanak.”

			A felkelők azonban már az  első pillanattól fogva egyértelművé tették, hogy nem tagadják meg „ezredéves magyar hazájukat”. Magukat ennek megfelelően a  történelmi Magyar Királyság képviselőinek mutatták be, és a  „törvény, a  rend, a  béke és a  szeretet, Isten, Király és a  Haza nevében” hívták fel a  lakosságot „kötelességének” teljesítésére. 862

			A délebbi területeken állomásozó Prónay számára az  autonómia, illetve a  magyar kormány által kialkudott politikai kompromisszum már kevésnek bizonyult. Ezért érezték úgy, hogy politikai programjuk megvalósításához ki kell mondaniuk a  térség teljes függetlenségét, és önálló államot kell alapítaniuk. A  Lajtabánság kikiáltásakor megtartott „alkotmányozó gyűlésen” ezt így fogalmazták meg: „Egyetlen község sem kívánja, hogy a  kommunista Ausztriához csatoltassék. Legyen tehát Nyugatmagyarország független és önálló!” 863 Az  állam képviselői hivatalos megnyilatkozásaikban alapvetően semlegességet és a  környező országokkal való harmonikus együttélést hirdettek. Prónay ezt olyannyira komolyan vette, hogy a  nagymartoni V.  felkelő hadseregnek küldött táviratában halálbüntetés terhe mellett megtiltott minden Ausztria területére történő betörést. 864 A  Lajtabánság vezetői a  budapesti kormánytól is igyekeztek távolságot tartani  –  legalábbis formailag  –,  és hangsúlyozták teljes önállóságukat. Prónay fent említett táviratában elítélte a  „Pestről jött, hatalmi vágytól telített politikusokat”, akik miatt a  polgári hatóságok vonakodnak letenni az  esküt a  fővezérre. 865

			Az önálló Lajtabánság megteremtése a  különítményesek számára nem önmagában Nyugat-Magyarország jövője miatt volt fontos, Prónay ezt csupán az  elcsatolt területek felszabadításához vezető út első lépésének tekintette. Mindezt jól mutatta a  felkelő katonáktól megkövetelt új katonai eskü szövege: míg ugyanis a  közigazgatás képviselői a  Lajtabánságra esküdtek hűséget, a  legénységnek a  fővezérre és „szent hazánk ezeréves határainak” külső és belső ellenség elleni védelmére kellett ígéretet tenniük. 866 Az  állam tágabb revíziós céljainak bemutatására jó eszközként szolgáltak az  itt harcoló székely önkéntesek. A  Lajtabánság hivatalos lapjában Bozsó Rodrigó néven publikáló szerző cikkében így fogalmazott: „határhegyek visszhangzanak a  szomorú székely nótáktól, üzenetet küldenek vissza keletre, hogy nemsokára ott is megjelennek a  felszabadító csapatok.” 867

			Prónay olyannyira meg volt győződve küldetésének fontosságáról, hogy az  október végi tárgyalásokon is ezzel próbálta meggyőzni Horthy Miklóst, hogy ne vonják meg tőlük a  politikai és gazdasági támogatást. Úgy érvelt, hogy ha megfelelő anyagi segítséget kap, akkor a  területen a  jövő év végéig fenn tudja tartani uralmát, ami elősegíthet egy „fehér” fordulatot Ausztriában. Ezután pedig közös fellépéssel lehetőség nyílna a  csehek kiverésére a  Felvidékről. 868 Prónay és a  különítményesek a  Lajtabánság létrehozásának értelmét nemcsak az  ezeréves Magyarország vissza­állításában, hanem egyúttal a  „nemzet spirituális felemelésében” is látták. Számukra ennek szimbólumai voltak a  konfliktusban részt vevő soproni fiatalok  –  úgy vélték, szerepvállalásuk képes „felébreszteni” a  magyar nemzetet és „megtanítani” annak tagjait a  „cselekvő” hazafiságra. 869

			Helyiek és idegenek

			Annak ellenére, hogy a  Lajtabánság kikiáltói a  helyi lakosság képviselőinek igyekeztek magukat beállítani, valójában viszonylag kevesen származtak ténylegesen Nyugat-Magyarországról. Az  állam alapítója és vezetője, Prónay Pál a  Nógrád megyei Romhányban született, és semmilyen formában nem kötődött a  térséghez. Érezve legitimitásának hiányát, Prónay eredetileg egy helyi arisztokratát próbált megnyerni, hogy álljon az  állam élére. Ettől azonban mindannyian elzárkóztak, így kénytelen volt maga betölteni a  báni tisztséget. 870 Kormányának tagjai szintén nem voltak helyiek. A  minisztertanács elnöke és a  vallási ügyek felelőse, Apáthy László Prónay különítményének egyik tisztje volt. Mind a  külügyi és igazságügyi előadó Lévay Ferenc, mind a  belügyminiszter Bárdoss Béla a  szegedi középosztályból került ki. Ők még az  ­1919-es­ ellenforradalmi időkből ismerték Prónayt. A  gazdasági előadó, Hír György, Fejér megyei gazdálkodó családból származott, ekkoriban Adony és környékének nemzetgyűlési képviselőjeként tevékenykedett. 871

			A Lajtabánság területén működő felkelő „hadseregek” parancsnokai közül is egyedül a  Szombathelyről érkező Gebhardt Pál született Nyugat-Magyarországon. Katonáik nagy része szintén nem volt helyinek tekinthető, bár egy kisszámú bosnyák önkéntes csoportot leszámítva mind magyar állampolgárok voltak. 872 A  katonák nagy részét az  ország középső részén a  radikális jobboldali szervezetek hálózatai (ÉME  –  Magyar Országos Véderő Egylet) mozgósították. Többségük valamilyen formában kötődött az  ­1919  nyarán Szegeden létrejött Nemzeti Hadsereg fél­katonai osztagaihoz. A  legnagyobb, hivatalosan a  térségbe küldött alakulat, az  Ostenburg-­Moravek Gyula-féle zászlóalj emberei például nagyrészt a  parancsnokuk egykori különítményesei közül kerültek ki. 873

			A második, Prónay Pál vezetése alatt álló egységet nagyrészt Héjjas Iván toborozta. Héjjas, kihasználva családja jó kapcsolatait, sok egykori parasztkatonát tudott összegyűjteni Kecskemét környékén. 874 Prónay egységén belül külön csoportot alkottak a  székely katonák. Ők a  Székely Hadosztály felbomlása után kerültek át a  Nemzeti Hadseregbe, ahol különböző egységekbe osztották be őket. 875 Zadravecz István visszaemlékezései szerint többségüket Bónis Arkangyal ferences szerzetes szervezte be, aki ebben az  időszakban a  haderőn belül a  székely katonák legfontosabb istápolójának számított. 876

			A nyugat-magyarországi harcokban részt vevők második kategóriájába azokat a  katonákat sorolhatjuk, akiket a  térségben mozgósítottak. Közülük a  legnagyobb létszámú csoportot a  Selmecbányáról elmenekült soproni erdészeti és bányászati fő­iskola hallgatói alkották. 877 Az  egyetemisták toborzása a  hallgatók szervezetén, az  Ifjúsági Körön keresztül zajlott. A  kör elnöke ­1921  júliusa óta Leicht Ottó tartalékos főhadnagy volt, aki egyébként szintén nem volt helyi, ­1896-ban­ Nagyszebenben látta meg a  napvilágot, és ­1914-ben­ a  kolozsvári Református Kollégiumból vonult be katonai szolgálatra. 878 A  diákvezérnek ekkorra már komoly tapasztalatai lehettek arról, hogyan kell az  ifjúságot katonai feladatokra mozgósítani. Az  I.  világháború kitörése után sok diáktársával együtt a  kolozsvári népfelkelő parancsnokság mellett teljesített segédszolgálatot. 879 Leicht vezetésével az  Ifjúsági Kör augusztus végén ült össze, majd egy körlevelet küldtek a  még zömében nyári szünetét élvező diákságnak. Az  összesen ­300-400  főre rúgó századuk az  Ostenburg-zászlóalj alárendeltségébe került. 880 A  soproniakhoz csatlakoztak még a  mosonmagyaróvári mezőgazdasági akadémia, a  műszaki egyetem, a  kecskeméti gazdászati főiskola hallgatói, valamint ­45  középiskolás diák Győrből. 881

			A helyi erők többi részét a  nyugat-magyarországi legitimista politikusok, Sigray Antal és Lingauer Albin vezetésével sikerült mozgósítani. ­1921  nyarán irányításukkal az  ÉME helyi szervezetei több toborzó nagygyűlést is szerveztek. A  viszonylag hiányos források alapján úgy tűnik, hogy az  önkéntesek többsége középiskolai diák, erdélyi menekült, illetve közigazgatási alkalmazott volt. A  legnagyobb, szombathelyi „felkelő” csoport összesen ­78  főből állt. 882 Ez  a  különítményes alakulatok körülbelül ­3500-4000  főre becsült összlétszámának csak egy kis részét tette ki. 883

			2.  ábra: Gyűlés a  soproni Széchenyi téren (1920)

			Forrás: Fortepan / Vargha Zsuzsa

			Egy békés katonaállam

			A térségben állomásozó katonák kis száma ellenére a  Lajtabánság militáns jellege lépten-nyomon tetten érhető volt. Az  államformát ugyan egészen pontosan soha nem határozták meg, de a  nyilvános reprezentáció és a  döntéshozatali mechanizmus alapján megállapítható, hogy Prónay Pál lényegében egy katonai diktatúrát hozott létre. A  bán nyilvános megjelenéseikor egyenruhát viselt, és gondot fordítottak arra, hogy a  kormánytagok tiszti rangját minden hivatalos iraton feltüntessék. 884 A  Lajta­bánságot alapvetően a  felkelő „hadseregek”  –  valójában inkább zászlóalj méretű erők  –  parancsnokságain keresztül igazgatták. 885 A  katonáknak, illetve települési szinten a  polgárőröknek nemcsak a  „rend fenntartása”, hanem „a közigazgatási, közegészségügyi, csendőrségi rendészeti teendők” elvégzése is a  feladataik közé tartozott. Mindezt viszont csak ideiglenes megoldásnak tartották, amíg az  új közigazgatás fel nem áll. 886

			A különítményes vezetők nagy figyelmet fordítottak az  állami reprezentáció elemeinek kialakítására. Előzmények híján ez  egyáltalán nem volt könnyű. A  Lajta­bánság elnevezés is teljesen új volt, a  rendelkezésre álló források szerint Bárdoss Béla, Prónay belügyminisztere találta ki, nem sokkal az  „államalapítás” előtt. 887 Nem véletlen, hogy az  állam nevét maguk a  felkelők is igen következetlenül használták. Krúg Lajos és önkéntes társai ­1921.  október ­21-én ugyan „Lajtabánságból” címezték képeslapjukat Thurner Mihály soproni polgármesternek, de a  körpecséten már „Nyugatmagyországi II.  sz felkelő parancsnokság” felirat volt olvasható. 888 A  katonai eskü szövegében sem szerepelt a  „Lajtabánság” szó, és a  csendőrség hivatalos pecsétjein is a  „Nyugat-Magyarország/Burgenland” feliratot találjuk. 889 A  magyar hatóságok sem mindig tudtak mit kezdeni az  új elnevezéssel. A  szombathelyi katonai parancsnokság helyzetnaplójában ­1921.  október ­4-én például csak ennyi szerepel: „Nyugatmagyarország önállóságának kikiáltása.” 890

			Az állam identitásának kialakításában fontos szerepet kaptak a  postai bélyegek is. A  Lajtabánság vezetői által megrendelt sorozat Prónay Pált, valamint a  térség nagyobb várait ábrázolta. Fraknó, Városszalónak és Németújvár erősségeinek szerepeltetése egyértelműen az  állam speciális határvédő jellegét hangsúlyozta. Ezeket az  épületeket a  magyar uralom szimbólumának tekintették, értelmezésükben ezek a  várak évszázadok óta verik vissza az  idegenek támadását a  nemzet nyugati határain. 891 A  Lajtabánság című újság egyik cikke így fogalmazta meg ezt a  határvédő ideológiát: „Felsőőrött megismétlődött a  történelem. Árpád határőreinek utódai egyesülve a  közöttünk élő német és horvát lakossággal, már egy hónappal előbb fegyvert fogtak, hogy ősi földjüket megvédjék a  gyűlölt kommunista Ausztriától.” 892

			A Lajtabánság karakteres szimbolikus politikája nem párosult hasonlóan határozott vízióval a  térség jövőjével kapcsolatban. Annak ellenére, hogy az  állam alapítói radikális nacionalisták voltak, belpolitikai programjuk lényegében a  status quo fenntartására szorítkozott. A  magyar közigazgatás képviselőit meghagyták, az  állam kerületeit a  régi vármegyék járásai alapján hozták létre. A  bíróságok továbbra is az  érvényben maradó magyar törvények szerint ítélkeztek. 893

			A térség etnikai alapú átalakítását sem vették tervbe. A  vezetők radikális nacio­nalizmusa ellenére az  állam toleráns nemzetiségi politikát hirdetett, a  hivatalos dokumentumok a  magyarok, németek és horvátok közötti békés együttélésről írtak. 894 Az  államnyelv hivatalosan a  magyar volt, de elméletileg minden rendeletet három nyelven is kibocsátottak volna. A  Lajtabánság politikai lapjában megjelent, „a világ népeihez” intézett kiáltvány hangsúlyozta, hogy Ausztria gyűlölete „testvériségbe forrasztotta a  hazájukat egyformán szerető magyar, német és horvát polgártársainkat”. 895 Mindez persze nem jelenti azt, hogy ne került volna sor különböző atrocitásokra. 896 A  nagymartoni felkelőparancsnoksághoz például több panasz is érkezett a  felkelők által elkövetett fosztogatásokról. 897Ahogy már említettem, a  Magyar Királyság nyugati, soknemzetiségű határvidéke a  ­20.  század elejéig nem igazán állt a  régióban egyre erősödő nemzeti mozgalmak érdeklődésének középpontjában. A  német nacionalisták számára Deutsch-Westungarn a  Szudéta-vidékkel vagy éppen Dél-Stájerországgal összehasonlítva másodlagos fontosságú területnek számított. A  magyar elit hozzáállása is nagyon hasonló volt, komoly fenyegetés híján nem tartotta Nyugat-Magyarországot igazán veszélyeztetett területnek. Ellentétben például a  Székelyfölddel, erről a  területről nem alakult ki egy „nemzeti határ­vidék”-diskurzus. Nem születtek a  térségben játszódó népszerű történelmi regények, nem jelentek meg olyan művek, amelyek az  itt élő népesség „különleges” nemzeti karakterét akarták volna bemutatni. A  térségben sem kezdődött erős etnikai alapú regio­nális identitásépítés, és egészen ­1918-ig­ a  helyi politikát a  mérsékelt szabadelvű nézeteket valló, a  birodalom mindkét oldalán jó kapcsolatokkal rendelkező birtokos arisztokrácia, illetve kisebb mértékben a  nemzetiségi szavazókra is építő Katolikus Néppárt határozta meg. Nyugat-Magyarországon így nemzetiségi alapú mozgósításra az  I.  világháború előtt nem került sor. 898

			A helyi és az  országos szereplők ilyen közömbössége alapvető módon különböztette meg Nyugat-Magyarországot más vitatott határrégióktól (Szudéta-vidék, adriai tengerpart, Baltikum). Míg az  utóbbiak már a  ­19.  század második felétől kiemelt szerepet játszottak a  radikális nacionalisták eszmevilágában, 899 Burgenland/Nyugat-Magyarország csak a  monarchia összeomlása után, elsősorban a  két ország súlyos külpolitikai kudarcai miatt lett kiemelt fontosságú.

			A forradalmak után konszolidálódó magyar kormányzat úgy vélte, hogy bár a  teljes határsáv megvédésére nincs esély, a  térség legfontosabb városának, Sopronnak és környékének megtartására még lehetőség kínálkozhat. Mindehhez pedig egy „nemzeti felkelés” megszervezését látták a  lehető legjobb megoldásnak. Budapest így lényegében a  nemzetek önrendelkezésének wilsoni elvét próbálta felhasználni a  Párizsban létrejött új status quo megváltoztatására. A  módszer egyáltalán nem volt egyedülálló. Az  elégedetlen kormányok Közép- és Kelet-Európa számos vitatott területén szerveztek felkeléseket az  erre kapható félkatonai aktivisták segítségével, hogy aztán a  tárgyalóasztalnál erre az  „akaratnyilvánításra” hivatkozhassanak  –  mintegy követve az  önrendelkezésre hivatkozó „győztes” nemzeti mozgalmak példáját. A  sziléziai harcok során például a  német és a  lengyel kormány is ezzel a  céllal küldött különböző különítményes csoportokat a  térségbe. 900 A  fegyveres ellenállás „kiszervezése” ráadásul jelentősen megnövelte a  központi kormányok mozgásterét, és lehetővé tette a  győztesekkel való diplomáciai kapcsolat fenntartását. 901 ­1921  tavaszára Budapest számára ez  a  módszer már jól ismert volt. Nyugat-Magyarországon ­1918  decemberében pontosan ezzel a  logikával kiáltották ki osztrák katonatisztek a  Hiénc Köztársaságot, valamint Fiuméban  –  ugyan Rómával való egyezetés nélkül, de  –  így tett a  Bethlen István számára hivatkozási alapul szolgáló D’Annunzio is.

			A nemzeti felkelés kiszervezésének azonban megvoltak a  maga hátulütői. A  radikálisok gyakran saját tervekkel is rendelkeztek, és igen hamar szembefordultak a  központi kormány akaratával. D’Annunzio különítményesei például nemcsak Fiume, hanem a  teljes dalmát tengerpart felszabadításában gondolkodtak, és elutasították a  Róma által kialkudott kompromisszumot. Államukat végül így egyenesen az  olasz reguláris csapatoknak kellett megsemmisíteniük. 902 A  lett kormány által a  szovjetek ellen behívott baltikumi német szabadcsapatok is szinte rögtön önállósították magukat. Nem törődtek sem Berlin, sem pedig Riga utasításaival, sőt megtámadták saját szövetségeseiket, akik csak ­1919  júniusában tudták őket lefegyverezni. 903 Nagyon hasonló események zajlottak le Nyugat-Magyarországon is. Az  önálló állam kikiáltásával Prónay Pál és társai elsősorban a  Bethlen-kormánnyal való elégedetlenségüket szerették volna kifejezni. Nem akarták már betartani Budapest utasításait, és nem fogadták el a  kiharcolt diplomáciai kompromisszumot sem. Nekik csak a  revíziós program folytatása volt elfogadható. Ebből a  szempontból Nyugat-Magyarország és Sopron számukra marginális jelentőséggel bírt, ezt a  térséget csak kiindulópontnak tekintették az  egész történelmi ország „felszabadításának” megkezdéséhez.

			Mindez nem olyan meglepő, ha figyelembe vesszük, hogy az  állam vezetői személyesen nem igazán kötődtek a  térséghez. Prónay és a  miniszterek mind a  szűk „szegedi” ellenforradalmi körhöz tartoztak, akik az  elmúlt két évben fontos szerepet játszottak különböző nacionalista szervezetekben. A  katonák többségét ezek a  hálózatok mozgósították, sokan erdélyi menekültek voltak, és csak egy kisebbségük származott Vas, Sopron és Moson megyéből. Mindez csak részben illeszkedik az  általános európai tendenciába. Karintiában és a  Baltikumban szintén nagy számban voltak „idegen” csapatok, de Nyugat-Magyarországhoz képest mindkét régió elitje jóval aktívabban vett részt az  ellenállás megszervezésében. Sopron térségében ez  csak korlátozott mértékben volt így. A  „felkelés” első hullámát még aktívan támogatták az  inkább legitimista irányultságú politikusok, ám Prónay államát többségük már elutasította.

			A helyi beágyazottság hiánya és a  térséggel kapcsolatos „tudatlanság” nagyon megnehezítette, hogy a  különítményesek hatékonyan alakíthassák ki az  új állam identitását. Hasonlóan a  teutonokat elődjüknek tekintő baltikumi német Frei­korps­hoz, ők is igyekeztek magukat a  középkori határőrök utódainak bemutatni, akik fegyverrel őrzik a  nemzet fenyegetett határait. 904 Sajátos nyugat-magyarországi militáns határvédő ideológiájuk azonban nem épült semmilyen korábbi előzményre vagy szellemi hagyományra. Legtöbb eleme  –  köztük például a  Lajtabánság elnevezés  –  még a  felkelők körében sem vált általánosan elfogadottá. Részben valószínűleg az  előzetes információk hiányának köszönhető, hogy az  állam vezetői nem alakítottak ki kiérlelt belpolitikai programot sem. Míg a  Székelyföldről és az  erdélyi vármegyék etnikai viszonyainak változásairól már a  ­20.  század elején komoly viták zajlottak a  magyar nyilvánosságban, Nyugat-Magyarországot soha nem tekintették problémás területnek. Pontosan ezért  –  ellentétben a  baltikumi németekkel  –  az  ide érkező különítményeseknek nem is lehettek kidolgozott elképzeléseik arról, miként kellene a  térséget a  saját képükre formálni. Valószínűleg részben ennek  –  részben pedig Prónay osztrákokkal való együttműködési terveinek  –  köszönhető, hogy a  helyi német és szláv lakossággal szemben csak ritkán léptek fel erőszakosan.

			A nyugat-magyarországi felkelés és a  következtében kikiáltott Lajtabánság tehát általában véve jól illeszkedett a  korszak európai határháborúinak sorába. Egy fontos kérdésben azonban kétségtelenül különbözött tőlük. A  térségben zajló konfliktust nem előzte meg a  régióért a  ­19.  században folytatott intenzív nemzetépítő küzdelem. Emiatt a  különítményesek előzetes elképzelések nélkül érkeztek a  térségbe, így nem tudtak létrehozni valamilyen mindenki által könnyen elfogadható határvédő identitást sem. Nyugat-Magyarország nem igazán volt fontos a  magyar nacionalizmus számára, itt nem voltak olyan országosan ismert szimbolikus jelentőségű városok, mint a  Rákócziakhoz kötődő Kassa, vagy éppen Erdély központja, Mátyás király szülővárosa, Kolozsvár. A  térség „ismeretlensége” és az  eltérő politikai hagyományok pedig igen megnehezítették a  szélsőséges nacionalisták együttműködését a  helyi elittel. A  radikális vízió hiánya ugyanakkor jelentős szerepet játszott abban, hogy a  térségben nem eszkalálódott az  erőszak. A  Lajtabánság így a  két világháború közötti magyar történelem kuriózuma maradt, és soha nem vált a  radikális magyar nacionalizmus emlékezeti helyévé.

			1921  és ­1945  között felkelők ugyan igyekeztek „hőstetteiket” propagálni, de ez  a  térség a  közvélemény szemében önmagában mégsem bírt akkora jelentőséggel, mint az  elvesztett Felvidék vagy Erdély. A  helyi elit szintén nem igazán tudott azonosulni Prónay Pál különítményeseivel. Militáns nacionalizmusuk nem volt összeegyeztethető a  térséget uraló katolikus-legitimista politikusok eszmei világával. A  felkelés kultuszának ápolása még a  magyar kormány számára sem volt problémamentes. A  revíziós siker ugyan fontos eredmény volt, ám azt beárnyékolta Prónay magánakciója, és még inkább az  a  tény, hogy a  különítményesek többsége a  visszatérő IV.  Károly mellé állt. Mindezek együtt pedig nagyban hozzájárultak ahhoz, hogy  –  ellentétben Karintiával vagy a  Baltikummal  –  Nyugat-Magyarország nem lett a  szélsőjobboldali mozgalmak bástyája. Az  ­1945-ös rendszerváltás aztán végleg lehetetlenné tett minden kultuszépítő kísérletet. A  Lajtabánság az  államszocializmus időszaka alatt csak mint egy rövid, tragikomikus epizód bukkant fel. Az  ­1969-ben­ elkészült Imposztorok című filmben például Prónayt és társait igyekeztek kegyetlen, de összességében kisszerű és nevetséges kalandorokként ábrázolni. ­1990  után a  nyugat-magyarországi harcok emlékezete valamivel fontosabbá vált. A  felkelőket a  szélsőjobboldalon megpróbálták a  „hazaáruló” Károlyi-kormánnyal szembeállítva a  trianoni döntés elleni harc „hőseiként” bemutatni. Ennek megfelelően egymás után jelentették meg a  felkelők visszaemlékezéseinek reprint kiadásait. Mindezzel együtt a  nyugat-magyarországi felkelés az  egyre terebélyesedő Trianon-diskurzuson belül továbbra inkább másodlagos jelentőségű epizód maradt.

			Leitha-Banat: Military State without Violence?

			In the immediate post-WWI years many short-lived states emerged in East and Central Europe, established by WWI veterans. Many of these men played a key role in the radical right-wing movements of the interwar period. This paper focuses on one of this military states, the so-called Lajtabánság (Leitha-Banat) established in 1921 in the disputed western peripheries of the Hungarian Kingdom.

			The paper first presents the pre-1914 history of Western Hungary – Burgenland, focusing particularly on how German and Hungarian nation builders viewed this region. Then, it examines the social background of the paramilitary leaders and soldiers who established this military state. The third part of the paper discusses the domestic and foreign political programme of the short-lived regime. It demonstrates that complete independence was initially not the desired aim for most of the paramilitaries who only perceived the Lajtabánság as a first step to achieve the complete revision of the Trianon Peace Treaty. Surprisingly, the domestic policy of the state remained relatively moderate. Despite the violent nationalism of leaders, they did not introduce radical nationalistic programme. In its conclusion, the paper argues that the Lajtabánság shared many characteristics with similar paramilitary regimes established in the Baltics and in the Adriatic but it never rose to the significance of those in the mythology of the radical right.

			






V.  A tengerparttól Baranyáig. 
Törpeállam-kísérletek Délnyugat-Magyarországon

			A fiumei kikötő ­1911-ben

			Forrás: Fortepan / Magyar Műszaki és Közlekedési Múzeum / Archívum / Negatívtár / Pölös István gyűjteménye

			


Ordasi Ágnes

			Egy kis városi tanács esete a  nagy nemzetközi tanácstalansággal 905

			Egy kérészállam születése

			Bevezető

			1918.  október ­30-a­ nagy nap volt a  nyurga, göndör fürtös, alig ­28  éves Salvatore Bellasich életében. A  Fiumei Olasz Nemzeti Tanács (FONT) ugyanis őt kérte fel, hogy a  „fiumei nép” nevében kiadott proklamációt olvassa fel a  Piazza Dantén össze­sereglett és az  „Italia o morte” szavakat skandáló, 906 csaknem húszezer fős tömeg előtt a  Lloyd Hotel olasz nemzeti színű zászlókkal ékesített balkonján. A  FONT megtisztelő választása tudatosan esett Bellasichra, hiszen a  városatya, fiatal kora ellenére, már a  világháború előtt is aktívan részt vett a  helyi politikai eseményekben, az  impériumváltások során pedig  –  Ljubinka Karpowicz szavait idézve  –  Gabriele D’Annunzio, Antonio Grossich és Riccardo Zanella mellett a  kikötőváros egyik legbefolyásosabb tagjává vált. 907 Mindennek ellenére működése még a  Fiume történelmével foglalkozó kutatók közt is csak nagy vonalakban ismert, éppen ezért tanulmányommal három fő célt tűztem ki magam elé.

			Egyrészt bemutatom, hogy az  Osztrák–Magyar Monarchia összeomlásával egyidejűleg milyen társadalmi és politikai folyamatok mentek végbe Fiumében, és hogy a  magyar államhatalom helyén milyen államformációk, „kérészállamok” jöttek itt létre. Másrészt, mivel az  impériumváltások során a  helyi elitek reakciói és alkalmazkodási kísérletei kiemelt jelentőséggel bírtak, Salvatore Bellasich karrierútjának segítségével a  közéletet meghatározni képes egyének lehetőségeinek és korlátjainak egyik példáját vázolom fel. Végső célom azonban, hogy az  „önálló Fiume genezisének” bemutatásával hozzájáruljak a  sikeres vagy sikertelen állammá alakulás/felbomlás tényezőinek meghatározásához, a  kérészállamok tipologizálásához, valamint az  állami lét, az  államiság mibenlétének definiálásához.

			Mindez Fiume esetében azért indokolt, mivel az  empirikus kutatások tanúsága szerint a  kikötőváros nem Gabriele D’Annunzio Carnarói Olasz Régensségével érte el önálló államiságát, hanem már ­1918  telén, a  FONT hatalomra kerülésével. Egészen pontosan ­1918  novemberének végétől, amikor a  körülmények végre lehetővé tették, hogy a  FONT kisajátíthassa a  város erőforrásait, és fokozatosan elvonja a  fiumei magyar kormányzóság által gyakorolt állami jogköröket. A  hatalmi helyzet ellenére a  FONT célkitűzéseit csak részben érhette el, mivel a  kül- és belpolitikai síkon jelentkező újabb kihívások nemcsak gátat szabtak elképzeléseinek, de hatásukra a  testület személyi állománya, szerepe és értékelése is módosult.

			Így amikor ­1919  szeptemberében Gabriele D’Annunzio megérkezett Fiumébe, már egy számos kudarcot átélt, a  lakosság szemében devalváló kormányszervvel találkozott, amelyet célszerűbbnek tartott átalakítani és saját szolgálatába állítani. A  FONT átszervezése és háttérbe szorítása lényegében az  első lépésnek számított D’Annunzio hatalmi ambícióinak megvalósításában, amelyek ­1920  szeptemberében a  Carnarói Régensség kikiáltásával és a  FONT megszűnésével érték el csúcspontjukat. D’Annunzio államalakítási kísérlete viszont csak tiszavirág-életűnek bizonyult. Alig fél évvel később, ­1921  tavaszán  –  az  olasz és a  jugoszláv kormány megegyezésének értelmében  –  annak hamvaiból már egy új állam bontakozott ki: a  Fiumei Szabadállam. Igaz, a  helyi lakosságnak a  háború óta óhajtott stabilitásra és a  békére ­1924-ig, Fiume olasz annexiójáig várnia kellett.

			A kérészállamiság legfőbb dimenziói

			Az úgynevezett Fiume-kérdés kezelésének elhúzódásában nagy szerepet játszott a  város multinacionális, többnyelvű mivolta, valamint a  nemzetközi szintre emelkedett dilemmák, amelyek Fiume hovatartozása körül forogtak. És éppen ez  a  harmadik tényező volt az  egyik oka annak, hogy erről az  időszakról pontos és igazán hiteles demográfiai adatok nem állnak rendelkezésre. A  hatalomra jutó FONT ugyanis már a  kezdetektől tudatosan törekedett arra, hogy a  kikötőváros olasz jellegét és az  olasz nyelvű lakosság számarányát legalább látszólag erősítse, és ezzel a  külföld, elsősorban a  győztes nagyhatalmak állásfoglalását számára kedvező módon befolyásolja.

			Ennek ellenére a  lakosság számarányáról és nemzetiségi megoszlásáról egyfajta kép mégiscsak alkotható. Egan Lajos, Fiume utolsó kormányzója az  összlakosság számát ­1919  februárjában ­46  ­264  főben határozta meg, és ugyancsak ezt a  számot adta meg William Klinger (1972–2015) horvát történész ­2007-es, a  CEU-n megvédett Negotiating the Nation: Fiume, from Autonomism to State Making ­1848–1924  című disszertációjában. Mindazonáltal fontos megjegyezni, hogy mind Egan, mind Klinger elsősorban a  FONT által ellenőrzött fiumei sajtóra támaszkodott, és az  adatok megbízhatóságához ők is fenntartással viszonyultak. Ez  különösen az  etnikai arányokat illetően bír nagy jelentőséggel, mivel ennek alapján az  olasz ajkúak számarányát ­62, a  horvátokét ­20, a  magyarokét pedig ­9,6,  illetve ­10%-ra­ becsülték. Összevetve az  ­1910-es, utolsó magyar népszámlálási adatokkal ez  az  összlakosságot illetően ­3542  fővel kevesebb személyt jelent, illetve a  korábbi ­48,6%-os­ olaszság több mint ­13%-kal­ való emelkedését elsősorban a  horvátok (26,8%) és a  magyarok (13%) kárára. 908 Ezek az  eredmények pedig már a  kortársakat is igencsak elgondolkodtatták.

			Az önálló Fiume létrejöttét és a  FONT kormányzatát a  területiség szempontjából is érdemes körbejárni. Vagyis azt, hogy hol húzódtak a  FONT uralmának fizikai határai, mely területekre terjesztette ki a  hatalmát, illetve ott, ahol korlátokba ütközött, miért nem volt képes az  elé tornyosuló akadályokat még D’Annunzio alatt sem megkerülni. A  határkérdésekkel járó dilemmák, konfliktusok csaknem valamennyi európai államot sújtották, ám Fiume helyzetét igazán kényessé az  tette, hogy a  Horvát Királyság felé már a  dualizmus időszakában sem rendelkezett egyértelmű határral. Ez  annak volt a  következménye, hogy Fiumét és a  horvát Sušakot a  neo­abszolutizmus horvát korszaka alatt, az  ­1850-es­ években egyesítették, a  két települést elválasztó Rječina folyót pedig elcsatornásították és új mederbe terelték. Az  alkotmányos rend helyreállásával, 909 majd a  horvát–magyar kiegyezés megkötésével azonban Sušak és Fiume egysége megbomlott, így míg Fiume corpus separatumként magyar közigazgatás alá került, addig Sušakon továbbra is a  báni kormányzat érvényesült. Azaz az  egymás szomszédságában lévő két város újra az  országhatár két különböző oldalán találta magát. Ugyanakkor az  időközben kivitelezett szabályozási munkák miatt már valóban releváns kérdésként merült fel, hogy hol is húzódik ez  a  bizonyos határ: a  Rječina régi vagy új medrének közepén? 910

			A hatalmi átmenetek éveiben a  kérdést az  olasz és a  jugoszláv kormány között létrejött rapallói egyezmény döntötte el ­1920.  november ­12-én: az  ­1921  áprilisában megszülető Fiumei Szabadállam elismeréséért cserébe a  Baross-kikötő és a  Delta-terület is a  jugoszláv állam tulajdona lett. 911 Ugyanakkor Fiume város(állam)a kikötő nélkül meglehetősen kiszolgáltatott helyzetben találta magát.

			Salvatore Bellasich: egy karakteres életút

			Jól ismert tény, hogy Fiume az  Osztrák–Magyar Monarchia fennállása alatt kivételes helyzetet élvezett, hiszen magyar nemzetpolitikai és gazdasági szempontból kiemelt jelentőségű volt. Mindazonáltal Fiumének a  magyar államstruktúrában elfoglalt sajátos státusza ­1890-re­ már kimondottan kényelmetlenné vált a  centralizálásra és modernizálásra törekvő központi budapesti kormányzat szemében. Már csak azért is, mivel a  kikötőváros az  ­1870-es­ fiumei provizórium, valamint az  ­1872-ben­ belügyminiszterileg jóváhagyott városi statútum értelmében az  önálló állami léthez szükséges legfontosabb tulajdonságokkal rendelkezett. A  rendi korszakból átörökített kiváltságai azonban elsősorban a  lakosság lokálpatriotizmusát táplálták, így a  helyiek lojalitási hierarchiájában a  magyar állam csak a  második lehetett. A  magyar kormány emiatt elérkezettnek látta az  időt, hogy ezt az  ambivalens, összetett viszonyt a  maga számára kedvezőbbé tegye. 912

			1.  ábra: Fiume, a  Kormányzósági Palota főhomlokzata a  ­19.  század végén

			Forrás: Fortepan / Budapest Főváros Levéltára / Klösz György fényképei

			Ebben a  gazdaságilag fejlődő, ám társadalmilag, politikailag és közjogilag mind terheltebbé váló miliőben látta meg a  napvilágot Salvatore Bellasich ­1890-ben­ Fiumében, ahol gyermekéveit is töltötte. Bellasichot szülei ­1900-ban­ a  helyi m. kir. állami gimnáziumba íratták be, ahol tandíjmentességet élvezett, és ­1904-ben­ még a  Glavinich-alap ösztöndíját is elnyerte. 913 A  tandíjmentesség és a  külön támogatás minden bizonnyal nagy segítséget jelentett a  négygyerekes családnak a  drága kikötővárosban. A  gimnáziumban töltött évek azonban a  mindennapi környezet, a  társadalmi minták és az  iskolai szocializáció miatt bizonyultak igazán relevánsnak.

			Bellasich már a  középiskolai tanulmányai alatt meglehetősen intenzív nyelvi, kulturális és etnikai kontaktzónában találta magát, hiszen osztálytársai közt olasz, horvát és magyar anyanyelvű tanulók egyaránt feltűntek, ugyanakkor többnyire magyar tanárok oktatták. Mi több, a  fiumei gimnázium diákjai ekkor már a  kötelező magyar nyelvtanulás alól is csak kivételes esetben mentesülhettek. Ezt általában a  szakirodalom és a  korabeli olasz nyelvű helyi sajtó a  magyarosítás egyik eszközeként értékelte, ám az  is igaz, hogy az  ország hivatalos nyelvének elsajátítása akár egy újabb kompetencia megszerzését és egy eredményesebb, szélesebb térben megvalósítható társadalmi mobilitást is elősegíthetett. Ez  történt Bellasichcsal is, aki előtt a  magyar nyelvismeret megnyitotta az  utat, hogy tanulmányait a  Budapesti Tudományegyetem jogi karán folytathassa, és ügyvédi végzettséget, valamint jogdoktorátusi címet szerezhessen. 914 A  jogi képzettség a  társadalmi presztízsen és a  biztosnak ígérkező foglalkozásra való kvalifikáción kívül arra is lehetőséget teremtett, hogy Bellasich képessé vált átlátni az  egész Osztrák–Magyar Monarchia fölöttébb bonyolult intézményi és jogi struktúráját, valamint a  Magyar Királyság jogi viszonyaiban is biztonsággal tájékozódott.

			Ehhez természetesen érettségi is kellett, amit  –  tekintve, hogy a  fiumei m. kir. gimnázium értesítőinek névsorában ­1905-től nem fordul elő a  neve  –  Bellasich feltételezhetően már valamelyik városi középiskolában tett le. Valószínű, hogy az  iskolaváltás valahogy összefüggött azzal, hogy Bellasich azonnal csatlakozott az  újonnan megalakított Giovine Fiume irredenta egyesülethez, hiszen a  szervezetben a  városi főreáliskola történelem-, olasz- és latintanára, Silvino Gigante és fivére, Riccardo Gigante is vezérszerepet játszott. Noha Bellasich felsőfokú tanulmányai miatt csak ­1913-ban­ tért vissza a  városba, a  fiumei társadalmi életből sem maradt ki. Ezt tanúsítja, hogy a  Circolo Letterario, a  Societá Nautica „Eneo”, a  Club Alpino Fiumano és a  Societá Filarmonico-Drammatica egyesületekbe is belépett, 915 és így számos olyan személlyel is kapcsolatba került, akik ­1918  őszén a  FONT alapítói közt is felbukkantak. 916

			Bellasichot a  világháború kitörésével a  komoly emberhiánnyal küzdő városi tanácshoz az  irredenta eszmékkel rokonszenvező Elpidio Springhetti városi titkár mellé fogalmazó gyakornokká nevezték ki. 917 Az  új beosztás nemcsak új környezetet és szakmai kihívásokat jelentett számára, hanem  –  egy rövid időszak kivételével 918  –  védettséget is a  katonai behívástól. A  városi ügymenet érdekére hivatkozva a  polgármester, ifj. Antonio Vio podestá mentesíttetni tudta őt a  frontszolgálattól. 919 Bellasich mégsem maradhatott sokáig szülővárosában, mivel Olaszország ­1915-ös hadba lépése után pár nappal a  magyar határrendőrség olasz irredenta röpiratok csempészete miatt letartóztatta, majd több autonomista és/vagy irredenta városatyával (későbbi FONT-taggal) együtt Kiskunhalasra internálták. 920

			Bellasich ­1918  októberében tért vissza Fiumébe, ahol néhány hét leforgása alatt egyszerű fogalmazóból fontos pozícióba került. Beválasztották a  város autonóm képviselő-testületéből, a  Rappresentanzából az  ­1918.  október ­29-én megalakult FONT-ba, és ennek titkárává (tanácsjegyzőjévé) is megtették, továbbá a  másnapi proklamációt is felolvashatta. 921 Nagy szerepet játszott az  olasz csapatok Fiumébe hívásában, ami nélkül a  FONT hatalomra jutása nem valósulhatott volna meg. 922 A  kikötőváros hovatartozásának ügye azonban még így sem dőlt el a  nagyhatalmak tanácstalansága és informálatlansága miatt.

			Fiume az  érdekek kereszteződésében

			Tehát miként az  Osztrák–Magyar Monarchia struktúrája sem egyik napról a  másikra tűnt el, úgy Fiume sem vált azonnal „cittá italianissimává”, bármennyire is törekedett arra a  FONT, hogy a  kikötővárost annak láttassa. Mi több, még D’Annunzio sem közvetlenül az  utolsó fiumei magyar kormányzó, Jekelfalussy Zoltán ­1918.  október ­29-i hirtelen távozását követően költözött be a  kormányzói palotába. Már csak azért sem, mert Jekelfalussy nem d’Annunziónak, de még csak nem is a  FONT tagjainak adta át a  hatalmat, hanem a  Délszláv Nemzeti Tanács képviselőinek. A Délszláv Nemzeti Tanács fiumei regnálása csak két héttel később ért véget, amikor szövetséges csapatok szállták meg a  várost, amelyek olasz nyomásra utat engedtek a  FONT kormányzásának. Ugyanakkor felmerül a  kérdés: vajon a  FONT milyen formában és legitimációval gyakorolta a  (polgári) hatalmat Fiumében, milyen politikai elképzelései voltak, és egyáltalán honnan, milyen kritériumok alapján verbuválódtak a  tagjai?

			Ahogy azt Fiume esete is példázza, nem minden kérészállam akart az  önállóság útjára lépni. Az  október ­30-i­ fiumei proklamáció sem egy új állam kikiáltásáról szólt, hanem a  város csatlakozásáról az  olasz anyaországhoz. 923 Az egyesülésre a  FONT a  wilsoni önrendelkezési elvben és a  város corpus separatum mivoltában találta meg a  jogalapot, garanciaként pedig az  Amerikai Egyesült Államok  –  mint a  szabadság és az  általános demokrácia édesanyja  –  védnöksége alá helyezte Fiumét. Legalább ennyire fontos, hogy a  FONT saját fennállását is csak ideiglenesen, az  unió kivívásáig tekintette létjogosultnak. 924 Jóllehet a  Fiume-kérdés elhúzódásával ez  az  átmeneti időszak is jócskán kitolódott. Ezzel kapcsolatban három tényezőt érdemes megemlíteni.

			1.  Franciaország és az  Amerikai Egyesült Államok először ­1918  decemberében tett kísérletet a  Fiume-kérdés megoldására, amikor a  kikötőváros független állammá nyilvánításáról döntöttek. 925 Ehhez egy alkotmánytervezet kidolgozásával a  FONT is hozzájárult, ám ezt a  rendezést csupán az  olasz annexióig vélte fenntarthatónak. Szintén problematikus volt, hogy bár az  ­1872-es­ statútum értelmében a  fiumei városi uralmi elit látszólag birtokolta az  önálló állami fejlődést biztosító jogi és intézményi eszközöket, erre a  feladatra sem a  FONT, sem a  lokális társadalom még nem állt készen. Ez  abban is megnyilvánult, hogy a  helyiek körében, ideológiai különbségektől függetlenül, általános meggyőződés volt, hogy Fiume egy erős hátország nélkül nem életképes, ezért egy bábáskodó háttérhatalom támogatására szorul. Az  adott viszonyok között az  Osztrák–Magyar Monarchia ernyőszerepének betöltésére és a  Magyar Királyság beruházó és fejlesztő funkcióinak ellátására  –  anyagi, gazdasági, kulturális és stratégiai okokból egyaránt  –  az  Olasz Királyság tűnt a  legalkalmasabbnak. 926

			A fiumeiek többsége viszont feltehetően nem egyszerű annexióban gondolkodott, hanem az  olasz államon belüli autonóm státusz kivívására törekedett a  város autonómiájának és kiváltságainak átörökítésével. Miként Dominique Reill rámutatott, felfogásukban a  lokalitás, a  városhoz fűződő lojalitás, a  személyes és csoportérdekek előrébb álltak, mint az  olasz nemzet és nemzetállam felé irányuló szimpátia vagy feltétlen ragaszkodás. 927

			2.  ábra: Barikád egy fiumei utcán ­1919-ben

			Forrás: Fortepan / Schmal Alexandra

			Mindazonáltal még az  egyszerű unió megvalósítása is számos akadályba ütközött, mivel az  ­1915-ös londoni szerződés csak Fiume kikötőjét említette az  Olaszországnak szánt területek közt, a városról viszont nem rendelkezett, így a világháborút követően az egész Fiume-kérdés nemzetközi szintre került. Az  olasz nacionalisták nemzeti egységük kiteljesítésében, az  olaszlakta területek „megváltásában”, valamint az  egykori Mare Nostrum feltámasztásában jelölték meg céljukat, miközben a  franciák közép-európai és balkáni befolyási övezetük kiterjesztésére, valamint a  nagy délszláv állam megteremtésére törekedtek. Az  Adria olasz beltengerré alakításának terve az  angol miniszterelnököt és az  egyébként is délszlávszimpatizáns amerikai elnököt szintén aggodalommal töltötte el, abban ugyanis olasz expanziós szándékot láttak. 928

			Nem alaptalanul. Ahogy a  béketárgyaláson kiderült, Vittorio Orlando olasz miniszterelnök valóban késznek mutatkozott mindent megtenni Fiume megszerzése érdekében. Ugyanez viszont már nem mondható el az  őt váltó Francesco Saverio Nittiről, majd Giovanni Giolittiről. Ők nagyobb lehetőséget véltek felfedezni Dalmáciában, az  adriai szigetekben és egyes görög, valamint albán területekben, de még ennél is fontosabbnak tartották Olaszország társadalmi és gazdasági egyensúlyának helyre­állítását. 929 Az  olasz kormányváltások tehát Wilson politikájának kedveztek, ő ugyanis kimondottan ellenezte, hogy az  önrendelkezés elvét Fiumében is alkalmazzák, és ehelyett a  kikötőváros jövőjét délszláv fennhatóság alatt vagy nemzetközi szabadkikötőként képzelte. Ezzel magyarázhatók a  FONT-nak­ az  annexió nagyhatalmi elfogadására tett kísérletei. Így hamarosan napvilágot látott André Tardieu terve, 930 amelyet előbb Tommaso Tittoni az  olasz és nagyhatalmi érdekek összehangolására törekvő koncepciói, 931 végül Nitti modus vivendije követett. 932

			2.  A nagyhatalmi tervezgetésekkel párhuzamosan Fiume szabadállammá nyilvánításának gondolata (brit és amerikai szorgalmazással) lokális szinten is megfogalmazódott. Az  elképzelés Fiumében Ruggero Gotthardihoz, egy korábbi autonomista városatyához köthető, aki a  FONT-tal és Riccardo Zanella Autonóm Pártjával szemben a  horvátokra támaszkodva ­1918  őszén megalapította a  Fiumei Demokratikus Autonóm Pártot. Gotthardi ­1919  nyarára kidolgozott koncepciójában Fiume városa és kikötője egy Fionától Portoréig terjedő határral rendelkező, nemzetköziesített, a  szomszédos országok kereskedelmi és gazdasági igényeinek kiszolgálására specializálódó ütközőállamként jelent meg, amelynek intézményrendszere a  brit törvénykezési és igazságszolgáltatási modell mintája szerint épült volna fel. Gotthardi szerint Fiume létezését és fejlődését csak egy új nemzetközi elit, az  amerikai és brit nagyvállalkozók képesek tőkéjük kihelyezésével és kiterjedt kapcsolatrendszerük mobilizálásával szavatolni. Éppen ezért a  közigazgatás élén álló kormányzót is e  felvilágosult, kapitalista pénzemberek közül kell kiválasztani, akit aztán európai arisztokrata címekkel lehetne felruházni. Gotthardi kiemelte, hogy mivel az  új globális konstellációban Fiume szerepe a  nemzetközi forgalom és a  tőkeáramlás biztosítása lenne, ezért hivatalos nyelve és kulturális jellegzetessége irreleváns. 933 Bár Gotthardi terve ebben a  formában nem valósult meg, mégis jelzi, hogy Fiume jövőjét illetően már a  kezdetektől fogva helyi szinten is számos alternatív elképzelés létezett, valamint ezzel összefüggésben azt is, hogy az  (olasz) nacionalizmus diadala nem volt szükségszerű. 934

			Ezt a  megállapítást támasztják alá Reill és Jeličić kutatásai, amelyekből kiderül, hogy az  olasz csapatok érkezéséig, az  olasz nacionalista és annexiós program meghirdetésével egy időben, a  szocialisták is megfogalmazták saját elképzeléseiket. 935 Többségük Fiumét egy független szocialista köztársasággá kívánta alakítani, amelyet a  Harmadik Internacionálé védelme alá helyeztek volna, 936 fenntartva a  Habsburg-­érában működtetett politikai és gazdasági összeköttetéseket. 937 Emellett valódi, a  választójog széles körű kiterjesztésén alapuló népszavazás megtartását követelték, és egyértelműen elutasították a  FONT azon interpretációját, amely az  ­1918.  október ­30-i­ kiáltványt és az  azt kísérő tömegfelvonulásokat a  „fiumei népakarat” megnyilvánulásaként, népszavazásként (plebiscito) állította be. 938 Véleményüket a  helyi társadalom meghatározó része is osztotta, ami ­1919  tavaszára az  egyik kiváltó oka lett a  FONT „belső” legitimációs válságának.

			3.  Ahogy a  Bellasich életrajzában felbukkanó nevekből is kitűnik, az  ­1918  őszén megalakuló és hatalomra kerülő, magát a  Rappresentanza jogutódjának tartó FONT tagjai a  lokális társadalomba mélyen beágyazott szereplőknek számítottak, 939 és eleve a  multipozicionális helyi elithez tartoztak. 940 Többen közülük Fiumében születtek és nőttek fel, olykor pedig még rokoni kapcsolatban is álltak egymással. Itt említhetők a  magyar államhatalommal együttműködő Lega Autonoma párt fő emberei: Fiume utolsó magyar parlamenti képviselője, Andrea Ossoinack és horvát származású polgármestere, ifj. Antonio Vio, akiknek szolgálataira a  FONT korábbi politikai állásfoglalásuk ellenére is számított. Ossoinackot Párizsba küldték, hogy ott a  FONT-ot és a  város érdekeit képviselje, Viót pedig már ­1918.  október ­30-án olasz sindacóvá, vagyis olaszországi polgármesterré választották. 941 Tehát, egyetértve Ivan Jeličić véleményével, nem egy teljesen új (ellen?)elit került hatalomra a  városban. Sokkal inkább arról van szó, hogy az  egyes multipozicionális lokális elitcsoportok, az  adott pillanatban hol az  egyik, hol a  másik attitűdjükre támaszkodva, képesnek bizonyultak politikai és/vagy társadalmi befolyásukat megtartani. 942 Noha mint Bellasich esetében is látható, a  FONT tagjainak egy része  –  életkor, frontszolgálat, kellő ambíció/lehetőség/támogatás hiánya miatt  –  sosem jutott be a  Rappresentan­zába, és/vagy korábban nem is vett részt a  városi ügyek irányításában.

			Egy év alatt azonban nagy változás ment végbe a  testület személyi összetételében. Ebben döntő szerepe volt annak, hogy a  Fiume-kérdés elhúzódásával  –  és az  ezzel együtt járó társadalmi és gazdasági hanyatlással  –  az  uralmi elit legitimációs válságba került, ami kedvezett a  szélsőségek megerősödésének. A  hangsúlyeltolódás kimondottan azután vált látványossá, hogy ­1919  tavaszán a  FONT-ba egyre több harctérről visszatért, nemritkán irredenta személy is bekerült, akik az  annexió megvalósítását az  inkompetensnek ítélt olasz kormány helyett egyre inkább egy „megváltótól”, eleinte Sem Benellitől, majd Gabriele d’Annunziótól várták. 943

			Gabriele D’Annunzio ­1919.  szeptember ­12-i­ bevonulása és parancsnokoskodása ugyan nem hozta el az  annexiót, mégis sorsdöntő változásokat eredményezett. D’Annunzio októberben feloszlatta a  FONT-ot, majd ugyanezzel a  névvel egy új közigazgatási szervezetet hozott létre, amelyet saját híveivel töltött fel. 944 A  FONT elnöke továbbra is Antonio Grossich maradt, de a  sindacói posztra ifj. Antonio Vio helyett már Riccardo Gigantét választották. Rajtuk kívül az  új FONT Végrehajtó Bizottságában belügyi delegátusként Elpidio Springhetti, pénzügyiként Idone Rudan, közoktatásügyi delegátusként pedig Salvatore Bellasich is helyet kapott, míg a  katonai ügyekért Nino Host-Venturi felelt. 945 Sőt, az  általános képviselő-testületi tagok közé Olga Kucich, Antonia Verson trafikosnő és Nascimbeni Olga tanárnő személyében még három nő is bekerült. 946

			D’Annunzio regnálása ­1920.  szeptember ­8-án ért a  zenitjére, amikor is az  olasz–jugoszláv egyezkedések fenyegető hatására kikiáltotta a  Carnarói Olasz Kormányzóságot, a  FONT, majd annak Végrehajtó Bizottsága funkcióját vesztve beszüntette működését. 947 Ez  az  állapot azonban nem tartott sokáig: ­1920  karácsonyán az  olasz királyi haderő bevonulása következtében D’Annunzio államalakulata kártyavárként omlott össze, a  FONT pedig ideiglenesen újfent magára öltötte állami jogköreit. 948

			Állammá válás?

			A fentiek kapcsán joggal merül fel a  kérdés, minek lehet nevezni a  FONT által meghatározott időszakot, és egyáltalán hogyan lehet értelmezni a  testület tevékenységét és hatalomgyakorlását. Vajon lehet-e a  FONT működését egy állam kormányzásának tekinteni? E  kérdések megválaszolásához szükség van az  állam fogalmának definiálására.

			Takács Péter szerint az  állam fogalmát általában formálisan a  népesség, a  köz­hatalom és a  terület egybekapcsolásával, illetve társadalmi, jogi és politikai szempontok alapján írják le, és többnyire az  adott területen élő emberek közösségeként, politikai társulásaként fogják fel. Ezért különösen nagy jelentősége van az  államiság szimbolikus kifejezésének, amivel az  adott társadalom egyértelműen elhatárolja magát más hasonló entitásoktól. Ez  általában az  olyan, mindenki számára érzékelhető jelekkel történik, mint az  önálló terület behatárolása, útlevelek és (saját) pénz kibocsátása, illusztris személyek önhatalmú kijelölése, közutak és egyéb stratégiai intézmények építése, ellenőrzése, valamint saját hivatalos nyelv és állami jelképek (címer, zászló, himnusz) választása. 949

			Takács ezzel egyben azt is jelzi, hogy az  államnak intézményi értelmezései is léteznek, illetve, hogy ezek közül van, amelyik szándékosan az  állam fő funkcióit állítja a  középpontjába. Ezekben a  megközelítésekben az  államok fő feladatai: ­1.  a már létező társadalmi és tulajdonviszonyok, valamint a  már elismert jogok fenn­tartása; ­2.  az állam kommunikációs infrastruktúrájának megteremtése és fejlesztése; ­3.  a társadalom számára nélkülözhetetlen gazdasági, termelési és kereskedelmi feltételek szavatolása és szabályozása; ­4.  a társadalom megvédése a  külső és belső ellenségekkel szemben. Takács ezzel együtt Kant instrumentális államfelfogására is felhívja a  figyelmet, amely az  államot állapotnak és normatív eszmének tekinti, és a  társadalom által kitűzött célok elérésének eszközeként és/vagy végrehajtójaként kezeli. Takács szerint ez  a  felfogás elsősorban az  „álmodozók, reformerek és diktátorok” között élvezett népszerűséget, mivel a  modern társadalmakban szinte bármilyen célt ki lehet tűzni, és „csak” mozgósítani kell a  tömeget. 950

			A kérészállamok gyakran ténylegesen magukon viselték az  állammá fejlődés főbb jellegzetességeit. 951 Célokat határoztak meg, konkrét lépéseket tettek az  állam fentebb ismertetett funkcióinak ellátására, és szimbolikusan is formát öltöttek. Ekképpen a  legtöbb esetben nem maradt el az  állammá alakulás ünnepélyes kikiáltása, egy alapítóirat megfogalmazása és közszemlére bocsátása, a  tartomány-népgyűlés összehívása, az  alkotmány és egy újabb jogrend kidolgozása, valamilyen karhatalmi szerv felállítása, a  közellátást biztosító főbb intézmények és erőforrások. Illetve egy saját nyelv választása, továbbá egy egyéni jelképrendszer megalkotása és annak szimbolikus térfoglalása. 952

			Az állammá válás folyamata általában a  célok, eszmények megfogalmazásával kezdődött, amit szimbolikus megjelenítés és egy mobilizáló és legitimitást kereső szakasz követett. Ennek részeként a  hatalomra törők csoportja minél nagyobb erőkoncentrációt próbált felmutatni és meggyőzni a  lakosságot kompetenciájáról, életképességéről. Ezt a  törekvést gyors és látványos intézkedésekkel lehetett keresztülvinni, amelyek azonban az  évtizedes szokásokat, paradigmákat már nem tudták rögtön felváltani. Ezáltal bár a  „bukott” rendszer struktúrája kétségtelenül folyamatosan változott, annak szisztematikus átformálása, esetleges lebontása már csak egy viszonylag nyugodt, konszolidált helyzetben valósulhatott meg. Ez  egyben azt is jelenti, hogy semmi meglepő nincs abban, hogy a  kérészállamok többségében az  Osztrák–Magyar Monarchia örökségének számos eleme fennmaradt, illetve hogy az  uralomra jutó elitek problémái és válságkezelési stratégiái nagy hasonlóságot mutatnak a  korábbi mérvadó körökéivel. 953

			Ezek a  megállapítások Fiume esetében is megállják a  helyüket. Már ­1918.  október ­29-én megkezdődött az  utcák, közterek fellobogózása és átnevezése, miközben a  Rappresentanza rendkívüli gyűlésén FONT-tá alakulva egy kormányszervvé alakult. Ezt másnap a  proklamáció követte, illetve a  „polgári gárda” felállítása, ami a  közbiztonság védelmét szolgálta. 954 A  hatalomra jutás és az  állammá szerveződés folyamatában ugyanakkor némi fáziseltolódást, dinamikai törést okozott a  Délszláv Nemzeti Tanács tizenkilenc napos regnálása, ami miatt a  FONT csak november végétől láthatott neki az  erőforrások, épületek és intézmények kisajátításának, 955 a  helyben maradt magyar állami hivatalnokok szelektált átvételének és a  valuta­kérdés mérsékelt eredményeket hozó rendezésének. Azaz csak ekkor kerültek olyan jogosultságok a  FONT kezébe, amelyekkel beleavatkozhatott a  társadalom életébe, és diszponálhatott a  város materiális, szellemi és humán erőforrásai felett. Így nem meglepő, hogy a  FONT intézkedéseiben megjelentek az  elkésettségtől, lemaradástól való félelem és a  kapkodás jelei, és hogy rendeletek, utasítások garmadáját zúdította a  lakosságra, hogy Fiume olasz annexióját mihamarabb elismertesse. 956

			[image: ]

			3.  ábra: A  Rječina lerombolt vasúti hídja

			Forrás: Fortepan / Schmal Alexandra

			Erre a  nemzetközi közvélemény meggyőzése tűnt a  legalkalmasabb eszköznek. Vagyis annak bizonygatása, hogy a  többnemzetiségű Fiume nyelvileg, etnikailag és kulturálisan mindig is olasz volt. Ekképpen tovább folytatódott a  város látszólagos olasz karakterének kidomborítása, és a  FONT nagy elánnal látott hozzá a  különböző nyelvi és demográfiai statisztikák megmásításának, valamint a  sírköveken és anyakönyvekben található nevek olaszosításának. Mint Reill kutatásaiból ismeretes, ezt Bellasich frappánsan „a holtak népszavazásának” nevezte. 957 Szintén hasonló célokat szolgált az  egykori szláv vagy német származásra utaló vezetéknevek olaszosítása, amelyről a  FONT ­1919  tavaszán már törvényt is alkotott. Jóllehet Reill felhívja a  figyelmet, hogy Antonio Grossich és Salvatore Bellasich „szlávos” családnevének megőrzése már azt példázza, hogy a  FONT rendelkezéseit még a  Végrehajtó Bizottság alapemberei sem feltétlenül hajtották végre. 958

			A szimbolikus intézkedések mellett döntő szerep jutott a  praktikus, összetettebb, a  mindennapi életre hatást gyakorló eljárások foganatosításának is. A  FONT azonnal betiltotta a  magyar, horvát és német nyelvű sajtót, 959 elrendelte a  közigazgatás kizárólag olasz nyelvű vezetését (ami viszont a gyakorlatban nem feltétlen valósult meg), valamint átvette a  magyar állami iskolák ügyeinek igazgatását, és kísérletet tett arra is, hogy pillanatnyi érdekei szerint ne csak saját alkalmazottjainak körét, de az  egész város társadalmát „megválogassa”. Ennek érdekében a  FONT átmenetileg feloldotta a  fiumei illetőség megszerzéséhez szükséges komoly előfeltételeket, és gyakorlatilag az  egész lakosságot illetőségének megújítására vagy annak kérvényezésére kötelezte. 960 Ez  az  intézkedés egyben lehetővé tette a  fiumei olaszság számarányának meghatározását és felnagyítását, valamint a  támogatásra szoruló, illetve a  dekadensnek, veszélyesnek tartott személyek beazonosítását és kirostálását. A  szűrés, a  szelekció, a  javak újraelosztásának és az  illetőség odaítélésének kri­térium­ai ­1919  tavaszától feltűnően szigorodtak. Ahogy Reill kimutatta, a  FONT még D’Annunzio főtisztjeit is vonakodott illetőséggel felruházni: nekik  –  ha csak tehette  –  inkább „fiumei állampolgárságot” adott. 961

			Az illetőségi kérdés szigorodása részben az  olasz kormány blokádjaitól sújtott Fiume hanyatló gazdasági és infrastrukturális helyzetére vezethető vissza, részben pedig a  város mind kétségbeejtőbb nemzetközi megítélésére. Szintén mérvadó tényezőként említhető a  FONT városvédelmi mechanizmusa is, amellyel a  lokális társadalmat próbálta megoltalmazni a  külső és belső fenyegetésekkel szemben. Ennek megfelelően a  FONT már D’Annunzio érkezése előtt saját milíciát szervezett Nino Host-Venturi vezetésével, mind komolyabb társadalmi kontrollt vezetett be, és egyre határozottabban lépett fel a  „felesleges”, csak terhet jelentő és/vagy kártékonynak ítélt csoportosulások, személyek ellen. Őket gyakran illetőségüktől is megfosztotta, és a  városból is kiutasította. 962 Ilyennek számítottak a  különböző fegyveres testületek tagjai, a  munkanélküliek és/vagy az  elég keresettel nem rendelkező személyek, a  „jugoszláv nézeteket követők”, a  „bolsevisták”, sőt a  FONT politikáját bírálók és az  Autonóm Párt Riccardo Zanella körül tömörülő városatyái is.

			Ez utóbbi nagy fordulatot jelentett, mivel a  világháború kitörése előtt Zanella az  Autonóm Párt vezéreként Fiume egyik legbefolyásosabb politikusa volt. Sőt, mivel Zanellát ­1915-ben­ Wickenburg István fiumei kormányzó közbenjárására szállították a  keleti frontra, népszerűsége a  világháború alatt is növekedett, amihez Olaszországba való szökése és a  kikötőváros érdekében kifejtett erőfeszítései szintén hozzájárultak. Így amikor ­1918  őszén Zanella visszatért Fiumébe, mártírként és hősként ünnepélyes körülmények közt köszöntötték, 963 a  FONT pedig Bellasich kezdeményezésére még ahhoz is hozzájárult, hogy mint a  „fiumei ügy egyik legbuzgóbb támogatóját” teljhatalmú megbízottjaként az  antant és az  Egyesült Államok képviselőivel való tárgyalással bízzák meg. 964

			Miként Bellasich és Zanella ­1919.  augusztus végi vitája is felfedi, Zanella és a  FONT viszonyában a  változás személyi és hatalmi különbségekre vezethető vissza. Ez  egyrészt a  FONT és a  municípium szerepének megítélésében mutatkozott meg. Azaz abban, hogy míg Bellasich úgy vélte, hogy a  tanácsnak a  Fiume-kérdés teljes rendezéséig együtt kell maradnia, addig Zanella azt hangoztatta, hogy a  FONT létjogosultságáról a  Rappresentanzának kell döntenie, nem pedig egy „egyszerű polgárának”: Bellasichnak vagy bármely másik városatyának. 965 Másrészt, Zanella egyre látványosabb marginalizálódásával párhuzamosan mind nagyobb fogékonyságot mutatott a  nagyhatalmak szabadállam-koncepcióinak elfogadására. 966 Ez  viszont már kimondottan nyílt provokációnak, megbocsáthatatlan bűnnek számított a  FONT, majd D’Annunzio szemében is. 967 Mindennek következtében a  FONT ­1919  nyarától mindent megtett, hogy Zanellát ellehetetlenítse és kiutasítsa, D’Annunzio pedig később nemcsak egyszerűen állandó felügyelet alá helyeztette, de némi nyomás­gyakorlással még arra is rávette, hogy a  várost az  éj leple alatt elhagyja. 968 Zanella csak ­1921-ben, az  olasz kormány támogatásánál tért vissza Fiumébe.

			Kitekintés

			A Fiumei Szabadállam megalakulását általában Riccardo Zanellával, annak első elnökével kötik össze, de D’Annunzio távozása és az  autonomista városatya hatalomra jutása között csaknem kilenc hónap telt el. Ebben az  átmeneti időszakban előbb Antonio Grossich alakított ideiglenes kormányt, amelyben Bellasich tárca nélküli miniszterként tevékenykedett, 969 majd az  Autonóm Párt és Zanella győzelmét hozó népszavazást követően Riccardo Gigante ragadta magához a  hatalmat D’Annunzio exlegionáriusaira és a  fasisztákra támaszkodva ­1921  áprilisában. Az  olasz kormány nyomására Gigante helyét végül a  „mérsékelt annexionistának” tartott Bellasich vette át Fiume polgármestereként és rendkívüli olasz kormánybiztosként. 970

			Az olasz kormány választása alkalmazkodóképessége és többrétű elköteleződései miatt esett Bellasichra. Ez  elsősorban abban mutatkozott meg, hogy bár ő is úgy vélte, hogy önálló államként Fiume életképtelen, elfogadta a  rapallói szerződés pontjait, és a  környező országokkal békés, jószomszédi viszony kialakítására törekedett. 971 Fő céljának Fiume kereskedelmének és közgazdaságának helyreállítását tekintette, így Magyarországgal is szoros gazdasági együttműködést tervezett. 972 Ezért támogatta a  magyar vezetésű és nyelvű fiumei elemi és gimnáziumi osztályok és budapesti bankok helyi fiókjainak fennmaradását, 973 és folyt bele a  különböző gazdasági vállalatok tevékenységébe. Részt vett a  „La Fiumana” közlekedési biztosító társaság és a  „Fiume” megalapításában, majd az  Ásványiolaj Finomító Részvény Társaság még magyar tulajdonban lévő részvényeinek megszerzésével a  R.O.M.S.A. 974 létrehozásában. 975 Emellett szintén összeköttetésben állt a  Mauthner Ödön Magtermelő és Magkereskedelmi és a  Keletmagyarországi Villamossági Részvénytársasággal, 976 és bekerült a  Ganz és Társa Danubius fiumei hajógyárából alakult Cantieri navali del Quarnero S. A., 977 valamint az  Erdélyi Magyar–Olasz Ásványolajipar Rt. igazgatóságába is. 978 Mindezek után aligha meglepő, hogy később a  kikötővárosban élő magyarság még a  Fiumei Magyar Segélyegylet alelnöki posztjára is megválasztotta. 979

			Bellasich esetében a  magyar közigazgatási rendszerben való szocializáció, a  magyar nyelvtudás és a  magyar elittel kialakított személyes összeköttetések különösen meghálálták magukat, de az  olasz affiliációiról sem feledkezett meg. Ennek jegyében alapított családot és vállalt mind aktívabb szerepet a  különböző olasz kulturális és sportszervezetekben és kezdeményezésekben. 980 Példának okáért fenntartotta kapcsolatait és állítólagos tagságát az  Andrea Ossoinack vezette fiumei Sirius szabad­kőművesekkel, miközben belépett az  Italia Nuova nevet viselő szabadkőműves páholyba is, 981 amelynek elnökévé (!) is megválasztották. 982 Ugyanakkor Bellasich a  fasisztákkal szemben már erélytelennek bizonyult, ezért Zanella ­1921.  október ­5-i­ kormányalakításának feltételeit már a  Rómából kirendelt katonai parancsnoknak kellett megteremtenie.

			A viszonylagos nyugalom csak Fiume ­1924-es­ olasz annexiójával érkezett el, 983 és úgy tűnik, Bellasich ebben az  új rendszerben is a  helyi elitkörök mérvadó személyiségének számított. Ezt már az  is mutatja, hogy ­1924.  április ­27-én őt érte a  megtiszteltetés, hogy az  ­1918.  október ­30-ai­ proklamációt az  ünneplő tömeg előtt felolvassa. Bellasich élete a  II.  világháború végével és Fiume jugoszláv megszállásával vett tragikus fordulatot: 1945-ben a  bevonuló partizánok öccsét, Riccardót kollaborálásért vagyonelkobzással és öt év fegyházzal büntették, 984 mire ő Firenzébe, majd Salóba menekült. ­1946.  szeptember ­25-én itt is hunyt el, így Fiume Jugoszláviához csatolását már nem élte meg. 985

			Konklúzió

			Összességében elmondható, hogy az  Osztrák–Magyar Monarchia összeomlása és Olaszországhoz csatolása közti hatalmi átmenet Fiumében meglehetősen összetett, több szakaszból álló és ellentmondásokkal teli folyamatként zajlott le. A  birodalmi keretek fellazulásával és a  magyar államhatalom fokozatos kiszorulásával a  kikötő­város nemcsak egyszerűen gazdát cserélt, hanem  –  például némileg Kassához hasonlóan 986  –  a  bizonytalan államjogi helyzet miatt a  hirtelen kialakult vákuum azt is lehetővé tette, hogy a  régi és az  újabb struktúrák hosszabb ideig párhuzamosan működhessenek. Így a  látványos felszíni változások ellenére a  főbb társadalmi, politikai, intézményi kontinuitás pedig csak lépésről lépésre szakadt meg. Ez  alatt az  időszak alatt Fiumében öt hatalomváltás ment végbe, és három tiszavirág-életű államalakulat is született.

			Ezek közül a  Carnarói Olasz Kormányzóság 987 és a  Fiumei Szabadállam hivatalos névvel, kormánnyal, programmal, szimbólumokkal, nemzetközi elismertséggel rendelkezett, és a  hosszú távú fennmaradás szándékával, tudatos intézkedések hatására jött létre. Ezzel szemben az  időben első kísérlet, a  FONT regnálása alatt elnevezés nélkül, egyfajta amorf, megfoghatatlan társadalmi és politikai képződményként, csupán „kényszerből” és kizárólag „ideiglenes jelleggel” volt hajlandó az  állammá válás útjára lépni. A  sors fintoraként éppen ez a  különös formáció rendelkezett az  önálló államisághoz nélkülözhetetlen legtöbb eszközzel, fennállásának időtartamát tekintve pedig ez  bizonyult a  legéletképesebbnek. Ez  a  megállapítás még akkor is megállja a  helyét, ha Fiume kereskedelmi és gazdasági élete ebben az  időben roppant nagy károkat szenvedett, és lakossága nemritkán éhezett. Míg D’Annunzio kormányzósága ­112, a  Zanella elnöksége alatti Fiumei Szabadállam pedig csak ­149  napot élt meg, addig az  „első FONT” ­1918.  november ­23-i­ hatalomra kerülése és ­1919.  október ­16-i­ feloszlatása között ­327  nap telt el, a  második FONT ­1919.  október ­26-i­ megválasztása és D’Annunzio Régensségének kikiáltása közötti időszak pedig ­318  napig tartott. A  két FONT működési ideje  –  Ablonczy tipologizálásával összevetve  –  még külön-külön is rekordhosszúságúnak számít. 988 Vitathatatlan azonban, hogy a  „második FONT” uralma már a  Régensség felé tendáló, előkészítő szakasz jellegét is magán viselte.

			Ez még akkor is igaz, hogy mindkét FONT legfőbb céljának ­1920  tavaszán sem a  feltétlen és teljes önállóságot, hanem kiváltságainak és autonómiájának megőrzése mellett a  város Olaszországhoz való csatlakozását/olaszországi integrációját tekintette. A  FONT ezen az  alapálláson csak Nitti modus vivendijének elfogadásával változtatott. Ekkorra már kénytelen-kelletlen belátta, hogy az  adott körülmények közt az  unió megvalósítása nem lehetséges, és a  kikötőváros társadalmának sürgősen békére, nyugalomra van szüksége. Az  más kérdés, hogy a  felkínált feltételek nem feleltek meg D’Annunzio elvárásainak, ami radikalizálódáshoz és további fordulatokhoz vezetett.

			Mindebből kitűnik, hogy az  olasz nacionalizmus és annexió diadala Fiumében nem volt determinált. Mi több, már a  világháború végétől számos egyéb alternatíva létezett a  kikötőváros sorsát illetően  –  helyi és nemzetközi szinten egyaránt. Ilyennek számítottak a  szocialisták programjai, a  független/szabad államiságot kilátásba helyező tervezetek, és a  tény, hogy még az  annexiós program támogatói között is komoly nézetkülönbségek merültek fel Fiume elvárt vagy remélt integrációs fokát illetően. Tehát ahhoz, hogy végül a  nacionalista paradigma kerüljön előtérbe, Benito Mussolini és a  fasizmus hatalomra jutása, valamint az  olasz külpolitikai koncepciók teljes megváltozása kellett.

			Végül Bellasich karrierívéből jól kirajzolódik, hogy akárcsak máshol, Fiumében is nagy szerep jutott a  helyi elitcsoportosulások alkalmazkodási képességének és reakcióinak az  impériumváltások lebonyolításában, illetve az  egykori corpus separatum „cittá italianissimá”-vá alakításában. Az  Osztrák–Magyar Monarchia összeomlása előtti uralmi elit viszonylag sikeresen alkalmazkodott az  újabb kihívásokhoz, és akár évtizedekre is át tudta menteni pozícióját. Ezt a  kontinuitást jelzi a  magyar közigazgatás alatti Fiume irányításában részt vevő csoportok és a  későbbi államalakulatok vezetői közt kimutatható nagymértékű személyi egyezés is. Ehhez a  pozícióőrzéshez remek helyzetfelismerési képességre, nagyfokú leleményességre, szerteágazó kapcsolatrendszerekre, többrétű identitásokra, a  rendszerek közti átjárásokra, megfelelő nyelv- és szakismeretre, valamint gyors válaszkészségre volt szükség. A  városatyák ezeket a  kompetenciákat a  Habsburg Birodalom fennállása alatt a  számos kiváltságot élvező multietnikus kikötővárosban könnyedén megszerezhették. A  Monarchia rendszerében végbement szocializációjuk, kivételes jogi státuszuk és elsajátított viselkedési mintázataik pedig mentalitásukat, problémamegoldási stratégiájukat és kitűzött céljaikat is meghatározták. Fiume autonóm helyzetének visszaállításáról sokan még az  annexiót követően sem mondtak le. 989

			Az idő előrehaladtával azonban ez  az  uralmi elit fokozatosan kicserélődött, és befolyása számottevően csökkent a  helyi társadalom felett. 990 Ennek a  devalválódási folyamatnak az  okai a  Fiume-kérdés elhúzódásában és az  ezzel kapcsolatos nemzetközi konfliktusokban, valamint a  fasizmus uralomra jutásában lelhetők fel. Jóllehet, az  igazi elitváltást és a  hatalmi átmenetek lezárultát a  jugoszláv partizánok ­1945.  májusi bevonulása és Fiume Jugoszláviához kerülése hozta el.

Göncz László

			„Kalandor vállalkozás” a  Mura mentén

			A Mura Köztársaság

			Bevezető

			A történelmi Vas és Zala vármegyék szlovénok lakta területén ­1919.  május ­29-én létrejött, mindössze néhány napig létező Mura Köztársaság 991 az  I.  világháború utáni kaotikus időszak úgynevezett kérészállamainak abba a  csoportjába sorolható, amelyekre a  „kalandor” jelző találó megjelölés. Az  egyik, később idézendő beszámoló szerint Belatinc környékén a  „köztársaságot” már a  kikiáltása után „kalandor vállalkozásként” emlegették. A  Tkálecz Vilmos nevéhez fűződő „állam” kialakulása nem függött össze az  ­1918  végén megalakult Szerb–Horvát–Szlovén Királyságon belüli délszláv egyesüléssel, sem az  általános szlovén nemzeti törekvésekkel, sőt a  Károlyi Mihály nevével fémjelzett időszakban tervezett, szlovén nemzeti alapú önkormányzatok sorába sem illeszthető be. Az  utóbbiakhoz ugyan volt annyi köze, hogy az  „autonómiafolyamatnak” Tkálecz Vilmos is a  részese volt, így a  későbbi „államalapítási” motiváció tekintetében az  lehetett rá némi hatással. Az  Obál Béla kormánybiztos (később népbiztos) törekvései alapján „felsorakozó”, szlovén nemzeti alapú önkormányzati kísérletek közé azonban a  Mura Köztársaság közvetlenül nem sorolható be. A  Nyugat-Magyarországról, részben a  Muravidékről származó, a  Tanács­köztársaság idején kommünellenes tevékenységüket főképpen osztrák területen kifejtők csoportjával azonban Tkálecz együttműködött, és azok (nagy számban arisztokraták) hatottak is a  döntésére. 992

			A politikai szempontból bizonytalan időszakban a  történeti kényszerhelyzet és a  személyes hatalomvágy kiváltotta döntés kalandor voltát bizonyítja, hogy a  Mura Köztársaságnak a  „kikiáltási deklarációban” említett divatos fogalmakon túl (köztársaság, önrendelkezés, nemzetközi szociális demokrácia stb.) nem voltak alkotmánytézisei, operatív működési koncepciója, továbbá politikai, gazdasági stb. stratégiái sem. Tekintettel arra, hogy az  eseményre a  Tanácsköztársaság idején került sor, az  sem volt egyértelmű, hogy az  addig népbiztoshelyettesként tevékenykedő Tkálecz  –  a  megnevezésben szereplő „köztársaság” fogalomtól függetlenül  –  ellenforradalmi jellegű képződményt vagy szocialista típusú köztársaságot kívánt-e alakítani. Ez  annak ellenére igaz, hogy a  szlovénok lakta vidéken találkoztak a  gróf Szapáry László köréhez fűződő, fentebb említett ellenforradalmi szervezkedés és Tkálecz hatalmi vágyai; a  népbiztoshelyettest ugyanis az  említett mozgalom külföldre szökött vezetői részben a  „csempészetbe való bevonás, korrumpálás útján” nyerték meg, miután ő „az összeesküvő bűnszövetkezet monopóliumává tette a  csempészetet”. 993

			Az említett dilemmák feloldását csak tovább bonyolították a  későbbi, különböző ideológiai és nemzeti alapú, valamint egyéb kihívásoknak megfelelni kívánó elemzők álláspontjai. Az  egypártrendszer idején Szlovéniában főképp a  muravidéki szlovénok körében emlegették szívesen a  Mura Köztársaságot a  „szocialista társadalom építésének fontos tényezőjeként”. 994 Az  említett korszak magyarországi szakirodalma viszont elsősorban ellenforradalmi lázadásként tekintett az  eseményre. 995 A  Mura Köztársaság alapítójával, valamint „életműve” jellegével összefüggő kérdések megválaszolása azért sem könnyű, mert Tkálecz Vilmos az  I.  világháború előtt, majd utána, az  ­1920-as­ és ­1930-as­ években kántortanítóként tevékenykedett, ezért nehezen feltételezhető, hogy közben néhány hónapig forradalmár és meggyőződéses kommunista lett volna. Mindez okot ad arra, hogy az  ­1919.  május ­29-én Muraszombatban kikiáltott kérészállam létrehozásának éppen a  „kalandor” jellegét hangsúlyozzuk.

			A rövid életű Mura Köztársaságnak lehetett a  korabeli kérészállamok közül a  saját földrajzi környezetében  –  objektíve  –  a  leggyengébb alapja. Tkálecz Vilmost nagyrészt személyes motívumok és okok vezették döntésénél, magát az  államalapítás kísérletét és annak földrajzi helyét azonban, amint utaltunk rá, több strukturális tényező befolyásolta. Megemlíthető a  Károlyi-korszakban ígért szlovén vármegye, majd autonómia, valamint az  ebből eredő közigazgatási bizonytalanság, az  erősödő szlovén nemzeti tudat és az  Ausztriában működő ellenforradalmi arisztokraták szerepe, továbbá a  távolság Budapesttől, ami a  központ ellenőrzését gyengítette, a  csempészetet azonban  –  a  helyi erőforrások felhalmozásának illúzióját keltve  –  fontos gazdasági tényezővé tette. A  vállalkozó szellemű Tkálecz az  említett folyamatoknak, jelenségeknek a  részese, több esetben az  irányítója volt, ami a  rendkívül bizonytalan, turbulens időszakban befolyásolta váratlan döntését.

			A Mura Köztársaság néhány napos létezése a  tájegység állami hovatartozására vonatkozó döntést közvetlenül nem befolyásolta, közvetett hatása azonban mégsem elhanyagolható. Akárcsak a  Magyar Tanácsköztársaság létrejötte, óriási ellenszenvet váltott ki az  antanthatalmaknál és a  békekonferencián, a  Mura mente hovatartozása eldöntésénél az  úgynevezett bolsevik időszakot, és annak keretében a  Tkálecz nevéhez kapcsolható kérészállamot is a  jugoszláv küldöttség felhasználta a  vidék megszerzésére vonatkozó igény alátámasztására. Matija Slavič, a  békekonferencián közreműködő jugoszláv delegáció Muravidékért felelős szakértője, annak ellenére, hogy tisztában volt a  Mura Köztársaság jellegével (sem szlovén nemzeti, sem egyéb szempontból nem tulajdonított annak különösebb jelentőséget), kifejtette, hogy a  budapesti bolsevikközpont saját „terroristáit” küldte Tkálecz csapatainak a  leverésére. 996 Mivel a  Muravidéket illetően ­1919  áprilisától júliusáig fontos  –  formális és informális  –  tárgyalások és szakértői egyeztetések zajlottak Párizsban, a  Mura Köztársaság vitatott, túlnyomórészt negatívnak minősített szerepe a  szlovén közösség helyzetére bizonyára szerepelt a  vitákon. Erre következtethetünk a  jugoszláv szakértőcsoport másik, a  Muravidék vonatkozásában is közreműködő szlovén tagja, Lambert Ehrlich visszaemlékezései alapján. 997 A  Tízek Tanácsa ­1919.  május ­12-én nem támogatta a  Muravidék délszláv királysághoz csatolását, utána azonban  –  nagy diplomáciai nyomás hatására  –  a  javaslatot korábban úgyszintén nem támogató Területi Bizottság május ­20-ai­ ülésén, precedens jelleggel, az  álláspont megváltozott. Az  új javaslatot a  Legfelsőbb Tanács ­1919.  július ­9-én jóváhagyta, majd augusztus ­1-jén engedélyezte a  délszláv csapatoknak a  Muravidék megszállását, amire auguszt­us ­12-én került sor. 998

			Tanulmányunkban a  Mura Köztársaság létrejötte előzményeinek és körülményei­nek ismertetésére, valamint a  konkrét események és következményeik összegzésére, részbeni értékelésére teszünk kísérletet. Sajnos a  korábban készült vélemények és visszaemlékezések között a  „főszereplő” utólagos vallomását nem találjuk meg, mivel az  események utáni harminc esztendőben (annyit élt még Tkálecz Vilmos)  –  jelen ismereteink szerint  –  nyilvánosan nem nyilatkozott ­1918–1919-es­ szerepvállalásáról.

			A Mura mente ­1918  őszétől ­1919  májusáig és Tkálecz Vilmos előélete

			A Mura mente magyarországi részén élő szlovén közösség lélekszáma az  I.  világháború végén mintegy ­80  ­000  fő volt, 999 akik a  Vas megyei részen a  Muraszombati és a  Szentgotthárdi járásokban, Zala megyében pedig az  Alsólendvai járásban és  –  annak kettéválasztása után  –  az  újonnan létrehozott Belatinci járásban éltek. A  szlovénok lakta területet magyar nyelvi környezetben általában Vendvidéknek, szlovénul Slovenska krajinának nevezték. A  tájegység legfontosabb települése Muraszombat mezőváros volt, a  zalai részen pedig Belatinc említhető. A  Vendvidéken csupán néhány százalék volt a  magyar lakosság aránya (általában hivatalnokok és tanítók), csak Muraszombat városban közelítette meg arányuk a  ­25-30%-ot. Vallási megoszlás szerint a  lakosság közel ­70%-a­ római katolikus volt, a  többi evangélikus és körülbelül ­1% izraelita. A  párizsi békekonferencia döntése alapján létrejött és ­1919  augusztusától ténylegesen is az  Szerb–Horvát–Szlovén Királysághoz csatolt Muravidék, amely ­1991  óta az  önálló Szlovén Köztársaság része, nem azonos a  Vendvidékkel. E  tájegységhez  –  az  eddig említett szlovénok lakta terület mellett (kivéve a  Magyarországon maradt Rába-vidéki településeket Szentgotthárd környékén)  –  a  trianoni határ menti sáv mintegy ­30  magyar többségű települése is hozzátartozik az  Őrségtől a  Lendva-vidékig, beleértve Alsólendva várost is. Ezen a  részen az  I.  világháború után közel ­20  ­000  magyar élt. 1000

			A magyarországi szlovénok 1001 körében ­1918  őszén gyenge volt a  délszláv szimpátia; leginkább néhány, Klekl Jožef nyugalmazott cserencsóci plébános körül csoportosuló római katolikus pap, valamint a  frontokról hazatérő fiatalok egy része rokonszenvezett vele. „Intézményes” támogatást a  stájer oldalról kaptak, a  maribori szlovén nemzeti tanács ugyanis a  magyarországi szlovénok iránt is felelősséget vállalt. 1002 A  szlovén nemzettudat közvetlenül a  Mura folyó mentén, a  Belatinc környékén élő lakosság körében volt a  legerősebb, ehhez pedig ­1918  végétől az  újonnan alakult délszláv állam iránti vonzódás is társult. Ellensúlyozásául egyesek, többek között a  Vendvidéki Magyar Kulturális Egyesület vezetői, az  úgynevezett vend teóriát erőltették, egy téves, könnyen cáfolható „elméletet”, amely tiltakozást váltott ki az  öntudatosabb szlovénokból. Az  úgynevezett vend elméletnek az  volt a  lényege, hogy a  Mura mentén élő vendek nem szlovénok, hanem más népek leszármazottjai, akiknek csupán a  nyelve mutat hasonlóságot a  szlávval. 1003 A  tájegység hangulatát ­1918  végén a  stájer és a  horvát oldalról fenyegető katonai betörés veszélye is fokozta, nem alaptalanul.

			Jászi Oszkár támogatásával a  magyarországi szlovénok Obál Béla 1004 személyében ­1918.  december ­11-én kormánybiztost kaptak, akinek a  legfontosabb feladata a  Mura menti határvédelem megszervezése és egy szlovén nemzeti alapú önkormányzati egység létrehozása volt. Obál ­1918  decemberében a  Mura (Vend) megye meg­alapítását szorgalmazta, amelynek területe Zala és Vas vármegyék szlovénok lakta településeit foglalta volna magába, Muraszombat központtal. A  tervet a  kormány támogatta, Klekl azonban ellentmondásosan viszonyult hozzá, és „taktikázott” a  gyorsan változó politikai légkörben. Az  elképzelésből végül nem lett semmi. 1005 ­1919  januárjában különféle szlovén autonómiatervek láttak napvilágot, amelyek közül a  legigényesebbet Klekl és néhány paptársa készítette (területe magyarok lakta településekre is kiterjedt). A  Párizsban zajló békekonferencia hatására azonban Klekl és társai már inkább a  Szerb–Horvát–Szlovén Királysághoz való csatlakozásban reménykedtek. 1006 Klekl ugyan erről később ellentmondásosan nyilatkozott, de törekvése a  muravidéki szlovénok egyesítésére az  „ausztriai” szlovénokkal megkérdőjelezhetetlen. 1007 Berinkey Dénes miniszterelnök meghívására ­1919.  február ­12-én Budapesten egyeztettek a  szlovén autonómiatervekről, miután  –  kompromisszumként  –  Obál Béla új javaslatot készített, amely felkarolta Klekl tervének számos elemét. Obál elképzelése szerint szlovén területi autonómia jött volna létre a  két érintett vármegye szlovénok lakta részén, regionális szlovén parlamenttel, Muraszombatban székelő kormányzóval és miniszterrel a  magyar kormányban. A  magyar kormánynak a  javaslat támogatására vonatkozó ígéretét azonban a  budapesti politikai fordulat  –  a  Tanácsköztársaság kikiáltása  –  megakadályozta. 1008 Az  alsólendvai járás szlovénok lakta részéből közvetlenül a  Tanácsköztársaság létrejötte előtt megalakult a  Belatinci járás, amelyhez kizárólag szlovén körjegyzőségek tartoztak. 1009

			A Tanácsköztársaság idején két fontos esemény történt a  Muravidék területén. Az  első az  „alsólendvai ellenforradalom” volt ­1919.  április ­21-én, húsvéthétfőn, amelynek keretében  –  zalaegerszegi szervezők kezdeményezésére és közreműködésével, valamint a  városban állomásozó határvédelmi alakulatok támogatásával  –  a  kommunista hatalmat ellenzők fellázadtak az  úgynevezett tanácsuralom ellen, és néhány órára átvették a  hatalmat. 1010 A  másik, időrendben későbbi esemény pedig a  Mura Köztársaság megalakítása volt, Tkálecz Vilmos főszereplésével.

			Tkálecz Vilmos ­1894.  január ­8-án született Bántornyán, Tkálecz István szlovén származású korcsmáros és a  német származású Hochhoffer Mária házasságából. Az  anyakönyvből az  is kiderül, hogy ­1917.  július ­4-én Cserencsócon házasságot kötött Preiszler Anna Margaréta tanítónővel, aki úgyszintén német származású volt. 1011 Tkálecz Vilmos a  csáktornyai tanítóképzőben szerezett képesítést, utána, ­1912-től ­1914-ig­ Cserencsócon tanítóként tevékenykedett, valamint a  helybeli templomban orgonált. Az  I.  világháború kitörése után önkéntesként bevonult a  hadseregbe, 1012 és a  ­20.  honvéd gyalogezredben szolgált. A  harcokban többször megsebesült, a  bal karján annyira súlyosan, hogy béna maradt. A  kitüntetések mellett helytállása elismeréséül főhadnaggyá léptették elő. Orosz fogságba került, ahonnan bonyodalmas körülmények közepette tért haza. Mindezek után ­1917-ben­ leszerelt, és tartalékos státust kapott. A  cserencsóci iskola részéről ­1918-ban­ ismét felkérték tanárnak, de ő azt nem vállalta, a  leleményes fiatalembert akkor már alighanem jobban érdekelte az  egyre feszültebb társadalmi és politikai helyzet. Ennek ellenére  –  érdekességként  –  megemlítjük, hogy politikai pályája csúcsán, ­1919  májusában a  közoktatásügyi népbiztos Tkálecz Vilmos „cserföldi tanítót” a  muraszombati állami elemi iskolához helyezte. 1013

			Az őszirózsás forradalom idején főhadnagyként Tkálecz a  muraszombati nemzet­őrségnek volt a  határvédelemért felelős parancsnoka. Ebben a  funkciójában ­1918.  november elején erélyesen fellépett a  Muraközben és a  Muravidéken is garázdálkodó, „zöld káderként” emlegetett csoportok ellen. A  lázadások felszámolására kihirdetett statárium idején egyesek véleménye szerint több kivégzés fűződött a  nevéhez, 1014 de egy-két esettől eltekintve, ahol a  visszaemlékezők konkrét személyek kivégzését említették, a  hivatalos megyei és egyéb forrásokban Tkálecz közvetlen felelősségére nincs utalás. Amikor ­1918  karácsonya után egy túlnyomórészt horvátokból álló délszláv katonai alakulat a  saját szakállára néhány napra megszállta a  Mura mente nagyobb településeit, azok kiűzésénél, a  hadműveletre kiküldött magyar katonai egységek mellett, Tkálecz legénysége is közreműködött. 1015

			Tkálecz Vilmos volt a  vezetője a  magyar kormány által ­1918  decemberében Muraszombat székhellyel létrehozott szlovén kormánybiztosságon belül megszervezett határvédelmi osztálynak. Befolyása azt követően folyamatosan nőtt. Ő lett Obál Béla kormánybiztos mögött a  kormánybiztosság második legbefolyásosabb embere. Miután Obált főispánná is kinevezték, és nem tudott Muraszombatban tartózkodni, Tkálecz szerepköre tovább bővült, hiszen a  határvédelem terén adódó feladatok mellett (amelyeket elsősorban a  Zalaegerszegen székelő főparancsnokság irányított) más teendők is reá hárultak. ­1919  elején, a  Berinkey-kormány időszakában zajló szlovén autonómiatervezetek előkészítésében úgyszintén aktív volt.

			A Tanácsköztársaság létrejötte után Tkálecz Vilmos az  úgynevezett vend­vidéki népbiztosság népbiztoshelyettese és a  direktórium tagja lett, megyei szinten pedig a  szlovén ügyek politikai megbízottjaként tartották számon. Aligha túlzás Tkálecz vonatkozásában azt állítani, hogy a  Mura mente szlovénok lakta vidékén ­1919  márciusától június elejéig teljhatalomra tett szert. 1016 Vezetői szerepével azonban rosszul sáfárkodott: több önkényes döntést hozott és szabálysértést követett el, valamint  –  haszonszerzésből  –  a  határ menti csempészet egyik főszervezőjévé vált. Így vált a  felelősségre vonás és a  büntetés előli kitérési kísérletnek eleve bukásra ítélt következményévé a  Mura Köztársaság kalandor jellegű kikiáltása ­1919.  május ­29-én. A  mindössze néhány napig tengődő „köztársaságnak” Tkálecz Vilmos volt a  köztársasági elnöke.

			A „vendvidéki” népbiztosság létrejötte

			A Tanácsköztársaság létrejötte után a  Mura mente szlovénok lakta részén továbbra is megmaradt Obál Béla, az  addigi Vas megyei kormánybiztos-főispán vezetői szerepe. A  szombathelyi vármegyeháza udvarán ­1919.  március ­23-án tartott nép­gyűlésen bejelentették, hogy a  vármegye direktóriumának Obál Béla kormánybiztos, Kovács József szociáldemokrata párttitkár, Hencz Kálmán, a  Szociáldemokrata Párt szombathelyi szervezetének az  elnöke és Tárnok Gyula főhadnagy, a  vörös katonatanács elnöke lettek a  tagjai. 1017 Az  említett népgyűlésen, amely más forrás szerint már ­1919.  március ­21-én este ­9  órakor megtörtént, Obál Béla, a  népbiztosok tanácsának táviratban közölt határozata értelmében, lemondott főispáni és kormánybiztosi tisztségéről, miután a  munkás-, katona- és paraszttanács közfelkiáltással a  megye népbiztosává nevezte ki. 1018 Emellett ő lett a  politikai és nemzetiségi ügyek osztályának a  vezetője is. 1019 Mivel a  járásokban népbiztoshelyetteseket neveztek ki, az  úgynevezett „Vendvidéki járásban”, amely Zala megyéből a  Belatinci járást, Vas megyéből pedig a  Muraszombati és Szentgotthárdi járások szlovénok lakta részét foglalta magában, április elején Tkálecz Vilmost nevezték ki erre a  tisztségre. 1020 Tkáleczot emellett a  megyei Forradalmi Kormányzótanács Obál Béla vezette I.  ügycsoportja keretében a  szlovén ügyek előadójaként, valamint a  muraszombati járási direktórium vezetőjeként is emlegették. 1021

			A Muraszombat és Vidéke című járási hetilap 1022 ­1919.  március ­30-ai­ számában a  szlovénok lakta területre vonatkozó döntésekről kiáltványban tájékoztatták az  érintett lakosságot. A  közleményben, amelynek aláíróiként Tkálecz népbiztoshelyettes és a  direktórium tagjai szerepeltek, egyebek mellett ismertették, hogy a  „központi munkástanács” határozata értelmében a  szlovénok lakta terület és Muraszombat vonatkozásában a  „vendvidéki munkástanács” átvette a  teljes uralmat. A  végrehajtó testületet a  Csernovits Sándor, Füleky József és dr. Ritscher Samuból álló direktórium alkotta. A  szöveg további részéből kiderül, hogy a  munkástanács és a  direktórium elrendelte a  posta, a  távíró, a  telefon és a  vasút lefoglalását, valamint gondoskodott a  közrend és a  személybiztonság fenntartásáról. Végül felhívták a  szlovénok lakta vidék és Muraszombat lakosságát, hogy békésen fogadják a  változásokat. 1023 A  Mura menti szlovén nyelvjárásban megjelenő Novine című hetilapot, amely megalakulásától kezdve idősebb Klekl Jožef nevéhez fűződött, a  Tanácsköztársaság létrejötte után úgyszintén lefoglalta és átvette az  új hatalom (a  laptulajdonos és a  kiadó Tkálecz Vilmos volt, a  felelős szerkesztő pedig Pusztai József, korábbi mártonhelyi kántortanító). Ebben a  hetilapban  –  szintén március ­30-án  –  muravidéki szlovén nyelvjárásban jelent meg az  előbb idézett kiáltvány. 1024 Ugyanebben a  lapszámban a  Mura mentén élő szlovénokat külön is megszólították, és a  direktórium nevében ismertették velük a  politikai változás üzenetét, és együttműködésre biztatták őket. 1025

			Közigazgatási szempontból az  újonnan létrehozott „vendvidéki igazgatóság” járási szintű vagy tágabb jellegű hatáskörének meghatározása hiányos volt, valamennyire a  korábbi „vend kormánybiztosság” folytatásának tekinthető. Noha etnikai és néprajzi tájegységként korábban is létezett a  Vendvidék, közigazgatási tekintetben addig nem funkcionált. Amikor ­1918  decemberében Muraszombat központtal létrehozták a  szlovén kormánybiztosságot, élén Obál Bélával, a  kormánybiztos hatáskörének megjelölésénél „Vas- és Zala megye vendek lakta egész vidéke” szerepelt. A  konkrét szerepkört és a  tevékenység pontos meghatározását a  Károlyi-­időszakban a  szlovénok lakta vidék tervezett közigazgatási egysége megszervezésének keretében gondolták rendezni. A  kormánybiztosság keretében létrehozták az  osztályokat a  határvédelem segítése, a  népjóléti teendők koordinálása, a  sajtó- és propagandaügyek ellátása, a  gazdasági kérdések egyengetése stb. céljából (Tkálecz Vilmos a  határvédelmi osztálynak volt a  vezetője), a  legfontosabb feladatot azonban az  úgynevezett elnöki osztálynak szánták, amelyen keresztül történt minden fontosabb intézkedés. 1026 Mivel sem a  szlovén alapú „Muramegye”, sem más, nemzeti alapú autonóm törekvések nem valósultak meg, a  kormánybiztosság hatáskörproblémái megmaradtak. A  Mura mente közigazgatási teendőin két, illetve három hagyományos járás (a  muraszombati és az  alsólendvai, valamint később az  újonnan létre­hozott belatinci) és két megye (Vas és Zala) osztozott, így hatásköri zavarok gyakran jelentkeztek. Obál kormánybiztos ennek ellenére jó együttműködésre törekedett a  főszolgabírókkal és a  községek vezetőivel, mivel azonban szaporodó teendői csak ritkán tették lehetővé a  Muravidéken való tartózkodást, a  hivatal munkavégzése nem volt mindig felhőtlen.

			Tkálecz Vilmosnak ­1919.  március ­21-e után egyre jobban érdekében állt a  szlovénok lakta terület önálló egységként elképzelt működése. Ez  azonban  –  Kővágó László véleményével ellentétben  –  aligha azért történt, hogy „megvalósítsák a  szlovénok lakta vidék autonómiáját”, hanem sokkal inkább az  átlagos tisztségviselői szerepkörből előrelépni törekvő, ­26  esztendős fiatalember személyes érdekei és ambíciói szempontjából lehetett előnyös. Abban viszont Kővágónak bizonyára igaza volt, hogy Obál Béla népbiztos megyei funkciói és egyéb elfoglaltságai miatt a  szlovénok lakta vidékkel keveset foglalkozott, Tkálecz jelentősége és hatásköre ezért nőtt meg. 1027 Ezt Obál még kormánybiztosként formálisan lehetővé is tette: ­1919.  február ­19-én meghatalmazta Tkálecz Vilmost (akkor a  határvédelmi ügyosztály vezetőjét), hogy a  nevében a  kormánybiztosság hatáskörébe tartozó összes hivatalos és köz­érdekű ügynél teljhatalmú megbízottként eljárjon. 1028 Julij Titl  –  a  tárgyalt időszak szlovén elemzője az  egypártrendszer időszakában  –  még egy lépéssel továbbment a  „szlovén direktórium” hatáskörének értelmezésénél  –  ő Obál autonómiatervének a  megtestesülését fedezte fel benne (a  népbiztos arra vonatkozó konkrét utasítását sem zárta ki). 1029 Erről azonban szó sem volt, és már Kővágó is megállapította, hogy egyrészt a  direktórium tagjai közül a  szociáldemokrata Csernovits és Ritscher néhány héttel korábban határozottan elleneztek minden szlovén autonómiajavaslatot, másrészt Tkálecz Vilmost „önző, karrierista érdeke, és nem a  szlovénok érdekeinek védelme vezette, amikor Obál híveként részt vett Budapesten a  február ­12-ei úgynevezett autonómia-tárgyaláson”. 1030

			A Tanácsköztársaság létrejötte utáni hetekben a  „vendvidéki kormánybiztosság” mint új szervezeti forma a  térségben gyakran okozott félreértést, kompetenciazavart és konfliktust. Miután az  úgynevezett vendvidéki direktórium megalakult, a  testület március ­29-ei ülése után értesítették a  zalaegerszegi, szentgotthárdi és alsólendvai direktóriumokat, hogy „átvették a  Vend-vidék kormányzatát”. Az  említett ülés jegyzőkönyve szerint a  szlovénok lakta vidéken az  országos rendelet értelmében elkobozták a  fegyvereket, és pénzügyi biztosokat rendeltek a  muraszombati takarék­pénztárhoz, a  muraszombati Mezőgazdasági Bankhoz és a  belatinci taka­rékpénztárhoz. Elrendelték a  vidék autóinak elkobzását is, valamint megalakították a  forradalmi törvényszéket. Rendelkeztek a  paraszttanácsok megalakításáról, a  lakásügyek rendezésére és a  közélelmezés biztosítására pedig bizottságokat alapítottak. A  testületen belüli korai ellentétre utal, hogy Füleky József, aki a  népbiztosi irodát vezette, bejelentette, hogy lemond direktóriumi tagságáról, „mivel kettőt nem tud ellátni”. 1031 Füleky helyett Tkálecz Vilmos népbiztoshelyettes lett a  direktórium tagja, 1032 április első felében pedig betegségre hivatkozva Ritscher Samu is lemondott direktóriumi tagságáról. 1033 Ezáltal Tkálecz befolyása és politikai ereje tovább növekedett, és a  hatásköréhez tartozó „pénzforgalom” is gyarapodott. Egyebek mellett Vasvármegye Direktóriuma ­1919.  április ­13-án meghatalmazta Tkáleczet, hogy felveheti a  muraszombati politikai bizottság részére kiutalt ­100  ­000  koronát. 1034

			A tanácsállam időszakát a  Mura mentén Matija Slavič, a  párizsi békekonferencián tevékenykedő jugoszláv küldöttség Muravidékért felelős szakértője is értékelte. Szerinte a  régió „máról holnapra úgy alakult át bolsevik közeggé, hogy a  rendszerről a  lakosságnak fogalma sem volt”, majd megjegyezte, hogy az  ottani lakosság az  új ideológiát elutasította. Slavič úgy vélte, hogy néhány, az  új rendszert támogató katonatanács megérkezett a  Muravidékre, és Tkálecz közreműködésével „létrehozták a  bolsevik igazgatást”, a  hivatalokban azonban valójában a  régi szakkáderállomány maradt, akiknek „csupán a  bolsevikok vörös jelvényét kellett viselni”. A  helyi direktóriumok szerinte csak kevés helyen alakultak meg, hiszen a  főszolgabírók, akiknek szervezni kellett volna e  testületek létrejöttét, nem törődtek azzal. Feltehetően arra is akadt példa, hogy a  helyi plébános segítette a  direktórium „megszervezését”. Slavič a  más tájegységekről érkező katonatanácsok tagjainak a  szerepét értékelte nagyon durvának, akikhez a  rendszerrel kevésbé rokonszenvező, a  határvédelmet irányító magyar tiszteknek is alkalmazkodniuk kellett. Tkálecz szerepéről megjegyezte, hogy amikor szorult helyzetbe került (miután Füleky József a  felsőbb szerveknél feljelentette, hogy nem valósítja meg a  tanácsrendeleteket), vissza kívánt vonulni, de mivel a  körülötte lévő katonák és a  lakosság bizonyos része, valamint az  Ausztriában szervezkedő úgynevezett antibolsevik csoport támogatta, felbátorodott, és más tervet szőtt. Slavič „beszámolója” szerint, amelyben több tartalmi és időrendi pontatlanság is felfedezhető, Tkálecz akkortól a  nemzeti hangulatra is rájátszott, ami a  rendkívül feszült, illetve politikai, szociális és állami hovatartozás tekintetében bizonytalanságokkal teli időszakban nem volt nehéz, másrészt kapóra is jött neki. 1035

			Julij Titl véleményét, hogy a  szlovénok lakta vidék esetében ­1918  őszétől a  Vas megyétől való függetlenülés folyamata érződött, „mivel elhanyagolták a  tájegységet, és ellátását magának kellett többnyire csempészett áruval megoldani”, tanulmánya ideológiai elvárásainak a  kontextusában kell értelmezni. Az  egypártrendszer stabil fázisában, ­1970-ben­ megjelent művében ugyanis a  Mura Köztársaság létrejöttét elégé egyoldalúan, egyrészt a  kommunista eszmék felismerése és felülkerekedése következményeként értékelte, másrészt a  folyamat keretében a  résztvevők (beleértve a  katonaságot is) szlovén nemzeti kötődésének a  fontosságát hangsúlyozta. Tkálecz visszaélését a  hatalmával, miszerint a  népbiztoshelyettes törvényellenes módon zajló kereskedelmet folytatott az  osztrák oldallal (főképpen a  szarvasmarha és a  búza eladását illetően), amiért Füleky és a  vashidegkúti jegyző feljelentették, Titl azzal „igazolta”, hogy az  által tudott úgynevezett kék pénzhez jutni, amelyet a  szlovén vidék közellátására fordított. Ami az  említett feljelentés után a  vád kivizsgálására érkező budapesti detektívek Tkálecz részéről történő „elűzését” illeti, Titl azt azzal magyarázta, hogy a  népbiztoshelyettes nem nagyon akart együttműködni a  feletteseivel, mert az  volt a  véleménye, hogy a  tájegységet érintő döntések az  ő hatáskörébe tartoznak. 1036

			Részben Tkálecz Vilmos hatalomértelmezését is illusztrálja a  tárgyalt időszakban Muraszombatban tevékenykedő Czifrák János ügyvéd és Sandy Béla jegyző  –  a  Tanácsköztársaság időszakát véleményező, tendenciózus bírálatoktól és túlzott megbélyegzéstől sem mentes  –  írása. Ezt a  „kommün” időszakának Vas megyei jellemzése céljából készítették. Szerintük Tkálecz, „bár meglehetős prepotenciával élt, s  despotikus hajlamai voltak, lassanként ráeszmélt arra, hogy ő tulajdonképpen azért cseppent ebbe a  nagy hatalomba, hogy ezt a  maga részére gyümölcsöztesse”. A  szerzőpárosnak az  volt a  véleménye, hogy a  magyar–osztrák, illetve magyar–jugoszláv határszélen zajló áruforgalom, amit szerintük főképpen Obál Béla kormánybiztos szorgalmazott, valójában a  csempészeten alapult, és annak megvalósításában Tkálecz „különös tehetséget tanúsított”. A  továbbiakban Tkálecz általuk elmarasztalt ténykedéséről a  következőképpen írtak:

			„Hű tengerészeivel és teherautójával vagonszámra csempészte át az  árut a  jugoszlávok által megszállott dél-stájerországi területekről. A  busás nyereségen megosztozott tengerészeivel és katonáival, nem feledkezvén meg természetesen arról, hogy őt, mint első személyt tetemesen több illeti a  haszonból. Gyarapodása szemmel látható volt. Szép lakásberendezést, zongorát szerzett be magának, feleségét minden burzsoá fogalmat megszégyenítő ruhatárral és fehérneművel szerelte föl.” 1037

			A zalaegerszegi, alsólendvai és szentgotthárdi direktóriumok nem vettek tudomást a  vendvidéki direktórium határozatáról, ezért gyakran párhuzamos intézkedésekre és helyi konfliktusokra került sor. Ilyen körülmények között Tkálecz a  Vas megyei direktórium fennhatóságát sem ismerte el, sőt azt a  vendvidéki direktórium ­1919.  április ­3-ai­ ülésén határozatba is foglalták. A  megyei direktórium részéről nem reagáltak Tkálecz rendelkezéseire, ami elégé meglepő. 1038 Azokban a  napokban ő mindenáron érvényt akart szerezni „igazgatósága” teljes szlovénlakta területre érvényes kiterjesztésének. A  Sajtóügyi Népbiztosság vidéki csoportjának április ­9-ei ülésén Tkálecz Vilmos kifogásolta, hogy a  hatáskörébe utalt Belatinci járás ­28  szlovén községe még mindig Zala megyéhez tartozott. Azzal érvelt, hogy „a nép az  egész vonalon és különösen az  érdekeltebb Belatinci járásban türelmetlenül követeli az  egész vendvidék politikai és közigazgatási egységét, és vármegye címen egy közigazgatási testbe való elválasztását”. Ezt azzal magyarázta, hogy az  említett terület népessége „a Zala megyei hatóságok indolenciája miatt” jugoszláv érzelművé vált, és negatívan befolyásolhatja a  magyarbarát szlovénokat. 1039 Mindez arra utal, hogy a  népbiztoshelyettes kevésbé támogatta a  tényleges szlovén nemzeti alapú önkormányzat létrejöttét, a  tájegység elszakadását Magyarországtól pedig főképpen nem, ami bizonyíték arra, hogy Tkálecz a  „vendvidéki igazgatóság” intézménye révén leginkább saját vezető szerepe és hatásköre növeléséhez ragaszkodott. A  szlovén közösség tényleges jogai és nemzeti megnyilvánulása különösebben aligha érdekelték, ezért a  szlovén szempontból legtudatosabb közegben, Belatinc környékén jelentősebb népszerűsége nem volt. Pedig a  Belatinci járáshoz tartozó ­28  település népességének szlovén kötődése az  „őszirózsás forradalmat” követő események után a  korábbinál intenzívebben erősödött. Erre utalt Bosnyák Lajos belatinci körjegyző ­1919.  március ­31-ei levele a  megyei direktóriumhoz, amelyben közölte, hogy „a forradalom kitörése óta a  belatinczi körjegyzőség lakossága jugoszláv érzelmű lett, és Jugoszláviához akar csatlakozni”. 1040

			A szlovén népbiztosságra vonatkozó hatáskörvita tekintetében a  Tanácsköztársaság időszakának első felében az  volt a  helyzet, hogy a  muraszombati járás direktóriumának a  tevékenysége nagyrészt azonos volt a  „vendvidéki” direktórium működésével, a  szentgotthárdi és az  alsólendvai direktóriumok (és a  többi járási testület) pedig alig vettek tudomást Tkáleczék ténykedéséről. A  szlovénok lakta vidék politikai bizottsága csak a  muraszombati járás területén működött, hol a  „Vendvidéki Politikai Bizottság Muraszombat”, hol a  „Muraszombati Járási Politikai Bizottság” pecsétet használva. 1041 A  Tanácsköztársaság ellen irányuló mozgalmak esetében a  Tkálecz irányította igazgatóság főképpen a  muraszombati és a  belatinci járásra fókuszált. Az  úgynevezett alsólendvai ellenforradalom és hasonló kisebb, Zala megyében kirobbant események hatására a  vendvidéki direktórium rendeletet bocsátott ki, amelyben hangsúlyozták, hogy a  mozgalmakat „gyökerestül kiirtották”, és nem adnak több alkalmat hasonló merényletre. Annak érdekében, hogy a  szlovénok lakta vidéken ellenforradalmi mozgalmakra ne kerüljön sor, a  helyi polgárok közül huszonnégy túszt jelöltek ki, akikkel kapcsolatban megjegyezték, hogy „életükkel felelnek minden legcsekélyebb ellenforradalmi mozgolódásért”. 1042

			A Novine című hetilap ­1919.  április ­20-ai, húsvéti számában a  szocializmus értékeinek felismerésére, az  „új, igazságos világrend” elfogadására buzdították a  magyarországi szlovénokat. E  cikk jellege ellenére Tkálecz aligha volt „vérbeli szocialista”, a  ­25  esztendős, világháborút megjárt és a  nagy társadalmi nyomort tapasztaló fiatalembert azonban a  tágabb térségben terjedő baloldali eszmék valamennyire megérinthették. Annál inkább hathattak rá, mert azok segítségével megvalósíthatónak vélhette egyéni ambícióit. A  „húsvéti” Novinében a  szlovén népbiztosság „intézményrendszerének” tisztségviselői névsorát is közzétették. A  politikai, önkormányzati és személyi ügyek felelősei Tkálecz Vilmos, Füleky József és Győri Kálmán voltak. 1043 Az  idézett hetilap következő számában a  szlovén közösségi önkormányzat szükségéről írtak, ami mellett azzal érveltek, hogy „a Mura menti szlovénok ne éljenek se Vas, se Zala vármegyében”. 1044

			Azt, hogy Obál Béla népbiztos ­1919  márciusától mennyire foglalkozott a  Mura mente és az  ott élő szlovénok közösségével, csak részben lehet rekonstruálni. Az  élelmiszer-biztosításnál és a  határvédelem szervezésénél később is intézkedett. Bő két héttel a  tanácsrendszer bevezetése után a  budapesti Királyi Magyar Tudományegyetem Bölcsészeti Karán a  „Reformáció kora” és „A magyar városok fejlődésének gazdaságtörténete” című kollégiumi tárgy oktatásával bízták meg. 1045 Ezzel Vas megyei tartózkodásának ideje jelentősen csökkent, ami a  népbiztosi funkció számos területén érződött. A  stájer oldalról folyamatosan fenyegető jugoszláv katonai betörés miatt azonban a  határvédelmet Obál tovább is kulcsfontosságúnak tekintette. Mivel az  új hatalom a  Vörös Hadsereg szervezésére nagy figyelmet fordított, Obál tartott attól, hogy a  hadsereg-átalakítás a  Mura menti régió határvédelmét gyengítheti. Hogy ezt megelőzze, azzal a  kéréssel fordul március ­28-án a  hadügyi népbiztoshoz, hogy a  Vörös Hadsereg fölállítása a  demarkációs vonalon levő csapatokat ne érintse, mert az  ellenkező esetben a  Mura mente a  legnagyobb veszélynek volna kitéve „az imperialista jugoszláv csapatok” támadása esetén. 1046

			A Mura Köztársaság kikiáltása

			A ­20.  dandárhoz tartozó  –  Mura mente határvédelmét ellátó  –  katonai alakulatok átlagosnál erőteljesebb jobboldali beállítottságáról néhány, részrehajlástól nem mentes visszaemlékezés tanúskodik. 1047 Ennek ellenére a  katonák említett szemléletéhez, magatartásához nem fér kétség, ami részben azért alakulhatott így, mert ­1919.  április elejére már csak a  ­20.  dandár II.  zászlóalja maradt a  térségben  –  az  Adriánc–Bisztrice vonalon  –,  amely a  többnyire helyi legényekből verbuválódott nemzetőrséget is magában foglalta. Főleg az  utóbbiak körében, akik az  átlagosnál vallásosabb szlovén ajkú közösségből kerültek ki, alig volt támogatottsága a  kommunista eszmének. Amikor a  Vörös Hadsereg ­20.  dandárhoz tartozó többi alakulatát a  román frontra vezényelték, Obál Béla népbiztos korábban ismertetett kérése ellenére a  II.  zászlóalj is parancsot kapott az  áthelyezésre, feladatait pedig a  Vörös Őrség vette volna át. A  zászlóalj vezetői azonban  –  vélhetően Tkálecz utasítására, akinek az  említett alakulattal jó kapcsolata volt  –  nem hajtották végre a  parancsot, ezért ultimátumot kaptak, amely szerint az  egység távozásának végső időpontja ­1919.  május ­29.  A felsőbb katonai vezetés tartott attól, hogy Tkálecz „autonómiaterveinél” a  zászlóalj a  népbiztoshelyettes oldalára áll, ezért még erő­teljesebben követelték az  alakulat visszavonását a  Mura mentéről. 1048 A  zalaegerszegi katonai parancsnokságon felfigyeltek a  Tkálecz és a  II.  zászlóalj közötti rokonszenvre, azonban  –  amint arra később bővebben utalunk  –  annál nem annyira a  „nemzeti” összefüggések, mintsem a  határ menti csempészettel való összefonódások aggasztották őket. 1049 A  jelenséget Obál Béla népbiztos is felismerte, miután Füleky József aprólékosan tájékoztatta a  fejleményekről. Azt követően a  népbiztos jelentett a  helyzetről a  hadügyi népbiztosságnak, mivel Füleky az  április ­25-e éjjeli, Tkálecz Vilmos által összehívott és vezetett tanácskozásról azt közölte, hogy annak keretében határoztak a  fegyveres ellenállásról a  Mura mentén állomásozó katonaság felváltására kiküldött budapesti csapatokkal szemben. A  jelentésben Füleky arról is felvilágosította Obált, hogy „az élelmiszer kicsempészés a  legnagyobb arányokat ölti”, valamint beszámolt Tkálecz néhány konkrét korrupt cselekedetéről. Hogy ezek ismeretében országos szinten miért nem intézkedtek erélyesebben, részben azzal magyarázható, az  országos népbiztosok mégsem feltételezték azt Tkáleczról, hogy ténylegesen elszánja magát a  szélsőséges döntésre. Másrészt nagyobb fajsúlyú teendőkkel voltak elfoglalva. Utólag, június ­4-én, amikor a  hadügyi népbiztosság politikai osztálya állást foglalt Tkálecz csempésztevékenységéről és a  Mura Köztársaság létrejöttéről, a  fő okot a  becstelen tevékenységbe keveredett népbiztoshelyettes kiútkereső ámokfutásában találta meg. 1050

			Tkálecz Vilmos ­1919  májusában olyan helyzetbe került, hogy vakmerő, kalandor lépésre szánta el magát. Visszavonulásra már nem volt lehetősége, hiszen megindult ellene a  nyomozás, feletteseivel és a  katonai vezetőkkel pedig megromlott a  kapcsolata. Talán a  szökés jöhetett volna még számításba, ez  esetben azonban le kellett volna mondania korrupt módon fölhalmozott vagyonáról. A  népbiztosság területén szolgálatot teljesítő katonákkal, amint utaltunk rá, jó viszonyban volt, hiszen közösen bonyolították a  határ menti „kereskedelmet”. Tkálecz azonban még jobban próbált rájuk hatni, akárcsak a  civil lakosságra, ezért több alkalommal felkereste őket, hogy minél nagyobb csoportot állítson maga mellé. Közölte velük, hogy olyan régió, illetve „köztársaság” megalapítását tervezi, amely a  környező népekkel és országokkal (a  jugoszlávokkal és a  magyarokkal) jó viszonyt ápol, valamint megígérte nekik, hogy hűségükért a  nagybirtok és az  egyházi földek osztásánál jelentős föld­tulajdonra számíthatnak. 1051 Tkálecz döntésénél az  antanthatalmak Tanács­köztársaság iránt tanúsított ellenszenve is közrejátszhatott. Nagyobb eséllyel reménykedhetett a  környező országok (osztrákok, jugoszlávok) támogatásában, ha Budapesten ellenforradalomként értelmezik a  szerepvállalását.

			A Mura menti szlovénok „felszabadítására” ­1919  májusában a  stájer oldalon toborzott úgynevezett muravidéki légió is készült, tervüket azonban meghiúsította a  Ljutomerbe (korábban: Luttenberg) érkező antanttisztek ellenkezése. Erre Jožef Klekl nyugalmazott plébános is utalt visszaemlékezéseiben. Ezekről a  tervekről Tkálecznak is lehetett információja, bár a  „légió” részéről segítségre nem számíthatott, mivel annak a  magyarországi oldalról származó vezetői szlovénellenes, a  minden­kori magyar hatalmat kiszolgáló, valamint az  ­1918  novemberében a  muraközi és a  Lendva-vidéki „zöld káderek” rendbontásainak megtorlásában közreműködő ellenséget láttak benne. Közülük az  egyik legismertebb, Ivan Jerič, aki már ­1918  őszétől nyíltan támogatta a  Muravidék délszláv államhoz csatolását, visszaemlékezéseiben megjegyezte, hogy a  Tkálecz jellemét ismerők számára nem hatott meglepetésként sem a  törvénytelen kereskedelem bonyolítása, sem „államalapítása”, mert tisztában voltak vele, „hogy nem tart ki hosszan a  szocializmus mellett”. Jerič szerint a  muravidéki szlovénokat a  Mura Köztársaság különösebben nem érdekelte. 1052

			Május második felében Tkálecz Vilmos és Czigány János beltanici főszolgabíró felkeresték Jožef Klekl nyugalmazott plébánost cserencsóci lakásán. Czigány kísérői szerepben volt jelen, ő ugyanis nem volt a  kommunizmus és a  baloldali eszmék támogatója, amit több forrás bizonyít. Tkálecz közölte Klekllel, hogy megunta a  kommunista uralmat, és fellép ellene, így a  Muravidéken kezdődik meg a  harc, „amely végig söpör az  egész országon, s  új Magyarország fog születni, mely a  szegény népnek jogot fog adni”. Klekl és Czigány kérdésére, hogy milyen módon akarja tervét megvalósítani, Tkálecz a  következő választ adta:

			„Kikiáltjuk a  szociáldemokrata alapon álló köztársaságot, s  a  nép hozzánk csatlakozik. A  Hegyvidék 1053 fiatalsága mind az  én táboromban van, az  olaszok és osztrákok megígérték segítségüket és győzni fogunk. A  jugoszlávokat is megkérem, és Önt is kérem, hasson itthoni embereire, hogy a  segítségemre jöjjenek.”

			Klekl és Czigány feltehetően nem értettek egyet Tkálecz tervével, egyrészt az  olasz és osztrák ígéretet kevésnek vélték, másrészt nem támogatták a  „tervezett állam” szociáldemokrata irányzatát. Klekl szerint Tkálecz kész volt a  kompromisszumra, ezért úgy váltak el, hogy a  népbiztoshelyettes fontolóra veszi megjegyzéseiket. Másképpen történt. Tkálecz döntésének okát Klekl nem ismerte, a  különböző feltételezések közül ő is azt tekintette valószínűnek, hogy miután a  feljelentéseket követően Tkálecz „kegyvesztett lett a  központi kormánynál, és Pestre rendelték”, és mivel tudta, mi vár rá, menekülni próbált a  megtorlás elől, ezért megindította az  „ellenforradalmat”. 1054

			A Mura Köztársaság első évfordulója alkalmából Klekl az  általa szerkesztett és kiadott Novine című hetilapban megemlékezett az  egy esztendővel korábban zajló eseményekről, és Tkálecz döntéséről a  fentebb említett vallomásnál konkrétabban fogalmazott. Határozottan állította, hogy Tkálecz „államalapítása” nem azért történt, mert az  egykori népbiztoshelyettes visszatáncolt volna a  bolsevikok rémtetteitől, hanem kizárólag azért, hogy „megmentse azokat a  milliókat, melyeket összeharácsolt, és amiért a  pesti kormány felelősségre vonta”. A  cikk szerint Tkálecz azzal nyerte meg a  vöröskatonákat, akik között sokan voltak az  úgynevezett dombvidékiek, hogy a  zsidók vagyonát és az  egyházi földeket felosztja közöttük. 1055

			Amikor Tkálecz Vilmos helyzete teljesen bizonytalanná vált, a  népbiztos­helyettes minden kapaszkodót megragadott. Már korábban ismerte a  Tanácsköztársaság kikiáltása után Ausztriába távozó, többnyire nyugat-magyarországi arisztokraták és antikommunista egyének „kommünellenes” törekvéseit, valamint a  még a  Muravidéken tartózkodó szimpatizánsaikat, ami úgyszintén kapóra jött neki terve megvalósításánál. A  Bethlen István vezette bécsi antibolsevista komité Szmrecsányi György 1056 körül csoportosuló része, amelynek Grazban volt a  székhelye, a  magyar–­jugoszláv–osztrák háromszögben próbált ellenforradalmi megmozdulásokat szervezni, így elképzeléseik találkoztak a  Mura mente szlovénok lakta vidékéről származó nagybirtokosok és a  konzervatív beállítottságú magyar határvédelmi tisztek törekvésével. A  II/20.  zászlóalj katonái erőteljesen kivették a  részüket a  határ menti csempészetből, és abból jelentős hasznot húztak, amit a  tanácskormány bizonyos ideig elnézett, hogy ezzel is enyhítse az  ország bojkott alá helyezéséből fakadó gazdasági és szociális nyomort. A  II.  hadsereg-parancsnokságnak a  parancsát, hogy helyükbe a  Vörös Őrség egy másik alakulata érkezne, őket pedig Zalaegerszegen a  ­20.  ezred többi zászlóaljával egyesítik, nem akarták teljesíteni, mivel abban az  esetben a  csempészetből származó keresettől elvágták volna őket. Mivel a  katonák nem akarták magukat alávetni az  áthelyezésüket elrendelő parancsnak, ez  Tkálecz Vilmos még erősebb szövetségeseivé tette őket. Tkálecz a  korrumpált határ menti árucsere-forgalom irányítása terén, amint azt Kővágó konkrét forrásra hivatkozva állítja, 1057 olyan messzire elment, hogy a  Kormányzótanács nevében kihirdette a  magán­csempészet betiltását, és a  helyébe „hivatalos csempészetet” helyezett kilátásba. Amikor a  határvédelmi II/20.  zászlóalj távozására vonatkozó ultimátum megérkezett  –  ami ­1919.  május ­29-e, ­12  óra volt  –,  Tkálecz és szövetségesei, mivel belátták, hogy nagy a  baj, megpróbáltak külső segítséget találni. Gróf Szapáry László Ausztriába sietett, ahol a  stájer keresztényszocialista párttól ígéretet kapott a  Mura menti ellenforradalmi lázadás támogatására. Ifjabb Batthyány Zsigmond gróf a  csempészés során felhalmozott, az  Osztrák‒Magyar Bank, majd a  Tanácsköztársaság által nyomtatott „fehér” pénz egy részével úgyszintén Ausztriába szökött, hogy azt ott a  korábbi, stabilabb valutára, az  úgynevezett kék pénzre cserélje. A  bécsi antibolsevista komité, illetve azon belül feltehetően a  Szmrecsányi-féle csoport, egymillió korona „kék pénzt” küldött a  Muraszombat környéki „ellen­forradalom” részére. Maga Tkálecz Vilmos Grazban kért segítséget, amire állítólag kapott is ígéretet. Előtte a  jugoszláv oldalon is járt, ahol viszont  –  állításával ellentétben  –  nem volt túlságosan sikeres. A  direktóriumot azonban úgy tájékoztatta, hogy számíthatnak külső támogatásra. Kővágó László szerint ezek után „az ellenforradalmi lázadás kirobbantásának a  legszükségesebb feltételei megvoltak”. Ezek közt kiemelte a  Vörös Hadsereg lekötöttségét a  csehek és a  románok elleni harcban, valamint azt, hogy a  Dunántúlon elenyészően kevés magyar alakulat állomásozott. 1058

			Amint az  események eddigi áttekintése bizonyítja, Tkálecz Vilmos már ­1919  áprilisának második felében felvetette, május második felére pedig aprólékosan megtervezte a  Mura Köztársaság (vagy ahhoz hasonló képződmény) létrehozását, hiszen arról több alkalommal is tárgyalt. Ebben folyamatosan támogatták a  csempész­tevékenységben közreműködő, a  felelősségre vonástól akkor már rettegő társai is. A  népbiztoshelyettes ­1919.  május ­29-re­ összehívta a  muraszombati járási (szlovén-­vidéki) munkás-, katona- és földművestanács ülését, és ott az  osztrák és a  jugoszláv képviselőkkel folytatott grazi és egyéb tárgyalásairól tájékoztatta a  ­12  megjelent tanácstagot. Tkálecz meghívásának a  ­48  tanácstagból csak az  a  ­12  személy tett eleget (azaz a  tagságnak csupán a  negyede), akik érdekeltek voltak a  törvénytelen kereskedelemben, vagy más törvénysértést követtek el. 1059 A  két említett ország semlegessége jól hangzott (még ha a  délszlávok részéről ezt akkor még nem erősítették meg), ám az  események további alakulása szempontjából a  megtorlástól való félelem volt a  döntő. A  tanács a  beszámoló után elfogadta a  Magyar Tanácsköztársaságtól történő elszakadásra vonatkozó határozatot, majd kinyilvánította a  Mura Köztársaság megalapítását, Muraszombat központtal. Az  új köztársaság elnökének Tkálecz Vilmost választották meg, a  „hadsereg” vezetését pedig Pernetzky Jenő századosra bízták. Rendeletben rögzítették, hogy május ­29-e  –  mint a  Mura Köztársaság megalapításának a  napja  –  állami ünnep lesz. Arról is határoztak, hogy döntésükről tájékoztatják a  külügyi népbiztosságot és Vas megye direktóriumát. Ezek után az  egyik forrás szerint ­11.30-kor a  muraszombati Dobray Szálló erkélyéről nyilvánosan is kikiáltották a  „szocialista” Mura Köztársaságot. 1060

			Tkálecz és Pernetzky százados megkérték a  jugoszlávokkal rokonszenvező Vincenc Šeruga tartalékos főhadnagyot, hogy a  Mura Köztársaság képviselőjeként a  regedei jugoszláv katonai parancsnoknál (a  város egész területe akkor az  SZHSZ Királyság megszállása alatt volt) érje el, hogy ne támadják hátba a  Mura Köztársaságot. Emellett az  ő segítségével tervezték megnyerni azokat az  alakulatokat, amelyekben jelentős arányban szolgáltak jugoszláv szimpátiát ápoló muravidéki szlovén katonák. Šeruga szerint két nap alatt a  szlovénok lakta terület egészét megtisztították a  csatlakozni nem kívánóktól, a  kommunista uralomtól való megszabadulás reményében pedig a  szlovén falvakból sokan csatlakoztak a  „köztársasághoz”. Šeruga május ­29-én tárgyalt a  regedei katonai parancsnokkal, akin keresztül semlegességet, fegyvert és az  antantnál való közbenjárást kért a  délszláv államtól. Ezt követően Tkálecz ösztönzésére felkereste Szapáry Lászlót, és figyelmeztette a  megígért katonai támogatás teljesítésére. Emellett azt is elmondta neki, hogy  –  ha sikerül a  bolsevikoktól megvédeni a  Muravidéket  –  a  szlovén közösség a  délszláv állam pártfogását fogja kérni a  békekonferencia állami hovatartozásra vonatkozó döntéséig. Erről viszont Szapáry minden eszközzel le akarta beszélni (még pénzt is ígért neki). Másnap, május ­31-én megérkezett a  regedei jugoszláv katonai parancsnok válasza, amely szerint a  Mura Köztársaság csak a  délszlávok semlegességére számíthat, támogatására már nem. Ezek után viszont a  kérészállam helyzete kilátástalanná vált. 1061

			Tkálecz Vilmos taktikai okból (mivel a  regedei jugoszláv parancsnok levelére is várt) csak ­1919.  május ­31-én, déli ­12  órakor küldött táviratot Kun Béla külügyi népbiztosnak és a  Vas megyei direktóriumnak. A  távirat szövege a  következő volt:

			„Van szerencsém tudomására hozni, hogy a  vendvidéki lakosságnak kifejezett kívánságára a  vendvidéki munkás, katona és földműves tanácsok f. hó. ­29-én proklamálták a  Mura Köztársaságot, amely magába foglalja Zala és Vas megye vend lakta részeit. Muraköztársaság proklamálása a  nemzetek önrendelkezési jogán alapul. Nemzetközi szociális demokrácia programjával szocialista állami életünk kiépítéséhez kérjük a  magyar tanácsköztársaság támogatását, amellyel a  legbarátságosabb szomszéd viszonyban óhajtunk élni. Azon esetben, ha a  magyar tanácsköztársaság fegyverrel törne a  Muraköztársaság ellen, úgy kénytelenek vagyunk kijelenteni, hogy szükség esetén a  szomszédos imperialista államok segítségét fogjuk igénybe venni, amellyel azonban csak a  végső szükség esetén fogunk élni. Kérjük a  magyar tanácsköztársaság csapatainak a  Muraköztársaság területéről való azonnali visszavonását. Muraköztársaság intézőbizottsága.” 1062

			A Mura Köztársaság területének kiterjedésére vonatkozó, kataszteri pontosságú leírásról nem tudunk, bizonyára  –  tekintettel fennállásának rövidségére  –  nem is készült ilyen. A  közvetett információk  –  katonai alakulatok állomáshelye és mozgása, az  ütközetek helyszíne, térkép-rajz stb.  –  alapján arra következtetünk, hogy magában foglalta a  Vendvidéki népbiztosság teljes területét, azaz a  Belatinci, Muraszombati és Szentgotthárdi járások szlovénok lakta részeit. Ezenkívül a  mai Muravidék többségében magyarok lakta területéből Dobronakot az  Alsólendvai járásból és Pártosfalva környékét a  Muraszombati járásból. A  hadműveletek során ezeket a  településeket megszállták. Az  akkor abszolút magyar többségű Lendva-vidék (körülbelül a  magyar‒szlovén nyelvhatárig) és feltehetően az  őrségi falvak nem tartoztak a  Mura Köztársaság fennhatósága alá. Tkálecz „államának” a  területén körülbelül ­70  ­000  ember élt, akik mintegy ­85%-ban­ szlovén nemzetiségűek voltak.

			A Mura Köztársaság létrejötte, valamint az  események alakulása szempontjából a  hadsereg-parancsnokság június ­2-ai­ helyzetjelentése, amely kézzel rajzolt térképet is tartalmaz, fontos forrásnak minősíthető, és segíti az  események rekonstrukcióját is. A  kézzel írott szöveg szerint a  „vend köztársaság” kikiáltásának katonai alapja („a dolog politikai oldalától eltekintve”) a  II/20-as­ zászlóaljnak a  megnyerése volt Tkálecz és társai részéről. A  magyar katonai vezetés azt is feltételezte, hogy a  II.  zászlóalj kilátásba helyezett felváltása „zavarólag hathatott” az  osztrák és jugoszláv határőrökre (vagy katonákra), illetve azok üzleti szellemére is. A  hadsereg-­parancsnokság ennek tudta be, hogy az  osztrák és jugoszláv katonák egy-két esetben a  zászlóalj segítségére siettek, igaz, ennek nem volt nagyobb jelentősége. A  jelentés szerint a  Mura Köztársaság mögött felsorakozó „hadsereg” négy-öt századra rúgott, és ezer puskával rendelkezett. A  felkelők a  muraszombati védőszakasz keretében szolgálatot teljesítő X.  vörösőr zászlóaljat részben lefegyverezték, majd Alsólendva felé nyomultak előre. A  Mura Köztársaság katonáival a  jelentés idején, június ­2-án Muraszombat és Alsólendva között a  XI.  vörös zászlóalj harcban állt. A  II.  hadsereg-­parancsnokság Tkálecz „köztársasága” felszámolására hat zászlóaljat és másfél üteget csoportosított, amelyből június ­2-án négy zászlóalj és a  másfél üteg harcba lépett. Két zászlóalj Zalaegerszegen maradt tartalékban, mivel azt remélték, hogy a  bevetett erő elégséges lesz.

			A hadsereg-parancsnokság beszámolója arról tanúskodik, hogy a  Mura menti eseményre nagy figyelmet fordítottak. Úgy értékelték, hogy ha a  mozgalom megerősödött volna, megfékezése pedig nem járt volna sikerrel, az  serkentő hatással lett volna egy általános dunántúli felkelésre, amelynek jelei már korábban is több helyen mutatkoztak. A  hadsereg-parancsnokság véleménye szerint a  Dunántúlon állomásozó „csekély erő” abban az  esetben nehezen tudta volna megfékezni a  mozgalmat. Az  eseményt tágabb, külpolitikai kontextusból úgy értékelték, hogy a  Mura Köztársaság kikiáltásakor az  osztrák hivatalos körök „keze még nem volt benne a  játékban”, legfeljebb csak helyi szimpátia érvényesült, „magasabb politikai cél nélkül”. Amennyiben a  felkelés az  egész Dunántúlra kiterjedt volna, a  magyar Vörös Hadsereg katonai vezetése szerint az  osztrák politika azt bizonyára felhasználta volna a  saját érdekeire, és valószínűleg jelentősebb fegyveres erővel sietett volna Tkálecz támogatására. Azt azonban határozottan állították, hogy az  antant és a  jugoszláv kormány a  Mura menti eseményekkel érdemben nem foglalkoztak. A  francia katonák jelenlétére utaló megjegyzéseket azzal utasították el, hogy a  demarkációs vonal másik oldalán állomásozó jugoszláv katonai alakulatok között francia egyenruhát viselő katona is lehetett.

			Az összefoglaló helyzetjelentést, amely a  Mura Köztársaság jellemzésének egyik meghatározó forrása, azzal a  megjegyzéssel küldték el Böhm hadsereg-parancsnoknak, kérve őt a  megoldás sürgetésére, hogy „tekintettel az  ügy elsőrangú politikai jellegére”, a  kialakult helyzet szanálása főképpen politikai rendezést igényelne, ami után a  kialakult katonai konfliktus „magától nyerne elintézést”. 1063 Ezzel arra is gondolhattak, hogy az  szlovén vidék átlagosnál jelentősebb ellenforradalmi hajlama, tekintettel annak potenciális tágabb regionális kisugárzására, politikai „orvoslást” igényelt volna, ami nehezebb feladatnak számított, mint a  katonailag jelentéktelen Mura Köztársaság megfegyelmezése, azonban vonatkozhatott a  megjegyzés a  magyar határok kérdésének mihamarabbi rendezésére is.

			A „köztársaság” védelme és bukása

			A Mura Köztársaság kikiáltását követően Tkálecz „hadserege”, Pernetzky százados május ­30-ai­ parancsa alapján, támadásba lendült, hogy elfoglalja az  új állam kiszemelt területét. 1064 Ez  a  katonai akció június ­2-ig­ zajlott, kisebb-nagyobb sikerrel. Leállították a  vonatokat, és felrobbantották a  vasúti síneket, valamint részben lefegyverezték a  muraszombati határvédelmi szakaszhoz tartozó X.  vörösőr­zászlóaljat. A  Mura Köztársaság létrejöttekor a  rendelkezésre álló katonai erő hat egységre  –  „nemzetőrségre”, tüzérségre, „vörösőrségre”, „határőrségre”, „népi őrségre” és még egy alakulatra  –  volt fölosztva. Egyes források szerint a  „köztársaság had­seregét” ­36  tiszt és ­1194  katona alkotta, az  utóbbi szám a  környékbeli településeken toborzott ­300  önkéntest is magában foglalta. Pernetzky százados az  új „köztársaság” feltételezett határaira Magyarország és Ausztria irányában határőrséget teljesítő csoportokat küldött, míg a  délszláv állam felől a  határt őrizetlenül hagyta. A  „területfoglaló operáció” a  legnagyobb ellenállásba Alsólendva irányában ütközött, ahol a  Radamos–Murarév vonalig tudtak előrenyomulni az  új állam csapatai. Ott a  XI.  vörösőrzászlóalj alegységeivel kerültek szembe. A  jelentős magyar többséggel bíró Alsólendva és szűkebb környéke, amint már utaltunk rá, nem volt része a  Mura Köztársaságnak. 1065 A zalaegerszegi vörös ezred parancsokságának jelentéséből ismert, hogy a  június ­2-ra­ virradó reggelre Belatincot és Dobronakot (Lendvavásárhely) a  „vendek” megszállták, ami arra utal, hogy részben magyarok lakta településeket is elfoglaltak. 1066 Emellett abban a  néhány napban Pártosfalva és Szentlászló is Tkálecz fennhatósága alá tartozott.

			A Belatincon és Dobronakon állomásozó vöröskatonák, valamint vörösőrök nagyobb része visszavonult Tkálecz egységei elől, néhányan azonban átpártoltak hozzájuk. 1067 Belatincnak, az  újonnan létrehozott járás központjának elfoglalása, továbbá a  település szerepe  –  a  mezővárosban és vonzáskörzetében élő jelentős szlovén lakosság miatt  –  a  Mura Köztársaság szempontjából fontos volt. Pandurovics János politikai megbízott beszámolója szerint május ­30-án délután megjelent a  település Muraszombat felőli oldalán egy gépfegyveres század, amelynek parancsnoka fegyver­letételre szólította fel a  Belatincon állomásozó határvédelmi századot. 
A  határvédelmet teljesítő legénység egy része, amint már utaltunk arra, a  település előtt lerakta a  fegyvert, és Muraszombat felé távozott. A  század többi katonája azonban fegyvereivel Alsólendva felé menekült el. Pandurovics szerint Belatinc lakossága teljesen tájékozatlanul és kétkedéssel viszonyult az  eseményekhez, mert meggyőződésük szerint az  egész nem volt több „egy kalandor vállalkozásánál”. Május ­31-én a  Mura Köztársaság Belatincon lévő katonái a  járás falvaiba mentek, és vöröskatonák után kutattak. Másnap délután a  mintegy ­250  főből álló „ellenforradalmi csapat” nagy sietséggel elhagyta Belatincot. Helyükre aznap este ­10-12  főből álló őrség érkezett, amely június ­2-án a  település északi részén rövid időre feltartóztatta a  Mura Köztársaság leverésére érkezett vörös katonákat, de utóbbiak azt követően csapást mértek Tkálecz „lázadóira”. 1068 A  II.  hadtest helyzetjelentése szerint is nagy harc folyt a  településért. Végül az  I/47  zászlóalj délelőtt rövid utcai harc után elfoglalta Belatincot, az  erős ellentámadást pedig visszaverte. 1069

			A határon túlról Tkálecz támogatására érkező jugoszláv és osztrák katonai segítség  –  amint utaltunk rá  –  elenyésző volt, teljes körű információval azonban nem rendelkezünk. Amint a  zalaegerszegi határvédelmi kerületi parancsnokság június ­1-jei­ helyzetjelentéséből kiderül, az  alsólendvai szakaszon aznap reggel ­5  órakor ellenséges osztrák osztagok nyomultak előre. Feltételezhető, hogy ez  a  Halbenrain környékéről érkező alakulat volt. A  Murarév–Bisztrice vonalon reggel fél hatkor erős gépfegyvertűzre került sor. Felsőbisztricét az  osztrákok megtámadták, és a  jelentés szerint a  magyar legénység legnagyobb részét a  századparancsnokkal együtt foglyul ejtették. Az  alsólendvai parancsnok minden rendelkezésére álló erőt bevetett a  további támadás feltartóztatására. A  helyzetet komolynak minősítették, ezért a  gyalogság és a  tüzérség megerősítését kérték, mivel a  meglévő erővel a  vonal további fenntartását a  beszámoló szerint nem voltak képesek biztosítani. 1070 Tovább azonban nem jutottak. Másnap pedig megkezdődött a  Vörös Őrség zászlóaljának Alsólendváról induló előrenyomulása.

			A Tanácsköztársaság vezetői már a  Mura menti kérészállam formális kikiáltása előtt kaptak némi információt Tkálecz vakmerő tervéről, még ha az  események pontos hátterével nem is voltak tisztában. A  hadügyi népbiztos, az  alsólendvai határvédelmi katonai parancsnokságtól kapott információkra hivatkozva, ­1919.  május ­29-én telefonon jelentette Gödöllőre a  hadsereg-főparancsnokságnak, hogy Tkálecz Vilmos vendvidéki népbiztoshelyettes átszökött a  jugoszlávokhoz, az  ottani katona­ság pedig elhatározta, hogy ellenáll az  esetlegesen ellenük küldött vörös katona­ságnak. 1071 A  Vörös Őrség országos főparancsnoka május ­31-én néhány téves információt is közzétett, a  szombathelyi Vörös Őrség parancsnokától érkezett távirat közvetítésekor  –  Tkáleczet nem is említve ‒ egy jugoszláv védnökség alatti ellenforradalmi akcióról tudósított. Ezek a  hírek a  következő napokban számos félreértést idéztek elő, de a  későbbi közlemények már megbízhatóbbak voltak. A  távirat további részében arra utalt a  parancsnok, hogy az  „ott lévő három század vörös őrség fele megadta magát, a  másik fele ellenállt”. A  Tkálecz mellé szegődők számát ­600  főre tette, valamint jelezte, hogy a  Vörös Őrség bizonyos része Szentgotthárdra menekült. A  táviratból kiderül, hogy egy zászlóalj már a  május ­30-ról ­31-re­ virradó éjszaka folyamán Zalaegerszegről Muraszombatba indult, egy másik pedig május ­31-re­ tervezte az  indulást. A  Mura Köztársaság felszámolására irányuló katonai akciót a  II.  hadtest irányította. Közvetlenül a  szombathelyi parancsnok jelentése előtt két vörös őr érkezett Muraszombatból, és arról számoltak be, hogy „a vörös katonák levették a  vörös jelvényeket, és megtámadták a  vörös őrségek széjjel lévő rajait”. Szerintük a  jugoszláv csapatok nem jöttek be az  országba, ami pontos információ volt, akárcsak az  is, hogy a  vasútvonalat Őriszentpéter és Mátyásdomb között felrobbantották, a  távíróvezetéket pedig elvágták. A  távirat végén a  Mura menti helyzetet „helyi jellegűnek” minősítették, nem zárták ki azonban annak további terjedését sem. Végül megállapították, hogy amennyiben „az ellenforradalom elleni akciót a  II.  hadtest vezeti, karhatalmat nem igényel”. 1072

			A vasúti forgalom akadályoztatása miatt május ­29-e és ­31-e között több értesítésre és intézkedésre került sor. 1073 A  hadügyi politikai osztály a  MÁV szombathelyi vezetőségére hivatkozva (akikhez a  muraszombati, valamint a  Péterhegy-­Tótkeresztúr állomásokról érkeztek a  jelentések) több népbiztossal és a  Vörösőrség országos főparancsnokságával közölte a  Mura Köztársaság kikiáltásának a  hírét, valamint hogy a  menetrend szerinti szombathelyi vonat indulását Tkáleczék kar­hatalommal megakadályozták, a  mozdonyt a  fűtőházba irányították, az  állomás vasúti őrségét pedig lefegyverezték. A  Péterhegy-Tótkeresztúr állomásról érkezett későbbi értesítés szerint a  vendvidéki népbiztosság rendeletére a  helyi „vörösőrség”  –  amint már említettük  –  a  vasutat Sal és Péterhegy között felrobbantotta, ezért a  vonatok nem közlekedhettek.

			Obál Béla népbiztos, aki ­1919  áprilisa után eléggé visszavonult a  Mura mente életéből, a  május ­29-én kora reggel történtekkel kapcsolatban  –  eddigi ismereteink szerint  –  két nappal később, május ­31-én este szólalt meg először. Telefonon magyarázta a  hadügyi népbiztosság munkatársának, hogy egyik alsólendvai megbízható embere szerint (Füleky Józsefről volt szó) „az ellenforradalmat hamarosan úgy lehetne elfojtani, ha egy repülőgép Alsólendváról egy terepismerő emberrel Muraszombat fölé repülne, és ott a  munícióraktárt felrobbantaná”. Továbbá javasolta, hogy röpiratokat dobjanak le a  szlovén lakosságnak, amelyben felvilágosítják őket, „hogy félre vannak vezetve”. A  Tkálecz mellé álló katonai állományról Obálnak hiteles információi lehettek. A  telefonbeszélgetés során arra is utalt, hogy a  Mura Köztársaság védelmébe a  jugoszlávok elleni határvédelem célját szolgáló egész első védőszakaszt bevonták, azaz körülbelül ­1000  főt (ez  az  adat jelentősen eltér Šeruga korábban említett állításától). Az  addigi parancsnokuk, Győry őrnagy Ausztriába szökött, mert Obál szerint nem akart részt venni a  puccsban, ezért a  Mura Köztársaság katonaságát Pernetzky százados, volt zászlóaljparancsnok vezette. Róla Obál azt állította, hogy „egy alkoholista sikkasztó, akit ártalmatlanná kellene tenni”. A  jelentéskor Obál úgy tudta, hogy a  Tkálecz-féle mozgalom felszámolásával, valamint az  ellenálló katonák leszerelésével a  ­2.  alsólendvai védőszakasz volt megbízva, amelyet a  népbiztos gyengének vélt a  feladatra (szerinte ezért lett volna szükséges a  fentebb említett repülőgépes akcióra). 1074 Annak ellenére, hogy Obál a  szociál­demokrata értékekkel azonosult, és a  Mura Köztársaság esetében „ellenforradalmárokat” emlegetett, azzal tisztában lehetett, hogy Tkálecz „műve” nem klasszikus ellenforradalmi zendülés volt, még kevésbé nemzeti alapú mozgalom.

			Obál bizonyára azt is felismerte, hogy a  „Vendvidékért” felelős népbiztosként személyesen rá is súlyos felelősség hárult. Révész Nándor politikai megbízott, aki az  események után lett a  muraszombati direktórium elnöke, ­1919.  június ­7-ei táviratában kemény szavakkal bírálta Obált, a  szlovén közösség vonatkozásában azonban téves és bántalmazó véleményt fogalmazott meg. Azt írta, hogy „vend nemzetiség nem lévén, vend kérdés nincs, vend köztársaság humbug. Tisztán Obál és az  ő tapintatlansága hozta felszínre azt a  nép és az  értelmiség megkérdezése nélkül.” 1075 Révésznek viszont abban igaza volt, hogy Obál, miután egyetemi tanárrá történő kinevezése miatt Budapestre költözött, „megfeledkezett” Tkáleczről és a  szlovénok lakta vidék napi gondjairól. Állítása, hogy „az egész mozgalom Tkálecz egyéni haszon­szerzési akciója volt”, azonban nagymértékben helytállónak tűnik. Obál Béla ­1919  nyarára a  megyében is kegyvesztett lett. A  Vas megyei tanács intézőbizottsága ­1919.  június ­11-ei ülésén arról határozott, hogy mivel „Obál Szombathelyről állandóan távol van, többszöri felszólítás dacára az  általa felvett és kezelt pénzekről el nem számolt, továbbá a  vend ügyek terén való szereplésének tisztázása céljából” a  testület legközelebbi ülésére megidézte, amelyen a  „szovjet mandátumának” vissza­vonását tervezték. 1076

			A forradalmi kormányzótanács ­1919.  május ­30-ai­ ülése ­2.  napirendi pontja keretében Kun Béla külügyi népbiztos javaslatára  –  Somogy, Baranya és Tolna megyék mellett  –  Vas és Zala megyék területét hadműveleti területté nyilvánította. 1077 Ennek a  határozatnak a  szellemében a  főparancsnokság Gödöllőről az  előállt helyzet kezelésére vonatkozó intézkedéseket küldött a  II.  Hadtestnek, valamint parancsot adott ki egy „vasas zászlóalj” készenlétbe helyezésére, és azt május ­30-án este Zala­egerszegre irányították. A  főparancsnokság tisztában volt a  Mura Köztársaság katonai erejével. Ennek megfelelően tervezték meg a  „mozgalom” fölszámolására irányuló támadást, amelyet ­1919.  június ­2-án négy oszlopban indítottak meg. Szentgotthárd, Semjénháza és Csesztreg irányából egy-egy zászlóalj és fél-fél üteg, Alsólendva irányából pedig egy zászlóalj támadott. Közben Zalaegerszegen két zászlóalj várakozott készenlétben. 1078

			A Mura Köztársaság felszámolására Felsőszölnökről bevetett alakulat június ­1-jén délután ­6  órakor az  előrenyomulást Muraszombat felé megkezdte. Kővágó összegzése szerint Muraszombatban gyors sikert értek el, miután az  ellenforradalmi tisztek és egységeik az  osztrák határ felé, míg a  lázadásban részt vevő szlovén csoportok a  jugoszláv határ felé vonultak vissza. Mivel június ­3-án Ausztriából csekély segítséget kaptak, ellentámadást indítottak, amelyet csak ­24  órás harc után sikerült a  vöröskatonáknak visszaverni. A  legtovább Korong és Barkócz környékén tartották a  frontot, ahová néhány órára sikeresen befészkelték magukat. A  túlerővel szemben azonban a  Mura Köztársaság mellett végsőkig kiálló tisztek és a  legénység megadásra kényszerült. A  II/20.  zászlóaljból összesen mintegy száz tiszt és katona Ausztriába, Feldbach környékére menekült. 1079

			Amint már részben említettük, Belatincot június ­2-án ­11.50-kor rövid utcai harc után foglalták el a  Tanácsköztársaság csapatai. Belatinc visszafoglalását két katonai egység végezte (mindkettő reggel hat órakor indította a  támadást). A  muraszombati és belatinci harcokban részt vevő vörös egységek egyik vezetőjeként az  a  Zilahi István jeleskedett, aki az  április ­21-ei alsólendvai ellenforradalom megtorlásánál úgyszintén szerephez jutott. A  piliscsabai vörös táborból a  Mura Köztársaság leverésére kiküldött zászlóaljnak ő volt a  parancsnoka. Szerepére vonatkozóan Révész Nándor politikai megbízott és Füleky József direktóriumi tag dicsérő táviratot küldtek Kun Béla külügyi népbiztosnak. 1080

			Szombathelyről június ­3-án ­16.30-kor érkezett távirat a  II.  katonai parancsnokságra, amely szerint a  Vörös Őrség csapatai Caller zászlóaljparancsnok vezetése alatt Pártosfalvát is elfoglalták. 1081 Pártosfalva visszafoglalása azért volt fontos, mert ott a  mintegy ­20  fős állandó csapathoz az  említett ütközet előtt jelentős erősítés érkezett. A  magyar Vörös Hadsereg Senyeházára összpontosított egysége támadta Pártosfalvát. A  falusi kápolnánál Tkálecz „köztársaságának” a  védői lövészárkokat ástak, ezért ellenállásuk a  vártnál sikeresebb volt. Egyes elemzők szerint ott zajlott a  Mura Köztársaság védelmének egyik legnagyobb ütközete. Végül a  túlerő győzött, és az  ellenállók, Csekefa érintésével, Muraszombat környékére húzódtak vissza. Pernetzky „hadseregének” ellenállása utána még mindössze egy napig tartott. Amint már utaltunk arra, Korong környékén ­1919.  június ­4-én végül döntő vereséget szenvedtek. 1082

			A már idézett Vincenc Šeruga szerint ­1919.  június ­2-ról ­3-ra­ nagyon sokan Halbenrainba szöktek  –  köztük volt Tkálecz és ő maga is. Másnap Tkálecz és néhány társa titokban távozott, a  Mura Köztársaság menekülő katonáinak zömét a  feldbachi gyűjtőtáborba internálták, míg a  környékbeli szlovén falvakból csatlakozók többsége a  délszláv királyság terültére szökött.

			A Mura Köztársaság felszámolása utáni helyzetre vonatkozóan Šeruga megjegyezte, hogy az  új népbiztos és a  direktórium amnesztiát hirdettek azok számára, akik „kényszerből voltak kötelezve puskát ragadni a  Tanácsköztársaság ellen”. Azonban úgy tudta, hogy az  önkéntes „felkelőknek”, akik kénytelenek voltak visszatérni a  Muravidékre, ­1919  júniusában és júliusában bujdosniuk kellett.

			Vincenc Šeruga úgy vélte, hogy Tkálecz Vilmos leginkább a  tanácskormány rendeleteinek következetlen végrehajtásával haragította magára a  Tanácsköztársaság vezetőit. 1083 A  „Mura menti felkelés okozóiként” Szapáry grófot, Batthyány grófot és Stürgh grófot, helyi kocsmatulajdonosokat, illetve állat-, gabona- és élelmiszer-­kereskedőket, Tkálecz Vilmost, Győri őrnagyot és Pernetzky századost nevezte meg. Šeruga meg volt győződve arról, hogy a  Mura Köztársaság

			„a Murától a  Dunáig és a  Balatontól Német-Ausztriáig létrehozni kívánt konföderációs köztársaság egyik alkotóeleme lett volna (Stájerországgal és Szlovéniával, Német-Ausztria egyes tartományaival, Bajoroszág bizonyos részével, valamint netán Csehszlovákiával és Horvátországgal, esetleg a  többi Magyarországgal)”.

			Szerinte Tkálecz tervei között  –  alternatívaként  –  az  is szerepelt, hogy amennyiben az  említett „nagy terv” nem sikerül, legalább a  muravidéki szlovénokat megmentik a  kommunista uralomtól, és a  tájegységet Német-Ausztriához csatolják. A  Tanácsköztársaság második muravidéki szakaszát egyébként úgy értékelte, hogy az  új vezetőknek „sikerült megbékíteni a  korábbi hetekben felzaklatott lakosságot, akik utána nyugodtabban végezhették napi teendőiket”. 1084

			Matija Slavič szerint viszont a  Mura Köztársaság utáni időszak a  Muravidéken, Šeruga véleményével ellentétben, a  Tanácsköztársaság érájának keményebb fázisa volt. Szerinte főképpen a  római katolikus papsággal szemben léptek fel kíméletlenül az  új vezetők. A  Mura Köztársaság megdöntéséről az  állította, hogy a  budapesti bolsevik központ saját terrorista csapatait küldte a  Muravidékre, és úgy lelkesítette őket, hogy a  föllázadt szlovénokat kell nekik megállítani. Szerinte már az  megadta a  hangot a  későbbi durva intézkedések alkalmazására, ami a  Muravidéket „az általános éhínség küszöbére sodorta.” Tkáleczról pedig Slavič azt közölte, hogy a  Tanácsköztársaság bukása után a  „fehérek” oldalán ő is visszatért „rendet csinálni” a  Muravidékre, ami azonban csak a  régió augusztus ­12-ei jugoszláv megszállásáig tartott. Alsólendván a  délszlávok fogságába esett, ám a  börtöncellából rövid idő után megszökött, és Magyarországra távozott. 1085

			Tkálecz Vilmos későbbi sorsáról végezetül elmondható, hogy mint menekült tanító először Fejér megyében, az  előszállási uradalom nagykarácsonyi gazdaságában nyert alkalmazást. Költekezése és viselkedése, valamint a  hírek, miszerint „oly szervezetbe lopta be magát, melyben igazán csak válogatott, abszolút megbízható egyének foglalhattak helyet”, gyanút keltettek, ezért az  uradalmi intéző ­1920  őszén az  egykori muraszombati főszolgabírónál Tkálecz korábbi élete iránt érdeklődött. 1086 Az  iránta tanúsított bizalmatlanság lehetett az  oka, hogy nem maradt ott hosszan.

			Fejér megyéből Tkálecz Vilmos Pest megyébe költözött, ahol ­1922  után néhány esztendeig Szigetújfalun volt kántortanító. Azt követően, ­1929-ben­ Kistarcsára került, és úgyszintén kántortanítói feladatot vállalt. Kutatásaink során meggyőződhettünk róla, hogy az  említett Pest megyei települést nagyon megkedvelte, és a  helybelieknek is  –  akik fiatalkori szerepéről keveset tudtak  –  nagyon jó volt a  véleményük Tkáleczről. 1087 Ennek látványos bizonyítéka, hogy lemondott eredeti családi nevéről, és felvette a  „Tarcsai” nevet.

			Bizonyára az  új családi név is befolyásolta, hogy évtizedekig homály fedte Tkálecz életének későbbi szakaszát. A  teljesség igénye nélkül ezúttal csupán arra utalunk, hogy a  két világháború között szlovén tájnyelven tankönyveket szerkesztett, valamint nótaszerzőként is aktív volt. Ez  utóbbi téren ma is nyilvántartják. A  Vásárhelyi híres promenádon című dalt tekintik a  legjelentősebb alkotásának. Feltehetően a  Zeneakadémián befejezte az  orgonaszakot.

			A II.  világháborúban munkaszolgálatos főhadnagyként tevékenykedett. Magán­életéről ismert, hogy a  II.  világháborúig úgyszintén tanítóként tevékenykedő feleségével együtt élt. Ebből a  házasságból egy lánya született. Utána megromlott a  kapcsolatuk, majd Tkálecz Budapestre költözött, ahol új kapcsolatából egy fiú született. A  szülőföldjén ­1919  után aligha járhatott sokszor, arra azonban történt utalás az  egykori bántornyai esperes-plébános részéről, hogy ő ­1942-ben­ találkozott vele a  temetőben, amikor Tkálecz meglátogatta a  szülei sírját. 1088

			Tkálecz (Tarcsai) Vilmos ­1950.  május ­27-én halt meg Budapesten. Papp József 1089 kutatásai szerint először a  Farkasréti temetőben temették el (az  ott pihenő neves személyek névsorában most is szerepel). Később azonban a  család kérésére hamvait áthelyezték a  csepeli temetőbe.

			Felhasznált irodalom

			Ehrlich, Lambert: Pariška mirovna konferenca in Slovenci ­1919/20.  In Metod Benedik (szerk.): Acta Ecclesiastica Sloveniae ­24.  Ljubljana, Inštitut za zgodovino Cerkve pri Teološki fakulteti Univerze, ­2002.  15–216.

			Göncz László: A  muravidéki magyarság ­1918–1941.  Lendva, Magyar Nemzetiségi Művelődési Intézet, ­2001.

			Göncz László: Az  alsólendvai ellenforradalom. Lindua, ­12.  (2018), ­20.  19–26.

			Göncz László: A  Lendva-vidék a  Tanácsköztársaság időszakában. In Paksy Zoltán (szerk.): Tanácsköztársaság Zala megyében. Zalaegerszeg, MNL Zala Megyei Levéltára, ­2020.

			Jerič, Ivan: Moji spomini. Murska Sobota, Zavod sv. Miklavža, ­2000.

			Kovács Lajos: Ellenforradalmi mozgalmak a  Tanácsköztársaság alatt Zala megyében. In Balázs Béla ‒ Kovács Ferenc (szerk.): Tanulmányok a  Magyar Tanácsköztársaság Zala megyei történetéből. Zalaegerszeg, MSZMP Zala Megyei Bizottsága, ­1971.

			Kővágó László: A  magyarországi délszlávok ­1918–1919-ben. Budapest, Akadémiai, ­1964.

			Kövér István: A  Tanácsköztársaság Vas Vármegyében. Szombathely, Magyar Nyugat, ­2019.

			Kokolj, Miroslav  –  Bela Horvat: Prekmursko šolstvo od začetka reformacije do zloma nacizma. Murska Sobota, Pomurska založba, ­1977.

			Kokolj, Miroslav: Prekmurski Slovenci ­1919–1941.  Murska Sobota, Pomurska založba, ­1984.

			Nagy Károly: Az  alsólendvai ellenforradalom. Zalaegerszeg, Zrínyi Nyomda, ­1925.

			Slavič, Matija: Naše Prekmurje: zbrane razprave in članki. Murska Sobota, Pomurska založba, ­1999.

			Titl, Julij: Murska republika ­1919.  Murska Sobota, Pomurska založba, ­1970.

			Vadász Sándor: Nagyon bizalmas élelmezési helyzetjelentés, ­1919.  július ­25.  Agrártörténeti Szemle, ­22.  (1980), ­3–4.

			Levéltári források

			HL Keleti, ill. Vörös hadsereg Parancsnokság. Hadműveleti, hírszerző, tüzérségi osztály (MTK ­53). Hadsereg Parancsnokság ­1919.  június ­1–5.

			HL MTK 52/10-12.  sz. mappa, Hadsereg parancsnokság ­1919.  V.  ­29.  (149–206.).

			HL MTK ­52/16-18.  sz. mappa, Hadsereg Parancsnokság ­1919.  V.  ­31.  (270–339).

			HL MTK ­53.  Hadműveleti, hírszerző, tüzérségi osztály ­1919.  június ­1–5.

			HL MTK ­53/1-3.  sz. mappa, Hadsereg Parancsnokság ­1919.  június ­1–5.

			HL MTK ­53/4-6.  sz. mappa  –  Hadsereg Parancsnokság ­1919.  június ­1–5.

			MNL Győr-Moson-Sopron megye Soproni Levéltára. Obál Béla iratai XIV.  ­66.  Tanári működésével kapcsolatos iratok (9–14).

			MNL OL Miniszterelnökségi levéltár  –  Magyarországon élő nemzetek önrendelkezési joga elő­készítésével megbízott tárcanélküli miniszter. ­1918.

			MNL OL Elnöki iratok (K ­148). ­733.  D. ­603.1.  Pandurovics János ­1919.  június ­29-ei beszámolója a  belügyi népbiztosságnak. ­1919.

			MNL OL Miniszterelnöki iratok. ­1919  – XXII.  ­1429.

			MNL OL Miniszterelnökségi levéltár Miniszterelnökség. Magyarországon élő nemzetek önrendelkezési joga előkészítésével megbízott tárcanélküli miniszter (K ­40).  sz. n. (vegyes iratok)/1919–XII.

			MNL OL Miniszterelnökségi Levéltár. Minisztertanácsi jegyzőkönyvek (K ­27). ­601.f. ­1/22.  ő. e. ­1–4.  l. A  forradalmi kormányzótanács XXIII.  sz., ­1919.  május ­30-ai­ ülésének jegyzőkönyve.

			MNL VaML IV.  ­423.  A bolsevizmus a  muraszombati járásban. ­946/1920.

			MNL VaML Klekl József iratai (XIV.  ­10.)

			MNL VaML Muraszombati Járási Főszolgabíró. b. Közigazgatási iratok (IV.  ­423.). A  bolsevizmus a  muraszombati járásban. ­946/1920.

			MNL VaML XIV.  ­10.  Klekl válasza a  vádakra.

			MNL VaML XVI ­1  b/2  (801-150)

			MNL VaML XVI ­1b/8.  1919.

			MNL VaML XVI-1  b/1.

			MNL VaML XVI-1  b/2.

			MNL VaML Vas vármegye Direktóriuma Általános iratok ­1919.

			Nadškofijski arhiv Maribor (Maribori Érseki Levéltár). Župnija Turnišče. RMK. ­1893–1903.

			PAM SI_PAM/1692.  TE ­3.  Vincenc Šeruga ­1924.  május ­1-ei visszaemlékezése.

			PAM Zbirka „Prevratni dogodki na slovenskem Štajerskem”. Janez Edšidt ­1927.  február ­3-ai­ visszaemlékezése SI_PAM/1692.  TE ­3.

			Pokrajinski arhiv Maribor (PAM). Zbirka „Prevratni dogodki na slovenskem Štajerskem” (SI_PAM/1692.  TE ­3.). Vincenc Šeruga ­1924.  május ­1-ei visszaemlékezése.

			Hírlapok

			A jövő feladatai. Muraszombat és Vidéke, ­1919.  január ­19.

			A Vendvidéki Direktórium rendeletei. Muraszombat és Vidéke, ­1919.  május ­25.

			Kiáltvány a  Vendvidék népéhez! Muraszombat és Vidéke, ­1919.  március ­30.

			Oglász k lüdsztvi szlovenske okrogline! Novine. Politicsen, drüzsbeni i piszmeni liszt za vogrske Slovence, ­1919.  március ­30.

			Porocsilo nasim szlovencom. Szlovenszka politicsna komiszarija v Szoboti. Novine, ­1919.  április ­20.

			Személyváltozások a  direktóriumban. Muraszombat és Vidéke, ­1919.  április ­6.

			Szobocski direktorium. Novine, ­1919.  április ­13.

			„Sztaroszlovenszka krajina”. Novine, ­1919.  április ­27.

			Tanügyi hírek. Muraszombat és Vidéke, ­1919.  május ­18.

			Vogrski Slovenci! Novine, ­1919.  március ­30.

			Zdaj leto. Novine, ­1920.  május ­30.

			The Mura Republic: “Adventurism” along the River Mura

			On 29 May 1919, Vilmos Tkálecz deputy people’s commissioner declared the Mura Republic in the town of Muraszombat (Murska Sobota in Slovenian). This ephemeral state, however, was not one of the manifestations of Slovenian efforts to achieve autonomy. Moreover, it had nothing to do with the claims that the Kingdom of Serbs, Croats and Slovenes made for Muravidék (Prekmurje in Slovenian). The factors that influenced Tkálecz’s move were the presence of anti-­communist groups in Austrian territory, his own disregard for the rules of the Soviet Republic of Hungary, and the ongoing investigation into his involvement in smuggling along the western border. It might have been an important motive behind his act to “found a state” that he wanted to keep the fortune he accumulated from unlawful activities. This quasi entity did not receive any external help and was doomed to lose from its creation. By 4 June 1919, the army of the Soviet Republic of Hungary eliminated Tkálecz’s last armed units.

			Muraszombat látképe a  ­20.  század elején

Lukács B. György

			A Mura Köztársaság képe az  ­1945  utáni szlovén történetírásban

			A szlovén történészek és más társadalomtudományok művelői egymástól rendkívül eltérő módon tekintettek Tkálecz Vilmos (Vilmoš Tkalec) rövid életű államára, s  különböző törekvéseket véltek felfedezni a  Magyarországi Tanácsköztársaságtól függetlenedő Mura Köztársaság kikiáltása mögött. A  többségében muravidéki szlovének lakta területen megalakuló „kérészállammal” kapcsolatos fő kérdés, hogy annak volt-e köze a  népek önrendelkezésének elvéhez, azaz mennyiben tekinthető a  muravidéki szlovének egykori államalakulatának. A  Mura Köztársaság történelmi szerepéről igazán a  második Jugoszlávia fennállása alatt folyt heves ideológiai vita, az  egymással szemben álló kutatók elsősorban abban nem értettek egyet, hogy az  forradalmi vagy kifejezetten ellenforradalmi képződmény volt-e.

			A témáról szóló első tanulmányok megjelenése

			A Mura Köztársaság témájáról az  ­1950-es­ években jelentek meg az  első marxista történeti elemzések: Rudi Kyovsky jogászprofesszor, későbbi akadémikus először ­1952-ben­ a  Delo című szlovén napilapban foglalta össze meglátásait a  témáról, 1090 amit további két tanulmánya követett az  ­1950-es­ évek közepén. 1091 Ezután Miroslav Kokolj történész publikált ­1957-ben, a  Svet ob Muri című regionális lapban egy újabb tanulmányt Tkálecz Vilmosról és államáról, amelyben újabb forrásokra hivatkozott. 1092 A  tanítóként több évig a  Muravidéken dolgozó Kokolj már korai írásaiban is azt bizonygatta, hogy a  Mura Köztársaság ellenforradalmi képződmény volt. Ugyanakkor úgy vélte, hogy a  muravidéki szlovén parasztság azért fordult szembe a  Magyarországi Tanácsköztársasággal, mert annak vezetése „nem távolította el a  fontosabb pozíciókból a  régi nagymagyar sovinisztákat”, és nem fektetett elég nagy hangsúlyt az  agrár- és a  nemzeti kérdés rendezésére, csak elviekben állva ki a  nemzetek egyenjogúsága mellett. 1093

			1959  szeptemberében Muraszombatban történészkonferenciát rendeztek, amelyen az  említett Kyovsky az  I.  világháborút követő forradalmi időszakról tartott előadást. A  tanácskozás ­1961-ben­ megjelent konferenciakötetében Kyovsky méltatta a  Magyarországi Tanácsköztársaságot, ám kiemelte, hogy a  földosztás elmaradása elégedetlenné tette a  parasztságot a  Muravidéken, amelyet mint proletariátus nélküli, a  klérus befolyása alatt álló régiót mutatott be. A  Mura Köztársaságot Kyovsky is ellenforradalmi képződménynek nevezte, értékelése szerint az  azt kikiáltó Tkálecz a  kezdetektől fogva „álcázott ellenforradalmár”, „az új hatalom belső aknája” volt, aki „egykori urai, a  grófok szolgálatába állt”. Kyovskynál Tkálecz a  Tanácsköztársasággal szembeforduló ellenforradalmi felkelés vezetőjeként jelent meg, aki a  tervezett dunántúli katolikus monarchia részévé tette volna az  uralma alatt álló területet. 1094 Tanulmányában Tkálecz ellenforradalmi meggyőződése bizonyítékának nevezte, hogy Jožef Klekl (Klekl József) katolikus pap, muravidéki szlovén politikai vezető visszaemlékezéseiben kifejezetten dicsérte őt.

			A korabeli szlovén szerzők sokat hivatkoztak az  MTA Történettudományi Intézetének kutatója, Kővágó László munkáira, aki elsőként foglalkozott behatóbban a  Mura Köztársasággal, elsősorban A  magyarországi délszlávok ­1918–1919-ben­ című, ­1964-ben­ kiadott művében. Kővágó egyenesen démonizálta Tkáleczet és az  általa kikiáltott államot. Szerinte az  „tudatos ellenforradalmi tevékenységet” folytatott, s  „csak a  dolgozó nép megtévesztésére vonult szociáldemokrata zászló alatt”. A  szerző egyfajta logikai csavarral arra a  megállapításra jutott, hogy a  Muravidéken olyan mély hatást gyakoroltak a  Magyarországi Tanácsköztársaság eszméi, hogy a  Mura Köztársaságot nemhogy nyíltan ellenforradalmi, de még a  papi keresztényszocialista lobogó alatt sem merték kikiáltani. 1095 A  magyar kutató szerint „hazug módon, a  népek önrendelkezési jogára hivatkozva” szakítottak ki az  ellenforradalom részére egy  darabot a  Tanácsköztársaságból. Könyvében tehát Tkálecz állama a  Magyarországi Tanácsköztársaságra leselkedő nagy veszélyként jelenik meg, ahonnan a  dunántúli ellenforradalom kiindulhatott volna. Kővágó ennek megfelelően egy sor Lenin-idézettel támasztotta alá, miért volt jogos és indokolt a  Mura Köztársaság elfojtása, és kiemelte a  magyar Vörös Hadsereg katonáinak a  rövid életű állam leverését követő méltányos bánásmódját. Az  államalakulat ki­kiáltásának okai között a  földosztás elmaradása mellett a  „szociáldemokrata nemzeti nihilizmust” említette. 1096 Kővágó érvei és az  általa felhasznált források értelmezése nagy hatással voltak az  írásait jól ismerő, a  Mura Köztársaság ellenforradalmi mivolta mellett kardoskodó szlovén szerzőkre.

			A korszak ­1960-as­ évekbeli megítélésében nagy szerepe volt Miško Kranjec muravidéki szlovén írónak, akinek több művét, elsősorban a  Vörös Gárdista 1097 című történelmi regényét sokan a  mai napig forrásként idézik. Kranjec konferenciákon beszélt a  Mura Köztársaságról, ­1967-ben­ pedig a  Prispevki za zgodovino delavskega razreda (Munkásmozgalom-történeti tanulmányok) című történeti lapban fogalmazott meg Kyovskyhoz és Kokoljhoz hasonló véleményt, bírálva a  Magyarországi Tanácsköztársaság viszonyát a  parasztsághoz és a  nemzeti kérdéshez. 1098

			„Forradalmi képződmény”  –  a  Mura Köztársaság Julij Titl monográfiájában

			A Mura Köztársaságról szóló, napjainkig egyetlen önálló monográfia ­1970-ben­  –  a  soknemzetiségű jugoszláv állam jelentős gazdasági, majd politikai és társadalmi átalakulását hozó, a  kulturális életben is enyhüléssel járó jugo­szláviai reform­korszak csúcspontján  –  jelent meg Julij Titl szlovén gazdaságtörténész tollából. Az  ­1960-as­ évek második felében kezdődő időszak a  horvát és a  szerb értelmiség kulturális ügyekben folytatott vitáitól volt hangos. Számos, addig elhallgatott kérdés került ekkor napirendre, mint a  horvátok egyenjogúsága vagy a  szerb tagköztársaságon kívül élő szerb lakosság jogai. Ezek az  évek Szlovéniában is szabadabb politikai légkört teremtettek; olyan művek jelenhettek meg, amelyeket a  hatalom addig nem engedélyezett volna. A  Kokoljhoz hasonlóan több évig muravidéki tanítóként dolgozó Titl művéről is elmondható, hogy a  témáról író elődeihez képest ideológiai értelemben érezhetően semlegesebb hangvételű.

			A Mura Köztársaság ­1919  című kötet szerzője a  fentebb tárgyalt kutatókkal ellentétben Tkálecz államát „forradalmi képződményként” mutatta be, amelyet meglátása szerint „a muravidéki szlovének azért hoztak létre fegyveres felkelésükkel, hogy abban a  szocializmust építsék”. A  gazdaságtörténész könyvében Tkáleczet „szocialista forradalmárnak”, a  Mura Köztársaságot „nemzeti köztársaságnak” nevezte, ami szerinte „előrelépést jelentett a  Muravidék teljes felszabadítása, az  anyanemzethez való csatlakozás irányában”. 1099 A  rövid életű államalakulat kikiáltásának legfőbb okait elemezve Titl kiemelte, hogy „a magyar nacionalizmus a  Tanácsköztársaság megalakulása előtt is, a  proletár állam fennállása idején pedig különösen negatívan viszonyult a  szlovén nemzeti kérdéshez”, és hozzátette, hogy a  Magyarországi Tanácsköztársaság a  muravidékieknek azt a  minimumot sem adta meg, amit számukra a  polgári uralom alatt biztosítottak. 1100

			A szlovén történész megállapítása szerint a  Tanácsköztársaság teljesen figyelmen kívül hagyta az  Osztrák–Magyar Monarchia felbomlását követően is magyar fennhatóság alatt maradt „elnyomott népek” vágyait és törekvéseit, a  központi hatalom minden függetlenedési kísérletre Magyarország elleni ellenséges cselekményként tekintett, amelyeket emellett még az  ellenforradalmi jelzővel is illettek. Titl elvetette, hogy a  Mura Köztársaság megalakulása külső  –  ausztriai, illetve jugoszláviai  –  beavatkozás eredménye lett volna, vagy Tkálecz csempészeti ügyleteinek biztosítását szolgálta volna, és leszögezte, hogy annak kikiáltásához „megoldatlan belső ellentmondások vezettek”, amelyek meglátása szerint ­1918  óta világosan látszottak, és amelyek „részben a  Jugoszláviához való csatolással, teljesen pedig ­1945  után oldódtak meg”. A  délszláv államhoz való csatlakozást dicsőítve Titl kifejtette, hogy a  Mura Köztársaság kikiáltásához az  vezetett, hogy a  mura­vidéki szlovének az  I.  világháborút követően rögtön felismerték, számukra szociális és nemzeti értelemben is az  egyetlen megoldást az  anyanemzettel való egyesülés, a  Jugoszláviához való csatlakozás jelenti, hiszen a  magyar hatalom mindig is csak részleges autonómiát lett volna hajlandó biztosítani számukra. Titl  –  Kővágó László téziseit vitatva  –  elutasította, hogy a  Mura Köztársaság az  ellenforradalom kezdete lett volna, ehelyett a  muravidéki szlovén autonómia reális lehetőségeként tekintett rá, amit a  központi hatalom egyébként megtagadott. Titl összegzése szerint a  mura­vidéki szlovének az  agrár- és a  nemzeti kérdés megoldatlansága miatt a  Jugoszláviához való csatlakozásban vagy a  saját önkormányzatiságban látták a  megoldást.

			Az ­1970-ben­ megjelent kötet szerzője emellett kiemelte a  Muravidék ellátásának elhanyagolását, ami miatt szerinte a  területnek valójában önellátásra kellett berendezkednie, és szintén kulcsfontosságúnak nevezte a  Magyarországi Tanácsköztársaság agrárpolitikával kapcsolatos hibáit, amelyekkel elriasztották a  Muravidéken a  többséget alkotó kisbirtokosokat és földnélkülieket. 1101 A  szlovén gazdaságtörténész szerint a  Tanácsköztársaság sem tette lehetővé a  muravidékiek régi vágyának megvalósulását, vagyis nem juttatta földhöz azokat, akik azt megművelték, ezért a  hatalom kezdeti aktív támogatása után a  lakosság elfordult tőle. Tkálecz népszerűségének okát éppen abban látta, hogy az  beszédeiben a  nagybirtokosi és az  egyházi földterületek felosztását ígérte.

			Titl a  Mura Köztársaság szocialista berendezkedésének bizonyítékai között említette a  kikiáltását követően Budapestre küldött távirat szövegét és a  rövid életű állam vezetői által tartott beszédek során elhangzottakat. Kiemelte, hogy a  Mura Köztársaság mintái a  Magyarországi Tanácsköztársaság és Szovjet-Oroszország voltak, érvelése szerint pedig  –  amennyiben valóban ellenforradalmi képződmény lett volna  –  bizonyosan a  kapitalista társadalmi berendezkedésre jellemző rendszert és megnevezést vett volna fel. Titl szerint a  Mura Köztársaságnak programja és jellemzői alapján sem volt köze a  magyar ellenforradalmi szervezkedéshez. Ennek bizonyítékai között említette, hogy a  szlovén lakosságú területeken kívül nem terjeszkedett, holott meglátása szerint Tkáleczék nagyobb nehézségek nélkül elfoglalhattak volna tisztán magyarlakta településeket is, amennyiben a  cél valóban a  nyugat-magyarországi ellenforradalmi erőkkel való közvetlen kapcsolat megteremtése lett volna. 1102

			Szerinte a  Mura Köztársaság kétségtelenül a  szocialista társadalomépítést folytatta, erre utalt felépítése és a  nagybirtokok és az  egyházi birtokok felosztását tartalmazó programja. Emellett kifejtette, hogy az  államalakulat kikiáltásának alapját a  népek önrendelkezésének elve adta, ami Titlnél „a szocialista viszonyok gyorsabb fejlődésének alapfeltétele”, hiszen meglátása szerint „a szocialista viszonyok helyes fejlődését akadályozta”, hogy a  Tanácsköztársaság nem magyar nemzetei a  gyakorlatban nem voltak egyenjogúak, azaz a  deklarált elv nem érvényesült. Ennek egyik bizonyítékát abban látta, hogy a  Muravidéken mindenhol a  magyar volt a  hivatalos nyelv, ott is, ahol képzett helyi, nem magyar nemzetiségű káderek álltak rendelkezésre.

			A kötet szerzője szerint a  Tanácsköztársaság vezetése sem tartotta ellenforradalmi cselekménynek a  muravidéki felkelést, és a  Mura Köztársaság forradalmi mivoltának bizonyítékai között említette, hogy annak vezetése a  továbbiakban is együtt akart működni a  Magyarországi Tanácsköztársasággal, igényt tartott annak segítségére, holott ellenkező esetben biztosan valamely „burzsoá társadalmi berendezkedésű” országhoz kötődött volna. Titl ehhez sietve hozzáfűzte, hogy Tkálecz állama Jugoszláviával is jó viszonyt kívánt ápolni. 1103

			Az említett Jožef Klekl és egykori segédje, a  Mura Köztársaság megalakításának mellékszereplője, Vincenc Šeruga esetére Titl is kitért. Mindketten azt vallották, hogy a  muravidéki felkelés ellenforradalmi jellegű volt, és a  Tanácsköztársaság megbuktatására irányult, ám a  kötet szerzője felhívta a  figyelmet arra, hogy mindketten a  Magyarországi Tanácsköztársasággal szemben kifejezetten ellenséges bíróság előtt tettek vallomást. Šeruga a  maribori bíróság előtt igyekezett magát ellenforradalmi szereplőként feltüntetni, Klekl pedig a  Horthy-rendszer bírósága előtt tett hasonló tartalmú vallomást, ­1941  augusztusában. Titl szerint „a munkásmozgalom elleni terror” kezdetén tett vallomások semmiféle bizonyítékot nem jelentenek a  Mura Köztársaság valódi jellegére nézve. 1104 Titl megjegyezte továbbá, hogy a  korabeli szlovén lapok, így a  Murska straža és a  Straža című is a  Jugoszláviához való csatlakozás előtti átmeneti állapotként írt a  Mura Köztársaságról, s  nem számoltak be a  muravidéki felkelés valódi okairól.

			Titl Stromfeld Aurélnak, a  magyar Vörös Hadsereg vezérkari főnökének jelentését is idézi, amelyben a  katonatiszt a  Mura Köztársaság kikiáltásának okait politikainak nevezte. A  történész úgy vélte, hogy Stromfeld egyértelműen az  autonómiára és az  agrárkérdésre utalt, nem pedig ellenforradalomra gondolt, hiszen  –  Titl érvelése szerint  –  ebben az  esetben nem az  lett volna a  javaslata, hogy az  ellen ne katonai, hanem politikai megoldást alkalmazzanak. 1105 Titl szerint az  ellenforradalmi jelleg ellen szól az  a  tény is, hogy a  Tanácsköztársaság vezetése a  „proletárhatalom” visszaállítását követően nem alkalmazott repressziót a  muravidéki felkelők ellen, a  letartóztatottak többségét néhány nap után szabadon bocsátották, és az  Ausztriába szökötteket is amnesztiában részesítették. Forradalmi bíróság sem működött, ami Titl szerint szintén arra mutat, hogy a  Tanácsköztársaság vezetése a  megoldatlan muravidéki problémák eredményeként, s  nem ellenforradalomként tekintett a  Mura Köztársaságra. Megemlíti, hogy ezzel szemben Budapesten a  lendvai, ellenforradalmi jellegű felkelésben részt vevőket forradalmi bíróság elé állították, és halálra vagy hosszú börtönbüntetésre ítélték. A  lendvai eseményeknek pedig nem volt halálos áldozata, és komoly anyagi kár sem keletkezett, miközben a  Mura Köztársaság alakulataival vívott harcokban a  magyar Vörös Hadsereg viszonylag nagy veszteségeket szenvedett. 1106 A  szerző szerint a  Mura Köztársaság és a  lendvai felkelők programjainak összevetése is világosan mutatja, hogy csak az  utóbbi tekinthető ellenforradalminak.

			„Egy magyarpárti ellenforradalmi akciója”  –  a  Mura Köztársaság újra napirenden

			Julij Titl monográfiája mégsem tisztázta egyszer s  mindenkorra a  Mura Köztársaság jellegének kérdését. A  téma kutatása ­1975-ben, tehát már a  jugoszláv „reformévek” után, a  diktatúra lazulása következtében felszínre törő erők hatalmi szóval való elfojtását követő visszarendeződés idején élénkült ismét fel, amikor felmerült, hogy Muraszombatban emlékművet állítsanak a  Mura Köztársaságnak. Az  ezzel kapcsolatosan kialakult vita arra ösztönözte a  muravidéki kommunista pártszervezetet, hogy a  Szlovénia Kommunista Szövetsége elnökségéhez tartozó történettudományi bizottsághoz forduljon szakvéleményért. Ennek eredménye lett végül az  ­1979  májusában, Radenciben megtartott nagyszabású konferencia. Az  ­1918–1920  közötti muravidéki forradalmi események című tanácskozás egyik legfőbb deklarált célja a  Mura Köztársaság és Tkálecz Vilmos valódi szerepének tisztázása volt. A  konferenciára horvát és magyar előadók is érkeztek. Az  esemény politikai jelentőségét jelezte, hogy azon megjelent a  belgrádi magyar nagykövet és a  szlovén parlament akkori elnöke, a  Szlovén Köztársaság későbbi első köztársasági elnöke, a  muravidéki születésű Milan Kučan is.

			A fentebb már említett Miroslav Kokolj a  konferencia ­1981-ben­ kiadott kötetében jelentette meg a  Muravidék ­1918–1919  közötti eseményeit összefoglaló ­150  oldalas tanulmányát. Napjainkig sokat idézett írásában Kokolj tételesen elutasította Titl monográfiájában kifejtett állításait. Kokolj szerint a  Mura Köztársaság célja nem az  volt, hogy a  muravidéki szlovének megkapják a  Magyarországi Tanácsköztársaság idején hiányolt autonómiát, az  önálló államot nem a  muravidéki szlovének nemzeti és szociális felszabadulása, saját szocialista fejlődése érdekében kiáltották ki, ahogyan Titl tartotta, hanem a  bécsi Antibolsevista Comité támogatásával jött létre. 1107 Kokolj Tkálecz és Szapáry László muraszombati gróf ellenforradalmi terveiről írt, a  Mura Köztársaság kikiáltásának valódi célja pedig szerinte egy, a  teljes Dunántúlra kiterjedő kis magyar állam létrehozása volt, amely a  bolsevikok legyőzését követően a  szlovéniai Mariborig terjedt volna. 1108 A  szlovén történész szerint a  Magyarországi Tanácsköztársaság alkotmánya nem akadályozta a  muravidéki szlovéneket nemzetiségi jogaik gyakorlásában, és kifejtette, hogy azt éppen a  Tkáleczhez hasonló „magyarpárti” szlovének akadályozták a  leginkább.

			Kokolj azt bizonygatta, hogy Tkálecz ugyan szlovén származású volt, ám nem volt semmiféle szlovén nemzeti tudata, és nem nemzettársai nemzeti jogaiért küzdött, hanem fontosabb volt számára a  magyar államhoz való tartozás eszméje. Kokolj Tkáleczet „megrögzött magyarónként” mutatta be, aki a  háború alatt katonatisztként bátran harcolt a  magyar hazáért. A  történész emlékeztetett Tkálecz korábbi muraközi rémtetteire is, amelyeknek meglátása szerint kifejezetten „nemzeti soviniszta jellege volt”. 1109 Kokolj szerint a  Mura Köztársaság kikiáltója nemcsak a  Muravidék Magyarországtól való elszakadását ellenezte, hanem annak autonómiáját is. Titl tézisére, miszerint a  Tanácsköztársaság nem volt hajlandó megadni a  muravidékieknek azt a  minimumot sem, amit számukra a  polgári uralom alatt biztosítottak, Kokolj válasza az  volt, hogy a  muravidékieknek ezen utóbbi időszakban semmiféle nemzeti jogaik nem voltak. Meglátása szerint Tkálecz és társai a  Károlyi- és a  Kun-kormány idején is „vendekként”, később „szlovénül beszélő magyarokként” kezelték a  muravidéki szlovéneket. Kokolj szerint a  Magyarországi Tanácsköztársaság vezetése nem vádolható a  muravidéki szlovének hátrányos nemzeti megkülönböztetésével.

			A történész elvetette Titl felvetését, miszerint a  Mura Köztársaság szocialista berendezkedésének bizonyítéka lett volna a  kikiáltását követően Budapestre küldött távirat tartalma, és azt sem fogadta el érvként, hogy amennyiben valóban ellenforradalmi képződmény lett volna, bizonyosan a  kapitalista társadalmi berendezkedésre jellemző rendszert és megnevezést vett volna fel, ahogy azt Titl állította. Kokolj szerint a  forradalom ellenségei „szerettek ideiglenesen, báránybőrbe bújt farkasként forradalmi jelszavakat hirdetni, így megtévesztve a  tömeget”, s  meglátása szerint Tkáleczék csakis ezért hivatkoztak táviratukban a  nemzetközi szociál­demokráciára. 1110 Kokolj kiemelte továbbá, hogy a  Tkálecz vezette köztársaság neve a  semleges földrajzi név mellett nem tartalmazott semmiféle nemzetiségre utaló jelzőt, aminek oka szerinte az  volt, hogy nem akarta elriasztani a  magyarpártiakat és a  magyarokat. Kokolj azzal is vitába szállt, hogy Titl a  Mura Köztársaság és a  magyar ellen­forradalmi szervezkedések közötti kapcsolat elleni bizonyítékként hivatkozott arra a  tényre, hogy Tkálecz nem terjeszkedett túl a  szlovénlakta területeken  –  szerinte a  valóságban ehhez nem is lett volna elég fegyverese. Kokolj Titlnek azt az  állítását is elutasította, hogy a  Mura Köztársaság felépítése és programja szerint is világos volt, hogy az  a  szocialista társadalomépítést folytatta. Kiemelte, hogy a  rövid életű állam vezetése Tkálecz bizalmasaiból állt, akikhez csatlakoztak a  „lelkészek által a  bolsevizmus ellen hergelt” vagyonos parasztok, azaz alapvetően „szocialistaellenes struktúrák”. Kokolj azt is megalapozatlannak tartotta, miszerint a  Mura Köztársaság jó viszonyban akart maradni a  Magyarországi Tanácsköztársasággal, és vitatta kollégája nézetét, miszerint a  muravidéki államalakulat programja tartalmazta volna a  nagybirtok és az  egyházi birtok felosztását. Kokolj Kleklre hivatkozva állította, hogy Tkálecz csak azoknak ígért a  „papok földjéből”, akiket önkéntes katonái közé akart csábítani. 1111

			Kokolj szerint a  Mura Köztársaságot nem a  népek önrendelkezési joga alapján hozták létre, ahogyan azt Titl állította, hanem az  államalakulat a  bécsi magyar ellenforradalmi emigráció és szövetségesük, Tkálecz Vilmos műve volt, aki csak akkor döntött a  Magyarországi Tanácsköztársaságtól való elszakadás mellett, amikor felfedték az  ellenforradalmi erőkkel való együttműködését. 1112 Kővágóra és Klekl visszaemlékezéseire hivatkozva leszögezte, hogy a  Mura Köztársaságnak azt a  szerepet szánták, hogy a  Tanácsköztársaság ellen induló erők gyülekezési helye legyen. 1113 Kokolj elismerte, hogy a  külső és belső nehézségekkel küzdő Tanács­köztársaság nem tudta rövid távon megoldani a  gazdasági nehézségeket és rendezni a  politikai kérdéseket, ami miatt csökkent a  szlovén nép tagjainak beléjük vetett bizalma, ám azt elutasította, hogy a  Mura Köztársaságra a  muravidéki lakosság felszabadítási kísérleteként lehetne tekinteni. 1114

			Miroslav Kokolj azt is kifogásolta, hogy Titl saját tézisei alátámasztására Stromfeld Aurél jelentésére épített, amelyben az  politikai okokra vezette vissza a  Mura Köztársaság kikiáltását. A  történész szerint Stromfeld ezzel valójában Tkálecz „antiszocialista” politikai viselkedését ítélte el. Kővágóra hivatkozva Kokolj szintén elutasította, hogy a  Tanácsköztársaság vezetése a  megoldatlan muravidéki problémák következményeként, s  nem ellenforradalomként tekintett a  Mura Köztársaságra. 1115 Leszögezte, hogy teljes mértékben egyetért Kővágó László megállapításával, aki szerint a  muravidéki államkezdemény letörése „megalapozott, a  marxizmus-leninizmus szellemének megfelelő” cselekedet volt.

			Az ­1970-es­ évek végén megjelent, a  közvetlenül az  I.  világháborút követő korszak muravidéki eseményeit (is) elemző többi szlovén mű szerzői nem tárgyalták ilyen részletességgel Tkálecz államát. Túlnyomó többségük a  Muravidék Jugoszláviához való csatolásának előkészítésére koncentrált. Ilyen volt Lojze Ude történész Harc az  északi szlovén határért ­1918–1919  című, az  ­1970-es­ évek második felében megjelent munkája, amelyben a  Mura Köztársaság esetét tárgyalva  –  Kokoljra, Titlre és Miško Kranjecre hivatkozva  –  a  muravidéki parasztság elégedetlenségét hangsúlyozta, ennek okát pedig a  nemzeti és agrárkérdés kezelésének hibáiban találta meg. Ude e helyütt kiemelte, hogy a  Jugoszláv Királyság által ­1919  januárjában bejelentett szerény agrárreform is többet kínált, mint a  Magyarországi Tanácsköztársaság. A  szlovén történész összegzése szerint „Jugoszlávia nemcsak nemzeti, hanem paradox módon szociális és osztályszempontból is vonzóbbnak bizonyult, mint a  Tanácsköztársaság”. 1116

			A Mura Köztársaság értelmezése és emlékezete a  rendszerváltás után

			A rendszerváltást és Szlovénia függetlenedését követően elmúlt az  I.  világ­háborút követő „forradalmi évek” iránti ideológiai alapú érdeklődés. A  szlovének történetét összefoglaló ­1991  utáni művek alig tesznek említést Tkálecz államáról. A  két világháború közötti korszak kutatói  –  mint például Jurij Perovšek  –  által kiadott munkák muravidéki eseményeit tárgyaló részeiben szintén kevés szó esik a  muravidéki szlovének lakta területen létrejött kis államról. A  korszakról írt kötetekben, tanulmányokban Tkáleczet vitatott személyiségnek nevezik, utalva gyanús csempészügyleteire. A  Mura Köztársaság említésekor rendszerint hangsúlyozzák, hogy szlovén földön ez  volt az  egyetlen „szovjet típusú” államalakulat. Metka Fujs történész, a  Muravidéki Múzeum igazgatója a  Muravidék és Szlovénia egyesülésének ­80.  évfordulójára, ­1999-ben­ kiadott kötetben a  Mura Köztársaságot „bolsevik államalakulatnak” nevezte, „melynek aligha volt köze a  népek önrendelkezési jogához”. 1117 Dušan Nećak ljubljanai történész egy ­1996-os­ munkában azt írja, a  már elvégzett, meglehetősen aprólékos kutatások ellenére nyitott kérdés, hogy a  Mura Köztársaság szlovén állam volt-e egyáltalán. 1118

			A műveiben a  Mura Köztársaságot is értékelő Göncz László szlovéniai magyar kutató ezt egyértelműen elveti, kiemelve, hogy Tkálecz nem kapcsolódott a  mura­vidéki szlovén papság által korábban megfogalmazott autonómiatörekvésekhez, s  nem volt ehhez kidolgozott programja sem. 1119 Göncz szerint a  Mura Köztársaság elsősorban Tkálecz egyéni céljait szolgálta, de azt is elutasította, hogy annak köze lett volna a  Dunántúlon kibontakozó ellenforradalomhoz. 1120 A  téma érintőlegesen került elő a  Zsiga Tibor szombathelyi történész Muravidékről szóló, a  lendvai Magyar Nemzetiségi Művelődési Intézet által kiadott ­1996-os­ könyve 1121 kapcsán kibontakozó heves vita során, amelyet elsősorban Vilko Novak muravidéki szlovén szlavista és néprajztudós kezdeményezett, aki többek között azt vetette Zsiga szemére, hogy az  megkérdőjelezte a  muravidéki szlovének szlovén mivoltát. 1122 A  magyar történész sokat támadott könyvében a  Mura Köztársasággal kapcsolatban ugyanakkor elismerte, hogy annak „alapját a  népek önrendelkezési elve adta meg”, hozzátéve, hogy megalakítása „nem irányult a  terület országtól való elszakítására, más államhoz való csatolására”. Zsiga a  rövid életű állam kikiáltása mögött a  csempészetbe keveredett Tkálecz és társai érdekeit látta. 1123

			Matija Slavič, a  párizsi békekonferencián részt vevő jugoszláv küldöttség Muravidékért felelős referense  –  ­1999-ben­ újra kiadott  –  visszaemlékezéseiben a  Mura Köztársaság leverésére érkező, általa „terroristáknak” nevezett csapatok tagjairól azt írta, hogy azokat a  pénz mellett a  magyar nemzeti eszme is hajtotta: azzal lelkesítették őket, hogy felkelő szlovének ellen kell harcolniuk, s  végül csalódtak, amikor magyarul értő lakosságot találtak ott, nem valamiféle szlovén nemzeti mozgalmat. A  Tanácsköztársaság hatalmának visszaállítását követően Slavič ugyanakkor vallás- és szlovénellenes jelenségekről számolt be. 1124 Slavičot idézi a  párizsi békekonferencia Muravidékkel kapcsolatos rendelkezéseiről írott ­2019-es­ művében Uroš Lipušček is, aki a  Mura Köztársaságot a  rossz életkörülmények miatti népi elégedetlenség eredményének nevezi, Tkáleczre pedig csak magyarpártiként hivatkozik. 1125 Lipušček azt is kiemeli, hogy a  párizsi békekonferencián a  Mura Köztársaságról nem esett szó. 1126

			A tárgyalt időszakról szélesebb rétegek szerezhettek tudomást a  szlovén állami televízió által ­2014-ben, a  Mura Köztársaság kikiáltásának ­95.  évfordulója alkalmából bemutatott dokumentumfilmnek köszönhetően. A  színvonalas alkotásban megszólaltak a  téma említett szakértői, Metka Fujs, Dušan Nećak és Göncz László is. Tkálecz muraközi horvátok ellen elkövetett rémtetteiről Branimir Bunjac egykori horvát politikus és történész számolt be. A  Mura Köztársaságra a  ­100.  évfordulón is irányult némi figyelem. ­2019-ben­ egy fiatal radikális baloldali történészhallgató jelentetett meg ismeretterjesztő jellegű munkát az  ­1919-es­ év muravidéki eseményeiről, kiemelten tárgyalva Tkálecz államát. 1127 Komolyabb tudományos értekezés azonban ekkor sem készült a  témáról, hiszen világossá vált, hogy az  a  hagyományos ideológiai és nemzeti narratívákba egyaránt nehezen illeszthető be. Tkálecz államának alig volt köze a  népek önrendelkezési jogához, nem tekinthető a  muravidéki szlovének önálló államiságra való törekvése gyümölcsének és a  Jugoszláviához való csatolás előkészítésének sem, ilyenformán a  muravidéki szlovének és a  többi szlovén egyesülésének ünneplésében sem kaphat szerepet.

			The Image of the Mura Republic in Slovene Historiography

			The historical role of the Mura Republic, the short-lived state which proclaimed independence from the Hungarian Soviet Republic, was subject of a heated debate during the period of the second Yugoslavia. The Slovenian researchers disagreed whether Vilmoš Tkalec’s (Tkálecz Vilmos) republic was a revolutionary or explicitly counter-revolutionary formation. The first Marxist historical analyses of the subject appeared in the 1950s: Rudi Kyovsky and Miroslav Kokolj tried to prove its anti-revolutionary nature. The Slovenian economic historian, Julij Titl expressed the opposite opinion in his 1970 monograph, the only independent work on the Mura Republic. In his book, Titl called Tkalec a “socialist revolutionary” and his republic, inhabited mostly by Prekmurje Slovenes, a “national republic”, which he said was “a step towards the complete liberation of the Mura region, towards joining the mother nation”. The topic was raised again at a large-scale conference in 1979 in Radenci. In the study volume of the conference, the already mentioned Miroslav Kokolj published a long study summarising the events of the Mura region between 1918 and 1919, in which he refuted Titl’s thesis and asserted the counter-revolutionary nature of Tkalec’s state. After the regime change, in the independent Republic of Slovenia, the ideological interest in the “revolutionary years” after the First World War passed as the Mura Republic has proved to have little to do with the right of nations to self-determination, and the Prekmurje Slovenes’ aspiration for independent statehood.

Hornyák Árpád

			A Baranyai Szerb–Magyar Köztársaság 1128

			A Baranyai Szerb–Magyar Köztársaság egyike volt azoknak a  tucatszámra alakult tiszavirág-életű államképződményeknek, amelyek az  Osztrák–Magyar Monarchia felbomlását követő zűrzavaros hónapokban-években jöttek létre a  történelmi Magyar­ország területén. Kikiáltására Pécsen, ­1921  augusztusában, a  kérészállamok közül utolsó előttiként került sor. Az  Ausztriának átadandó nyugat-magyarországi területeken  –  a  leendő Burgenlandon  –  kívül ekkor már csak ebben a  magyarországi régióban uralkodtak olyan rendezetlen hatalmi viszonyok, amelyek lehetővé tettek egy ilyen politikai kísérletet. Baranya és kisebb részben Bácska és Tolna megye területét ugyanis  –  noha azokat a  nagyhatalmak Magyarországnak ítélték  –  a  Szerb–Horvát–Szlovén Királyság csapatai a  trianoni békeszerződés aláírása után is megszállva tartották.

			A Baranyai Szerb–Magyar Köztársaság működését nehéz pontosan rekonstruálni, mivel fennállásának nyolc napja alatt egy pillanatig sem alkotott tényleges igazgatási egységet, ezért leginkább kikiáltásának, illetve megszűnésének körülményeit tudjuk megvizsgálni, amelyek azonban máig nincsenek megnyugtató módon dokumentálva. A  dél-dunántúli kérészállam létrejöttének legfontosabb oka a  szerb katonai megszállás meghosszabbítására mutatkozó igény volt a  helyi szerb katonai és polgári igazgatás részéről, ami egybemosódott a  területek délszláv államhoz történő annexiójának vágyával. Tulajdonképpen minden egyéb mozzanat  –  a  helyi délszláv lakosság Magyarországtól való elszakadási vágya vagy a  munkásság vélt és valós félelmeinek felerősítése a  Horthy-féle rezsimtől  –  csak e  törekvést volt hivatva igazolni.

			Baranya szerb megszállása

			A történet előzményei ­1918.  november ­13-áig, a  belgrádi katonai konvenció meg­kötéséig nyúlnak vissza. Ez  a  szerződés hatalmazta fel a  Szerb Királyság csapatait arra, hogy katonailag megszállják a  Szeged–Pécs–Dráva mentén megvont demarkációs vonalig terjedő területeket. Noha a  konvenció csak a  rendfenntartást engedte át a  szerb katonaságnak, és a  polgári közigazgatást a  magyar államapparátus szerveinek kezében hagyta, a  szerb megszálló erők a  helyi délszláv vezetőkkel karöltve szinte a  megszállással egyidejűleg mindent megtettek annak érdekében, hogy ellenőrzésüket kiterjesszék az  élet egyéb területeire, így a  polgári igazgatásra is. Céljuk  –  kimondva-kimondatlanul  –  a  területeknek a  délszláv államhoz való csatolása volt. Ezt végül csak azért nem sikerült elérniük, mert a  nagyhatalmak a  párizsi békekonferencián  –  a  Magyarország vonatkozásában szinte sehol sem alkalmazott természetes határok elve alapján 1129  –  a  Dráva vonalát jelölték ki a  magyar–jugoszláv határnak. Ugyanakkor a  helyi délszlávok nagy része, a  délszláv polgári és katonai igazgatási szervek és maga a  belgrádi kormány is mindent elkövetett annak érdekében, hogy a  nagyhatalmakat döntésük megváltoztatására bírják, s  a  területek végül mégiscsak egyesüljenek a  Szerb–Horvát–Szlovén Királysággal.

			A térség jelentőségét elsősorban a  kor legfontosabb stratégiai nyersanyaga, a  szén adta, ezért a  délszlávok  –  legalábbis ami a  belgrádi kormányt illeti  –  utóbb készek voltak azzal is beérni, ha jobb híján meghosszabbíthatják a  megszállást a  szén­bányák kiaknázása érdekében. A  kiürítés ellen a  megszállt területek délszláv lakóinak csatlakozási óhajára hivatkoztak, akiknek a  csapatok távozása esetén sem személyi, sem vagyoni biztonságát nem látták garantálva. A  belgrádi politikusok állításai szerint ­30  ezer baranyai szerb, horvát és sokác állt készen otthona elhagyására, amennyiben a  Szerb–Horvát–Szlovén Királyság hadereje elhagyja a  megszállt területeket. 1130 Már-már zsarolással felérő kijelentéseket tettek, miszerint ha a  kiürítés következtében elmaradnak a  pécsi szénszállítások, és szénhiány lesz, akkor először a  nemzetközi vonatokat fogják leállítani. 1131 A  magyarországi antantmissziók egyre­másra küldték Baranyába képviselőiket, hogy szemmel tartsák a  délszláv megszálló erők tevékenységét, és rávegyék a  jugoszlávokat a  terület kiürítésére, vajmi kevés eredménnyel. 1132 ­1920  nyarán jelent meg Pécsen a  Szövetségesek Budapesti Katonai Missziójának egy albizottsága, Forster angol és Raoul Derain francia őrnagyok, valamint San Martino olasz kapitány részvételével, amelynek állandó jelleggel Pécsen kellett volna tartózkodnia. Közülük azonban csak a  francia Derain tartózkodott folyamatosan a  városban, ami vélhetően a  város ünnepelt szubrettje, Donáth Aranka iránt érzett vonzalmával volt magyarázható, akit ­1922  áprilisában feleségül is vett. 1133

			Az antant gyakori felszólításai ellenére Belgrád egyenesen arra utasította a  helyi hatóságokat, hogy akadályozzák a  Pécs és Baja Magyarországhoz való visszakerülését előkészítő antantmissziók tevékenységét, arra hivatkozva, hogy Párizs még nem adott választ újabb területi követeléseikre. 1134 Ezt az  időhúzó politikát szolgálta a  helyi délszláv vezetésnek az  a  belgrádi kormány által támogatott törekvése is, hogy a  terület megszerzése, de legalább a  kiürítés időpontjának kitolása érdekében támogassa a  mindenkori magyar rendszer ellenfeleit. Ez  megmutatkozott a  Tanácsköztársaság ideje alatt a  „régi rend” híveinek felkarolásában, majd a  magyarországi szovjetrendszer összeomlása után a  kisebb részben kommunisták, többségében októbristák számára történő menedék nyújtásában is. Ennek jegyében biztosítottak Pécsen és a  megszállt területeken munkahelyeket az  „emigránsok” részére a  különböző igazgatási szerveknél, valamint azt is lehetővé tették számukra, hogy újságot alapítsanak, szakszervezetet hozzanak létre, s  nem utolsósorban megtarthassák a  nemzeti tanácsi választásokat. Mindezek eredményeként ­1920  augusztusában a  Károlyi Mihály egykori hadügyminisztere, Linder Béla által vezetett Pécsi Szocialista Párt vette át a  város irányítását. Hadügyminiszterként tett elhíresült mondásával („nem akarok több katonát látni”), a  belgrádi katonai konvenció aláírásával, a  Szerb–Horvát–Szlovén Királyság csapatai által megszállt Pécsen a  polgármesteri tisztség elvállalásával, valamint abban játszott szerepével, hogy a  baranyai területek a  délszláv állam fennhatósága alatt maradjanak, Linder neve később az  árulás szinonimája lett a  magyar közvélemény többsége számára.

			Menni vagy maradni?

			A nagyhatalmak ­1921  nyarára elégelték meg végleg a  megszállt területek kiürítésével kapcsolatos huzavonát. Az  ­1921.  július ­2-án tartott budapesti tábornoki és főbiztosi megbeszélésen részletekbe menően előírták mindkét fél részére a  kiürítéssel, illetve a  bevonulással kapcsolatos feladatokat, 1135 és a  terv megvalósulásának ellenőrzésére létrehozták az  úgynevezett „Baranya-missziót” Francis William Gosset angol ezredes vezetésével. 1136 Arról is döntés született, hogy kérik a  Nagykövetek Konferenciájától annak kieszközlését, hogy Belgrád egy katonai parancsnokot nevezzen ki az  egész megszállt területre, aki a  teljes  –  civil és katonai  –  hatalmat gyakorolná. A  szövetséges főhatalmak budapesti megbízottjai fontosnak tartották, hogy a  civil közigazgatás, amely a  szerb–horvát–szlovén belügyminisztérium alá tartozott, alá legyen rendelve a  katonai parancsnokságnak, amely kiadhatja a  kiürítéshez szükséges parancsokat anélkül, hogy a  belügyminisztériummal kellene konzultálnia. 1137 A  Nagykövetek Konferenciája végül július ­23-án hagyta jóvá a  Versailles-i­ Szövetséges Katonai Bizottság javaslatát a  kiürítés lebonyolítására, a  nagyhatalmak budapesti képviselői pedig augusztus ­9-én döntöttek Baranya kiürítéséről. Másnap, augusztus ­10-én Pécsre érkezett Gosset ezredes, hogy a  kiürítést felügyelje, s  egyúttal megakadályozza a  szerb csapatok fosztogatását.

			Hiába volt azonban eldöntött kérdés ­1921.  augusztus elején, hogy a  szerb csapatoknak el kell hagyniuk a  megszállt területeket, továbbra is általános volt a  bizonytalanság egyfelől a  területek kiürítését illetően, másfelől a  tekintetben is, hogy mire számíthat a  terület lakossága a  felszabadulás után. A  szerb vezetés által pénzelt és nagyfokú szabadságot élvező Baranyai Magyar Újság, illetve az  Ucca a  legkülönfélébb párizsi, de főleg belgrádi forrásokra hivatkozva még júliusban és augusztusban is folyamatosan arról cikkezett, hogy a  kiürítés egyáltalán nem időszerű. 1138 Egyidejűleg nem mulasztott el tudósítani a  Magyarországon zajló fehérterror rémuralmáról, rámutatva annak várható kiterjesztésére a  baranyai munkásságra, amennyiben sor kerülne a  hatalomátvételre. Mindez magától értetődő bizonytalanságot és zavart eredményezett a  korlátozott információ-hozzáféréssel rendelkező pécsi-baranyai munkásság soraiban. Főleg úgy, hogy a  Pécsi Szocialista Pártban is élesen eltérő nézetek voltak. Az  ellentéteket egyrészt a  pártban tevékenykedő magyarországi emigráns aktivisták, másrészt pedig a  szerb hatóságok törekvései is élezték. 1139 Ilyen körülmények között került sor négy nappal a  Gosset-misszó Baranyába érkezése után, ­1921.  augusztus ­14-én a  Baranyai Szerb–Magyar Köztársaság kikiáltására.

			A baranyai kérészállam kikiáltása

			Bár a  maga korában meglepetésként hatott, mégis voltak a  köztársaság létrejöttére utaló előjelek. Sőt, az  eseményeket száz év távlatából vizsgálva még azt sem túlzás állítani, egyenes út vezetett ehhez a  fejleményhez. A  megszállás kezdetétől fogva voltak olyan elképzelések, amelyek valamilyen formában a  területeknek a  Magyar Királyságtól való különállását vizionálták. Ráadásul ­1920  nyarán ezek a  tervek komolyabb politikai tényezők  –  mindenekelőtt az  emigráns Jászi Oszkár, illetve a  belgrádi kormány egyes tagjai  –  fejében is felmerültek. Eltérés volt azonban a  megvalósítás mikéntjét, mértékét és célját illetően. Jelesül, míg Jászi Pécsről kiindulva kívánta végrehajtani Magyarország demokratizálását, 1140 amibe belefért a  megszállt területeknek a  délszláv államon belüli autonómiája mellett egy Baranyai–Pécsi Köztársaság gondolata és akár fegyverrel történő kivitelezése is, 1141 addig a  belgrádi kormánynak esze ágában sem volt fegyveres konfliktusba bonyolódni. Belgrádnak és baranyai exponensének, a  háború előtt honvédelmi tisztviselőként dolgozó Svetislav Rajić kormánybiztos főispánnak elsősorban a  baranyai szénbányák kiaknázása és a  területeknek a  délszláv államhoz csatolása lebegett a  szeme előtt. Ebbe a  politikába illeszkedett a  város vezetésének már említett átengedése a  Pécsi Szocialista Pártnak ­1920  augusztusában. Belgrád egyfajta „kézizálognak” tekintette a  megszállt területeket mindaddig, amíg Magyarország nem teljesíti a  trianoni békeszerződés valamennyi előírását.

			A „Pécsi terv” sokáig napirenden maradt. Linder és Jászi ­1920  novemberében részletekbe menő megbeszéléseket folytattak a  belgrádi kormánykörökkel a  terv lehetséges kivitelezéséről, a  terület helyzetéről, jogállásáról és a  Szerb–Horvát–Szlovén Királysághoz való viszonyáról. 1142 A  Pécsi Szocialista Párt egyértelműen ennek szellemiségében tevékenykedett, azonban a  délszláv érdekek kiszolgálásának mértékében korántsem volt teljes a  harmónia, ami az  év végére a  párt szakadásához vezetett. A  Hajdú Gyula vezette baloldal ugyanis elutasította a  hosszabb időhöz  –  öt évhez  –  kötött megszállást, és a  szerb katonai jelenlétet csak addig a  bizonytalan időpontig volt hajlandó elismerni, amíg Magyarországon nem történik rendszerváltozás, és nem ér véget a  fehérterror. Ezzel szemben a  Linder nevével fémjelzett, úgynevezett jobboldal kerekedett felül, amely nagyobb mértékben kívánt eleget tenni a  jugoszláv érdekeknek, kész volt elfogadni a  hosszabb, akár öt évet is meghaladó megszállást, és hajlandó volt ezt mint Pécs–Baranya „össznépi” követelését Párizs elé terjeszteni. 1143 Ráadásul létezett egy, az  elszakadást is elfogadhatónak tartó, a  jugoszlávok által erőteljesen támogatott, többségében magyarországi emig­ránsokból álló szélsőbalos-ultrabalos vonal is. Mindezek fényében nem meglepő, hogy ­1921.  március ­2-án Pécs város közgyűlése határozatot fogadott el, amelyben a  formálódó kisantant államait arra kérték, hogy a  város és a  megszállt területek mindaddig maradjanak szerb–horvát–szlovén fennhatóság alatt, amíg Magyar­országon nem áll helyre a  demokratikus rend, és nem vetnek véget a  fehérterrornak. 1144 Ezt az  irányt erősítette meg Linder Béla meglepetésszerű indítványa, amelyet ­1921.  április ­17-én terjesztett a  városi közgyűlés elé. Az  előzetesen senkivel sem egyeztetett indítványban Linder azt javasolta, hogy a  területek szerb megszállása addig tartson, amíg Magyarország a  békeszerződés rendelkezéseit végre nem hajtja, de legalább a  ratifikálástól számított öt évig. Továbbá fontos intézkedések megvalósítását is kezdeményezte, többek közt az  önigazgatással és a  valutakérdéssel kapcsolatban. Mindezt azzal az  indoklással, hogy a  terület nehézségei jórészt abból fakadnak, hogy nincsenek gazdasági és pénzügyi egységben Jugoszláviával, s  ezen kérdések rendeződésével  –  mindenekelőtt a  megszállás meghosszabbításával  –  megteremtődnének a  feltételek a  szorosabb kapcsolatok kialakulásához a  délszláv állammal. 1145 A  város közgyűlése a  javaslat minden pontját elfogadta.

			Ahogy fokozódott a  nagyhatalmak nyomása Belgrádra a  kiürítés végrehajtása miatt, úgy nőtt a  „Horthy-Magyarországgal” szembeni propagandatevékenység intenzitása is, amelynek vezérmotívuma a  megtorlástól való félelem volt. Bár az  adott körülmények között senki sem lehetett teljesen nyugodt a  jövőt illetően, azért Linderék tudhattak arról, hogy Horthy Miklós ­1920  karácsonyán amnesztiarendeletet adott ki, amelyben kegyelemet ígért mindazoknak, „akik az  első forradalomban a  tömegmozgalom viharától elragadva, a  bolsevizmus ideje alatt pedig részint kényszer, részint pedig téves eszmék fertőző hatása alatt, ítélőképességükben megingatva, sodródtak bele a  bűnös cselekmények örvényébe”. 1146 A  magyar uralom kiterjesztésétől tartó másik nagy csoportot, a  területek elszakításának gondolatát üdvözlő és annak érdekében fellépő helyi délszláv lakosságot pedig Prakatur Tamás, Baranya a  magyar kormány részéről kinevezett, egyébként mohácsi sokác származású kormánybiztosa igyekezett megnyugtatni. A  szerb megszálló hatalom hivatalos lapjában, a  Baranjski glasnik ­1921.  május 1-jei számában garanciát vállalt arra, hogy a  magyar uralom alá került délszlávoknak nem esik semmilyen bántódásuk. 1147

			1.  ábra: A  Baranyai Szerb–Magyar köztársaság kikiáltásáról tudósító helyi lap

			Forrás: Wikipédia

			Köztársaság születik

			A politikai jövőt illető bizonytalanságot tetézte a  mindennapok prózai bizonytalansága, így a  rendezetlen valuta vagy a  magas munkanélküliség is. A  Pécsi Szocia­lista Párt ezért valamennyi szakszervezet részvételével kongresszust hívott össze ­1921.  augusztus ­14-re­ azzal, hogy egyidejűleg tartsanak egy népgyűlést is, amely további nyomatékot adhat a  kongresszus döntéseinek. 1148 A  cél olyan határozatok elfogadtatása és végrehajtatása volt, amelyek alkalmasak a  dolgozók megélhetésének biztosítására, miközben a  népgyűlés deklarálhatja a  pécsiek eltökéltségét, hogy nem engedik a  várost a  Horthy-rendszer kezére juttatni. 1149

			Augusztus ­14-én, vasárnap délelőtt ­10  órakor vette kezdetét a  kongresszus és vele párhuzamosan a  népgyűlés, amelyen a  korabeli sajtójelentések és visszaemlékezések szerint mintegy ­15  ­000  főt számláló tömeg verődött össze. 1150 A  kongresszus résztvevői egyhangúlag megszavazták, hogy Pécs és Baranya proletársága nevében tiltakoznak a  kiürítés ellen mindaddig, amíg „Magyarországon a  mai Horthy-­rezsimet egy, az  Októberi Forradalom vívmányainak megfelelő minden üldözéstől és terrorisztikus tendenciáktól mentes rezsim nem váltja fel”. 1151 Ezt követően a  kongresszus tagjai csatlakoztak a  népgyűléshez, ahol lánglelkű szónokok erősítették az  összeverődött tömeg elhatározását, hogy semmiképp nem engedik a  magyar­országi terror kiterjesztését szűkebb pátriájukra. A  mind hevesebb és vehemensebb szónokok után, akik egymást túllicitálva fegyverért kiáltottak, hogy megvédjék magukat, váratlanul Petar Dobrović (Dobrovits Péter) pécsi származású szerb festőművész lépett a  szónoki emelvényre, aki szintén a  terület fegyverrel történő megvédését javasolta:

			„Hisz ­60.000  sokác és ­50.000  munkás élete forog kockán. Arról a  földről van szó, ahol születtünk, ahol mi élni akarunk. Jöhet az  antant: százezer ember életét nem lehet kipusztítani. A  bánya a  miénk, az  élet a  miénk és én ugy érzem, eljött a  pillanat, hogy világgá kiáltsuk, magunk akarunk sorsunkról dönteni, hogy innen proklamáljuk a  baranyai magyar szerb köztársaságot.” 1152

			Indítványát általános lelkesedés fogadta, a  tömeg megszavazta a  szuverén magyar–szerb köztársaságot, s  elfogadta, hogy Pécs–Baranya sorsát a  továbbiakban a  Baranyai Magyar–Szerb Köztársaság intézőbizottsága alakítsa, amelynek elnökévé Petar Dobrovićot választották. 1153 A  fellelkesült tömeg ezt követően esküt tett a  köztársaság megvédésére. 1154 Kiemelendő, hogy a  népgyűlés vezérszónokainak egy része a  „fehér” Magyarországról a  „szabadság szigetére” érkező emigráns, menekült politikai aktivista, újságíró és ügyvéd volt, akik nemcsak ideológiailag tudtak azonosulni az  új köztársasággal, hanem akik számára létkérdés volt a  megszállás fenntartása. Ezenkívül a  megszálló hatalom támogatásával kormányzó városvezetés több prominens tagja is támogatta a  pécsi államalakulatot. 1155

			A köztársaság vezetését ellátni hivatott ­21  tagú intézőbizottság még aznap délután megalakult, és azonnal akcióba is lépett. Döntött arról, hogy Pécsre hívja Károlyi Mihály volt magyar államfőt, tájékoztatja a  belgrádi kormányt, amelynek támogatását és jóváhagyó beleegyezését kéri, illetve felkeresi a  kormánybiztos fő­ispánt, Svetislav Rajićot, hogy neki is bejelentse a  köztársaság megalakulását. Nem mellékesen a  városban tartózkodó antantmissziót is informálni kívánta a  baranyai nép döntéséről. Az  intézőbizottság a  néphez intézett kiáltványában a  Szerb–Horvát–Szlovén Királyság védelme alá helyezte magát, az  októberi forradalom demokratikus néptörvényei szellemében mielőbbi földosztást ígért, egyúttal pedig önvédelmi harcra szólította fel Baranya minden lakóját. 1156

			Rajić és Gosset felkeresésére még aznap délután sor került. Az  előzmények ismeretében Rajić meglepően tartózkodó álláspontot foglalt el: tudomásul vette az  eseményeket, s  megígérte, hogy azonnal tájékoztatja Belgrádot, ugyanakkor felszólította Dobrovićékat, hogy akadályozzanak meg minden kilengést, mert neki minden törvénytelenséget meg kell gátolnia. A  Gossetnél tett látogatás még kevésbé volt sikeresnek tekinthető. Az  ezredes jelentésében a  találkozót ­25  szélsőséges személy látogatásaként írta le, „akik a  bányák felrobbantásával és utolsó csepp vérükig való ellenállással és hasonló szokásos szamárságokkal fenyegetőztek”. 1157 Az  antantmisszió vezetője szintén a  kedélyek mederben tartására biztatott, és igyekezett megnyugtatni a  bizottságot, hogy nincs mitől tartaniuk. Rámutatott eljárásuk oktalanságára, valamint arra a  nyomorra, ami a  dolgozó osztályokra vár, és a  térség gazdasági összeomlására, ha elpusztítanák a  bányákat, és fegyveres ellenállást fejtenének ki. Az  indulatok lecsillapítása érdekében az  ezredes felajánlotta, hogy átadja azt a  magyar kormánytól kapott, ­50-60  személy nevét tartalmazó listát, akik helyesen tennék, ha nem várnák meg a  magyar hatalomátvételt. 1158 Bár Gosset ezredes nem tartotta komolynak a  köztársaságot, de úgy vélte, hogy amennyiben szabad folyást enged az  eseményeknek, az  zavarokhoz vezethet a  kiürítés alatt és után. 1159

			A lelkesedés egész nap kitartott: estére mintegy ­25  ezer fős tömeg gyűlt össze egy újabb népgyűlésre, és másnap is többezres tömeg kísérte a  vasútállomásra az  intézőbizottság Belgrádba induló küldöttségét. A  köztársaság  –  nevének megfelelően  –  igyekezett kiterjeszteni legitimitását a  Pécsen kívüli területekre is. Augusztus ­15-én népgyűlést tartottak Mohácson, Szigetváron, Siklóson és Barcson is, amelyek résztvevői elhatározták csatlakozásukat a  köztársasághoz. 1160 Augusztus ­16-án Baján is megalakult a  köztársaság ­11  fős intézőbizottsága, azonban az  aznap estére hirdetett népgyűlésen mindössze néhány tucat ember gyűlt össze. 1161 A  bizonytalanság tapintható volt, hiszen senki sem tudta, hogy vajon a  köztársaság ténylegesen is számíthat-e a  Szerb–Horvát–Szlovén Királyság támogatására. A  jugoszláv sajtó ennek ellenére a  legnagyobb megelégedéssel számolt be az  új állam létrejöttéről a  Szerb–Horvát–Szlovén Királyság védnöksége alatt. Az  eseményt a  népakarat megnyilvánulásának minősítve azt hangsúlyozta, hogy az  új fejlemény a  kiürítés kérdésében álláspontjuk megváltoztatására kényszerítheti a  Szövetségeseket. A  baranyai olvasók ugyanakkor arról is értesülhettek a  jugoszláv sajtóhírekből, hogy Szlavóniában és a  Vajdaságban önkénteseket szerveznek, akiket Baranya területén a  bevonuló magyar katonaság elleni fegyveres ellenállásban vetnek majd be. Mi több, a  Pécsi Szocialista Párt hivatalos lapja, a  Munkás arról is tájékoztatott, hogy Nikola Pašić szerb–horvát–szlovén miniszterelnök hozzájárult olyan köztársasági zászlóaljak felállításához, amelyeket a  jugoszláv kormány lát majd el fegyverrel és egyenruhával. 1162

			Mindez természetesen nagyon biztatóan hangozhatott a  köztársaság létrehozói számára. A  valóság azonban igen kiábrándító volt: Lindernek nem sikerült elnyernie Pašić miniszterelnök támogatását, mint ahogy azt sem érte el, hogy lehetővé tegyék Károlyi Mihálynak, hogy Splitből Pécsre indulhasson a  kormány átvétele céljából. Azt nem tudjuk, hogy maga Károlyi látott-e ebben fantáziát, az  előzmények ismeretében inkább megkönnyebbüléssel fogadhatta Pécsre utazásának megnehezítését. 1163 A  bizonytalan helyzet tisztázására Petar Dobrović, a  frissen kikiáltott köztársaság intézőbizottságának elnöke augusztus ­15-én háromtagú küldöttség élén Belgrádba indult. A  körülményeket mérlegelve azonban a  szerb kormány nem volt hajlandó vállalni a  fegyveres konfrontációt, így Dobrovićnak sem ígérhetett támogatást. 1164 Ezzel tulajdonképpen a  kérészállam sorsa is megpecsételődött. Belgrádban még aznap döntés született a  területek átadásáról, amit utána nagyon gyorsan és lényegében zökkenőmentesen végrehajtottak. 1165

			Eközben a  helyi hivatalos szervek nekiláttak a  kiürítés előkészítéséhez. Ez  kimerült a  vasúti jelzőberendezések leszerelésében, a  gépek elkobzásában és a  raktárak kiürítésében, továbbá a  városparancsnokság és a  kaszárnyák berendezéseinek, valamint a  katonatisztek és a  tisztviselők bútorainak elszállításában. Hivatalos nyilatkozataikban azonban  –  feltehetően a  hazai közvélemény megnyugtatása érdekében  –  továbbra is cáfolták, hogy szándékukban állna a  területeket kiüríteni. 1166 A  szerb–horvát–szlovén miniszterelnök augusztus ­17-én kommünikét tett közzé, amelyben kifejtette, hogy Baranya kérdése a  nemzetközi békeszerződéstől függ, ám kormánya, figyelembe véve a  lakosság érzelmeit a  tervezett kiürítéssel kapcsolatban, már kérte annak elhalasztását. Ðorđević  –  a  szerb–horvát–szlovén kormány által Baranyába kinevezett katonai főparancsnok  –  egyenesen fegyveres ellenállást helyezett kilátásba a  bevonuló magyar csapatokkal szemben.

			A fenyegetést komolyan véve és a  komplikációk elkerülése végett Gosset ezredes ­18-án javasolta a  Szövetséges Ellenőrző Bizottságnak a  kiürítés ­48  órával történő elhalasztását, amit az  jóvá is hagyott. 1167 Egyúttal azonban energikus jegyzékben figyelmeztette Belgrádot kötelességére. 1168 A  terepen már meglehetősen magabiztosan mozgó és a  helyzetet jól átlátó ezredes a  kiürítés mielőbbi sima lebonyolítása érdekében fontosnak tartotta, hogy Lindert és Dobrovićot ne engedjék vissza Belgrádból, de kívánatosnak tartotta Rajić főispánnak Baranyából való mielőbbi eltávolítását is, akit az  egész esemény spiritus rectorának tartott. 1169 Noha Linder augusztus ­18-án még visszatért Pécsre, ám feleségével együtt másnap Jugoszláviába távozott, Dobrović pedig már Belgrádban is maradt.

			A megszállás megszüntetését immár felvállaló jugoszláv kormány döntését követően felgyorsultak a  kiürítés előkészületei. ­1921.  augusztus ­20-án megtörtént a  városi, majd másnap a  megyei közigazgatás hivatalos átadása Gosztonyi Gyula városi, illetve Prakatur Tamás megyei kormánybiztos főispánoknak. 1170 A  köztársaság intézőbizottsága által augusztus ­21-re, délelőtt ­10  órára a  Széchenyi térre Baranya–Baja polgárságának bevonásával meghirdetett nagy népgyűlés elmaradt, 1171 helyette másnap délelőtt a  magyar csapatok vonultak be a  városba Bádoki Soós Károly tábornok vezetésével. A  kommunisták, az  orosz emigránsok és azok, akiknek félnivalójuk volt a  hatalomváltástól, addigra már elhagyták Pécset, a  bányászok viszont örömmel fogadták a  hatalomváltást. 1172 A  dohánygyár területén felállítani tervezett menekülttábort sem kellett megnyitni, de vélhetően önmagában az  a  tény, hogy menekülttábort hoztak létre, segített a  pánik kitörésének elhárításában. 1173 Ezt követően került sor a  végleges kiürítésre, a  Baranyai Szerb–Magyar Köztársaság pedig észrevétlenül eltűnt a  bevonuló magyar csapatok ünneplésében.

			Kitervelt szerb/délszláv puccs vagy a  munkásság végső elkeseredése?

			Akik hajlanak az  összeesküvés-elméletekre, és a  puccs mellett teszik le a  voksukat, kellő munícióval rendelkeznek ahhoz, hogy elutasítsák a  köztársaság kikiáltását mint a  spontán népakarat megnyilvánulását. A  jelek ugyanis arra utalnak, hogy a  köztársaság egyszerre volt egy kétségbeesett, de alaposan átgondolt kísérlet végeredménye. Ezt látszik alátámasztani a  pécsi városvezetés megélénkülő lobbitevékenysége is Belgrádban. Augusztus ­5-én, vagyis kilenc nappal a  köztársaság kikiáltása előtt, a  belgrádi kormány elnöke, Nikola Pašić fogadta Linder Bélát, ahol arról biztosította a  polgármestert, hogy Pécs kiürítése esetén, ami egyáltalán nem időszerű, kormánya az  összes politikai menekültnek menedékjogot biztosít. 1174 A  hírek szerint Linder ezt követően Splitbe utazott, hogy Károlyi Mihállyal tárgyaljon. Nem kizárt, hogy amennyiben eljutott Dalmáciába, ott sor került egy megbeszélésre a  Dubrovnikban nyaraló Petar Dobrovićtyal is, aki az  eseményeket közelről figyelő, később Jugoszláviába emigráló Lőrincz Péter szavai szerint „megérezte szülővárosa vágyát, ráismert benne a  maga vágyára: vasútra ült és hazautazott anyjához, a  pécsi szerb bábaasszonyhoz.” 1175 A  jugoszláviai terepszemle után Pécsre visszatért Linder egy augusztus ­8-án megtartott tanácskozáson arról győzködte szocialista párttársait, hogy „az még korántsem biztos, hogy a  szerbek evakuálni fogják Baranyát, és Magyarország visszakapja, mivel jönnek a  »szokolok« és felfegyverzik a  munkásokat, zavargások törnek ki, aminek elfojtására és a  rend fenntartására Baranyába lesz küldve az  Eszéki, a  Száva- és még egy hadosztály”. 1176

			Nehéz elhinni, hogy Linder egyedül találta ki ezt az  érvet, sokkal valószínűbb, hogy valóban létezett egy ilyen forgatókönyv. Miként az  sem tűnik túlságosan életszerűnek, hogy Dobrović véletlenül került elő a  köztársaság kikiáltását megelőző napokban, „megérezve szülővárosa vágyát”, illetve hogy teljesen spontán módon, a  beszéd hevében ragadtatta magát a  köztársaság kikiáltására. Az  is árulkodó, hogy csak az  intézőbizottság elnökének jelölték, hiszen abban a  felfokozott légkörben bárminek megválasztották volna. Vélhetően valamennyi szereplő, aki valamilyen módon részt vállalt ebben a  kísérletben, tisztában volt azzal, hogy a  legitimitás látszatát csak úgy tudják megőrizni, ha egy jelentős magyar politikai személyiséget jelölnek a  köztársaság elnöki pozíciójára, ez  pedig aligha lehetett más, mint Károlyi Mihály.

			2.  ábra: A  magyar csapatok bevonulása a  délszláv hadsereg által kiürített Baranyába (1921)

			Forrás: Wikipédia

			A kiürítésről szóló hírek által kiváltott  –  és fokozódó  –  aggodalmak eloszlatására augusztus ­13-án a  szerb kormánybiztos főispáni hivatal cáfolta a  kiürítés tényét, „mert a  kiürítésre vonatkozólag a  főispáni hivatalhoz semmiféle rendelet nem érkezett. Az  SHS kormány a  kiürítés kérdésével még nem is foglalkozott”  –  szólt a  közlemény. 1177 Ami nyilvánvalóan valótlanság volt, mert igenis rendelkeztek belgrádi információkkal, jelesül egy augusztus ­9-i­ belügyminiszteri tájékoztatóval, amelyben Rajićot a  külügyminisztériumra hivatkozva arról informálták, hogy a  szövetségesek elhatározták a  békeszerződés Magyarországra vonatkozó összes előírásának végrehajtatását, ezért valószínűleg sor kerül Baranya és Bácska azon részeinek kiürítésére, amelyek visszakerülnek Magyarországhoz. 1178 Úgy tűnt, hogy ez  az  értesítés, amely az  antant nem várt erélyű felszólításáról informálta a  pécsi vezetést, megzavarhatja a  terv végrehajtását. Nem véletlen tehát, hogy a  kormánybiztos főispán óvakodott a  hírt megosztani a  közvéleménnyel. Linder azonnal Belgrádba utazott, feltehetően azért, hogy tisztázza, tervezett lépése mennyire számíthat Belgrád támogatására a  megváltozott körülmények között. Az  exhadügyminiszter tehát nem volt Pécsen, így nem lehetett jelen a  köztársaság kikiáltásánál.

			A népgyűlés pontos etnikai összetétele nem ismert, mindazonáltal figyelemre méltó tény, hogy a  köztársaság létrehozását támogatók nem hivatkoztak semmilyen nemzetiségre, így nem esett szó például a  kisebbségek védelméről sem. Sokkal inkább a  munkásság, a  bányászok, illetve e  társadalmi csoportok elnyomását hangsúlyozták. S  valóban, a  trianoni Magyarországon kialakult, de a  délszláv államban meglévő társadalmi rendszerhez képest is lényegesen nagyobb politikai és önszervező­dési szabadságot élvező területek lakossága, mindenekelőtt a  munkásság számára kedvezőnek tűnhetett a  sajátos különállás fenntartása. Ezenkívül nem szabad figyelmen kívül hagyni azt a  körülményt sem, hogy ez  a  viszonylag nagy szabadság Belgrád tudatos megtévesztő politikájának volt az  eredménye. A  Szerb–Horvát–Szlovén Királyságban ugyanis néhány héttel korábban tiltották be a  kommunista párt működését, és a  városba sereglett baloldali emigránsok számottevő része is éppen a  délszláv államhoz került területekről, elsősorban a  Vajdaságból érkezett. Mindez elég egyértelműen jelezte, hogy a  belgrádi kormányzat nem szimpatizál a  baloldali eszmékkel. Mindazonáltal magasabb gazdasági és politikai érdekek miatt hajlandó volt eltűrni a  baranyai kérészállam, a  „szabadság e  kicsiny szigetének” létrejöttét. 1179

			Tehát adva volt egy nagy, félrevezetett tömeg, a  magyarországi helyzetről terjedő hírek és rémhírek alapján tudatosan is gerjesztett félelemmel átitatva, illetve a  helyi politikai elit elszántsága, hogy a  legvégsőkig is elmenjen a  terület elcsatolása érdekében. Helyben volt a  megszálló katonaság, amelytől szintén nem állt távol a  radikális megoldások alkalmazása, illetve természetesen megvolt  –  legalább hallgatólagosan  –  Belgrád jóváhagyása is ahhoz, hogy megpróbálkozzanak ezzel a  lépéssel, amely a  világháború utáni években korántsem számított szokatlannak. Igaz, egyetlen ilyen kérészéletű államképződménynek sem sikerült megerősödnie, de a  hatalmi játszmákban pillanatnyi előnyök kicsikarására időnként alkalmasnak bizonyultak. A  válasz tehát arra a  kérdésre, hogy puccs volt-e, avagy végső kétségbeesés, azt felelhetjük, hogy mindkettő. Puccs, mert elég alapos előkészületek előzték meg, és végső kétségbeesés is, mert a  „Horthy-Magyarország” hatalmának kiterjesztésétől rettegő tömegek hajtották végre. Egyet lehet érteni ezért Szűts Emil ­1991-es­ monográfiájának summázatával, miszerint az  előző évek tapasztalataira támaszkodó helyi közigazgatás, amely végigcsinálta az  autonómia és az  annexió irányába folytatott kísérleteket, még láthatott némi reményt arra nézve, hogy egy ilyen akcióval esetleg meg lehetne hosszabbítani a  terület feletti ellenőrzést:

			„Annak a  korábbi politikának a  folytatása volt ez, amely ­1920  nyarán hatalomra juttatta a  szocialistákat. Tulajdonképpen nem is a  szerbeknek kellett cselekedniük, hanem hagyniuk kellett, hogy cselekedjen a  helyi munkásság, illetve azok, akik irányították, befolyásuk alatt tartották őket.” 1180

			The Serb–Hungarian Baranya–Baja Republic

			The Serb–Hungarian Baranya–Baja Republic was one of the short-lived states that emerged on the territory of the Kingdom of Hungary in the chaotic months after the dissolution of the Austro–Hungarian Empire. The state itself, the penultimate of its kind, was declared in Pécs in August 1921. Besides those territories that were to be given to Austria, the future Burgenland, this southern area was the only one where the situation was so chaotic that it allowed for such an attempt to declare an ephemeral republic. Although the Trianon Peace Treaty granted the territory of the counties of Baranya, and to a lesser extent, Tolna and Bácska for Hungary, these were still occupied by Yugoslav troops at the time of signing the Treaty. The functioning of the Serbian–Hungarian Baranya–Baja Republic is difficult to reconstruct since during its eight-day-long existence it never had a real administrative unit. Therefore, the paper focuses on its declaration and dissolution even if neither is sufficiently documented. The main reason for the formation of this South Transdanubian ephemeral state was that the local Serbian military and civil administration wished to prolong the Serbian military occupation. This move also corresponded to the desire for Yugoslavian annexation. In fact, all the other measures reflected the claims of the local Yugoslavian population for more freedom or the propaganda that fuelled the fear of the proletariat from the Horthy regime only served to support that objective.

			






VI.  Kérészállamok a  központban

			Kunszentmiklós látképe a  ­20.  század elején

Végső István

			A redempciós mozgalomtól a  kun önrendelkezésig és vissza

			A „Kun Köztársaság”

			A világháborús vereség, a  társadalmi megmozdulások és a  történelmi Magyarország felbomlásának zavaros hónapjaiban nemcsak az  ország peremvidékein, hanem a  kellős közepén is sor került sajátos, irreális kezdeményezésekre. Ide sorolható a  kalandor kísérletnek beillő Kun Nemzeti Tanács vagy „Kun Köztársaság” ügye is, ám ennek a  történetnek a  megírása sokáig váratott magára. Néhány kiadványban ugyan fellelhető a  történet egy-egy mozaikdarabja, de szerzőik összességében csak pár mondatban említik. Először Hefty Richárd ­1920-ban­ megjelent visszaemlékezésében olvashatunk róla, s  talán ebben találjuk a  legtöbb másodlagos forrást is vele kapcsolatban. 1181 Majd ­1936-ban­ készült el Nagy Szeder István kézirata a  kunságiak „összeesküvéséről” és az  önálló kun állam lehetőségéről, ez  azonban csak ­1993-ban­ látott napvilágot. 1182 A  kunok kérészállamának kísérletét elsőként Tóth Tibor helyezte el a  redempciós mozgalom keretei között ­1981-es­ cikksorozatában. 1183 Ezenkívül Romsics Ignác ­1976-ban­ közölt forrásanyagot a  témáról, 1184 illetve Bagi Gábor és Csikós Gábor a  ­2000-es­ és ­2010-es­ években szintén a  redempciós mozgalom részeként említette e  sikertelen próbálkozást. 1185

			Ahogy Bánkiné Molnár Erzsébet írja:

			„A jászkunok azonban soha nem nyugodtak bele szabadságaik elveszítésébe, s  a  politikai helyzet kedvezőbbre fordulásával, Mária Terézia királynő trónra lépésétől egyre szervezettebb harcot folytattak hajdani jogaik visszaszerzéséért. Ügyüket támogatta Pálffy János nádor is. A  közös harc, áldozatvállalás és összefogás eredményeként végül ­1745.  május ­6-án Mária Terézia királynő engedélyezte a  Jászkun Kerület földjének és szabadságainak visszaváltását  –  a  jászkun redempciót.” 1186

			A középkorban a  Magyar Királyság területén letelepült kunok székrendszerüknek köszönhetően egyfajta autonómiát élveztek, amely a  török kor pusztítása következtében szűnt meg. ­1702-ben­ a  Habsburgok pénzügyi problémáik megoldása érdekében eladták a  Jászkunságot a  Német Lovagrendnek. Ezt követően redempciós mozgalom indult, amelynek eredményeképpen a  jászkunok ­1745-ben­ ­575  ­900  rajnai aranyforintért megváltották magukat. Létrejött az  autonóm Jászkun Kerület (Hármas Kerület), amit az  ­1876-os­ közigazgatási reform az  újonnan létrehozott Jász-Nagykun-Szolnok vármegyébe olvasztott. 1187 Később az  itt élők egy része újra mozgalmat szervezett, mert kárpótlást akartak elveszett előjogaikért cserébe. 1188

			A kiskunsági öntudat az  újkorban keletkezett. A  török háború által gyakorlatilag szinte teljesen elpusztított jászkun népesség helyére betelepített lakosság kezdett az  egykori népességre hivatkozva legendákat és hagyományokat létrehozni. Ennek egyik oka nyilván az  is volt, hogy a  jászokat és kunokat a  katonáskodásuk miatt kiváltságok illették meg a  középkor óta. A  redempció kivívása azt követően is kiemelkedő jelentőségű volt, hogy hangsúlyozzák a  történeti folytonosságot. Még a  ­19.  század második felében is nagyon élénk volt a  jászkun  –  vélt vagy valós  –  hagyományok ápolása. Bizonyos kiskunsági iskolákban még a  dualizmus idején is kötelező volt a  „kun miatyánk” felmondása a  diákok számára. Ebben az  időszakban élő hagyománya volt a  pásztorok között az  úgynevezett kun süveg viselésének és a  kun hajviseletnek. Még a  két világháború közötti sajtóban is név szerint felemlegették, akik ilyet hordtak. 1189 A  kunhalmok számon tartása és a  kunokhoz kötött helynevek a  mai napig megmaradtak. A  közös sors tudata a  jászkunokban elkülönítette, megkülönböztette őket az  alföldi régióban másoktól. Utóbbi momentum a  historizáló szépirodalomban is megjelent, és tömegesen terjedt a  ponyvát áruló könyvkereskedelemben is. Kunszentmiklóson a  Kun Liszta (1790) című verses helytörténeti írás  –  ami hét kiadást is megélt  –  sok embernek megvolt, és ebben számos kunnak mondott család felsorolása benne volt. A  Nagykunságban a  Kun történetek a  régi időből (1820) című kötet hősi eseményeket és szerelmi történeteket idézett meg a  „kun előidőkből”. A  népdalokban, a  pásztorművészetben, a  helységnévadásokban egyértelműen dominált a  kun öntudat hangsúlyozása. A  címereken és a  pecséteken megjelenő kun vitézek ábrázolása szintén fontos elem a  legenda megélésében. Az  országszerte a  katonai toborzások fontos elemeként megjelenő tánc is nem véletlenül kunverbunk megnevezéssel maradt fenn, mivel a  ­19.  század második felében Kiskunhalason és Kunszentmiklóson adták elő. Így végül a  kiskunsági néptánckultúra része lett. Vagyis láthatjuk, hogy ez  az  identitás­tudat igen élő volt a  Kiskunságban a  századfordulón is. 1190

			1.  ábra: A  Jászkun Kerület

			Forrás: Szakál Aurél (szerk.): Jászkun redemptio. Kiskunhalas, (k. n.), ­1995.  14.

			Megjegyzés: ­1745.  május ­6-án Mária Terézia magyar királynő redempcionális diplomájában szabad parasztokká nyilvánította a  magukat kiváltó jászkunokat. A  Jászkun Kerület a  redempcióban visszanyert és megerősített függetlenségét, szabadparaszti birtokszerkezetét a  megszűnéséig megtartotta

			Az 1715. évi XXXIV.  törvénycikkre 1191 hivatkozva már az  ­1868-as, az  ­1873-as­ és az  ­1886-os­ országgyűlések is tárgyalták a  jászkunok kárpótlásának kérdését. Az  ­1715-ös országgyűlés gyakorlatilag kimondta az  eladás törvénytelenségét és az  önmegváltás lehetőségét is a  királyi kamara és a  rendek segítségével. Ez  viszont a  hosszas, törökök elleni háborúskodás és a  belviszályok miatt nem valósulhatott meg. A  dualizmusban elsősorban a  Jászságból, leginkább Jászberényből származó politikusok és jogászok igyekeztek eredményeket elérni az  ügyben, amely kapcsán még Deák Ferenc is felszólalt. 1192 ­1901  őszén Babó Mihály kiskunhalasi országgyűlési képviselőjelölt, majd másodszor ­1902-ben­ már mint országgyűlési képviselő nyújtott be igényt a  kárpótlásra. Huszonöt jászkun település állt az  ügy mögé, amelyek ­1904  elején Hermán Ferenc, Kele József és Almásy László ügyvédeket bízták meg képviseletükkel. 1193 Az  I.  világháború előtti években Wekerle Sándor, majd Tisza István miniszterelnökökig jutott a  követelés, és nem sokon múlott a  siker. 1194

			1918  végére a  Kiskunságban is nyilvánvalóvá vált, hogy az  I.  világháború és a  forradalom erősen megtépázta az  addig megszokott gazdasági és társadalmi viszonyokat. A  rengeteg hősi halott, a  gyász, a  spanyolnátha és a  nélkülözés mellett a  munkásmozgalmi propaganda visszavetette a  hitükben és támogatottságukban is megtört hagyományos eliteket. ­1918  októberétől, az  őszirózsás forradalom kezdetétől erőre kaptak a  baloldali pártok, és helyenként átvették a  politikai kezdeményezést is. 1195

			Ekkor lépett újra előtérbe a  dualizmus idején meghatározó birtokos réteg. ­1918.  december ­18-án, Kunszentmiklóson Förster Lajos főszolgabíró, Baky Miklós és Baky Lajos, a  település meghatározó személyiségei, egyben a  helyi végrehajtó bizottság tagjainak felhívására húsz földbirtokos gyűlt össze, és megalakította a  Kun Nemzeti Tanácsot. Felhívásuk szövegében, amely révén tehát magát a  függetlenségüket is kikiáltották, ez  állt:

			„A Kiskunság népe aggodalommal látja, hogy Magyarországnak nemcsak területi integritása, hanem évezredes múltja, fajfenntartó hagyományai is veszedelemben forognak.

			Mi szabad kiskunok, a  népek önrendelkezési jogának alapján elhatározzuk, hogy sorsunkat saját magunk akarjuk intézni s  ezen czélból kimondjuk a  kiskúnterületek [sic!] függetlenségét.

			Elhatározásunkat indokolja azon körülmény is, hogy a  magántulajdon eltörlésén alapuló kommunizmus és anarkiát létesíttetett bolsevizmus ellen úgy vélünk sikeresen védekezni, ha saját magunk vesszük kezünkbe ügyeink intézését.

			Ideirányuló mozgalmunk azonban csak úgy lessz [sic!] eredményes, ha a  magyaralföld [sic!] többi területein élő Jász- és Kúntestvéreink, a  Hajduság, Nyírség, Pestvármegye alsó részének, Békés, Csanád vármegyéknek színmagyar lakói hozzánk csatlakoznak.

			Amennyiben tisztelt Uram mozgalmunkat helyesli, kérjük szíves és gyors értesítését és egyben propagatív tevékenységét azon irányban, hogy Kiskunfélegyházán a  Kiskun Nemzeti Tanács haladéktalanul megszerveztessék, amely tanács lesz hivatva a  további mozgalmat irányítani és a  csatlakozni kívánó területek vezetőivel érintkezésbe lépve önállósági törekvéseinket érvényre juttatni.” 1196

			Bár az  idézett felhívás szerzői önállóságról írtak, úgy tűnik, hogy az  úgynevezett „magyaralföld” területéből nem egyedül akartak kiszakadni. Más földrajzi, történeti területi egységeket is erre kértek. Ideológiai szempontból antikommunista irányvonalat képviseltek, ezért Károlyi Mihály kormányzatának balra tolódását is ellenezték, sőt valamilyen országos politikai fordulatban vagy puccsban is reménykedtek. Biztatták a  „magyaralföld” lakóit, hogy ők is szakadjanak el a  bolsevizmus és az  anarchia felé sodródó Károlyi-féle Magyarországtól, és titokban fegyverkezés is indult egy esetleges Budapest elleni támadás céljából. A  regionális szervezkedés híre az  egész országot bejárta, az  ügy még a  Buda­pesti Katonatanács ülésén is napirendre került. A  korabeli sajtó, valamint Hefty Richárd közlése szerint maga Pogány József, a  Budapesti Katonatanács kormánybiztosa hívta fel a  figyelmet a  „Kun Köztársaságban” rejlő veszélyekre, azonnali beavatkozást követelve. 1197

			A Népszava és az  Új Szó többször is foglalkozott a  jász-kunsági fejleményekkel. Előbbi még egyfajta gazdaságtörténeti háttérmagyarázatot is adott olvasóinak arról, hogy mi a  redempció, kik a  redemptusok, irredemptusok:

			„Akik ezt a  mozgalmat a  kétszázmillióért megindították, azok az  úgynevezett redemptusok, a  redemptus családok ivadékai, vagyis azok, akiknek ősei a  megváltáskor bizonyos forintokkal hozzájárultak a  megváltáshoz, a  redemptióhoz. Azonban a  jász-kun kerületekben nemcsak redemptusok, hanem túlnyomó többségben irredemptusok is laknak, jobbágy-ősöknek ma is jobbágysorban, föld nélkül élő ivadékai, akiknek az  ősapjai semmi pénzzel, semmi móddal nem rendelkeztek és így nem is járulhattak hozzá a  megváltás összegéhez.” 1198

			2.  ábra: Kiskunhalasi redemptus gazda a  századfordulón

			Forrás: Szakál Aurél: Kiskunhalas anno… Kiskunhalas, (k. n.), ­2009.  174.

			A korabeli sajtó szerint a  „Kun Köztársaság” ­170  millió koronát vagy a  peszéradacsi Habsburg-birtok felosztását követelte. Emellett Helikon néven lapot terveztek indítani.

			Gyakran azonban hamis hírek is megjelentek az  újságok hasábjain. Az  egyik kiskunhalasi lap nem győzött magyarázkodni a  számos sebből vérző híresztelések kapcsán:

			„A katonatanács egyik ülésén Pogány kormánybiztos megemlékezett arról, hogy a  kunok körében ellenforradalmi mozgalmak észlelhetők és meg akarják szervezni a  kun köztársaságot. […] Tavaly december tizennyolcadikán kunszentmiklósi és halasi földbirtokosok meg akarták alakítani a  Kun Nemzeti Tanácsot és e  célból egy szentmiklósi családnál  –  mintegy húszan  –  összejöttek. A  Kun Nemzeti Tanács megalakítását azért tartották szükségesnek, mert a  kunoknak ­170  millió korona követelésük van a  Habsburg családon. Kérték már a  jussukat a  kunok ­1911  januárjában Tiszától is, de Tisza természetesen nem akarta megzavarni a  Habsburgokat ilyen »aprósággal«. Buza Barnához is fordultak segítségért, de mert választ nem kaptak, dr. Holló Gábor kiskunhalasi ügyvédnek adták át az  ügyet. A  kun gazdák azt hiszik, hogy ez  a  mozgalmuk az  oka az  ellenük megindult vizsgálatnak. A  közleményhez az  a  megjegyzésünk, hogy tudtunkkal halasi földbirtokosok semmiféle kun Nemzeti Tanácsot nem akartak alakítani, s  hogy Halason dr. Holló Gábor nevű ügyvéd nincsen.” 1199

			Az Ujság című lap sem tudott eligazodni az  események és szereplők sűrűjében, miközben a  Habsburg-birtokok zár alá vételét gyakorlatilag tényként közölték. 1200

			Még a  Népszava is részben helyreigazításra kényszerült:

			„»A redemptusok meg az  irredemptusok« című közleményünkre a  mozgalom egyik vezetője, Baky Miklós, nyilatkozatot küldött be hozzánk, amelyben egyebek között ezeket mondja: »Természetesen a  redemptusok nem a  saját zsebüket óhajtják megtömni a  Habsburgok  millióival, ellenkezőleg: ők ezt az  összeget a  jász-kun hármas kerületek részére, azaz a  jász-kun községek és városok javára, mint közvagyont követelik.« Úgy tudjuk, hogy a  jász-kun redemptusok legközelebb a  kormány elé járulnak követelésükkel. Ott alighanem véglegesen megtudják, hogy mire számíthatnak.” 1201

			A „Kun Köztársaság” szervezői kezdetben radikális militarista szervezkedést terveztek, amelyről a  Budapesti Katonatanács ülésén elhangzottakon kívül Hefty Richárd visszaemlékezéséből is tudunk. Az  egyébként felvidéki, pozsonyi születésű Hefty alakulata, a  cs. és kir. ­24.  tábori vadászzászlóalj ­1918  végétől Kiskunhalason állomásozott, ezért ismerte jól ezt a  térséget. 1202 A  kiskunok földjét, a  Kiskunságot tartotta alkalmasnak arra, hogy az  ellenforradalom kiindulási pontja legyen, s  magát a  „Kun Köztársaság” létrehozására irányuló szervezkedést is „első ellenforradalomnak” nevezte. Miután felvette a  kapcsolatot a  kunszentmiklósi és kiskunhalasi birtokosokkal, az  lett a  feladata, hogy fegyvereket szerezzen a  „kun ellenforradalom” részére. Hefty szerint ­2000  polgárőr és nemzetőr volt állományban ezen a  területen. Hefty Richárd indítékairól is sokat megtudhatunk az  alábbi részletből, ami talán közelebb vihet minket az  összeesküvésben részt vevők  –  vagy azt fontolgatók  –  motivációjához:

			„Rózsadombi kétszázesztendős kis családi házunkban Édesanyám sírva, Atyám lesújtva fogadott. Ebben a  percben végleg ellenforradalmár lettem. Ennek a  két egyszerű, önzetlen emberpárnak, akik négy katonafiút küldtek mosolygó arccal halálba a  hazáért, akik nem voltak gazdag burzsujok, tehát anyagilag nem kellett reszketniük a  forradalomtól, ezeknek a  hü és önfeláldozó, de hosszú élettapasztalatokat nyújtott állampolgároknak a  könnyei kikristályosították bennem az  addig még kaotikus érzést, hogy a  magyarságnak nemcsak nem kell, de végzete a  forradalom. Ettől a  perctől kezdve csak egy vágy uralt, egy terven dolgoztam: Károlyi megbuktatására.” 1203

			A Hefty család szerepe talán külön tanulmányt is érdemelne a  kérészállamok létre­jöttének generálása kapcsán. Hiszen Hefty Richárd egyik bátyja, Hefty Gyula Andor tanár, természetjáró volt a  Szepesi Köztársaság elindítója, ő kiáltotta ki annak a  kérészállamnak a  függetlenségét. 1204

			Egy másik idézetből az  is kiderül, hogy igen szűk volt az  a  kör, amely részt vett a  leendő kun állam előkészítésében:

			„A Károlyi kormány kémeitől mindenki rettegett, a  legtöbben pedig hittek Károlyiban és kinevették aggodalmaimat a  forradalom balfelé hajlása fölött. A  Kunságra gondoltam, ahol kis földemen nyugodtabban és észrevétlenül szervezhetek. Kiskunhalason tényleg megértő és elszánt bajtársakra találtam Kolozsváry István dr. polgármester, Kolozsváry László ev. ref. lelkész (sajnos nem minden ev. ref. lelkész érzett velünk, mert a  liberális ref. hitet sokan összetévesztették a  nemzetközi liberálizmussal és Krisztusnak az  emberi javakról való önkéntes lemondását Marxék diktatorikus kommunizmusával), Kolozsváry Árpád honvédfőhadnagy és a  félszemű, de egész lelkű Lőrinczy főjegyző személyében. Mikor másodízben lent időztem, hogy Halas és Budapest között kapcsolatot létesítsek, Kolozsváry polgármester egy aznap érkezett nyomtatott fölhivást adott át nekem azzal, hogy azt bizalmasan kapta Baky Lajos barátjától. A  fölhivás, melynek szövegét mellékelten közlöm, Kunszentmiklósról indult ki Baky Miklós és Lajos valamint Foerster Lajos dr. főszolgabiró kezdeményezésére, a  kunok egyik ősi jogára, a  földmegváltásra (redemptio) hivatkozva, a  kiáltvány a  Kunságot a  kunoknak követelte. Ez  egy mozgalom volt, amelynek még nem volt határozott ellenforradalmi jellege, de amely egy oly külső szervezetet hozhatott létre, amelynek szárnyaiba az  ellenforradalmi szervezkedés belekapaszkodhatott.” 1205

			3.  ábra: Hefty Richárd

			Forrás: Végső István gyűjtése

			Hefty, egy szabadkai helyismerettel és kapcsolatokkal rendelkező kiskunhalasi kísérő, Lőrinczy Károly helyettes főjegyző társaságában tárgyalásokba bocsátkozott Szabadkán a  szerb hadsereg tisztjeivel. A  jól sikerült és barátságosnak leírt tanácskozás után a  vacsorán még az  is megtörténhetett, hogy magyarok és szerbek egymásba kapaszkodva felváltva járták a  kólót (délszláv körtáncot) és a  csárdást. A  szerbek ­2  millió koronáért lettek volna hajlandók fegyvert szállítani a  kiskun­halasiak számára, ami azonban meghaladta a  mozgalom lehetőségeit. Ezt a  birtokosok is túlzónak érezték, és nem adták össze a  kért pénzösszeget.

			Hefty Richárd ­1920-ban­ így szomorkodott a  sikertelen puccs előkészítésén:

			„Nem akarom a  szíves olvasót ennek a  háládatlan és eredménytelen pénzszerzési kísérletnek megösmertetésével keseríteni, tény az, hogy bár naponta többen látták közeledni a  bolsevizmust, mindenki a  másiktól várta az  áldozatkészséget. Vagy pedig mint a  strucc a  homokba, ők a  bolsevizmus csökönyös tagadásába dugták agyukat: nem lesz bolsevizmus, mert nem akarom, hogy legyen. A  kicsinyek, főleg a  fiatalok aránylag nagy áldozatokat hoztak anyagi erejükhöz képest, de ezt a  szervezés fölemésztette. A  fegyverek és szerbek részére szükséges két  milliót azonban nem lehetett megszerezni azokban a  körökben sem, amelyeknek a  tényleg beállott bolsevizmus azután százmilliókra rugó károkat okozott. […] Ma tudom, sokan megváltanák Kun Béláék uralma alatt szenvedett veszteségüket Hunyaditól két  millióval. De akkor hevesnek és fantasztikusnak találták jövendölését a  bolsevizmus beálltát illetőleg.” 1206

			Baky Miklós, a  kun kérészállam legfőbb szervezője pedig így nyilatkozott később a  legfontosabb célokról:

			„az ostoba Wilsoni pontok felhasználásával, az  én indítványomra kimondtuk a  Kiskunság függetlenségét. […] Ellenforradalmunknak a  célja különben az  volt, hogy felfegyverezve az  intakt Jászkunság polgárait, Budapestet bekerítjük, Károlyiékat elfogjuk, és átvéve a  hatalmat, elejét vesszük a  bolsevizmussal járó anarchiának.” 1207

			Hefty újabb próbálkozásai sem vezettek eredményre, pedig Budapesten igyekezett „központot” létesíteni, de mint írta: a  „Royal-szállóban és a  Visegrádi utcában tanyázó” kommunisták mindent megakadályoztak. 1208 Valószínűleg a  fegyverkezési kudarcnak, illetve az  országos, negatív visszhangnak köszönhetően mondtak le a  kalandor ötletről, és tértek vissza a  dualizmus kori követelések mezejére. Ám a  mozgalom körül továbbra is rengeteg bizonytalanság volt.

			Míg a  kiskunhalasi sajtó azt állította, hogy helybeliek nem csatlakoztak ehhez a  szeparatista kísérlethez, addig több forrás is megerősíti, hogy maga Kolozsváry-Kiss István kiskunhalasi polgármester is az  ügy mellé állt, és segítette azt. Ő maga is tipikus példája annak, aki a  forradalmak időszakával az  addigi hatalmát veszített városi elit tagjaként próbált alternatív lehetőségeket keresni. A  Kolozsváry-Kiss család Kiskunhalas legvagyonosabb birtokos családja volt. Országgyűlési képviselőket, polgármestereket és egyéb köztisztségviselőket adott a  városnak a  família. Kolozsváry-Kiss a  helyi munkásmozgalom megerősödésével a  településen egyre inkább kiszorult a  hatalomból. Így jó lehetőséget láthatott a  „Kun Köztársaság” létrehozásában arra, hogy nemcsak saját magát, de a  várost is újrapozicionálja ebben a  helyzetben. Valószínűleg a  kunszentmiklósi Baky család, amelynek kiskunhalasi rokonsága is volt, hasonló módon gondolkozott. Abból, hogy hangsúlyozottan, elsősorban birtokosok írták alá a  kiáltványt, jól látható, hogy kikre támaszkodhatott ez  a  kérészállam. Az  értelmiség mellett a  földbirtokosok sem nézték jó szemmel az  országban kialakult politikai helyzetet.

			Egyes leírások szerint Ráday Gedeon egykori Pest-Pilis-Solt-Kiskun vármegyei főispánt megkérdezése nélkül államfőnek, kunkapitánynak jelölték. Eközben Endre Zsigmond kiskunfélegyházi főszolgabíró jelöléséről is lehetett olvasni. 1209 Egyes elképzelések szerint a  régi Kiskun Kerület központja, Kiskunfélegyháza vehette volna át a  központ szerepét. Ám annak kevés forrása és nyoma maradt fenn, hogy konkrét lépések is történtek volna.

			Álláspontjuk/célkitűzéseik tisztázása érdekében ezért ­1919  februárjában újabb felhívást adtak ki „Jász-Kún Testvérek” címen:

			„Azt a  földet, amelyet ezer év óta lakunk és bírunk s  amely föld az  ország szívében fekszik és mint Jász-Kúnság ismeretes, mi jászok és kúnok ősi vitézségünkkel, karddal, vérrel és nehéz harcokkal szereztünk és tartottunk meg s  az  mindig a  jászok és kúnok kizárólagos és egyéni tulajdonát képezte.

			Ezen a  földön mindig teljesen szabadon és függetlenül éltünk. Kiváltságaink lehetővé tették, hogy a  Jászság és Kúnság Magyarországon évszázadokon keresztül önálló nemzeti életet élt.”  1210

			Ez az  állásfoglalás túlzásokat tartalmaz. Egyrészt az, hogy e  területen mindig is éltek jászok és kunok, nem felel meg a  történeti valóságnak. Másrészt  –  akárcsak a  legtöbb jászkunokkal foglalkozó, nem tudományos írásmű  –  ez  is kerülte azokat az  igencsak komoly konfliktusokat, amelyek a  később érkezett keleti népek és a  magyar keresztény lakosság között alakultak ki. A  gyakori magánterület-sértések, lopások és erőszakos cselekmények ugyanis a  ­13.  századtól kezdve meghatározták a  vidék lakóinak életét. 1211 Nem utolsósorban harci értékük is erősen megkérdőjelezhető volt, mivel ekkor már inkább a  nehézpáncélosok, nem pedig a  könnyűlovasság száma döntötte el a  fontosabb csatákat. 1212

			A szöveg a  jól ismert generációs különbségek és tudáshiány felhánytorgatásával így folytatódik:

			„A mai nemzedék előtt a  történelmi tények már kezdenek elhomályosodni, mert dr. Kele Józsefnek, a  nagytudású és lelkes jász-kún történetírónak szavai szerint: »Jogi egyetemeinken, akadémiáinkon tanítják a  római jogot, osztrák jogot, de nem tanítják s  így nem tudja, nem ismeri a  fiatalabb nemzedék közül senki azt a  jogot, amely Magyarország szívében, a  legnagyobb vidéken, egy ezredéven keresztül respublicaszerű életerős szervezetté izmosodott, amelynek uralma alatt a  jász-kúnok az  országnak szívét, magját képezték önmaguk erejéből létesített közhasznú és közművelődési intézményeikkel a  ’viribus unitis’ alapján mindig a  kor szellemének megfelelő fokú műveltségű, lelkes, hazafias, vallásos és tiszta érzelmű nemzedéket neveltek.«

			De bármennyire kezdenek is elhomályosodni a  mai nemzedék előtt a  jász nemzet és a  kun nemzet történelmi jogai, mi, jászok és kúnok sohasem feledkezhetünk meg a  multak dicsőségéről, a  multak szenvedéseiről és főleg nem feledkezhetünk meg arról a  hallatlan jogsérelemről, a  mely a  szabad és független jászokat és kúnokat I.  Lipót császár uralkodása alatt azáltal érte, hogy ez  a  Habsburg uralkodó ­1702-ben­ minket, szabad jász-kúnokat jobbágyaként eladott, s  földjeinket a  német Johanita lovagrendnek elzálogosította. Nem felejthetjük el ezt a  sérelmet mert ez  még három századéven túl is égő, sajgó sebünk, s  ha az  eleinket ért megalázás fájdalmát és szégyenét mi, kései unokák, talán nem is tudjuk már mindannyian teljes borzalmasságában átérezni, de anyagilag még ma is érezzük azt a  jogsérelmet, mert magunkat a  jobbágyságból, s  a  Habsburgok által jogtalanul elzálogosított földjeinket a  német Johanita lovagrendtől Mária Terézia uralkodása alatt mi magunk, készpénzzel váltottuk ki. A  Habsburg ház által jogtalanul elzálogosított, saját tulajdonunkban volt földjeink megváltásának pénzösszegével még ma is adósunk a  volt uralkodó család és az  ország egyaránt.”  1213

			4.  ábra: „Jász-Kún Testvérek!” kezdetű felhívás, ­1919.  február

			Forrás: Thorma János Múzeum, adattár, ­10.155.  sz. i.

			Továbbra is a  jászkunok vélt érdemei álltak a  fókuszban, amelyek a  történelmi tények alapján legalábbis megkérdőjelezhetők. Azáltal, hogy I.  Habsburg Lipót király eladta a  Jászkunságot a  Német Lovagrendnek, a  terület lakosságát jogsérelem érte, miközben Kiskunhalason a  ­17.  században már nyoma sem volt kun kiváltságjogoknak. A  szöveg írója ugyanis nem törődött azzal a  ténnyel, hogy a  jász, de főként a  kun népesség a  török kor pusztításai következtében jelentősen megritkult, vagy teljesen beolvadt a  magyar népességbe. Nem voltak már kun települések, szállások  –  és így kiváltságjogok sem. Például Kiskunhalasra az  ­1620-as­ években többségében dél-dunántúli, református magyarok érkeztek, míg a  Felső-Kiskunság települései viszonylag szerencsésebben vészelték át a  török kor jó részét, noha az  oszmánok kiűzésének időszakában már visszafordíthatatlan pusztítások történtek itt is. 1214

			Az ­1919  februárjában közzétett felhívás így folytatódik:

			„Sohasem mondottunk le arról a  törvényes jogunkról, hogy azt a  váltságdíjat (Redemptio) egyrészt a  Habsburgi volt uralkodó családtól, másrészt az  országtól visszapereljük, de jogorvoslatot a  Habsburg ház uralkodása alatt nem is remélhettünk, holott Deák Ferenc is a  jászkúnoknak ezt a  visszakövetelési jogát terjedelmében létezőnek, helytállónak elismerte és az  országot a  megfelelő ellenérték szolgáltatásának kötelezettnek vélelmezte.”

			Deák Ferenc egyébként még ­1868  októberében szólalt fel az  ügyben, bár azt az  akkor tárgyalt úrbéri váltságok megtérítéséről szóló törvényjavaslat szövegének módosítása kapcsán tette, nem önálló javaslatban, mindenesetre pártolta a  redempció kapcsán felmerült kárpótlást. 1215

			A felhívás szövegében ezután rövid számítást követően leszögezték, hogy az  ­1745-ben­ befizetett összeg ­1919-es­ értékén ­200  millió koronának felel meg. Így, hogy ezt a  követelésüket érvényesíthessék, (újra) mozgalmat indítványoztak:

			„Felkérjük minden egyes jász és kún község elöljáróságát és minden jász és kún redemptus családot, hogy mozgalmunk célját minél szélesebb körben propagálja és támogatását az  alábbi címre sürgősen  –  lehetőleg táviratilag  –  közölje, hogy az  értekezlet idejéről és helyéről minden egyes érdeklődő redemptus és a  községek is időben értesíthetők legyenek. Célszerű volna, ha az  érdekelt községek megbízottaikat okvetlenül a  redemptus családok tagjai közül véve, sürgősen megválasztanák és megbízottaik nevét és lakását az  alábbi címre táviratilag bejelentenék.” 1216

			A szervezők tehát ezzel a  felhívással újra visszakanyarodtak arra az  útra, amely a  ­19.  század második felében jellemezte a  jászkunok sérelmi politikáját. Ebben már mérsékeltebb hangnemet ütöttek meg. Bár a  történeti előzmények felsorolása kapcsán ismét komoly fenntartásaink ébredhetnek. 1217 A  szövegben már kifejezetten csak a  kártérítésről volt szó, pedig ugyanaz a  Kunszentmiklósi Végrehajtó Bizottság és annak nevében Baky Miklós írta alá a  felhívást, aki előtte három hónappal a  puccsra buzdító szöveget is kiadta. A  minél nagyobb támogatás érdekében immár megszólították a  Jászkun Kerület egykori redemptus gazdáinak leszármazottait  –  rájuk kívánták alapozni a  tömegmozgalmat. Kevés forrásunk van annak kapcsán, hogy vajon hányan csatlakoztak hozzájuk a  jászkun történelmi, redemptus családok közül. A  Helikon című lap első száma ugyan ­1919.  március ­9-én megjelent, de semmi sem jelezte, hogy a  „Kun Köztársaság” vagy a  redempció követeléseinek lett volna az  orgánuma. Hiába volt Hefty Richárd a  kiadóhivatal igazgatója, az  újság kifejezetten a  kultúrával és a  művészettel foglalkozott, beköszönő cikke szerint pedig pacifista irányultságú és a  magyar forradalom vívmányait bemutató fórum kívánt lenni. 1218 Ez  fordulat ahhoz képest, amit Hefty ­1920-ban­ írt a  korszakról és saját törekvéseiről. 1219

			Mindenesetre ­1919.  március ­20-án, a  pesti vármegyeházán jászkun gyűlést hívtak össze, ahol nagy érdeklődés mellett zajlott le a  heves hangulatú, vitákkal terhelt tanácskozás. Állítólag még gróf Apponyi Albert is tiszteletét tette az  eseményen, ahol végül a  leghangosabb szóváltás a  kommunisták és a  szervezők között alakult ki. 1220 A  másnap létrejött Magyarországi Tanácsköztársaság diktatúrájában természetesen teljesen esélytelenné vált a  mozgalom minden célja. Egyes források szerint ­1919  márciusában házkutatásokra került sor Kiskunhalason és Kunszent­miklóson, és az  „összeesküvés” néhány tagját letartóztatták, majd szabadon engedték. 1221 Így múlt el a  „Kun Köztársaság”, közel három hónap alatt  –  anélkül, hogy valójában létrejött volna.

			„A kunok sok ízben megpróbálták már ezt a  jogukat érvényesíteni, többek közt ­1907-ben­ is memorandummal fordultak a  törvényhozáshoz, ezenkívül Babó Mihály dr. országgyűlési képviselő is sokat dolgozott és interpellált az  ügyben. A  törvényhozás el is ismerte szintén kártalanításra a  kunok jogát, de a  sok felmerült megoldás egyike sem érvényesült még a  mai napig. Fölmerült többek közt az  a  terv is, hogy a  Habsburgok családi vagyonából kártalanítanak, ez  azonban a  mai viszonyok közt szintén illuzórikus.” 1222

			A redemptus mozgalom a  két világháború között párszor megpróbálta törvényes keretek között a  követeléseit keresztülvinni. ­1920–1921-ben­ dr. Babó Mihály és Kuna P. András országgyűlési képviselők újra felszólaltak ebben az  ügyben, sikertelenül. ­1929-ben­ dr. Kele József jászsági ügyvéd gyűlést hívott össze az  érintett jászkun települések képviselőiből, 1223 de ez  a  betegsége miatt végül elmaradt. Utoljára az  ­1932-es­ vármegyerendezési tervek idején merült fel a  Jászkun Kerület (Hármas Kerület) visszaállításának lehetősége, ám ezt ismét elvetették. 1224 Érdekesség, hogy a  II.  világháború idején, ­1944  nyarán a  Földművelésügyi Minisztérium igyekezett összeíratni a  „Jászkunoknak az  ­1751.  XXV.  t[örvény]c[ikké]-vel 1225 az  ősi kiváltságaiba visszahelyezése folytán keletkezett közbirtokosságot”. 1226

			Összegezve  –  az  erősen forráshiányos  –  kérészállam történetét, az  látható, hogy ebben az  esetben is beszélhetünk bizonyos jogi és történeti előzményekről. A  kun vagy inkább kiskunsági identitástudat és annak fennmaradása a  ­19–20.  század fordulóján kellő táptalajt biztosított, hogy aktuálpolitikai üggyé lehessen formálni a  vélt vagy valós jogsérelmet. A  sérelmi politizálás alapvetően meghatározta a  jogszabályilag valóban nem egyértelműen rendezett kérdéskört. A  dualizmusban végig jelen lévő, lezáratlan ügy a  kérészállamok felbukkanásával újra reflektorfénybe kerülhetett a  régióban. A  redempció kárpótlása a  mai napig rendezetlen kérdésnek tűnhet, amit persze az  idő és a  redemptus családok kihalása, eltűnése és számuk minimálisra csökkenése megoldott. ­1918-ban­ azonban még élt az  egykori kun településeken az  önmegváltás emléke, amely a  helyi, kunsági identitás részévé vált. Így a  térség birtokosai és a  közélet alakjai méltán bízhattak abban, hogy lesz támogatójuk ebben az  ügyben. Emellett ugyanakkor meghatározó volt az  antikommunista és a  Habsburg-­ellenes hangnem is, amit az  első felhívás egyértelműen magában foglalt.

			A társadalmi elégedetlenség viszont  –  amely a  dualizmus korszakának meghatározó személyeivel szemben tömeges méretű volt  –  nem tette lehetővé a  valódi bázis kiépítését. Így a  „Kun Köztársaság” nem tudta stabilizálni saját helyzetét, és céljai mellett nem volt képes mozgósítani a  lakosságot. A  kalandor vállalkozás a  számos támadás és kritika mellett nem számolt azzal a  közönnyel, amely a  Kiskunság települései és redemptusai részéről fogadta. Az  elképzelt „Kun Köztársaság” tényleges létrejöttének és fennmaradásának szinte semmi esélye nem volt. Legfeljebb valamilyen autonóm területként lehetett volna elképzelni, de már maga a  Jászkun Kerület tagoltsága is alkalmatlanná tette egy jól működő közigazgatási egység megteremtésére. A  vallási, földrajzi, történeti különbözőségek mindig is eltávolították egymástól a  jászokat, a  nagykunokat és a  kiskunokat. Ráadásul a  Kiskunságban sem övezte konszenzus a  kezdeményezést. (Az  Alsó-Kiskunság és a  Felső-Kiskunság kifejezések használata is jelezte a  régió tagoltságát.) A  redempciós mozgalom legradikálisabb megnyilvánulása csupán papíron, egy hatalmát ideiglenesen vagy véglegesen elvesztett elit fejében születtek meg. A  „Kun Köztársaság” emlékezete és története szinte csak a  jászkunsági helytörténeti szakirodalom néhány mondatában, egy-egy bekezdésében maradt fenn, később maguk a  kezdeményezés kiötlői és támogatói sem vetették fel többé.

			The Cuman Republic of Hungary 1918–1919

			This paper outlines the relevant historical and legal background to the ideas and actions concerned with the formation of a so-called Cuman Republic on Hungarian territory in December 1918. The memory of medieval privileges, financial issues related to the so-called “redemptio” – the compensation that the inhabitants payed for their autonomy in the mid-18th century – and also the idea of anti-communism some individual farmers of the region called Kiskunság had. Supporters of the Cuman Republic had a dream about forming an independent Cuman or more precisely Kun state in Kiskunság, located in Central Hungary. They even wanted to buy weapons. The idea initially resonated well with the inhabitants of two local centres, Kunszentmiklós and Kiskunhalas, but the movement was short-lived and waned by March of 1919.

Vörös Boldizsár

			„Átmeneti állapot az  osztálynélküli kommunista társadalomba”?

			A magyarországi proletárdiktatúra ­1919-ben

			Az átmeneti rendszer külföldi gondolkodók munkáiban

			A ­20.  század eleji magyarországi munkásmozgalom résztvevői Karl Marx és Fried­rich Engels válogatott műveinek ­1909-es, II.  kötetében olvashatták Marxnak A  gothai program kritikája című, ­1875-ben­ papírra vetett fejtegetéseit, amelyeket a  közreadó, Szabó Ervin a  következőképpen értékelt: „igen kevés dokumentuma a  marxizmusnak érdekesebb ennél”. 1227 Marx, egyebek mellett, a  majdani ideális, kommunista rendszer kialakításáról írva azt is állította, hogy „[a] kapitalista és a  kommunista társadalom közé az  egyiknek a  másikba való forradalmi átalakulás korszaka esik. Ennek felel meg a  politikai átmeneti idő, mikor az  állam nem lehet egyéb, mint a  proletárság forradalmi diktatúrája.” 1228 E  gondolatot is felhasználva írta Vlagyimir Iljics Lenin ­1917-es­ Állam és forradalom című, magyarul a  Tanácsköztársaság létrejötte előtt a  Kommunisták Magyarországi Pártja, utána az  egyesült szociáldemokrata-kommunista párt által közreadott könyvében, hogy „a proleta­riátus diktatúrája, a  kommunizmusba való átmenet időszaka”. 1229 Ugyanebben a  munkájában a  politikus foglalkozott a  különböző történelmi korszakok megjelölésének problematikájával is:

			„A tudományos különbség azonban a  szocializmus és a  kommunizmus között világos. Amit közönségesen szocializmusnak mondanak, azt Marx a  kommunista társadalom első vagy alacsonyabb fázisának nevezte. Amennyiben a  termelőeszközök társadalmi tulajdonná válnak, annyiban a  kommunizmus szó itt is alkalmazható, csupán nem szabad elfeledni, hogy itt nem tökéletes kommunizmusról van szó.” 1230

			Az átmenet időszakát tárgyalta Nyikolaj Ivanovics Buharin, szovjet-oroszországi vezető bolsevik politikus, ideológus ­1918  májusa folyamán elkészült, A  kommunisták (bolsevikiek) programmja című munkájában is. A  könyvet ‒ mivel az  ­1918.  augusztus ­9-re­ datált szerzői előszava szerint az  nem csupán az  orosz proletariátus, hanem a  világ proletariátusának, így a  magyar proletariátusnak a  programja is ‒ 1231 a  Magyarországi Tanácsköztársaság létrejötte előtt a  Kommunisták Magyarországi Pártja, ­1919.  március ­21-e után pedig az  új rendszer propagandájának egyik legfontosabb irányító szerve, a  Közoktatásügyi Népbiztosság VII.  csoportjaként működő Szocializmus Állami Propagandája elnevezésű részleg bocsátotta közre magyarul. Buharin ekként fogalmazott: „Hogyan szilárdítsuk meg a  kommunista rendet? Hogyan jussunk el hozzá? A  kommunisták pártja erre azt feleli: a  proletariátus diktatúráján keresztül.” 1232

			E szerint a  felfogás szerint tehát a  „kapitalizmus kora” és az  „ideális világrend” között lesz, illetve Szovjet-Oroszországban már meg is kezdődött ez  az  átmeneti korszak: a  proletárdiktatúra időszaka. Ekkor épül ki az  új államigazgatási rendszer, sor kerül az  új gazdasági viszonyok kialakítására azáltal, hogy a  „kizsákmányolóktól”  –  a  tőkésektől és a  földbirtokosoktól  –  elveszik a  termelőeszközeiket, és azokat a  „dolgozók” kezébe adják. A  pártprogramban a  szerző ugyanakkor foglalkozott az  új világ kialakításánál az  erőszak alkalmazásával is, kijelentve: „A diktatúra  –  vaskezű hatalmat jelent, olyan hatalmat, amely nem kegyelmes ellenségei iránt. A  munkásosztály diktatúrája tehát a  munkásosztály olyan állami hatalmát jelenti, amely megfojtja a  burzsoáziát és a  földbirtokosokat.” 1233 Miután pedig sikerült a  „kizsákmányolókat” mint társadalmi osztályt megsemmisíteni: tagjainak „dolgozókként” történt beillesztésével az  új rendszerbe (így például a  korábbi gyáros dolgozhatott könyvelőként tőle elvett üzemében), illetve ha másként nem lehetséges, egyesek elpusztításával is (például ha a  volt földbirtokos ellenforradalmárként támadt a  szovjethatalomra), a  társadalmi osztályok eltüntetésével, a  belső és a  nemzetközi forradalom győzelme nyomán a  külső, ellenséges államok fenyegetéseinek megszűnésével nem lesz többé szükség a  diktatúrára, ami az  állam elhalását eredményezné. A  pártprogramban az  is benne van, hogy a  jövőben meg fognak szűnni a  különálló országok, a  határok el fognak tűnni. „Az egész emberiség nemzeti különbség nélkül minden részében össze van kapcsolódva és egyetlen egységes egésszé szerveződött. Valamennyi nép  –  egyetlen nagy, baráti munkáscsaládot alkot itt”, 1234 sőt: „Legvégül az  egész világnak egyetlen munkásüzemmé kell lennie”. 1235 A  diktatúra a  III.  (Kommunista) Internacionálé ­1919-es­ irányelvei szerint is „csupán átmeneti berendezkedést jelent, amely addig tart, amíg sikerül a  burzsoázia ellenállását megtörni, hatalmát kisajátítani és őt magát a  társadalomnak egyik dolgozó rétegévé alakítani”. 1236

			Arról pedig, hogy az  átmeneti időszak meddig is fog tartani, egy másik vezető szovjet-oroszországi bolsevik politikus, Karl Radek ezt írta A  szocializmus fejlődése a  tudománytól a  valóságig című, a  pártprogram létrejötte után néhány hónappal, ­1918  őszén keletkezett brosúrájában, amelyet magyarul ­1919.  március ­21-e előtt a  Kommunisták Magyarországi Pártja, a  Tanácsköztársaság kikiáltása után az  egyesült szociáldemokrata-kommunista párt adott közre:

			„A szocialista forradalom hosszú folyamat, mely a  kapitalista osztály detronizálásával kezdődik, de csak a  kapitalista gazdaságnak munkásközösséggé való teljes átalakításával ér véget. Ez  a  folyamat minden államban legalább egy emberöltőre terjed és ez  az  időtartam a  proletár­diktatúra szükségességének időszaka, melyben a  proletariátusnak egyik kezével még a  tőkésosztályt kell állandóan újra meg újra legyűrnie, úgy, hogy ez  idő alatt csak másik keze áll szabadon a  szocialista alkotómunka számára.” 1237

			Írásában Radek a  forradalmi folyamatnak nemcsak az  időtartamával, hanem térbeli kiterjedésével is foglalkozott:

			„A szocialista forradalom csak akkor győzhet, ha az  egész kontinens területére kiterjed; viszont a  szocialista forradalommal nem lehet addig várni, míg egyetlen hívásra az  egész világ proletariátusa harcba áll, ellenkezőleg, az  egyes nemzetek szocialista forradalmai maguk is a  nemzetközi kapitalizmus bomlási termékei és így siettetik a  nemzetközi forradalmat.” 1238

			Ez utóbbi iránymutatás is adhatott ösztönzést a  magyarországi kommunistáknak ahhoz, hogy Magyarország súlyos bel- és külpolitikai viszonyai között, ­1919.  március ­21-én, a  szociáldemokratákkal együtt felvállalják a  Tanácsköztársaság megteremtését.

			A Magyarországi Tanácsköztársaság

			Az idézett szerzők gondolatmenetei nyomán a  Magyarországi Tanácsköztársaságot is egy átmeneti politikai rendszerként határozták meg és jelenítették meg munkáikban a  korabeli közvélemény-formálók. A  diktatúra egyik legfontosabb lapja, a  Vörös Ujság március ­22-i, közvetlenül a  Tanácsköztársaság létrejötte után kiadott számában A proletárság diktatúrája című, a  szerző neve nélkül megjelentetett, tehát szerkesztőségi állásfoglalást kifejezésre juttató cikkben már ez  is olvasható: „Szükséges, hogy a  munkásság vasököllel teremtsen rendet. De ez  a  diktatúra csak átmeneti állapot. Ezután oly korszak következik, mely jólétet és teljes szabadságot fog biztosítani mindenki számára. Addig azonban hatalmi eszközökkel kell élnünk.” 1239 Az  egyesült szociáldemokrata-kommunista párt egyik napilapja, a  Népszava április ­2-i­ számának Munka, fegyelem, rend! című, szintén a  szerző nevének feltüntetése nélkül közreadott vezércikkében benne volt a  III.  Internacionálé fentiekben közölt irányelve, a  következő megállapítással: „A magyar proletariátus ehhez a  fölényes bölcsességű útmutatáshoz tartja magát.” 1240

			Az új rendszer jellegét és funkcióit határozta meg a  diktatúra alkotmányozó gyűlésének tekinthető, ­1919.  június ­14–23.  között lezajlott Tanácsok Országos Gyűlésén elfogadott alkotmány első része. A  Magyarországi Szocialista Szövetséges Tanácsköztársaság alkotmányának alapelvei részcímben a  „Szocialista” megjelölés  –  nyilvánvalóan nem függetlenül azoktól a  fejtegetésektől, amelyek Lenin idézett munkájában is megjelentek  –  azt juttathatta kifejezésre, hogy ekkor még csak a  tökéletes kommunizmushoz való átmenet rendszeréről van szó, a  „Szövetséges” jelző pedig ezt: a  diktatúra a  nemzetközi tanácsköztársaság keretében minden újabb szocialista köztársasággal államszövetségre szándékozik lépni. 1241 A  rendszer átmeneti voltának ábrázolása helyet kapott az  alkotmány ­1.  §-ában is:

			„A proletariátus diktatúrája azonban csupán eszköz mindennemű kizsákmányolás és minden­fajta osztályuralom megszüntetésére, és előkészítése annak a  társadalmi rendnek, amely nem ismer osztályokat, és amelyben megszűnik az  osztályuralom legfőbb eszköze, az  állam hatalma is.” 1242

			Az alkotmány első részében ugyanakkor nemcsak e  politikai rendszer átmenetiségét rögzítették létrehozói, hanem azt is, hogy magát az  államalakulatot sem mindörökké fennállónak tervezik: „A világháborút előidéző imperializmus helyett a  Tanácsköztársaság a  világ proletárjainak egyesülését, szövetségét, a  dolgozók nemzetközi tanácsköztársaságát akarja.” 1243

			Azt, hogy az  új rendszer átmeneti jellegét a  közvélemény formálói mennyire tartották fontosnak, jól mutatja ideiglenességének megjelenítése a  diktatúra különféle, hivatalos jellegű oktatási anyagaiban. Ilyenek voltak azok a  történelem-tananyagok is, amelyek a  Közoktatásügyi Népbiztosság által közreadott Néptanítók Lapja című folyóirat mellékleteiként láttak napvilágot, és amelyek alapján a  tanároknak tanítaniuk kellett: erre ugyanis a  közoktatásügyi népbiztos ­1919.  május ­13-i­ rendelete kötelezte őket. 1244 A  Bevezető leckék a  történelem tanításához című szövegben, amely a  folyóirat április ­24-i­ számának mellékletében jelent meg, helyet kapott a  Magyar­országi Tanácsköztársaság rövid ábrázolása is, addigi története fontosabbnak tekintett mozzanatait ismertetve. A  „proletárság diktatúrája” e  munka szerint is „átmeneti kormányzás”. 1245 A  Néptanítók Lapja körülbelül két hónappal későbbi, június ­26-i­ számának mellékletében megjelent, „az újkori kapitalizmus s  a  bérmunkásság korával” foglalkozó tananyagban szintén benne volt a  Magyarországi Tanácsköztársaság létrejöttének, története jelentősebbként értékelt eseményeinek leírása. A  rendszert e  szöveg szerint is csupán átmenetileg fennállóként gondolták el létrehozói, irányítói:

			„A proletárdiktatúra nem az  osztályellentétek állandósítására, hanem megszüntetésére törekszik s  oly mértékben enyhül, amily mértékben belehelyezkednek a  földjáradék és a  profit eddigi élvezői a  munka társadalmába. […] Célja a  hatalmi államot olyan átfogó termelő és elosztó szervezettel helyettesíteni, amelynek mindenki dolgos tagja, s  amely mindenkit részesít az  élet és a  kultúra javaiban.” 1246

			Nem az  iskolások, hanem a  rendfenntartó erők: a  Vörös Őrség tagjai számára készült A  vörös őr kis tankönyve című, A  Vörös Őrség Országos Főparancsnokságának Könyvtára sorozatban megjelent kiadvány, amelyben  –  kérdések és feleletek formájában  –,  helyet kapott az  új politikai viszonyok ismertetése is. Ebben a  „Mi a  proletárdiktatúra?” kérdésre a  következő válasz olvasható: „A dolgozók többségének osztályállama, melyben minden hatalom kizárólag a  dolgozó proletariátust illeti; átmeneti állapot az  osztálynélküli kommunista társadalomba.” 1247 Azt, hogy e  kiadvány közreadói is a  rendszer egyik legfontosabb sajátosságának tartották átmeneti voltát, jól mutatja: közlését még ebbe a  rövid, egymondatos meghatározásba is beleillesztették.

			A Tanácsköztársaság irányítói által kiemelt jelentőségűként értékelt külföldi forradalmár gondolkodók: Marx, Lenin, Buharin, Radek műveiben, a  III.  Internacionálé politikusainak irányelveiben foglalt útmutatások nyomán a  magyarországi közvélemény-formálók tehát két szempontból is átmenetinek tekintették a  diktatúrát. Egyrészt mint politikai rendszert az  ideális gazdasági-társadalmi-politikai viszonyok, a  kommunizmus kialakításának folyamatában, másrészt pedig mint államalakulatot, a  majdan megvalósuló kommunista világrendszer létrehozása során. Ezt a  felfogásukat megjelenítették különféle, hivatalos jellegűnek számító kiadványaikban: újságcikkekben, az  alkotmány legfontosabb részében, tananyagokban  –  így ezek a  Magyarországi Tanácsköztársaság önképének 1248 is meghatározó elemeivé váltak. Az  utópisztikus jövővízió: az  ideális világrend, a  kommunizmus megvalósítására való hivatkozás pedig az  átmenetinek tekintett időszakban, a  proletárdiktatúrában legitimálhatta a  rendszer irányítóinak radikális intézkedéseit, köztük a  terrort is. Jól jelzik ezt a  Buharin-féle pártprogram és a  Vörös Ujság-cikk idézett részletei. Mindezeken túl a  diktatúra irányítói élőszóbeli megnyilatkozásaikban is foglalkoztak az  átmenet különféle mozzanataival. Kun Bélának a  Forradalmi Kormányzótanács március ­27-i­ ülésén tett kijelentései azt jelzik, hogy a  külügyi népbiztos ekkoriban a  forradalmi folyamatnak az  európai kontinensen történő továbbterjedésével, illetve terjesztésével számolt, amelynek szükségességére mutatott rá Radek is már idézett brosúrájában. A  magyar politikus  –  nem kevés optimizmussal  –  azt állította, hogy

			„amire mi a  forradalmat alapítottuk, az  a  nemzetközi forradalom volt és hogy nem rosszul számítottunk, azt két-három nap is eldönti. Itt van az  ukrajnai és az  osztrák dolog, és nyugodtak lehetünk, hogy Németország is követi a  példánkat. Itt óriási gazdasági terület van máris; ez  autochton el tudja magát látni. […] Ha Ausztriában van forradalom, Csehországban is van. És akkor végigvisszük a  forradalmat a  francia határig.” 1249

			1.  ábra: A  Mátyás Diák című élclap ­1919.  március ­30-i­ számának borítóján közölt karikatúra azt a  reményt jeleníti meg, hogy a  Tanácsköztársaság fogja megvédeni Magyarországot

			Forrás: Országos Széchényi Könyvtár, Törzsgyűjtemény

			Az adott történelmi helyzetben tehát a  Magyarországi Tanácsköztársaság legfontosabb vezetője nem csupán a  magyarországi diktatúra átmeneti voltával számolt, hanem a  nemzetközi viszonyok átmenetiségével is: sőt éppen ezek alakulásától függött a  magyarországi diktatúra további sorsa, fennállásának ideje is. Ha tehát jelentős területeken győz a  nemzetközi forradalom, a  magyarországi rendszer fennmaradhat, és  –  legalábbis az  irányítók reményei szerint  –  továbbfejlődhet a  kommunizmus felé, vagyis sikeresen meg tudja valósítani az  átmenetet az  „ideális világrendbe”.

			Egy május közepén tartott előadásában Kun Béla a  „proletárdiktatúra” és a  „tanácsköztársaság” közti összefüggéssel foglalkozva, ezeket állította: „a proletár­diktatúra konkrét formája, a  tanácsköztársaság. A  tanácsköztársaság az  a  forma, amelyben a  proletariátus a  maga hatalmát gyakorolja, és amely formában érvényesülnek a  proletariátus hatalmi eszközei, avégből, hogy egyrészt a  kapitalizmust lerombolja, másrészt a  szocializmust felépítse.” Ebben a  beszédében a  külügyi népbiztos nemcsak a  politikai rendszer, hanem az  államalakulat átmenetiségéről is szólt, és a  további célt  –  nyilvánvalóan nem függetlenül a  Buharin-féle pártprogramban foglaltaktól  –  ekként jelölte meg: „a proletariátus egyesülését akarjuk, nemzetiségre való tekintet nélkül, nemzeti határok mellőzésével. A  mi célunk egy nemzetközi szovjetköztársaság, mint átmeneti forma a  nemzetközileg megvalósított szocializmus egységes birodalmához.” 1250

			Az az  elgondolás, hogy a  magyarországi átmeneti időszak a  Radek-brosúrában legrövidebbként megjelölt egy emberöltőnyi lesz, jelent meg Varga Jenőnek, a  diktatúra vezető gazdaságpolitikusának a  Tanácsok Országos Gyűlésén, június ­16-án tartott beszédében: szerinte a  „következő generáció” már „a teljes kommunizmusban” fog élni. 1251

			Ám nemcsak Marx, Lenin, Buharin, Radek művei vagy a  III.  Internacionálé irányelvei nyomán alakíthatták ki elgondolásaikat az  átmeneti időszakról a  magyarországi diktatúra vezető politikusai. A  Tanácsok Országos Gyűlésén, június ­21-én tartott beszédében Nyisztor György földművelésügyi népbiztos ekként fogalmazott:

			„A proletárdiktatúra azt akarja, hogy elsöpörje a  kapitalista rendszert, amely osztályokra tagozta az  embereket, amely a  megélhetés kérdésében az  embereket egymás ellen vitte. Ha ezt elsöpörte, és ha felépítettük a  proletártársadalmi rendet, csak azután lehet arról beszélni, hogy lassan megvalósítsuk azt, ami minden embernek a  lelkében ott szunnyad, hogy: szeresd felebarátodat, mint önmagad. Mert ez  igenis ott él minden emberben. Oda, arrafelé akarunk menni, de előbb tessék összetörni ezt a  kapitalista társadalmi rendszert, hogy ne legyenek osztályok. […] Ha az  egész emberiség tudja, hogy itt csak annak van joga élni, aki dolgozik, aki elhelyezkedett, ha nem lesznek osztályok, nem kell a  kenyérért egymás ellen verekedni, akkor valósulhat meg az, ami minden vallásmozgalomban ott állott és a  tengelye volt, hogy: szeresd felebarátodat, mint önmagadat!

			Mert hiszen ezt nem a  vallás találta fel, ezt a  vallás csak felvette. Én is hiszem, hogy eljön az  az idő, és az  a  hitem és meggyőződésem, hogy a  proletárdiktatúra egy nagy lépés eme nagy cél felé.” 1252

			A Bibliából származó parancs (lásd például: Máté ­22,39) ez  esetben tehát össze­kapcsolódott a  szociáldemokrata-kommunista nézetekkel, aminek megvoltak az  előzményei a  ­19–20.  század fordulójának magyarországi agrármozgalmaiban is. (Az  ekkoriban a  földmunkások mozgalmát szervező Nyisztor minden bizonnyal ismerte a  Szocialista Miatyánk több változatát is: az  egyik szerint „legyen testvériség, egyenlőség”; 1253 a  másikban benne volt, hogy „szocializmus, jöjjön el a  te országod, úgy hozzánk, mint az  egész világon”. 1254) A  népbiztos szavai („az egész emberiség”) azt mutatják, hogy immár az  új rendszer világméretű győzelmét vizionálta  –  ami nemcsak az  ideális gazdasági, társadalmi, politikai viszonyok megvalósulását jelentette számára, hanem, egyfajta morális utópiaként, az  emberek erkölcsi megjavulását is. Figyelemre méltó, hogy  –  nyilvánvalóan nem függetlenül kijelentései vallásos elemeitől, még ha a  szónok igyekezett is elhatárolni ezeket a  vallásosságtól  –  beszédének lezárásánál a  népbiztos nem a  „tudom” igét használta, hanem a  „hiszem” és a  „hitem” szavakat. Azt pedig, hogy az  új világrend ilyen megjelenítését egyáltalán nem utasította el a  Tanácsok Országos Gyűlésének közönsége, jól mutatják a  jegyzőkönyvben a  beszéd után olvasható „Hosszan tartó lelkes taps. Felkiáltások: Éljen Nyisztor!” 1255 mondatok. A  beszédrészlet és sikere a  hallgatóságánál azt jelzik, hogy ekkoriban korántsem csak a  hivatalosnak számító művekben olvasható iránymutatások befolyásolhatták a  kortársakat az  új világrenddel kapcsolatos nézeteik megalkotásánál…

			Nemzeti vagy nemzetközi célok? A  diktatúra társadalmi támogatása

			A Magyarországi Tanácsköztársaság társadalmi bázisának alapját az  ipari munkásság, a  bányászok és a  hozzájuk igazodó más városi munkáscsoportok alkották. 1256 Az  új rendszer fennállásának kezdetén pedig  –  amint arról nem egy forrás tanúskodik  –  nem kevesen remélték, hogy az  meg fogja védeni a  történelmi Magyarország területét (vagy legalábbis annak jelentős részét), és ezáltal egyfajta támogatásban részesítették a  diktatúrát. Szélpál Árpád Forró hamu című emlékiratában azt állította, hogy „[a]z első napok mámorában a  legtöbben nemzetiszínben látták a  proletárdiktatúrát. Elsősorban a  polgárság.” 1257 A  Czegléd című polgári hetilap március ­23–24-i­ számának cikkírója a  következőket jelentette ki:

			„Ami tehát kibékíthet bennünket a  váratlan új renddel, az  az a  tudat, hogy a  magunkéval úgysem boldogulnánk. Ami azonban lélekben is hozzáviheti még a  legszélsőbb polgári érdekeltséget [is], az  a  megrablásunk ellen támadt szolidaritás. Abban, hogy ősi földünket nem engedjük, találkozhatik a  kommunista a  nacionalistával.” 1258

			Hasonló reagálásokról számolt be László Jenő A  forradalom története Hódmezővásárhelyen című munkájában. Szerinte a  Tanácsköztársaság létrejöttekor

			„Hódmezővásárhelyen egyetlen hangos szó sem hallatszott, egyetlen komoly mozdulat nem történt a  forradalmi áradat feltartóztatására. A  szocialista uralomtól várta mindenki az  ország megmentését. Hírek érkeztek, hogy közeledik az  orosz szovjethadsereg az  antant által elvesztésre ítélt ország felszabadítására. Ez  a  magyarázata, hogy nemcsak a  munkásság hódolt be a  proletárdiktatúrának, hanem behódolt a  polgárság és az  egész középosztály is.” 1259

			A Magyarországi Tanácsköztársaság döntéshozóinak azonban  –  nyilvánvalóan nem függetlenül a  Buharin és Radek munkáiból idézett gondolatoktól  –  a  nemzetközi forradalom majdani győzelme volt a  céljuk. A  Vörös Hadsereg északi hadjárata májusi és június eleji sikereinek időszakában, a  Vörös Ujság június ­8-i­ számában, A diadal útján című, a  szerző neve nélkül megjelent vezércikk közreadói félreérthetetlenül rámutattak arra, hogy e  harc nem a  történelmi Magyarország területi integritásáért folyik:

			„a magyarországi proletariátus osztályhadserege avval, hogy visszakergeti a  cseh imperialista hordákat és megtisztítja tőlük a  Felvidéket, nem a  területi integritás százszor kompromittált jelszavát akarja megvalósítani, nem »az ezeréves Magyarország történelmi kereteit« akarja visszacsinálni. […] A  magyarországi proletariátus osztályhadseregének győzelmes előnyomulása nem nemzeti háború, hanem egy fázisa a  kapitalizmus megdöntésére megindított nemzetközi forradalomnak. A  magyarországi proletariátus nem nemzeti, hanem nemzetközi célokért küzd a  frontokon. Nem azért szabadítja fel a  Felvidéket, mert az  az ezeréves Magyarország egyik része volt, hanem azért, mert a  nemzetközi forradalom »stratégiája« így követeli.” 1260

			Ennek a  felfogásnak a  jegyében, budapesti kezdeményezésre kiáltották ki június ­16-án Eperjesen a  Szlovák Tanácsköztársaságot, így egy újabb, szintén átmenetinek tervezett államalakulatot hozva létre. A  helyi forradalmi intézőbizottság ez  alkalomból üdvözlő táviratot küldött Budapestre, az  ottani Tanácsok Országos Gyűléséhez, amelyben egyértelműen kinyilvánította, hogy a  magyarországi diktatúrát tekinti útmutatójának:

			„A felszabadult szlovák proletariátus maga vette kezébe sorsának intézését, s  most magyarországi testvéreinek forradalmi munkájára tekint, hogy erőt merítsen a  nemzetközi forradalomhoz való csatlakozás során reá váró feladatokhoz, a  szocialista, kommunista társadalom felépítéséhez. Legyen a  munkátok Magyarország s  az  egész világ proletariátusának útmutatója, mi is követni fogunk benneteket. Éljen a  nemzetközi világforradalom!” 1261

			2.  ábra: A  Forradalmi Kormányzótanácsnak az  eperjesi bevonulásról tudósító plakátja a  nemzetközi imperializmuson győzedelmeskedő nemzetközi forradalmat élteti

			Forrás: HM HIM Hadtörténeti Múzeum, Plakát- és Aprónyomtatványtár

			Mindez összhangban volt Buharin és Radek írásából, továbbá a  Magyarországi Tanácsköztársaság alkotmányából idézettekkel. A  szlovák proletárállam irányítói elrendelték a  ­100  holdon felüli birtokok kisajátítását, előkészíttették a  ­20  főnél többet foglalkoztató üzemek államosítását, hadsereget szerveztek; az  új hatalom közegei számos település közigazgatását átvették. 1262 A  „világforradalmi folyamat” továbbterjedését említette meg a  magyarországi német nemzetiség ügyeiben illetékes népbiztos, Kalmár Henrik a  Tanácsok Országos Gyűlésének június ­17-i­ ülésén: „Ebben a  pillanatban nincs forróbb vágyam: adassék meg nekünk, hogy egész rövid idő alatt üdvözölhessük a  cseh és a  német-osztrák tanácsköztársaságot is.” 1263 Ezek megvalósulásával a  proletárdiktatúra újabb, szintén átmenetinek tervezett állam­alakulatai jöttek volna létre Európában.

			Külföldi kortársak biztatásai  –  és az  utókor értékelései

			A Magyarországi Tanácsköztársaság irányítóit az  új világ megalkotásának érdekében végzett tevékenységükben bátoríthatták a  Szovjet-Oroszországból hozzájuk eljuttatott táviratok is. Az  Oroszországi Kommunista (bolsevik) Párt VIII.  kongresszusának Lenin, Zinovjev és Kamenyev által is aláírt, március ­23-i­ üdvözletében ez  állt:

			„A kongresszus meg van győződve, hogy nincs messze az  az idő, amikor a  kommunizmus az  egész világon győzedelmeskedik. Oroszország munkásosztálya minden tőle telhetőt megtesz megsegítésük érdekében. A  világ munkásai feszült figyelemmel kísérik további harcukat, és nem engedik meg egyetlen ország imperialistáinak sem, hogy kezet emeljenek az  új szocialista köztársaságra. […] Éljen a  nemzetközi kommunista köztársaság!” 1264

			A táviratban foglaltak hozzájárulhattak ahhoz, hogy Kun Béla optimista jövőképet jelenítsen meg politikustársainak a  Forradalmi Kormányzótanács március ­27-i­ ülésén.

			Biztatást tartalmazott az  Oroszországi Kommunista (bolsevik) Párt Központi Bizottságának a  Magyarországi Szocialista Párt kongresszusához küldött június ­11-i­ üdvözlete is: „A magyarországi proletariátus egysége, amelynek platformja a  diktatúra és a  III.,  Kommunista Internacionálé, a  döntő és a  végső győzelmetek záloga. Az  imperializmus és a  kommunizmus világharca a  proletariátus javára fog eldőlni.” 1265 Ám a  „világforradalom” remélt továbbterjedése nem következett be. Július elején, a  magyarországi Vörös Hadsereg északról történt visszavonulása és a  csehszlovák erők előrenyomulása következtében megbukott a  Szlovák Tanácsköztársaság, a  polgárháború és az  intervenció súlyos helyzetében pedig Szovjet-Oroszország sem tudott fegyveres segítséget nyújtani a  magyarországi diktatúrának.

			Amikor a  külpolitikai, katonai események és a  Tanácsköztársaság belső viszonyai­nak romlása nyomán a  diktatúra helyzete kilátástalanná vált, a  Kormányzótanács augusztus ­1-jei­ lemondásakor, a  budapesti munkástanácsban tartott beszédében Kun Béla az  immár bukott rendszert értékelve rámutatott arra is, hogy nem sikerült az  átmenet az  ideális világrendbe:

			„a kapitalizmusból, ebből a  mocskos, ebből a  ronda kapitalizmusból nem lehetett mást csinálni, mint azt a  mocskos és ronda rendszert, amely ebben az  országban volt. […] Megbukott a  proletárdiktatúra, gazdaságilag, politikailag és katonailag megbukott […] lehetetlenné lett egyelőre az  átmenet a  szocializmustól a  kommunizmushoz”. 1266

			Ám Kun beszédében az  „egyelőre” szó használata azt jelzi, hogy a  politikus abban bízott: a  jövőben azért majd sor fog kerülni a  sikeres átmenetre a  szocializmusból a  kommunizmusba. Azzal pedig, hogy a  Tanácsköztársaságot irányítói csupán átmeneti államalakulatnak tekintették, a  diktatúráról, annak bukása után írott különféle művek szerzői is foglalkoztak. 1267 Így például A  bolsevizmus Magyarországon című, ­1921-es­ kötetnek a  tanácskormány belpolitikáját tárgyaló részében Hoitsy Pál a  következő értékeléssel idézte (ha nem is pontosan) a  júniusban elfogadott alkotmányt:

			„bejelentik, mint végső célt, az  anarchiát, midőn kimondják, hogy »a proletárdiktatúra csupán eszköz, annak a  társadalmi rendnek előkészítésére, melyben az  állam hatalma megszűnik«. És ezt abban az  időben vallják, mikor az  állam hatalma sem elegendő hozzá, hogy meggátolja a  Lenin-fiúk irtózatosságait. Mit fognak azok tenni, ha az  állami hatalom megszűnik!” 1268

			A szerző, eltérően a  diktatúra közvélemény-formálóinak felfogásától, nem az  utópisztikus tanácsköztársasági jövővíziókban foglaltakkal, 1269 hanem az  éppen fennálló viszonyokkal kapcsolta össze az  „állam megszűnését”, és jelenítette meg azt csaknem elképzelhetetlen borzalmak előidézőjeként  –  összhangban a  könyv egészének a  Tanácsköztársaságot elítélő szemléletével.

			A Magyarország története című sorozat ­1976-os­ VIII.  kötetében viszont Hajdu Tibor Lenin Állam és forradalomját idézve tárgyalta a  Tanácsköztársaság átmenetiségét, ennek nyomán pozitív jövőképpel: „Ez a  diktatúra a  szocializmus történelmileg rövid idő alatt való felépítésére szólt, abban a  reményben, hogy a  proletárállam hamarosan átadja helyét az  osztály és állam nélküli kommunista társadalomnak.” 1270 Kun Béla fentebb idézett március ­27-i­ beszédének „két-három napos” időmegjelölését azonban határozottan bírálta Kővágó László A  Magyarországi Tanácsköztársaság és a  nemzeti kérdés című, ­1979-es­ könyvében, „realitásokon túlmenő számításként” értékelve azt. „Ezt az  irreálisan rövidre mért időt  –  kitűnik ez  Kun Béla szavaiból is  –  a  nem eléggé kielemzett tényezőkre alapozta” a  Tanácsköztársaság vezetője. A  továbbiakban is kritikusan írta Kővágó, hogy „[a] Tanácsköztársaság a  kezdeti nagy lelkesedés után, amikor azt várta, hogy a  forradalom napokon vagy heteken belül továbbterjed nyugat felé, hamarosan szembekerült a  valósággal: a  forradalom terjedésére várni kell.” 1271

			A diktatúra  –  ­133  napos fennállásával  –  tehát kérészállamnak bizonyult, és nem akként átmenetinek, amint azt irányítói tervezték. Ugyanakkor már ez  alatt az  idő alatt életre hívott egy másik, szintén ideiglenesnek tervezett államalakulatot, a  Szlovák Tanácsköztársaságot, amelynek kikiáltásakor a  forradalmi intéző­bizottság megfogalmazta, hogy a  magyarországi diktatúrát tekinti példaképének, útmutatójának. Ez  a  tanácsköztársaság szintén nem egy olyan átmeneti rendszer volt, amilyennek megalkotói szánták, hanem kérészállam lett: még a  magyarországinál is rövidebb ideig létezett. Abban, hogy néhány hónapon belül sor kerülhetett ennek a  két államalakulatnak a  létrehozására, az  új gazdasági-társadalmi-politikai viszonyokat kialakítani hivatott intézkedések megtételére, jelentős szerepe volt vezetőik elméleti tájékozottságának. Ők ugyanis az  általuk kiemelkedőeknek tekintett forradalmárok, Marx, Lenin, Buharin, Radek műveire, a  III.  Internacionálé politikusainak iránymutatásaira támaszkodtak. Sőt, Pogány József külügyi népbiztos már „az orosz példára” egészében hivatkozott, amikor a  Népszava április ­13-i­ számának hasábjain közzétett, Nekünk könnyebb! című vezércikkében ezeket állította:

			„épp az  orosz proletárdiktatúrával való összehasonlítás mutatja meg legcsattanóbban, hogy nekünk könnyebb, hogy a  magyar proletáruralomnak könnyebb, jártabb és egyenesebb az  útja, mint az  orosz bolseviki diktatúrának. […] Legelsősorban is nekünk könnyebb azért, mert már előttünk áll az  orosz példa. Rengeteget tanulhatunk az  orosz proletárdiktatúra tényeiből és cselekedeteiből. Követhetjük mindazt, ami tökéletes benne, elkerülhetjük kezdetei kísérleteit, kikapcsolhatjuk hibáit. […] az  orosz példa nagyszerű eszköz számunkra, hogy megrövidítsük és enyhítsük a  kommunista társadalom szülési fájdalmait.” 1272

			Mindez pedig önmagán túlmutatóan, általánosabb érvénnyel azt jelzi, hogy kidolgozott politikai forgatókönyvek megléte, bizonyos történelmi körülmények között elősegítheti különféle gazdasági, társadalmi, politikai rendszerek, államalakulatok gyors létrehozását és akár látványos megjelenítésüket is a  közvélemény-formálóik által kifejtett propagandában  –  ugyanakkor belpolitikai és külpolitikai tényezők gyors bukásukat eredményezhetik, összességében egyfajta kérészlétre ítélve őket.

			„A Transitional State Towards a Classless Communist Society”? 
The Dictatorship of the Proletariat in Hungary, 1919

			Directors and opinion shapers of the Soviet Republic of Hungary assumed that the formation would only be temporary in two aspects. On the one hand, they thought the dictatorship of the proletariat was only an interim political system or form on the road to communism, which they believed to be the ideal economic, social and political structure. On the other hand, they thought that the state they established was also a transitional one that the system of worldwide communism would replace at some point in the future. In order to progress towards this goal, they also established another state, which was also to be a temporary one, the Slovak Soviet Republic.

			






VII.  Zárszó

			Egry Gábor

			A bizonytalan időben lebegő UFO?

			Néhány összegző gondolat az  I.  világháború utáni kérészállamokról és az  államiságról Közép-Európában

			[image: ]

			Bár a  versailles-i­ béke területi rendelkezései igen súlyosak voltak Németországra nézve, a  kishíreket a  sajtóban figyelmesen követők ­1920.  június ­9-e után megtudhatták, hogy a  németek máris visszaszereztek valamit elvesztett területeikből. Az  antant megbízottai ugyanis elfogadták Schwenten Szabadállam Poroszországhoz való csatlakozását. Ezzel életbe léphetett a  mintegy ­600-700  lakosú köztársaság ­1919.  augusztus ­10-én elfogadott határozata, majd a  német–lengyel határt is ennek megfelelően jelölték ki Sziléziában.

			Schwenten Szabadállam mából visszatekintve talán az  egyik Rejtő-regénybe illene  –  hisz állítólag még tengerészeti minisztere is volt, mert a  közelében egy tó is fekszik  –,  de a  picurka államot nemcsak hogy szabályos népgyűlésen kiáltották ki ­1919  januárjában, a  nemzeti önrendelkezés elvére hivatkozva, hanem az  új köz­társasági Németország és Lengyelország, sőt a  békekonferencia is elismerte. Elnöke egy evangélikus lelkész volt, célja pedig leginkább az, hogy megússzák a  német és lengyel csapatok fegyveres összecsapását a  településen és környékén. Mégis, Schwenten kérészállamként olyan messzire jutott  –  nemzetközi elismerés, majd békés csatlakozás egy másik államhoz  –,  ami a  legtöbb hasonló kezdeményezésnek nem adatott meg. Ekképp viszont arra is jó példa, hogy a  kérészállamok, szülessenek bár a  jövő bizonytalanságából, létük során talán mégsem csupán külső hatalmak játékszerei, lakóik önrendelkezése pedig valódi tartalommal és értelmes módon kifejezésre juthat picinyke kereteik közt is.

			A kötet tanulmányaiban bemutatott esetek persze szép számmal hoznak példákat másféle alapokra épülő és eltérő sorsú államalapítási kísérletekre az  I.  világháború végét követő állami összeomlás és államalakítás sűrűjében. Némelyikük valóban egyéni kalandorakciónak tűnik, másokról joggal mondhatjuk, hogy egészen más célokat  –  nem a  kérészállam önrendelkezését, hanem valamilyen nemzetállami érdeket  –  szolgált, mint amiről reménybeli vagy valódi alapítói beszéltek. Többségük legfeljebb heteket ért meg, mások  –  például a  Fiume Szabadállam  –  éveket. Egyesek nyomtalanul múltak el, és ma legfeljebb történeti kuriózumként emlékszünk rájuk, másokra ma is hivatkoznak, akár ellenkező előjelű nemzetépítő politikai célok érdekében, ahogy az  időnként a  Hucul Köztársasággal megesik. 1273

			Ha azonban a  kérészállamokat nem csupán érdekes történetként vesszük szemügyre, hanem azt feltételezzük, hogy gombamódra történő szaporodásuk ebben a  konkrét történeti pillanatban nem véletlen volt, és olyan jelenséggel állunk szemben, amelyet az  adott történeti helyzet  –  az  I.  világháború, a  vele járó állami legitimációs kihívások, a  forradalmak és eszméik  –  határoztak meg, akkor a  kérész­államok talán az  államról és a  rendszerint államon belül elképzelt társadalomról is elmondanak valamit. Remélhetőleg olyasmit, amit a  hagyományos, az  összeomló birodalmakra és a  helyükön kiépülő nemzetállamokra  –  mint egyébként két, egymást kizáró államtípusra  –  koncentráló elbeszélések nem tudnak megragadni.

			Mi lehet ez, ha áttekintjük a  kötetben tárgyalt vagy éppen kimaradt eseteket (pl. a  Kalotaszegi Köztársaságot, a  balti katonaállamokat, a  különböző „tanácsköztársaságokat” vagy éppen a  nagyhatalmak által eltörölt kaukázusi és arab államalakulatokat)? Mindenekelőtt a  kiindulópont mindenhol azonos: a  nemzeti önrendelkezés elve. Ezt azonban nem pusztán Woodrow Wilson amerikai elnök híressé vált és sokat idézett ­14  pontja helyezte előtérbe. Az  önrendelkezési elv eszkalációja mint a  háború utáni rendezés alapja, szemben a  hagyományos nagyhatalmi egyensúly- és kompromisszumkereséssel, illetve a  kisállamok rovására történő érdekegyeztetéssel, valójában a  németek keleti győzelmeivel kezdődött. Az  itt kialakítandó berendezkedésnek a  breszt-litovszki békében is helyet kapó önrendelkezési elv is az  egyik összetevője lett  –  részben éppen erre reagált Lenin, amikor maga is meghirdette a  nemzetek szabadságát. A  lavina végül Párizst is maga alá temette, azonban ennél is fontosabb volt, hogy a  meghirdetett elvet sokan magukévá tették, sőt a  szabadságot is ebben látták. 1274

			A nemzet azonban mindig is képlékeny fogalom volt, mindenekelőtt Közép- és Kelet-Európában. Nem véletlen, hogy olyan, a  nemzeti mozgalmak által magukhoz számolt, a  nemzeti sztenderdtől azonban eltérő nyelvjárást beszélő és a  nemzetépítésbe alig bevont nyelvi-etnikai csoportok, mint a  muravidéki vendek, a  ruszinok, a  keletszlovákok („szlovjákok”) körében vált vita tárgyává a  kívülről kínált nemzeti hovatartozás. Látható azonban az  is, hogy történeti csoporttudatra, egykori jogállásra, regionális kötődésre is lehetett hivatkozni. Ezek mozgósító erejét persze nem tudjuk meghatározni a  sokszor tényleg kérészéletű államalapítási kísérletek alapján, de az  talán kijelenthető, hogy az  igazán aktív kisebbségi nemzetépítés hiánya a  következő évtizedekben elárul valamit a  nemzeti önazonosságról. Ugyanakkor a  különböző regionalista mozgalmak mégiscsak ezekből a  gyökerekből nőttek ki.

			Nem szerencsés tehát azt leszögezni, hogy egyes kérészállamok eleve kudarca voltak ítélve, vagy nem is volt semmi alapjuk, mert inkább az  tűnik fel, hogy milyen változatos módon lehetett megalapozni azt, amit az  államalapítók a  nemzettel azonosítottak. Dacára annak, hogy egyébként a  nemzetről szóló korabeli diskurzusok elvben elég jól meghatározták, mit nem tartottak nemzetnek akkoriban.

			Egy másik izgalmas kérdés, hogy a  kérészállamok miféle időben helyezkednek el, milyen lehetséges és létező temporalitáshoz kapcsolódnak. 1275 Nem arról van szó, hogy melyik lenne a  jövő, melyik képviselné a  múltat  –  ennek a  kérdésnek nincs túl sok értelme. Ebben a  tekintetben inkább az  az izgalmas, hogy a  kérészállamok  –  amelyek többségének egyik fontos jellemzője kis méretük, vagyis történeti szempontból elemzésük léptékváltással is jár  –  miként kapcsolódnak különböző történeti időbe beágyazódó folyamatokhoz, jelenségekhez. Az  egyik ilyen összefonódás a  régi, rendi jellegű különállás vagy privilégiumok nyomán alakuló helyi, részben nyelvi alapú önazonosság és a  magyar nemzetépítéssel legalább a  ­20.  század elejéig sikeresen összeegyeztethető patriotizmus kombinációja, ami aztán a  nemzeti önrendelkezés révén mégis a  modern nemzetállamiságot próbálja saját szolgálatába állítani. Láthatunk erre példát a  Szepességben, igazán azonban Fiuméban futja ki magát a  történeti időknek ez  az  együttélése, ahol a  helyi elit arra tett kísérletet, hogy a  várost olyan külön egységként csatolja Olaszországhoz, mint ahogy Magyarországon belül volt. 1276

			Különösen érdekes lesz azonban ez  a  fajta időbeliség azokban az  esetekben, amikor az  így fellépő helyi elitek végül ­1920-at követően is képesek valamiféle kompromisszumra késztetni az  új államok vezetőit. Ez  a  jelenség leginkább ott feltűnő, ahol a  még rendi eredetű elitek képesek konzerválni saját uralmukat, alkut kötve az  új nemzetállammal  –  jó példa erre Máramaros, amely azonban nem volt kérészállam. 1277 De ugyanez legalább részben megfigyelhető a  Szepességben is. Bár az  itteni elit szíve szerint inkább a  megszokott kereteket őrizte volna meg, egy a  magyar külügyminisztériumhoz intézett emlékirat később arról számolt be, hogy a  kérészállami kísérlet bukása ellenére az  új csehszlovák hatóságok hajlandók voltak felkarolni a  német nyelvű kultúrát (nyilván a  magyarral szemben), amit azonban a  helyi vezetők mint magyar hazafiak éppen arra használtak fel, hogy németnek minősített intézményeikben  –  ideértve az  iskolákat is  –  az  ­1918  előtti magyar szellemet éltessék tovább. 1278

			Az ilyen finom összekapcsolódásokon mutatott túl az  a  jelenség, amikor a  különböző jogrendek rakódtak egymásra. Ez  részben elkerülhetetlen volt, részben azonban tudatosan lehetett használni. Ráadásul ez  nem feltétlenül jelentette azt, hogy a  kérészállamokban a  korábbi korszakokban alkotott jogot használták a  modern nemzetállami egységesítéssel szemben. Erre is volt példa természetesen, de arra is, hogy például a  magyar házassági jog  –  amely a  polgári házasságon és a  törvényileg engedélyezett váláson alapult  –  jelentett vonzerőt és előnyösebb helyzetet, amit megőriztek volna, például Fiuméban vagy az  Ausztriához került nyugat-­magyarországi részeken.

			Persze a  jog egyes rétegeinek eltérő ideje, ennek egymásra halmozódása másként is jelentkezett a  kérészállamokban, nem ritkán szorosan összekapcsolódva a  történeti idővel is. Szépen példázza ezt a  jász-kun megváltás és az  ­1919–20-ban­ erre épülő államalakítási kísérletek, hiszen egyfelől egy régmúlthoz tartozó történeti sérelemről volt szó, amely azonban az  ennek következtében előállt jelenbeli, és még ekkor is kézzelfogható társadalmi, olykor csak társadalompszichológiai következményeivel is jelen volt. Máshol  –  nem feltétlenül kérészállamiságig jutó módon  –  is kitapintható ez  abban, ahogy egyes csoportok az  impériumváltást követően régi, még az  ­1876-os­ közigazgatási átszervezés előtti törvényhatóságok (Kővár-vidék, Zaránd megye) visszaállítását kezdeményezték, vagy járások más megyéhez csatolását kérték történeti érveléssel. 1279 Bár, mint említettem, ezek nem mindig jutottak el a  kérészállamiságig, jó fogódzót kínálhatnak az  utóbbi jelenség megértéséhez is.

			Végül azt is érdekes végignézni, hogy az  egyes kérészállamok mit gondoltak saját temporalitásukról, mennyire tartós és mennyire inkább átmeneti képződménynek tartották magukat. A  bevezetőben említett Schwenten vagy Fiume Szabadállam az  átmeneti létezés tipikus példái, bár csak Fiume esetében biztos, hogy már megalakulásakor is ez  volt a  fő cél. Máshol az  átmenetiség és a  véglegesség elsősorban külső tényezőktől függött. A  Székely Köztársaság részben éppen azért szökkent szárba, mert kiderült: a  székely régió nem maradhat Magyarország része. Ebből viszont az  is következett, hogy reménybeli alapítói alkalomadtán szívesen felszámolták volna, habár azt végképp nem tudhatjuk, hogy egy-két évtizedes létezés esetén ez  nem ütközött volna-e komolyabb helyi ellenállásba.

			Nagyon sajátos időbeliséget vallottak magukénak a  különböző kommunista vezetésű tanácsköztársaságok. Amint azt Vörös Boldizsár írása szépen levezeti, ezek alapító eszméjük szerint voltak átmenetiek és nem véglegesek, mert az  államnak ez  a  formája szerintük meghaladásra kerül. Így aztán nem is készültek végleges létezésre, vagyis időben a  múlt és jövő közé helyezték magukat, saját struktúrájukat is átmenetinek tekintve. Igaz, ez  az  átmenetiség mégsem takart ideiglenességet, elvégre a  végpontot meghatározott feltételek teljesüléséhez kötötték. Ugyanakkor éppen ez  a  játék saját temporalitásukkal az  egyik érv arra, hogy mégis kérészállamnak tekintsük őket, amelyek ugyanúgy nyilvánvalóvá teszik az  elvben meghaladott régi állam és az  elvben azzal szakító új állam közti kapcsolatot, mint ahogy a  „klasszikus” kis léptékű kérészállamok tették más tekintetben.

			A különböző tanácsköztársaságok  –  mint például a  Szlovák Tanácsköztársaság vagy a  Bánáti Köztársaság (ami ugyan nem klasszikus tanácsköztársaság volt, hanem egy néptanács vezette, ez  azonban alapvetően a  korszak baloldali forradalmi szelleméhez kapcsolódott)  –  azonban még egy dologra rámutatnak. Ez  pedig nem más, mint az  államfogalom hirtelen képlékenysége. Az  átmenet klasszikus értelmezése ezen a  téren sem igen hagy helyet kétértelműségnek: birodalmak hullottak szét, mivel létezésük gátolta az  immár egyedül legitim nemzetállamok létrejöttét. Ugyanakkor valójában már a  nemzetállamok alapelve, a  nemzeti önrendelkezés sem volt ilyen egyértelmű  –  és nemcsak azért, mert Wilson eredetileg nem elszakadást, hanem autonóm fejlődést javasolt. A  német és a  szovjet önrendelkezési elv sem teljesen tisztázta, hogy az  önrendelkezés alapján létrejött államok milyen viszonyban lennének egymással. A  német keleti politika már korábban is segítette a  nem orosz nemzetiségek szerveződését a  cári birodalom megszállt területein, és a  császárság imperialista politikai erői  –  benne a  vezérkarral  –  a  Breszt-Litovszkban érvényre juttatott önrendelkezésre is úgy tekintettek, mint ami alapvetően egy német dominanciájú geopolitikai szerkezetben valósul majd meg. Német fiókdinasztiákkal, tanácsadókkal, katonai jelenléttel.

			A szovjet verzió legalább ennyire bizonytalan volt, amit talán legjobban Ukrajna sorsa szemléltet. Amíg az  ukrán nemzeti politika elég egyértelműen függetlenségre törekedett, a  bolsevikok szövetségesei, akik maguk is megszervezték saját államukat, nem pusztán Szovjet-Oroszország hagyományos értelemben vett szövetségesének tekintették magukat, hanem államjogi kapcsolatot képzeltek és fogadtak el. A  nemzeti önrendelkezés tehát nem egy homogén, hanem egy töredezett, strukturált államon belül valósult volna meg különböző nemzeti államiságokkal. (Ez  egyébként az  Osztrák–Magyar Monarchia átalakulására irányuló terveknek is része volt, az  ausztromarxisták Staatenbundjától Jászi Dunai Föderációján át a  Keleti-Svájc tervéig.) 1280 Ilyen berendezkedésre utalnak Dvortsák Győző elképzelései a  szlovják államról, Paál Árpád Székely Köztársaság-terve, de a  fiumei elit jövőképe is ebbe a  csoportba tartozik. 1281

			Mindezt fokozta az  is, hogy az  államszervezet egysége is megkérdőjeleződött. A  különböző tanácsok eleve azért alakultak, hogy átvegyék a  hatalmat, bejelentsék igényüket a  helyi politikai képviseletre, és részben a  közigazgatást is kézbe vegyék. Ebből a  szempontból nem volt különbség nemzeti- paraszt- vagy munkástanács közt, és nyomban párhuzamosságot hoztak létre. Ezt aztán fokozta a  különböző személyi autonómiák (németek Nyugat-Magyarországon), nemzetiségi miniszterek és kormánybiztosok (vend a  Muravidéken), részben területi autonómiák (Kárpátalja, de akár a  román Kormányzótanács irányította Erdély is ide sorolható ebből a  szempontból) megjelenése és működése, ami tovább lazította a  hagyományos államfogalmat, új belső hierarchiákat hozott létre, és sokszor csak annyiban különbözött a  megelőző birodalmi keretektől, hogy belső működését tekintve demokratikusabb volt. (Érdemes felidézni, hogy bár mind Németországban, mind a  Monarchia osztrák felében általános, titkos és egyenlő férfiválasztójog volt, ez  csak az  országos parlamenti választásokra vonatkozott. Tartománygyűléseket, helyi képviselő-testületeket sokkal korlátozottabb vagy éppen egyenlőtlen választójog alapján választottak, vagyis éppen azon a  szinten volt demokratikus deficit, ahol a  kérészállamiság is jelentkezett.)

			Ennek tükrében az  sem meglepő, hogy az  ilyen differenciált államiság esetén az  állam attribútumait és vele legitimációját is új módon képzelhették el a  kérész­államok alapítói. Túl az  olyan hagyományos aszimmetrikus, de nem egyneműsítő elképzeléseken, mint amivel például a  fiumeiek felléptek, azok a  törekvések tűnnek a  legizgalmasabbnak, amelyek lemondtak az  államiság olyan klasszikus elemeiről, mint a  fegyveres erőszak monopóliuma. A  Bánáti Köztársaság vezetői  –  mint az  Molnár Csongor írásából kiolvasható  –  alapvetően nem ragaszkodtak hozzá, és inkább ráhagyták a  szerb megszálló csapatokra. A  szociáldemokrata indíttatású Néptanács elsősorban a  jóléti és szociális intézkedések révén működtette az  államot, ezen a  téren különült el a  leginkább a  megszálló igazgatástól is, és ezzel legitimálta magát a  kérészállamot. Szociális vonatkozások azonban megjelentek a  Székely Köztársaságról felvázolt tervezetekben és olyan, a  kötetben nem tárgyalt helyeken is, mint Kalotaszeg. Végül még az  is előfordult  –  Nyugat-Magyarországon  –,  hogy a  helyiek az  állam meghatározó elemei közül a  határtól és annak ellenőrzésétől szabadultak volna meg  –  mintegy transznacionalizálva később kérészállamiságot is megélt régiójukat. 1282

			Máshol a  régi sérelmek kapcsán történő cselekvés vagy akár a  határ menti csempészet fenntartásának szándéka legitimálhatta a  kezdeményezőket. Összességében az  látható, hogy sem az  állam minden attribútumára, sem teljes belső legitimációra nem tartottak mindig igényt. Az  utóbbinak különösen érdekes példája egyébként a  kötetben szintén nem tárgyalt Lugos megye, amelyet a  francia megszállók hoztak létre ­1919  tavaszán, és a  régi magyar közigazgatási apparátus működtetett  –  az  egyébként Budapesten már nem létező, ­1918.  november ­16-án létrejött Magyar Népköztársaság nevében. Így aztán nemcsak a  legitimitása volt külső  –  egy megszálló hatalom tartotta fenn ideiglenesen  –,  hanem időbelisége is szélsőséges volt: egy lényegében nem létező államot jelenített meg, a  teljes ideiglenesség és időnkívüliség példájaként. (Annyit persze érdemes hozzátenni, hogy ­1919  augusztusában Budapesten ismét a  Népköztársaság kormánya alakult meg, és a  bíróságok is annak nevében ítélték el az  első, a  Tanácsköztársaság idején elkövetett cselekmények miatt felelősségre vont vádlottakat, ám ekkor Lugos megye már nem létezett.)

			Mindebből persze nem következik, hogy a  kérészállamok létezése megalapozottabb volt, mint a  nemzetállamoké, és az  sem, hogy végső soron az előbbiek valódi kihívói lehettek volna az utóbbiaknak. Az  állam alapvetően hatalmi kérdés, és a  hatalmat a  háború végén elsősorban a  fegyveres erő képviselte. Azt azonban éppen ezek a  képződmények és kísérletek teszik láthatóvá, hogy a  mélyben milyen finom mozgások, szerkezetek, társadalmi igények, szokások feszültek egymásnak, vagy éppen milyen elvárások váltak meghatározóvá az  állammal szemben is. Az  állam átalakult, a  kérészállamok pedig betekintést nyújtanak ebbe a  változásba, éppen azért, mert sokszor a  nemzetállamok történeti idején kívül és azok logikájával szemben, de valódi társadalmi igényeket megjelenítve léteztek néhány történeti pillanat erejéig.

